
Simbolis gali ir paslėpti, ir atskleisti. 
"Thomas Carlyle 
Glendoveris: Galiu prišauk! dvasias iš nebūties gelmių. 


Hotsperas: Ir aš galiu, tai gali veik kiekvienas; 
Bet ar jos pasirodys kiekvienam, kas šauks? 


William Shakespeare „Henrikas IV“ 


Pmologas 


Laikas, tingiai stebėjo berniukas, sukosi danguje milžiniško- 
mis vangiomis spiralėmis kaip didžiulis verpetas. Gulėdamas 
ant nugaros trumpoje švelnioje Velso žolėje, jis žiūrėjo į ryš- 
kiai mėlyną dangų prisimerkęs ir leidosi vyturio giesmės ne- 
šamas aukštyn. Už debesų slėpėsi nuotykio įtampa, ji traukė jį 
kitapus dabarties, kur praeitis ir ateitis buvo viena. 

Kada nors, kai bus vyresnis, jis nukeliaus ten, anapus laiko 
ir erdvės, ir ištirs paslaptis, kurios, kaip jis intuityviai jautė, 
jo neregimas paveldas. Tada jis gėriu nugalės blogį ir tamson 
įneš šviesą. 

— Merinai! 

Motinos balsas, šaukiantis jį iš trobelės apačioje, iš saugaus 
slėnio už kalvos, kurios viršūnėje jis gulėjo, pakėlė jį ant kojų. 
Jis nusišypsojo. Vėliau, pavalgius vakarienę, kai ant kalvos lei- 
dosi ilgos vasaros sutemos, kai tolumoje retkarčiais pasigirs- 
davo tik mielas avių bliovimas arba trūkčiojantis virš slėnio 
sklendžiančios pelėdos ūkavimas, berniukas išsmuko iš tro- 
belės ir vėl nubėgo kalva aukštyn svajoti savo svajų ir ruoštis 
didžiajam mūšiui, kuriame vieną dieną jam tikrai teks kautis 
ten, vienam, ties tamsos riba... 


Pinma dalis 


Adamas 


1955-1944 


Pimmas skynius 


- Paimk peilį ir nužudyk mane, Tomai. Bus greičiau ir garbin- 
giau! - Siuzana Kreig jau šaukė, balsas buvo prikimęs iš nevilties. - 
Dieve mano, tu privertei mane šitaip elgtis! Tu ir tavo šventeiviškas 
žiaurumas. — Ji stovėjo prie lango, o veidu upeliais tekėjo ašaros. 

Adamas, laibas, liesas, per aukštas savo amžiui keturiolikme- 
tis, stovėjo už tėvo kabineto lango rankomis kietai save apkabi- 
nęs, o burna skausmingai čiaupėsi mėginant susitvardyti ir ne- 
pradėti šaukti užstojant motiną. Atrodė, kad barnis, kuris darėsi 
vis garsesnis, trunka ištisas valandas, o jis ištisas valandas stovi 
čia ir klausosi. Ką ji padarė - ką ji ga/ėjo padaryti, - kad tėvas 
taip supyko? Jis nesuprato. 

— Dabar tu be reikalo mini Viešpaties vardą! Ar nebus galo 
tavo nedorybėms, paika, nesupratinga moterie? — Tomo balsas 
irgi trūkčiojo. 

— Aš nesu nedora, Tomai. Aš žmogus. Ar tai blogai? Kodėl 
negali manęs išklausyti? Tau nerūpi! Niekada nerūpėjo, po ga- 
lais! - Motinos balsas buvo spigus, nebevaldomas, o gili dun- 
danti tėvo žodžių srovė turėjo jį užlieti ir sunaikinti. 

Berniuko akys pritvino ašarų, jis rankomis užsispaudė ausis, 
kad nieko negirdėtų, bet veltui; balsai pripildė aidžius didelio 
akmeninio namo kambarius, sruvo pro langus ir duris, ir atrodė, 
kad užliejo sodą, Pitenroso kaimą, mišką ir net dangų. 

Staiga jis nebeištvėrė. Klupdamas, pro ašaras nematydamas 
kelio, jis apsigręžė ir nubėgo vartelių link. 

Pastoriaus namas stovėjo ramios kaimo gatvės gale, už aukš- 
tos tvoros, kuri juosė namą ir sodą, išskyrus galudaržį, kur 
Tėjaus upė darė platų vingį ir čiurleno per gargždą ir akmenis. 
Kairėje namo pusėje medžių apsupta stovėjo sena bažnyčia, jos 
pievutės ir žvyro takai už aukštos puošnios tvoros ir įspūdin- 
gų vartų atrodė apleisti. Dešinėje pilkų akmeninių namų gatvė 
buvo tyli, šią valandą žmonių nesimatė. 

Adamas bėgo gatve, kirto Žvejų gatvelę, mažytį skersgatvį 
tarp aukštų, blyškių sienų, perlėkė žemės plotą, apgraibomis 
vienos iš tėvo vyresniųjų brolienių įdirbtą, peršoko per upę, iš- 
taškydamas juodos uolienos gabalėlius ir akmenukus, perlipo 
per tvorą ir nubėgo aukštyn per tankų mišką, prigludusį prie 
kalvos šlaito apačioje. Bėgo, kol pajėgė, nes jam atrodė, kad 
jeigu sustos, vėl pasigirs besibarančių tėvų balsai. 

Pastarąsias kelias savaites barniai darėsi vis piktesni. Jis ne- 
turėjo brolių ar seserų, su kuriais būtų galėjęs pasidalinti naštą, 
nei kitos šeimos, kur galėtų pasiguosti, kaime nebuvo nė vieno 
žmogaus, su kuriuo galėtų pasikalbėti. Jo atsidavimas tėvams 
buvo absoliutus, jis jautė, kad tai asmeninis dalykas, juo nega- 
lima dalintis su niekuo, niekada. Bet jis nežinojo, ką daryti, ir 
neįstengė pakelti to, kas dėjosi. Jo graži, jauna, laiminga mama, 
laiminga bent jau tada, kai jiedu būdavo vieni, mama, kurią 
jis garbino, virto blyškiu, irzliu savo pačios šešėliu, o jo tėvas, 
stambus, apkūnus ir rausvaveidis, tapo dar stambesnis ir raus- 
vesnis. Kartais Adamas žiūrėdavo į tėvo rankas; didžiulės, tvir- 
tos rankos, daugiau darbininko, negu Dievo žmogaus rankos, 
ir berniukas sudrebėdavo. Jis žinojo, kaip skaudžiai tos rankos 
mokėjo kirsti diržu. Tėvas buvo įsitikinęs, kad mušdamas sūnų 
dėl menkiausio nusižengimo daro tai jo labui. Adamas dėl sa- 
vęs nelabai jaudinosi. Buvo įpratęs. Beveik. Jį ėmė baimė, akla, 
viską gožianti baimė, kad tėvas gali taip mušti motiną. 

Jis nežinojo, dėl ko jie barasi. Kartais naktį, gulėdamas savo 
tamsiame kambaryje, jis per sieną nugirsdavo vieną kitą žodį, 
bet prasmės nesuprato. Motina žavėjosi kalnais, upe, kaimu, 
pastoriaus žmonos gyvenimu, turėjo tuzinus — šimtus, bent taip 
atrodė sūnui — draugų, tai kodėl ji verkia, kad jaučiasi vieniša? 
Kodėl sako, kad yra nelaiminga? 

Negalvodamas, kur eina, jis pasuko pamėgtu takeliu aukštyn į 
kalvą pro medžius, palei šokčiojantį akmenuotą upelį, kurio du- 
buriuose ir kriokliuose protarpiais baltai putojo vanduo, ir ėmė 
kopti aukštyn pro beržus, šermukšnius ir bugienius, pro maume- 
džius ir egles, ten, kur miškas retėja ir prasideda kalno šlaitas. 

Dabar jis žengė lėčiau, jam stigo oro, bet jis vis tiek yrėsi 
pirmyn avių taku per žolę ir dygius viržius, žerdamas žemyn 
uolų skeveldras, kurias čia prieš tūkstančius metų suguldė pik- 
ti ugnikalniai ir ledynmetis. Jis ėjo prie akmeninės plokštės su 
kryžiumi rate, kurią, anot legendos, pastatė piktai, gyvenę čia 
prieš škotus, kad ji stovėtų kaip sargybinis ant kalvos aukštai 
virš kaimo ir upės. Jis visada čia ateina pasijutęs nelaimingas. 
Akmuo stovėjo prie mažo škotinių pušų miškelio, likusio iš se- 
novinių Kaledonijos girių, prieš daugelį šimtmečių dengusių 
kalnus. Čia buvo berniuko slapta, numylėta vieta. 

Akmuo išstovėjo ant lygaus uolos paviršiaus, pusračiu apsup- 
tas senų medžių, ilgiau negu keturiolika amžių ir kiek pasvi- 
ręs žvelgė iš aukštai į vaizdą, kuris giedrą dieną nutįsta gal net 
trisdešimt mylių į pietus ir tik dvi ar tris į šiaurę, kur aukšti 
kalnai užstoja saulę. Į saulę atgręžtoje plokštumoje didelis kry- 
žius, iškaltas rate pagal keltų paprotį ir padabintas vingriais raš- 
tais, reiškė gyvenimo amžinumą. Kitoje akmens pusėje iškalti 
keistesni, pagoniški ženklai — gyvatė, sulaužyta ietis, veidrodis 
ir mėnulio pjautuvas, - bet kaimas, o ypač jo tėvas, niršiai jų 
nekentė. Tomas Kreigas sakė Adamui, jog simbolius akmeny- 
se iškalė šėtono garbintojai ir paliko čia, ant aukštos vienišos 

kalvos, kad jie perduotų slaptą žinią kartoms, kurios ateis po jų. 
Kartais Adamui atrodydavo, kad tik per stebuklą akmuo nebuvo 
nuverstas, sudaužytas ir visai sunaikintas - gal dėl to, kad jis per 
toli nuo kaimo, būtų prireikę per daug pastangų, o gal dėl to, 
kad žmonės slapčia bijojo jį paliesti. Adamas nebijojo. Bet jautė 
akmens galią - jo ypatingą nežabotą magiją. 

Pasiekęs akmenį, jis susmuko jo papėdėje, ir žinodamas, kad 
niekas jo nematys, tik toli sklandantis suopis, pagaliau davė va- 
lią ašaroms. 

Bet mergaitė matė jį ateinantį. Jau anksčiau ji dažnai matyda- 
vo šį maždaug jos amžiaus berniuką, kopiantį vingiuotu takeliu 
per viržius, o pati pasislėpdavo už akmens, už medžių, minkšto- 
je linguojančioje migloje, kuri dažnai šiose vietose nusileidžia. 

Pastaruosius tris kartus ji girdėjo jį verkiant. Jai buvo nejauku. 
Ji norėjo sužinoti, kodėl jis toks nelaimingas, norėjo matyti jį be- 
sijuokiantį ir šokinėjantį, kaip tada, kai buvo atsinešęs rudmargį 
šuniuką šeltį. Ji niekada neprieina prie berniuko. Brolis labai su- 
pyktų sužinojęs, kad ji nuklydo nuo jo, bet jai nusibodo stebėti, 
kaip jis kala akmenį. Kalteliai, mažas plaktukas, žymeklis — visi 
jo darbo įrankiai gulėjo tvarkingai sudėti ant viržių kartu su ve- 
leniniu šablonu, kurį jis dėdavo prie akmens raštams apibrėžti. 

Šuo pastebėjo ją ir sulojo, jo ketera pasišiaušė. Ji sutriko. Šunys 
paprastai ją mėgsta. Bet ji nesiartino. Nenorėjo, kad berniukas 
ją pamatytų. 


Pagaliau ašaros išseko. Jis atsisėdo, pašniurkščiojo, nusišluostė 
veidą megztinio rankove ir apsidairė. Aukštai viršuje girdėjo 
vienišo erelio klykčiojimą. Jis prisimerkęs žiūrėjo į žydrynę, bet 
spindesys už debesų buvo pernelyg ryškus, todėl jis tik papurtė 
galvą ir užsimerkė. Kai atsimerkė, akimirką matė mergaitę, žiū- 
rinčią į jį iš už medžių. Išsigandęs jis pašoko. 

- Ei! Kas tu? - Jo balsą nunešė vėjas. - Kur tu? 

Jos nesimatė. Jis pabėgėjo kelis žingsnius medžių link. 

— Nagi. Aš tave mačiau! Pasirodyk! 

Jis tikėjosi, kad ji nematė jo verkiančio. Paraudęs nuo tos min- 
ties, dairėsi tarp švelnių, raudonų, apsilupusių medžių kamienų. 
Bet jos nebebuvo. 


"Temstant jis nenoromis pasuko namų link. Nuo takelio tarp tan- 
kiai suaugusių medžių palei statų į upę skubančio upelio krantą 
jis matė, kad tėvo kabineto lange jau dega lempa. Paprastai to- 
kiu metu iš virtuvės kamino jau vinguriuoja melsvas dūmelis, 
bet dabar jo nesimatė vakarėjančio dangaus fone. Jis nervingai 
svarstė, ar ponia Beron liko virti vakarienės, kaip ji dažnai daro, 
ar pati mama, ant suknelės apsijuosusi prijuostę, stovi virtuvėje 
ir kilnoja didžiulius metalinius prikaistuvius. 

Jis pirštų galais perėjo per kiemą iki šoninių namo durų. Vir- 
tuvėje nieko nebuvo, jokie puodai nestovėjo ant viryklės. Viryklė 
buvo šalta. Apmirusia širdimi jis įsmuko į koridorių ir pasiklau- 
sė baimindamasis, kad barnis tebesitęsia, bet name buvo tylu. 
Lengviau atsidusęs, jis nutipeno koridoriumi, vieną ilgą, drąsią 
minutę pastovėjo prie tėvo kabineto durų ir apsigręžęs užlėkė 
laiptais į viršų. 

Tėvų miegamojo langas per tvoros viršų žvelgė į bažnyčią. 
Asketiškas kambarys, geležinė lova, apklota blyškiai rusva lova- 
tiese, sunkių medinių baldų nepagyvina jokie paveikslai ar gė- 
lės. Ant motinos tualetinio staliuko nepridėliota jokių makiažo 
reikmenų, kvepalų ar pudrinių, tik tvarkingai išrikiuotas guli 
komplektas, susidedantis iš plaukų šepečio dramblio kaulo nu- 
garėle, drabužių šepečio ir šukų. Daugiau nieko. Tomas Kreigas 
neleidžia žmonai dažytis. 

Adamas sunerimęs kyštelėjo galvą į kambarį, nors jautė, kad 
jis tuščias. Šiame šaltame į šiaurę žvelgiančiame kambaryje jis 
gimė. Ir nekentė jo. 


15 


Labiausiai jam patiko virtuvė. Nuo viryklės sklisdavo šiluma 
ir maisto kvapai, girdėdavosi linksmas, lengvas mamos ir Džinės 
Beron plepėjimas, todėl virtuvė buvo mieliausia ir smagiausia 
vieta. Kai nebūdavo tėvo. Tėvui esant, jo niūrus, atšiaurus bu- 
vimas jausdavosi visuose namuose, Adamo mama nutildavo ir 
berniukui atrodydavo, kad net paukščiai sode bijo čiulbėti. 

Pastovėjęs tarpduryje, Adamas jau ketino apsigręžti, bet su- 
raukęs kaktą stabtelėjo. Kaip mažas, atsargus, įtarus žvėriukas 
jis pajuto kažką negera. Šį kartą apsidairė atidžiau, bet iš niūrios 
kambario tvarkos nebuvo galima suprasti ko trūksta. 

Jis pats turėjo du kambarius. Vienas, rimtas ir tvarkingas, 
kaip tėvų, jo oficialusis kambarys, buvo šalia tėvų miegamo- 
jo toje pačioje laiptų aikštelėje. Tačiau buvo ir kitas kambarys 
palėpėje, apie kurį žinojo mama ir ponia Beron, bet, jis beveik 
tikras, nežinojo tėvas, nes niekada ten neužlipdavo. Ten ber- 
niukas turėjo ryškių spalvų medžiaginį patiesalą ir kelias senas 
lentynas, kuriose laikė savo brangenybes ir kitus daiktus, suda- 
rančius jo muziejų, taip pat knygas ir žemėlapius. Čia, viršuje, 
užuot ruošęs namų darbus oficialiajame kambaryje, jis gyveno 
intensyvų asmeninį gyvenimą. Čia jis rašėsi pastabas, kopijavo 
diagramas, atidžiai skaitė paplėkusius vadovėlius, nusipirktus 
panaudotų knygų knygynuose Pertyje, reikalingus norint tapti 
gydytoju, čia jis piešė paukščius, kuriuos stebėdavo kalnuose, čia 
jis mėgino išskrosti, išdžiovinti ir iškimšti rastą spąstuose negy- 
vą lapę. Tada Džinė Beron mikliai nutraukė tą jo veiklą, nors 
šiaip abi moterys daugiau ar mažiau duodavo jam ramybę. Bet 
šiandien kambarys neteikė jam prieglobsčio, kokio tikėjosi. Jis 
jautėsi sunerimęs ir nelaimingas. Kažkas negerai. 

Kelias minutes atsainiai pasklaidęs knygą apie vorus ir numetęs 
ją ant stalo, jis išėjo į laiptų aikštelę. Akimirką pasiklausė, nubėgo 
žemyn siaurais viršutiniais, tada platesniais apatiniais laiptais ir 
nuėjo dar kartą dirstelėti į virtuvę. Ten tebebuvo liūdna ir tuščia. 

Praėjo nemažai laiko, kol jis sukaupė drąsą ir pabeldė į tėvo 
kabineto duris. 

Tomas Kreigas sėdėjo prie stalo, rankas sudėjęs priešais save 
ant užrašų knygos. Tėvas buvo aukštas, ilgakojis vyras, jo veš- 
liuose, tamsiuose plaukuose matėsi sidabrinės gijos, didelės, 
išpūstos akys šviesiai mėlynos, veidas rausvas, tačiau šiandien 
neįprastai išblyškęs. 

— Tėve, - vos girdimai kreipėsi Adamas. 

Atsakymo neišgirdo. 

— Tėve, kur mama? 

Pagaliau tėvas pakėlė akis. Po skruostikauliais, kur veidas rė- 
mėsi į sunertus pirštus, matėsi keisti pamėlusios odos trikam- 
piai. Jis sunkiai pasirėmė alkūnėmis į stalą ir krenkštelėjo, tarsi 
jam būtų sunku prabilti. 

- Ji išvyko, - ištarė jis pagaliau bespalviu balsu. 

- Išvyko? - pakartojo Adamas negalėdamas suvokti. 

- Išvyko. — Tomas vėl pasirėmė veidą rankomis. 

Sūnus kiek pamindžikavo. Neišaiškinamas skausmas sugniau- 
žė paširdžius. Jis nebedrįso dar kartą dirstelėti į tėvo veidą, tik 
spoksojo žemyn į savo apibrizgusius sportbačius. 

"Tomas sunkiai atsiduso. Vėl pažiūrėjo į sūnų. 

— Ponia Beron teikėsi perduoti jos laiškelį, — ištarė jis paga- 
liau. - Regis, likome vieni. 

Adamas nurijo seilę. Kai prakalbo, balsas vos girdėjosi. 

— Kur mama išvyko? 

-— Nežinau. Ir nenoriu žinoti. - Tomas staiga atsistojo. Atstū- 
męs kėdę priėjo prie lango ir stovėjo žiūrėdamas į sodą. - Tavo 
mama, Adamai, padarė sunkią nuodėmę. Dievo ir mano akyse 
ji nebėra mūsų šeimos narė. Nenoriu, kad šiuose namuose būtų 
minimas jos vardas. Eik į savo kambarį ir pasimelsk, kad jos 
nedorumas nesugadintų ir tavęs. Nepakenks, jei atsigulsi be va- 
karienės. - Kalbėdamas jis neatsigręžė. 

Adamas spoksojo į tėvą beveik nesuvokdamas, ką jis kalba. 

- Bet tėve, kur ji išvyko? 

Jo krūtinėje jau pradėjo kilti panikos bangos. Jam labai reikia 
mamos. 

- Eik į savo kambarį! - Tomo balsas, liūdnas, piktas ir sutri- 
kęs, akimirką išdavė jo gilų sielvartą. 

Adamas nebemėgino klausinėti. Apsisukęs jis išbėgo į ko- 
ridorių ir per virtuvę į sodą. Buvo jau beveik tamsu, bet jis 
nesudvejojo. Apibėgęs namą, nuskubėjo tylia gatve prie upės. 
Slidinėdamas ant akmenų pajuto, kaip kojos įsmuko į ledinį 
vandenį, bet tai jo nesulaikė. Jis puolė į mišką ir kaip galėdamas 
sparčiau ėmė kopti kalva aukštyn. 

Kartą sustojo ir atsigręžė. Jų namą gaubė tamsa, švietė tik vie- 
nas žiburėlis — tėvo kabineto lempa. Iš ten, kur Adamas stovėjo, 
matėsi bažnyčia ir tamsūs medžiai aplink ją, matėsi visas kaimas, 
kuriame vienas po kito žiebėsi žiburiai, vakaro ore dūlavo kva- 
pūs mėlyni kaminų dūmeliai. Kaimas buvo draugingas, darbš- 
tus, šiltas. Berniukas pažinojo kiekvieną jame gyvenantį žmogų. 
Lankė mokyklą su vaikais iš daugelio tų namų, o su penkiais 
berniukais mokėsi vienoje klasėje ir kartu augo. 

Kelias akimirkas jis stovėjo žvelgdamas žemyn, sprandu jaus- 
damas vėją ir šaltį, ir sudrebėjo. Rankos po megztiniu pašiurpo. 
Ji pykino. Kur mama išvyko? Kas jai atsitiko? Kodėl ji nepasakė 
jam, kur išvažiuoja? Kodėl kartu nepasiėmė jo? Kodėl bent laiš- 
kelio jam nepaliko? 

Geriau jautėsi eidamas. Žengiant tarp medžių beveik visiško- 
je tamsoje, tik dešinėje matant baltai blyksintį vandenį, reikėjo 
labai susikaupti. Eidamas negalėjo galvoti. Jis nenorėjo galvoti. 

Pasisukęs slystelėjo, šlapi sportbačiai čiuožė žemyn taku, jis 
įsikibo į plonas maumedžio šakas, nusvirusias virš jo, kad nenu- 
siristų ir pasiektų akmenį. 


Kai pagaliau priėjo prie jo, buvo jau visai sutemę. Adamas 
susilenkė dvilinkas ir sunkiai kvėpavo suprasdamas, kad vos tik 
liausis judėti, žvarbus vėjas akimirksniu išpūs kūno šilumą. Bet 
jam nerūpėjo. Kai tik stabtelėjo, nebepajėgė atsitverti nuo jį už- 
griuvusios nelaimės. Jo mama. Garbinamoji, mieloji, linksmoji, 
gražioji mama išvyko, ir jis suvirpėjo prisiminęs tėvo žodžius. 
Ką ji padarė? Ką ji galėjo padaryti? Jis apkabino save rankomis ir 
susigūžė. Dar niekada nesijautė toks vienišas ir toks išsigandęs. 


Jai dar neteko matyti, kad berniukas būtų užkopęs čionai sute- 
mus. Rytuose už kalvų atsiradęs sidabrinis švytėjimas pranašavo, 
kad už juodų uolų tuoj pakils mėnulio pjautuvas ir kraštą užlies 
šviesa. Tada ji aiškiau matys berniuką. Ji tyliai laukė. 

Už jos nugaros penkeriais metais vyresnis brolis Gartneitas 
krovėsi įrankius ir rąžėsi ištiesęs rankas virš galvos, kol subraš- 
kėjo sąnariai. Akimirką ryškus mėnulio spindulys praslinko 
žeme jam po kojų. Šviesa blykstelėjo ant metalinio kaltelio, ir 
vaikinas pasilenkė jo paimti. 

Bridė prislinko artėliau. Berniuko veidas buvo liesas, patrauklus, 
noselė vaikiška, bet pečiai ir keliai jau pradėję bręsti, ir matėsi, 
kad jie suvyriškės greičiau nei visas kūnas. Ji žiūrėjo į jo drabužius, 
bespalvius blyškioje šviesoje, ir pasislinko dar arčiau. Užkopęs 
ant kalvos, jis beveik nieko neveikdavo. Kartais sėdėdavo ištisas 
valandas, rankomis apkabinęs kojas, smakru atsirėmęs į kelius, ir 
spoksodavo į erdvę. Kelis kartus jis priėjo prie Gartneito akmens, 
pirštu lietė raštus, braukė jų linijomis. Du kartus per patį karštį jis 
išsitiesė ant žolės ir užmigo. Vieną tokį kartą ji buvo prislinkusi 
taip arti, kad stovėjo šalia, o jos lieknas šešėlis siekė jo veidą. Jis su- 
siraukė, patrynė nosį ir uždėjo ranką ant kaktos, bet neatsimerkė. 

Dabar ji jautė jo liūdesį. Liūdesys siurbė iš jos energiją, jis 
vyniojosi aplink berniuką juodų juostų bangomis, šoko į tamsą 
ir lietė ją savo šalčiu. 


Tikriausiai jos užuojauta buvo tokia gili, kad pasidarė apčiuo- 
piama; šiaip ar taip, berniukas staiga pakėlė akis išsigandęs, tar- 
jo akys. Jis instinktyviai brūkštelėjo ranka per skruostą ir iš- 
tiesino pečius, norėdamas nuslėpti liūdesį. Akimirksnio baimę, 
pamačius tarp šešėlių siluetą, pakeitė palengvėjimas atpažinus 
jau matytą mergaitę, ir jis pamėgino nusišypsoti. 

- Sveika. 

Ji susiraukė. Nesuprato, ką jis sako, nors šypsena buvo drau- 
giška. Ji žengė arčiau. 

Ji prabilo savo gimtąja senovės piktų kalba. 

Jo širdis pradėjo plakti ramiau. Nuovargis, antrą kartą šian- 
dien užkopus stačiu šlaitu, mergaitės pasirodymas iš medžių 
tamsos vertė jį sunkiai kvėpuoti. Jis spoksojo į ją labiau sutrikęs, 
negu išsigandęs. Ji jam kažką pasakė, bet jis nesuprato nė žo- 
džio. Gėlų kalba, nusprendė jis, ją tėvas laikė barbarų kalba. Jis 
gūžtelėjo pečiais. 

— Nesuprantu. 

Net tokioje blausioje šviesoje jis matė, kaip blizga jos akys, 
matė, kaip šelmiškai išlenkta jos nosis ir smakras. Ji vilkėjo ne- 
dailią suknelę, pasiūtą tarsi iš kažkokios odos. 

Ji taip pat gūžtelėjo pečiais mėgdžiodama jį ir sukikeno. 

Jis irgi pratrūko juoktis, o ji padrąsinta priėjo arčiau ir pirštu 
palietė jam skruostą lyg šluostydama ašaras. Jos gestas aiškus. 
Ko tu liūdi? Pralinksmėk. Tada uždėjo delnus ant jo rankų ir 
dirbtinai nusipurtė. Ji teisi. Jam labai šalta. 

Jis pats nesuprato, kodėl nuėjo paskui ją. Paveikė liūdesys, šal- 
tis, alkis. Kai ji paėmė jį už rankos ir trūktelėjo, kartu vaizduo- 
dama, kad kramto, jis energingai palinksėjo ir nuėjo su ja. 

Jis nusekė paskui ją iki akmens, priėjęs pirštu perbraukė per 
pažįstamus raštus. Takelį dengė miglos pluoštas, ir jis sudvejo- 
jo, bet ji vėl trūktelėjo už rankos ir jis ėjo toliau, o sustojo tada, 

kai pamatė jos brolį. Aukštas jaunuolis, sudėjęs įrankius į odinį 
maišelį ir persimetęs per petį, atrodė išsigandęs kaip ir jis pats. 
Jis tyliai ir greitai kažką kalbėjo mergaitei, o ji atsakė jam aki- 
vaizdžiai įžūliais žodžiais. Ir tada ji prisistatė. Rodė sau į krū- 
tinę. „Bridė“, pasakė tvirtai. Vardą tarė „Brydė“. „Gartneitas“. 
Jaunuolio vardą ištarė baksnodama jam į petį. 

Adamas plačiai nusišypsojo. Parodė sau į pilvą. 

— Adamas, - pasakė jis. 

— A-damas, - pakartojo ji tyliai. Ir vėl nusijuokė. 

Jie ėjo apie dvidešimt minučių palei kalvagūbrio kraštą vos 
matomu elnių taku per viržius, kol Adamas toli apačioje pamatė 
virpančią laužo liepsną. Šliūžčiodamas žemyn jo link Adamas 
užuodė kepamos mėsos kvapą. Elniena, nusprendė jis, ir burno- 
je prisirinko seilių. Nuo priešpiečių jis nieko nevalgė. Nenorėjo 
galvoti apie tuščią, šaltą virtuvę namuose, visas mintis skyrė 
naujiesiems draugams. 

Pamatęs, kur jie atėjo, jis truputį susiraukė. Ten stovėjo tik 
apvali apkiužusi lūšna, dengta nendrėmis, pasislėpusi kalvos 
įduboje prie almančio upelio. Priėjęs arčiau pamatė, kad ugnį 
kūrena moteris, iš išvaizdos — Bridės ir Gartneito motina, o tie 
du, kaip jis spėjo, buvo brolis ir sesuo. Moteris, aukšta ir liekna, 
labai iškili, kai atsitiesė, pamaišiusi pagalius lauže po puodu, 
buvo tamsiaplaukė, kaip duktė, ir tokiomis pat ryškiomis pilko- 
mis akimis. Numetusi šalin medinį žarsteklį, ji šiek tiek droviai 
pasisveikino su Adamu ir parodė į kailinį užtiesalą prie laužo, 
kviesdama jį sėstis. Ji vardu Gema, pasakė Bridė. Gartneitas 
buvo nuėjęs prie upelio nusiplauti nuo rankų akmens dulkių. 
Bridė taip pat dingo lūšnelėje. Netrukus ji grįžo nešina keturio- 
mis lėkštėmis ir duona, kurią sulaužė į keturias dalis ir išdėliojo 
ant lėkščių prie laužo. 

Tokio skanaus valgio, nusprendė Adamas, jam neteko ragauti. 
Duona buvo rupi ir kvapni, aptepta švelniu saldžios grietinėlės 

sviestu. Duoną valgė su elniena — imdami rankomis, - kurią 
aštrus kaip skustuvas Gartneito peilis buvo supjaustęs plonyčiais 
gabalėliais, su kalnų upėtakiu, iškeptu ant laužo ant plonų vy- 
telių, ir su balto trapaus sūrio gabaliukais. Duonos liko riebiam 
padažui išdažyti. Užsigėrė gėrimu, kurį; Adamas, neragavęs al- 
koholio, palaikė kažkokiu viržių alum. Užburtas laužo, valgio ir 
besišypsančių, nors tylių bičiulių, jis gėrė daug ir po kelių aki- 
mirkų, atsirėmęs į rąstą, kietai užmigo. 


Jį pažadino Bridės ranka, uždėta jam ant kelio. Iš pradžių jis 
nesusigaudė, kur esąs, bet paskui suprato, kad tebėra lauke. 
Nustebęs pamatė, kad guli šiltai apsuptas storu vilnoniu apklotu. 
Vilnos pūkeliai buvo šlapi nuo rasos jam sėdantis ir nusiklojant, 
bet po apklotu buvo šilta ir sausa. 

- A-damai. 

Jam patiko, kaip ji taria jo vardą — lėtai, melodingai, kaip 
prancūzišką žodį. Ji parodė pirštu į dangų. Pasibaisėjęs jis išvy- 
do, kad už kalvos brėkšta. Jis nebuvo namie visą naktį. Jei tėvas 
sužinos, užmuš jį. Išsigandęs pradėjo nerangiai stotis. 

Už Bridės nugaros jos mama lenkėsi prie skaisčiai degančio 
laužo. Kažkas burbuliavo puode, pakabintame virš jo. Adamas 
patraukė nosimi, o Bridė suplojo delnais. Ji linktelėjo, paėmė iš 
mamos molinį dubenį ir įpylė kažkokios skystos košės. Paėmęs 
iš jos jis pauostė, paragavo ir nusidegino liežuvį. Pusryčiai buvo 
beveik beskoniai, ne tokie, kaip vakarykštis valgis, bet jie pripil- 
dė skrandį, ir kai pagaliau Bridė lydėjo jį atgal tuo pačiu keliu, 
kuriuo buvo atėję, jis jautėsi palyginti žvalus. 

Akmens plokštė vėl buvo apgaubta miglos jiems einant pro 
šalį, Adamas nuo kalvos šlaito pažvelgė žemyn į savo kaimą, dar 
skendintį tamsoje. Šypteldama Bridė parodė pirštu, ir Adamas 
žengė tolyn nuo jos. 

- Sudie, - pasakė jis, - ir ačiū. 

— Sudie ir ačiū. - Mergaitė tyliai pakartojo jo žodžius. Moste- 
lėjusi ranka ji nusigręžė ir dingo migloje. 


Šaltoje aušros šviesoje pastoriaus namas atrodė blyškus. Iš ka- 
minų dar nerūko dūmai, laukujos durys buvo užrakintos. Ner- 
vingai sukandęs lūpą, Adamas tyliai apibėgo iš kitos pusės tyliai 
melsdamasis, kad tik virtuvės durys būtų atrakintos. Jos buvo 
užrakintos. Akimirką jis neryžtingai pastovėjo, žvelgdamas į 
tamsius langus kiemo pusėje. Pradėjo kankinti gilus liūdesys. 
Jis užgniaužė jį ir sugrįžo į gatvę. 

Jų namas gal dar miega, bet kaimas bunda. Kvapnūs malkų dū- 
mai pripildė orą, jis Tilto gatve atėjo iki Džinės Beron vartelių ir 
nedrąsiai pabeldė į duris. Beldimas sukėlė pikto lojimo siautulį. 

Po kelių akimirkų duris atidarė stambus žmogus, Džinės 
vyras Kenas. Aplink jo kojas šokinėjo gražus šeltis, džiūgavo 
matydamas Adamą, ir berniukas pasilenkė jo apkabinti. Tas 
šuo kadaise buvo jo. Bet dėl kažkokios Adamui nesuprantamos 
priežasties tėvas nepritarė, kad sūnus turėtų augintinį, ir šuniu- 
kas buvo atiduotas Džinei. Kenas spoksojo į Adamą susiraukęs 
iš nuostabos, paskui pasuko galvą ir šūktelėjo per petį: 

— Džinė, čia pastoriaus berniukas. 

Už jo nugaros pasirodė mielas rausvaskruostis Džinės veidas. 
Ji vilkėjo darbiniu chalatu, kaip pastoriaus namuose. 

- Laba diena, ponia Beron. - Adamas dirstelėjo į ją ir susigė- 
do, kai iš akių jam pasipylė ašaros. 

— Adamai! — Džinė prasibrovė pro vyrą ir, apkabinusi berniu- 
ką, priglaudė jį prie savo apkūnios krūtinės. - Mano vargšas 
mažutėlis. 

Jiedu buvo beveik vienodo ūgio, bet tą akimirką jis vėl buvo jos 
mažasis vaikelis, ieškantis jos glėbyje jaukumo, šilumos ir meilės. 

Ji įsivedė jį į virtuvę, pastūmė į šalį vyrą ir pasodino Adamą 
prie stalo. Padavusi jam puodelį arbatos su pienu ir storą duonos 

riekę, apteptą džemu, ji stovėjo ir žiūrėjo į jį. Jo išblyškęs veidas 
atgavo spalvą, ašaros nudžiūvo, bet liūdesys veide vis tiek matėsi. 
Šuo tupėjo prisispaudęs prie jo kojos. 

- Sakyk, ar supranti, kas atsitiko? — Ji atsisėdo priešais jį ir 
pasiėmė didelį rudą puodelį. 

Jis gūžtelėjo pečiais. 

— Tėvas sakė, kad mama išvyko. — Ašaros vėl tuoj pasilies. — 
Sakė, kad ji nusidėjo. 

- Ji nenusidėjo! - Jos tvirtas balsas padėjo jam suvaldyti raudą, 
besikaupiančią gerklėje. - Tavo mama yra dora, graži, gera mo- 
teris. Bet tas žmogus nustūmė ją į kelio galą. 

Adamas susiraukė. Nesuprasdamas metaforos, jis įsivaizdavo 
automobilį, vairuojamą svetimo žmogaus. 

Džinė Beron buvo įpykusi. Jos garbanotų plaukų spiralės šok- 
čiojo ant galvos, pilant antrą puodelį arbatos. 

— Neįsivaizduoju, kaip ji taip ilgai su juo ištvėrė. Tikiuosi, kad 
ji suras laimę ten, kur išvažiavo. 

— Kur ji išvažiavo? — Jis beviltiškai žiūrėjo į ją. 

Ji papurtė galvą. 

— Nežinau, Adamai, sakau tiesą. 

- Bet ji turėjo tau pasakyti. - Adamas prikando lūpą. 

Ji vėl papurtė galvą. 

- Kiek žinau, ji niekam nepasakė. 

— Bet kodėl ji paliko mane? — Tai buvo išsigandusio vaiko 
riksmas. — Kodėl ji manęs nepasiėmė? 

Džinė papūtė lūpas. 

- Nežinau. - Ji liūdnai atsiduso. - Ne todėl, kad ji tavęs nemy- 
li. Tuo turi patikėti. Gal ji pati nežinojo, kur važiuos. Gal atsiųs 
tavęs paimti vėliau. 

- Taip manai? - Jo didelės rudos akys žvelgė maldaudamos. 

Sutikusi jo žvilgsnį, ji negalėjo nei meluoti, nei tvirtai pati- 


kinti jo. Galėjo tik pasakyti: 

- Tikiuosi, Adamai, tikrai tikiuosi. 

Siuzana Kreig buvo jos bičiulė, bet ne artima draugė. Ji nie- 
kam nebuvo visiškai artima. Jai užteko žinoti, kad Džinė liks 
ten prie Adamo. 

Stodamasis ir rengdamasis išeiti jis prisiminė, kodėl jie čia, jos 
virtuvėje, o ne jo namuose. 

— Ar tu tikrai pas mus nebedirbi? 

Ji papurtė galvą. 

- Apgailestauju, Adamai. Tavo tėvas nebenori manęs ten matyti. 

Ji niekada neprasitars niekam, juo labiau berniukui, kokiais 
šiurkščiais, piktais žodžiais tas netekęs galvos vyras ją užsipuo- 
lė, kai ji pamėgino užstoti jo žmoną ir pateisinti jos sprendimą 
išvykti. Ji uždėjo rankas Adamui ant pečių, o širdį dėl jo gėlė. 
Jos pačios šeima seniai išvyko, išsibarstė po Škotiją, o vienas 
nusibeldė net į Kanadą, todėl ji slapčiomis laikė Adamą savo 
pagranduku. 

- Paklausyk, Adamai. Noriu, kad prisimintum, jog visada bū- 
siu čia, kai tau manęs prireiks. Ateik pas mane, kada tik norėsi. — 
Ji tvirtai žvelgė jam į akis. - Kada tik norėsi, Adamai. 

Ji teisingai suprato, kur berniukas dabar grįš, ir visai jam ne- 
pavydėjo. Bet jis narsus, ji visada žavėjosi šituo jo bruožu. 


Kai įsuko pro vartelius ir priėjo prie namo, durys jau buvo atra- 
kintos. Jis pastoviniavo koridoriuje. Tėvo kabineto durys buvo 
uždarytos, jis dirstelėjo į laiptus svarstydamas, ar spės pasiekti 
juos žengdamas tyliais guminiais padais. Jau buvo beveik priėjęs, 
kai išgirdo, kaip durys už jo atsidarė. Gerklę suspaudė siaubas. 
Akimirką, kai atsigręžė veidu į tėvą, manė, kad susivems. 

"Tomas Kreigas pasitraukė ir trumpu galvos mostelėjimu pa- 
rodė berniukui eiti į kabinetą. Vyro veidas buvo pilkas, apšepęs. 
Uždaręs paskui sūnų duris, jis ištiesė ranką ir nuo kablio kitoje 
jų pusėje nusikabino platų odinį diržą. 

Adamas suinkštė, baimė ledu nubėgo per pečius ir nugarą, 
oda jau šiurpo nuo artėjančio mušimo siaubo. 

— Tėve... 

— Kur naktį buvai? 

- Ant kalvos, tėve. Atleisk. Pasiklydau migloje. 

— Tu manęs nepaklausei. Liepiau tau eiti į savo kambarį. Aš 
tavęs ieškojau. Išnaršiau kaimą. Upės pakrantę, nežinojau, kas 
tau nutiko! 

- Atsiprašau, tėve. - Jam buvo gėda, kad šitaip bijo, bet nieko ne- 
galėjo padaryti. - Buvau labai nusiminęs. - Jis kalbėjo labai tyliai. 

— Nusiminęs? — pakartojo tėvas. Jis pertraukė diržą per delną 
ir sulenkė per pusę. - Ar tuo galima pateisinti neklusnumą? 

— Ne, tėve. - Adamas stipriai susinėrė rankas, kad nedrebėtų. 

- Ir pripažįsti, kad Dievas nori, jog būtum nubaustas? 

Ne, šaukė jis viduje. Ne. Mama sako, kad Dievas yra meilės 
Dievas. Jis atleidžia. Jis nenorėtų, kad būčiau mušamas. 

- Atsakyk, — jau šnypštė Tomas. 

— Taip, tėve, - tyliai atsakė Adamas. 

Akimirką tėvas stovėjo tylėdamas ir žiūrėjo į jį, tada atitrau- 
kė nuo sienos stačią medinę kėdę, pastatė ją prie stalo ir parodė 
pirštu. 

Adamas drebėjo. 

— Tėve, prašau... 

— Daugiau nė žodžio. 

— Tėve... 

— Dievas laukia, Adamai! — staiga suriaumojo pastorius, nu- 
stelbdamas tylius sūnaus maldavimus. 

Adamas pasidavė. Kojos taip drebėjo, kad jis vos priėjo prie 
kėdės ir pasilenkė ant jos, vieną kumštį liūdnai įkišęs į burną. 

Tomas Kreigas buvo sau ištikimas žmogus, jis dorai išpažino 
griežtą, rūsčią religiją. Viena jo dalis suprato, kad sūnaus sielvartas 
netekus motinos turėjo būti gilus, gal net gilesnis, negu jo netekus 

žmonos, bet kai pradėjo odiniu diržu mojuoti virš bejėgės vaiko 
nugaros, jame kažkas nutrūko. Jis kirto diržu ir kirto, o priešais 
save matė ne siaurus keturiolikmečio klubus, nešvarius marškinius 
ir trumpikes, bet savo gražios, gundančios, neklusnios žmonos 
kūną. Tik tada, kai berniukas bejėgiškai susmuko jam prie kojų, 
jis liovėsi ir pasibaisėjęs įsispoksojo žemyn, negalėdamas patikėti. 

— Adamai? 

Jis numetė diržą šalia berniuko ir siaubo apimtas Žiūrėjo į 
tinstančius rumbus ant jo nugaros ir šlaunų, į pailgas kraujo dė- 
mes, besisunkiančias pro marškinius. 

— Adamai! - Jis ištiesė ranką į sūnaus keistai perkreiptą galvą 
ir atitraukė ją, staiga pabūgęs paliesti. - Ką aš padariau? 

Sunkiai nurijęs, jis atsitraukė, nieko nematydamas priėjo prie 
savo stalo, atsisėdo ir stvėrė Bibliją. Prispaudė ją prie krūtinės 
ir ilgai sėdėjo nejudėdamas. Priešais jį ant užrašų knygos su- 
draskytas į skutelius gulėjo Siuzanos Kreig laiškas sūnui, kurio 
Adamas niekada nepamatys. 

Koridoriuje lėtai tiksėjo aukštas laikrodis. Jis išmušė pus- 
valandį, tada valandą, ir kai jo melodingi dūžiai atliepė tyloje, 
"Tomas pagaliau atsipeikėjo. 

Jis pakėlė sąmonės netekusį berniuką, užnešė laiptais, švelniai 
paguldė į lovą ir tik tada surado savyje jėgų pirmą kartą geiti į 
miegamąjį po to, kai Siuzana jį paliko. Jis stovėjo dairydamasis. 
Jos šepečiai ir šukos gulėjo ant stalelio. Jokių kitų jos buvimo 
ženklų nėra. Ir niekada nebuvo. Jis visada priešinosi visokioms 
puošyboms ir blizgučiams. Neleisdavo namie pamerkti gėlių. 

Akimirką padvejojęs, jis priėjo prie didžiulės senos raudon- 
medžio spintos. Už dešinių durų slėpėsi jo negausus tamsių kos- 
tiumų rinkinys; kairėje sukabinti jos drabužiai. Jų tik šiek tiek 
daugiau: du kostiumėliai, mėlynas ir juodas, dvi juodos skrybė- 
laitės ant lentynėlės virš jų, trys medvilninės suknelės, skalbtos 
nuskalbtos, lygintos nulygintos, aukštomis apykaklėmis, ilgo- 

mis rankovėmis, rimtų rudeninių spalvų, kurias jis pripažino 
tinkamomis vilkėti vasarą. Ji turėjo dvi poras suvarstomų batų. 
Tomas staiga atvėrė duris manydamas, kad drabužių nebėra, bet 
jie tebebuvo. Visi. Jis nesitikėjo juos pamatyti ir nežinojo, kaip 
reaguoti. Sielvarto, meilės ir netekties banga užliejo jį ir supurtė 
iki sielos gelmių. Nepajėgdamas susivaldyti, jis nutraukė vieną 
suknelę nuo medinės pakabos, suspaudė kumščiais, paslėpė joje 
veidą ir pravirko. 

Liovėsi labai negreitai. 

Bjaurėdamasis pažiūrėjo į rankose sugniaužtą suknelę. Ji kve- 
pėjo žmona. Kvepėjo moterimi, prakaitu, aistra. Jis ne iš karto 
suvokė, kad ta aistra yra jo. Jis sviedė suknelę ant grindų, ištrau- 
kė iš spintos likusius drabužius, sumetė į krūvą ir atsisėdo ant lo- 
vos. Perplėšė vieną storos drobės paklodę ir į ją surišo drabužius, 
batus ir net skrybėlaites. Vieną po kito traukė stalčius, kuriuose 
gulėjo jos menki, daug kartų adyti apatiniai drabužiai, sumetė 
juos į krūvą ir viską išnešė iš kambario. Už tvarkingų daržo- 
vių lysvių tebestyrojo surūdijusių vielų ir metalinių rėmų krūva. 
Tai buvęs numylėtas Siuzanos Kreig fortepijonas. Jos drabužiai 
buvo numesti ten pat ir prieš padegdamas Tomas apipylė krūvą 
parafinu. Laukė, kol paskutinė stora fildekoso siūlų kojinė pa- 
virto pelenais, tada grįžo į vidų. 

Jis neužlipo laiptais pažiūrėti, kaip laikosi Adamas. Nuėjo į ka- 
binetą ir spoksojo į kėdę, ant kurios gulėjo berniukas. Jį apėmė 
pasibjaurėjimas savimi. Pyktis, liūdesys, aistra, kurią jautė žmonai 
ir laikė meile, — visa tai yra blogis. Nuodėmės. Baisiausios nuodė- 
mės. Kaip jis gali ganyti savo kaimenę ir priekaištauti žmonėms už 
jų paklydimus, jei pats nesugeba tvardytis? Tarsi neregys jis priėjo 
prie stalo, pakėlė diržą, kurį buvo numetęs, kai nubaudė berniuką, 
ir dėbsojo į jį, persvertą per delną. Jis žino, ką turi daryti. 

Įžengęs į senąją bažnyčią, užrakino duris ir nuėjo šešėlių ap- 
gaubta nava dairydamasis po tvarkingai išrikiuotas kėdžių eiles 

ir pliką stalą rytiniame gale. Bažnyčia stovi šioje vietoje ilgiau 
negu tūkstantį metų, taip manoma, ir kartais, pats to nenorėda- 
mas, kai atsidurdavo pastate vienas, kaip dabar, jis jautė ypatin- 
gą jos šventumą. Buvo apstulbintas, aptikęs savyje šitą prietarą, 
bet nepajėgė jo atsikratyti. Jam užteko šviesos, sklindančios pro 
langus, kad aiškiai matytų, kai priėjęs tako pusiaukelę iš lėto 
atsisėdo. Dešinėje rankoje tebelaikė diržą, kuriuo mušė sūnų. 

Ilgai sėdėjo tiesus, sustingęs, ir tvirtai suspaudęs rankas, už- 
simerkęs meldėsi Viešpačiui. Bet suprato, kad Viešpačiui mal- 
dos per maža. Jis reikalauja bausmės už silpnumą. Kai danguje 
užgeso paskutiniai šviesos spinduliai, metę pro langus blyškius 
pluoštus ant senų akmeninių sienų ir grindų, jis atsistojo. Nuėjo 
į kėdžių eilių priekį ir iš lėto nusivilko švarką, marškinius, nusi- 
rišo kaklaraištį. Tvarkingai sulankstė juos drebėdamas, kai šal- 
tis palietė jo baltus pečius. Akimirką padvejojo ir rengėsi toliau: 
batai, kojinės, kelnės, viskas skrupulingai buvo sudėta į krūvelę. 
Pasvarstė, ar turėtų nusimauti ir ilgas vilnones apatines kelnes, 
bet nuogas vyro kūnas, kaip ir moters, būtų tikra šlykštybė 
Viešpaties akivaizdoje. 

Tada paėmė odinį diržą. 

Pirmas saviplakos kirtis užgniaužė kvapą. Jis padvejojo, bet tik 
sekundę. Jis kėlė ir kėlė ranką ir jautė, kaip diržas negailestingai 
vyniojasi jam aplink šonkaulius. Po kiek laiko jau nebeskaičiavo 
kirčių, apimtas skausmo didybės, jausdamas, kaip jis nuvalo jį, 
kaip išmuša paskutinį jo paties niekšingos nuodėmės pėdsaką. 

Kirčiai pamažu silpnėjo. Jis susmuko ant kelių ant akmeninių 
grindų, diržas iškrito iš rankų. Išgirdo raudą ir suvokė, kad ji sklin- 
da iš jo gerklės. Jis smuktelėjo dar žemiau, kol pajuto, kad guli ant 
grindų išsitiesęs visu ilgumu, rankomis apsikabinęs galvą. 


Adamas prabudo savo lovoje susirietęs, įkniaubęs veidą. Mėgino 
pajudėti ir suriko iš skausmo, spausdamas veidą į paklodę. 

— Mama! 

Jis pamiršo. Anksčiau, kai tėvas jį primušdavo, ji vėliau slap- 
čiomis užlipdavo pas jį, jodu patepdavo žaizdeles, paguodai 
duodavo saldumynų. Bet jos nebėra, o skausmas šį kartą daug 
didesnis už visus ankstesnius. Jis mėgino pajudėti, bet liovėsi ir 
tik verkė į pagalvę. 

Namuose labai tylu. Jis ilgai gulėjo nekrusteldamas, kraujas 
krešėjo, džiūvo, ir drabužiai prilipo prie nugaros. Netrukus jis 
užsnūdo. Kartą staiga nubudo, kai kažkur apačioje trinktelėjo 
durys. Jis sulaikė kvapą bijodamas, kad gali pasirodyti tėvas, bet 
kai šis neatėjo, nusiramino ir vėl miegu slopino skausmą. 

Galiausiai jį iš lovos ištraukė noras nusišlapinti. Sustingusiu 
kūnu, prikandęs lūpą, kad garsiai nešauktų iš skausmo, šiaip 
taip pasiekė tualetą ir atsegė trumpikes. Negalėjo pasisukti ir 
apžiūrėti užpakalio, bet matė mėlynes ant kojų ir kraują ant 
medvilninių drabužių. Vaizdas jį nugąsdino. Jis nežinojo, ką 
daryti. 

Vargais negalais parslinkęs į miegamąjį, sunkiai įsiropštė į 
lovą. Kai vėl prabudo, buvo beveik tamsu. Sukaupęs jėgas jis 
nukiūtino į laiptų aikštelę ir pažvelgė žemyn. Nedegė nė viena 
lempa. Jis sustingęs nulipo. Tėvo kabineto durys atviros. Ten 
nieko nebuvo. Jis akimirką stovėjo, dėbsodamas į vidų. 

Plytelėmis išklotame prieangyje jis nusikabino seną lietpaltį 
ir užsimetė ant pečių baimindamasis ką nors sutikti, baiminda- 
masis, kad kiti nepamatytų, ką tėvas jam padarė, baimindama- 
sis, kad jie nesužinotų, jog jis nepaklausė tėvo. 

Jam buvo sunku išdrįsti vėl pabelsti ; Džinės namų duris, bet 
jis nežinojo, ką kita galėtų daryti. Einant takeliu, jam svaigo 
galva. Atrodė, kad kojos kažkieno kito, esančio toli nuo čia. Jau 
tiesė ranką į belstuką, bet pristigo oro, griuvo į priekį ir pirštais 
drėskė medį. 

Šuo jį išgirdo. 

— Tas žmogus turėtų būti uždarytas į kalėjimą! — Kenas 
Beronas kėlė puodus nuo viryklės ir pylė vandenį į sėdimąją vo- 
nią šalia ugniakuro. — Reikėtų apie jį pranešti! 

Džinė papurtė galvą. Lūpos buvo kietai suspaustos. 

— Ne, Kenai. Nereikia. Aš pati užsiimsiu tuo reikalu. — Ji vos 
sulaikė ašaras, pamačiusi berniuko būklę. 

Vonia buvo vienintelė išeitis. Jis negalėjo atsisėsti, bet Džinė 
parklupdė jį su visais drabužiais, ąsočiu pylė šiltą vandenį ant jo 
liesų pečių ir iš pradžių atmirkiusi nuvilko marškinius, o netru- 
kus ir trumpikės atšoko nuo prikrešusio kraujo. 

Kai pagaliau žaizdos buvo švarios ir pateptos germolinu, ji 
apvilko berniuką švariais vyro marškiniais, burbėdama dėl dro- 
bės šiurkštumo, kai matė jį besiraukantį, davė sultinio ir pagul- 
dė ant sulankstomos lovos kambario kampe. 

Tai, ką ji turi pasakyti pastoriui, palauks iki ryto. Šį kartą jis 
atsiims už tai, ką padarė tam vaikui. 


— Nekvailiok, Džine. — Kitą rytą Kenas ne itin karštai atkal- 
binėjo žmoną nuo vizito į pastoriaus namus. Jis labai pagarbiai 
žiūrėjo į Džinės pasipiktinimo siautulį. 

Jos mėlynos akys žėrėjo. 

— Pamėgink mane sulaikyti! 

Rankomis įsisprendusi į šonus, ji žiūrėjo jam į veidą, o jis mi- 
kliai pasitraukė ir stovėjo tarpduryje stebėdamas, kaip jo žmona 
plaukia gatve, stipriai suspaudusi Adamo ranką. 

Priekinės namo durys buvo atviros. Ji įsitempė Adamą į vidų 
ir stovėjo dairydamasi. Užuodė nelaimingų namų kvapą, gryno 
oro ir gėlių stygių ir nusipurtė, pagalvojusi apie gražią jauną an- 
glę, kurios palankumą Tomas Kreigas kažkuo pelnė, kai mokėsi 
tapti pastoriumi, ir prieš penkiolika metų parsivežė ją į šituos 
namus. Siuzana buvo kupina gyvenimo meilės, jos plaukai bliz- 
gėjo, drabužiai buvo gražūs, o aukšti dviejų šimtų metų senumo 


3I 


kambariai skambėjo nuo jos dainų pritariant fortepijonui, ku- 
riuo ji taip gražiai grojo, ir jos juoko. Bet pamažu, žingsnis po 
žingsnio, jis ją sunaikino. Uždraudė jai dainuoti, raukėsi, kai ji 
juokdavosi. Vieną dieną, kai ji išvyko autobusu į Pertą, jis kaž- 
ką pasikvietė išnešti fortepijono į sodą ir ten sudegino jį kaip 
šlykštynę Dievo akyse, nes argi muzika nėra lengvabūdiška ir 
skandalinga, jeigu ji ne bažnytinė? Siuzana tą vakarą raudojo 
virtuvėje kaip vaikas, o Džinė, tuomet pati dar jauna, glostė jos 
žvilgančius plaukus, dabar jau rišamus į kietą, nežmonišką maz- 
gą, ir veltui mėgino ją guosti. 

Adamas gimė praėjus dešimčiai mėnesių nuo tos dienos, kai 
"Tomas Kreigas parsivežė Siuzaną į savo namus. Daugiau vaikų 
nebuvo. 

Visas jos gyvenimas sukosi aplink mažąjį berniuką, bet Tomas 
turėjo savo požiūrį į vaiko auklėjimą; vaikai turi būti matomi, 
bet negirdimi; lenk medį, kol jaunas. 

Džinė atsiduso. Adamas buvo protingas vaikas. Jis mokėsi 
kaimo mokykloje, o dabar lanko vidurinę Perte. Jis greitai su- 
sidraugauja, bet bijo ir gėdijasi kviestis draugus į namus, todėl 
vienatvėje vis labiau pasineria į knygas ir mėgstamus užsiėmi- 
mus. Meilė ir laimė namuose buvo patiriamos slapčiomis, už 
uždarų virtuvės durų, kur mama ir geraširdė ekonomė be žo- 
džių sutarusios stengėsi padaryti berniuko gyvenimą laimingą 
tėvui už akių. 

Džinė galėjo tik spėlioti apie asmeninį pastoriaus ir jo žmo- 
nos gyvenimą. Ji purkštelėjo pagalvojusi apie tai. Žmogus, lie- 
pęs nušauti šunį tik už tai, kad jis šventadienį padengė kalę kai- 
mo pievutėje prie bažnyčios, prisakęs kaimo merginoms vasarą 
vilkėti sukneles ilgomis rankovėmis, nesugebėtų nevaržomai 
reikšti kūniškų norų. 

Pro šalto, tuščio valgomojo langą Tomas jau pastebėjo juos 
ateinančius. Buvo nepriekaištingai apsivilkęs, marškiniai balti 

ir stangrūs. Veide nesimatė nė ženklo skausmo, kurį jautė, kai 
išdygo tarpduryje tiesiai priešais juos. Jo akys perbėgo karinga, 
kieta Džinės veido išraiška, tada sūnaus veidu, išblyškusiu, nu- 
vargusiu, išsigandusiu. Jis neleido sau prarasti tvirtumo. 

- Adamai, gali eiti į savo kambarį. Noriu pasikalbėti su ponia 
Beron vienas. 

Jis sustingęs įėjo į kabinetą pirma jos ir iš karto atsigręžė, jai 
nespėjus prasižioti. 

— Norėčiau, kad vėl imtumėtės senųjų pareigų. Kas nors turi 
pasirūpinti berniuku. 

Jo žodžiai atėmė jai žadą. Ji buvo pasirengusi kovoti. Stipriai 
suspaudė kumščius. 

-— Vakar jau ketinau kviesti jam gydytoją, - pasakė įžūliai. 

Ji pamatė, kaip įsitempė jo žandikaulis, bet veidas išliko abe- 
jingas. 

— Daugiau tai nepasikartos, ponia Beron. 

Stojo akimirka tylos ir ji kilstelėjo pečius. 

- Supratau. — Vėl tyla. — Tai ponia Kreig negrįš? 

— Ne, ponia Kreig negrįš. - Jo krumpliai pabalo, kai jis pasirė- 
mė į stalą skausmui palengvinti. Siuzanos Kreig laiško skiautės 
buvo dingusios. 

Džinė linktelėjo, niūriai sutikdama. 

- Gerai, pastoriau. Grįšiu į savo darbą. Dėl berniuko, juk su- 
prantate. Bet tai neturi pasikartoti. Niekada. 

Jų žvilgsniai susitiko ir jis nuleido galvą. 

- Ačiū, - pasakė nuolankiai. 

Ji ilgokai dėbsojo į jį tylėdama, tada pasuko prie durų. 


— Bus geriausia, jei eisiu užkurti viryklės. 

Antnas skynius 


Po to sekusios dienos Adamui buvo kitokios. Tėvas kalbėdavosi 
su juo retai, bet ir tais atvejais būdavo atitolęs, tarsi bendrau- 
tų du mandagūs svetimi žmonės. Berniukas pusryčius ir pietus 
valgydavo virtuvėje su ponia Beron. Vakarienei visada gaudavo 
šaltą maistą. Kartais jiedu su tėvu sėdėdavo valgomajame vie- 
nas priešais kitą tylėdami; kartais, kai Tomo nebūdavo namie, 
Adamas susidėdavo vakarienę į maišelį, įkišdavo jį į kuprinę ir 
pabėgdavo į kalvą. 

Atostogos artėjo prie pabaigos. Po kelių dienų prasidės moks- 
lo metai. Jis džiaugėsi. Kažkas atsitiko tarp jo ir draugų, bet jis 
nesuprato kas. Atsirado santūrumo, varžymosi, net abejingumo. 
Jis nežinojo apie apylinkėje jau pasklidusią naujieną, esą pas- 
toriaus Kreigo žmona pabėgo į Edinburgą su — variantų buvo 
daug — keliaujančiu prekeiviu, su universiteto dėstytoju (jis va- 
sarą dvi savaites gyveno Bridge viešbutyje) ar su prancūzu vyno 
importuotoju, gyvenusiu Forest Road viešbutyje ir išvažiavusiu 
likus dviem dienoms iki ponios Kreig dingimo. Garsiai niekas 
nekalbėjo, bet kai Adamas pastebėjo Jueną ir Mažylį Mikį be- 
sišnibždančius už parduotuvės ir išgirdo jų kikenimą, paskubo- 
mis nutrūkusį jam pasirodžius, jis pajuto, kad skaisčiai nuraudo 
ir nusigręžė. Jie išdavė jį. Jo geriausias draugas Robis tikriausiai 
būtų supratęs (Robis buvo vienas iš nedaugelio draugų, pas kurį 

jam buvo leidžiama lankytis), bet Robio visą vasarą ir metus 
iki jos nebuvo namie, nes, mirus motinai, jis išvyko į internatą. 
Todėl, užuot matęsis su draugais paskutinėmis brangiomis ato- 
stogų dienomis, Adamas žvalino save mintimis apie mokyklą ir 
rimtai kaupėsi. 

Mokykla jam visada patikdavo, kaip ir darbas. Jis dar neprasi- 
tarė tėvui apie norą tapti gydytoju, nors neturėjo pagrindo manyti, 
kad pastorius prieštaraus. Tikriausiai bus patenkintas. Medicina — 
gerbiama profesija. Dėl vieno dalyko Adamas nedvejojo. Jis tikrai 
nenori tarnauti bažnyčiai. Jis jos nekentė. Nekentė šventadienių. 
Nekentė Biblijos ir nekentė baisios kaltės, kam šitaip jų nekenčia. 
Jam patiko vienintelė pareiga, kurią jis atlikdavo kaip pastoriaus 
sūnus, - tai parapijos vargšų ir ligonių lankymas kartu su mama. 
Tą darbą atlikti mama mokėjo tiesiog puikiai, ir žmonės ją mėgo, 
nepaisant jos angliškos kilmės. Ji nebuvo nei išdidžiai malonin- 
ga, nei globėjiška. Ji buvo linksma, paslaugi, nebijodavo atsirai- 
toti rankoves. Žmonės ją gerbė, o Adamas netruko suvokti, kad 
pusvalandis jos draugijoje sergančiai moteriai ar sužeistam vyrui 
padeda daugiau negu valandos tėvo maldų. Kartais lankydami jie 
sutikdavo daktarą Grogeną, ir Adamas, kai jam leisdavo arba kai 
slapčia lindėdavo kambario kampe, stebėdavo jo darbą. Jam buvo 
tik dešimt metų, kai atsirado noras tapti gydytoju. 


Praėjus savaitei po to, kai taip staiga pasikeitė Adamo pasaulis, 
jis susikišo į maišelį suvyniotus priešpiečius ir vakarienę, nes po- 
nia Beron, kaip kiekvieną savaitę, buvo išvykusi autobusu į Pertą 
aplankyti sesers, ir pasuko kalva aukštyn tašytojo akmens link. 
Jis dažnai galvodavo apie Bridę, jos brolį, motiną ir jų gerumą. 
Jo prigimtinis atvirumas, entuziazmas ir gyvenimo meilė dingo. 
Mušimas ir motinos išvažiavimas jį pakeitė. Džinė Beron matė tai, 
ir jos širdis sruvo krauju dėl berniuko. Ji kiek įmanydama sten- 
gėsi būti jam motiniška, bet jis traukėsi nuo jos, kai ji apkabin- 

davo. Jis mandagiai pakęsdavo jos meilumą, ne daugiau. Rodėsi, 
kad jis užrakino kažkurią savo dalį ir uždengė apsauginiu kiautu. 
Naujasis Adamas buvo paslaptingas. Jis būtų papasakojęs mamai 
apie naujuosius draugus. Bet jos nėra, todėl jis niekam nesakys. 

Diena buvo audringa, pūtė kandus, žvalinantis rudens vė- 
jas. Be maisto ir žiūronų, virvele pakabintų ant kaklo, jis nešėsi 
eksponatų dėžutę, — jei rastų įdomių daikčiukų savo muziejui, — 
knygą apie paukščius, užrašų knygelę ir pieštuką, ir dar buvo 
nukniaukęs iš sandėliuko keturis gabalėlius šokoladinio torto. 
Trys gabalėliai buvo skirti Bridei ir jos šeimai. Jis žinojo, kad 
ponia Beron pastebės, bet nieko nesakys. Tėvas nežino apie tor- 
tą. Jis tikrai nepritartų. 

Berniukas priėjo akmenį sunkiai kvėpuodamas ir nusimetė 
nešulį nuo peties. Tris paukščius jis jau galėjo aprašyti. Kurapką, 
vieversį ir alksninuką. Jis ištraukė aptrintą knygą, laibais rudais 
pirštais sugraibė žalios kuprinės šoninės kišenės sagtį ir, pasei- 
lėjęs pieštuko galą, pradėjo rašyti. 

Jis ketino suvalgyti priešpiečius, stebėti paukščius, o po pietų 
nueiti žemyn į kitą kalvos kraštą prie Bridės namelio. 

Pirmoji plano dalis vyko puikiai. Jis atsisėdo ant plokščios 
uolų atodangos nugara į akmenį ir žvelgė žemyn į viržiais ap- 
augusią kalvą. Vietomis viržiai jau rudavo, anų savaičių virpanti 
violetinė spalva pradėjo blukti. Jis girdėjo vienišo erelio klyka- 
vimą, todėl, pasidėjęs pyrago su kiauliena gabalą, pasiėmė žiū- 
ronus ir pro juos žiūrėjo į tolimas, debesyse skendinčias kalnų 
viršūnes kitapus kalvos. 

Tik tada, kai suvalgė paskutinį kąsnį, išgėrė pusę imbierinio 
alaus, o likusį vaškinį popierių tvarkingai sulankstęs įdėjo į ku- 
prinę, saugodamas torto gabalėlius, jis atsistojo ir nusprendė eiti 
ieškoti Bridės. 

Svietė saulė. Ji liejo spindulius ant viržių iš keistai giedro 
dangaus. Adamas pauostė. Jis visą gyvenimą praleido šioje pa- 

saulio vietoje, todėl gerai supranta orų ženklus. Vėjas nurimo. 
Praeis valanda, gal dvi, ir migla pradės klostėmis gultis ant kal- 
vų, plauks aplink tolimas viršūnes, šios taps vos įžvelgiamos ir 
galiausiai visai pradings. 

Akimirką jis stovėjo dairydamasis, tada paėmė žiūronus ir 
pradėjo nuosekliai naršyti tarp senų škotinių pušų ieškodamas 
tako, kuris veda prie upelio palei Bridės trobelę. 

Pagaliau suradęs taką, jis išėjo, pasitikėdamas žengė žemyn 
šiauriniu skardžio šlaitu, palikęs už savęs tašytąjį akmenį su 
kryžiumi. Šešėlis, kurį jis palaikė taku, buvo tik šešėlis, atsira- 
dęs pasikeitus kalvos kontūrui. Jis suraukė kaktą apgailestauda- 
mas, kad nesidairė atidžiau, kai sekė paskui mergaitę aną kartą. 

- Bride! - pašaukė jis, sudėjęs delnus prie burnos. 

Balsas beveik įžūliai nuskambėjo popietės tyloje. Kažkur ne- 
toliese pakilusi sukvaksėjo kurapka, tarsi vytų jį iš čia: „Bėk, 
bėk!“ Jis stovėjo nejudėdamas. Miglai užplaukiant, horizonte 
vienas po kito ėmė dingti vietovės objektai. 

— Bride! — pašaukė jis vėl, o balsas aidu negarsiai nuvilnijo per 
slėnį. Širdies kertelėje ėmė pleventi nusivylimas. Tik dabar jis 
suvokė, kaip laukė susitikimo su ja ir jos broliu. 

Braudamasis pro stambialapius šakius, jis ėjo žemyn toldamas 
nuo pušyno. Įdubimas uoloje atrodė matytas. Jei gerai prisimena, 
netoliese turėtų rasti upelį, almantį tarp stačių krantų. Dabar jis 
žengė miško paklotu, jausdamas, kaip viržiai ir šakiai braukia 
per kojas, ir kai pagaliau, netekęs kvapo, išsibrovė ant plokščios 
uolos, po ja tikrai upelis, peršokęs kelis stačius krioklius, liejosi į 
duburį, kuriame Gartneitas andai pagavo upėtakį. Adamas su- 
siraukė. Čia ta vieta, bet kartu ir ne ta. Nesimatė mažosios ap- 
šiurusios trobelės, kurioje jie gyveno, kur jis praleido tą lemtin- 
gą naktį. Jis nučiuožė žemyn slidžiais akmenimis: čia. Ji tikrai 
stovėjo čia. Jis apsidairė sutrikęs. Žolė aukšta ir sodri, krioklio 
lašelių purškiama. Laužavietės nė pėdsako. 

Akivaizdu, kad čia ne ta vieta. Jei jis eis žemyn palei upe- 
lį, suras tikrąją vietą. Jis ieškojo, kol pradėjo temti, vis labiau 
pykdamas ant savęs, kai, metodiškai apėjęs skardį skersai išilgai, 
grįždavo į tą pačią vietą. 

Galiausiai turėjo pasiduoti. Atsisėdęs suvalgė visus torto ga- 
balėlius ir nusprendęs, kad daugiau nieko negali padaryti, jis 
pasuko namų link nuvargęs, nusivylęs ir prislėgtas. 

Sode sustojo. Tėvo kabinete degė šviesa; langinės buvo už- 
darytos ir nieko nesimatė. Jis pirštų galais nustypčiojo prie vir- 
tuvės durų ir atsargiai pasuko rankeną. Širdis atlėgo, kai durys 
atsivėrė, ir jis įslinko į vidų. 

Koridoriuje nesustojo. Kaip galėdamas greičiau tyliai užskrido 
laiptais, nėrė pro savo oficialųjį kambarį, kuriame jis nebemiega 
nuo motinos išvykimo, ir užlėkė į palėpę. Čia buvo pasitiesęs 
čiužinį, pridėjęs senų pagalvių ir užklojęs kažkokiom lovatiesėm. 
Nenusirengęs ir nenusiavęs jis krito ant savo improvizuotos lo- 
vos, užsitraukė antklodę ant galvos ir verkė, kol užmigo. 


Po poros valandų jis išgirdo žingsnius laiptų aikštelėje. Atsibudo 
krūptelėjęs ir akimirką gulėjo svarstydamas, kas atsitiko. Jis guli 
apsirengęs. Tada prisiminė. 

Jis įsitempė. Štai ir vėl. Sunkūs žingsniai. Tėvas. Jis tyliai 
išsiropštė iš lovos, atsistojo ir prisėlino prie durų. Širdis dau- 
žėsi. Žingsniai artėjo, ir jis pamanė, kad tėvas ateina į palėpę, 
bet jie nutolo ir Adamas suvokė, kad tėvas žingsniuoja apačioje, 
miegamojo grindimis. Jis ilgokai klausėsi, tada, stengdamasis 
nesukelti nė menkiausio triukšmo, grįžo po antklodėmis ir už- 
sidengė galvą pagalve. 


Miegojo neilgai. Auštant jį pabudino strazdo giesmė. Jis išlipo 
iš lovos ir nuėjo prie lango pažiūrėti. Sventorius už gyvatvo- 


rės buvo pilkas. Saulė dar nepakilo virš rytinių kalvų. Jis perėjo 

grindimis prie lango kitoje palėpės pusėje. Iš čia jam beveik ma- 
tėsi aukštas kalvos šlaitas, kur stovi akmuo. 

Greitai apsisprendęs, jis apsivilko storą megztinį ant sulam- 
dytų drabužių ir išėjo iš kambario. 

Aikštelėje prie tėvų miegamojo jis stabtelėjo, sulaikęs kvapą. 
Už durų girdėjosi kimi, trūkčiojanti rauda. Akimirką jis klausė- 
si bjaurėdamasis, tada pasisuko ir nubėgo. 

Virtuvėje susirinko likusius torto gabalus, dėžutę trapaus pyrago, 
nuo šaltų sandėliuko grindų pasiėmė kitą butelį imbierinio alaus. 
Sukišęs viską į kuprinę, dar akimirką sugaišo, kol prie ponios Beron 
pirkinių sąrašo prikeverzojo: Išėjau stebėti paukščių. Nesirūpink. 
Lapą atrėmė į arbatinuką, atsirakino duris ir išėjo į sodą. 

Buvo šalta. Batai akimirksniu permirko rasoje ir šalo kojos. 
Jis susikišo rankas į kišenes ir nuskubėjo į gatvę, o kai pirmie- 
ji saulės spinduliai nuslydo tolimų kalnų viršūnėmis ir užliejo 
Tėjaus upę žvilgančia šalta šviesa, jis jau buvo perbridęs ją ir 
atsidūręs kalvos papėdėje. 

Šį kartą jam nereikėjo ieškoti Bridės namelio. Ji pati susirado 
jį, sėdintį atsirėmusį į akmenį, pusryčiams baigiant; valgyti pa- 
skutinį torto gabalėlį. 

— A-damai? - Jos balsas už nugaros buvo švelnus, bet jis pašo- 
ko išsigandęs. 

— Bride! 

Jie bejėgiškai žiūrėjo vienas į kitą, abu norėdami pasakyti 
daugiau, abu žinodami, kad neverta stengtis. Kol nesuras būdo 
bendrauti, jie nieko negali. Pagaliau, apimtas įkvėpimo, jis įkišo 
ranką į kuprinę, keikdamas save, kam vienas suvalgė tortą, ir 
ištraukė pyragą. Atlaužęs gabalą, droviai padavė jai. Ji paėmė, 
atsargiai pauostė ir atsikando. 

-— Pyragas, — raiškiai ištarė Adamas. 

Ji pažiūrėjo į jį pakreipusi galvą, žėrinčiomis akimis ir entu- 
ziastingai palinksėjo. 

- Pyragas, — pakartojo. 

- Skanus? - paklausė jis ir paaiškino gestais. 

Ji sukikeno. 

— Skanus? — pasakė. 

— Gartneitas? — paklausė jis. Turėjo gabalą ir jam. 

Ji parodė į akmeninę plokštę. 

— Gartneitas, - pasakė. Nuskambėjo kaip patvirtinimas. Pašo- 
kusi timptelėjo Adamą už rankos. 

Jis nusekė paskui ją matydamas, kad kartu su saule pasiro- 
dė ir migla. Ji vyniojosi aplink medžius ir slinko kalva aukš- 
tyn. Jau pasiekė akmenį. Jis krūptelėjo pajutęs, kad migla tarsi 
trenkė jam fizinį smūgį, kai jis sekė paskui mergaitę. Ji atsi- 
gręžė per petį ir akimirką jis išvydo jos akyse abejonę, bet ji 
tuoj pat dingo, karšta saulė greitai sugėrė miglą ir jis pamatė 
Gartneitą, sėdintį prie akmens. Vienoje rankoje jis laikė plak- 
tuką, kitoje kaltą. 

- Ei, klausyk, ką tu darai! — sukrėstas riktelėjo Adamas. 

Gartneitas pakėlė galvą ir nusišypsojo. 

- Pasakyk jam, kad negalima. Tai nepaprastas akmuo. Jam 
šimtai, tūkstančiai metų. Negalima jo liesti! Tai istorijos dalis! — 
kreipėsi jis į Bridę, bet toji tarsi negirdėjo. Ji tiesė broliui pyrago 
gabalą. 

- Pyragas, — pakartojo ji sklandžiai. 

Adamas spoksojo į kitą akmens plokštės pusę. Ten, kur ma- 
tydavo vėjo nugairintus ornamentus — susipynusius ratus, sulau- 
žytą ietį, gyvatę, veidrodį ir pusmėnulį, - akmens paviršius buvo 
kaip naujas. Nepaliestas, tik vienas iš tų daiktų pradėtas kalti 
kampe, kalto žymės tebebuvo šviežios ir aštrios. 

Adamas pirštais perbraukė tuščius pakraščius ir išgirdo, 
kaip Bridė garsiai įkvėpė. Ji papurtė galvą ir atitraukė jo ranką. 
Neliesk. Aišku, ką ji nori pasakyti. Ji dirstelėjo sau per petį, tarsi 
ko išsigandusi. 

Adamas sutriko. Kryžius, tikrasis, senasis kryžius, turėtų sto- 
vėti kažkur čia, migloje, o Gartneitas jį kopijuoja. Jis dar kartą 
pažvelgė į jaunuolio darbą ir liko sužavėtas. 

Jie susėdo kartu ir valgė pyragą, paskui Gartneitas vėl ėmėsi 
kalto. Stropiai kalęs dailų pusmėnulį, kol Bridė stebėjo ir kikeno 
iš augalų ir medžių vardų, kuriuos jai sakė Adamas, Gartneitas 
staiga liovėsi tuksenęs ir sukluso. Bridė tuoj pat nutilo. Ji dai- 
rėsi išsigandusi. 

- Kas yra? - Adamas dirsčiojo tai į vieną, tai į kitą. 

Ji pridėjo pirštą prie lūpų, žiūrėdama broliui į veidą. 

Adamas įtempė klausą. Jis negirdėjo nieko, tik tylų vėjo šiure- 
nimą sausuose viržių stiebuose. 

Gartneitas kažką staiga įsakė ir Bridė akimirksniu pradėjo 
veikti. Ji pašoko ant kojų ir stvėrė Adamą už riešo. 

— Eime. Greitai. - Tuos žodžius jis jau buvo ją išmokęs. 

— Kodėl? Kas atsitiko? - Jis suglumo. 

— Eime. - Ji tempė jį tolyn nuo brolio medžių link. 

— Bride! — pašaukė Gartneitas. 

Jis skubomis kažką jai nurodė ir ji linktelėjo, tebelaikydama 
Adamą už rankos. Migla vėl sugrįžo ant kalvos, ir jiems ne- 
riant į ją Adamas pastebėjo dvi artėjančias figūras. Akivaizdu, 
jog Bridė nenori, kad jis su jais susitiktų. Po akimirkos jiedu su 
Bride jau buvo pasislėpę migloje ir atėjusiųjų nebesimatė. 

Ji ėjo pirmoji, nedvejodama vedė jį pagal žymes, kurių jis nema- 
tė, ir netrukus jiedu išėjo į vietovę, kur jis pirmą kartą ją sutiko. 

Jis nervingai apsidairė. Ar tikrai Gartneitas ir du nepažįsta- 
mieji buvo už akmens, už kelių žingsnių? Jis atsigręžė ir pamatė 
akmenį, išlindusį iš rūko, jau apšviestą ankstyvos ryto saulės. 
Nei Gartneito, nei nelauktų svečių nesimatė. 

- Kas jie? - Adamas gestais parodė klausimą. 

Bridė trūktelėjo pečiais. Žinoma, aiškinti būtų buvę per daug 
sudėtinga, ir ji tebebuvo išsigandusi. Ji timptelėjo jo ranką, 

pirštą prispaudusi prie lūpų, ir jie vėl pradėjo eiti kalva žemyn. 
Gartneito neliko nė ženklo. 

Diena sugadinta. Matyti, kad ji bijo, ir nors jo pakviesta at- 
sisėdo greta prie saugios uolos, iš kur jie galėjo stebėti slėnį, vis 
dar užlietą saulės šviesos, po kelių akimirkų ji pašoko. 

— Sudie, A-damai. - Paėmusi jo ranką spustelėjo. 

- Ar galiu ateiti rytoj? - Jis negalėjo nuslėpti balse nerimo. 

Ji nusišypsojo ir gūžtelėjo pečiais. 

- Rytoj? 

Kaip gestais paaiškinti žodį „rytoj“? Jis irgi bejėgiškai gūž- 
telėjo. 

Ji papurtė galvą, mostelėjo ranka, apsigręžė ir tyliais žings- 
niais nubėgo kalva aukštyn. Jis susmuko prie uolos nusivylęs. 

Ji neatėjo nei kitą, nei dar kitą dieną. Jis du kartus kopė į kal- 
vą, du kartus visą dieną ieškojo jų trobelės ir Gartneito akmens, 
bet nė vieno iš jų nerado. Abu kartus jis grįžo namo jausdamasis 
išduotas ir sutrikęs. 


- Kur visą dieną buvai? - Tėvas sėdėjo priešais jį šaltame val- 
gomajame. 

- Vaikštinėjau, tėve. —- Berniuko rankos nervingai suspaudė 
peilį ir šakutę ir jis padėjo juos ant lėkštės. 

- Šiandien pašte sutikau ponią Gilspai. Ji sakė, kad tu neini 
pažaisti su berniukais. 

— Neinu, tėve. 

Kaip jis galėtų paaiškinti tėvui kreivus jų žvilgsnius, kikenimą? 

Piktai susikaupęs jis tyrinėjo savo lėkštės ornamentą, lyg no- 
rėdamas, kad dailus gebenės lapų raštas įsispaustų jo akių tin- 
klainėje. 

- Ar lauki naujų mokslo metų? 

Pastorius labai stengėsi. Jo akys buvo patinusios, raudonos, 
rankos drebėjo. Palikęs pusę maisto lėkštėje, jis pastūmė ją į šalį 

ir pasidavė. Adamas negalėjo atitraukti akių nuo tėvo vakarie- 
nės likučių. Jei pats nors kiek palikdavo, išklausydavo pamokslo 
apie maisto gadinimą, jam būdavo liepiama sėdėti, kol suval- 
gys. Apimtas staigaus noro priešintis, jis troško išdrįsti ką nors 
pasakyti, bet tylėjo. Kambario atmosfera buvo įtempta. Jis jos 
nekentė ir pagaliau suvokė, kad nekenčia ir tėvo. 

Adamas liūdnai papurtė galvą, kai tėvas pasiūlė jam įsidėti 
šaltų užkandžių, paliktų ant indaujos, ir sėdėjo nuleidęs galvą, 
kol tėvas palengvėjusia širdimi, kad vakarienė baigėsi, sukalbėjo 
padėkos maldą ir atsistojo. 

- Turiu parašyti pamokslą, — pasakė beveik atsiprašomai. 

Adamas pakėlė akis. Sutikus tėvo žvilgsnį, jį akimirką užliejo 
netikėta užuojautos banga. Kitą akimirką jis jau šaltai nusuko 
žvilgsnį. Dėl to, kad abu nelaimingi, kaltas buvo tėvas. 


- A-damai! — Ji tyliai prislinko, kai jis gulėjo žolėje, ranka 
prisidengęs akis nuo skaisčios saulės. 

Jis nuėmė ranką ir nusišypsojo nesikeldamas. 

— Kur tu buvai? 

— Labas, A-damai. — Ji atsiklaupė šalia ir užbėrė saują žolių 
sėklų jam ant veido. — A-damai, pyragas? — Ir pirštu parodė į 
greta gulinčią kuprinę. 

Jis nusijuokė. 

- Žinai, panele, esi godi. - Jis atsegė kuprinę ir išėmė skardinę 
dėžutę su trapios tešlos pyragu. Buvo patenkintas, kad ji įsiminė 
žodį. Jis apsidairė. - Gartneitas? 

Ji papurtė galvą. Kai jis pasilenkė pažiūrėti, ar už plokštės 
nėra jos brolio, ji pagrasė pirštu 

— Ne, A-damai. Ten neiti. 

— Kodėl? Kur tu buvai? Kodėl negalėjau tavęs rasti? — Juo 
toliau, juo labiau jis pyko negalėdamas normaliai su ja ben- 
drauti. 

Ji atsisėdo šalia jo ir pradėjo traukti skardinės dėžutės dangte- 
lį. Atrodė, kad tolesnis pokalbis jos nebedomina, ji atsirėmė ant 
alkūnės, čiulpė švelnų, riebų kepinį, laižė lūpas. Saulė išlindo 
iš debesies, skaisčiu spinduliu apšvietė jos veidą ir ji užsimerkė. 
Adamas apžiūrinėjo ją. Tamsūs plaukai, griežti, taisyklingi bruo- 
žai. Kai žėrinčios pilkos, kiek įkypos akys buvo užmerktos, vei- 
das atrodė ramus, bet atkaklus, tačiau atsimerkus veido išraiška 
vėl tapdavo žvali, gyva, tiriama. Akyse šokinėjo sidabrinės lieps- 
nelės, o griežta, šelmiška burna šiepėsi iš juoko. Ji slapta stebėjo jį 
iš po ilgų tamsių blakstienų, matė, kaip jis ją apžiūrinėja, ir atsakė 
iki šiol nepatirtu instinktyviu koketiškumu. Staiga ji atsisėdo. 

- A-damai. 

Dabar ji tarė jo vardą sklandžiau, minkščiau, bet ta pačia in- 
tonacija, tokia jam žavia. 

Jis tuojau pat liovėsi ją apžiūrinėti ir pajuto, kad rausta. 

— Metas mums išmokti vienam kito kalbos, — tvirtai pasakė 
jis. - Tada galėsime kalbėtis. 

Ji atsiklaupė, grakščiai sujudinusi klubus, ir parodė į slėnį, iš 
kurio jis atėjo. 

- A-damai, didelis pyragas, - pasakė meilikaujamai. 

Jis nusikvatojo. 

- Gerai. Dar pyrago. Kai ateisiu kitą kartą. 


Jis neketino jos pasekti. Tik nesusilaikė. Visą popietę mokė ją 
žodžių, stebėdamasis jos nepaprasta atmintimi, kurioje likda- 
vo viskas, ką jis pasakydavo. Mokė ją daugiau medžių, gėlių ir 
paukščių pavadinimų; išmokė, kaip vadinasi jos drabužiai, ran- 
kos, kojos, akys, plaukai ir daiktai jo kuprinėje; kaip pasakyti 
eik, sėdėk, bėk. Išmokė tokių žodžių, kaip dangus, saulė, vėjas, 
juokas ir verksmas, jiedu „kalbėjosi“, kikeno, suvalgė visą pyra- 
gą, tik tada ji pagaliau dirstelėjo į saulę. Suraukė kaktą, suvoku- 
si, kad jau vėlu, ir atsistojo. 


— Sudie, A-damai. 

Jis nustebo. 

— Dar negreitai sutems. Tau jau reikia eiti? 

Veltui stengėsi. Ji gūžtelėjo pečiais, nusisuko ir mostelėjusi 
ranka dingo už akmens ir jam iš akių. 

Jis pašoko ant kojų. 

- Bride, palauk. Kada vėl tave pamatysiu? Kada man ateiti? 

Atsakymo nebuvo. Jis pabėgėjo kelis žingsnius paskui ją ir 
sutrikęs stabtelėjo. Jos nesimatė. Jis grįžo ten, kur stovėjo, pasi- 
suko ir nuėjo tiksliai jos pėdomis. Popietė vėl apsisiautė migla. 
Jis stovėjo, ranką uždėjęs ant akmens, įtemptai žiūrėjo į priekį 
ir staiga išvydo ją, neryškiai apšviestą saulės, bėgančią kalva že- 
myn. Jis puolė bėgti paskui ją, šį kartą nešaukė jos, tyčia sekė iš 
tolo, atidžiai įsidėmėdamas, kur ji eina. 

Ji ėjo atviru taku, kurio jis anksčiau nebuvo pastebėjęs. Jis 
susiraukė, žiūrėdamas žemyn į mišką dešinėje. Ten turėtų būti 
škotinių pušų šilas. Jis ten ir buvo, bet medžių augo daugiau — 
daug daugiau, negu jis prisimena, bet gali būti, jog jis nepaste- 
bėjo, kad šilas nusileidžia į gretimą slėnį. Visai įmanoma. Juk 
dažnai kalvose nepastebi uolų ir slėnių, kol neatsiduri virš jų. Jis 
suprato, kad Bridė sparčiai dingsta jam iš akių, todėl paskubėjo 
iš paskos, jausdamas stiprų viržių, įkaitusios žemės ir akmenų 
kvapą. Virš galvos klykavo suopis, jo piktas spygčiojimas tilo 
paukščiui spiralėmis sklendžiant vis aukštyn ir aukštyn, kol ga- 
liausiai jis virto taškeliu dangaus žydrynėje. 

Iš pradžių jis kaimo nematė, tik balto dūmo spiralę, vos įžiūri- 
mą dangaus fone. Sulėtino žingsnį, stengdamasis atgauti kvapą, 
ir žengė atsargiai. Bridė nieko nenujausdama bėgo maždaug per 
šimtą jardų priekyje, o jis pritūpė už žemų prožirnių. Ji susto- 
jo, nusiskynė kelias gėles ir nuėjo toliau nešdamasi jas rankoje, 
dabar jau oriai. Jis matė, kaip ji vogčiomis nusipurtė nuo sijono 
dulkes ir pirštais persibraukė plaukus. 

Jis akimirką padvejojo, išlindo iš slėptuvės ir, nubėgęs kelis 
žingsnius, griuvo visu ūgiu už nedidelės uolų atodangos. Iš čia 
vėl įtemptai stebėjo ją. Dulkėtame take pasirodė dvi figūros, ir 
dabar jis aiškiau matė kaimą. Jame viso labo buvo tik kelios ma- 
žos apvalios trobelės, sustatytos aplink didesniąją, vidurinę. Jis 
prisimerkęs stengėsi geriau įžiūrėti tas figūras ir atpažino, kad 
aukštesnioji buvo Gartneitas. Pamatęs Bridę, jaunuolis sustojo ir 
laukė jos. Iš to, kaip jis stovėjo, kaip mojavo rankomis, iš to, kaip 
staiga nusiminė Bridė, buvo aišku, kad Gartneitas pyksta. 

Adamas, jau pasirengęs pašokti ir pasirodyti, staiga apsigal- 
vojo. Liko gulėti smakrą pasidėjęs ant rankų, stebėdamas. Iš pa- 
togios vietos matė, kaip trys figūros — trečioji nepažįstama — iš 
lėto eina kaimo link. Kartą jie sustojo ir kelias minutes vėl su- 
sijaudinę kalbėjosi, tada pasilenkę įėjo pro žemą vienos trobelės 
angą ir dingo. 

Jis ilgai ten gulėjo tikėdamasis, kad kas nors pasirodys. Kai 
tapo aišku, kad nesulauks, pradėjo pamažu šliaužti į priekį, o 
ilgos sausos žolės kupstai buvo jam vienintelė priedanga pasi- 
slėpti. Kartą išgirdo, kaip sulojo šuo. Jis krito ant pilvo, nosį 
prispaudęs prie žemės, traukdamas jos šiltą, karčiai saldų kva- 
pa. Po kelių akimirkų šuo nutilo, griežtai subartas Adamui ne- 
žinoma kalba. 

Jis laukė nekvėpuodamas. Nebesigirdėjo nė garso. Kilstelėjęs 
galvą, įsmeigė akis į minkštus odinius sandalus. Iš baimės pa- 
šokęs, pasijuto sučiuptas už apykaklės, atsidūręs priešais aukštą, 
žilaplaukį vyrą skvarbiomis tamsiomis akimis, dailaus siauro 
veido ir plonomis, kietai suspaustomis lūpomis. Vyras amtelėjo 
klausimą, o Adamas bejėgiškai tampėsi, piktas ir išsigandęs. 

- Paleiskit mane! Aš nieko blogo nedarau! Paleiskite! Aš 
Bridės draugas. 

Jis tuščiai mataravo kumščiais ir vyras pastatė jį ant žemės, 
bet geležiniu gniaužtu nutvėrė už riešo. Pasisukęs pradėjo eiti 

kaimo link ir vedėsi Adamą. Berniukas tampėsi dar smarkiau, 
nerimas peraugo į tikrą baimę. Žvilgsnis vyrui į akis įtikino, 
kad šis nenuolaidžiaus, o Adamas gerai pažinojo tokį žvilgsnį. 

Einant purvinu taku, kuris kaimui buvo ir gatvė, tarpduriuo- 
se Adamas matė veidus. Vienas po kito gyventojai ėjo į lauką. 
Tamsūs, pasišiaušę, apsivilkę keistomis ryškių spalvų vilnonė- 
mis arba odinėmis kelnėmis vyrai dėbsojo į jį grėsmingai. Už jų 
nugarų Adamas matė moteris, daugiausia apsisupusias skraistė- 
mis, užsislėpusias gilioje trobelių tamsoje, ir staiga suvokė, kas 
jie. Čia stovyklauja keliaujantys skardininkai - o gal paprasti 
romai — atvykę iš toli. Žinoma, jam teko matyti skardininkus 
savo kaime. Jie atkeliaudavo du ar tris kartus per metus ir įkur- 
davo stovyklą prie upės; namų šeimininkėms taisydavo puodus 
ir keptuves, galando peilius, o kai valdytojas nuspręsdavo, kad 
upėje pernelyg sumažėjo lašišų, jie per vieną naktį dingdavo su 
savo spalvingais vežimais ir arkliais. Jam teko girdėti, kad jie 
įsikuria kur nors už kalvų žiemoti, todėl čia tikriausiai jie ir bus. 
Mintis jį nuramino. Kažkur giliai širdyje tūnojo įkyrus nerimas 
dėl Bridės kilmės — šiurpuliukas, ir tiek, — kurio jis negalėjo 
įvardyti. Supratęs, kad ji čigonė, nusiramino. Skardininkai bū- 
davo draugiški. Jie gerai sutarė su kaimo vaikais, o suaugusieji 
sutarė su jais. Išskyrus dvaro valdytoją ir žvejus. 

Adamas dairėsi Bridės ir Gartneito ir galiausiai pamatė juos 
minios gale. Jam palengvėjo. 

— Bride! — sušuko jis. - Tegu jie mane paleidžia! 

Jis pasimuistė, mėgino įkąsti į jį laikančią ranką, o už pastan- 
gas gavo antausį. Aukštasis vyras nusekė jo žvilgsnį ir taip pat 
dėbsojo į Bridę. Parodė į ją pirštu ir kažką garsiai įsakė. Vyrai 
ir moterys aplink ją prasiskyrė. Bridė atrodė išsigandusi. Ji lėtai 
perėjo per tylinčią, spoksančią minią ir atsistojo priešais juos. 

- Bride, pasakyk jam! Pasakyk, kad aš tavo draugas, - malda- 
vo Adamas. 

Vyro gniaužtas nė trupučio neatsileido. Jo galva, kaip Adamas 
tik dabar pastebėjo, buvo pusiau nuskusta, o ant kaktos, po pa- 
čia vešlių žilų plaukų linija, matėsi tamsios tatuiruotės. 

Bridė papurtė galvą. Delnais užsidengusi veidą, ji parpuolė 
ant kelių. Adamas matė, kaip jai pro pirštus bėga ašaros. 

- Bride. 

Jis liovėsi priešintis, sustingęs iš nuolankaus siaubo. 

Ir tada prie jos priėjo Gartneitas. Jis švelniai uždėjo rankas 
seseriai ant pečių ir kažką pasakė vyrui ramiu ir aiškiu balsu. 

Adamas dirsčiojo į vieną ir į kitą. Pastebėjo, kad abu vyrai 
ant rankų užsimovę sidabrines apyrankes. Gartneitui po kaklu 
kabojo kažkoks papuošalas, apsiaustas ir trumpos palaidinės 
rankovės nepridengė rankų su įmantriomis, spalvotomis ta- 
tuiruotėmis, o virš alkūnės puikavosi labai graži kalta auksinė 
juosta. Jis atrodė egzotiškas ir svetimas. Labai puošnus. Adamas 
jautė, kaip jo akys šokinėja nuo vieno vyro prie kito. Jo paties 
tėvas nepritarė papuošalams. Laikė juos pasibjaurėtinais, kaip 
ir daugelį kitų smagių ir gražių dalykų. Adamo motina jų visai 
neturėjo, tik vestuvinį žiedą. Jam neteko matyti vyro su papuo- 
šalais, išskyrus skardininkus, kurie kartais segėdavo auskarus, 
ir lordą Pitenrosą, dvaro savininką, kuris ant kairės rankos ma- 
žojo piršto nešiojo auksinį žiedą su spaudu, savo herbu. Adamui 
tai darė įspūdį, nepaisant baimės. 

Aukštojo vyro gniaužtas atsileido jam besiklausant Gartneito, 
ir Adamas ištraukė ranką. Pabrėžtinai trynė ją, ištiesė pečius, 
pasijuto drąsiau. Šyptelėjo Bridei, bet toji tebeklūpojo, rankomis 
užsidengusi veidą. 

Atėjo eilė kalbėti aukštajam vyrui. Jis ranka parodė į 
Adamą, naikinančiu žvilgsniu nužvelgė jį nuo prasegtų marš- 
kinių iki trumpikių, įdegusių kojų ir dulkėtų sandalų. Tada 
išsitraukė peilį. 

Adamas aiktelėjo. Netoliese stovinti moteris sudejavo. 
Gartneitas ir toliau ramiai kalbėjo, tarsi nieko nebūtų atsitikę, 
bet jo krumpliai ant laibų sesers pečių spaudėsi, kol pabalo. 

Bridė atitraukė rankas nuo veido. Buvo labai išblyškusi. 

— Bėk, A-damai! - staiga sušuko ji. - BĖK! 

Adamas leidosi bėgti. 

Kaip ungurys išsisuko nuo griebiančios vyro rankos, puolė per 
minią ir kiek įkabindamas nulėkė atgal tuo pačiu keliu, kuriuo 
atėjo. Jo netikėtas poelgis apstulbino visus, ir tik po akimirkos 
aukštasis vyras šoko jo vytis. Bet iš karto pasidavė. Niekas iš 
minios nepajudėjo. 

Adamui nerūpėjo pažiūrėti, kas ten vyksta. Jis dūmė taku, šo- 
kinėjo per akmenis ir viržius, strykčiojo nuo akmens ant akmens 
per upelį ir slysčiojo žemyn dauba, kuri užstojo jį nuo kaimo. 
Kalvos papėdėje parvirto ir tyliai gulėjo, gaudydamas kvapą. 
Širdis mušė gerklėje, kojos drebėjo iš nuovargio ir sukrėtimo. 

Kai galiausiai pakėlė galvą ir apsidairė, beveik tikėjosi vėl pa- 
matyti aukštąjį vyrą, stovintį šalia. Bet nebuvo nė gyvos dvasios. 
Dauboje buvo tuščia. Girdėjosi, kaip netoliese šūkauja juoda- 
galvė kiauliukė, jos metalinis balsas skambėjo kaip Gartneito 
plaktukas, o tolumoje jam atsiliepė byrančių akmenų kaskada, 
pabudinta Adamui bėgant. Daugiau jokio garso. Jis sunkiai at- 
sistojo, atidžiai apsidairė ir tik tada pradėjo kopti į uolų viršūnę, 
norėdamas pamatyti, kas liko jam už nugaros. Kaimo nesimatė. 
Jis už kalvos šlaito, o viržyne ir prie uolų tuščia, niekas Adamo 
nesivijo. Bet jis nematė ir kitų pažįstamų ženklų. 

Žinojo, kad turi eiti į pietryčius, jei nori rasti savo kaimą. Jis 
dirstelėjo į saulę, nors ir taip pagal tolimų kalvų išsidėstymą ži- 
nojo, kur eiti. 

Tik tada, kai saulė dingo už Ben Dergo, jis turėjo pripažin- 
ti, kad paklydo. Jautė, kaip paširdžius sugniaužė baimė. Kalvos 
šlaitas lyg ir pažįstamas, bet akmens nesimatė. Nesimatė nieko, 

ką atpažintų. Kuo tyliau ir atsargiau statydamas kojas tarp mė- 
lynojų ir akmenų nuobirų, jis nusigavo iki daubos ir apsidairė 
nuo krašto. Tolimų kalvų siluetai tokie patys, kaip visada, slėnio 
kontūrai irgi, bet akmeninio kryžiaus nesimatė. Staiga tolumoje 
pastebėjo dūmų garbaną, kylančią į dangų iš ten, kur turėjo būti 
Bridės kaimas, ir jis prisivertė nusiraminti. Juk išvaikščiojo šitas 
kalvas su draugais nuo tada, kai jau galėdavo pasprukti iš kaimo. 
Ką jo didvyriai darytų tokiomis aplinkybėmis? Tokie žmonės, 
kaip Ričardas Henis ar Sekstonas Bleikas, Alenas Brekas arba 
Skarlet Pimpernel? Jis neturi kompaso, bet orientuosis pagal sau- 
lę. Naujai pasiryžęs jis pradėjo eiti, kaip manė, teisinga kryptimi, 
nugarą tvirtai atsukęs Bridės kaimui, tikėdamasis, kad nors ir 
kas ten vyktų, Bridė dėl jo nesulauks didesnių nemalonumų. 

Miglos šmėklos vyniojosi aplink medžius, kai pagaliau jis vėl 
surado akmenį. Tai buvo kopija, ta, kurią tašė Gartneitas. Jis 
uždėjo ant jos ranką, pirštais palietė aštrius ištašytus vingraus 
rašto kraštus. Gartneitas iškalė pusę sulaužytos ieties. Jis jautė 
negilius kalto griovelius aplink ieties siluetą. 

Rytuose jau pradėjo leistis į slėnį tamsi violetinė prieblanda. 
"Tolumų nebesimatė, viską apgaubė tamsa. 

Jis žengė tolyn nuo akmens, pasidairė senojo originalo, žen- 
klo, išstovėjusio ant kalvos tūkstantį keturis šimtus metų. Jo ne- 
simatė. Oras buvo labai ramus. 

Suraukęs kaktą nuėjo dar kelis žingsnius į priekį, apstulbintas 
keisto svaigulio. Galva sukosi. Jo bėgta per greitai. Jis suklupo, 
purtydamas galvą, stengdamasis atsikratyti keisto zyzimo ausy- 
se. Po akimirkos galvoje prašviesėjo. Žemiau jo migla išsisklaidė 
ir tolumoje jis pamatė pilkus akmeninius kalvės ir pašto stogus, 
kaimo gatvės žiburius ir kalvos kraštą virš krioklių, užstojan- 
tį jam jo namą, o už nugaros senasis kryžius pagavo paskutinį 
įstrižą saulės spindulį, nuslydusį horizontu. 

Tmečias skynius 


— A-damai! 

Ranka ant jo peties buvo lengva kaip dagilio koja. Krūptelėjęs 
jis atsisėdo. 

— Bridė? 

Pavasaris. Velykų atostogos. Priešais jį tįsojo ištisos dešimt 
laisvės dienų. Adamas rudenį buvo čia grįžęs kelis kartus, bet 
nei Bridės, nei Gartneito nerado, nors stropiai jų ieškojo, nesi- 
matė ir jų apšiurusios trobelės ar kaimo. Sugniuždytas jis sklaidė 
bibliotekoje žemėlapius ir knygas, ieškodamas bent kokio tos 
vietovės ženklo, bet veltui, o kai kalnuose iškrito sniegas, jis 
liovėsi ieškoti ir tėvo džiaugsmui susikaupė prie vadovėlių. 

Liovėsi laukti ir žinios iš motinos. Nebebėgdavo pasitikti paš- 
tininko ir slapta nebedirsčiojo pro turėklus viltimi dunksinčia 
širdimi, kai kas nors pabelsdavo į duris. 

Kartais naktį jis slapta verkdavo jos, galvą užsidengęs pagalve, 
slopindamas raudą. Tėvas niekada neužsiminė apie motiną, o 
jis nedrįso klausti. Jis nežinos, kad laiškų buvo - keturi. Sudėti 
į vieną voką su oficialiais laiškais vyrui, maldaujantys atleidi- 
mo ir supratimo, šie vienišos, išsigandusios ir nevilties apimtos 
moters pareiškimai apie meilę sūnui neskaitomi krito į šiukšlių 
krepšį, ir už mylių į pietus jos viltis kada nors pamatyti sūnų 
pamažu nyko. Kartą ji atvažiavo autobusu ir stovėjo pasislėpusi 

už gyvatvorės, tikėdamasi bent dirstelėti į jį, bet baimė, kad ją 
gali pastebėti kas nors iš kaimo arba, dar baisiau, jos vyras, buvo 
pernelyg didelė, todėl apsipylusi ašaromis ji kitu autobusu grįžo 
į Pertą ir tolyn į pietus. Ji nežinojo, kad tą dieną Adamas vaikš- 
čiojo toli po kalvas, paskendęs savo svajonėse. 

Džinė Beron žinojo ne daugiau, negu Adamas. Jai plyšo širdis 
dėl berniuko, kai rytais matydavo jį išblyškusį, iškalbingai pa- 
raudusiomis akimis. Kai prasidėjo mokslo metai, jis dar patam- 
syje penkias mylias mindavo dviračiu iki stotelės Dankelde ir iš 
ten važiuodavo autobusu į Pertą, dviratį paslėpęs už gyvatvorės. 
Kai grįždavo po ilgos dienos su knygomis kuprinėje, vėl būdavo 
sutemę ir nekildavo mintis kur nors eiti, tik po vakarienės į savo 
kambarį. Kai pradėjo snigti, jis likdavo Perte visą savaitę, gyve- 
no pas Džinės Beron pusseserę Elą, ir taip tvarkėsi nuo pirmos 
dienos vidurinėje. 

- Bride! — Jis plačiai šypsojo iš džiaugsmo. - Maniau, kad nie- 
kada tavęs nebepamatysiu! 

Jis labai baiminosi dėl jos, kai pabėgo iš to kaimo, o baisiau- 
siuose košmaruose jį persekiojo prisiminimai apie aukštąjį, pik- 
tąjį vyrą ir jo žvilgantį peilį. 

— A-damai, pyragas? 

Ji atsisėdo greta, paėmė kuprinę ir su viltimi pradėjo raus- 
tis joje. Ten buvo jo knyga apie paukščius, žiūronai, užrašai ir 
obuolys. 

Jis gūžtelėjo pečiais. 

- Pyrago nėra. Apgailestauju. 

— Pyrago nėra. Apgailestauju, - pakartojo ji. 

- Turiu obuolį. - Jis išėmė ir padavė jai. 

Ji dvejodama žiūrėjo. 

- Juk žinai, kas yra obuolys! 

Jis beviltiškai palingavo galvą, paėmė iš jos obuolį ir rodyda- 
mas atkando didelį kąsnį. 

Ji nusijuokė, linktelėjo ir atsiėmusi darė kaip jis, apnuogin- 
dama smulkius baltus dantis. Per tuos mėnesius ji, kaip ir jis, 
gerokai paūgėjo. 

— Obuolys gerai, - linktelėjo ji. 

- Bride, ko tas vyras pyko, kai atėjau į jūsų kaimą? Kas jis? — 
Jis mėgino gestais aiškinti klausimą. 

Ji žiūrėjo į jį ir akimirką jam atrodė, kad supranta. Suvokimas 
žvilgsnyje, staiga įsitempę pečiai išdavė ją, bet ji tik papurtė gal- 
vą ir nusišypsojo. 

— Obuolys gerai, — pakartojo. 

Netekęs vilties, jis patraukė pečiais. Tada jam atėjo mintis. 

— Išmokysiu tave daugiau anglų kalbos, - pareiškė jis staiga. - 
Tada pasikalbėsime kaip reikiant. 

Pamokos vyko visą vasarą. Adamas, prisikrovęs kuprinę pyra- 
go, sklindžių arba šokoladinių pyragaičių, kuriuos Bridė iš karto 
pamėgo, susitikdavo su ja ilgais vakarais, savaitgaliais ir per visas 
atostogas. Jie dažniausiai leisdavo laiką pietiniame kalvos šlaite ir 
niekada nemėgino eiti į jos kaimą. Jis spaudė Bridę kalbėti apie tą 
vyrą, bet ji tik gūžtelėdavo pečiais ir keisdavo temą. Viena buvo 
aišku: kad ir kas tas vyras buvo, ji jo bijo. Kelis kartus jie aplankė 
trobelę, kur, kaip paaiškėdavo, jos motina gyveno tik vasarą, kad 
Gartneitui akmuo būtų šalia, nes atrodė, kad tašymas užima visą 
jo laiką. Žiemą jis turi dirbtuvę ir vyrų, kurie jam padeda dirbti, 
bet šitas tašymas ir šitas akmuo buvo ypatingi, todėl reikėjo dirbti 
čia. Kartais jiedu sėdėdavo ir ištisas valandas jį stebėdavo, jis dirb- 
damas dalyvaudavo anglų kalbos pamokose, o plaktukai, kaltai ir 
gludinimo akmenys gulėdavo tvarkingai išrikiuoti greta. 

Bridė mokėsi labai greitai, buvo plepi ir netrukus įveikė ne- 
patogumą dėl negalėjimo susikalbėti su bičiuliu. Adamo pras- 
ti lotynų ir prancūzų kalbų pažymiai rodė, kad kalbos nėra jo 
stiprioji pusė. Jo liežuvis vėlė žodžius, kurių Bridė stengėsi jį 
išmokyti, bet kelis jis įsiminė, ir jam patiko, kaip ji kvatoja iki 

ašarų, kai jis mėgina juos tarti. Sklandus kalbėjimas padėdavo 
jai lengvai išvengti jo klausimų, ir ilgainiui jis liovėsi teirautis 
apie kaimą ir jo gyventojus. Čigonai, nusprendė jis, iš prigimties 
paslaptingi, ir ta išvada jį patenkino. 

Džinė Beron, supratusi, kad šokoladiniai pyragaičiai yra vie- 
nas iš būdų padaryti Adamą laimingą, dažnai juos kepdavo, ir 
jaunuoliai kartu deginosi saulėje iškylaudami ir pliuškendamiesi 
upeliuose per karščius. Adamas nesistengė susitikti su berniu- 
kais, savo buvusiais draugais. Jis nebežinojo, ir jam neberūpėjo, 
ar jie vis dar jo vengia. Jis retai matydavosi su tėvu, kuris vis 
dažniau vakarodavo iki vėlumos. Jei būtų žinojęs, kad Tomas 
vis daugiau laiko leidžia kankinamai melsdamasis, vienas užsi- 
daręs bažnyčioje, gal būtų pajutęs bent krislelį užuojautos, gal 
būtų suvokęs tėvo nerimą, vienatvę ir sutrikimą, bet jis net ne- 
prisileido minčių apie tėvą. Jo gyvenime buvo tik trys patikimi 
suaugusieji: Donaldas Fergiusonas, gamtos mokytojas, Džinė 
Beron ir Bridės mama Gema. 

—- A-damai, šiandien eisime žiūrėti erelių. 

Bridė žavėjosi knyga apie paukščius. Ji sklaidė puslapius ir 
sakė jam paukščių pavadinimus savo kalba, bet jis jų neįsiminė. 
Jis nustebo sužinojęs, kad ji nemoka rašyti, todėl į mokymo pro- 
gramą įtraukė ir rašymą, drąsindamas ją, kai nulūždavo pieštu- 
kas, ir girdamas, kai abu nustebo supratę, kad ji moka piešti. 

Ereliai buvo susikrovę lizdą aukštai, kitoje Ben Dergo pusėje. 
Norėdami juos pasiekti, jiedu turėjo eiti porą valandų, ropštis 
per vis statėjančias uolas ir viržius, kol sustojo ir nuslydo žemyn 
pirmąja iš gilių daubų, besidriekiančių nuo rytų iki vakarų per 
visą aukštikalnės viržyną. Pusiaukelėje, stačios uolos papėdėje, 
rusvo vandens srovė kriokliu krito iš dvidešimties pėdų aukščio, 
rinkosi apvaliame duburyje ir vėl skubėjo kalno šlaitu žemyn. 
Jiems priėjus prie uolos, išsigandę pakėlė galvas keli elniai, aki- 
mirką spoksojo į juos ir dingo iš akių. 

Adamas nusišypsojo Bridei. Ji, kaip visada, vilkėjo papras- 
tą palaidą suknelę, šį kartą šviesiai mėlynos ir žalios spalvos, 
liemenį buvo susijuosusi odiniu diržu, o už jo užsikišusi peilį. 
Avėjo sandalais ne su sagtimi, kaip jo, bet suvarstytus aplink 
kulkšnis į kaspiną panašiomis virvelėmis. Ilgus plaukus buvo 
susisegusi ant pakaušio sidabriniu gnybtuku. 

— Išgąsdinome juos. 

Ji linktelėjo. Pirmoji priėjo prie duburio, sustojo ir palaukė jo. 
Adamas atsiklaupė, pasilenkė prie vandens ir taškė įkaitus; veidą. 
- Galime čia paplaukioti, - nusišypsojo jis. - Gilu. Žiūrėk. 

Ji dvejodama žiūrėjo tai į jį, tai į tamsų vandenį. 

— Čia negalima plaukioti. 

— Kodėl? Juk maudaisi upelyje. Čia nelabai gilu. Aš tau pa- 
rodysiu. 

Jai nespėjus sulaikyti, jis per galvą nusitraukė marškinius ir 
nuspyrė šortus. Su vienomis trumpikėmis puolė į rudą vandenį. 

Duburyje buvo giliau, negu jis tikėjosi, vanduo šaltas kaip ledas. 
Jis nuplaukė kelis yrius po vandeniu, pasiekė stačią uolą kitame 
krašte, apsivertė vandenyje ir iškilo į paviršių gaudydamas orą. 

- A-damai! 

Bridė klūpojo ant uolos prie duburio krašto. Atrodė labai įpy- 
kusi. Ištiesė į jį rankas. 

- Išlipk. Negalima plaukioti. 

— Kodėl? - Jis nubraukė ranka nuo akių šlapius plaukus ir pri- 
plaukė prie jos. Užteko keturių yrių. - Ei, kas yra? 

Ji traukė jį už rankos. 

— Lipk lauk! Lipk lauk! Greitai lipk lauk! - Ji treptelėjo koja. 

- Kas yra, Bride? Kas negerai? - Jis išlipo prie jos. — Nejaugi 
tu bijai? 

— A-damai! Duburio Ponia. Tu jai nesumokėjai! — piktai 
šnibždėjo Bridė. 

— Ponia? - Jis spoksojo į ją. - Apie ką tu kalbi? 

- Ponia. Gyvena duburyje. Saugo jį. 

Adamas akimirką žiūrėjo sutrikęs, po to jam nušvito. 

— Kalbi apie cai/leach? Seną raganą? Dvasią? Bride! Negi tu 
tiki? Tai negerai. Biblija neleidžia. — Jis apstulbo. 

Ji papurtė galvą, nesuprasdama jo. Priėjo prie kuprinės, gu- 
linčios ant žemės uolos šešėlyje, panaršė joje ir rado gabalėlį py- 
rago, suvyniotą į vaškinį popierių. Išvyniojusi išsitraukė peilį ir 
atsargiai supjaustė pyragą į tris dalis. 

— A-damui. Bridei. Poniai. 

Pirštu parodė į kiekvieną dalį. Paėmusi trečiąjį kąsnelį, priėjo 
prie duburio krašto, atsargiai lipo akmenimis, slidžiais nuo purs- 
lų, kol priėjo kiek įmanoma arčiau prie krioklio. Trupindama 
pirštais pyragą ji mėtė trupinius po srove, tyliai skanduodama 
kažkokius žodžius. 

Baigusi stovėjo, neramiai dairydamasi, tarsi norėdama įsiti- 
kinti, kad auka priimta. 

- Bride! — baisėjosi Adamas. 

Staigiu judesiu ji nutildė jį, vis dar stebėdama vandenį, tada 
parodė pirštu. Jis matė, kaip šmėstelėjo šešėlis ir dingo. 

- Upėtakis, - pasakė jis pasipiktinęs. 

Ji papurtė galvą. Kaip žaibui tvykstelėjus, jos nuotaika pasi- 
keitė, ji suplojo rankomis ir nusijuokė. 

- Ponios pasiuntinys upėtakis! - sušuko ji. Šokuodama grįžo 
ant kranto. — Ponia patenkinta. Dabar plaukiosim. - Ji atsisėdo 
ant žemės ir pradėjo varstyti sandalus. 

Po palaida suknele ji buvo nuoga. Stovėjo ant uolos, baltas 
kūnas skyrėsi nuo įdegusių kojų ir rankų, tada pūkštelėjo į van- 
denį ir patenkinta spygtelėjo. 

Adamas nepajudėjo. Sulaikė kvapą. Jam teko matyti mažas 
savo draugų sesutes be drabužių, kai mamos maudydavo jas prie 
ugniakuro, bet jis visada nusukdavo akis, o labiausiai vengė žiūrė- 
ti į stulbinamai nuogą plyšį joms tarp kojų. Jis vis dar rimtai keti- 

no tapti gydytoju, bet iki šiol dar niekada nebuvo matęs vyresnės 
mergaitės ar moters be drabužių, o dabar trumpai pamatė, kol ši 
liekna mergina ar jauna moteris stovėjo rami ant uolos; prieš jai 
įšokant į vandenį pamatė jos mažas stangrias krūtis, tamsių plau- 
kų kuokštą tarp kojų, viliojantį klubų ir užpakalio išlinkį. 

Anksčiau jis nesidomėjo, kiek Bridei metų. Spėjo, kad maž- 
daug tiek, kiek jam, bet ji buvo draugė, bičiulė. Nė akimirkos 
negalvojo, kad ji galėtų būti tokia, kaip tos kikenančios mergai- 
tės iš Pitenroso ar Dankeldo, bet jo kūnas, didžiausiai jo gėdai, 
atsiliepė pats. 

Jis stovėjo pažemintas, vanduo varvėjo nuo jo ir rinkosi į ba- 
lutes, kai Bridė atmetė atgal savo šlapius plaukus, išlaisvintus iš 
gnybtuko, ir brido prie jo. 

— Ateik, A-damai, - kvietė ji. - Brisk čia. Puiku. 

Jis neryžtingai šyptelėjo, akis įsmeigęs į jos krūtis, o krioklio 
vanduo liejosi jai ant pečių. Tamsių plaukų sruogos pasiskleidė 
ant nugaros ir prilipo prie jos baltos odos. 

- Eikš. 

Staiga ji suprato, kokį poveikį jam daro, ir jos šypsena tapo 
gundanti. Ji pirštais perbraukė kūną, akimirkai sulaikė juos ant 
dailių spenelių ir nubraukė klubais žemyn. 

— A-damai. Ateik. 

Balsas buvo duslesnis. Jame girdėjosi liepimas. Jis dvejojo la- 
bai trumpai. 

Nuo šalto vandens atsitokėjo. Taškydamasis nusiyrė į kitą du- 
burio krantą, tada apsuko aplink Bridę ir pats palindo po krio- 
kliu. Triukšmas kurtino. Jį visiškai apgaubė srovė, apsupo, kur- 
tino, stingdė. Jis atsargiai žengė vandenyje po kriokliu ir atkišo 
jam veidą jausdamas jo jėgą, daužančią jį. Ji dusino, atėmė žadą, 
skandino. Jis greitai palenkė galvą, išlindo iš po krioklio iš visų 
jėgų gaudydamas orą. 

Bridė sunerimusi priplaukė prie jo. 

— A-damai, kas yra? 

Ji palietė jo ranką, pirštai buvo šalti. 

Jis atsitraukė ir vandenyje pajuto jos tvirtą šlaunį prie savo šlau- 
nies. Reagavo kaip nusvilęs, šūktelėjęs nusigręžė ir nusiyrė į du- 
burio krantą. Išsiropštęs ant uolos, prigulė ant nugaros atsikvėpti. 

Ji išlipo paskui jį. 

- A-damai. - Ji priklaupė šalia jo, vanduo lašėjo nuo krūtų. 

— A-damai, kas atsitiko? Ar prisigėrei vandens? - Vieną ranką 
ji laikė jam ant peties, kitą uždėjo ant pilvo, švelni ir susirūpi- 
nusi. — Vargšas A-damas. Palindai po kriokliu. Ten gali eiti tik 
Ponia. Ji ant tavęs supyko. 

Jis atsimerkė. 

- Jokios Ponios nėra, Bride, - žioptelėjo jis. - Taip kalbėti ne- 
gerai. Nuodėmė. Eisi į pragarą, jei tokiais dalykais tikėsi. 

— Į pragarą? - Ji klūpojo šalia jo, atrodė sutrikusi, šlapi plaukai 
kukliai slėpė krūtis. 

- Į pragarą. Į Hadą. Į peklą. - Adamas kalbėjo vis beviltiš- 
kiau. - Bride, ar girdėjai apie mūsų Viešpatį? Apie Jėzų. 

- A, apie Jėzų. - Ji nusišypsojo. - Kolamsilis kalbėjo apie Jėzų. 
Broikanui tai nepatinka. Karaliui Briudui Jėzus patinka. 

— Karaliui? - Adamas susiraukė, išgirdęs tiek nežinomų vardų. 
Gulint ant įkaitusio akmens, saulė švietė jam tiesiai į akis, o 
Bridės siluetas matėsi virš jo. — Kalbi apie karalių Jurgį? 

- Apie karalių Briudą, — atsakė ji tvirtai. - Ponia tave nubau- 
dė. Tau į vidų pateko vanduo. Turi duoti jai dovaną. Atsiprašyk. 

— Neatsiprašinėsiu pagonių dvasios! — atkirto jis karštai. Jis 
sunkiai atsisėdo, bet ji stumtelėjo jį atgal. - A-damai, atsiprašyk, 
arba ji padarys taip, kad mirsi. 

Ji išmoko žodį „mirti“, kai jiedu uolos papėdėje buvo radę el- 
nią lūžusiu sprandu. Jo nustebimui, ji verkė to žvėries, rankomis 
švelniai glostė šiurkštų, rusvą jo galvos kailį, o elnias nusibaigė 
galvą padėjęs jai ant rankų. Dabar ji anaiptol nebuvo švelni. 

—Ji negali padaryti taip, kad mirčiau. — Jis krūptelėjo ir oda 
pašiurpo kaip žąsies. 

Ji linktelėjo, o veidas taip pasikeitė iš pykčio, kad Adamą nu- 
krėtė baimė. 

- Gali. Aš tarnauju Poniai, pažįstu ją. Nužudyčiau tave, jei ji 
man lieptų. Ji labai pikta. Atėjai į jos buveinę. Atiduok jai savo 
gabalėlį pyragaičio. 

Adamas pasibaisėjęs žiūrėjo į ją. 

— Neduosiu! 

— Duok, arba ji padarys taip, kad mirsi. 

— Bride! Tu išprotėjai! 

Tai sakydamas akimirką suabejojo, ar nepasakė tiesos. Ji iš- 
gąsdino jį. Nesutaikomas žvilgsnis, kokio nebuvo matęs anks- 
čiau. Pyragaičio gabalėlis nepapirks kažkokios vandens dvasios, 
jei ji ir būtų, bet jos tikrai nėra. Jis vėl pamėgino atsisėsti, ir šį 
kartą ji jam leido. 

— A-damai, prašau. Duok jai dovaną. — Balsas įgavo kitokį, 
naują skambėjimą. —- Duok nors ką. Savo laikrodį. 

Anksčiau ji nebuvo mačiusi laikrodžio ir jis ją sužavėjo. 

— Ne. - Jis mėgino nusišypsoti. - Geriau duosiu pyragaitį. 

— Tai duok pyragaitį. - Ji kalbėjo griežtai. Sunėrusi rankas. 

Jo akys vėl nuklydo ant jos krūtų, jis sunkiai atplėšė žvilgsnį 
ir pažiūrėjo jai į veidą. 

— Gerai, jei dėl to būsi laiminga. Numesiu savo pyragaitį. 

— Ne, A-damai, ne numesi. Padovanosi Poniai. - Bridė buvo 
nepalenkiama. 

- Bride... 

— Padovanok, A-damai. Arba leisiu jai tave nužudyti. 

Nuo įsakmaus jos balso jis spoksojo į ją su baiminga pagar- 
ba. Vieną akimirką ji dar buvo gundanti mergaitė-moteris, o 
kitą — įsiutusi rėksnė ir priminė jam vieną griežtą mokytoją. 
Purtydamas galvą, apstulbęs ir jausdamasis nejaukiai jis pasilen- 

kė ir nuolankiai įkišo ranką į kuprinę. Ištraukė du likusius ga- 
balėlius pyrago, paėmė vieną ir nuėjo prie duburio. Ji tylėdama 
iš savo vietos stebėjo, kaip jis priėjo, rimtai sutrupino pyragaitį 
ir per pirštus subėrė į vandenį. 

- Štai. Patenkinta? 

Jis jautėsi nuskriaustas, labai norėjo to pyragaičio. Kartu jau- 
tėsi kaltas ir išsigandęs. Per Bridę jis aukojo kažkokiam pago- 
nių čigonų dievui ir užsitraukė mirtiną nuodėmę. Atsisėdo ant 
akmenų prie krašto, apkabino rankomis savo laibas kojas, sma- 
krą padėjęs ant kelių. 

Ji dirstelėjo į jį. 

— A-damai. - Pyktis balse buvo dingęs. Dabar ji kalbėjo švel- 
niai. Nedrąsiai. - A-damai, kodėl tu pyksti? 

- Aš nepykstu. - Jis vengė žiūrėti į ją. 

— Ponia patenkinta. Ji suvalgė pyragaitį. 

Jis truputį pasimuistė ir atgręžė jai nugarą. 

Išgirdo tylų atodūsį. Tada tyliai sušlamėjo popierius ir jis atsigręžė. 

- A-damai, valgyk Bridės pyragaių. — Paskutinis gabalėlis 
siūlomas jam. 

— Nenoriu. - Jis vėl piktai nusigręžė nuo jos. 

— A-damai, prašau. - Ji kalbėjo taip liūdnai, kad jam staiga jos 
pagailo. Jis atsigręžė. 

- Gerai, mažytį kąsnelį, — sutiko lyg darydamas jai malonę. 
Ištiesė ranką ir atsilaužė nuo gabalėlio, gulinčio ant popieriaus 
jos delnuose. 

— Mes dalijamės. 

Ji šypsojo. Atsisėdusi greta ant akmens, ji padalijo likutį pu- 
siau. Susikimšusi savo dalį į burną, godžiai kramtė. Saulės spin- 
duliai žaidė ant jos, šildė ją, lygino pašiurpusią odą tose vietose, 
kur ją buvo palietęs šalto vėjo pirštas. Adamas nusigręžė ir visą 
dėmes; skyrė kramtomam pyragaičiui, dantimis spaudė saldų 
minkštimą, gardžiavosi riebiais trupiniais. 

— Skanu? - Bridė šypsojo jam. Išdžiūvę plaukų galiukai puriai 
apgulė jos pečius. 

- Skanu, - linktelėjo jis. Atsigulė aukštielninkas ir uždėjo ran- 
ką ant akių, kad užstotų saulę. - Geriau renkimės ir eikim, jei 
norime pamatyti erelius. - Priešingai žodžiams, jam nesinorėjo 
judėti; norėjosi likti čia amžinai su šita gražia nuoga mergaite. 

Ji sėdėjo ir spoksojo kitapus vandens, paskendusi mintyse. 

- Erelius pamatysime rytoj, — atsakė pagaliau. Buvo labai 
sunku išaiškinti jai žodžio „rytoj“ prasmę. Ir žodžio „vakar“. - 
Liksime čia ir plaukiosime. 

Jis mieguistai linktelėjo. 

- Gerai. 

Dabar ji žiūrėjo į jį vos šypsodama. Jis įdegęs saulėje. Randai 
nuo tėvo mušimo išsilygino. Jis dailiai sudėtas berniukas, lie- 
knas, gražus, bręstant paplatėjo pečiai. Palinkusi prie jo, ji uždė- 
jo švelnią ranką jam ant krūtinės. Jis įsitempė; ji buvo palinkusi 
labai arti jo, plaukai tebebuvo šalti ir drėgni, jie gundomai brau- 
kė per jo spenelius ir žemyn per pilvą. 

- A-damai. - Balsas buvo tylus. Ji švelniai nuėmė jo ranką nuo 
akių ir jis krūptelėjęs pažiūrėjo jai į veidą, esantį vos už kelių 
colių nuo jo. 

Ji nusišypsojo, rankomis lengvai braukdama jam per pečius, 
krūtinę ir žemyn iki pilvo. 

Jis sulaikė ją už riešo. 

- Bride, nereikia. 

- A-damai, —- sušnibždėjo ji ir pasimuisčiusi išsilaisvino. — 
A-damai, užmerk akis. 

Jis dėbsojo į ją tarsi paralyžiuotas, žvelgė į jos spindinčių akių 
gelmę. Jis turėtų atsistoti ir eiti namo. Akimirką šmėstelėjo įsiu- 
tęs tėvo veidas ir jis pajuto, kaip jį persmelkė baimės tvyksnis. 
Bet jam norėjosi likti. Labiau už viską pasaulyje norėjosi likti 
ten, kur yra. 

— A-damai, užmerk akis, — vėl sušnibždėjo ji. Ji šypsojo, pilkos 
akių rainelės patamsėjo, tapo gilios ir paslaptingos, kai prispau- 
dė pirštą jam prie lūpų. Nepajėgdamas krustelėti, jis užsimerkė 
ir sulaikė kvapą. 

Jos bučinys buvo lengvas kaip pūkas. Kvepėjo vėsiu, tyru kal- 
nų vandeniu ir šokoladu, per visą jo kūną perbėgo aštrus malo- 
numo spazmas. 

- Gera, A-damai? - paklausė ji švelniai. 

Jos rankos dabar buvo ant jo krūtinės, žaidė speneliais. Jo po- 
jūčiai pradėjo suktis ratu. Jis nebežinojo, į ką sukaupti dėmesį -į 
burną, į krūtinę ar į kitas kūno dalis, kai pajuto, kad ji palinko 
dar arčiau, jos vėsi ir švari po maudynių oda liesdamasi degino 
jį. Dabar jos rankos nuslinko žemiau, švelniai traukė trumpikes. 
Jis žiojosi priešintis, bet jos burna atsidūrė ant jo lūpų, o liežuvis 
gundomai suvirpėjo jam tarp dantų. Jis nepajėgė jos atstumti. 
Staiga jį užliejo nesuvaldomas jausmas. Suvaitojęs prisitraukė 
jos veidą arčiau, atsakydamas bučiavo ją, išsisuko iš apačios, kad 
galėtų ją užgriūti ir įslysti tarp jos praskėstų kojų. 

— Bride! — sudejavo jis. 

Ekstazės akimirka, kurią pajuto įėjęs į ją, sekino jį, vertė gau- 
dyti orą. Kurį laiką ji gulėjo ramiai, žiūrėjo pro jį į ryškią dan- 
gaus mėlynę, tada staigiu judesiu išniro iš po jo ir grakščiai atsi- 
stojo. Ji stovėjo ir susimąsčiusi žvelgė žemyn į jį, o jis mieguistas 
pakėlė akis ir akimirką, kai ji sugavo ir laikė jo žvilgsnį, jį užlie- 
jo baimė. Pliūptelėjusi iš jos galia trenkė jam kaip smūgis. 

- Buvo gerai, A-damai. Gerai. Dabar A-damas mano. Amžinai! 

Jų žvilgsniai sukibo ir Adamo baimė grėsė virsti pani- 
ka. Pulsas padažnėjo, plaučiai sustingo sulaikius kvėpavimą. 
Akimirka praėjo. Ji nusuko žvilgsnį ir nusijuokė. 

- A-damas pavargo! 

Ji slysčiodama žengė kelis žingsnius iki duburio krašto ir nėrė. 

Adamas užsimerkė. Širdis krūtinėje daužėsi, jis jautėsi visiš- 
kai išsekęs. 

J; pabudino šalto vandens srovė ant veido. 

—- A-damas miega! 

Ji juokėsi išdykėliškai. Stovėjo šalia, nuo jos lašėjo vanduo, 
delnai tebebuvo sudėti rieškučiomis. Už jos besileidžianti saulė 
supo merginą spindinčiu raudono aukso nimbu, ir tik dabar jis 
suvokė, kaip ilgai jie čia išbuvo. Jis pamažu atsisėdo, o ji pri- 
klaupė greta. 

- A-damas laimingas? 

Jis jautė jos gyvybingumą ir susijaudinimą, ir dar kažką lauki- 
nio ir nepaaiškinamai bauginamo. 

Jis linktelėjo. Liežuvis nesivertė. 

Ji pasilenkė per jį ir vėl žaibišku judesiu stvėrė kuprinę. 

— Bridė alkana. - Ji panaršė tarp užrašų knygelės, knygos apie 
paukščius ir žiūronų ir liūdnai papurtė galvą. - Pyrago nėra. 

Jis nusijuokė ir pagaliau burtai išsisklaidė. 

- Pyrago nėra. "Tu kalta. Sumetei į vandenį. 

Pašokęs ant kojų, jis pribėgo prie duburio ir stryktelėjo į jį 
jausdamas, kaip vanduo, palaimingai šaltas ir švarus, nuplau- 
na baimę ir pasibjaurėjimą savimi, tūnojusius kažkur sąmonės 
kamputyje. Jis kuo sparčiau perplaukė duburį, o atsigręžęs pa- 
matė, kad Bridė apsirengusi. Suvijusi ranka plaukus, prisegė juos 
ant galvos sidabriniu spaustuku. Kai Adamas grįžo į krantą, iš 
aistringos, reiklios moters ji vėl buvo virtusi alkanu vaiku. 

- Eisime pas mamą. Ji duos mums paplotėlių. 

Adamas linktelėjo. 

- Paskubėkime. Temsta. 

Dabar, kai ji jau apsirengusi, jo baimė atslūgo, o į smegenis 
brovėsi gėda ir sutrikimas. Jis nenorėjo, kad ji matytų jį nuogą. 
Norėjo, kad jam brendant iš vandens ji nusigręžtų, bet ji stovėjo 
žiūrėdama į jį ir nekrustelėjo. 

— Skubėk, A-damai. 


- Ateinu. - Jis piktas išlipo iš vandens. 

Bet ji nebežiūrėjo į jį. Akys buvo įsmeigtos į tolimą slėnį, kur 
tarp medžių jau vyniojosi migla. 
- Skubėk, A-damai, — paragino ji vėl. —- Turime eiti. 


Jis neketino likti per naktį. Norėjo susirasti kelią namo patam- 
syje, bet prie Bridės motinos laužo buvo šilta, o jis buvo pavar- 
gęs. Kelis kartus buvo užsnūdęs, atsirėmęs į šiurkščią jų trobelės 
sieną, ir galiausiai užmigo. Bridė nusišypsojo motinai, gūžtelėjo 
pečiais ir nusijuokė, jos abi užklojo jį ir paliko. Susirietusios savo 
guolyje, išklotame nupjautais viržiais ir uždengtame avies vilnos 
paklotais, jos nusigręžė nuo durų angos ir giliai užmigo. 

Jis nubudo staiga. Trobelėje buvo šalta, ugnis ruseno po pe- 
lenais, akmuo už jo nugaros buvo drėgnas nuo rasos. Jis tyliai 
sėdėjo, sustingęs ir suvaržytas, įsiklausęs į visišką tylą. Bridė 
ir jos motina tebemiegojo, bet jį kažkas pabudino. Jis atsargiai 
nustūmė vilnonį apklotą, kuriuo jos buvo jį apklojusios, ir atsi- 
stojo. Apgraibomis nuėjo iki durų angos, atkėlė odinę uždangą, 
vienintelę dengusią trobelę šiuo metų laiku, ir išėjo į vėsią, baltą 
priešaušrio miglą. 

Pirštų galais pritipenęs prie upelio ir vandeniu šlakstydamasis 
veidą jis išgirdo, kaip į akmenį dzingtelėjo metalas. Jis atsigrę- 
žė, braukdamas nuo veido šlapius plaukus, ir įdėmiai apsidairė. 
Po kelių sekundžių akys įžvelgė pilkus šešėlius ir jis pamatė du 
vyrus, kurie vedėsi arklius trobelės link. Jis liko, kur buvo, stai- 
ga išsigandęs. Vienas iš vyrų buvo Gartneitas, tuo jis neabejojo. 
Kitas — jis pasilenkė į priekį įsmeigęs akis ir beveik aiktelėjo 
pažinęs, kad aukšta, laiba figūra — tai tas vyras, kuris grasino 
jam Bridės kaime. Beviltiškai ieškodamas vietos pasislėpti, jis 
dairėsi aplinkui. Jį paslėpti galėjo tik migla. 

- Bride! Mama! Nebemiegate? — Gartneito balsas tyloje skam- 
bėjo stulbinamai garsiai. Nors Adamas jų kalba nekalbėjo, bet 
jau pakankamai mokėjo, kad suprastų. - Turime svečią. 

"Trobelės jis nematė, bet netrukus išgirdo bruzdesį ir sujaudin- 
tą Bridės motinos balsą, tariantį žodžius, beveik tokius pačius, 
kuriais ji andai pasveikino Adamą. 

— Garbusis broli, sveikas atvykęs į mūsų namus, prie mūsų ži- 
dinio. Sėskis. Čionai. Atnešiu valgyti. 

Žodis „brolis“ buvo naujas, bet Adamas jį jau žinojo. Adamas 
suraukė kaktą. Ar tai bendras kreipinys, ar vyras yra Bridės 
dėdė? Jei taip, kodėl ji nepasakė? 

- Broikanas atėjo pažiūrėti mano raižinių, mama. - Gartneito 
balsas visada stiprus, jį lengva išgirsti. - Kur mano sesuo? 

— Tuoj ateis. Atneš paplotėlių ir alaus mūsų svečiui. 

Adamas įsivaizdavo didžiulį jų nustebimą ir svarstė, kas būtų 
atsitikę, jei jis dabar gulėtų viduje, ir kaip joms palengvėjo su- 
pratus, kad jis išėjo. 

Jam reikia judintis. Kiekvieną akimirką migla gali išsisklaidyti, 
išnešiota ryto vėjo arba išdžiovinta saulės, vos tik ji patekės už 
kalnų. Jis pamatė, kaip išdygo šešėlis ir vėl dingo: Gartneitas vedė 
arklius pririšti prie medžio, kurį jie vadino stebėjimo pušimi. 

Adamas atsargiai atsistojo. Žengė žingsnį nuo upelio ant 
minkštos žolės, sodrios nuo teškančių vandens purslų. Jei jis 
pasieks priebėgą tarp medžių, galės pasislėpti dauboje ir dings 
prieš išauštant dienai. 

Žengė dar žingsnį. Ir sustingo. Stiprus, gilus balsas suskam- 
bėjo taip arti, kad Adamui pasirodė, jog vyras stovi šalia. 

— Karalius vis dar linksmina krikščionis Kreig Fadreige. Įsakė 
pristatyti kryžių visoje karalystėje, kad pamalonintume Dievą Jėzų. 
Jis mano, kad Kolamsilis savo galiomis pajėgtų įveikti mane! 

- Jei taip, jis labai klysta, dėde. 

Gartneito balsas sklido trūkčiodamas. Baltoje migloje atsira- 
do properša, ir Adamas trumpai pamatė abu vyrus, stovinčius 
priešais trobelę. Jis troško išlikti nematomas, kai pastebėjo, kaip 
Broikanas atsisuko į jį nugara. 

- Jis tikrai klysta. Aš sukėliau audras, kurios skaldė medžius 
jam prie kojų, nuskandino jo laivą, nutrenkė jo arklį. - Broikanas 
traukė orą pro dantis. - Jis šaukiasi savo dievo varžytis su ma- 
nuoju, o karalius, stengdamasis būti jam svetingas, liepia man 
sulaikyti ranką. Tebūnie. Kol kas. Kai jis jau bus nebe po ka- 
raliaus stogu, aš sutrėkšiu jį it musę. — Jis trenkė delnu sau per 
šlaunį ir Adamas krūptelėjo. Tam vyrui užtektų tik truputį 
grįžtelėti ir jis pastebėtų Adamą. 

Miglos pluoštas slinko pro juos, lyg plonas šydas švintantį 
rytą. Jau gana. Sulaikęs kvėpavimą, Adamas sparčiai žengė kelis 
žingsnius medžių link. Šalia pamatė prožirnių kuokštą. Pasiekęs 
jį susmuko palengvėjusia širdimi, o balsai vėl atplaukė jo pusėn. 

- Iškalsi kryžių kitoje šventojo akmens pusėje, Gartneitai. 
Parodyk savo piešinius ir aš išrinksiu. Mums nepakenks ir įtiks 
karaliui bei jo svečiams. Vėliau mes tarnausime savo dievams ir 
parodysime, kad jie stipresni, kai aš skaldysiu kalnus savo pyk- 
čio galia! O mažoji Bridė man padės. - Jis ištiesė ranką ir palietė 
Bridės skruostą. 

Dabar Adamas matė ją iš savo slėptuvės. Jis sulaikė kvėpa- 
vimą, per odą nubėgo šiurpuliai matant, kaip vyro ranka ilgais 
kaulėtais pirštais užsilaikė ant jos skruosto. Rankose ji turėjo 
sidabrinę lėkštę, kurią Gartneitas išraižė motinai, ir kažką iš 
jos siūlė svečiui. Jis priėmė vaišes ir Adamas matė, kaip kėlė 
maistą prie burnos. Akimirką jis stovėjo ir spoksojo į tylų vaizdą 
priešais, tada migla vėl užplaukė ir viskas dingo. Nedvejodamas 
tyliai nudūmė medžių link, nėrė tarp jų ir iš visų jėgų pasileido 
bėgti kalvos šlaitu į viršų. 

Akmenį jau glostė pirmieji saulės spinduliai. Adamas pribė- 
go uždusęs ir tada staiga susivokė, kad paliko kuprinę su savo 
brangiosiomis knygomis ir žiūronais. Jis keikė save, bet suprato, 
kad turės palaukti. Bridė pasirūpins daiktais. Jis lėtai ėjo aplink 
akmenį, ir kai akimirkai stabtelėjo perbraukti pirštu per vin- 

griuosius raštus, pajuto, kad saulė šildo jam pečius. Tai jo akmuo. 
Vienoje jo pusėje buvo keisti senovės piktų simboliai ir figūros, 
o kitoje — keltų kryžiaus pynutės ir nėriniai. Naujojo Gartneito 
akmens be kryžiaus nesimatė nė pėdsako. 


Bridė paslėpė kuprinę po lovos apklotais, vos pastebėjusi ją. Ji 
ramiai peržvelgė trobelės vidų, ieškodama Adamo pėdsakų. Jei 
būtų bent vienas, dėdė iš karto pastebėtų. Jis akylas, kaip nė 
vienas kitas. Ji karštai meldėsi, kad Adamas būtų išėjęs; ne tik į 
miglą, bet lauk iš jų žemės. 

Ji žinojo, kad dėdė įtarus. Jis vis dar nepasitiki Gartneitu ir 
parodo tai nuolatiniais savo apsilankymais. Gartneitas per jau- 
nas. Akmens tašytojo ir vartų saugotojo pareigos šventos, savaip 
ypatingos, kaip žynio ar bardo. Šią šeimos garbę Gartneitas pa- 
veldėjo iš tėvo, kai tas mirė prieš dvejus metus. Su krauju pavel- 
dėtas ir žinojimas, kaip nukeliauti į amžinosios jaunystės erdves, 
jei tik jis išdrįstų. Ten keliauti uždrausta visiems, išskyrus iš- 
rinktuosius, bet kartais žmonės prasprūsta pro tuos vartus patys 
nesuvokdami, kaip atsitiko Adamui. 

Pirmą kartą jį pamačiusi Bridė suprato, kad Adamas atėjo iš 
anapus akmens. Juos skyrė jo keisti drabužiai ir kalba. Ji atidžiai 
stebėjo, kaip jis keliavo taku, kuris turėtų atnešti mirtį visiems, 
išskyrus tuos, kurie žino kelią. Savo džiaugsmui, ji įsitikino, kad 
jis tikras žmogus, ne dvasia ar vaiduoklis. Bet jis per jaunas būti 
išrinktuoju. Jis sužavėjo ją iš pirmo žvilgsnio. O dabar jis pri- 
klauso jai. Slapta šypsenėlė atsirado ant lūpų ir greit dingo. Kad 
ir kokią galią jis turi, ji ją pasisavins. 

- Bride! 

Nekantrus balsas privertė ją krūptelėti. Dar kartą greitai apžvel- 
gusi vidų, ji išėjo į miglą ir stojosi priešais skvarbų dėdės žvilgsnį. 

- Atrodai išsigandusi, vaike. - Paėmęs jos ranką, patraukė į 
save. - Be reikalo. — Pakišęs ranką po smakru, kilstelėjo, kad 

galėtų atidžiai apžiūrėti jos veidą. Sutikusi jo žvilgsnį, ji grei- 
tai nusuko akis bijodama, kad jis pastebės naująją moters galią, 
tebesrūvančią jos gyslomis, galią, atsiradusią palietus vyrui. Ji 
jautė, kaip jo žvilgsnis skverbiasi jai į sielą, bet po akimirkos jis 
nusigręžė ir kreipėsi į seserį. - Ji laksto be drausmės, Gema, - 
pasakė jis griežtai. — O turėtų mokytis. Jai reikia dar daug ko 
išmokti, kad galėtų tarnauti šventosiose vietose. - Jo ranka pa- 
mažu, beveik gundomai, braukė Bridei per skruostą. 

Ji žengė žingsnį atgal, kur jis nebepasiektų, ir ištiesino pečius. 

-— Noriu eiti žodžio keliu, dėde. — Ji žiūrėjo tiesiai į jį. Baimė din- 
go, jos vietoje radosi šaltas ryžtas. — Jau daug išmokau iš Drasto, 
Abernečio bardo. Jis sutiko išmokyti mane visko, ką moka pats. 

Ji pamatė, kaip dėdės veidą užliejo raudonis, ir tuojau pat pa- 
sigailėjo savo drąsių žodžių. 

- Įsivaizduoji, kad pati tvarkysi savo gyvenimą! — sugriaudėjo jis. 

Ji nenusileido. 

- Tai mano teisė, dėde. Turiu gerą atmintį ir esu gabi žo- 
džiams. 

Tokia buvo jos teisė, nes ji — dviejų bardų šeimų duktė, jos 
motina karališkos kilmės, o dėdė Broikanas buvo karaliaus glo- 
bėjas ir jo vyriausiasis druidas. 

Stojo ilga tyla. Gema buvo netoliese, su ąsočiu rankoje stovėjo 
angoje. Jau ketino dar įpilti broliui alaus, bet, kaip ir abu jos vai- 
kai, stovėjo, įsmeigusi akis jam į veidą. Ji sulaikė kvėpavimą. 

- Ar judu ją tam skatinote? — Broikanas pažvelgė į Gemą, 
tada į Gartneitą. 

Vaikinas prabilo pirmas. 

- Jei tai jos pašaukimas, dėde, tai ją skatina dievai. Jų neįkvėp- 
ta ji neturėtų gebėjimo mokytis iš Drasto. - Gartneitas kalbėjo 
didžiuodamasis ir oriai. 

Bridė sulaikė pergalės šypseną. Norėjo apkabinti brolį, bet 
nepajudėjo. 

Dėdė staiga nusigręžė. Priėjo prie rąsto arčiausiai ugnies, 
tvirtai susisupo į apsiaustą ir atsisėdo. 

- Padeklamuok! - įsakė jis. 

Bridė įkvėpė ir dirstelėjo į Gartneitą. Jis rimtai linktelėjo. 
Sesers neklusnumą, užsispyrimo pykčius, kėlusius jam nerimą, 
įgimtą laukinę galią dėdė sutramdys ir saugiai pažabos. 

Ji žengė į priekį. Pradžioje iš susijaudinimo negalėjo kalbėti, 
bet tuojau pat beveik stebuklingai jaudulys dingo. Ji ištiesė pe- 
čius, pakėlė galvą ir pradėjo. 

Jos mokytojo būta stropaus. Ilgais žiemos vakarais prie ugnia- 
kuro jis tarp klausytojų pastebėjo Bridę, matė jos auklėjimą ir 
protą, ir tol uoliai kartojo ilgas eiles ir istorijas, jų žodinį pali- 
kimą, kol ji galėjo be klaidų jas padeklamuoti. Bridės atmintis, 
kaip Adamas gavo įsitikinti, nepaprastai gera. Ji jau turėjo pa- 
grindus, kurių mokoma bardų mokykloje. 

Galiausiai Broikanas pakėlė ranką. Linktelėjo. 

— Tavo liežuvį tikrai bus palietusi deivė. Tai gerai. Mokysies 
toliau. — Jis akimirką žiūrėjo į ją, aiškiai matydamas jos kylančią 
galią, laukinį, netramdomą ryšį su Ponia. Suraukė kaktą, veidu 
perbėgo šešėlis. Kietumas, užsispyrimas, dvasios kryptingumas 
iki šiol buvo leistini, bet nuo dabar turės būti atidžiai valdomi. 

Jis vėl atsigręžė į seserį. 

— Gema, abu tavo vaikai labai gabūs, tai gerai. Kai tik tas 
vienuolis Kolamsilis iškeliaus atgal į vakarus, iš kur atsibeldė, 
mes turėsime vyti Dievą Jėzų lauk iš savo šalies. Tavo vaikai 
mums padės. 

Štai kur ji bus panaudota. 

Ir sutramdyta. 

O jos kraujas, karališkos giminės kraujas sušvelnins ir išvalys 
žemę, kurią suteršė Dievo Jėzaus siųstasis žmogus. 

Ketvintas skynius 


—- Adamai, kur tu buvai? 

"Tomas Kreigas visą naktį ieškojo jo po kalvą. Nesiskutęs ir 
nuvargęs jis stabtelėjo, sunkiai pasirėmęs ant lazdos, stengda- 
masis atgauti kvapą. 

- Tėve! - Adamas sėdėjo ant saulės įkaitintos uolos apimtas 
snaudulio, per daug pavargęs, kad pareitų iki namų. - Atleisk. — 
Jis atsistojo staiga išsigandęs. — Aš... - Jis padvejojo. - Pasiklydau 
migloje. Nusprendžiau geriau likti čia... 

- Tai bent sprendimas! — Tomo baimė ir nuovargis sparčiai 
virto pykčiu. - Kvailas, nemąstantis, pasipūtęs vaike! Ar niekada 
nepagalvojai, kad aš dėl tavęs nerimauju? Kad galiu nemiegoti 
per naktį ir ieškoti tavęs? - Kaltė ir savęs baudimas, kuriais jis be 
pabaigos kankino save, kasdien atimdavo iš jo vis daugiau jėgų. 

- Nemaniau, kad pastebėsi, tėve. - Adamas žengė žingsnį at- 
gal, nors kalbėjo įžūliu tonu. 

- Tu... nemanei, kad pastebėsiu! 

— Nemaniau. Jau ištisus mėnesius tu nežinai, ar aš esu, ar ne. — 
Adamui atsirado drąsos kalbėti. - Tu iš viso manęs nepastebi. 

Jis atlaikė tėvo žvilgsnį. Aukštai virš jų gailiai klykavo suopis, 
šiltomis oro srovėmis sklęsdamas vis aukščiau ir aukščiau virš 
kalvos. Nė vienas iš jų nedirstelėjo į viršų. 

Tyla truko minutę, antrą. Adamas sulaikė kvapą. 

Tėvo pečiai staiga nusmuko. Jis atsisėdo ant uolos ir numetė 
lazdą sau prie kojų. Trindamas delnais skruostus atsiduso ir pa- 
purtė galvą. 

- Atleisk. — Jis pamasažavo akis. — Atleisk. Taip, tu teisus. 
Elgiausi nedovanotinai. 

Adamas atsisėdo už šešeto pėdų nuo jo. Jis nekalbėjo, akis 
buvo įsmeigęs tėvui į veidą. Baimė ir įžūlumas užleido vietą 
keistai suaugusiojo užuojautai šiam kenčiančiam žmogui. 

Galiausiai Tomas pakėlė akis. 

- Geriau eik namo. Tau reikia pavalgyti. 

Adamas linktelėjo. Lėtai atsistojo. Jautėsi sustingęs ir pavar- 
gęs, ir staiga suvokė, kad labai išalko. 


Riksmai, nuo kurių Adamas pabudo, buvo jo paties. Prispaudęs 
veidą prie pagalvės, jis spoksojo pro langą į gebenės šakas, šok- 
čiojančias palei rėmą, barbenančias į stiklą, į žalius ir gelsvus 
žiedus, besiplaikstančius smarkiame pietryčių vėjuje. 

Grįžęs jis pavalgė sočius pusryčius, stebimas budrios Džinės 
Beron akies, ir jos liepiamas užlipo į viršų. Norėjo tik trumpam 
prigulti su knyga apie drugelius rankose, bet jį įveikė nuovargis, 
jo paties susierzinimas ir sutrikimas, ir jis akimirksniu užmigo. 

Sapnas buvo siaubingas. Jis sapnavo, kad plaukia po vande- 
niu. Iš pradžių buvo smagu. Sąnariai judėjo lengvai, jis dairėsi 
plačiai atmerktomis akimis, tamsiame vandenyje stebėjo žalias 
žoles ir greitai nardantį rusvą upėtakį. Staiga jam priešais išnėrė 
ji. Ragana. Baisesnio veido jam neteko matyti — pamėkliškas, 
bedantis, akys išvirtusios, aplink jas piktvotės, nosis plati ir mė- 
singa, o vietoje plaukų raitėsi daugybė vandens gyvačių. Jis pra- 
sižiojo rėkti, beviltiškai mataravo rankomis ir rijo vandenį. Jis 
skendo, grimzdo, o toji vis artėjo ir juokėsi. Staiga ji tapo nebe 
ragana. Jos veidas virto Bridės veidu, plaukai — Bridės plaukais, 
o jis spoksojo į nuogą kūną ir siekė jos krūtų, nors skendo. 

Jis atsisėdo lovoje, prie krūtinės spausdamas pagalvę, ir liūdnai 
susigėdęs suprato, kad patyrė labai stiprią erekciją. Nuleidęs ko- 
jas per lovos kraštą, pripuolė prie lango ir pakėlė sunkų rėmą. 
Iškišęs galvą, godžiai traukė orą. Liko ten, kol pradėjo kvėpuoti 
ramiai, vėl tapo savimi ir tada atsigręžė į kambarį. Svarstė, ar 
tėvas girdėjo. Bet jis nesužinos, kad apačioje tėvas užsikimšo 
ausis, kad negirdėtų kankinamų berniuko riksmų, ir sėdėjo prie 
savo stalo pirmo aukšto kabinete, jausdamas, kaip ašaros iš lėto 
rieda jo paties skruostais. 


Kita diena buvo šventadienis. Adamui nesinorėjo eiti į bažny- 
čią. Jis trypčiojo ant keliuko, kuriuo parapijiečiai plaukė į seną 
akmeninį pastatą, ir svarstė, ar išdrįstų pasislėpti už medžių ir 
per šventorių nubėgti prie plačios, lėtai tekančios upės. Bet tada 
priėjo Džinė su Kenu ir įplaukė kartu su juo į bažnyčią ir į pas- 
toriaus šeimos klauptą. Adamas sėdėjo nejudėdamas, akis įsmei- 
gęs į baltas kaip sniegas juosteles prie tėvo apykaklės, kai Tomas 
stovėjo virš jo sakykloje. Berniukas drebėjo. Jei tėvas nemato, 
kas dedasi jo širdyje, tai Dievas tikrai turėtų matyti. Adamą ėmė 
siaubas. Nuo kaltės jausmo oda pasidarė šalta ir drėgna, rankas 
jis spaudė tarp kelių, galva bėgiojo šiurpuliai nuo minčių apie 
Bridę, apie sapnus ir apie tai, ką jis padarė. Ir po truputį giliai 
mintyse jis pradėjo svarstyti, ar tai, ką padarė mama, prilygsta 
jo nusižengimui ir ar ji kartu su juo eis į pragarą. 

Kai visi sustojo giesmei, jis jautė, kad burna išdžiūvo, o bal- 
sas plonai cypčioja. Kai pamaldos baigėsi, jo veidas buvo toks 
išblyškęs, kad galėjo pasiteisinti galvos skausmu, pastabiajai 
Džinei nespėjus suabejoti, ar jis sako tiesą. 

Mintys apie Bridę užpildė kiekvieną akimirką būdraujant. 
Pakaitomis su kalte, baime ir nesiliaujančiu ilgesiu, kuris nak- 
timis virsdavo geidulingais sapnais, ir tokiu pat pasibjaurėjimu 
savimi, ir tie pojūčiai nedavė jam atvangos. Jis vėl ir vėl grįžda- 

vo prie akmens, bet nerasdavo kelio į kaimą arba prie trobelės. 
Sudirgęs ir nekantrus, jis garsiai raudodavo bėgiodamas tarp 
medžių ten ir atgal. Bet kas kartą kalvos šlaitas būdavo tuščias, 
išskyrus atsitiktinę elnių kaimenę, besiganančią apatiniuose 
šlaituose, ir jis nepatenkintas turėdavo grįžti namo, kur jo lau- 
kė vieniša, niūri vakarienė ir šalta lova, joje jis vėl sapnuodavo 
Bridę, o paskui susigėdęs nosine trindavo išdavikiškus ženklus 
nuo pižamos kelnių, kad Džinė skalbdama nepastebėtų. 


Broikanas ilgai sėdėjo, dėbsodamas į laužo žarijas. Gema ir 
Bridė greta stebėjo, kaip jis ieško atsakymo iš pradžių debesy- 
se, rausvuose ir auksiniuose nuo besileidžiančios saulės, tada 
ogham - burtų pagaliukuose, kuriuos visada nešiojosi maišelyje 
prie juosmens, ir galiausiai auksu įtvertame tamsiai raudoname 
akmenyje, kabančiame ant raištelio po kaklu. Pagaliau būrimas 
baigėsi ir jis pakėlė galvą. 

- Bride. 

Moterys pašoko. Gartneito su jomis nebuvo. Kiek anksčiau 
jis iškeliavo medžioti nešinas lanku. 

Įsakmus pirštas, papuoštas raižytu agato žiedu, liepė Bridei 
prieiti. 

— Nuspręsta. Tu grįši į Kreig Fadreigą su manim. Išjosime 
auštant. 

— Ne! - Kupinas kančios Bridės riksmas nustelbė upelio čiur- 
lenimą, gęstančio laužo spagsėjimą ir spirale šoko į debesis. 

Broikanas atsistojo. Jis buvo keliais sprindžiais aukštesnis už 
ją, akys kietos, kaip titnagas. 

— Tu paklusi, dukterėčia. Susikrauk daiktus dabar, prieš miegą. 

— Mama... - Bridė maldaudama pažiūrėjo į Gemą, bet moti- 
na nusuko žvilgsnį. 

- Turi daryti, ką liepia mano brolis, Bride. - Gemos balsas jai 
pagaliau prabilus drebėjo. 

- Aš niekur neisiu! - Bridės veidą ryškiai apšvietė besileidžian- 
ti saulė. - Tu manęs nepriversi. Aš irgi turiu galių. - Ji išsitiesė 
visu ūgiu ir atlaikė Broikano žvilgsnį. - Galiu supančioti audras, 
galiu jodinėti vėjais. Moku medžioti kaip laukinė katė, bėgioti 
kaip elnias. Galiu nutverti ir laikyti vyrą! — Ji greitai aptraukė 
žvilgsnį migla. Neleis dėdei skaityti savo minčių, neleis sužinoti 
apie Adamą. 

Broikanas susimąstęs žiūrėjo į ją. Jo akyse pasirodė pajuokos 
Žiburėlis, jis ištiesė ranką ir nematomu judesiu nutvėrė Bridę 
už riešo. 

— Mažajai katytei atrodo, kad ji gali stoti prieš mane, - sumur- 
mėjo jis. - Koks pasitikėjimas savimi, koks kvailumas! — Kita 
ranka jis suėmė ją už smakro ir pritraukė jos veidą prie savo- 
jo, žvilgsniu gręždamas jai akis. — Nusiramink, laukinuke. Tu 
mano tarnaitė ir manęs klausysi. - Jis suėmė ranka pusskaidrį 
raudonąjį akmenį aukso apvadais ir akimirką palaikė jai prieš 
akis. Jos vokai tuoj pat pradėjo merktis ir ji nurimo. 

- Štai taip. - Broikanas stumtelėjo ją prie motinos. - Paguldyk 
ją ir sukrauk jos daiktus. Paimsiu ją iš ryto auštant. Gabensiu 
permetęs per balną kaip avižų maišą, o į Kreig Fadreigą, jei 
nepaklus, bus įvesta su grandine ant kaklo, kaip vergė. - Jis 
visa žvilgsnio galia dėbtelėjo siaubo apimtai Gemai į vei- 
dą. - Nepakęsiu neklusnumo, sese, net ir savo šeimos narių. 


Niekada. 


Adamas galiausiai jau buvo atsisakęs vilties dar kada nors pa- 
matyti Bridę, kai kalnuose sutiko Gartneitą. Jis atsekė paskui 
Bridės brolį ir sustojęs stebėjo, kaip šis pasilenkė ir, paėmęs kal- 
tą, pradėjo akmens apačioje tuksenti raštą. Adamas staiga pa- 
matė, kad tai grakšti, labai tikroviška gyvatė. 

— Tau reikia grįžti, - pasakė Gartneitas neatsigręždamas. 
Jiedu su Gema įsiminė kelis išmoktus angliškus žodžius. 


74 


— Kodėl? - Iš sutrikimo Adamui sustingo liežuvis. 

— Nesaugu. Tave gali pamatyti. Bridė buvo neatsargi. 

— Kodėl blogai, jei būsiu čia su tavim? 

Gartneitas pažiūrėjo į jį. Jo įdegęs, vėjo nugairintas veidas 
buvo nusėtas akmens dulkių, tvirtos rankos laikė įrankius sti- 
priai, bet švelniai. Jis pasilenkė, papūtė iškaltą vietą ir patrynė 
nykščiu. 

-— Tavo tėvas tarnauja dievams. Todėl tu radai kelią čionai. 

Adamas suraukė kaktą. 

— Yra tik vienas Dievas, Gartneitai. 

— Dievas Jėzus? Jo sekėjai sako, kad yra vienas dievas. Ar tavo 
tėvas tarnauja jam? 

— Taip, Jėzui. - Adamas pasijuto nejaukiai. Jėzus ir Bridė — 
arba Bridės brolis - buvo nesuderinami. 

- Kaip gali tuo tikėti, kai aplinkui matai tiek dievų? Bridė 
sakė, kad prie krioklio matėte Ponią. 

Adamas paraudo iki plaukų šaknų. Negi Bridė būtų papasa- 
kojusi broliui, kas tarp jų įvyko? 

— Mus taip mokė. Dievas yra vienas, — kartojo jis užsispyręs. 

- Bet vis tiek tave išmokė rasti kelią tarp jūsų ir mūsų pasaulių. 

Gartneitas vėl palinko prie akmens, iškišęs liežuvio galiuką 
jis susikaupęs kalė dailų kamputį, skaldydamas kietą akmenį aš- 
tria geležte lyg pjaustytų molio gabalą. 

— Manęs niekas nemokė kaip čia ateiti. - Adamas susiraukė. - 
Pats suradau kelią. Nors kartais aš pasiklystu, nesuprantu kaip. — 
Jam darėsi vis nejaukiau. 

Gartneitas pritūpė ant kulnų. Jis susimąstęs žiūrėjo į Adamą. 

— Todėl, kad kelias ne visada atviras, - pasakė jis galiausiai. — 
Juo galima eiti, kai laikas tinkamas. Mėnulis, žvaigždės ir šiau- 
rės vėjas turi būti tinkamoje padėtyje. — Jis oriai nusišypsojo ir 
staiga pakeitė temą. — Tu patinki Bridei. 

Adamas vėl nuraudo. 

- Ji man irgi patinka. - Jis truputį pasisuko ir ėmė žiūrėti į 
kalvos šlaitą. - Kur ji? - paklausė kiek galėdamas atsainiau. 

- Iškeliavo dirbti pas dėdę. Jis ją moko. 

Adamą aštriai persmelkė nusivylimas. Ir baimė. 

— Tikėjausi ją pamatyti. Ar ilgai ji jam dirbs? 

- Daug metų. Devyniolika. - Gartneitas vėl lėtai nusišypso- 
jo. - Bet pasakysiu jai, kad tu buvai atėjęs. - Jis vėl pažiūrėjo į 
jį. - A-damai, neieškok jos. Ji iškeliavo į Kreig Fadreigą. Tu jos 
nerasi. Nesistenk. Ji taip pat neturi stengtis pamatyti tave. Jai 
uždrausta. Broikanas ją nužudytų sužinojęs, kad ji buvo su ta- 
vim. Jis neleis niekam keliauti tarp mūsų pasaulių, kaip keliavai 
tu. Tai skirta išrinktiesiems. Ir Bridė ne tau, A-damai. - Jis nu- 
tilo, tarsi svarstydamas, ar kalbėti toliau. — Bridė pavojinga. Tai 
sakau aš, kuris ją myli. Neleisk jai tavęs įskaudinti. - Jis sunkiai 
ieškojo tinkamų žodžių. - Ji mokosi laukinės katės gyvenimo 
būdo. Jos nagai gali nužudyti. Jei dar kartą ją sutiksi, ji galiau- 
siai atneš mirtį. Tau, man ir Gemai. 

- Nesuprantu. - Kartų Adamo nusivylimą pakeitė baimė. — 
Kodėl negaliu jos matyti? Kodėl negaliu čia ateiti? Kodėl tai yra 
blogai? — Jis pasirinko vieną Gartneito teiginį, kurį tikrai supra- 
to. - Neabejoju, kad buvai atėjęs į kaimą, kur aš gyvenu. 

Gartneitas prunkštelėjo. Jo akys virto linksmais sidabro ply- 
šeliais ir akimirką jis buvo labai panašus į seserį. 

- Kartą buvau. Bet nuėjau tik iki kalvos. Aš ne toks drąsus, 
kaip tu. Žemyn nenulipau. 

- Ar bent galiu nueiti pas jūsų motiną? - Adamas stengėsi ne- 
pasiduoti liūdesiui, kuris jau grasino jį apimti. - Noriu atsiimti 
kuprinę. 

Gartneitas susiraukė, bet atsileidęs linktelėjo. 

- Bridė paslėpė tavo daiktus, kai atvyko dėdė. Parodysiu 


tau. - Padėjęs įrankius, jis atsistojo ir nudaužė dulkes nuo rankų. 

Dirstelėjo į brezentinį maišelį ant Adamo peties ir nusišypsojo. — 
"Turi šokoladinių pyragaičių? — paklausė šelmiškai. 

Tramdydamas ašaras Adamas nusišypsojo ir linktelėjo. 

- Turiu ir Gemai. 

Jie valgė prie laužo užsigerdami silpnu viržių alum iš sidabri- 
nio ąsočio. 

— Ko Bridė mokosi? - pagaliau paklausė Adamas. Jo brangioji 
kuprinė gulėjo prie kojų. 

- Poezijos ir muzikos; pranašavimo ir ateities būrimo, istorijos 
ir genealogijos, - atsakė Gartneitas ir, kaip Adamas suprato, jis 
sunkiai, pagelbėdamas gestais, sakė tuos pačius žodžius, kuriuos 
jiedu su Bride vartojo per kartu praleistus mėnesius. — Reikia 
mokytis daug metų. 

- Ji turėtų būti protinga. — Tą jis jau žinojo. 

- Ji protinga. Labai. — Gartneitas vėl susiraukė. Geriau tegu 
Adamas nesužino, kokia ji protinga. 

— Kada ji grįš namo? 

Gema nusišypsojo. 

- Jis Liūdi, kad nebėra draugės. - Ji kalbėjo į tuštumą virš laužo. 

Adamas pajuto, kaip vėl nuraudo. 

- Pas tave ji nebegrįš, A-damai, - giežtai pasakė Gartneitas. — 
Ji privalo tarnauti savo žmonėms. Ji nebe vaikas. Ir tai tik į gera. 

- Bet ji sugrįš aplankyti jūsų. - Adamas jautė, kaip kietas liū- 
desio grūdas po krūtine vis didėja. Jis beviltiškai žiūrėjo tai į 
vieną, tai į kitą. 

Pagaliau Gema palinko į priekį ir, skubiai dirstelėjusi į 
Gartneitą, nusišypsojo. 

— Vargšeli A-damai. Gal ji grįš aplankyti tavęs. Kai prasidės 
ilgos dienos, po Lugo šventės. Sakiau broliui, kad tada jis turėtų 
atvežti ją manęs aplankyti. 

Ir Adamas, nematydamas, kaip Gartneitas susiraukė ir pa- 
purtė galvą, turėjo tuo pasitenkinti. 

Iš pradžių jis suprato, kad gali išmesti ją iš galvos susikaupdamas 
mokslui, bent darbo dienomis. Dieną jis mokėsi, o vakarais, ilgai 
važiavęs ir parmynęs dviračiu, ruošdavo namų užduotis. Dabar 
ir tėvas dažnais vakarais būdavo namie, mėgindavo linksminti 
sūnų pasakojimais apie parapiją, naujomis knygomis, nusipirk- 
tomis Perte, o gal porą kartų jiedu abu, tėvas ir sūnus, buvo 
pakviesti vaišių pas parapijiečius toliau slėnyje. 

Kiekvieną savaitgalį Adamas lipdavo prie akmens ir kiekvie- 
ną kartą likdavo nusivylęs. Nebuvo Gartneito. Nebuvo Bridės. 
Vienišas jis sėdėdavo kalno šlaite jausdamas, kaip vėjas kedena 
plaukus, knyga apie paukščius ir žiūronai gulėdavo greta, pie- 
šimo sąsiuvinis ant kelių, ir jis vienas valgydavo pyragą, kurį 
kaskart nešdavo Bridei. 


— Na, Bride, tavo galios auga. 

Broikanas stovėjo už jos ant kalvelės viršūnės ir žiūrėjo į di- 
delį ežerą, iš kurio išteka Nesė. Jis stebėjo ją už uolos iškyšos, 
klausėsi skambaus užkalbėjimo, matė, kaip veržlus, storas debe- 
sis ties ja persiskyrė, viena dalis nuplaukė į šiaurę, kita — į pietus, 
o juodas uolas ant kalvos užliejo auksiniai saulės spinduliai. 

Bridė krūptelėjo, susikaupimas dingo, ir debesys, žinoma, pa- 
skubėjo atgal vienas prie kito. Plykstelėjo žaibas, garsiai trenkė 
perkūnas. Broikanas nusikvatojo. 

— Dukterėčia, nepamiršk, aš vis dar nustelbiu tavo burtus! 

— Bet girdėjau, kad Kolamsilio neįveiki. — Bridė atmetė gal- 
vą ir nusijuokė. Audra teikė jai energijos, ji tapo stipri, nenu- 
galima. - Jis išvijo pabaisą, kurią tu apgyvendinai ežere, kad 
jį sunaikintų. Visas dvaras girdėjo, kaip jis vos neužtraukė tau 
mirties bausmės už tavo elgesį su viena jauna verge ir išgelbėjo 
tave su savo gydomuoju akmeniu tik todėl, kad atidavei ją jam! — 
Pasipylė lietus. Ji pakėlė galvą ir mėgavosi šaltomis kaip ledas 
adatėlėmis, badančiomis odą, todėl nematė įsiūčio dėdės veide. 

- Drįsti kalbėti man apie Kolamsilį! 

— Drįstu! — beveik spjovė ji. - Gerai mane mokei, dėde. Mano 
galios tikrai auga! — Ir kai tik pakankamai išmoksiu, grįšiu 
namo pas A-damą. Ji stropiai pridengė nuo dėdės savo mintis ir 
lengvai nusišypsojo. Ji matydavo Adamą sapnuose ir krištolinia- 
me būrimo rutulyje, todėl žinojo, kad laiko jį savo žabangose. Jis 
lauks jos, jei prireiks - amžinai. 

- Vargšė katytė. Tokia pasitikinti. Tokia kvaila. — Broikano 
balsas buvo švelnus, aksominis. Jo grėsmingumas akimirksniu 
išbudino ją. - Niekada neapgaudinėk manęs, mažoji Bride. - Jis 
pakėlė ranką ir Bridė prieš savo valią pasijuto traukiama prie 
jo. - Jei apgausi, mano pareiga bus parodyti tau visas savo ga- 
lias. - Jis nusišypsojo. — Pradėsiu nuo tavo brolio. Mano vartų 
saugotojo. Jis beveik atliko savo darbą. 

- Tu jam nepakenksi! — sušnypštė Bridė. 

— Nesunkiai. Mano galios neįveikiamos, Kolamsilis įsitikins, 
kai vėl įleisiu į ežerą pabaisą, kuri jį sunaikins. - Broikanas vėl 
šyptelėjo. - Saugokis, katyte. Būk klusni. Būk atsargi. 

Atleidęs ją, dirstelėjo į audrą, nusigręžė ir paliko ją stovin- 
čią, o jos ilga balta suknelė ir vilnonis apsiaustas buvo permir- 
kę kiaurai. Jam dingus iš akių, dangus dar kartą sudrebėjo nuo 
naujo žaibo blyksnio, kuris tvykstelėjo pro ją ir dingo verdan- 
čiuose, šnypščiančiuose ežero vandenyse. 


Pagaliau atėjo vasaros atostogos. Adamas įdegė, sutvirtėjo ir vėl 
nedrąsiai užmezgė kaime draugystę su Mikiu ir Juenu. 

Po vakarienės jis spardė su berniukais futbolą pievoje už 
šventoriaus, dabar temstant ėjo gatve namo, o ant kalvų tvyrojo 
švytinti prieblanda. Tolumoje, į vakarus atgręžtoje kalno pusėje, 
saulė dar apšvietė tamsias uolas ir nudažė jas skaisčiai raudona 
spalva. Liūdnas paros metas, kai jį visada apima melancholi- 
ja. Spardydamas ant tako akmenukus, jis nenoromis priėjo prie 
vartelių ir staiga sustojo, už nugaros išgirdęs šnipštelėjimą. 

- A-damai! Čionai! Aš tavęs laukiu. 

Šaižus šnabždesys privertė jo širdį šoktelt iš susijaudinimo. 
Sutrikęs jis apsidairė aplinkui. 

- Bridė? 

- Čionai. Čionai. 

Dabar jis pamatė ją, pasislėpusią už akmeninės sienos, rodo- 
dendro prieglobstyje. 

- Laukiau tavęs prie Gartneito akmens, bet tu neatėjai. 

Ji buvo aukštesnė negu pernai, plaukus susipynusi į kasas, pa- 
pilnėjusi. Apsivilkusi suknele, kaip visada, bet ši buvo praban- 
gesnė, siuvinėta, siekė kulkšnis, jos laibas rankas puošė auksinės 
apyrankės. 

- Eikš. 

Ji pridėjo pirštą prie lūpų ir nusišypsojo. Ta pačia padykusia 
šypsena, kurią jis prisiminė, nors veidas labiau subrendęs, akys 
nebe tokios nerūpestingos. 

Dirstelėjęs į grėsmingus, tuščius pastoriaus namo langus, jis 
pasilenkė už krūmų, kad nesimatytų, ir atkiūtino prie jos į tam- 
są po vešliais lapais. 

Ji prispaudė lūpas jam prie skruosto. 

- Sveikas, A-damai. 

- Sveika ir tu. — Jis dvejojo sutrikęs, kai pajuto jos rankas, 
spaudžiančias jam krūtinę. 

- Tavo tėvas namie? — kuždėjo ji, ir jis jautė, kaip jos plaukai 
kutena jam veidą. 

— Nežinau. - Name jis niekur nematė šviesos. 

Ji surado jo ranką. Tvirtai suėmusi, trūktelėjo, kad atsistotų, ir 
jiedu stovėjo kartu, atidžiai žiūrėdami kitapus pievutės. 

- Eime. 

Ji lengvai timptelėjo jį už riešo. 

Varteliai matosi iš tėvo kabineto. Jis dar kartą dirstelėjo į tam- 
sius kampuotus langus ir drąsa jį apleido. 

- Eikime ten, - sušnibždėjo jis. - Pro kiemo pusę. 

Susiėmę už rankų, jie pasilenkę puolė į šešėlius po obelimis 
ir aplink namą nubėgo iki tvarkingų bulvių ir svogūnų eilių. 
Aplenkdamas lysves, Adamas nusivedė ją prie malkų stirtos, su- 
krautos pasienyje, kur nepažvelgia nė vienas namo langas, iš- 
skyrus tuščios virtuvės. Patraukęs už rankos padėjo jai perlipti 
per palaidus akmenis ir nušokti į minkštą pavasario žolę pievu- 
tės pakraštyje. 

Kol bėgdami pasiekė statų miško taką palei upelį, abu buvo 
uždusę ir juokėsi. 

— Greičiau, greičiau, mama ruošia valgį. 

Bridės plaukai išsipynė. Aukštai virš jų akmuo tebebuvo ap- 
šviestas saulės. Keista stovėti tamsiame slėnyje ir tolumoje ma- 
tyti šviesą kaip žibintą. Adamas sustojo, pažvelgė aukštyn ir 
krūptelėjo. 

— Man nepatinka, kad slėnyje sutemsta anksčiau negu ant kal- 
no. Visada norisi būti ten, viršuje, kur galėčiau matyti besilei- 
džiančią saulę. 

- Eisime į viršų. - Ji atidžiai žiūrėjo į jį, pakreipusi galvą. - Tu 
suaugai, A-damai. 

- Tu taip pat, - atsilygino jis. 

Jie abu nusišypsojo, ji staiga apsisuko ir nubėgo pirmoji. Jis 
puolė bėgti iš paskos ir pavijo ją už tuzino jardų. Jie atsidū- 
rė mažame samanotame miško slėnyje, apsuptame sidabrinių 
beržų. Adamas girdėjo, kaip kažkur nematomi čiurlena upelio 
vandenys. 

Ji pirmoji prisitraukė jį, lūpomis įsikniaubė į kaklą, atsegė 
sagas, nuvilko nuo pečių marškinius, ji glamonėjo ir glostė jo 
krūtinę, kol jam užspaudė gerklę, kol galiausiai kilo noras apka- 
binti ją per siuvinėtą suknelę. Kimiai nusijuokusi, atsisegė diržą 
ir tyliai kikendama leido drabužiui nukristi jai prie kojų, o pati 
liko nuoga jo glėbyje ir traukė diržą, juosusį jo šortus. 


81 


Šį kartą jie užtruko ilgiau, mėgavosi vienas kito kūnu, lietė 
vienas kitą švelniais tyrinėjančiais pirštais, kurie pamažu darėsi 
vis nekantresni, kol pagaliau Adamas stumtelėjo ją ant nugaros, 
o pats atsigulė ant jos jausdamas, kaip visa jo esybė susikaupia 
tarp jos lanksčių, nuolankių šlaunų. 

Po to jie kurį laiką pagulėjo, mieguistai patenkinti. Tada ji 
išslydo iš po jo, atsistojusi nusivalė nuo kūno samanų ir papar- 
čių šapelius ir visai nesutrikusi nuėjo per laukymę prie upelio, 
tekančio tarp uolų. Semdama saujomis vandenį, ji apsiplovė ir 
atsigręžė. 

— Dabar tu, A-damai. 

Jis išsekęs gulėjo žolėje. 

— Ne dabar. Noriu pailsėti. 

- Dabar, A-damai. - Jis prisiminė jos griežtą toną, bet pavė- 
luotai. Šalto vandens sauja šliūkštelėjo jam į veidą. 

Jam pavyko pasivyti ją tik prie akmens. Juokdamasis prispau- 
dė prie savęs jos pečius, neleisdamas išsisukti. 

- Bučinys už baudą. 

— Ne, A-damai. Ne čia. - Staiga ji išsigando. 

Dabar jam eilė būti griežtam. 

- Bučinys, Bride, arba nepaleisiu. 

- Ne, A-damai. — Ji mėgino išsilaisvinti. — Ne čia. Mus pa- 
matys. — Ji supyko. Akys susiaurėjo, ir jis nustebo išvydęs, kaip 
pasikeitė jos veidas. 

- Pamatys? — Vis dar nepaleido jos. - Gartneitas? 

— Dievas. - Ji pažiūrėjo iššaukiamai. 

- Ak, Bride! — Suirzęs jis paleido ją ir atsitraukė. — Tau at- 
rodo, kad dievų pilna visur. Bet taip nėra. Tikrasis Dievas yra 
vienintelis. 

- Žinau. — Pasitraukusi nuo akmens, ji piktai nusipurtė dul- 
kes. — Ti taip sakai. Dievas Jėzus. - Dievas Jėzus galingas. Jo 
tarnas Kolamsilis, Broikano pykčiui, jau kelis kartus įveikė jį. Bet 

vėliau Broikanas atgavo jėgas... Ji greitai išmetė iš galvos mintis 
apie dėdę. Nereikia sudaryti jam galimybės kištis į jos mintis ir 
sužinoti apie Adamą. Broikanas atgabeno ją į pietus paviešėti pas 
motiną, o pats išvyko į Abernetį. Ji turės kelias ilgas palaimingas 
dienas iki jam sugrįžtant ir ketina praleisti jas su Adamu. 

- Jėzui nesvarbu, kad mes čia bučiuojamės. Tokie kryžiai yra 
stabmeldiški. 

Adamas susibruko rankas į kišenes. Jo veidas staiga užsiplies- 
kė. Jis prisiminė bažnyčią, papilkėjusį tėvo veidą sakykloje virš 
jo, jo degantį žvilgsnį, įsmeigtą sūnui į akis. Jis krūptelėjo, kai 
Bridė siekė jo rankos. 

Trobelė buvo tuščia. Bridė nesijaudino, kad Gemos nėra. 
Atvirkščiai, jie galės ilgiau pabūti vieni. Atsisėdęs prie ugniaku- 
ro Adamas laukė, kol ji atneš jam viržių alaus, tada prisitraukė 
ją prie savęs. 

-— Na, pasakok apie savo mokslus. 

Ji papurtė galvą. 

— Uždrausta. 

— Kodėl? - Jis žiūrėjo į ją išpūtęs akis. 

— Nes tai paslaptis. Man uždrausta pasakoti. 

- Kvailystė. - Jis pasilenkė, paėmė lazdelę ir pabadė ugnį. Iš 
durpių drykstelėjo ugnies liežuvis. Greta ant akmens stovėjo 
vienas iš Gemos metalinių puodų. Iš po dangčio sklido pažįsta- 
mas sultingo elnienos troškinio kvapas. 

— Kur tavo mama? — paskubėjo jis pakeisti temą. 

Bridė gūžtelėjo pečiais. 

— Ateis. — Ji dirstelėjo per petį ir suraukė kaktą. — Jie su 
Gartneitu netoliese. 

Adamas pasekė jos žvilgsnį ir įsižiūrėjo į senąjį pušyną. 
Raudonžievius kamienus apšvietė vakaro šviesa ir jie spindėjo 
šiltu ryškumu, bet už jų šešėliai buvo vėsūs ir tamsūs. Miško 
gilumoje nesimatė nieko. 

Bridė atsistojo. Ji neramiai dairėsi, rankomis suimdama ir vėl 
paleisdama sijono klostes. 

- Kažkas negerai. 

Adamas stebėjo ją, užsikrėtęs jos nerimu. 

- Gal mums pasislėpti? 

Ji susikaupusi papurtė galvą ir nutilo. 

— Dėdė, - sušnibždėjo ji staiga. — Jis čia, mano galvoje. Matau 
kraują! Kažkas sužeistas. Gartneitas! - Ji išblyško kaip drobė. 

Adamas neklausė, iš kur ji žino. Sunerimęs atsistojo jai už 
nugaros. 

— Ką darysime? — paklausė vos girdimai. 

- Palauk. — Ji pakėlė ranką sulaikydama jį, tada atsigręžė. — 
Čionai! - šūktelėjo. Pati jau bėgo miško link. 

Jie rado Gartneitą gulintį po sena pušimi, galva buvo padėta 
motinai ant kelių. Veidas baltas kaip kreida, akys užmerktos. 
Marškinių petys permirkęs krauju. 

Gema pakėlė galvą. 

- Bride. - Žodis nuskambėjo kaip žūtbūtinis maldavimas. 

Bridė jau klūpojo šalia brolio, rankomis vedžiojo virš kūno 
beveik neprisiliesdama, tarsi ieškodama žaizdų. 

- Kaip jis jaučiasi? —- Adamas atsiklaupė šalia. Jis sutrikęs nu- 
sišypsojo Gemai ir nedrąsiai patapšnojo jai ranką. 

- A-damai. Geras berniukas. - Gemos veidas buvo nuvargęs, 
bet ji sugebėjo atsakyti šypsena. 

- Kas atsitiko? 

Ji papurtė galvą. 

- Lūžo medis. Gartneitas turėjo suprasti, kad čia negalima 
būti. - Ji mostelėjo į nukritusią šaką su išpuvusiu galu ir greta gu- 
lintį kirvį, kuriuo Gartneitas tikriausiai dirbo, kai šaka užkrito. 

Bridė išplėšė krauju permirkusį marškinių lopą. 

- Tai Broikanas. Šitaip jis baudžia mane. - Jos lūpos buvo kie- 
tai suspaustos. 

— Broikanas? — Gema apstulbusi žiūrėjo į ją. 

Bridė pakėlė galvą, veidas buvo niūrus. 

— Broikanas. Gana. Aš pagydysiu Gartneitą. Jam skauda. - Ji 
dirstelėjo ; Adamą. - Užmigdysiu jį ir galėsime išvalyti žaizdą. 

Adamas neklausė kaip. 

- Gal atnešti vandens? 

Ji linktelėjo. 

- Taip. Ir samanų. Iš medinės dėžutės po žvakide. 

— Samanų? - Jis sudvejojo, ar teisingai išgirdo, bet Bridė jau 
pjovė brolio marškinius peiliu, kurį visada nešiojosi prie juostos. 

Adamas prisėmė odinį kibirą šalto upelio vandens ir namelyje 
surado samanas, kaip Bridė buvo sakiusi, mažoje dėžutėje po 
bronzine žvakide. Dėžutėje buvo ir mažų indelių su tepalais. Jis 
atsargiai pauostė juos ir nusprendė nunešti visus. 

Bridė pritardama linktelėjo, kai jis sudėjo daiktus šalia jos. 
Gartneitas gulėjo ramus, atsipalaidavęs, užsimerkęs. Adamas 
stebėjo, kaip Bridė mikliais pirštais sausina gilią žaizdą, ku- 
rią ji atidengė ant Gartneito raktikaulio, ir tepa vienu iš tepalų, 
kuriuos Adamas buvo atnešęs. Kai jau liko patenkinta išvalyta 
žaizda, ji uždėjo ant jos samanų ir, Adamui prilaikant, tvirtai 
aprišo savo juosta. 

Ji dirstelėjo ; Adamą ir susirūpinusiu šypsniu padėkojo jam. 

- Būsi geras žiniuonis. 

Jis nusišypsojo. 

— Užaugęs noriu būti gydytojas. 

- Gydytojas? 

- Žiniuonis. 

Ji linktelėjo. 

- Gerai. Dabar Gartneitas turi nubusti. - Ji uždėjo delną mie- 
gančiam jaunuoliui ant kaktos ir tyliai sėdėjo užsimerkusi. 

Adamas susidomėjęs stebėjo. 

— Ką tu darai? - sušnibždėjo jis pagaliau. 

Ji nustebusi pažiūrėjo į jį. 

- Aš jį užmigdžiau, atitolinau nuo skausmo. Jis laukė, kol mes 
gydėme. Dabar einu pasakyti jam, kad jis gali grįžti. Skausmas 
nebe toks stiprus, dabar jam geriau pareiti namo, o mes paruo- 
šime vaistų nuo karščio. 

— Mes tai vadiname temperatūra, - pataisė ją Adamas. 

Jis buvo apstulbintas. Matė, kaip po įsakmia Bridės ranka jau- 
nuolio vokai sukrutėjo. Atrodė, kad praėjo tik kelios sekundės, 
o Gartneitas jau sėdėjo spoksodamas priešais save, ir netrukus 
jie visi nuėjo trobelės link, Bridė su Adamu prilaikė jį iš abie- 
jų pusių, o Gema nuskubėjo pirma pakurstyti laužo ir užkaisti 
puodo su vandeniu. 

Pasirodė, kad Bridė turėjo daugybę vaistų atsargų, parengtų 
tokiems atvejams. Adamas stebėjo, kaip ji, atsinešusi iš trobe- 
lės austą maišelį, traukė iš jo smulkius paketėlius. Juose, kaip 
Adamas spėjo, daugiausiai buvo įvairūs džiovinti augalai. 

Į verdantį vandenį buvo suberta saujelė vienų, žiupsnelis kitų 
žolelių. Orą pripildė kartokas, stiprus kvapas. Gartneitas paga- 
vo Adamo žvilgsnį ir kreivai šyptelėjo. 

— Ne taip skanu, kaip šokoladinis pyragas. 

Adamas nusijuokė. Jei jaunuoliui grįžo humoro jausmas, jis 
pradeda sveikti, nepaisant gąsdinančio veido blyškumo ir žaiz- 
dos raudonio, pradėjusio plisti raktikauliu. 

Adamo džiaugsmui, elnienos troškinys vėl buvo užkeltas ant 
ugnies greta Bridės vaistų, o kai Gartneitui staiga užėjo sveikas 
alkis, jie pavalgė iš dubenėlių, pasimirkydami sulaužytus rupios 
duonos gabalėlius. 

- Bride! - Tik tada, kai sūnaus žaizda buvo sutvarkyta, ranka 
parišta šiurkštaus lininio audeklo juosta, Gema pagaliau kreipė- 
si į dukterį. - Kuo Broikanas susijęs su įvykiu? — Atidus žvilgs- 
nis buvo įsmeigtas dukteriai į veidą. 

Bridė paniuro. 


86 


- Jis grasino pakenkti Gartneitui. 

- Kodėl? 

- Jis manimi nepasitiki. Mano galios pernelyg stiprios. 

Gema akimirką žiūrėjo į ją, tada papurtė galvą. 

— Tai ne atsakymas, dukra. 

— Ne. - Bridė atkakliai atkišo smakrą. — Aš paveldėjau galias 
iš tavęs ir tėvo. 

- Tavo tėvas miręs! — Gema kalbėjo griežtai. - Jo galios buvo 
ne tokios stiprios. Jį nužudė mūsų tautos priešai, kai jam atro- 
dė, kad jis nenugalimas. Jokios magijos. Paprastas raitelio dūris 
kalaviju tamsoje, ir to užteko jam nužudyti. - Ji sunkiai slėpė 
panieką, kai pasilenkusi uždėjo ranką Gartneitui ant kaktos. — 
Užtrauksi mums bėdą šaipydamasi iš Broikano. Mano brolis — 
galingiausias druidas šalyje, ir būtų gerai, jei to nepamirštum. 
Elgiesi pasipūtėliškai ir kvailai erzindama jį. Be to, tu savanau- 
dė. Rizikuoji šito berniuko gyvybe vesdamasi jį į mūsų uždraus- 
tąsias vietas. 

Adamas sunkiai suprato jų pokalbį, bet kai jos abi staiga su- 
žiuro į jį, jis nusigręžė sutrikęs ir išsigandęs. 

— A-damas turi savo galias! — kietai atrėžė Bridė. - Jis — ke- 
liautojas tarp pasaulių ir gydo... 

—Jis ne iš mūsų pasaulio. - Gemos balsas buvo tvirtas. — 
Duosime jam maisto ir tegu jis išeina. Kol negrįžo Broikanas. 
"Tu privalai nusileisti dėdei. Matei jo magiškas galias... 

— Manosios tokios pat stiprios... 

- Jos per silpnos! 

Adamas dar nebuvo matęs Gemos tokios piktos. Jis sėdėjo 
prie laužo, rankomis apkabinęs kelius, ir sutrikęs stebėjo besi- 
barančias moteris, kurių priešiškumas vis augo. Tylos akimirka 
buvo įtempta. 

Toje tyloje nė vienas nepastebėjo, kaip naktyje materializavosi 
tamsus Broikano šešėlis. Lankytojas atėjo taip tyliai ir greitai, 

kad neliko galimybės pabėgti. Nė vienam nespėjus susivokti, jis 
jau stovėjo prie jų, ir Adamui neliko nieko kita, tik pakėlus veidą 
už kelių pėdų pamatyti piktas, blyškiai mėlynas Bridės dėdės 
akis. Jo skrandis susigniaužė į ledo gniužulą ir jis pajuto, kaip jį 
visą stingdo siaubo paralyžius. 

Kelias sekundes niekas neištarė nė žodžio, bet galiausiai 
Gartneitas pastatė puodelį ir sunkiai atsistojo. 

- Būk pasveikintas, dėde, - pasakė jis pagarbiai. 

Tiek Adamas suvokė. Tai, kas vyko toliau, buvo visai nesu- 
prantama, bet Adamas stebėjo gestus ir jų prasmė jam buvo aiš- 
ki kaip žodžiai. Jie nieko gera nežadėjo nei jam, nei Bridei. 

Bridė ir Gema buvo labai išblyškusios. Sėdėjo nuleidusios 
akis, ir nors pirma Bridė kalbėjo įžūliai, dabar Adamas matė, 
kaip dreba jos rankos, tvirtai spaudžiančios puošnią taurę. Vyro 
balsas tapo garsesnis. Jis kurstė savyje įsiūtį. 

Gartneitas pakėlė smakrą. Romūs jo žodžiai pranyko piktos 
kalbos sraute. Jo tamsios žėrinčios akys susitiko su dėdės žvilgs- 
niu ir jis rodė iš pradžių į Bridę, po to; Adamą. 

Riksmai baigėsi taip staiga, kad po jų sekusi tyla stulbino savo 
įtampa. Išsigandęs Adamas dirsčiojo tai į vieną, tai į kitą. Bridė 
ir jos motina tebebuvo išblyškusios. Gartneitas, nors dėjosi drą- 
sus, taip pat atrodė išsigandęs. Adamui rodėsi, kad jo kraujas su- 
stingo į ledą. Kurį laiką nė vienas nejudėjo, tada Broikanas žengė 
žingsnį pirmyn. Jis ilgai stovėjo prie Adamo, atrodė, kad jo akys 
gręžia berniuko galvą. Adamas susigūžęs atsitraukė. Smegenyse 
jautė to vyro jėgą. Ji kėlė skausmą kaip raudonai įkaitinta geležis, 
bet staiga viskas liovėsi. Broikanas nusispjovė priešais Adamą. 
Tada pasilenkė, stvėrė Bridę už riešo ir timptelėjęs pastatė. Taurė 
iškrito jai iš rankos. Šūktelėjusi ji mėgino išsilaisvinti, bet jis su- 
ėmė jos ranką dar stipriau ir nutempė Bridę nuo laužo. 

Adamas žiūrėjo tai į Gemą, tai į Gartneitą. Nė vienas net 
nekrustelėjo. Gemos akyse jis pamatė ašaras. 


88 


- Kas čia vyksta? — sušuko jis staiga. — Darykite ką nors. 
Neleiskite jam jos išsivesti. 

Gartneitas papurtė galvą. Griežtai mostelėjo Adamui nesiju- 
dinti iš vietos. 

- Jis turi teisę. 

- Neturi. Ką jis darys? - Adamas pasibaisėjęs atsistojo. 

— Vešis ją atgal į Kreig Fadreigą. - Gartneitas papurtė galvą. - 
Tokia jos lemtis. Jis neleis jai grįžti. 

- Kaip jis gali! - Adamas pašėlo. —- Neleisk jam jos išsivežti. 

— Negaliu uždrausti, A-damai, — tyliai pasakė Gartneitas. — 
Gyvenimas jai nuskirtas. O tau reikia eiti. Tuojau pat. Nebeateik 
į kraštą, esantį už šiaurės vėjo. Niekada. 

— Kaip tai suprasti? Kodėl? Ką aš padariau? Kuo aš blogas? — 
Suglumęs berniukas jautė, kaip akyse tvenkiasi ašaros. 

- Tu gyveni kitur, A-damai. Anapus akmens. Anapus mi- 
glos. - Gartneito žvilgsnis buvo įsmeigtas į tolstančius Bridę ir 
Broikaną. - Negalima ten eiti arba iš ten ateiti. Dėdė pasakojo 
man apie tai, kad galėčiau iškalti akmenį. Bridė pasekė mane. Iš 
manęs sužinojo, kaip pereiti anapus. Daugiau sužinos besimo- 
kydama, bet tai paslaptis. Jos negalima išduoti. Dėdė mano, kad 
mes ir tave pamokėme. Aiškinau jam, kad tavo tėvas yra galin- 
gas šventikas tavojoje akmens pusėje ir kad tu sužinojai kelią iš 
jo, bet jis vis tiek pyksta. 

- Tėvas man nenurodė kelio čionai. Pats susiradau. — 
Adamas buvo sutrikęs. - Arba Bridė parodė. Kas čia ypatinga? 
Nesuprantu. Kodėl takas per mišką toks paslaptingas? 

Gartneitas suraukė kaktą. 

- Jis veda kitapus šiaurės vėjo, kur negali nueiti joks žmogus. 
Net Broikanas, Bridė arba aš. - Jis atsiduso. - Sakiau tau saugo- 
tis mano sesers, A-damai. Ji — ugnies duktė, jos galia skirta žu- 
dyti. Pamiršk ją, A-damai. Ji nėra tavo likimas. Eime, jaunasis 
drauge. Palydėsiu tave. 

Adamas purtė galvą sutrikęs ir nelaimingas. 

-— Ne, tu lik. Tau negalima vaikščioti sužeistam. Be to, priva- 
lai likti su mama... - Jis dirstelėjo į Gemą. 

Ji papurtė galvą. 

- Eik, A-damai. Tu neši mums bėdas, sūnau. - Ji liūdnai šyp- 
telėjo ir nusisukusi dingo trobelėje. 

Susikrimtęs Adamas dvejojo. 

- Ar galėsiu vėl ateiti? - Veidas degė iš gėdos. 

Prie laužo sėdintis Gartneitas liūdnai papurtė galvą ir nusi- 
gręžė į liepsną. Tikėjosi, kad Adamas niekada nesužinos, kaip 
arti mirties jis buvo aną popietę, kaip Gartneito iškalbingumas, 
drąsa ir gebėjimas įtikinti Broikaną Adamo tėvo galia išgelbė- 
jo berniuką nuo aštraus lyg skustuvas peilio, kuris, paslėptas to 
vyro rankovėje, turėjo perrėžti Adamui gerklę. 

- Gema! 

Adamo balsas buvo prikimęs iš liūdesio. Staiga jis prisiminė 
savo motiną verkiančią, besibarančią su tėvu. Ar jam amžinai 
lemta nešti nelaimes žmonėms, kuriuos jis myli? 

Gema vėl pasirodė tarpduryje, ištiesusi į jį rankas. Jis pribėgo, 
o ji apkabino jį ir pabučiavo į skruostą. 

— Ne, A-damai. Niekada nebeateik. 

Ji sušvelnino savo žodžius meiliai palietusi jam veidą, tada vėl 
nusigręžė ir pasilenkusi įėjo į vidų. 


Penktas skynius 


Po kelių dienų nustebęs ir nudžiugęs Adamas rado laukiantį prie 
vartelių savo senąjį mokyklos draugą Rob; Endriusą. Berniuko 
veidas nušvito plačia šypsena ir jis stuktelėjo Adamą per petį. 

— Kur tu buvai? Visą popietę lūkuriavau tavęs. 

Adamas papurtė galvą. 

— Buvau ant kalvos. 

Jis be tikslo mindžikavo aplink akmenį. Veltui. Nematė nei 
Gartneito, nei Gemos, nei trobelės. Jis irgi plačiai nusišypsojo 
Robiui, išvaikydamas liūdesį. Robis, Glen Roso dvaro valdytojo 
sūnus, anksčiau buvo jo geriausias draugas, bet, mirus mamai, 
Robis buvo išsiųstas į internatinę mokyklą ir gyveno pas se- 
nelius Edinburge. Dabar jis sužinojo, kad Robis atvažiavo pas 
tėvą praleisti vasaros dvaro valdytojo namuose. 

- Turiu tau laišką. - Robis lyg sąmokslininkas apsidairė. Jis 
buvo aukštas berniukas ryškiai rudais plaukais, jau sulaukęs 
septyniolikos, nes buvo keliais mėnesiais vyresnis už Adamą. - 
Ateik čionai. - Jis pasilenkė, kad jo nesimatytų pro kabineto 
langą, ir nusivedė Adamą gatve prie upės. Tik tada, kai jiedu 
pasiekė mišką prie upelio, jis sustojo, surado nugriuvusį medį, 
ant kurio jie galėjo atsisėsti, kad krioklio purslai jų netaškytų. 
Įkišo ranką į kišenę ir ištraukė aplamdytą voką. - Nuo tavo 
mamos. 

Adamas spoksojo į jį. Burna prasižiojo ir staiga kilo noras 
verkti. Praėjo dveji metai, kaip mama išėjo iš namų, ir jis jau 
seniai nebeturėjo vilties kada nors apie ją išgirsti. 

Jis ištiesė ranką paimti voko ir spoksojo į jį. Jos rašysena. 
Mintys apie Bridę ir Gartneitą dingo iš galvos, jis tik vartė ir 
vartė voką. 

— Neketini atplėšti? - Robiui buvo smalsu sužinoti, kas laiške 
parašyta. 

Adamas papurtė galvą. Įsikišo voką į kišenę, pasilenkė į prie- 
kį, alkūnes padėjęs ant kelių, pakėlė apsamanojusį akmenuką ir 
sviedė į upelį. 

-Ji buvo atvykusi aplankyti mano močiutės, - paaiškino 
Robis. — Sakė, kad rašydavo tau, bet tu nė karto neatsakei. Sakė, 
kad supranta, jog tu labai pyksti ant jos. 

- Ji man neparašė. - Adamo balsas buvo kimus. — Nė karto. 

Robis suraukė kaktą. 

- Ji sakė, kad rašė. 

Stojo ilga tyla. Adamas stengėsi sutramdyti ašaras. Kai paga- 
liau pavyko, kimiai kranktelėjo: 

— Kaip ji laikosi? 

- Gerai. Atrodė labai gražiai. 

— Gražiai? - Adamas akimirksniu stvėrė šį žodį. 

Robis linktelėjo. 

- Vilkėjo mėlyną suknelę. Ant kaklo buvo perlų vėrinėlis. 
Plaukai ilgi ir banguoti. Atrodė ne taip, kaip gyvendama čia. 

Adamas prikando lūpą. Aprašymas visai neatitiko engiamos, 
nedrąsios pastoriaus žmonos, kokia buvo jo mama, įvaizdžio. 
Gal tėvas teisus? Ji tapo paleistuve. 

Nusiminęs jis dėbsojo į blykčiojančią almančio vandens sro- 
velę priešais. Nesakė nieko. 

- Ar vis dar ketini tapti gydytoju? 

Robis irgi sviedė akmenį į upelį, nukreipęs jį taip, kad tas 
atšoko nuo akmenų ir per kraštą nukrito į sūkuriuojantį rudą 
duburį. 

Adamas vangiai linktelėjo. 

- Ar kitais metais važiuosi į Aberdino, ar į Edinburgo medi- 
cinos mokyklą? Pasakyk tėvui, kad nori važiuoti į Edinburgą. 
Tai bent šauniai praleistume laiką. Ten labai smagu, Adamai. 
Aš studijuosiu klasikinę literatūrą. — Berniuko veidas nušvito 
entuziazmu. — Ir skraidysiu. Visi kalba, kad bus karas. Jei jis kils, 
eisiu į tarnauti į Karališkąjį oro laivyną 

Adamas linktelėjo. Mokykloje irgi visi kalba apie karą. 

- Tikiuosi, kad jie tavęs sulauks. Juk tu net dviračiu važinėti 
nemoki, visada sulaužai! 

— Tai buvo seniai, Adamai. Dabar aš moku vairuoti automo- 
bilį! Senelis mane išmokė. Jis turi Morris Cowley. Aš turiu mo- 
tociklininko teises. Galiu ir tave pavėžinti ant galinės sėdynės! — 
Jo entuziazmas taisė nuotaiką ir Adamui. 

— Ką apie tai sako tavo tėvas? - Adamui valdytojas visada pa- 
tiko, jis imdavo jį su Robiu į kalvas stebėti paukščių, kai jie dar 
buvo per maži eiti ten vieni. 

- Ak, jis neprieštarauja. Jam nerūpi, ką mes veikiame. — Jis 
kalbėjo kiek per atsainiai. - O tu, Adamai? Ką sako pastorius? 

Adamas nusiviepė. 

— Negaliu sulaukti, kada baigsiu mokyklą ir išvažiuosiu. 

Juk tai tiesa, suvokė jis staiga. Jei nėra Bridės ir jos šeimos, ko 
jam čia likti? 


Buvo jau beveik sutemę, kai Adamas atsisėdo ant palangės pa- 
lėpėje ir ištraukė iš kišenės mamos laišką. Jis vartė rankose voką, 
žiūrėdamas į jį. Ant jo užrašytas vienintelis žodis - Adamui. 
Matydamas mamos rašyseną, jis jautėsi keistai. Iš pradžių jam 

atrodė, kad pravirks, paskui apėmė pyktis. Sulamdė voką ir iš- 
metė į šiukšlių krepšį, pagautas išdavikiškos netekties jausmo, 
bet staiga griebė jį iš ten ir atplėšė. 


Mano brangusis Adamai, 
Jau kelis kartus tau rašiau, bet nežinau, ar gauni mano laiškus. 
Gali būti, kad tėvas tau jų neperduoda. 

Maldauju, pasistenk suprasti. Aš nebegalėjau gyventi su 
tavo tėvu. Tau dabar nesvarbu, kodėl, bet patikėk, kito kelio 
nebuvo. Turėjau išvykti. Žinau, koks įskaudintas jautiesi ir 
kaip ant manęs pyksti. Būk geras, leisk tau paaiškinti. Dabar 
tavo tėvas neleis tau atvykti pasimatyti su manim, bet kai 
baigsi mokyklą, jei tik norėsi, maldauju, atvažiuok. Aš tave 
labai myliu ir baisiai pasiilgau. 

Tavo mylinti Mama. 


Adamas nuleido laišką. Akyse susikaupė ašaros. Žinoma, ne, 
tėvas neperdavė jam laiškų. Jis vėl pažiūrėjo į popieriaus lapelį 
rankoje. Ji nerašo, ar gyvena viena ir ką veikia. Tik jos adresas 
Edinburge ir tie keli karšti žodžiai. 

Tėvo kabinete degė šviesa. Nepasibeldęs Adamas sturntelėjo 
duris ir pakišo tėvui laišką per stalą. 

- Ar tiesa? Ji man rašė? 

Tomas dėbsojo į laišką. Kai pakėlė galvą, veide nebuvo pykčio, 
tik gilus išsikamavusio žmogaus liūdesys. 

- Ir kokią gi nuodėmę, anot tavęs, ji padarė? — Adamas nesu- 
prato, iš kur ima drąsos šitaip kalbėti su tėvu. 

"Tomo veidas apsiniaukė. 

— Tai ne tavo reikalas, vaike. 

— Buvo kitas vyras? Mažylis Mikis sakė, kad ji pabėgo su 
prancūzu. — Seniai puoselėtas klausimas išsprūdo savaime. - Ar 
taip? Ar mes jai neįtikome? - Ašaros staiga pasipylė skruostais. 

Tėvas kelias akimirkas dėbsojo į jį buku veidu ir galiausiai 
papurtė galvą. 
- Nežinau, Adamai, ir nenoriu žinoti. - Daugiau jis nieko ne- 


pasakys. 


Mėnulio apšviestas akmuo atrodė kaip sidabrinis, senoviniai sim- 
boliai išryškėjo, gilūs grioveliai patamsėjo nuo kerpių, raštai matėsi 
aiškiai, lyg ką tik ištašyti. Adamas stovėjo ir liūdnai žiūrėjo į juos. 
Gyvatė, mėnulio pjautuvas ir sulaužyta ietis, o apačioje - veidrodis 
ir šukos. Jis suraukė kaktą. Gartneitas savo akmenyje veidrodžio 
neiškalė. Ornamentai buvo baigti, kai jiedu matėsi paskutinį kar- 
tą, bet tas mažas kampelis liko tuščias. Adamas pasilenkė ir pirš- 
tais palietė reljefą. Jo mamos tualetinio stalelio veidrodis, šukos 
ir šepetys kartu su kitais daiktais supleškėjo tėvo lauže. Adamas 
rado pajuodusį dramblio kaulą ir stiklo šukes greta suanglėjusios 
rudos medžiagos, buvusios išeiginės mamos suknelės. 

Jis vėl ją pamatys. Kad ir ką ji padarė, ji tebėra jo mama. 
Nebūtų išvažiavusi, jei tėvas nebūtų jos privertęs. Net jei ji 
susirado kitą — ta mintis užklydo probėgšmais, jis nepajėgė 
jos svarstyti, — ji tebemyli jį, apie tai parašė laiške. Ir ilgisi jo. 
Apsisprendęs pajuto, kad šypsosi mėnesienoje. Kitais metais jis 
važiuos į Edinburgą, studijuos mediciną, kaip norėjo, ir aplan- 
kys mamą. O dabar parašys jai ir papasakos naujienas. 


Sudrausminta ir paklusni Bridė mokėsi trisdešimt trijų kara- 
lių vardus. Išmoko ugnies ir vandens ritualus. Išmoko burti iš 
paukščio skrydžio, iš debesų ir žvaigždžių, iš medžių ir burtų 
pagaliukais. Išmoko užkeikti, prakeikti ir gydyti. Pradėjo mo- 
kytis apie dievų ir deivių prigimtį ir kaip prašyti jų užtarimo, 
apie kraujo praliejimą; ji sužinojo apie sielą, kuri gyvena kūne ir 
gali išskristi laisva kaip paukštis, keliauti, semtis žinių ir slėptis, 
ji suprato, kad per atkaklų mokslą, sapnus ir šventuosius dūmus 

ji gali patekti į sapną ir per laiko sluoksnius nukeliauti į pasau- 
lius, esančius anapus jos pasaulio. 

Ji tyrinėjo laukinės katės elgesį. Kartais išeidavo iš mokyklos, 
kaip ir kitos moterys, visiškai viena, ir sekdavo to gyvūno pėdo- 
mis kalva aukštyn. Ji stebėjo, kaip ši medžioja ir žudo. Stebėjo, 
kaip ji miega arba tingiai prausiasi ant slaptos, saulės apšviestos 
plokštumėlės tarp akmenų ir uolų. Matė, kaip jos susitinka ir 
poruojasi, stebėjo jų saptavietes, kur motinos augino miauksin- 
čius kačiukus. Ji išmoko skaityti katės mintis ir galiausiai pra- 
dėjo vaikščioti to padaro pėdomis, jausdama jos kailį kaip savo, 
plėšydama grobį, valgė saldžią žalią kiškio, pelėno arba paukš- 
čio mėsą ir laižė tirštą kraują sau nuo letenų. 

Vakare, grįžusi į mokyklą, ji kartais sapnuose sekdavo Adamą. 
Slapčiomis prisimindavo jo tvirtas rankas, bučinio aistrą, švelnų 
berniuko skruostą virš šiurkščių dygstančių barzdos šerių, giliai 
įsiskverbiantį jo vyriškumą, tada ji išsprūsdavo iš meditacijos 
į dykrą, kur nėra laiko nei vietos, kur visi daiktai yra viena, ir 
prisėlindavo prie jo miegančio paliesti jo lūpų savosiomis. 


Kitą vasarą, praėjus kelioms dienoms po baigiamųjų egzaminų, 
Adamas vėl pamatė Bridę. Ji laukė, kaip kartą anksčiau, prie jo 
namų, ir puolė prie jo, kai jis lipo nuo dviračio, grįžęs iš Robio, 
kur jiedu šventė atostogų pradžią. 

— A-damai! A-damai! Kur tu buvai? Ateinu čia trečią dieną! — 
Ji apkabino rankomis jo kaklą ir pabučiavo į lūpas, tada atstūmė 
ir stuktelėjo į pilvą. - Pamiršai Bridę? 

— Ne. - Jis pradėjo atsitokėti nuo netikėtumo ir veide išplito 
šypsena. — Ne, Bridės niekada nepamirštu. Kaip tu grįžai? O 
tavo dėdė? 

Ji nusišypsojo ir prispaudė pirštą prie lūpų. 

- Įtikinau jį, kad būsiu gera. Papasakosiu vėliau. — Ji apsidairė. — 
Ar man čia saugu? - Ji nervingai dirsčiojo į gatvę. Niekada nepri- 

sipažintų Adamui, kaip išsigando pirmą kartą pamačiusi juodą 
Džeimso Fergiusono iš Birnemo automobilį, riaumojantį siauru 
keliu ir paliekantį mėlynų dūmų šleifą. 

Adamas nusekė jos žvilgsnį ir vėl atsigręžė į namą. Jame tur- 
būt tuščia. Džinė Beron turėjo būti išvykusi į Pertą, kaip visada 
trečiadieniais, tėvas išėjęs lankyti kaimo ligoninės. Jis linktelėjo. 

— Mūsų niekas nematys. - Jis nusišypsojo jai, tebelaikydamas 
už rankos. — Klausyk, gal tau atnešti pyrago? 

- Šokoladinių pyragaičių? - Ji vylingai dirstelėjo į jį. 

- Galbūt. 

Ji būgštaudama nusekė paskui jį į kitą namo pusę ir dar labiau 
baimindamasi įėjo pro kiemo duris. 

- Viskas gerai. Ten nieko nėra. 

Jis pamojo jai eiti koridoriumi į virtuvę. 

— Koks didelis. Kaip pilis. - Ji sužavėta pirštų galiukais žengė 
plytelėmis. 

- Tikrai ne. - Jis plačiai atvėrė duris ir nustebęs stabtelėjo. 
Džinė Beron stovėjo prie stalo miltuotomis iki alkūnių ranko- 
mis ir minkė tešlą. 

Grįžti buvo per vėlu. Džinė pakėlė galvą ir jau pamatė jį. 

— Na, jaunuoli. Ar smagiai pasisvečiavai pas Robj? Ar nepamiršai 
pasakyti jam, kad pasveikintų nuo manęs senelę... - Ji staiga nutilo, 
nes už Adamo pamatė stoviniuojančią Bridę. - O kas gi čia? 

Adamas matė, kaip ji nužiūrinėja Bridę nuo galvos iki kojų, 
jos plaukus, siuvinėtą palaidinę, minkštos odos sijoną ir suvars- 
tytus sandalus. Ji susiraukė, bet taip trumpai, kad Adamui pasi- 
rodė, jog jis tik įsivaizdavo. 

— Na, mergužėle, įeik, pasirodyk. 

Bridė dvejojo, o Adamas atsisukęs paėmė ją už rankos ir drą- 
sindamas nusišypsojo. 

- Čia Bridė. Bride, čia Džinė, kuri kepa šokoladinius pyra- 


gaičius. 

Bridės veidas nušvito šypsena. 

— Man patinka šokoladiniai pyragaičiai. 

Džinė linktelėjo. 

- Taip ir maniau, kad jis vienas jų tiek nesuvalgytų. Jei pa- 
žiūrėsi į sandėliuką, rasi šviežių, iškepiau specialiai jam. — Ji vėl 
atsigręžė į tešlą. — O iš kur toks vardas Bridė, jei galiu paklaus- 
ti? — Ji, kaip ir Adamas, tarė „Brydė“. 

- Sutrumpintas Bridžetos vardas, — skubiai įterpė Adamas. — 
Tarsi pravardė. 

- Supratau. O iš kur esi, mergužėle? Regis, nesu tavęs mačiusi. 

- Ji gyvena kaime kitoje Ben Dergo pusėje. - Adamas vėl at- 
sakė už ją. - Jos brolis akmenskaldys. 

- Supratau. O ar tu neturi liežuvio? — Dar vienas skvarbus 
žvilgsnis. Džinė Beron dar kartą įvertino Bridę. Graži čigoniu- 
kė arba užsienietė. Gal pastaroji, nes tokia tyli. Ir netekusi gal- 
vos dėl jaunojo Adamo, jei taip galima sakyti. 

Adamas pasirodė iš sandėliuko su lėkšte rankoje. 

— Vaškinis popierius ten. — Miltuota ranka mostelėjo į indau- 
ją. - Tada būkit geri, nesipainiokit man po kojų. Šiandien čia 
dirbu, kad penktadienį turėčiau laisvą ir galėčiau paviešėti pas 
seserį visą savaitgalį, todėl iki tol turiu daug ką padaryti. 

Lauke Bridė užsipuolė Adamą. 

- Regis, sakei, kad bus saugu. Ji ne tavo motina? 

— Ne. Aš juk tau sakiau, mano motina išvykusi. - Adamas 
beveik neabejojo, kad Džinė neminės šio vizito tėvui. 

- Tai šita moteris rūpinasi kunigu? 

Jis susiraukė. 

— Nevadink jo kunigu. Kalbi kaip popiežininkė. Jis yra pastorius. 

- Atsiprašau, A-damai. - Ji atrodė atgailaujanti. — Ji kepa ska- 
nius pyragus. — Tada, kaip dažnai darydavo, ji staiga pakeitė 
temą nemąstydama, išbraukdama Džinę kaip nebevertą dėme- 
sio. - Eime. Rasime Gartneitą. 

Jie rado jį, bet prieš tai ji nutvėrė Adamą atokaus slėnio prie- 
bėgoje šiaurinėje krioklio pusėje ir juokdamasi pradėjo nurengi- 
nėti jam drabužius. 

- A-damai! Tu aukštas ir stambus! - Jos žvilgsnis buvo apgal- 
votai vylingas. Ji stovėjo priešais jį ir nusmaukė savo palaidinę 
per nuogas krūtis. — Aš irgi. Dabar aš irgi stambi. 

- Tikrai. — Jis šypsojosi. Per dvylika mėnesių, kai nesima- 
tė, jos krūtys ir klubai suapvalėjo ir laibos vaikiškos kojos tapo 
dailesnės. 

Jie mylėjosi ir vėl mylėjosi, tada nemažas kąsnis pyrago buvo 
atiduotas krioklio Poniai ir jiedu plaukiojo po ledine kaskada. 
Po to susirado saulės lopinėlį, kur nepūtė žvarbus vėjas, gulėjo 
ant plokščių akmenų ir džiovinosi. 

- Aš mokiausi apie pranašingus ženklus. — Bridė spoksojo į 
dangų. — Tu ir aš būsime amžinai kartu. Tyrinėjau elnės vidu- 
rius, suvalgiusi jos mėsą kaip katė. Ji man taip pasakė. 

— Bride! - Adamas atsisėdo. — Tu juokauji? Juk tai šlykštu! 

— Ne. - Ji nusišypsojo jam, pastūmė atgal ant nugaros ir 
žaismingai sulenktais pirštais švelniai draskė jam krūtinę. — 
Nejuokauju. 

Jis pažiūrėjo jai į akis ir akimirką pasibjaurėjo tuo, ką jose 
pamatė. 

- Bride... 

- Tylėk, A-damai. - Ji lūpomis užspaudė jo lūpas ir kurį laiką 
jis tylėjo, jos rankų atitrauktas nuo minčių. 

Kai galiausiai ji patenkinta atsivertė ant nugaros šalia jo, jis 
mieguistai pasuko galvą. 

— Regis, sakei, kad tau uždrausta kalbėti apie tavo mokslus. 

— Uždrausta. - Ji kalbėjo įžūliai. 

— Tai tu viską išgalvojai? Apie vidurius. 

— Neišgalvojau. - Ji atsisėdo, sukryžiavo kojas ir žiūrėjo že- 
myn į jį. - Ar nori, kad parodyčiau? 

Jis pažiūrėjo į ją ir staiga vėl išsigando. Žvilgsnio kietumas, 
kurį jis kartais pastebėdavo jos akyse, taip skyrėsi nuo aistros. 
Jis sutriko. 

— Ne! — atsakė griežtai. - Juk viduriai tau nepasakė, kad mudu 
amžinai būsime kartu. 

- Pasakė. - Ji šypsojo, ir jis matė, kaip rausvas liežuvio galiu- 
kas aplaižė lūpas. — Tu ir aš mylėsimės amžinai. 

Adamas paniuro. Jis negalvojo apie Bridę ir ateitį. Jo ateitis 
buvo universitetas, medicina, jam švietė naujos galimybės. Jis 
neįsivaizdavo, kur joje būtų Bridės vieta, jei iš viso būtų. Jis ne- 
jaukiai sujudėjo, prisimerkęs stebėjo ją, sėdinčią šalia, išryškėju- 
sią žydrynės fone. 

A-damai, sakiau tau saugotis mano sesers. Ji — ugnies duktė, jos 
galia skirta žudyti. Pamiršk ją, A-damai. Ji nėra tavo likimas. 

Adamo galvoje staiga suskambo Gartneito žodžių aidas, ir jis 
krūptelėjo. 

— Tu man dar nesakei, kodėl dėdė leido tau grįžti. 

-Jis atvyko aplankyti mano brolio ir pamatyti akmens. Darbas 
beveik baigtas. 

Adamas atsisėdo. 

- Nori pasakyti, kad jis irgi yra čia? 

— Ne. Šiandien jis išvyko aplankyti kito mano dėdės, tėvo bro- 
lio... — Ji pirštais paaiškino giminystę. — Grįš iš Abernečio po 
dviejų, trijų dienų. Tada liksiu čia su Gema, kol pradės snigti. 
Visą tą laiką galėsime matytis! 

Ji pasilenkė virš jo ir vėl pabučiavo į lūpas. 

Adamas suraukė kaktą. Šešėlis užstojo saulę. 

- Ne visą laiką, Bride. - Jis pasikėlė ant alkūnės. — Prisimeni, 
kad ketinu tapti gydytoju? Spalio mėnesį išvažiuosiu į univer- 
sitetą. 

7 Į universitetą? Kas yra universitetas? - Ji atsisėdo ir žiūrėjo 
piktai. 

- Tai vieta, kur važiuojama mokytis. Kaip mokykla, tik ten 
sunkiau. — Entuziazmo pagautas, pradėjo kalbėti garsiau. — 
Kaip tu mokaisi pas dėdę. 

— Bet po mokslo aš tave matysiu. Vakarais. - Jos žvilgsnis 
buvo įtemptas, įsmeigtas jam į akis. 

Jis pasijuto nejaukiai. 

- Ne, Bride. Negalėsime, - pasakė jis švelniai. - Išvažiuoju į 
Edinburgą. Jis toli. Ten ir gyvensiu. 

- Bet tu sugrįši? Aplankyti tėvo. Kaip aš grįžtu aplankyti 
Gartneito ir mamos. 

Jis nusuko žvilgsnį. Vandens blizgesys privertė jį prisimerkti. 

— Taip, grįšiu. 

Jis svarstė, ar kalba netiesą. Jis nebenorėtų grįžti į pasto- 
riaus namus. Jei tik būtų įmanoma. O jeigu tai reikš, kad jis 
niekada nebematys Bridės? Jis atsigręžė į ją ir ramindamas 
nusišypsojo. 

— Turime daug laiko, Bride. Dar neišvažiuosiu daug savaičių. — 
Atrodė, kad visą amžinybę. Paėmęs ją už rankos truktelėjo, ir ji 
krito jam į glėbį. - Naudokimės, kol galim, gerai? — Ateitis pati 
savimi pasirūpins. 

Jie taip ir nepriėjo iki akmens nei tą dieną, nei kitą. Adamas 
grįžo į namus ir susirinko stovyklavimo daiktus. Džinė tikriau- 
siai įtarė, kad mažojoje palapinėje jis miegos ne vienas, bet nie- 
ko nesakė, tik padavė didelį krepšį su maistu, kad turėtų ko 
valgyti stebėdamas paukščius. Apsikrovęs palapine, miegmai- 
šiu, patiesalu, primusu, keptuve, maistu, knyga apie paukščius ir 
žiūronais, jis vos paėjo, kai vėl pasuko kalvos link. Svoris nieko 
nereiškė. Bridė laukė jo ir jiedu toli nekeliaus. 

Jie įsikūrė už šimto jardų nuo krioklio. Čia, labai jį sutrik- 
džiusi, ji padovanojo jam puošnų sidabrinį pakabuką, pati užka- 
bino jam ant kaklo. 

— Tau, A-damai. Amžiams. 


- Bride! Vyrai tokių dalykų nenešioja. — Jis nejaukiai pasi- 
muistė, kai daikčiukas prigulė jam prie krūtinės. 

Ji nusijuokė. 

- Mano pasaulio vyrai nešioja didžiuodamiesi. Tai meilės žen- 
klas. — Ji atitraukė į šalis jo marškinių apykaklę, paslėpė ten paka- 
buką ir stipriai pabučiavo jį į lūpas. Ir netrukus apie jį pamiršo. 

Po dviejų dienų, vakare, kai tamsiai mėlynas dangaus akso- 
mas suspindo blyškiomis žvaigždėmis, juos surado Gartneitas. 

-— Ar seniai judu čia? - jis atrodė įsiutęs. 

- Neseniai. - Bridė piktai dėbsojo į jį. 

- Visur jūsų ieškojau. Visur! — pakartojo jis. — Broikanas jau 
mūsų motinos namuose. Jis pyksta! - Pabrėžtas paskutinis žodis 
pasakė viską. 

— Man atostogos. - Bridė kalbėjo maištingai. 

- Atostogos? — Gartneitas sutrikęs pakartojo žodį. Tada, ne- 
laukdamas pasiaiškinimų, jis stvėrė ją už riešo ir pastatė. - Buvai 
čia su A-damu? — Veide atsispindėjo visi jausmai: pyktis, baimė, 
įtarumas. - Bride, tu visą tą laiką buvai čia? Čia? Kitoje pusėje? 

Bridės smakras kilstelėjo aukščiau. Skruostuose atsirado rau- 
donis. 

— Man čia patinka. Mačiau A-damo kaimą, mačiau jo namą, — 
atsakė ji su iššūkiu. 

— O ką pasakysi dėdei? 

— Nieko nesakysiu. Atvykau aplankyti mamos. 

Adamas nedrįso pažvelgti Gartneitui į akis. Žinojo, kad tai, 
ką jiedu darė, yra negerai. Jis kaltas. Jis vyras. Turėjo ištarti „ne“. 
Turėjo išsiųsti ją atgal. Tik abu žinojo, kad tai neįmanoma. Net 
dabar, žiūrėdamas į Bridę, matydamas įraudusius jos skruostus, 
šilkinius spindinčius plaukus, vis dar suveltus po mylėjimosi pa- 
lapinėje prieš pat ateinant Gartneitui, jos ilgos, lieknos, įdegu- 
sios šlaunies liniją po sijonu, jis jautė, kaip aistra šėldama teka jo 
gyslomis. Suspaudęs kumščius nusigręžė nuo jos. 


- Ar negalėjai pasakyti, kad neradai jos? — metė jis Gart- 
neitui. 

— Nori, kad meluočiau dėdei? — Gartneitas žvelgė į jį niekinamai. 

— Kam meluoti? - Adamui atėjo eilė parausti. - Tik pasakyk, 
kad visur ieškojai. 

—Jis žino, kad visur ieškojau, — atsakė Gartneitas apmau- 
džiai. - Žino, kad daugiau nėra kur ieškoti. 

- Jis neturi sužinoti, kad buvai atėjęs čia, — sunerimusi įterpė 
Bridė. 

— Arba kad tu čia, sesute. - Gartneitas papurtė galvą. — Jis 
nužudys mus abu. 

Stojo trumpa tyla. Adamas jautė, kaip jam ant sprando šiau- 
šiasi plaukeliai. 

Didelės pilkos Bridės akys buvo įsmeigtos į akis broliui. Jiedu 
visai pamiršo Adamą. 

Adamas sunkiai nurijo seilę. 

— Klausyk, žinau, kad jis pyks, bet aš paaiškinsiu... - Jis nutilo. 
Prisiminė ankstesnius susitikimus su Broikanu. 

Bridė buvo balta kaip drobė. 

—- A-damai. Lik palapinėje. Aš nueisiu susitikt su dėde. Tada 
grįšiu. — Ji kalbėjo pasitikinčiai. 

— Turėčiau eiti su tavim. 

- Ne. Žinai, kad tai neįmanoma. Tegu jis geriau nežino, kad 
vėl su tavimi mačiausi, mano A-damai. - Jos balsas staiga sušvel- 
nėjo, pamačius liūdną jo veidą, ir ji pripuolusi pabučiavo jį į kak- 
tą. — Aš greitai grįšiu. Pamatysi... — Ji staiga nutilo ir Adamas 
pamatė, kaip jos žvilgsnis nuklydo į laukymės pakraštį. 

Staiga apimtas siaubo Adamas atsisuko, bet tuoj nusirami- 
no, išvydęs pažįstamą veidą, spoksantį į juos pro kranto skardį. 
Plačiai šypsodamas pas juos ropštėsi jo draugas Robis, bet staiga 
sustojo ir jo veide atsirado siaubas. Adamas atsigręžė ir pamatė, 
kad Gartneitas išsitraukė peilį, kurį nešiojosi užkištą už diržo. 

- Gartneitai! — riktelėjo jis sunerimęs. — Jis mano draugas. 
Viskas gerai. — Visa popietė po truputį virto baisiu košmaru. — 
Paslėpk peilį. Jis mano draugas. 

Gartneitas nenoromis užsikišo peilį, bet veidas liko niūrus ir 
priešiškas, kai Robis, akimirką padvejojęs, priėjo prie jų. 

— Adamai, senas velnie, nežinojau, kad išeisi stovyklauti. — 
Robis pažino palapinę. Jis turėjo tokią pačią ir kitados berniukai 
dažnai stovyklaudavo šalia vienas kito. Jis pažiūrėjo iš pradžių į 
Bridę, paskui į Gartneitą. - Kas tavo draugai? 

Adamas susiraukė, nenorėjo jų pažindinti. Gartneitas ir Bridė 
buvo iš jo asmeninio, jo slaptojo pasaulio, nesusijusio su namais. 
Be entuziazmo pasakė jų vardus. 

- Jie jau išeina, — pridūrė, kai du jaunuoliai šaltai linktelėjo 
vienas kitam. 

Bridė pasistiebė ir nesidrovėdama pabučiavo Adamą į skruostą. 

— Greitai pasimatysime. 

Ji nusišypsojo jam ir palietė ranka jo veidą. Akimirksnį sulen- 
kė pirštus ir Adamui pasirodė, kad girdi švelnų murkimą. Tada 
jiedu su Gartneitu išėjo. 

Robis švilptelėjo. 

— Po galais, kas jie? - Jis atsisėdo šalia Adamo ir įdėmiai žiū- 
rėjo į jį. — Jie ne iš mūsų kraštų. Kokie keisti drabužiai! 

Adamas virpėjo. Jau ne pirmą kartą jis suvokė, kad kažkas 
Bridėje jį smarkiai gąsdina. : 

- Sutikau juos anoje kalvos pusėje, — pasakė jis lėtai. — 
Gartneitas yra akmenų raižytojas. Keliaujantis. 

— O gražioji panelė? — Robio akys klastingai blizgėjo. 

Adamas prisivertė nusišypsoti. 

— Jo sesuo. 

Robis stuktelėjo jam į petį. 
- Tu pasileidęs velniūkšti! Kaip sugebėjai susirasti tokią draugę? 

Adamas skausmingai nuraudo ir pajuto, kaip jį persmelkė ap- 
maudas sumišęs su baime. Nelauktai sau pačiam jis apsidairė. 
Bet jiedu buvo vieni didelės daubos viduryje, apsupti kalvų. 

— Nekvailiok. Ji niekas. Šiaip pažįstama. 

Jau tardamas tuos žodžius Adamas pajuto, kad ją išduoda, bet 
Bridė, Gartneitas ir Robis yra iš skirtingų pasaulių ir jis ketina 
ten juos laikyti. Staiga ant krūtinės jis pajuto vėsaus sidabro svo- 
rį ir gūžtelėjo, kad atvira marškinių apykaklė susiglaustų, o tada 
vogčiomis užsisegė sagutę. Jis neleis Robiui pamatyti pakabuko. 
Kai tik liks vienas, nusiims jį. 

Naktį jis vienas liko palapinėje, bet ji negrįžo. Negrįžo ir 
kitą naktį, tad šeštadienį Adamas susikrovė mantą ir parsinešė 
į namus. 


Palengvėjusia širdimi jis išmetė ją iš galvos. Kitą savaitę tris 
kartus važiavo dviračiu pas Rob; ir jiedu kartu tarėsi, ką veiks 
nuvykę į Edinburgą. Pagaliau Adamas pradėjo suvokti, kad 
išvažiuoja, mintys grįždavo prie Bridės vis rečiau. Jos sidabri- 
nis talismanas buvo paslėptas dėžutėje ir nukištas į patį stal- 
čiaus dugną. 

Atsiuntė rezultatus; jo pažymiai puikūs ir vieta medicinos 
mokykloje užtikrinta. Jis gavo šią žinią tėvo kabinete, iš neti- 
kėtumo ir susijaudinimo netekęs žado, ir stovėjo žiūrėdamas į 
laišką rankoje. 

- Sveikinu, Adamai. — Tomas nusišypsojo jam. — Labai di- 
džiuojuosi tavimi. 

Adamas nepajėgė žodžio ištarti. Dar kartą perskaitė laišką. 
Abejonių nėra, parašyta juodu ant balto. 

- Svarbus žingsnis, — kalbėjo toliau tėvas. - Vieną dieną tapsi 
puikiu gydytoju, sūnau. 

- Ačiū, tėve, - pagaliau Adamas atgavo žadą. 


IO5 


Po pusvalandžio naujiena trenkė jam visa svaiginančia jėga. Jis 
jau kelyje. Jis išvyksta į miestą. Visam laikui palieka pastoriaus 
namus. Neketina grįžti net per atostogas. Jis bus gydytojas. 

Bridės net neprisiminė. 


Broikanas laukė sėdėdamas prie ugniakuro, kai Bridė su Gart- 
neitu grįžo į trobelę. Gemos nesimatė. 

- Vadinasi, peržengei mūsų pasaulio ribą. Melavai, apgaudi- 
nėjai ir sulaužei priesaiką! 

— Ne! — Bridė žiūrėjo į jį degančiais skruostais. - Aš nieko 
neišdaviau! 

- Išdavei mane. Išdavei mūsų dievus. —- Broikanas nekėlė bal- 
so. - Ant arklio. Išjojame į šiaurę. 

- Bet aš atvykau čia... 

— Tu čia neliksi! - Broikanas atsistojo iškildamas virš jos. - Tu 
išdavei savo brolį ir motiną. Išdavei kraują, tekantį tavo gyslo- 
mis. Išdavei pašaukimą... 

— Tu neturi įrodymų! Tik spėlioji... 

— Turiu gana įrodymų. Stebėjau tave ugnyje ir vandenyje. 
Mačiau tave gulinčią kaip šliundrą su Jėzaus šventiko sūnumi. — 
Jis priartėjo prie jos, ir Bridė atsitraukė. — Susirink daiktus ir tuo- 
jau pat ateik arba surišiu tave kaip vergę ir tempsiu paskui arklį. 

Jai neliko išeities. Virpėdama Bridė susirinko daiktus, pabu- 
čiavo Gemą, kuri tyli ir išsigandusi laukė trobelės gilumoje, ir 
užlipo ant savo arklio. Jai kažkaip pavyko laikyti galvą iškeltą, 
skruostai tebeliepsnojo, o Broikanas vedė ją į kelią, kur laukė jo 
tarnai ir palyda. 

Saulė pajudėjo dangumi tik per delno plotį, o raiteliai jau įjo- 
jo į kitą lygumą ir dingo iš akių. 


Grįžusi į Kreig Fadreigą, Bridė dėl įsitraukė į mokslus, kiek ga- 


lėdama vengė Broikano, užslėpusi priešiškumą, piktumas ant 


106 


jo ruseno ir šildė ją vienišais vakarais žinant, kad Broikanas pa- 
vydi jai galių, ir iš toli stebint Adamą. Kai jiedu su Robiu važi- 
nėdavosi dviračiais arba iškylaudavo kalvose, ji stebėdavo juos 
iš vieversio kūno, aukštai virš laukų; kai naktį miegodamas jis 
sapnuodavo ją, ji tai žinodavo ir kaimo katės kūne prisėlindavo 
prie lango ir murkdavo iš malonumo; kai jis maudydavosi kalvos 
upelyje, džiaugdamasis paskutine vasaros šiluma, ji mintimis 
persikeldavo į grakštų, rudą kalnų upėtakio kūną ir braukdavo 
uodega per jo nuogas šlaunis. 

Vieną audringą rudens vakarą, kai Bridė savo ramioje vienu- 
tėje stebėjo Adamą, Broikanas įsiveržė ir ją pričiupo. 

— Na, katyte, išmokai šnipinėti meilužį. - Broikanas kalbėjo 
šilkiniu murmesiu. 

Bridė pašoko išsigandusi. Mažas kambarėlis, apšviestas dū- 
mijančios aliejinės lempos, buvo pilnas striksinčių šešėlių. 

Žiūrėdamas į ją Broikanas šypsojo. 

— Kaip gaila. Tu apdovanota dideliais gebėjimais, dukterėčia. 
Galėjai tapti druide, aiškiarege, barde ir, kas žino, gal net kara- 
liene. - Jis susinėrė rankas po apsiaustu. - Bet tu mieliau išdavei 
mane. Tau negalima patikėti galių — tu jas švaistai kaimo ber- 
niukui ir suteršei įšventinimo priesaikas. Tave gali išgelbėti vie- 
nintelis dalykas. Paaukosime dievams tavo ir tavo brolio kraują, 
kai šventinsime akmenį, kad tavo siela galėtų vėl atgimti kitame, 
nenuodėmingame kūne... 

- Ne! - Ji mėgino atsistoti, išblyškusi kaip alebastras, bet jis 
ištiesė ranką ir laikė priešais ją. 

Tarp jo pirštų ant auksinės grandinėlės lingavo nublizgintas 
kiaušinio formos raudonas akmuo, jo skaidrumas spindėjo lem- 
pos šviesoje. 

— Nejudėk, mažoji Bride. Net nemirksėk. Matai, galiu užbur- 
ti tave magiškuoju miegu ir laikyti tol, kol man tavęs prireiks. 
Jis tyliai nusijuokė. - Vargšė mažoji dukterėčia. Tokia protinga, 

bet nepakankamai. — Jis įkišo ranką į drabužių gilumą ir iš- 
traukė peilį ilgais ašmenimis. Palaikė jį akimirką prieš jos ne- 
mirksinčias akis, leido liepsnelei blykčioti ant ašmenų. Švelniai 
prispaudė jo plokštumą Bridei prie skruosto. Ji nekrūptelėjo, o 
jis nusijuokė. - Tu nieko neprisiminsi, mažoji Bride. Visiškai 
nieko, kai atsibusi. Paklusi man ir tyliai lauksi čia savo lemties. — 
Vėl slėpdamas peilį jis pasilenkė į priekį ir spragtelėjo pirštais jai 
panosėje. 

Ji pašoko ir mirksėdama žiūrėjo į jį. 

— Dėde... 

- Per stropiai mokaisi, dukterėčia. — Broikanas kraupiai nu- 
sijuokė. - Dabar miegok. Turiu tau parengęs didingus planus, 
mieloji. 

Jis išėjo iš mažojo kambarėlio. Jam už nugaros pleveno lem- 
putės liepsna. 


Tą vakarą prieš išvykdamas į Edinburgą Adamas paskutinį kar- 
tą užkopė prie akmens. Jo lagaminas sukrautas, perjuostas ir pa- 
rengtas kelionei stovi prieškambaryje. Rytoj vežėjas paims jį ir 
nuveš į stotį. 

Kopdamas kalvos šlaitu jautėsi kiek kaltas. Apimtas susijaudi- 
nimo dėl ateities, pastarąjį mėnesį visiškai neprisiminė Bridės ir 
Gartneito. Kuprinėje jis nešėsi šokoladinių pyragaičių. Dovaną — 
kaip susitaikymo ir tikriausiai atsisveikinimo ženklą. 

Akmenį gaubė šešėliai. Kiek uždusęs jis pastovėjo, kaip 
paprastai, pirštais braukdamas per iškaltus vingrius raštus. 
Apačioje kalvos šlaitas jau skendo aksominėje naktyje. Aukštai, 
į vakarus atgręžtame šlaite, saulė vis dar rausvai apšvietė pa- 
tamsėjusius viržius ir uolas. Vakaras buvo labai ramus. Paukščių 
nesigirdėjo. Net vėjas nebešiureno skurdžių žolynų. Jis nusiėmė 
kuprinę nuo peties, numetė ant žemės ir pasitraukė nuo akmens. 
Z formos strypas — jis laikė jį žaibu, nors Gartneitas aiškino, 

kad tai sulaužyta ietis, - metė tamsų, siaurą šešėlį ant lygaus 
granito paviršiaus. Šalia strėlės raitėsi dar ne iki galo iškalta 
gyvatė, jos uodega tik pusiau ištašyta. Tai vienintelis neužbaig- 
tas akmens ornamentas. Veidrodis apačioje atrodė lyg ką tik 
nuvalytas. Samanos nuskustos. Adamas susiraukė. Keista. Kiek 
jis Žino, jis vienintelis pasaulyje, neskaitant Bridės ir Gartneito, 
ateina į šią vienišą vietą. 

Jis iš lėto apėjo aplinkui, įsimindamas kiekvieną šios vietos, 
kuri jam taip daug reiškė, smulkmeną, tarsi žinodamas, kad nie- 
kada čia nebegrįš. Pyragaičius ketino palikti. Buvo beveik įsiti- 
kinęs, kad Bridė jų neras, bet ras paukščiai ir aukštųjų akmeny- 
nų gyvūnai. 

Nuo Bridės balso už nugaros vos neprarado sąmonės. 

— A-damai! Žinojau, kad ateisi. Mintimis siunčiau tau Ži- 
nią, kad ji tave atvestų. — Staiga ji pradėjo raudoti. Puolė prie 
Adamo, rankomis apsivijo jo kaklą, ir tada kaip jai nebūdinga 
pasitraukė. — Turiu eiti su tavim. Dėdė ketina mane nužudyti. 
Sakinys, ištartas lygiu, ramiu balsu, atėmė jam žadą. - Jis mane 
užmigdė burtų miegu ir pasakė, ką ketina daryti. Bet mano ga- 
lios stipresnės už jo! - Ji nusikvatojo kaip laukinė. - Apsimečiau 
mieganti, bet viską girdėjau. Ir net nekrustelėjau, bet, kai jis iš- 
ėjo, apsisprendžiau. Paėmiau vieną iš jo geriausių arklių, išjojau 
vidury nakties ir jojau, kol pasiekiau namus. — Ji vangiai šyptelė- 
jo nelinksma, šalta šypsena, ir Adamas pašiurpo. - Jis ketina nu- 
žudyti ir mano brolį, kai akmuo bus užbaigtas. Jis supranta, kad 
mudu su Gartneitu žinome, kam skirtas šitas akmuo. Tai vartai 
į kitą laiką ir į žinojimą, uždraustą visiems, išskyrus aukščiau- 
siuosius išrinktuosius, todėl mudu turime mirti. Matai veidrodį? 
Tai ženklas — jame gali matyti kitų pasaulių atspindį. Šitaip aš 
atėjau pas tave. Ir atgal negrįšiu. Darbo liko nebedaug. Kai gy- 
vatė bus užbaigta, jis įsakys palaidoti mus po akmeniu kaip auką 
dievams. - Jos tvirtybė dingo ir ji užspaudė akis kumščiais kaip 

vaikas. - Gartneito nėra. Jis iškeliavo su motina į pietus prieš 
tris dienas. Norėjo, kad ir aš eičiau, bet aš likau. Laukiau tavęs. 

Keistas šaltis suspaudė Adamui paširdžius. 

- Bride, ką tu kalbi? Mama ir Gartneitas niekada tavęs nepa- 
liktų. Dėdė niekada tavęs nežudytų. Kokie niekai. Visiški. 

— Niekai? — piktai pakartojo ji. — Broikanas yra vyriausiasis 
šio krašto žynys. Jo žodis — įstatymas. Net karalius jam neprieš- 
tarauja, kai kalbama apie dievus. - Jos žvilgsnis vėl paniuro, ir 
Adamas atsitraukė pasibaisėjęs. - Ar nesupranti, kad turi gel- 
bėti mane? Dabar turiu gyventi tavo pasaulyje. Aš keliausiu su 
tavim. Į tavo mokyklą Edinburge! 

- Ne!-Adamasatsitraukė dartoliau.- Ne, Bride. Apgailestauju, 
bet negalima. Neįmanoma. 

— Kodėl negalima? - Ji įsmeigė akis jam į veidą. 

- Todėl, kad negalima. — Nuo tos minties jį sukaustė siaubas. 

- Tu manęs nesulaikysi! A-damai, aš neturiu kur eiti. 

— Eik pas Gartneitą ir Gemą. Tavo vieta su jais. 

— Negaliu. Jie iškeliavo į pietus. 

— Tai keliauk paskui juos. Nesąmonė, Bride, aš negaliu imtis 
tavęs į Edinburgą! Atleisk. 

— Bet tu mane myli, A-damai. 

- Taip... - Jis patylėjo. — Taip, aš tave myliu, Bride. - Jis kal- 
bėjo tiesą, bet tuo pat metu staiga suvokė, kad iš dalies būtų 
patenkintas, jei daugiau niekada nebematytų Bridės. Jos pikti 
išpuoliai, savininkiškumas, šiurkštūs pareiškimai pradėjo jį gąs- 
dinti. Jis jau buvo pradėjęs tolti nuo Pitenroso ir visko, kas čia 
buvo. Jis prakalbo švelniau. - Mūsų meilė buvo skirta šiai vietai. 
Atostogoms. Tau Edinburge vietos nėra. Jokios. — Jis padvejo- 
jo. - Bride, ten, kur aš vykstu, moterims būti draudžiama. - Jam 
nepatiko meluoti, bet iš dalies jis sakė tiesą. Robis rado jiems 
kambarį netoli Aukštutinės gatvės, o viena iš šeimininkės sąlygų 
buvo — „jokių panelių“. Jie dalinsis kambariu su trečiu gyventoju, 

su skeletu, kurį Robis perėmė iš vieno naujai iškepto gydytojo. 
Tą skeletą, vardu Noksas, nuvalė ir parengė pats jaunuolis, dabar 
išvykęs į Londoną, kur ketina tapti dermatologu. 

- Bride. - Adamas giliai įkvėpė ir švelniai suėmė jos rankas. — 
Tu privalai grįžti. Apgailestauju. Juk žinai, kad joks pavojus tau 
negresia. — Jis pasistengė išvaryti iš minčių Broikano vaizdą, jo 
žiaurų žvilgsnį, neklusnius plaukus ir negailestingą, kietai su- 
spaustą burną. — Tai tik graži fantazija. Žaidimas, kurį žaidėme 
vaikystėje. — Jis suraukė kaktą. - Bride, greitai prasidės karas. 
Aš tapsiu gydytoju. Būk gera, suprask. — Jis švelniai palietė jos 
veidą. - Tai neįmanoma. 

— A-damai... — Jos veidas buvo pilkas kaip pelenai. — Karas 
man nesvarbu. Aš tau padėsiu gydyti sužeistuosius. Maldauju. 
Aš tave myliu. - Ji stvėrė jį už megztinio krūtinės. - Jei grįšiu, 
aš mirsiu. 

— Ne, Bride. 

— A-damai. Tu nesupranti. — Ji glaudėsi prie jo, o veidas buvo 
niūrus. 

- Suprantu, Bride. Klausyk. Tu turi grįžti ir susirasti Gartneitą 
su Gema. Per kitas atostogas susitiksime ir pažiūrėsime, ar bu- 
vome teisūs. Turi suprasti. Tau negalima vykti su manim. 

Ji paleido jį taip staiga, kad jis žengė kelis žingsnius atbulas. 
Ašarų pilnos akys blizgėjo. 

- A-damai, aš niekada tavęs nepaleisiu. Niekada! - Jos balsas 
skambėjo beveik pagiežingai. 

Adamas spoksojo į ją sukrėstas. Oda ant sprando staiga pa- 
šiurpo, bet jis sugebėjo išlikti ramus. 

— Ne, Bride. Man labai gaila. - Jis pasitraukė nuo jos. - Būk 
gera, pasistenk suprasti. - Jis nebepakėlė jos žvilgsnio. 

Apsisukęs jis kiek pajėgdamas greičiau leidosi bėgti šlaitu že- 
myn, tolyn nuo jos. 

Seštas skynius 


Į kambarį pilkame name su erkeriais siauroje gatvelėje prie 
Aukštutinės gatvės buvo galima patekti suktais laiptais. Iš 
pradžių Adamas pajuto uždaros erdvės baimę, kai apžiūrinėjo 
savo naujuosius namus - siaurą kietą lovą, tuščią knygų lenty- 
ną ir klibantį stalą, bet, pažvelgęs į visa tai išdidžiomis Robio 
akimis, jis pakeitė nuomonę ir pamatė kambarį kaip nepriklau- 
somybės rojų. 

Numetęs kelionės krepšius ant lovos, kur jau gulėjo lagami- 
nas, jis pakėlė rankas aukštyn ir išleido laisvės šūksnį. Jiedu gy- 
vens, kaip džiugiai jam pranešė Robis, už dešimties jardų nuo 
artimiausio baro. Iš kambario kampo jam draugiškai vypsojo 
skeletas Noksas. Po kelių sekundžių Noksas gavo skrybėlę ir 
universiteto šaliką, o jam ant peties nepagarbiai buvo užkabinta 
dujokaukės dėžutė — tik prieš kelias dienas Čemberlenas buvo 
grįžęs iš Miuncheno ir karo grėsmė atitolo — ir abu jaunuoliai 
nudundėjo laiptais paragauti Zėnnenis alaus. Adamas pirmą 
kartą įžengė į barą. 

"Tuo keliu jie vaikščios daug kartų kelis ateinančius mėnesius 
tarp varginančių paskaitų. Robiui paskaitos vyko Senajame 
kvartale, o Adamui — naujuose Tevioto rūmų pastatuose, kur 
jam buvo dėstoma chemija, anatomija ir vykdavo skrodimai, 
Botanikos sode jam dėstė botaniką, o Karališkuosiuose pasta- 

tuose — zoologiją. Kai išsisklaidė pradinis universiteto gyvenimo 
neįprastumas, kai praėjo pirmas sukrėtimas, pajutus tiek laisvės, 
ištrūkus iš slegiančių pastoriaus namų, jis nėrė į mokslą kaip 
antis į vandenį, godžiai dėjosi į galvą kiekvieną dėstomą dalyką, 
nebepalikdamas laiko poilsiui. Kartą per savaitę jis pareigingai 
rašydavo tėvui. Ir pagaliau aplankė motiną. 

Ji buvo pasikeitusi taip, kad sunku pažinti. Dingo ant pakau- 
šio suveržti plaukai, kuklios suknelės, įsitempęs, blyškus vei- 
das. Kai Adamas nedrąsiai įžengė į arbatinę Princų gatvėje, kur 
jiedu buvo sutarę susitikti, akimirką jis stovėjo ir dairėsi, bet 
jo žvilgsnis praslysdavo pro linksmą, gražią moterį banguotais 
plaukais, madinga skrybėlaite, sėdinčią netoli jo, o ant stalelio 
jau stovėjo arbatinis ir lėkštė su pyragaičiais. Tik kai ji atsistojo 
ir ištiesė į jį rankas, jis pažvelgė jai į akis ir jose pamatė meilę, 
baimę ir užuojautą, ir tada jausmai taip užplūdo jį, kad akyse 
susitvenkė ašaros. 

— Aš rašydavau, Adamai. Dažnai rašydavau, mano brangu- 
sis. — Ji laikė jo ranką ant stalo ir įnirtingai čiupinėjo pirštus 
tarsi norėdama įsitikinti, kad yra visi. - Turi manim patikėti. 
"Tu supranti? Tėvas nekaltas. Jis geras žmogus. Tik manė, kad 
bus geriau, jei mano laiškų negausi. - Staiga ji nusuko žvilgsnį 
ir jis pastebėjo skausmą; ant blakstienų sužibo ašara. - Aš jam 
netikau, Adamai. Aš silpna. Man norėjosi daug ko... — Ji ne- 
begalėjo kalbėti ir stengėsi ką nors veikti - pylė jam arbatą, o 
ranka šiek tiek drebėjo. - Aš dusau, Adamai. Man atrodė, kad 
mirsiu. 

Jis nežinojo, ką sakyti. Tyliai šypsodamas spustelėjo jai ranką 
ir paslėpė veidą virš puodelio. 

Ji pūtėsi nosį į mezginiuotą nosinę. Po akimirkos pažiūrėjo į 
jį ir nusišypsojo. Ašarų nebeliko. 

— Taigi. Ketini tapti geru gydytoju? 

Jis kreivai šyptelėjo. 

kraus. — Jei tapsiu, tai išmokęs iš tavęs. Kai lankydavom para- 
pijos vargšus. Kai negalėdavau matyti jų kančių. Kai norėdavau 
jiems padėti. 

Jis žiūrėjo į arbatą, o jo mintys nuklydo prisiminus jaunuolį, 
gulintį po medžiu. Gartneitą, kai smulkios Bridės rankos spar- 
čiai tvarkė jo žaizdą. Kaip keista. Atvykęs į Edinburgą, jis nė 
karto nepagalvojo apie ją. 

- Aš jų nekenčiau. Tų vizitų. Kai tekėjau, neįsivaizdavau, ką 
teks daryti būnant pastoriaus žmona. - Ji nutilo, nepastebėjusi 
sūnaus akyse liūdno nusivylimo. - Sutikau kitą žmogų, Adamai. 
Gerą, mielą, švelnų, suprantantį žmogų. 

Adamas įsitempė. Nenorėjo to girdėti. 

- Tikėjausi, kad tavo tėvas išsiskirs su manim. Aš buvau kal- 
toji pusė. - Ji dirstelėjo į; Adamą ir vėl nusigręžė. — Tada galė- 
čiau vėl ištekėti. — Ji vengė jo žvilgsnio. - Bet jis negali, juk yra 
bažnyčios tarnas, todėl... na, man teko apsimesti. - Ji žiūrėjo į 
rankas. Beveik nenoromis Adamas irgi dirstelėjo į jos rankas ir 
pamatė, kad siauro, auksinio vestuvinio žiedo nebėra. Vietoje jo 
ji mūvi raižytą ir susukiotą sidabrinį. 

— Apgailestauju, Adamai. Suprasiu, jei už tai manęs nekęsi. — 
Ji maldavo, bet nežiūrėjo į jį. 

Jis prikando lūpą. Nežinojo, ką jaučia. Pyktį. Nuoskaudą. 
Jautėsi atstumtas ir, taip, nekentė, bet ne jos, o to nepažįstamo 
vyro, kuris pavogė ją iš jų. 

Jis nervingai krenkštelėjo. 

— Ar tu dabar laiminga? 

Ji linktelėjo. 

Jis vėl nukreipė žvilgsnį į šalį. Ji laiminga! Ar ji kada nors 
pagalvojo, kaip gyvena jis, ar įsivaizdavo jo vienatvę, tuštumą 

jai išvykus? Staiga pajuto, kad pravirks prisiminęs, kaip Mažylis 
Mikis erzindavo jį. Kaimo berniukai buvo teisūs. Ji, kaip sakė 
tėvas, kekšė. 

Jis greitai atsistojo. 

— Deja, turiu eiti. — Jis stropiai tramdė balsą. 

- Adamai! - Ji pažvelgė į jį priblokšta. 

- Atleisk, motin. - Jis staiga suvokė, kad nebežino, kaip kreip- 
tis į ją. Tik ne mamyte. Nieku gyvu. Niekada. 

— Mes pasimatysime, Adamai? Netrukus? — Jos akyse vėl pa- 
sirodė ašaros. 

Jis gūžtelėjo pečiais. 

- Galbūt. 

Staiga pajuto, kad ilgiau nebeištvers. Apsisukęs jis apgraibo- 
mis nuėjo tarp stalų ir beveik tekinas išpuolė į gatvę. 


Dabar Džinė Beron kepdavo rečiau. Adamui išvykus, ji suti- 
ko pasilikti; pastoriaus poreikiai nedideli, namuose labai ramu. 
Darbas neatėmė daug laiko, o be Adamo čia buvo nelinksma. 
Todėl beveik nudžiugusi ji atsiliepė į beldimą ir pamatė, kaip iš 
tarpdurio į ją žiūri dailus veidelis, apsuptas ilgų tamsių plaukų. 

- Bride, mergyte, smagu tave matyti. — Ji nusišypsojo ir pa- 
mojo mergaitei įeiti. Bet tai jau nebebuvo toji mergaitė. Kai 
Bridė atsisėdo prie virtuvės stalo ir įsmeigė į Džinę šaltą žvilgs- 
nį, moteris pajuto, kaip negeros nuojautos šiurpulys perbėgo jos 
oda. — Na, kaip laikaisi? Ilgiesi Adamo, kaip mes visi, - pasakė 
ji iš lėto. Apvertė tešlą ir stuktelėjo kumščiu. 

— Tu man pasakysi, kur jis yra. — Bridės žvilgsnis, įsmeigtas į 
Džinę, buvo kietas. 

Džinė pakėlė akis. 

- Ar jis tau nepasakė, kur išvyksta? — Jos galvoje suskambo 
pavojaus varpeliai. 


— Sakė, kad važiuoja į Edinburgą mokytis gydyti. 

- Taip, tu teisi. - Džinė šyptelėjo nurimusi. - Jis labai protin- 
gas, tas mūsų Adamas. 

- Aš irgi ten važiuosiu. — Bridė sukryžiavo rankas. Jos išraiška 
nepasikeitė. - Tu pasakysi man, kaip nuvažiuoti. 

- Kaip nuvažiuoti į Edinburgą? Tai nelengva. - Džinė stengė- 
si laimėti laiko. Jei Adamas nedavė merginai adreso, kur rašyti 
laiškus, tai turėjo priežastį. - Nepigiai kainuoja, mergele. Reikia 
važiuoti autobusu arba traukiniu. 

Bridės veidas buvo be išraiškos. 

- Gal palauk, kol jis grįš namo atostogų. Jau nebeilgai. Nespėsi 
apsidairyti, ir jis parvažiuos. Be to, jis dar neparašė mums, kur 
apsigyveno. — Džinė tikėjosi, kad už melą jai bus atleista. — 
Edinburgas labai didelis, mergele. Didesnis, nei galėtum įsi- 
vaizduoti. Tu ten Adamo nerastum. 

- Paklausinėsiu. Žmonės žinos, kur yra gydytojų mokykla. Tu 
man duosi pinigų. 

Džinė papurtė galvą. 

— Ne, Bride, atleisk. Negaliu sau leisti dalinti pinigus. Susi- 
ieškok savų. 

— Aš paimsiu tavo. — Bridė jau matė ant spintelės Džinės ran- 
kinę. Atstūmusi kėdę, ji puolė prie jos, atkišusi ranką. 

— Ne! - Džinė numatė, kas čia bus. Atsitraukusi nuo stalo, ji 
stvėrė rankinę ir pakišo po miltais. — Ne, panele! Jaučiau, kad tu 
ne geresnė, negu įtariau. Dabar nešdinkis iš čia. Tuoj pat, arba 
pakviesiu pastorių! Jei nori važiuoti į Edinburgą, važiuok savo ke- 
liais, bet įspėju, Adamo nerasi. Jei jis būtų norėjęs, kad žinotum, 
kur jis, būtų tau pranešęs. Tai ir viskas, girdėjai, ką pasakiau? 

Akimirką kambaryje stojo visiška tyla. Bridė dėbsojo į Džinę 
titnago akimis, ir toji pajuto tikros baimės smūgį. Ji sunkiai nu- 
rijo seilę. Pastoriaus kabinete nėra. Ji net nežino, kur jis. Gal 
lanko ką nors parapijoje, o gal jis bažnyčioje. Ji ištiesė pečius. 
Bridė tik laiba mažiukė. Ko ji taip išsigando? 

Ji tik sekundę matė mirties nuosprendį Bridės akyse, o toji jau 
užkišo ranką už odinio diržo ir ramiai išsitraukė peilį. Džinė 
mėgino bėgti, bet nespėjo. Daug naudotas ir nublizgintas ge- 
ležinis ginklas smeigė jai tarp menčių, spėjus žengti tik vieną 
žingsnį, ir ji nerangiai susmuko, rankomis spausdama rankinę. 
Per jos šviesiai mėlyną megztinį pamažu sunkėsi kraujas. Ji tik 
tyliai aiktelėjo. 

Bridė stovėjo rami, stebėdamasi neįtikėtinu energijos ir jaudu- 
lio antplūdžiu, persmelkusiu ją. Tada, nepakeitusi veido išraiš- 
kos, ji ištraukė rankinę iš Džinės gniaužtų ir atsegė ją, viską pa- 
žerdama ant grindų. Ji susidomėjusi apžiūrinėjo daiktus. Apvali 
perlamutrinė pudrinė, kurią Džinei buvo dovanojusi Adamo 
mama, kai suprato, kad pastorius neleis jai pasilikti tokios bana- 
lybės. Šukos. Nosinė. Mažytis dienoraštis. Monetų piniginė ir 
sulenkiama piniginė. Į šią ji nekreipė dėmesio, nes joje buvo tik 
didelis, baltas penkių svarų banknotas, kurio ji nepripažino už 
pinigą. Ji paėmė pudrinę ir apžiūrėjo. Spustelėjo mažą sklendę ir 
aiktelėjo, kai pudrinei atsidarius pasimatė veidrodėlis. Akimirką 
spoksojo į save susižavėjusi, tada skubiai įsikišo daikčiuką į su- 
knelės kišenę. Paėmė piniginę su monetomis. Joje buvo devyni 
šilingai, trys monetos po šešis pensus, keturi pensai ir puspensis. 
Ji tikėjosi, kad to užteks kelionei į Edinburgą. 


Adamas susipažino su Liza, kai ji piešė jo skrodžiamą lavoną. 
Skrodimas jį žavėjo. Koks kruopštus, atsargus darbas, o jo at- 
vertos raumenų, odos ir organų struktūros buvo neįsivaizduoja- 
mai gražios. Jo kurso draugai laidė juokelius, skundėsi formali- 
no kvapu ir blaškėsi, stengdamiesi paslėpti nejaukumą dėl to, ką 
darė. Jie laikė jį bepročiu, šiek tiek kaliku. "Tik Liza jį suprato. Ji 
atėjo vieną rytą, po ranka pasikišusi didelį aplanką, jos spalvingi 
drabužiai ir ryškus raudonas šalikas sudarė stulbinamą kontras- 
tą tamsioms sienoms ir rimtiems jaunuolių chalatams. 

Ji nusišypsojo jiems didelėmis gintarinėmis akimis ir atmetė 
ant nugaros savo ilgus, rusvus plaukus. 

— Neprieštarausi, jei piešiu šitą kūną? — Ji jau statėsi molbertą 
Adamui palei alkūnę. Kurso vadovas pabrėžiamai žiūrėjo į kitą 
pusę. - Aš tau netrukdysiu, pažadu. 

Adamas nustebo. Merginų skrodimo auditorija buvo atskirai 
nuo vaikinų, kitoje koridoriaus pusėje. Jo nustebimas virto irz- 
lumu. Ji tikriausiai papirko prižiūrėtoją arba kurį nors iš dėsty- 
tojų, kad patektų čia, ir ji blaškė dėmesį. Kiti studentai, ir taip 
jau dažniausiai ne itin rimti, dabar pradėjo elgtis dar kvailiau. 
"Tačiau ji buvo nusiteikusi rimtai, kaip ir Adamas, susikaupusi 
drožė pieštukus ir stropiai piešė smulkiausias poodinės veido 
struktūros dalis. 

Ji pati pasiūlė Adamui baigus darbą atsigerti arbatos. 

- Tu žiūri į darbą rimtai, ne taip, kaip kiti vaikinai. — Ji 
rimtai šypsojosi jam. — Ar ketini tapti chirurgu? - Jos kalboje 
girdėjosi nežymus akcentas, patrauklus, melodingas. Adamas 
nesuprato koks. 

Jis gūžtelėjo pečiais. 

- Visada norėjau būti vidaus ligų gydytojas. Man patinka 
žmonės. O darant operaciją žmogus miega. Bent taip tikiesi. — 
Jis iš lėto nusišypsojo. Jis labai suaugo per pirmuosius naujojo 
gyvenimo mėnesius. 

Ji atsakė žaviai. 

- Šiek tiek gaila. Turi nuostabias rankas. — Ji ištiesė ranką 
per stalą, paėmusi atvertė jo delną ir apžiūrėjo jį prisimerkusi. — 
Tavo gyvenimo linija labai stipri. - Ji perbraukė ją piršto galiu- 
ku. - Žiūrėk, tavo gyvenime bus trys moterys. - Ji juokdamasi 
dirstelėjo į jį iš po blakstienų. - Joms pasisekė! 

Sutrikęs jis atitraukė ranką jausdamas, kaip skruostus užlieja 
raudonis. 

- Kur išmokai burti iš delno? - Jo tėvą ištiktų stabas. 

- Iš mamos. O gabumą piešti paveldėjau iš tėvo. - Ji prisitrau- 
kė cukrinę ir šaukšteliu cukruje piešė ornamentus. - Mokausi 
tapyti portretus. Bet man reikia pažinti viso kūno sandarą. 
Kad ir kiek stebėtum ir matytum odos spalvą, tekstūrą ir še- 
šėlius, nesusipažinęs su raumenynu ir kaulais neišgausi ryškaus 
atvaizdo. - Ji nutilo ir jos veidu perbėgo šešėlis. - Moterims vis 
dar sunku. Kiek triukšmo kilo, kai panorau šįryt ateiti ir piešti 
tavo lavoną. 

- Tikrai? - Jis jau pradėjo jausti jos kerų poveikį. - Jie tikriau- 
siai nenori, kad blaškytum mums dėmesį. - Jis plačiai nusišyp- 
sojo. - Tu blaškei. Kodėl nėjai į merginų auditoriją? 

Ji nusišypsojo. 

— Mėginau. Jos buvo griežtesnės. Jokių pašalinių. Bet žavo dė- 
mesio aš neblaškiau. Tu buvai rimtas. 

— Aš iš viso rimtas žmogus. - Jis kukliai gūžtelėjo. - Bet turiu 
kelis bičiulius, kurie labai stengiasi mane pakeisti. 

— Gerai. Leisk tau padėti. Ar norėtum užeiti apžiūrėti mano 
dirbtuvės? 

Jis linktelėjo. Staiga pasijuto labai laimingas. 

Ji nebegrįžo į auditoriją, bet jiedu sutarė, kad jis aplankys ją 
kitą šeštadienį. 

Kitą dieną jis gavo tėvo laišką, kuriame šis pranešė apie 
Džinės Beron mirtį. 


Policija neranda motyvo. Visiška beprasmybė. Jos rankinė 
buvo iškratyta, bet plėšikas paliko piniginę. Paėmė tik mone- 
tas ir, kaip spėjama, pudrinę. Kenas sako, kad ji tuos daiktus 
nešiodavosi. Žmogžudystės įrankio nerado. Niekas nieko ne- 
matė ir negirdėjo... 


Iš lapo liejosi pastoriaus sielvartas, bet Adamas liovėsi skaity- 
ti. Jis verkė kaip vaikas. 

Ketino neiti pas Lizą, bet nebuvo kaip jai pranešti, galiausiai 
apsidžiaugė galėdamas išeiti iš namų. Nepadėjo sukrėsto Robio 
pyktis dėl to, kas atsitiko, - jis irgi pažinojo Džinę nuo vaikys- 
tės, — kaip ir jo būdas įveikti šoką — nueiti ir pasigerti. 

Lizos dirbtuvė buvo sename pastate, žvelgiančiame į Leito 
upę. Adamas užlipo siaurais tamsiais laiptais ir pabeldė į duris, 
visai nepasirengęs jausmų antplūdžiui, kurį jam sukels atidaro- 
mos durys. Didžiulis kambarys, kuriame Liza gyveno ir dirbo, 
buvo užlietas šviesos, sklindančios pro du didžiulius iki grin- 
dų langus. Daugiau negu trys ketvirtadaliai erdvės buvo skirta 
dirbtuvei, plikos lentos aptaškytos dažais, stovėjo du molbertai, 
vienas su paveikslu, pridengtas medžiaga, prie kito buvo priseg- 
tas neužbaigtas seno vyro portretas. Didžiulio valgomojo stalo 
beveik nesimatė po sukrautais ant jo dažais, pieštukais ir pale- 
tėmis, peiliais ir teptukais, o viename jo kampe stovėjo lėkštė. 
Adamas krūptelėjo pamatęs, kad lėkštėje guli sumuštinis, apau- 
gęs gan gražiais žaliais pelėsiais. 

Lizos gyvenamasis kampas, atvirkščiai, buvo anaiptol ne 
spartietiškas. Kušetė apklota raudona lovatiese; matėsi pagal- 
vės ir Viktorijos laikų šilkiniai šalikai, ryškūs patiesalai ir sena 
kabyklė, ant kurios kabojo jos ilgi čigoniški sijonai, marškiniai 
ir megztiniai. Priešais stovėjo nedidelė dujinė viryklė ir didžiulė 
apdužusi emaliuota kriauklė. 

— Namai! - Ji pasitiko jį išskėstomis rankomis. - Ką pasakysi? 

Adamas nerado žodžių. Jam dar neteko matyti tokių namų, 
neteko sutikti panašios į Lizą merginos. Jis buvo sudomintas, 
sužavėtas ir priblokštas iki pat savo presbiterijoniškos sielos gel- 
mių. Ji pavaišino jį karšta skrudinta duona su sviestu, džemu ir 
dideliais trupančio sūrio gabalais, įpylė stiprios arbatos ir parodė 
savo paveikslus, kurie Adamui pasirodė šokiruojantys. Tai buvo 
stiprūs, vibruojantys žmonių atvaizdai, negražūs savo tikroviš- 
kumu, į juos nejauku žiūrėti, bet, nusprendė jis, jie turbūt labai 

geri. Jis vaikštinėjo aplinkui, džemas nuo skrebučio lašėjo ant 
rankos, o jis, netekęs žado suko į save vieną drobę po kitos. Tarp 
jų buvo ir peizažų — atšiaurūs, niūroki, nežinomi vaizdai, bet 
labiausiai jam patiko portretai. 

Ji žiūrėjo jam per petį į tamsų, vėjuotą vaizdą uolėtuose kal- 
nuose, į sudraskytus, iškankintus debesis. 

-— Velsas, — pasakė ji. - Aš esu valė. Pusiau. Tėtis buvo italas, 
bet aš jo nepažinojau. — Ji pradėjo sukti gramofono rankenėlę. — 
Ar mėgsti muziką? Aš labai mėgstu. Ypač operą. - Ji išėmė iš 
popierinio voko plokštelę ir uždėjo ant disko. — Klausykis. 

Tai buvo dar vienas jausmų antplūdis. Nieko panašaus jam 
neteko girdėti. Muzika buvo garsi, jausminga, rėžianti ir neža- 
bota. Jis jautė, kaip kraujas ima tekėti greičiau, kaip jį persmelkia 
anksčiau nepatirti jausmai. Tada muzika nurimo, tapo liūdna, o 
Adamas, apimtas jausmų, savo didelei gėdai, pajuto, kad akyse 
tvenkiasi ašaros. Jis nepajėgė jų suvaldyti, todėl staigiai nusigrę- 
žė nuo Lizos ir ėmė spoksoti pro langą į susigrūdusius pastatus 
kitoje akmenuotos upės pusėje. 

Liza tai pastebėjo. Ji tylėdama nuėjo paskui jį ir paėmė už 
rankos. 

— Kas yra, Adamai? Kas atsitiko? 

Ir viskas išsiliejo. Džinė. Pastoriaus namai. Tėvas. Motina. 
Vyras, su kuriuo ji gyvena nuodėmėje, bet jaučiasi labai labai 
laiminga. 

Liza pasibaisėjo. Tylėdama glaudė jį prie peties kaip vai- 
ką ir leido verkti. Plokštelė baigėsi ir tyliai šnypštė ant disko 
laukdama, kol bus nukelta adatėlė. Jie tarsi negirdėjo. Jis jau- 
tė, kaip jį apima ramybės ir saugumo jausmas, lengvinantis 
kančią. Kai galiausiai Liza sujudėjo, ašarų nebebuvo. Gėdos 
jausmo irgi neliko. 

Ji uždėjo kitą plokštelę, šį kartą Šopeną, jiedu: susimąstę klau- 
sėsi jo, sėdėjo atsipalaidavę greta, bet neprisiliesdami, o šviesa 

joje, juokėsi, plepėjo, jis sužinojo apie jos šeimą — ekscentrišką 
motiną, gerus, mielus, labai mylimus senelius ūkininkus, bet nė 
žodžio apie jos egzotiškąjį tėvą. Galiausiai jis palydėjo ją namo 
ir tramvajumi parvažiavo į Aukštutinę gatvę. Grįžęs į savo kam- 
barį pagalvojo, kad tikriausiai įsimylėjo. 


Bridei taip ir neprireikė pinigų kelionei į Edinburgą. Einant 
keliu į pietus nuo Pitenroso, pliaupiant lietui, prie jos sustojo 
automobilis. 

— Pavėžėti? - Prie vairo sėdėjo moteris. 

Sutemus Bridė buvo išleista Princų gatvėje. Ji spoksojo į žmo- 
nes, į automobilius, tramvajus ir gręžiojosi, išsigandusi ir labai 
pasimetusi. 

— A-damai. - Ji ištarė jo vardą garsiai, kartu girdėdama, kaip 
vaikinukas prie prekystalio kelkraštyje garsiai siūlo vakarinį 
laikraštį. - A-damai, kur tu? 

Dabar jai reikia susirasti ramią vietelę, ten pasitelkusi savo 
gebėjimus ji sužinos, kur dabar yra Adamas. Kol jis nešioja jos 
sidabrinį pakabuką, rasti bus nesunku. 


Per Kalėdas Adamas nevažiavo į pastoriaus namus. Per žiemos 
atostogas jiedu su Robiu susikrovė kuprines ir kartu su dar vie- 
nu studentu balsuodami išvyko į Niukaslį. Ten gėrė daug alaus, 
šiek tiek vaikščiojo palei Hadriano sieną ir kalbėjosi apie karo 
tikimybę. 

Grįžęs į Edinburgą, Adamas matėsi su Liza kaip galėdamas 
dažniau, nors abu stropiai dirbo. Jos atsidavimas menui, kaip 
Adamas įsitikino, buvo absoliutus, svarbesnis už visa kita. Tai 
nekliudė, nes jo pasirinkta profesija irgi nepaliko daug laiko 
bendrauti. Dideliam Robio nepasitenkinimui, jis vis daugiau 
laiko leido mokydamasis ir tik retkarčiais atsikvėpdavo. 


Vieną vakarą jis visą skyrė Lizai. Tai buvo jos gimtadienis. 
Nuskurdęs, kaip visada, jis karštligiškai svarstė, ką jai padovano- 
ti, bet apvaizda parodė jam kelią. Jis naršė po dėžes savo netvar- 
kingame kambaryje, kol po knygomis ir sąsiuviniais rado seną 
cigarečių dėžutę. Su viltimi pakratęs, išgirdo barškant. Bridės 
pakabukas išsprūdo iš rūkomojo popieriaus, į kurį Adamas buvo 
jį suvyniojęs, ir gulėjo jam ant delno patamsėjęs, bet labai gra- 
žus. Jis žiūrėjo į vingrų, susipynusį raštą, smulkias grandeles, ir 
akimirką jį nudiegė kaltė dėl tokio sumanymo. Bet jis tuojau pat 
atstūmė šį jausmą. Bridė nesužinos; vargu ar jis dar kada nors ją 
pamatys, ir jis juk aiškiai jai pasakė, kad vyrai tokių papuošalų 
nenešioja. Lizai labai patiks pakabuko grožis ir meistro darbas. 
Šypsodamasis jis pradėjo blizginti jį. 

Liza ilgai laikė jį rankoje ir žiūrėjo. Galiausiai pakėlė akis į 
Adamą ir nusišypsojo. 

— Koks gražus, — pasakė ji. - Ačiū. — Ji pasilenkė ir pabučiavo 
jį į lūpas, o dovaną pasikabino ant kaklo. 

Kitą dieną, po skubių priešpiečių su Liza tarp paskaitų, 
Adamui pasirodė, kad jis mato Bridę. Susiėmę už rankų, jiedu 
su Liza ėjo į Kalvą pro Nacionalinę galeriją, pakabukas blizgėjo 
Lizos palaidinės iškirptėje, kai Adamas dirstelėjo Pilies pusėn. 
Kitapus šaligatviu sparčiai ėjo grupė žmonių ir juokėsi, keli jau- 
nuoliai vilkėjo uniformas. Gatvė buvo judri, pilna automobilių, 
ir Adamas negalėjo jų aiškiai įžiūrėti, bet jo akį patraukė žmo- 
gysta, lėtai einanti paskui juos. 

Jis stabtelėjo priblokštas. Tamsūs plaukai, balta oda; pažįsta- 
ma eigastis, galvos palenkimas... 

— Kas yra, Adamai? Kas tau? - Liza paėmė jį už rankos. — Tu 
taip išblyškai. Kas atsitiko? 

— Nieko. - Jis giliai įkvėpė nustebęs, kad vaizdas taip jį pri- 
bloškė. — Pasirodė, kad matau pažįstamą iš namų. Bet to ne- 
gali būti. 

- Tikrai? - Liza akimirką atidžiai žiūrėjo į jį, o jis sutrikęs 
nusisuko. Kodėl jis kartais jaučia, kad ji mato jo sielą? 

- Taip. Negali būti. - Šaligatvis jau buvo tuščias. Minia nu- 
skubėjo. Lėtai judantis transportas pamažu leidosi nuo kalvos. 
Kad ir kas buvo ta moteris, Adamas jos nebematė. 

Tą naktį jis sapnavo Bridę. Sapnavo, kad jie mylisi, ir dar, kad 
ji mėgina skandinti jį Ponios duburyje. Atsibudo šaukdamas ir 
gulėjo suprakaitavęs, laukdamas, kada Robis ateis bartis, kam 
jį pažadino. Bet Robio, prieš mėnesį užsirašiusio savanoriu į 
Karališkąsias oro pajėgas, namie nebuvo. Jis už trijų mylių kietai 
miegojo, apkabintas slaugės studentės, su kuria Adamas prieš 
dieną jį supažindino. 

Iki ryto Adamas gulėjo spoksodamas į lubas, stebėdamas, kaip 
vos matoma pilka aušra slenka į jų akligatvį ir skverbiasi pro lan- 
gą, tada atsikėlė ir, užsikaitinęs vandens, pradėjo vangiai skustis. 

Tą dieną jis pirmą kartą pamatė mirtį. Jis lankė savo kolegą 
studentą, kuris, išgėręs kelias pintas alaus, nubildėjo nuo įvijų 
laiptų ir susilaužė koją. Palatos gale gulėjo jaunuolis, atvežtas į 
ligoninę po nelaimingo įvykio fabrike, kur jis dirbo. Jis įsmuko 
į neapsaugotą mechanizmą ir jam buvo sužalota koja prie pat 
klubo. Išeidamas iš palatos Adamas stabtelėjo pažiūrėti į išblyš- 
kusį veidą ant baltos pagalvės, o jaunuolis atsimerkė ir pažvelgė 
tiesiai į jį. Mėlynų akių žvilgsnyje matydamas skausmą, siaubą 
ir vienatvę, Adamas priėjo prie jo lovos ir uždėjo ranką jaunuo- 
liui ant peties. Po kelių minučių jis suvokė, kad jaunuolis mi- 
ręs. Stebėtina, kad gyvybei išėjus, akys liko tokios pat žėrinčios. 
Adamas stovėjo žiūrėdamas žemyn, nepajėgdamas suvokti tos 
akimirkos. Tada jį pamatė palatos slaugė, lydėjusi gydytoją ir jo 
trečio kurso studentų grupę. Ji palietė Adamo ranką. 

- Jums viskas gerai? — Ji švelniai šypsojosi. - Kaip miela, kad 
pabuvote prie jo. - Ji užtraukė paklodę ramiai, kaip profesiona- 
lė. - Dabar eikite, jaunuoli. Pamirškite, ką matėte. 

— Mačiau, kaip jis mirė. —- Sėdėdamas Lizos dirbtuvėje ant 
grindų, rankomis apsikabinęs kojas, smakrą padėjęs ant kelių, 
Adamas vis dar mėgino susitaikyti su ta mintimi. - Bet ištisą 
minutę niekas nepasikeitė. Jis buvo išblyškęs, bet toks jis buvo ir 
prieš mirtį. Tik liovėsi kvėpuoti. Ir viskas. 

Ji priėjo ir atsisėdo greta. Jie klausėsi Mocarto. 

-— Tikriausiai jo siela tebebuvo kūne. Nenorėjo išeiti. — Ji nu- 
sišypsojo. — Teisingai pasielgei, Adamai, kad pabuvai prie jo. 
Tikriausiai labai baisu mirti vienam. 

Jis papurtė galvą. 

— Visada įsivaizdavau save gydytoju, gelbstinčiu gyvybes. 
Herojiškai įeinančiu ir padarančiu stebuklą. Nepagalvojau, kad 
kai kurių ligonių neįmanoma išgelbėti. - Kelias minutes jiedu 
tylėjo. - Artėja karas, Liza. Aš liksiu mokytis, nes reikės gydy- 
tojų. Robis užsirašė į Karališkąsias oro pajėgas. O ką darysi tu? 

Ji gūžtelėjo pečiais. 

- Aš noriu tapyti. Tapysiu, kol galėsiu. Tai mano gyvenimas. 
Nieko kita daryti nenoriu. - Ji patylėjo. - Maniškiai tikriausiai 
pageidaus, kad grįžčiau namo ir padėčiau ūkyje. 

— Grįši į Velsą? 

Ji linktelėjo. 

— Karas dar neprasidėjo, Adamai. Gal ir neprasidės. Gal 
Hitleris persigalvos. — Ji smarkiai papurtė galvą. - Atleisk. Ne- 
galiu pakelti minties, kad jis gali įsibrauti į mūsų gyvenimą. 
Noriu, kad viskas liktų kaip yra. Noriu tapyti saulėlydžius, gėles 
ir laimę. Negaliu galvoti apie karą. Ir negalvosiu. 

Adamas niūriai šyptelėjo. 

— Negalėsime rinktis. Karas tvyro ore. Be to, - jis mostelėjo 
galva į uždengtus molbertus, - tu netapai saulėlydžių, gėlių ir 
laimės. Ir nemokėtum. 

Ji garsiai nusikvatojo. 

- Tikriausiai tu teisus. 

Jie pirmą kartą mylėjosi grįžę iš koncerto Ašer Hole. Einant 
tamsiomis gatvėmis, jis apkabino ją per pečius ir pritraukė 
prie savęs. 

- Liza... 

Ji nutildė jį, pridėjusi pirštą prie jo lūpų, ir švelniai pabučiavo. 
Jie užlipo laiptais į jos studiją ir minkštoje tamsoje ji nusivedė jį 
prie lovos. 

Vasarą jie praleido kartu, o kai prasidėjo naujas semestras, 
jau buvo neatskiriami. Liza buvo visiškai kitokia negu Bridė. 
Jos meilė buvo šilta. Nepaisant kartkartėmis pasireiškiančio 
jos kandumo, su Liza jis jautėsi ramus, saugus ir nuoširdžiai 
priimamas. Visos mintys apie pastoriaus namus ir nelaimingą 
gyvenimą išgaravo. Jis rado žmogų, kuriam gali patikėti savo 
baimes ir viltis. 

Visas baimes, išskyrus vieną. 

Jis vėl pamatė Bridę prie Pietinio tilto vieną ketvirtadienį, 
prasidėjus naujiems mokslo metams universitete. 

Palikęs Lizą tramvajuje ir pamojęs jai, jis iššoko iš jo su trim 
kitais studentais medikais, nešinas krūvele knygų, baltą chalatą 
persimetęs per petį, ir skubėjo į fizikos paskaitą. Vaikinai juokė- 
si, garsiai kalbėjosi, sukiodamiesi tarp tramvajų ir automobilių, 
slėpdami galvas nuo negailestingų lietaus srovių. Purtydamas 
nuo akių šlapius plaukus, jis pakėlė galvą ir pamatė ją, spoksan- 
čią į jį iš kitapus gatvės. 

— A-damai... - Jis matė, kaip jos burna taria jo vardą, bet eis- 
mas gatvėje buvo judrus, žmonių daug, todėl žvilgtelėjęs dar 
kartą jis jos nebematė. 

Jis nesididžiavo tuo, kaip pasielgė. Užuot perėjęs per gatvę ir 
paieškojęs jos, jis paskui draugus nėrė į Senuosius rūmus ir ėmė 
brautis pirmyn, toli palikęs vietą, kur ją matė. 

Padavęs kortelę tvarkdariui su skrybėle, Adamas atsisėdo į 
savo vietą auditorijoje ir pajuto, kad dreba rankos. Jis spokso- 


126 


jo į jas, kietai spausdamas kumščius. Kas jam darosi? Kodėl jis 
taip išsigando? Ar dėl to, kad ji atvežė prisiminimus apie pasto- 
riaus namus? O gal tai kaltės jausmas, nes jis taip lengvai paliko 
ją ir išmetė iš galvos? Kad ir kas buvo, jis nebenori jos matyti. 
Galiausiai, per daug neįtikima, kad ji galėtų būti Edinburge. 
Tai tikriausiai jo vaizduotės padarinys. Nurimęs jis atsirėmė į 
atkaltę ir nukreipė dėmesį į priešais stovintį profesorių. 


Liza atsitraukė nuo drobės ir kramtė teptuko galiuką. Dirstelėjo 
į laikrodį ir nusišypsojo. Metas baigti. 

Beldimas į duris pasigirdo pačiu laiku. Jiedu su Adamu keti- 
no važiuoti dviračiais į Karališkąjį botanikos sodą ir paiškylauti 
šiltoje rudens saulėje. Dviračiai buvo nauja idėja, jie pasiskolino 
juos iš jos draugų, kurie jau važinėjo trijų ratų morganais. 

- Įeik. Neužrakinta! - Ji skalavo teptuką terpentino ąsotėlyje 
ir neatsigręžė. — Tuoj ateisiu, Adamai. Šįryt gerokai padirbė- 
jau. Ką pasakysi? - Ji atsigręžė, mostelėjusi į drobę, ir sustingo. 
Tarpduryje stovėjo keista jauna moteris ilgais tamsiais plau- 
kais. — Atleiskit, - Liza susiraukė sutrikusi. - Maniau, kad tai 
kitas asmuo. 

— Manei, kad A-damas. 

Mergina įžengė į studiją ir uždarė duris. Ji vilkėjo ilgą iki 
kulkšnių rusvą suknelę ir pėdas siekiantį minkštą vilnonį ap- 
siaustą. Ant peties kabojo laisvai regztas maišelis. Akys buvo 
kietos kaip titnagas. 

-— Kas jūs? — Liza padėjo teptuką ir skudurėlį. 

Oda ant sprando pašiurpo. Kažkas šioje keistoje merginoje 
vertė ją jaustis nepatogiai. Ji vogčia žengtelėjo arčiau stalo ir už 
nugaros ieškojo peilio, kuriuo krapštydavo paletę. 

— Nesvarbu, kas aš. - Balsas buvo keistai monotoniškas. 

- Svarbu. Jūs esate mano namuose. Aš norėčiau žinoti, ko 
jūs norite. 

- Tu esi A-damo draugė. - Vis dar bespalviame balse pasigir- 
do pagiežos gaidelės. 

Lizos pirštai rado, ko ieškojo, ir ji tyliai paėmė paletės peilį. 
Ji vėl žengė atgal, kad stalas atskirtų ją nuo viešnios, ir mintyse 
meldė, kad greičiau pasirodytų Adamas. Nervai vos laikė. 

— Taip, aš tikrai jo draugė, —- pasakė ji atsargiai. — Jei jūs jo 
ieškote, jis netrukus bus čia. 

Mergina nesidairė. Akys buvo įsmeigtos į Lizos veidą. 

— Man tavęs nereikia, — pasakė ji ramiai. -A-damui tavęs ne- 
reikia. - Kalbėdama ji naršė maišelyje. 

Liza aiktelėjo. Ji pamatė, kaip blykstelėjo ašmenys, kai mer- 
gina užsimojo, bet nespėjo įžvelgti peilio, nes nesvarstydama 
griuvo už stalo tą pačią akimirką, kai išgirdo linksmus Adamo 
šūksnius nuo laiptų apačios. 

—- Adamai! - suriko ji. - Saugokis! 

Jis rado ją klūpančią ir raudančią, rankoje ji spaudė paletės 
peilį, pirštai buvo ištepti geltonais dažais. 

-— Liza! Liza, kas yra? Kas tau? - Jis jau klūpojo šalia jos. — 
Pasakyk. Kas atsitiko? 

— Kur ji? — Liza drebėdama šiaip taip atsistojo. - Dėl Dievo 
meilės, Adamai, kas ji? — Ji dairėsi po studiją. Patalpoj nieko 
nebuvo. 

- Apie ką kalbi? Kas atsitiko? 

— Ta moteris! Ta mergina! Turėjai ją matyti. - Nepastebėjusi, 
kad pirštai ištepti dažais, ji nubraukė nuo veido plaukus, paliku- 
si ant kaktos geltoną dėmę. - Ji mėgino mane nužudyti! 

Adamas užsimerkė. Jis giliai įkvėpė. Kodėl iš karto pagalvojo 
apie Bridę? 

- Kaip ji atrodė? 

Jis nuvedė Lizą prie lovos ir švelniai pasodino. Tada priėjo 
prie durų ir atidžiai apžiūrėjo laiptus. Kai lipo tamsoje, džiaug- 
damasis pasislėpęs nuo žvarbaus vėjo, pro jį prabėgo katė. Jis 

spėjo įžvelgti tik tamsų jos siluetą, skvarbias žalias akis ir aštrias 
letenas ant nuvaikščiotų laiptų, ir katės neliko. 

- Ar yra kitas išėjimas? 

Ji papurtė galvą. 

- Ne. 

— Tai ji turėtų būti čia. 

Jis lėtai apėjo studiją, apieškojo kiekvieną kampą, spintas, še- 
šėlius. Nieko nebuvo. 

- Ji smulki, tamsiaplaukė. Ilgais tamsiai raudonais drabužiais. 
Kalbėjo keistu užsienietišku akcentu. 

Bridė. 

- Sakai, ji mėgino tave nužudyti? - Adamas atsisėdo greta. 

- Ji išsitraukė peilį ir sviedė į mane. 

- Ar tu įsitikinusi, Liza? - Jis kalbėjo švelniu balsu. — Kur 
peilis? Kur ji? Nematau, kad kas nors čia būtų buvęs. Būčiau ją 
pamatęs. — Mintyse vėl išvydo pro jį prabėgusios katės akis. 

- Nori pasakyti, kad aš išsigalvoju? - Liza piktai žiūrėjo į jį. - 
Adamai, dėl Dievo meilės, aš suvokiu, ar mane mėgino nužu- 
dyti, ar ne! 

— Tada turėtume kviesti policiją. - Jam drebėjo rankos. Jis su- 
sibruko jas giliai į kišenes. 

- Žinoma. Čia vaikšto potenciali žudikė. Paieškok ten. 
Turėtum rasti peilį. Mačiau, kaip ji užsimojo, kai kritau ant že- 
mės. Ji neieškojo savo peilio. Nebuvo laiko. 

Bet peilio nebuvo. Jiedu šniukštinėjo gal pusvalandį, išnaršė 
kiekvieną dirbtuvės colį. 

— Gerai. Kas ji? - Liza nusivalė dažus ir aprimo. 

Adamas gūžtelėjo pečiais. Akimirką svarstė, ar nevertėtų pa- 
neigti savo įtarimų, bet Liza gerai jį pažinojo. Ji jau pastebėjo 
siaubą jo akyse suvokus, kas darosi. Jis atsisėdo greta jos ant 
kušetės ir ieškojo kišenėse cigarečių. Pakabukas, kurį dova- 
nojo Lizei, Bridės pakabukas, tebegulėjo ten, kur Liza buvo jį 

palikusi — ant stalelio prie sienos po lempa. Iš ten, kur sėdėjo, jis 
matė jo švelnų sidabrinį blizgesį. 

- Panašu, kad tai Bridė. Matydavausi su ja, kai gyvenau na- 
mie, — ištarė jis galiausiai. Lizai į akis nežiūrėjo. - Per atostogas 
mes klajodavome po kalvas. Jos brolis buvo — yra —- akmentašys. 
Dirba nuostabiai. Man regis, — jis patylėjo, - man regis, jų šei- 
mos šaknys gan egzotiškos. Jie labai lengvai užsidega. - Jis kal- 
bėjo taip, kad atrodytų, jog jam nemalonu. - Bridė karšto būdo. 
Kartą ji mane užpuolė. - Jis trumpai, nejaukiai nusijuokė. 

— Ką ji veikia Edinburge? 

-— Tikriausiai atsekė paskui mane. - Jis papurtė galvą. - Aš jai 
sakiau, kad viskas baigta. Buvome vaikai, ir tiek. Ji ketino vyk- 
ti į koledžą į šiaurę, aš atvažiavau čia. Mes neturime bendros 
ateities. Jokios. - Jis patylėjo ir pridūrė: - Bet jai tas nepatiko. Ji 
norėjo važiuoti su manim. Aš pasakiau — ne. Nesitikėjau, kad ji 
atseks paskui mane. 

- Ar jau matei ją Edinburge? 

Jis papurtė galvą, bet ji pastebėjo nerimą jo akyse. 

— Adamai. 

Jis vėl papurtė galvą. 

- Aną dieną man pasirodė, kad matau ją iš tolo. Bet jos ten 
nebuvo. - Jis bejėgiškai patraukė pečiais. 

-— Ji moka meistriškai dingti. 

- Taip. - Jis krūptelėjo. - Tą ji moka. 

- Ir sugeba mėginti nužudyti žmogų? 

Adamas nelaimingas dėbsojo į grindis. 

— Ko gera, taip, - pagaliau atsakė jis. 

Galiausiai jie nepranešė policijai. Atrodė, kad nėra prasmės. 


Siuzana Kreig sėdėjo arbatinės kampe, nugara į sieną. 
Po pirmojo jų susitikimo Adamas matė ją tik vieną kartą. 

- Atleisk, neturėjau laiko. - Jis atsisėdo priešais. - Šiuo metu 
labai daug mokomės. 

— Suprantu, brangusis. Aš didžiuojuosi tavimi. - Ji jau užsakė 
arbatos. Pripylusi du puodelius, vieną pastūmė jam. - Adamai, 
turiu tau kai ką pranešti. - Ji buvo nepatogiai prisėdusi ant kėdės 
kraštelio. - Aš... mes, tai yra mano draugas ir aš, nusprendėme 
išvykti. - Ji kalbėjo paskubomis, nežiūrėdama į jį. - Į Ameriką. 

Adamas spoksojo nemirksėdamas. 

Ji nejaukiai nuraudo. 

— Ten mūsų niekas nepažįsta. Galėtume pradėti iš naujo, o dar 
artėja karas ir visa kita... — Ji nutilo ir žiūrėjo į puodelį. 

Adamas patylėjo. Galvoje pynėsi įvairūs jausmai: pyktis, ne- 
tektis, panieka. Koks vyras gali bėgti iš tėvynės, kai jai gresia 
karas? 

— Adamai? - Ji susirūpinusi žiūrėjo į jį. 

Jis prisivertė nusišypsoti. 

— Tikiuosi, kad abu būsite laimingi, mama. 

K kita jis galėjo sakyti? 


Po dviejų dienų Čemberlenas paskelbė, kad Hitleris nepriėmė 
jo ultimatumo, todėl Britanija stoja į karą. Po kelių savaičių 
buvo pašauktas Robis, jau įsirašęs į oro pajėgas. Kieno buvo tas 
sprendimas - jo ar Jo Didenybės vyriausybės, Adamas nežinojo, 
bet jo draugo džiaugsmas lotynų ir graikų civilizacijų studijas 
iškeitus į patruliavimą padangėse Edinburgo atsargos eska- 
drilėje buvo neapsimestinis. Ta proga jis surengė savo naujajai 
draugei Džeinei išvyką į Kremondo užeigą. Adamas ir Liza 
važiavo kartu. 

Džeinė Smit-Niuland studijavo klasikinę literatūrą Robio 
kurse. Robis buvo netekęs dėl jos galvos. Džeinė buvo aukšta, 
liekna, didelėmis rudomis akimis ir švelniais medaus spalvos 
plaukais, supintais į moksleivišką kasą. Ji iš anglų šeimos, tėvas 

jau dabar turėjo aukštą karinį laipsnį, motina gyveno pietuose 
didžiuliame name grafystėje netoli Londono. Adamas, sutikęs 
ją pirmą kartą ir pripratęs prie vėjavaikiškų Robio merginų, 
buvo sužavėtas jos tarties, kilmės, jos santūrumo ir pasitikėjimo 
savimi, kurį suteikia pinigai. Ji gražiai rengėsi, turėjo automobi- 
lį - seną volsį hornetą, — kurį jai nupirko tėvai, ir tai bepinigiui 
medicinos studentui atrodė neįsivaizduojamai ekstravagantiška. 
Gražūs papuošalai, o kaip priešingybė visam tam - jos tikras, 
gilus žavėjimasis lotynų ir graikų kalbomis bei senovės civi- 
lizacijų istorija, kuris atvedė ją į universitetą, o ne į Londono 
aukštuomenę, kaip troško jos motina ir tėvas. Tokios, kaip ji, 
Adamui neteko sutikti. Jis negalėjo atplėšti nuo jos akių. 

Jiems tyliai važiuojant su pritemdytais žibintais siauru keliu į 
Kremondą, Liza galinėje sėdynėje paėmė Adamo ranką. 

- Bent čia ji paskui mus neatseks, - sušnibždėjo ji burzgiant 
varikliui. 

Ji buvo įsitikinusi, kad Bridė vis dar sekioja ją. Adamas abejo- 
jo. Jis niekur jos nematė, ir jai nėra prasmės persekioti Lizą. Jei ji 
nori pamatyti Adamą, kodėl nesusiieško jo buto ir nestoja prieš 
ji? Jeigu ji seka juos, tai turėtų žinoti, kur jis gyvena. Iš pradžių 
ta mintis kėlė jam pasibjaurėjimą, bet greitai, labai greitai neri- 
mas praėjo ir jis įtikino save, kad Liza viską įsivaizdavo. 

- Kas paskui jus neatseks? - Džeinė dirstelėjo į galinio vaizdo 
veidrodėlį ir tamsoje sugavo Adamo žvilgsnį. Akivaizdu, kad 
jos klausa aštri. 

- Buvusi Adamo draugė, - atsakė Liza. - Ji nenori jo paleisti. 

— Populiarus vaikinas, tas mūsų Adamas, - sukikeno Robis. — 
Jam visada reikėdavo atsimušinėti nuo panelių! 

- Nesąmonė, Robi. 

Adamas jautė, kaip rausta. Jis dirstelėjo į Lizą ir papurtė galvą. 
Nenorėjo kalbėti apie Bridę. Ir nenorėjo, kad Robis žinotų, jog 
galbūt Bridė atsekė paskui jį į Edinburgą. 

Bet Džeinė įsikibo į temą. 

— Kas būtų pagalvojęs, kad toks rimtas, tylus Adamas 
Kreigas gali turėti visą virtinę panelių! Būk atsargi, Liza, arba 
neteksi jo. 

Žodžiai akimirką pakybojo tyloje, Džeinė perjungė bėgį ir 
įsuko į Kremondo kelią. Į pagalbą atskubėjo Robis. Toks gražus 
su uniforma, jis šonu sėdėjo priekyje, ranką uždėjęs Džeinei ant 
pečių, ir glostė jai sprandą. 

- Tikiuosi, kad tu nebūsi viena iš tų panelių, Džeine. Man la- 
bai nepatiktų. Žinau, kad prieš tuos daktariukus kartais sunku 
atsilaikyti, bet prieš oro pajėgų vyruką atsilaikyti dar sunkiau. 

- Žinoma, kad nebūsiu! - Ji lengvai nusijuokė. - Jei tik neiš- 
girsiu, kad tave sugundė viena iš tų žavingųjų merginų iš pagal- 
binių moterų dalinių. 

Galinėje sėdynėje Lizos ranka tvirčiau suspaudė Adamo pirš- 
tus. Jie tamsoje žiūrėjo vienas į kitą. 

— Kad Robį suviliotų mergina iš pagalbinių dalinių? — Jis pa- 
silenkė į priekį ir stuktelėjo bičiuliui į petį. - Mūsų Robis neturi 
laiko tokioms tuštybėms. Juk jis vienas ketina laimėti karą, ar 
ne, senuk? 

Robis priekyje šypsojosi. Dirstelėjo ; Džeinę ir kukliai pa- 
traukė pečiais. 

Spalio šešioliktą dieną vokiečių bombonešiai jau skrido žemai 
virš Forto įlankos ir 602-oji bei 603-ioji eskadrilės buvo sušauk- 
tos į vietą. Robiui karas prasidėjo. 


Bridė nesitikėjo, kad bus šitaip. 

Kelionė į Edinburgą buvo lengva. Šeštojo pojūčio patariama, 
ji vos atvykusi labai paprastai susirado Lizą. Tada nepaaiški- 
namai vėl ją pametė. Galva svaigo, mintys temo. Ji klajojo pa- 
simetusi po miestą, tuščiu žvilgsniu, išsigandusi, nežinodama, 
kur eiti ir ką daryti. Kartais, nakvodama tarpduriuose arba kur 

nors pasislėpusi, ji mintimis nuskriedavo į namus, į kalvos šlai- 
tą, kur Gartneitas kryžiumi pažymėjo perėjimo į kitą pasaulį 
vietą. Bet visuomet netoliese tūnodavo Broikanas ir išsigandusi 
ji grįždavo ten, kur nuo visų akių buvo paslėptas jos vargšas 
sušalęs kūnas. Šiame puikiame jos išklajotame mieste buvo 
daug vietų, kur laiko šydas labai plonas. Įsmukusi į Šventojo 
Kryžiaus abatijos griuvėsius, ji jautė miglos vėsą ir suprato, kad 
tai — viena iš tų vietų. Aukštutinės gatvės katedroje, kur mie- 
gojo pasislėpusi šešėliuose, ji pajuto tą patį. Giliai po bažnyčios 
pamatais yra šventa vieta, kur jos lauktų deivė, jei tik ji jos 
ieškotų. Bet ji nesitikėjo tokio skausmo, nemanė, jog bus taip 
nejauku dėl vietos pakeitimo. Laiko sąvoka jos sapnų tyloje ne- 
egzistavo; ji gimė, mokėdama pereiti į kitą laiką — genetinis 
paveldas iš motinos, - o pirmieji jos mokytojai buvo labai geri. 
Anksti pastebėję jos įgimtus gabumus, jie mokė ją be atodai- 
ros ir be iniciacijos. Jie nesuprato, kad gabumai be ilgo mokslo 
gali kelti pavojų. Jie negalvojo, kad šios mergaitės mintis gali 
išskristi už natūralių išminties ribų ir pasiekti žvaigždes. Jie 
jau buvo pamiršę, kad jauno kūno ilgesys gali būti stipresnis 
už alchemikų išminties akmenį ir kad gali grėsti atpildas, kai 
sulaužomi visatos dėsniai. Kai Broikanas pastebėjo pavojų ir 
įvertino jos galias, buvo jau per vėlu, o Bridė, dar nežinanti, 
kad peržengus laiko ribą jos lauks ilgos, juodos, tuščios skylės 
tarp saulių, jau buvo prarasta. Ji nenutuokė, kad dvidešimtojo 
amžiaus oras yra kitoks, kad kūnas, kuris laikė jos dvasią, susi- 
durs su tokia įtampa ir skausmu, apie kuriuos ji net nesapnavo. 
Gūždamasi nuo žūtbūtinių pastangų prisitaikyti, susiradusi 
palyginti saugią vietą uždarame Edinburgo skverelyje, ji ga- 
liausiai užmigo. 

Atsibudus galvoje buvo viena mintis — rasti Adamą, ir kuo 
greičiau. Ji vėl pasinaudos senoviniu menu ir suras jį per moterį, 
pas kurią dabar yra jos pakabukas. 

— Ne! 

Liza pašoko iš miegų, daužydama prigludusią antklodę. 
Viršuje girdėjosi variklių burzgimas. Kartais Lufžwaffė atlėk- 
davo žvalgyti Karališkojo laivyno Rosite, kartais bombonešiai 
praskrisdavo į Glazgą. Jiems nelengvas metas. Ji giliai įkvėpė ir 
drebančia ranka siekdama nuo stalelio cigarečių ir degtukų dė- 
kojo Dievui, kad Edinburgo pasigailėta. Tik sėdėdama lovoje 
su pelenine ant kelių ji pradėjo svarstyti, kas ją išbudino. 

Ji pasitrynė akis ir plačiai nusižiovavo. Giliai galvoje jautė 
kažką nemalonaus, nesusijusio su lėktuvų propelerių dūzgimu 
ir su mintimi, kad mirtinas lėktuvų krovinys bus išmestas į 
juodą Škotijos naktį. Ji atsirėmė į pagalves ir giliai į plaučius 
įtraukė dūmo. 

A-damai! 

Žodis jos galvoje nuskambėjo keistu užsienietiškų akcentu. 
Ji gyvai prisimena tą akcentą. Jos akys išsiplėtė ir ji spoksojo 
į juodus dirbtuvės šešėlius. Langai buvo užtamsinti, švietė tik 
cigaretės galiukas, todėl kambaryje nors į akį durk. Žodis pasi- 
girdo galvoje, bet atrodė, kad jis atsklido iš išorės. Paskubomis 
užspaudusi cigaretę, ji nukėlė kojas ant grindų ir sėdėdama įsi- 
klausė. Variklių burzgesys išnyko tyloje. Ji negirdėjo nieko, tik 
tylų vėjo ūžesį krosnies kamine. 

Visi pojūčiai buvo įtempti. Dabar ji jautė aiškiau, čiupinėjo 
mintis tarsi pirštu, braukdama per smegenų paviršių. 

A-damai. 

— Ne, kale! — Pašokusi nuo lovos, įnirtingai papurtė galvą. 
Atsitrenkė į kėdę ir garsiai nusikeikė, trindama blauzdą. - Ne, 
per mane tu jo nerasi. Perprantu tave, mergele. Iš kur atsiradai 
tokia landi ragana? - Ji kiek galėdama stipriau trynė smilki- 
nius delnais. 

Įjungusi lempą, degtuku užsidegė dujas ir pastatė arbatinu- 
ką, jausdama paguodą jaukiai šnypščiant liepsnelei. Kambaryje 

buvo labai šalta. Paėmusi nuo lovos savo raudonąjį šaliką, ji dre- 
bėdama apsisiautė juo pečius. Štai ir vėl skverbiamasi į jos sme- 
genis; ji beveik jautė, kaip aštri mažo peiliuko geležtė krapšto jai 
iš galvos gyvenimo paslaptis. 

— Kodėl aš? Ko tu iš manęs nori? - Ji pasijuto atatupstomis ei- 
nanti per dirbtuvę, besitraukianti nuo to siaubo mintyse. - Nori 
sužinoti, kur jis? O ko tau reikia iš manęs? 

Tai jau trečias kartas. Ir šis — blogiausias. Atrodė, kad ji girdi 
tolimą beldimą. Iš pradžių ji neišsigando, net nesuirzo. Tada 
beldimas tapo atkaklesnis ir po truputį jos kūnas pradėjo atsi- 
liepti. Išdžiūvo burna, sugniaužė skrandį, šiurpo sprandas, ledi- 
nis drebulys apėmė plaučius ir ji vos pajėgė kvėpuoti, o kažkieno 
kito minčių svoris pamažu traukė ją žemyn. 

Staiga ji nebeištvėrė. Name buvo per daug tylu, dirbtuvėje 
per daug vieniša. Nusiplėšusi šaliką ir naktinius marškinius, ji 
stvėrė megztinį, švarką ir vilnones kelnes. Po dviejų minučių 
išėjo iš pastato ir jau bėgo taku, atskirtu nuo upės senais, susi- 
lanksčiusiais turėklais, skubėdama į miestą. 


Adamą pažadino garsus beldimas į duris. Sunkiai busdamas jis 
čiupo laikrodį, bet nieko neįžiūrėjo. Langai buvo stropiai už- 
temdyti. Jis neįsivaizdavo, kiek dabar valandų. Pagraibęs lem- 
pos jungiklio, priėjo prie durų. 

- Įleisk. Ta tavo draugiukė čigonė persekioja mane! Adamai, 
ji naudoja kažkokią magiją, kad patektų į mano mintis. Daryk 
ką nors. — Liza prasibrovė pro jį ir atsisėdo ant lovos. Ji drebėjo. 

Jis dirstelėjo pro ją į tamsius laiptus, uždarė duris ir pasuko raktą. 

— Kas atsitiko? 

Šviečiant vienintelei lemputei palubėje jis pamatė, kad dabar 
pusė penkių ryto. Jis perbraukė pirštais plaukus. Iki pirmos jis 
skaitė fiziologijos užrašus ir dabar galva buvo kaip prikrėsta košės. 

— Kaip tu čia atsiradai? 

- Atbėgau. - Jos dantys tarškėjo. - Žinau, pasielgiau kvailai. 
Nenorėjau atvesti jos pas tave. Bet labai išsigandau. Ji buvo dirb- 
tuvėje. Mano galvoje. Ji beprotė, Adamai. Visiška beprotė. 

Jis atsisėdo greta ir apkabino ją per pečius. 

- Papasakok man, kas atsitiko. Neskubėdama. 

Nebuvo ko pasakoti. Kaip paaiškinti intuiciją? Žinojimą, kad 
kažkas dedasi tavo galvoje? Instinktą — ir skausmą nuo grem- 
žiančio peilio smaigalio? 

— Kada paskutinį kartą matei ją? —- Aprimusi Liza atsistojo. 
Ji nutraukė nuo lovos Adamo antklodę ir apsisiautė ja pečius. 
"Tebebuvo su paltu ir pirštinėmis. 

Jis suprato užuominą ir nuėjo uždegti dujų. 

— Nemačiau jos. Bent jau iš tikrųjų. Porą kartų man pasirodė, 
kad matau ją gatvėje, po to, tu sakei, ji lankėsi tavo dirbtuvėje. 
Ir viskas. Daugiau nieko. — Jis pažiūrėjo į ją aukštyn nuo krosne- 
lės. — Ji moka keistų dalykų - gali juos vadinti magija — ir sakė, 
kad mokosi daugiau. Bet čigonės paprastai jų moka, argi ne? Jos 
turi galių, yra aiškiaregės. 

— Adamai, aš pati esu aiškiaregė. - Ji kalbėjo taip tyliai, kad 
akimirką jis nesuvokė, ką ji pasakė. — Todėl ji gali patekti į mano 
mintis. Todėl suprantu, kas vyksta. 

Jis spoksojo į ją nemirksėdamas. 

— Negali būti, kad kalbi rimtai. Tai juokinga. Tai nuodėmė! 

- Ak, prabilo pastoriaus sūnus! Žinojau, kad šitaip reaguosi, 
jei tau pasakysiu. — Jos balse atsirado kartėlis. - Adamai, dėl 
Dievo meilės, maniau, kad tu jau supratai, kokį netolerantišką, 
siaurą auklėjimą esi gavęs. Jei žmonės nepaklūsta tavo tėvo pa- 
saulėlio apribojimams, tai nereiškia, kad jie daro nuodėmę! 

- Ne, žinoma, ne. - Jis nuraudo. — Neturėjau galvoje... 

— Turėjai. 

— Liza... - Jis atsistojo, priėjo ir paėmė jos ranką. — Nesibar- 
kime, prašau tavęs. Kad ir ką galvoji apie mane ir mano au- 

klėjimą, neleiskime, kad tai mus atskirtų. - Akimirką jis susi- 
mąstęs iš vidaus sukando skruostą ir pažvelgė į ją. - Nemanau, 
kad Bridė piktavalė. Bent jau nebuvo. Bet jos vertybės kitokios 
negu mūsų. Negu tavo ir mano. Jei ji ko nors užsigeidžia... — 
Staiga jis nutilo, krūptelėjo ir giliai atsiduso. - Neįsivaizduoju, 
kaip ji atsidūrė čia. Ji nieko neišmano apie mūsų gyvenimą, 
apie šį amžių... 

Jis nutilo. 

- Šį amžių? - Liza spoksojo į jį. 

Jis tyliai nusijuokė, tarsi atsiprašydamas. 


- Žinau, skamba kvailai, bet kartais... — Stojo pauzė ir tyla 
užsitęsė. 
— Kartais... - paragino ji. 


— Kartais eidamas susitikti su ja ir praeidamas pro gražųjį 
akmenį ant kalvos, kur mes paprastai susieidavome, aš įsivaiz- 
duodavau, kad įžengiu į praeitį. Tikrąja prasme. Jos pasaulis 
visiškai kitoks. Ji kalbėdavo apie keistus dalykus — apie karalių 
Briudą ir šventąjį Kolumbaną kaip apie gyvus asmenis. Jos gy- 
venimo būdas kai kuriais požiūriais buvo be galo primityvus. 
Parėjęs namo, aš rasdavau paaiškinimą. Ji gyvena skardininkų 
bendruomenėje, o tiems žmonėms laikas dažnai būna sustojęs. 
Jos šeima klajojantys amatininkai ir... — Jis vėl nutilo. Vos ne- 
pasakė „žyniai“. - Išmokiau ją anglų kalbos. Taip ir nežinau, 
kokia kalba ji kalba. Nemanau, kad gėlų. Nežinau, kokia kalba 
skardininkai kalbasi tarpusavyje. Tikriausiai romų. Ji mokėsi 
labai greitai. Jos motina ir brolis sakydavo, kad ji labai gabi. - Jis 
papurtė galvą. Atsisėdęs prie stalo, parėmė galvą rankomis. - Ji 
norėjo vykti su manim į Edinburgą. Manė, kad jai gresia pa- 
vojus iš giminių pusės, nes ji norėjo jų gyvenimo būdą iškeisti 
į manąjį. Bet mūsų buvimo kartu laikas baigėsi. Ji jau mokėsi 
koledže kažkur šiaurėje. Aš negalėjau vežtis jos čionai. Norėjau 
tik viską užbaigti. 

Ji jau buvo pradėjusi kelti man baimę. Garsiai jis to nepasakė. 

- Ar judu buvote meilužiai? —- Liza vangiai dirstelėjo į jį. Iš 
nuovargio jai aplink akis atsirado tamsūs ratilai. 

Jis linktelėjo. 

— O ji tebebuvo... tebėra... tave įsimylėjusi? 

Jis gūžtelėjo pečiais, paskui linktelėjo. 

- Gali būti. 

— Kodėl ji tavęs neranda? 

Jis liūdnai papurtė galvą. 

— Manau, kad ji žino, kur esu. 

— Tai ko ji vis ateina pas mane? 

— Nežinau, Liza. Norėčiau žinoti. 


<=—> 


Kalvos šlaite Bridė svarstė, kodėl jai taip sunku patekti į A-damo 

mintis. Gal dėl to, kad jo tėvas — žynys; nieko jai nesakęs, 
A-damas tikriausiai išmoko jos neprisileisti. Su Liza lengva. Ji 

imli, atvira bet kokiam mėginimui. Bent iš pradžių. Bridė spok- 
sojo į vėsų, tamsų šaltinio vandenį toje vietoje, kur šydas plonas, 
ir sutrikusi purtė galvą. Vaizdai, buvę tokie aiškūs ir ryškūs, da- 
bar susiliejo, o jos protas nuvargo. Ji pritūpė ir pasitrynė akis, 
drebėdama brėkštančioje aušroje. Virš jos į niūrų žalią dangų 
kilo Arturo Sosto gūbrys, o apačioje jau prasidėjo miesto eis- 
mas. Ji prisimerkusi žiūrėjo į debesis. Kai pirmą kartą pamatė 
lėktuvus, ją apėmė siaubas. Žiemą jie skrido nuo jūros išsirikia- 
vę kaip žąsys ir vis artėjo, jų burzgiantys varikliai dundėjo jai 
ausyse ir galiausiai ji parkrito ant žolės ir ėmė šaukti, rankomis 

spausdama ausis. Bet jie skrido ir nuskrido į vakarus, o ji po tru- 
putį priprato prie jų. Atrodė, kad jie niekada nesiliaus skraidę. Ji 
negalėjo žinoti, kaip jie nusiaubia pramoninius Škotijos vidurio 
rajonus, mėtydami ant jų bombas. 

Kartais ji nakvodavo lauke, susisupusi į pasivogtas antklo- 
des; kartais — ant grindų pas moterį, vardu Megė, su kuria su- 
sidraugavo, kai sėdėjo greta ant suolelio parke. Maistą ji vogė. 
Drabužius pasivogė — ji žinojo, kaip pasislėpti savo burtų rate. 
Tik nežinojo, bet jai ir nebuvo svarbu, kad ją jau pastebėjo žmo- 
nės, kuriems tai rūpi, ir priskyrė prie protiškai pakrikusių, bet 
nepavojingų. Karui pasiekus antrą fazę, žmonėms rūpėjo kiti 
dalykai, o ne graži jauna moteris, vaikštanti Edinburgo gatvė- 
mis padėrusiu žvilgsniu, kartais sutinkama prie Dyn Vilidžo, 
kartais Grasmarkete, laukianti, visada laukianti kažko, kas nie- 
kada nepasirodo. 

Žiūrėdama į durpingą vandenį, ji pamėgino dar kartą. 

A-damai. A-damai, kur tu? 

Bet jo nebuvo. Toli, kitoje Edinburgo pusėje, ligoninėje, 
Adamas žiūrėjo į šrapnelio nutrauktą ranką ir tvardėsi, kad ne- 
susivemtų. 


Septintas skynius 


— Na, ką pasakysi? 

Liza nutraukė uždangalą nuo paveikslo ir išdidžiai žengė 
atgal. Adamas žiūrėjo nemirksėdamas. Jis matė veidą, kūno 
plokštumas, dideles tamsias mąslias akis, bjaurias stiprias ran- 
kas, audringą nejaukų foną, bet savęs neatpažino. Ji atidžiai ste- 
bėjo jį ir matė, kaip jo veidas ištįso. 

— Tau nepatinka. 

— Nuostabus paveikslas, Liza. — Jis stengėsi kalbėti entuzias- 
tingai. — Tik man kiek per modernus. - Jis liūdnai gūžtelėjo 
pečiais. — Ar aš tikrai toks? 

— Ak tu! — Ji piktai treptelėjo koja. — Tu nepakenčiamas! 
Žinoma, tu tikrai toks! Tam tikru požiūriu. Tai tavo, gydytojo, 
portretas. Tavo, vyro, portretas. Čia tavo esmė. 

— Suprantu. - Adamas pažiūrėjo atidžiau. Kai kur kūnas buvo 
skaidraus žalio atspalvio, ir Adamui atrodė ypač nesveikas. — 
Atleisk, Liza. Juk žinai, koks aš neišmanėlis. 

— Tikrai. — Ji garsiai atsiduso. - Ką man su tavimi daryti? 

— Pamokyk mane vertinti meną. - Jis nutaisė gailią nubausto 
mokinuko miną, bet ji tik dar labiau supyko. 

— Nesivarginsiu. Pasaulyje yra daug žmonių, kurie vertina 
meną. Tu eik stebėti paukščių, nurėžk kam nors koją ar veik ką 
kita. - Susinėrusi rankas ji nusigręžė nuo jo ir nuėjo žiūrėti pro 

langą. Lietus sruvo per stiklą, vėjo gūsiai barškino rėmus. - Eik. 
Eik. Aš nesikalbu su tavim. 

Jis žiūrėjo į ją stengdamasis nuspręsti, ar ji kalba rimtai. Ir 
staiga numojo ranka. Jis turi rimtesnių darbų, kuriuos reikia at- 
likti per šį brangų laiką, o ne žaisti su ja kvailus žaidimus. 

Ji išgirdo, kaip trinktelėjo durys, ir atsigręžė, negalėdama 
patikėti. 

- Adamai! 

Jis buvo išėjęs. 

Ji atsiduso. Pastaruoju metu tai atsitinka vis dažniau. Kartais 
ji svarsto, ar jų nuomonės sutampa dėl bent vieno dalyko. 

A-damai. 

Ji pakėlė galvą priblokšta, iš karto pamiršusi ginčą su Adamu. 
Jau kelis mėnesius ji negirdėjo mintyse šito balso. Jis buvo toli- 
mas, ieškantis. 

— Ne! - Ji užspaudė ausis rankomis. 

A-damai. Maldauju, padėk man. 

- Eik šalin! - Liza apsisuko ratu, dirstelėjo į visus dirbtuvės 
kampus, lyg būtų galėjusi pamatyti balso savininkę. - Ar nesu- 
pranti, kad tavęs čia nereikia! Palik mane ramybėje! 

- Liza! - Dabar ji išgirdo tvirtą, vyrišką įsižeidusio žmogaus 
balsą. Bet ne Adamo. - Tikiuosi, kad kalbi nerimtai, mieloji. 

- Filipai! - Baimę nuplovė palengvėjimo banga. - Įeik! 

- Ar aš tikrai mačiau tavo jaunąjį daktariuką skubantį taku, 
lyg jį vytųsi pragaro šunys? — Filipas Stivensonas, maždaug 
dvidešimčia metų vyresnis už Lizą, pastaruosius dvejus metus 
buvo jos darbų vadovas. Aukštas, pribloškiančiai patrauklus vy- 
ras plieno pilkumo plaukais ir žavinga sukta šypsena buvo visų 
dailės studenčių taikinys, o Liza gerai žinojo, kad retkarčiais jai 
parodomas dėmesys sukelia kolegių apmaudą ir pavydą. 

— Tu nesuklydai. 


- Susibarėte? 

- Galima ir taip sakyti. Jam nepatiko portretas. 

- Jaunasis pagonis. — Filipas stovėjo priešais molbertą ir tylė- 
damas kelias akimirkas žiūrėjo į portretą. - Tu jį puikiai paga- 
vai. Bet tikriausiai jis nepamalonino jaunuolio savimylos. Ar jis 
tikrai toks šiek tiek apsėstas? 

— Manau, kad taip. - Ji išsiblaškiusi pridėjo ranką prie galvos. 
Balsas ten tebeskambėjo. 

A-damai, kur tu? 

Jis buvo liūdnas, pasimetęs. 

Filipas pastebėjo jos veido išraišką. 

- Kas yra, mieloji? Skauda ausį? 

Ji papurtė galvą. 

— Tu nepatikėsi. 

- Išmėgink mane. - Jis tebestovėjo priešais molbertą, sunėręs 
rankas. 

- Gerai. Tai klausykis. - Staiga jai iki kaklo buvo gana Adamo 
ir jį sekiojančios dvasios. — Pertšyre Adamas turėjo draugę čigonę. 
Kai vyko į Edinburgą, pasakė jai, kad ji negali vykti kartu. Ir ži- 
nai, ji užleido ant jo burtus. Užbūrė jį ir dabar persekioja mane. Ji 
kalbasi su manim mano mintyse, ir tai mane mirtinai gąsdina! 

Jos balsas drebėjo vos girdimai, bet dabar jis visą dėmesį at- 
kreipė į ją. Atgręžė nugarą į molbertą ir spoksojo į Lizą. 

— Tikiuosi, juokauji. 

— Ne. 

— Liaukis, Liza, tai tik tavo vaizduotė. 

- Jei taip, tai mano vieta beprotnamyje. 

- Tokių dalykų nebūna. 

- Būna. Bet ilgai nebesitęs. Jaučiu, kad jeigu pasakysiu sudie 
Adamui, gražioji Bridė irgi dings. 

— O ar nori pasakyti jam sudie? — Filipas susimąstęs stebėjo 
ją iš po vešlių antakių. — Tave tas jaunuolis sužavėjo iš pirmo 
žvilgsnio. 

Ji nusišiepė. 

- Ar buvo taip akivaizdu? - Akimirką ji žiūrėjo į jį. Palyginti 
su Adamu, jis atrodė tvirtas, patikimas ir labai saugus. — Filai, 
pridūrė ji, - yra dar kai kas. Adamui išvykus, jo namuose atsiti- 
ko baisus dalykas. Buvo nužudyta jo tėvo namų šeimininkė. - Ji 
atsigręžė. — Nužudyta žiauriai. Persmeigta peiliu. Taip ir nerado, 
kas tai padarė. - Ji vėl įsispoksojo į portretą, lyg ieškodama jame 
atsakymo. 

Jis aplenkė ją. 

- Ir tu manai, kad tai jo draugės darbas? 

Ji gūžtelėjo. 

- Ji mėgino nužudyti mane, Filai. Sviedė į mane peilį. Adamas 
netiki. Kai jis atėjo, kambaryje nieko nebuvo, jis neprasilenkė su 
ja ant laiptų ir mes neradome peilio, bet... - Ji nutilo. 

- Liza. - Filas žengė kelis žingsnius arčiau ir švelniai suėmė 
jos pečius, priversdamas ją žiūrėti tiesiai į jį. — Ar pranešei 
policijai? 

Ji papurtė galvą. 

- Kodėl? 

— Nebuvo prasmės. Galėjau remtis tik savo žodžiais. Adamui, 
regis, atrodė, kad man prisisapnavo. Bet tai netiesa. Aš žinau, 
kad neprisisapnavo. 

- Ar aptarei su juo tikimybę, kad ji gali būti kalta dėl anos 
moters mirties? 

Ji vėl papurtė galvą. 

- Liza, mieloji, man regis, kad jeigu tu tikrai manei, jog pami- 
šusi mergina laksto po Škotiją peiliu žudydama žmones į kairę, į 
dešinę ir per vidurį, tu privalėjai kažką daryti. Turėjai pasakyti 
Adamui. Turėjai pranešti policijai. Ir anksčiau pasakyti man. — 
Jis patraukė ją arčiau savęs ir laikė apkabinęs. 

Akimirką ji įsitempė, bet greit atsipalaidavo. Suvokė, kad 
keistas landus balsas dingo iš galvos. 

Filas pastovėjo per jos galvą žiūrėdamas į portretą, stengda- 
masis išlikti ramus, nespausti jos glėbyje ir neišgąsdinti dar 1a- 
biau, tada švelniai pakštelėjo jai į plaukus. 

— Nagi, mergaite. Manau, kad dabar labiausiai reikia pavalgy- 
ti. Palikime tavo paveikslą, tavo dirbtuvę ir vargšę šmėklą jiems 
patiems ir eikime išleisti savo nustatytųjų penkių šilingų geriau- 
siam valgiui, kokį tik rasime Zže Apericif kavinėje. 


Kai Adamas rado Džeinės laiškelį, kviečiantį jį susitikti NMorzb 
British arbatinėje, jis vos nepasakė „ne“. Jei būtų turėjęs darbo, 
tikrai būtų atsisakęs, bet dabar dvi valandos laisvos, o Liza sakė 
įsitraukusi į tapybą ir nenorėtų daryti pertraukos dėl tokio trum- 
po susitikimo. Įsižeidęs jis paskambino Džeinei iš Studentų są- 
jungos. Jiedu sėdėjo greta minkštuose krėsluose su lėkšte pyra- 
gaičių ir sklindžių bei karštu arbatiniu, ir Džeinė pasakojo jam 
apie savo santykius su Robiu. Jiedu kalbėjosi tyliai, matydami, 
kad kitos poros aplink juos taip pat įsitraukusios į tylius pokal- 
bius, jiedu daug juokėsi, ir jis pajuto, kartu su kaltės dėl neištiki- 
mybės dygtelėjimu, kad lygina švelnų Džeinės gerumą ir žavesį 
su kandžiu Lizos elgesiu ir viską stelbiančiu talentu. 

— Robis tarnauja Anglijoje. - Džeinė įpylė Adamui arbatos ir 
įdėjo jam sklindį. Jis vangiai linktelėjo ir vos laikėsi atsimerkęs. 
Beveik visą praėjusią naktį mokėsi. - Baisu, - kalbėjo ji toliau. — 
Aš nežinau, kaip jis laikosi. Nežinau, kas vyksta. Jis net negali 
pasakyti man, kur yra. 

Adamas užjaučiamai gūžtelėjo. 

— Kodėl neišvažiuoji namo? Ten irgi galėtum daug padėti, o 
tėvas sužinotų tau apie Robį. 

Ji prikando lūpą. 

- Iš dalies noriu išvažiuoti. Aš tikrai nepagelbėsiu kare studi- 
juodama klasikinę literatūrą! 

Jis nusijuokė. 

— Džeine, kas nors turi palaikyti lygį. Kodėl ne tu? Tu per 
jauna ir per graži, kad įsitrauktum į karą! Nebijok. Vis tiek ne- 
trukus būsi priversta kasti bulves arba vynioti tvarsčius, todėl 
dabar išnaudok laiką. 

—- Du mūsų dėstytojai išvyko. Tikriausiai netrukus uždarys 
fakultetą. 

— Vadinasi, laikas važiuoti ir tau. — Jis nutaisė liūdną grima- 
są. - Siaubingai tavęs ilgėsiuos. 

- Tikrai? - Ji dirstelėjo į jį pro blakstienas. - Maniau, kad tu 
matai tik Lizą. 

Jis tylėjo. Kaip paaiškinti, ką jis jaučia Lizai? Jis pats nežino. 
O jeigu žinotų, staiga toptelėjo jam, ar norėtų pasakyti Džeinei? 
Jis trupino lėkštėje sausą sklindį ir peiliu stumdė trupinius. 
Sviesto nebuvo. 

Ji pakėlė vieną antakį. 

— Na, Liza tave įsimylėjusi, - švelniai priminė ji. 

Jis linktelėjo. 

- Bet būtų nesąžininga įsitraukti į santykius, kalbu apie rim- 
tus santykius. Dabar turėsiu vis mažiau laiko. Dirbu kiekvieną 
Dievo duotą valandą - gydytojų labai trūks — ir krūvis tik didės. - 
Ar tai pasiteisinimas, pamanė jis staiga. Dar niekas neprašė jo 
analizuoti tikruosius jausmus Lizai. Jis ją mylėjo. Jis ja žavėjosi. 
Bet kažkas viduje stabdė jį. Gal baimė mačius, ką aistra ir įsipa- 
reigojimas padarė jo tėvams? O gal kaltė prisiminus Bridę, jos 
liūdną veidą, kai paskutinį kartą paliko ją? Jis nežinojo. - Vasarą 
važiuosiu į Glazgą šešių savaičių praktikai klinikoje, ir jeigu ma- 
nęs nepašauks, kai tik baigsiu, tikriausiai vyksiu į Londoną arba 
atgal į Glazgą, o gal kitur, kur labiausiai reikia žmonių. Dabar 
negaliu galvoti apie santuoką ir panašius dalykus. 

— Tada turėtum jai pasakyti. - Džeinė vėl ištiesė ranką ir pri- 
pylė jam arbatos. — Elgiesi nesąžiningai, Adamai. — Ji liūdnai 
nusišypsojo jam ir po akimirkos jis atsakė jai šypsena. 

Bridė pliaukštelėjo delnu į vandenį ir išsiplūdo. Kur dingo vaiz- 
dai? Kur A-damas, kur moteris, kur ta rudaplaukė, kuri piešia 
paveikslus? Ji jų nebemato. Nieko nebemato. Galva sukosi, buvo 
siaubingai šalta. Ji pažiūrėjo į rankas. Jos buvo pamėlusios ir dre- 
bėjo. Ji nurėpliojo atatupsta nuo šaltinio krašto ir mėgino atsisto- 
ti. Dangus jau buvo pajuodęs. Ausyse keistai zvimbė. Ji išgirdo, 
kaip kažkas šaukia ją vardu. Ji papurtė galvą. Broikano balsas. 
Broikano, kuris prisiekė ją nužudyti. Bet negalima leisti jam at- 
sekti paskui ją čia. Tik ne į A-damo laiką. Tik ne į A-damo 
miestą. Ji sunkiai atsistojo ir nusigręžė nuo vandens. Jei sugebėtų 
rasti kelią į Megės kambarį, viskas būtų gerai. Maišelyje ji turi 
maisto; Megę visada galima papirkti maistu arba buteliu alaus, 
dar geriau džino arba blogiausiu atveju denatūruoto spirito. Senė 
barninga ir nešvari, jos kambarys skurdus. Dvokiantis ir šaltas, 
bet jame ne taip šalta, kaip tomis giedromis naktimis ant kalvos, 
kai vėjas skverbiasi iki kaulų ir atrodo, kad tuoj mirsi. Ji lėtai 
pradėjo žengti po žingsnelį ir pasuko žemyn miesto link. 

Ji nežino, kas nutiko, kai ji nualpo, ir nejuto, kada jos kūnas 
buvo pakeltas ir paguldytas ant neštuvų. Ji nežino, kad ją atvežė 
į ligoninę. Jos dvasia tebeklajojo po kalvą sutrikusi, išsigandusi, 
vėjas nešė tik piktus Broikano šūksnius ir jo arklio kanopų tauk- 
šėjimo aidą juodoje erdvės begalybėje. 

Išvargęs gydytojas stovėjo, žiūrėjo į ligoninės lovoje ramiai 
gulinčią merginą ir purtė galvą. 

- Ji turėjo patirti sukrėtimą. Šiltai apklokite ją ir stebėkite. 
Tik tiek galime padaryti. Ar kas nors žino, kas ji? Kodėl ji netu- 
ri asmens kortelės? - Jo dar laukė šimtas ligonių su matomomis 
žaizdomis. 

Bridė krustelėjo, jos galva neramiai blaškėsi ant pagalvės. Ji tar- 
si pro miglą matė palatą ir aukštą rudaplaukį vyrą baltu chalatu su 
stetoskopu po kaklu; ji matė kitas lovas, moteris, suguldytas eilė- 
mis, vienos jų tyliai verkė, kitos gulėjo ramiai, veidai išblyškę kaip 

stangrinti medvilniniai užvalkalai, ant kurių jos gulėjo. Bet ji ne- 
pajėgė reaguoti. Atrodė, kad jos pasaulį nuo šito skiria pertvara; 
miglos pertvara, slopinanti garsą, perkelianti ją į kažkokią netikrą 
būseną, kur ji už savęs matė savo namų kalvą, brolį, mėginantį 
nutverti jos ranką, o jam už nugaros vis artėjo Broikano sekėjai. 

Kai slaugė pasodinusi atrėmė ją į pagalves ir šaukštu kažkuo 
valgydino, ji klusniai rijo. Ji nesipriešino, kai kempine plovė jos 
laibą kūną ir pervilko marškinius, nereagavo, kai kažkas atėjo ir 
sušukavo jai plaukus arba kai kapelionas meldėsi prie jos krikš- 
čionių Dievui. Jos nepasiekė niekas. Spintelėje prie lovos gulėjo 
nepaliestas jos maišelis. Mažoje odinėje piniginėje nebuvo nei 
vardo, nei adreso; graži pudrinė be inicialų. Dėmesį patraukė 
aprūdijęs peiliukas, apie jį pakalbėjo, bet greitai grąžino į mai- 
šelį ir pamiršo. 


- Sutiksi važiuoti su manim? — Liza sėdėjo priešais Adamą 
The Aperitif kavinėje Frederiko gatvėje. - Tikrai rasi laiko? — Jos 
balse nuskambėjo dar jam negirdėtas sarkazmas. 

- Žinoma. - Jis nusišypsojo jai, stengdamasis negalvoti apie 
sąskaitą, kurios netrukus turės paprašyti. 

Ji atsakė jam plačia šypsena, supratusi jo mintis, ir, savo gė- 
dai, jis pajuto, kaip jam į ranką spraudžiamas dešimties šilingų 
banknotas. 

- Paimk. Aš tau skolinga. Pardaviau du paveikslus. Kai gy- 
vensi Londone ir įsikursi Harlėjaus gatvėje, pakviesi mane į 
Ritz restoraną. Sutarta? 

Adamas linktelėjo palengvėjusia širdimi. 

- Sutarta. 

Morningsaido gatvės buvo tuščios ir ramios, ištrūkus iš mies- 
to centro šurmulio, minių ir eilių. Namas pilkas, tvirtas, respek- 
tabilus, su raštuotomis tinklinėmis užuolaidomis ir rožynais abi- 
pus keliuko. Jiedu įėjo, užtrenkė vartelius ir lėtai patraukė prie 


148 


paradinių durų. Pievutėje augo kriaušė, joje giedojo strazdas, jo 
gerklė pūtėsi ir virpėjo giesmės ekstazėje. Duris jiems atvėrė 
keturiasdešimtmetė moteris, vilkinti tvarkingu kostiumėliu, su 
perlų vėriniu, kojos apautos rudais raštuotos odos batais. Tik eg- 
zotiški žiedai su gintaro, lazurito ir nefrito akutėmis priminė jos 
pašaukimą. Ji įvedė juos į priekinį kambarį, kur stovėjo masyvi 
sofa, du priderinti krėslai ir žemas stalas. Ant stalo pūpsojo kaž- 
kas, pridengtas juoda medžiaga. Adamas pajuto, kaip jo skran- 
dis verčiasi iš pasibjaurėjimo. Moteris turėjo krištolinį rutulį. 

- Prašau sėstis. - Ji nusišypsojo ir be komentarų paėmė voką, 
kurį Liza stumtelėjo jai per stalą. Aišku, mokama iš anksto. 
Moteris įkišo neatplėštą voką į kišenę, atsisėdo priešais ir ap- 
žvelgė juos stebėtinai nuovokiomis akimis. 

- Taigi. Kaip suprantu, turite bėdos dėl čigonės užkeikimo. 

Liza linktelėjo. 

- Ponia Gardiner, kaip jau aiškinau telefonu, aš negaliu to 
suprasti. Jaučiu ją visur, kur bebūčiau. Ar einu į meno kole- 
džą, ar namo į savo dirbtuvę, ar esu kurso vadovo namuose... — 
Sakydama tai, nepastebėjo aštraus Adamo žvilgsnio. — Ji visur 
yra šalia ir stebi mane. Mano galvoje. Tai varo mane iš proto! 

- O kaip jūs, pone Kreigai, ar ji šitaip persekioja ir jus? 

Atrodė, kad moters akys žiūri tiesiai jam į sielą. Jis nejaukiai 
gūžtelėjo. 

— Beveik ne. Porą kartų mačiau ją. Stovinčią netoli mano 
namų Aukštutinėje gatvėje. Nesuprantu, kodėl ji šitaip perse- 
kioja Lizą. 

- Nesunku suprasti. - Ponia Gardiner elegantiškai sukryžiavo 
kojas ir Adamas išgirdo šilkinių kojinių šiugždesį. - Panelė Von 
yra iš prigimties aiškiaregė. Tai merginai lengva ją pasiekti. 

- Aiškiaregė? - Adamas žiūrėjo nustebęs. 

Liza nutaisė grimasą. 

— Sakiau tau, kad esu tokia. 

— Akivaizdu, kad jai sunku užmegzti ryšį su jumis, pone 
moji grandis. Toks telepatinis ryšys ir geriausiu atveju esti labai 
silpnas. Jis tikriausiai nėra abipusis. Ar galiu paklausti, kodėl 
nesusitinkate su ja ir nepaprašote liautis? 

— Nes negaliu jos rasti, — beviltiškai atsakė Adamas. — Kai 
man pasirodė, kad ją matau, nuėjau prie jos, bet jos nebuvo. 
Neįsivaizduoju, kur ji gyvena. - Jis nutaisė niūrų veidą. Tikrai ne- 
sakys joms, kad net nemėgino jos ieškoti, kad mažiau už viską jam 
norisi susitikti su Bride. - Liza sakė, kad jūs galėtumėt užmegzti 
su ja ryšį. Liepti jai pasitraukti. Dėl to mes pas jus atėjome. 

- Suprantama. — Ponia Gardiner mįslingai šyptelėjo. - Bet 
pirma kai ko paklausinėsiu. - Ji giliai įkvėpė ir staiga stabtelėjo 
lyg kažko sutrikusi. - Pone Kreigai, atleiskit, kad klausiu, bet 
turiu žinoti. Panelė Von sakė, kad toji Bridė yra čigonė iš skar- 
dininkų giminės. Ar taip? 

Adamas linktelėjo. 

— Ar turite kokį nors jos daiktą? Ar ji jums ką nors davė atmi- 
nimui? Gal talismaną? Ką nors, ką jūs savo ruožtu padovanojote 
panelei Von? 

Adamas įsitempė. Pakabukas. Bet ar jis gali prisipažinti Lizai, 
kad dovanojo jai Bridės dovaną? Jis giliai įkvėpė ir papurtė galvą. 

— Ne. 

— Klausiu todėl, kad jeigu tokį daiktą turėtumėt, ji naudotųsi 
juo kaip ryšiu. Tai įprastas čigonų burtas siekiant pajungti ki- 
tus savo valiai. Gal ji davė kokį daiktą jums pačiam nepajutus? 
Pavyzdžiui, paslėpė jį tarp jūsų daiktų. 

Jis prikando lūpą jausdamas, kad abi moterys atidžiai žiūri į jį, 
ir akimirkai persikėlė į vasarą ant kalvos ir palapinę prie upelio. 

- Ji man nieko nedavė. Esu įsitikinęs. 

— Supratau. - Ponia Gardiner atrodė nusivylusi. Ji gūžtelėjo 
pečiais ir palinko prie stalo. - Na, dabar galiu tik pasitarti su savo 

rutuliu, pažiūrėti, ką jis pasakys. — Ji nudengė juodą medžiagą, ir 
Adamas pasijuto spoksąs į drumstą, kibirkščiuojantį krištolą. 

Ji ilgai tylėjo. Adamą staiga apėmė panika pabūgus, kad ru- 
tulyje ji išvys tikrą tiesą. Tą jausmą akimirksniu išstūmė pašaipa 
dėl savo patiklumo ir nesuvaldomas noras juoktis, tad jis pakėlė 
galvą, mėgindamas sugauti Lizos žvilgsnį. Bet ji žiūrėjo į rutulį 
taip pat atidžiai, kaip ponia Gardiner. Adamas garsiai atsiduso 
ir atsilošė į sofos atramą, atsitolindamas nuo to, ką abi moterys 
darė. Kad ir kaip jos stengtųsi, Bridės nepasieks. 

— Ak, aš jau matau ją. - Ponia Gardiner tylėjo taip ilgai, kad 
Adamas krūptelėjo. - Graži mergina ilgais tamsiais plaukais. Ji 
stovi prie nuostabaus 2752 akmens. Matau raižinius. Gyvūnai, 
žaibas, pusmėnulis. Štai kur ji semiasi galios jums pasiekti. Tik- 
riausiai lietėte akmenį kartu su ja. Jūs pats sukūrėte ryšį. 

Adamas spoksojo į ją jausdamas, kaip blykšta. Liza tikriausiai 
papasakojo tai moteriai telefonu. 

Bet jis niekada nesakė to Lizai. 

— Taip, — kalbėjo ponia Gardiner. Atrodė, kad ji įėjo į reikalin- 
gą ritmą. - Aplink ją matau miglą. Mergina pasimetusi. Šeima 
jos ieško. Matau daug pykčio. Jis spragsi aplink akmenį. Matau 
pavojų. Baimę. Girdžiu juos garsiai šaukiančius. Keista kalba. 
Aš jos nesuprantu. - Ant viršutinės storai pudruotos moters lū- 
pos pasirodė prakaito lašeliai. - Jie jus medžioja, pone Kreigai. - 
Staiga ji nusigręžė nuo rutulio, pažvelgė tiesiai į Adamą, ir jos 
akyse jis pamatė siaubą. - Jie jus medžioja. Medžios tiek, kiek 
prireiks, o radę jie jus nužudys. 

Adamui atrodė, kad susivems. Jis spoksojo į ją girdėdamas, 
kaip Liza aiktelėjusi sulaikė kvėpavimą. Moters rankos drebėjo, 
kai ji vėl palinko prie krištolinio rutulio. Jis pasekė jos žvilgs- 
nį, negalėdamas atitraukti akių, bet rutulys jau buvo pajuodęs. 
Vaivorykštės spalvų švieselės, šokusios jo viduje, kai saulė apšvie- 
tė jį pro tinklinę užuolaidą, jau dingo. Kambaryje tapo tamsu. 

Moteris lėtai papurtė galvą. 

- Daugiau nieko nematau. — Ji atsilošė ir rankomis trynėsi 
veidą. — Turiu pasakyti jums vieną dalyką. Deja, pone Kreigai, 
jūsų Bridė yra mirusi. Gal kada nors ji buvo čigonė, bet jaunoji 
panelė, kuri jus persekioja, yra labai labai seniai mirusi. 


- Juk tu melavai! — Liza užsipuolė jį, vos jiems išėjus į lauką. 
Veidas buvo šaltas kaip ledas. — Tu man dovanojai jos daiktą. 
Pakabuką! 

Adamas spoksojo į ją. 

— Kaip tu supratai? 

- Atmetus, kad tai vienintelė tavo dovana? - Ji pamatė, kaip 
raudonis užliejo jam skruostus ir tuojau pat pasigailėjo. Juk jis 
bepinigis studentas. Bet ji neatlyžo. - Kodėl, Adamai? Kodėl 
dovanojai jį man? 

— Norėjau ką nors tau padovanoti, — atsakė jis suglumęs. — 
Neketinau daugiau su ja susitikti. Pakabukas toks gražus... - Jis 
nutilo ir stovėjo rankas susikišęs į kišenes, spoksodamas į er- 
dvę. - Ar tu patikėjai, kai ji pasakė, kad Bridė mirusi? 

Liza akimirką patylėjo. 

— Nežinau! 

-— Vargšė Bridė. — Jis žengė kelis žingsnius tylia gatve ir vėl 
sustojo. — Buvo tokia kupina gyvybės. 

Liza sekė paskui jį. 

- Bridė ne vargšė, Adamai. Ji pavojinga. Ji klastinga. Net jei 
ji tik šmėkla, ji vis tiek yra čia, dėl Dievo meilės! Ir gali atsiimti 
savo pakabuką. Dabar. Šiandien pat. 

Kai jie grįžo į dirbtuvę, ji tuojau pat priėjo prie stalelio, kur 
gulėjo sidabrinis talismanas. Paėmusi atidavė Adamui. 

— Daugiau jokių dovanų. 

- Liza... 

— Ne, Adamai. - Ji papūtė lūpas. - Atleisk. Nė vienai mergi- 
nai nepatiktų perdovanota kitos dovana. Nė viena nenorėtų, kad 

jai būtų meluojama. Neminint to, kad mane persekioja šmėkla, 
kuri priklauso tau! Tu man labai patinki, Adamai, ir visada pa- 
tiksi, bet kai gana, tai gana! - Ji staiga nusigręžė, kad jis nepa- 
matytų jos piktų ašarų. — Išeik, prašau tavęs. 

- Liza, negi kalbi rimtai? Mudu kartu tiek patyrėme... 

- Tiesą sakai! - ji atsigręžė. - Daug patyrėme, ir dėl to kalta 
Bridė. Tvarkykis su ja pats. Ji ne mano galvos skausmas! 


Robio kambarį užėmė Endrius Tomsonas, kitas ketvirto kur- 
so studentas, ketinantis tapti chirurgu. Jo, kaip visų medicinos 
studentų, šaukimas aną liepą buvo atidėtas, remiantis gerais 
pažymiais ir būsimos profesijos pareikalavimu ateityje. Jiedu su 
Adamu neblogai susigyveno, bet abu taip stropiai mokėsi, kad 
rasdavo tik truputį laiko kartu išgerti alaus Lotiano gatvėje. 
"Todėl Adamas beveik nustebo, kai grįžęs nuvargęs po budėjimo 
ligoninėje ir paskaitų rado Endrių stovintį prie lango mažoje 
svetainėje ir spoksantį į siaurą gatvelę, kur pusnuogis drebantis 
vaikas erzino nusususį šunį. Adamui gėjus, jis atsigręžė. 

- Taip ir maniau, kad turėtum pareiti. - Jis padvejojo. - Deja, 
turiu blogų naujienų. - Jis patylėjo, Adamui stovint tarpduryje. 
Apie Robį. Jo lėktuvą pašovė. 

Adamas giliai įkvėpė. Tai jau buvo atsitikę keliems jo pažįsta- 
miems jaunuoliams. Bet nė vienam artimam. Kol kas. 

- Ar jis sunkiai sužeistas? — Balsas buvo prikimęs. 

- Jis žuvo. Užjaučiu, bičiuli. Tikrai. 

Endriui išėjus, Adamas ilgai gulėjo kniūbsčias lovoje, o kam- 
baryje darėsi vis tamsiau. Galvoje buvo tuščia. Jis neleido sau 
prisiminti gerų laikų. Neleido sau galvoti apie Robio tėvą, sene- 
lius ar Džeinę. Mintyse matė tik jauną, besijuokiantį Oro pajė- 
gų karininką, kurio uniformos mėlynumas taip paryškindavo jo 
mėlynas akis, susijaudinusį, entuziastingą, laikantį karą iššūkiu, 
netgi žaidimu. Jis išliko gyvas perkeltas į pietus, išliko gyvas per 

mūšį dėl Britanijos, rašė, kad po savaitės atvažiuos atostogų ir 
jie pasimatys. O dabar jo nebėra. 

Buvo jau visai sutemę, kai Endrius stumtelėjo duris ir nuėjo 
užtemdyti lango prieš įjungiant šviesą. 

- Kaip laikaisi? 

Adamas atsivertė ant nugaros ir ranka prisidengė akis nuo 
šviesos. 

— Man reikėtų nuvažiuoti pas Džeinę. - Balsas buvo prikimęs, 
bet jis neverkė. Liūdesys tvirtai užgulė krūtinę. 

Endrius užsidegė cigaretę ir stovėjo nugara į langą, stebėda- 
mas jį. 

- Galiu pasiskolinti senąjį railį iš savo bičiulio Džimio Granto. 
Nuvešiu tave pas ją, jei nori. 

Adamas nuleido kojas ant grindų ir delnais pasitrynė veidą. 

—- Duok man cigaretę. Vargšė Džeinė. Kaip ji ištvers? 


Automobilis iš lėto važiavo siaurais pasienio keliukais, apgaibo- 
mis ieškodamas kelio, kol pasiekė didžiulius vartus, vedančius 
prie seno apšiurusio bokšto. Adamas su Robiu juokaudavo, kad 
Džeinė tai Rapuncelė, tik ją įkalinusi laiko ne ragana, o piktas 
dėdė. Kenedžiai, kurių šeimoje ji dabar gyveno pasitraukusi iš 
universiteto, buvo tolimi giminės, bet ji toli gražu nebuvo kalinė, 
o su didžiausiu džiaugsmu padėjo jiems-ūkyje. 

Adamas trumpai pasėdėjo priekinėje railio sėdynėje, spokso- 
damas į tamsų bokšto masyvą. 

- Panašu į sceną iš „Makbeto“. 

Endrius linktelėjo. 

- Klausyk, aš važiuosiu atgal. Ar rytoj tu sugebėsi grįžti? 

- Žinoma. - Adamas atidarė dureles ir išlipo. - Palinkėk 
sėkmės. 

Patampęs skambučio virvelę, jis laukė šaltame vėjyje, o mažas 
automobilis nuvažiavo į tamsą. Duris atidarė Džeinė. 

— Adamas? - Ji įtraukė jį į vidų ir uždarė duris. Tada prapliupo 
ašaromis. 

— Nesitikėjau tavęs sulaukti, - pasakė vesdama jį į virtuvę, vie- 
nintelę šiltą patalpą namuose. — Galėjau nujausti, kad atvyk- 
si. Koks tu mielas, Adamai! Aš prižiūriu vaikus. Kiti išvyko į 
Edinburgą žiūrėti reviu Karališkajame teatre. Liks nakvoti ir 
grįš rytoj iš ryto. Jie ketino atšaukti išvyką, likti su manim, bet 
man norėjosi pabūti vienai. - Ji patylėjo. - Vėliau nebenorėjau 
būti viena. Džiaugiuosi, kad tu atvažiavai. 

Jiedu ilgai sėdėjo virtuvėje. Ji dar kiek paverkė, tada nutilo, 
žiūrėjo į kakavą, kurios jis jai išvirė, ir siūbavo pirmyn atgal se- 
noje kėdėje prie viryklės. 

- Žinai, Robis dažnai kalbėdavo apie sužadėtuves, — tarė ji 
pagaliau, žvelgdama į jį paraudusiomis akimis. 

— Tikrai? —Jį nustebino persmelkęs pavydas, ir jis tuojau pat 
širdy susigėdo. 

Ji linktelėjo. 

— Aš nenorėjau. Tikriausiai... — Ji patylėjo. — Tikriausiai nu- 
jaučiau, jog kažkas atsitiks. - Džeinė pastatė puodelį ir pasilen- 
kė paimti juodos katės, sukančios ratus aplink jos kojas, reika- 
laujančios savo įprastos vietos. Ji priglaudė katę. - Mano tėvai 
nebuvo juo patenkinti. Na, jis jiems patiko, bet jie manė, kad jis 
man netinka. Netinka santuokai. - Ašara nuriedėjo skruostu ir 
ji nubraukė ją. - Keista, kad jis žuvo Anglijoje. Jei jau tai turėjo 
atsitikti, jis mieliau būtų žuvęs čia, gindamas Škotiją. 

- Mes kariaujame vienoje pusėje, Džeine. - Adamas pats vos su- 
laikė ašaras. Staiga jis atsistojo ir priėjo apkabinti jos. - Džiaugiuosi, 
kad jis nebuvo kaip nors baisiai sužeistas ir neliko luošys. To Robis 
neištvertų. Aš prisižiūrėjau tokių baisybių, Džeine. Tu nepatikė- 
tum. Žinau, tavęs tai nepaguos, bet pašautas jis mieliau būtų pa- 
sirinkęs mirtį. — Jis padėjo galvą Džeinei ant peties, staiga aiškiai 
pajutęs jos kūno šilumą, švarų, citrininį jos odos kvapą. 

Tik praėjus kuriam laikui ji sujudėjo. Jis beveik valandą iš- 
miegojo susirietęs jos glėbyje, o ji tą valandą žiūrėjo į jį ir švel- 
niai glostė jo plaukus. 

—- Adamai, - sušnibždėjo ji. - Man reikia pažiūrėti, kaip lai- 
kosi vaikai. Eikime kartu. 

Namuose buvo du vaikai — ketverių ir penkerių metų. Jie tie- 
siog garbino Džeinę, o ji - juos. 

Ji paėmė Adamą už rankos ir nusivedė jį skersvėjo traukiamais, 
siaurais įvijais laiptais iš virtuvės į trečią aukštą, kur jie miegojo, 
jaukiai apkamšyti antklodėmis. Jiedu kurį laiką žiūrėjo į vaikus, 
pasišviesdami jos atsineštu žibintuvėliu, po to uždarė duris. 

- Eime. - Ji nusivedė jį per laiptų aikštelę į savo kambarį. 

Jis suabejojo, kai ji degė šviesą. 

— Džeine... 

- Adamai, būk geras. Neištversiu viena. Laikyk mane apka- 
binęs, ir viskas. 

Lauke vėjas barškino siaurų aukštų langų stiklus ir dejavo ka- 
minuose. Vaikai, pripratę prie gamtos triukšmų, kietai miegojo. 
Gulėdamas apsirengęs šalia Džeinės siauroje lovoje po antklo- 
dėmis, Adamas priešokiais snaudė, o atsibudęs gulėjo tamsoje 
spoksodamas į lubas. Ji buvo nuėjusi į vonią persirengti ir grį- 
žo vilkėdama medvilninius naktinius marškinius stačia apyka- 
kle, siekiančius pėdas. Jie buvo mergaitiški, balti, nėriniuoti, ir 
juos matydamas, savo didelei gėdai, jis pajuto aistros antplūdį. 
Griežtai sutramdęs save, jis išsitiesė greta jos, o Robio, gulinčio 
kažkur mediniame karste, vaizdas išblaivino jo mintis. Praėjo ne- 
mažai laiko, kol jos kūnas atsipalaidavo užmigus, ir jis klausėsi jos 
švelnaus, lygaus kvėpavimo, o vėjas dar pikčiau barškino langus. 

Prieš rytą galiausiai užmigo ir jis, ir sapnavo, kad jiedu su 
Robiu bėgioja miške, žaidžia pačių vaikystėje pasidarytais lan- 
kais ir strėlėmis, tik staiga kažkas jį išbudino. Jis stebeilijo į 
tamsą ir įdėmiai klausėsi. Džeinė dar miegojo. Name nebuvo 

nė garso, tik laiptų aikštelėje tiksėjo senas aukštas laikrodis. Jis 
sulaikė kvėpavimą svarstydamas, gal reikėtų atsikelti ir pažiū- 
rėti, kaip laikosi vaikai. O gal Kenedžiai persigalvojo, neliko 
Edinburge, bet nusprendė grįžti namo, ir jis girdėjo jų automo- 
bilį, riedantį žvyro keliuku? 

Džeinė sujudėjo ir kažką tyliai sumurmėjo. Jis globėjiškai apka- 
bino ją ir jautė, kaip kvėpuojant po antklode kilnojasi jos krūtys. 

A-damai. 

Ir vėl kamine stūgauja vėjas. Židinys nebuvo įkurtas. Senų 
pelenų plėnys sukosi po žaizdrą. Kažkur sugirgždėjo grindys. 
Adamas pajuto, kaip jam išdžiūvo burna. 

Kur tu, A-damai? 

Jis sulaikė kvėpavimą. Tai košmaras. Čia nėra nė gyvos dva- 
sios. Jį išbudino vėjas. 

Džeinė mieguista atsigręžė į jį, jos kūnas buvo jaukiai įdubęs 
į čiužinį. 

— Kas yra? 

— Nieko. Miegok. 

Jo ranka tebegulėjo ant jos krūtų. Jis švelniai paglamonėjo 
jas per apklotą. Ji nenusigręžė. Užsimerkusi prisiglaudė prie jo. 
Tamsoje jos lūpos palietė jo plaukus. 

— Džeine. Tu nemiegi? 

Ji neatsakė, bet jos ranka surado jo petį ir tada marškinių prie- 
kį. Ji pradėjo pamažu atseginėti sagutes. 

— Džeine... 

— Ša. 

Ji buvo šilta, atsipalaidavus ir švelni. Aromatingas uostas. 
Beveik nesuvokdamas, ką daro, jis nusitraukė kelnes, įlindo po 
antklode ir užklojo galvas. Jis buvo jai labai švelnus, suvokė, kad 
ši meilė ypatinga, tai meilė, kuri suteikia paguodą ir bičiulys- 
tę, užglaisto jų sielvartą. Jis atsargiai glostė jos šlaunis po ilgais 
naktiniais marškiniais, atrišo kaspinėlius, kad galėtų lūpomis 

pasiekti jos krūtis, jį gundė ir žavėjo jos kuklumas, nekantraus 
noro ir priešinimosi samplaika. 

— Džeine! - Jis paslėpė veidą tarp jos krūtų. - Mano meile! 

Akimirką jam atrodė, kad ji atstums jį, kai jis prisitraukė ją į glė- 
bį ir pradėjo stumti koją tarp jos šlaunų. Jis buvo susijaudinęs, jis 
nekantravo. Robis buvo pamirštas. Vaikai kitame kambaryje buvo 
pamiršti. Į atmintį grįžo lieknas, lankstus kūnas ant uolų saulėje, 
gundomai praskėstos kojos, viliojančios besijuokiančios akys, kar- 
tus durpinis vanduo, džiūnantis ant šviesios švelnios odos. 

-— Bride! 

Jis išsigando, kad suriko garsiai skverbdamasis į minkštą 
Džeinės kūną, ir tik per vėlai suvokė, ką iš tikrųjų reiškė pasi- 
priešinimas, kurį ten sutiko. Jis susmuko sunkiai kvėpuodamas 
jai ant krūtų, bučiavo jos šilkinę odą, triumfuodamas po savo 
aistros antplūdžio, ir iš karto nepastebėjo, kad ji guli labai ra- 
miai, o juos skruostais ritasi ašaros. 

— Džeine. Džeine. Kas negerai? 

Jis atsisėdo ir ištiesė ranką į naktinę lemputę. 

Ji stvėrė antklodę ir užsitraukė iki smakro. 

— Nieko. Viskas gerai. 

— Kažkas negerai. Džeine. O Dieve! Tau buvo pirmas kartas! 

Ji šniurkštelėjo. 

— Visada būna pirmas kartas. 

— Aš maniau, kad judu su Robiu... Dieve mano! - Jis nuleido 
kojas ant grindų ir siekė kelnių. 

Apsirengė nusigręžęs nuo jos, o tada, užsidegęs cigaretę, atsi- 
sėdo šalia jos ant lovos krašto. 

- Džeinė, aš labai atsiprašau! 

— Už ką? - Ji alsiai šyptelėjo. - Aš pati to norėjau. 

=Bėt: 

— Mes su Robiu laukėme, Adamai. Jis nenorėjo laukti. Tai 
mano noras. Laukėme, kad deramai padarytume tai vestuvių 

naktį. Jei vestuvių naktis būtų. Bet jos nebus. Jei mes būtume 
mylėjęsi, aš žinočiau, kaip tai yra. Žinočiau, koks jis. - Ji raudojo 
nevaldomai. - Man būtų likęs prisiminimas. Jam taip pat. 

Adamas žiūrėjo į ją pritrenktas. Jį draskė daugybė prieštarin- 
gų jausmų: jautėsi įskaudintas, kad ji taip ciniškai jam atsidavė; 
jautė siaubą, kad jos sielvartas toks gilus, kad ji elgiasi kaip jai 
nebūdinga; pasibjaurėjimą savimi, kad tokia lengva ranka pasi- 
naudojo jos nelaime. Ir suvokė, kad savaip išdavė Lizą, nors toji 
aiškiai pasakė, kad nebenori jo, ir tą mergaitę, kurią jis stengėsi 
pamiršti, kurios vardą ištarė garsiai, imdamas šią švelnią, švie- 
siaplaukę moterį, piktam panaudodamas jos pasitikėjimą. Jis at- 
sistojo ir priėjo prie židinio išmesti cigaretės, kur ji dar paruseno 
skersvėjyje tarp seniai užgesusių pelenų. Jis bjaurėjosi savimi. 

— Adamai, nereikia. — Džeinė atsisėdo. Akys buvo paraudu- 
sios, bet pati jau nurimusi. — Ateik čionai. - Ji paplekšnojo lovos 
užtiesalą. 

Jis akimirką dvejojo, tada grįžo ir atsisėdo prie jos. Paėmė jos 
šaltą ranką ir švelniai spustelėjo. 

— Mes abu jį mylėjome, Adamai. Neleisk jam stoti tarp mūsų. 
Mes tai padarėme dėl Robio. Ir dėl mūsų. Savaip vijome lauk 
sielvartą. — Ji silpnai šyptelėjo. - Nepyk. Niekam nebūtina žino- 
ti, kas įvyko šiąnakt. 

Jis žiūrėjo į ją taip susikaupęs, kad ji net sutriko. 

— Adamai, būk geras. Juk tai nesvarbu. 

— Svarbu. Man svarbu. Labai. 

Ji ištiesė ranką ir palietė jo veidą. 

— Aš tau dėkinga. 

Jis trūktelėjo atgal, kad ji nepasiektų. 

— Nereikia. 

— Adamai... 

— Ne. Atleisk, Džeine. Man tai labai svarbu. Aš nepratęs mie- 
goti su kuo papuola, juo labiau su mirusių bičiulių draugėmis! — 
Jis sugrįžo prie židinio, stengdamasis suvaldyti jį apėmusį pyktį. 

A-damai. Kur tu? 

Balsas galvoje nuskambėjo taip garsiai, kad jis nebegalėjo ne- 
paisyti. Užsidengė veidą delnais. 

— Ne! 

Jo riksme buvo tiek kančios, kad Džeinė iššoko iš lovos ir 
pribėgo prie jo. 

— Adamai, Adamai. Būk geras. Kas tau? 

— Nieko. - Jis nusigręžė nuo jos. - Tik skauda galvą. 

Jis sunkiai suėmė save į rankas ir atsigręžė į ją. 

- Atleisk, Džeine. Mums abiem reikėtų pamiegoti. Jei ne- 
prieštarausi, aš nulipsiu žemyn ir atsigulsiu ant sofos. Kai tik 
prašvis, pasiskolinsiu Semo motociklą ir grįšiu į miestą. Aštuntą 
valandą man prasideda budėjimas. 

Jis nelaukė, kol ji užginčys. Išėjęs iš kambario, tekinas nubėgo 
įvijais laiptais ir įžengė į šaltą svetainę. 

Drebėdamas atsisėdo ant plačios akmeninės palangės, ati- 
traukė užuolaidas ir užtemdymo užuolaidą ir ėmė žiūrėti į 
tamsų sodą. Kažkur toli girdėjo palei gyvatvorę medžiojančios 
pelėdos ūkavimą. Negalėjo prisiversti galvoti apie Džeinę, per 
gili buvo jo kaltė. Tik viena nerami mintis suko ir suko ratus 
galvoje. Bridė surado jį čia, Pentland Hilse, nes kišenėje jis te- 
beturi pakabuką, kurį Liza jam grąžino. Jis sutramdė staigų 
norą sviesti pakabuką pro langą į sodą. Jis atvestų Bridę pas 
Džeinę, o to jis negali leisti. Staiga jis panūdo pasikabėti su 
Liza, bet abejojo, ar dar kada galės su ja kalbėtis. 


- Jis nugręžtas į veidu į sieną, jei baiminiesi! — Liza plačiai šyp- 
sojo, kai Adamas po kelių dienų įžengė į jos studiją ir nedrąsiai 
apsidairė. - Neprimesiu tau savo kūrybos, jei ji tave taip žeidžia. 

Adamas papurtė galvą. 

— Net nepagalvojau. Jaučiuosi pamalonintas, kad nutapei 
mane. Kai išgarsėsi, tavo paveikslai bus verti milijonų svarų, o 

mano veidas kabos kokio turtuolio kolekcijoje ir visi kalbės, kad 
čia tas garsusis daktaras Kreigas, dailininkės įkvėpimo šaltinis. 

Ji nusijuokė ir paėmė jo ranką. 

— Džiaugiuosi, kad ateiname į protą. Na, kaip laikaisi? 

Jis nejaukiai lūkuriavo. 

— Girdėjai apie Robį? 

Ji linktelėjo. 

- Labai apgailestauju. 

Jis atsiduso. 

—- Koks beprasmis praradimas. Visiškai beprasmis praradi- 
mas. — Stojo trumpa tyla. Jis prisiminė ko atėjęs. - Liza, aš gir- 
dėjau Bridės balsą. 

Ji stovėjo nejudėdama ir žiūrėjo į jį. 

— Ar dėl to, kad atidaviau tau pakabuką? 

Jis linktelėjo. 

— Laikiau kišenėje. Visai pamiršau apie jį... 

- Turi padaryti tai, ką liepė ponia Gardiner, Adamai. Apsaugok 
save nuo jos. Įsivaizduok, kad tave gaubia šviesa. Persižegnok. 
Nešiokis krištolą, kad padėtų apsisaugoti. Būk tvirtas. Neleisk 
jai pajusti, kad tu bijai. Neįsileisk jos į mintis. Ir atsikratyk pa- 
kabuko! 

— Jau atsikračiau. 

Susigėdęs ir piktas dėl savo prietaringumo, prieš kelias dienas 
jis nuvažiavo į Kvinsferį. Kurį laiką pastovėjo krantinėje stebė- 
damas, kaip į keltą suvažiuoja eilėje laukusieji automobiliai ir 
jis pupsėdamas išplukdo juos į Fortą. Tada ištraukė iš kišenės 
sidabrinį amuletą. Greitai apsidairęs, ar niekas jo nestebi, jis 
sviedė jį kiek galėdamas toliau į pilką putotą vandenį. Akimirką 
abejojo, gal pakabukas neskęs, gal jis išgirs protesto riksmą, gal 
Bridė kažkaip atsiras šalia jo, bet nieko neįvyko. Bangos, kaip ir 
anksčiau, ramiai plakėsi į žolėmis apaugusius krantinės akme- 
nis, o pakabukas dingo visiems laikams. 

Krūptelėjęs jis pažiūrėjo per petį į duris tarsi tikėdamasis, kad 
jos plačiai atsivers ir ten atsistos Bridė. Liza papurtė galvą. 

— Džiaugiuosi, kad atsikratei. Bet tikriausiai supratai, kad ir 
toliau turi būti atsargus. Ji turi galios įeiti į kitų žmonių mintis. 
Ji įsibrauna jiems į galvas. Ponia Gardiner viską paaiškino, o gal 
tu nesiklausei? — Staiga ji nusijuokė, pamačiusi Adamo veidą, 
juokas kunkuliavo joje. - O varge, vėl sukilo mažasis presbite- 
rijonas. Adamai, branguti, negi tu nesupranti? Ta mergina, toji 
tavo Bridė, yra - buvo — aiškiaregė, ragana, jei nori žinoti. Ji 
turėjo galių. Tu neapsisaugosi nuo jų, jei nežinosi kaip. Jos gali 
Įįsismelkti į tave visur, bet kada. - Ji nutilo, staiga supratusi jo 
veido išraišką. — O varge. Matau, kad jau įsismelkė. - Akimirką 
ji negalėjo nuslėpti akyse sielvarto. Ji prikando lūpą. 

- Liza... 

— Ne. Nesvarbu. Svarbu tai, kad tu žinai, ką daryti. Žinai, 
kaip gelbėtis nuo jos. Ji buvo — yra - žiniuonė, Adamai. Sakei, 
kad ji buvo išvykusi į kažkokį koledžą mokytis tų dalykų. 

— Nežinau, ko ji ten mokėsi. Šiek tiek poezijos ir dar kažko... 

— Magijos. 

— Liza! Kokie niekai. 

- Ne niekai! Kaip gali būti toks aklas? Mąstyk. 

— Aš mąstau. Mokausi tapti gydytoju. Aš mokslininkas, Liza, 
o tu man sakai, kad ta mergina studijavo magiją. Gal dar pasa- 
kysi, kad ji moka skraidyti? 

— Tai kodėl atėjai pasakyti man, kad girdėjai jos balsą? 

— Todėl... — jis padvejojo. - Todėl, kad man reikia tavo pa- 
galbos. Nemanau, kad Bridė mirusi. Galvojau apie tai. Kodėl 
turime tikėti ta moterimi? Ji kažkokia slapta mediumė. Niekas 
nežiūrėtų į ją rimtai. 

Liza paraudo iš pykčio. 

— Aš pažiūrėjau į ją rimtai! 

Jis gūžtelėjo pečiais. 

— Tu per daug patikli, Liza, - greitai įterpė jis. - Manau, kad 
Bridė naudoja kažkokią telepatiją. | 

-— Telepatiją! Ar tai ne magija? 

— Ne. 

Liza nusišypsojo. 

— Bet gydytojai ir jos nepripažįsta, ar ne? Na, gerai. Ar žinai, 
kaip apsisaugoti nuo telepatijos? 

Jis papurtė galvą. 

- Ar nori, kad parodyčiau? 

Jis padvejojo. 

- Nenoriu dalyvauti sukant stalelį ar panašiuose dalykuose. 

Jos lūpos susiaurėjo. 

- Gerai. Palikim tai. - Ji patylėjo. — Tai ką darei, kad jai pavy- 
ko taip įžūliai įsibrauti į tavo mintis? 

- Liza... 

- Vis kartoji tą patį. Juk nebesvarbu. Mes nebesame kartu. 
"Tik maniau, kad likome draugai. Gaila, kad Bridė nesuvokia, 
jog turi pavydėti ne man. - Ji nusigręžė nuo jo ir priėjo prie lan- 
go. Ji dažnai taip daro, kai būnu čia, suvokė jis staiga. 

— Liza, nereikia. Aš turiu laiko iki antros valandos. Eikime 
pavalgyti priešpiečių. 

— Ne, Adamai. — Sekė ilga pauzė. — Manau, kad turiu tau 
pasakyti, jog susitikinėju su kitu. Su Filu Stivensonu. — Viskas 
vyko taip palengva, kad iš pradžių ji nė nepastebėjo tvirtėjančių 
santykių. - Maniau, kad spėjai... 


— Ar tekėsi už manęs? 

Adamas tebelaikė raudonų rožių puokštę, kurią buvo atsivežęs. 
Jis negrabiai spaudė gėles rankose, sėdėdamas greta Džeinės ant 
palangės. Semas ir Elzė dingo kartu su vaikais, jie nematomi 
stropiai darbavosi darže už bokšto kampo. 

Džeinė meiliai pažiūrėjo į jį. Ji nusijuokė. 

— Adamai, tau nereikia klausti. 

- Reikia. 

Jis spoksojo į rožes, lyg niekada nebūtų jų matęs, tada stumte- 
lėjo jas jai. Ta mintis pirmoji toptelėjo jam į galvą, kai jis išgirdo, 
kad Liza susižadėjo su Filipu. Pasipiršti Džeinei. Vesti Džeinę. 
Parodyti Lizai, kad jam nerūpi. 

- Štai, imk. Turiu tau dar kai ką. - Jis pagraibė kišenėje ir 
surado mažą dėžutę, kurioje gulėjo žiedas, taip ilgai rinktas 
Jurgio gatvėje. Mažytė rubinų žvaigždelė ant siauros auksinės 
juostos. — Tikiuosi, kad tau tiks. 

Ji žiūrėjo į žiedą mirksėdama, vos sulaikydama ašaras. 

—- Adamai... 

- Aš tave myliu, Džeine. Prašau. Tekėk už manęs. Žinau, dar 
nebaigiau mokslo, bet greitai baigsiu. — Jis pamiršo savo anks- 
tesnius protestus, esą santuoka — ne jam. Staiga jie tapo visai 
nesvarbūs. - Neuždirbsiu daug, bet esu ambicingas ir moku 
stropiai dirbti. — Jis nusižeminęs šyptelėjo. - Tikiuosi, kad man 
seksis gerai. Ir manau, kad galėsiu įtikinti tavo tėvą, jog sugebė- 
siu pasirūpinti tavimi. Jeigu susituoksim man baigus mokslą... 

- Taip. 

— Gal pasiieškosim nedidelio butuko, jei per rezidentūrą dirb- 
siu Karališkojoje ligoninėje... 

- Aš atsakiau „taip“. 

Jis nutilo nebaigęs sakinio. 

- Ką? 

- Adamai, aš atsakiau „taip“. Taip. Mielai tekėsiu už tavęs. 

- Tikrai? 

Ji patenkinta nusijuokė. 

— Tuoj pradėsiu galvoti, kad kalbėjai nerimtai. 

- Ak, rimtai. - Jis pasikrapštė aksomu išklotoje dėžutėje ir iš- 
traukė žiedą. Jo laimei, žiedas tiko. - Ak, Džeine, man tokia 
garbė. — Jis pasilenkė ir pabučiavo ją į lūpas. 

— Ne garbė. Na jau. Laimė, - pataisė ji švelniai. Ji tvirtai nu- 
stūmė mažytę abejonę, tvinksinčią galvos kamputyje. 


Keista, kad jie jos nepastebėjo. Bridė ėjo sparčiai, nuleidusi gal- 
vą, koridorių pakraščiais, vengdama žmonių akių. Ligoninė 
kvepėjo keistai. Čia tvyrojo mirtis ir baimė, o virš jų — tas sti- 
prus nepažįstamas kvapas. Čia buvo daug gydytojų, žiniuonių. 
Ir Adamas turėtų kažkur čia būti. Bet kur? Koridoriai tokie ilgi. 
Garsai tokie keisti; metalo skimbčiojimas, ratukų dunksėjimas 
į plyteles, krakmolinis moterų, prižiūrinčių ligonius, šiugžde- 
sys. Jos buvo geros. Slaugė ją, bet vis tiek nepanašu, kad tokioje 
vietoje žmonės gali pasveikti. Nėra tamsių vietelių, kur galima 
pasitarti su dievais. Nėra patalpų žolių nuovirams ruošti. Nėra 
muzikos. Nėra ramybės. 

Ji pamatė ateinančius du vyrus ir prisispaudė prie sienos. Jų 
balti chalatai einant plevėsavo, abiem po kaklu kabojo keisti 
vamzdeliai su metaliniais galais. Jos gydytojas buvo nusiėmęs 
tokį pat ir vieną galą spaudė jai prie krūtinės, o kitą įsikišo į 
ausis. Tai tikriausiai amato ženklas, nusprendė ji. Vyrai praėjo 
jos nepastebėję, jie gyvai kalbėjosi. Bet ji nežinojo, kad vienas iš 
jų buvo Endrius Tomsonas. 

Palatoje gydytojas stovėjo ir sutrikęs žiūrėjo į jos tuščią lovą. 

— Kada pastebėjote, kad ji išėjo? 

- Tik prieš dešimt minučių, daktare. Ji miegojo. Į nieką ne- 
reagavo. Žinote, kaip ji atrodė! - Netekusi galvos slaugė grąžė 
rankas. - Negalėjau jos priversti išgirsti mane. Staiga atsisėdo ir 
įsiklausė; tarsi girdėtų kažką labai tolimą. Nuėjau pakviesti se- 
sers vienuolės, ji atėjo ir kalbėjosi su ja. Mergina klausėsi. Veidas 
tapo beveik protingas. Dingo buka išraiška. Sesuo kalbėjo jai 
labai švelniai ir atrodė, kad mergina supranta. Tada įėjo slaugė 
Stendiš ir pakvietė seserį kitur, o kai aš įėjau patikrinti, mergi- 
nos nebebuvo. Ji pasiėmė maišelį bei savo ir iš labdaros gautus 
drabužius. Jos nebėra nė pėdsako. 

Gydytojas papurtė galvą ir gūžtelėjo pečiais. 

- Ką gi, belieka dėkoti, kad lova dabar laisva kitam ligoniui, 
kuriam jos tikrai reikia. Pasirūpinkite paruošti ją, slauge. Ir pa- 
prašykite sesers ateiti pas mane pasikalbėti, kai galės. 

Jis jau išmetė iš galvos keistąją jaunąją moterį prigesusiomis 
pilkomis akimis. Reikia rūpintis svarbesniais dalykais. 

Bridei jau buvo nusibodę žingsniuoti koridoriais, kai ji išė- 
jo į permainingą saulės šviesą. Jai būtina rasti kelią pas senąją 
Megę, kol nepradėjo temti, ir nutverti maisto arba kokį butelį už 
pastogę dvokiančiame kambaryje. Ji vis dar nesigaudė, vis dar 
buvo atitolusi nuo ją supančio pasaulio su besistumdančia minia, 
triukšmingais automobiliais ir gausybe uniformuotų vyrų. 

Be perstojo už pečių ji jautė kitą pasaulį, iš kurio atėjo ir kuris 
ją medžiojo. Jis stovėjo tarp jos ir viso kito, trikdė ją, siurbė jė- 
gas. Ji stengėsi nustumti jį, ir kartais atrodydavo, kad pavyksta. 
Atvirame kalvos šlaite, po žėrinčiu šaltu dangumi ji giliai traukė 
į save švarų, tyrą orą ir kartais vėl pajusdavo buvusį gyvybingu- 
mą ir entuziazmą. Ji tiesė aukštyn rankas, purtė plaukus, kol 
jie pradėdavo traškėti nuo energijos, ir pasileisdavo bėgti nuo 
kalvos, šokinėdama per žolių kuokštus, taškydama į šalis uolų 
žvirgždą. Tada prisimindavo A-damą: jo rimtas gilias rudas 
akis, tvirtas įdegusias rankas, glamonėjančias jai krūtinę, lėtą 
mieguistą šypseną, ir susijaudinimas gnybteldavo paširdžius, o 
energija keldavo ją skrydžiui. Bet po akimirkos viskas praeidavo. 
Ji sugrįždavo į sūkuriuojančią miglą ir kovodavo su nematomais 
demonais, norinčiais įtraukti ją atgal. 

A-damai... 

Ji užvertė galvą ir šaukė į tamsą. 

A-damai, kur tu? Maldauju. Lauk mangs. Aš tave myliu! 

Antfna dalis 


Džeinė 


1945-1960 


Aštuntas skynmius 


Pastaraisiais metais Adamas dažnai svarstydavo, ar jis nepakvai- 
šo. Pasipiršti moteriai, kurią vos pažinojo, vargu ar protingo vyro 
žingsnis. Bet laikas nenumaldomai bėgo. Jiedu su Džeine tapo 
artimi ir bičiuliški, jo planai sudaryti, egzaminai išlaikyti, dar- 
bas Karališkojoje ligoninėje atliktas, o tuo metu ir karas artėjo į 
pabaigą. Smitai-Niulandai žada būti nuostabūs uošviai. Pranešę 
apie sužadėtuves, jaunieji nedelsiant sulaukė iškilmingo vizito iš 
pietų, bet Adamas patiko Džeinės tėvui, todėl buvo timptelėtos 
kelios virvutės ir surasta miela, saugi jaunesniojo gydytojo prak- 
tika trijų partnerių draugijoje Hertfordšyre, kur pajamos bus di- 
desnės, negu jis galėjo svajoti, o išnuomotas namas parengtas iki 
jiems atvykstant. Jis tarsi apsvaigęs stebėjo aplinkui vykstančią 
veiklą, beveik nesuvokdamas, kad ji susijusi su juo, ir suvokė tik 
tai, kad išvyks iš Edinburgo. Kai Džeinė išdrįso suabejoti tėvų 
planais ir priminė Adamui, kad jiedu myli Škotiją ir norėtų gy- 
venti čia visada, jis gūžtelėjo pečiais ir papurtė galvą. 

— Labai gerai, kad jie mums padeda, čia niekada nesulaukčiau 
tokios galimybės, per amžius. 

Jis nematė jos nusivylusio veido ir nepridūrė svarbiausios min- 
ties: Anglijoje Bridė niekada jo nesuras. 

Aną vasarą, priešingai sveikam protui, jis sutiko būti pabroliu 
Lizos ir Filo vestuvėse. Liūdesys, kurį jautė stebėdamas, kaip ji ap- 

sikeičia priesaikomis su tuo vyru, buvo gilus ir visiškai nepriimtinas. 
Kaip ir tuštuma, apėmusi jį atsisveikinus, jauniesiems išvykstant į 
Velsą. Išvažiuodama Liza pasilenkė ir pašnibždomis paklausė: 

- Bridės nė padujų? 

Jis papurtė galvą. 

— Nė žodelio. 

- Tai gerai. 

Ji apkabino jį ir spustelėjo glėbyje. Tada paskui Filą įlipo į 


traukinį. 


Tą rudenį jis sužinojo, kad mirė jo motina. Tėvo laiškas buvo 
trumpas, be emocijų. Pasirodo, ji žuvo per eismo įvykį Čikagoje. 
Laiške nebuvo nė užuominos nei apie vyrą, su kuriuo ji išvyko 
iš Škotijos, nei apie vietą, kur ji bus palaidota. Adamas ilgai 
spoksojo į laišką ir senieji jausmai — sielvartas, pyktis, netek- 
ties skausmas ir apgailestavimas — vienas po kito iškilo į pavir- 
šių. Džeinė guodė jį, jis suplėšė laišką ir tada galiausiai išvyko 
į Pitenrosą aplankyti tėvo. Tomas nežinojo kitų Siuzanos Kreig 
gyvenimo ir mirties Amerikoje aplinkybių, tik tiek, kiek rašė 
sūnui laiške. Jei ir jautė sielvartą, tai visiškai nuslėpė jį. Vyrai 
paspaudė vienas kitam rankas ir išsiskyrė. Jie susitiks tik Adamo 
vestuvių išvakarėse. Adamas nekopė į kalvą aplankyti akmens. 
Bet ir nenakvojo tėvo pastogėje. 


Merinas Džonsas gyveno mažame, baltai dažytame akmeninia- 
me namelyje Juodųjų kalnų virtinės prieglobstyje, vaizdas vėrė- 
si į Vajo slėnį, plytintį apačioje, į blyškių besikeičiančių spalvų 
panoramą. Namas tik už mylios nuo Pen-y-Fordo, kur Liza ir 
Filas apsigyveno sename jos šeimos name, kai mama išvyko gy- 
venti pas seserį į Kentą. 

Liza stovėjo žiūrėdama į namelį, tada beveik nenoromis priė- 
jo prie durų pabelsti. Kiek ji atmena, Merinas visada čia gyveno, 


170 


bent jau nuo jos vaikystės laikų, jo žynio ir mago reputacija buvo 
taip prigijusi tarp vietos gyventojų, kad Liza vaikystėje vadino 
jį Merlinu. Paklaustas jis sakydavo, kad moka užkerėti karpas, 
nuspėti orus, - ką sugeba kiekvienas ūkininkas, pridurdavo jis, - 
nors kartais aiškindavo vaiduokliškus apylinkės atsitikimus. Bet 
niekas nežinojo, ką jis veikia savo atokiame name vienas, kai 
niekas jo nemato. 

Kai Liza atsisėdo prie židinio, nervingumas dingo, nes Me- 
rinas drąsindamas nusišypsojo ir patogiai įsitaisė, pasirengęs 
klausytis jos pasakojimo. 

Greta spragčiojo ir šnypštė liepsnodamos pliauskos, kambarį 
pripildė degančių ąžuolinių ir obelinių malkų kvapas. 

— Norėtum, kad padaryčiau amuletą, kuris apsaugotų tavo bi- 
čiulį Adamą nuo jį persekiojančios moters, - prabilo jis galiausiai. — 
Jauti, kad ji nepasitraukė, nors jis seniai nieko apie ją negirdi. 

Liza linktelėjo. 

- Jis ruošiasi vesti. Manau, kad jai tai nepatiks. 

Merinas rimtai linktelėjo. 

—- Remdamasis tuo, ką man pasakojai, negaliu nesutikti. 

— Ar galėtum padaryti tai dėl manęs? Labau prašau. 

— Manau, kad galėčiau. - Jo šypsena buvo švelni. — Palik tą 
reikalą man, mieloji Liza. Pamąstysiu ir sugalvosiu ką nors tin- 
kama. Tai, kas apsaugos jį ir nuotaką nuo tos merginos ir kartu 
nedarys gėdos elegantiškiems jų namams. - Šypsena tapo kiek 
klastinga. - Nei tu, nei aš neturime pripažinti, kad čia dalyvauja 
antgamtinės jėgos. - Jis paėmė Lizos ranką ir palaikė. - Ateik 
po savaitės. Pažiūrėsiu, ką galiu padaryti. 

Jai išėjus, ilgai sėdėjo, akis įsmeigęs į ugnį. Jis neramiai rau- 
kėsi, kai pradėjo rastis vaizdai, iš pradžių neryškūs ir keisti, bet 
pamažu jie ryškėjo. Jis matė merginą ilgais tamsiais plaukais, jos 
padėrusias iš baimės akis, matė iškaltą akmenį kalvos šlaite. Už 
jos šešėlyje tūnojo galia, nuo kurios mirganti obels malkų lieps- 

na nusidažė kraujo spalva ir suriaumojo kamine lyg stipraus vėjo 

trūktelėta. Jis nusipurtė ir panaikino vaizdą. Jam jau užtektinai 

aišku, kad Adamas Kreigas ir jo jaunoji žmona gali susidurti su 

neįsivaizduojamu pavojumi. Jis atsistojo ir nuėjo prie stalo kam- 
bario viduryje. Ant jo buvo suversta daug daiktų, tarp jų ir ma- 
žas, labai skaistus krištolas, padovanotas jam lankantis Niujorko 

valstijoje, kur jis buvo nuvykęs susipažinti su irokėzų papročiais. 
Deimantinis krištolo spindesys malonino akį, o saugančioji ga- 
lia buvo labai stipri. 


— Mieloji, atrodai labai gražiai. 

Patricija Smit-Niuland klūpojo ant rausvo kiniško kilimo ir 
pureno baltą šilkinį sijoną, stropiai sukurtą iš visų sukauptų 
kuponų ir iš baltos šilkinės lovatiesės. Jos duktė sėdėjo priešais 
miegamojo veidrodį ir taisėsi šydą. 

— Negaliu patikėti! - Staiga jai per skruostus vėl ėmė ristis 
ašaros, palikdamos vagas rausvoje pudroje. - Dar ne vėlu persi- 
galvoti. Tėtis viską sutvarkytų, jei atšauktum vestuves. 

— Mama! - Džeinė pasisuko ant siauros kėdutės ir piktai pa- 
žiūrėjo į motiną. - Liaukis! Aš išteku už Adamo, ir baigta! Aš 
myliu jį. Jis myli mane! Turėtum džiaugtis, kad susiradau tokį 
pagarbos vertą vaikiną. 

— Džiaugiuosi, mieloji. Tik... — Moteris bejėgiškai gūžtelėjo 
ir sunkiai atsistojo. - Jis toks škotiškas! 

Džeinė spoksojo į motiną beveik su tikra panieka. 

-— Geriausi gydytojai yra škotai. Tą žino visi. 

— O tas jo tėvas! - Rankos mostas buvo labai iškalbingas. — 
"Tomas. Jis kaip vaiduoklis puotoje. - Ji pabrėžtinai nusipurtė. 

Jos antipatijos objektas buvo namų svečias, šią akimirką jis 
taisėsi baltas kaip sniegas juosteles prie apykaklės ir juodą ap- 
siaustą ir ruošėsi vykti automobiliu į bažnyčią, kur prieš savo 
sveiką protą anglikonų bažnyčioje turės padėti tuokti sūnų ir 

šviesiaplaukę anglę, tokią panašią į aną anglę, prieš daugelį metų 
užkariavusią jo širdį. 

— Mama, ar gali trumpam palikt mane vieną? — Džeinė nusi- 
šypsojo motinai, kaip jai rodėsi, susitaikymo šypsena. - Noriu 
susikaupti. Supranti. 

Patricija aiktelėjo. 

- Žinoma, mieloji. Lauksiu apačioje su pamergėmis. - Jų net 
šešios. - Po penkių minučių atsiųsiu tėtį tavęs paimti, gerai? 

Maža dvylikto amžiaus Sario bažnyčia jaunosios pusėje 
buvo prisikimšusi. Jaunikio pusei buvo menkiau atstovaujama, 
bet Adamo draugai pasielgė labai kilniai. Tarp jų buvo Liza ir 
Filipas Stivensonai. Endrius Tomsonas dabar sėdi šalia Adamo, 
jis — vyriausiasis pabrolys. Abu pasipuošę kiltais, vieninteliu 
daiktu, kaip jautė Adamas, kuris šiek tiek sušvelnino jo būsi- 
mosios uošvės nesutaikomą priešiškumą viskam, kas škotiška. 

Išlipdama iš senojo bentlio, kuris per visą karą stovėjo užkiš- 
tas svirne gale lauko netoli namų, Džeinė laikėsi už tėvo rankos. 
Jis paplekšnojo jos plaštaką. 

— Viskas gerai, mieloji? 

Ji nervingai linktelėjo. Jei tik galėtų pasikalbėti su juo viena; jei 
jis būtų galėjęs vakar išeiti su ja pasivaikščioti, kai ji taip nedrąsiai 
pasiūlė. Jei tik ji galėtų paskutinį kartą pabūti su juo kaip duktė 
prieš tapdama žmona. Ji myli Adamą. Myli tikrai, labai myli. Bet 
vis tiek bijo. Jai rodosi, kad kažkur čia yra šešėlis, kurio ji negali 
įžvelgti. Tas šešėlis kelia jai baimę. Ar visos paskutinę akimirką 
šitaip abejoja? Ar visoms reikia kelių padrąsinamų žodžių, pa- 
tikinimo, kad elgiasi teisingai? Ji nežinojo. Įsikišo motina, kaip 
visada, ir pasistengė, kad trumpos švelnumo akimirkos tarp tėvo 
ir dukters paskęstų jos visa nugalinčiame poreikyje valdyti kiek- 
vieną šeimos narį. 

- Nekvailiok, Džeine. Dabar tau mažiausiai reikia eiti vaikš- 
čioti! Atsigulk anksti. Sukaupk jėgas! Dievas mato, tau jų pri- 
reiks! Palik vargšą vaiką ramybėje, Džeimsai. 

Ir galimybė dingo. Džeinė timpčiojo sijonus, tvarkėsi juos ir be- 
veik negalvojo, kur dabar pamergės, kai Džeimsas atsuko ją į save. 

- Prisimink, Džeine. Tai tavo gyvenimas. Būk laiminga. — 
Štai ir jos, šešios mergytės, skendinčios rausvose ir baltose puto- 
se, su rožių pumpurų puokštelėmis, vedamos bažnyčios taku. — 
Adamas yra tikrai doras žmogus, Džeine. Jis puikus jaunuolis. 
Manau, kad pasirinkai puikiai. Neklausyk, jei kas nors kalbės 
kitaip. Eime. Tegu mergaitės rikiuojasi. Žengte marš! 

Apeigos Džeinei praėjo kaip laimės sapne. Stovėdama greta 
kiltu pasipuošusio vyro, žvelgdama į seną vitražinį langą, vis dar 
kryžmai apklijuotą rudo popieriaus juostomis saugant nuo neto- 
limų sprogimų, ji netikėjo, kad kuriai kitai galėtų šitaip pasisek- 
ti. Ji pažiūrėjo į Adamą, o jis, pajutęs jos žvilgsnį, nusišypsojo ir 
spustelėjo jai ranką. 


Ponia Adam Kreig. Persirengdama švelnių viržių tonų kostiumė- 
liu savo miegamajame, kuris jau nebe jos, Džeinė visaip mėgino 
tarti pavardę. Daktaras ir ponia Kreigai. Adamas ir Džeinė. 

Ji klausiamai atsigręžė, išgirdusi beldimą į duris. Atėjo Liza. 

— Norėjau savo dovaną atnešti tau čia. Tikiuosi, neprieštarauji. 

Santuoka Lizos nepakeitė. Plaukai tebebuvo ilgi, nevaldomi 
ir garbanoti, drabužiai netradiciški ir ryškių spalvų, elgesys lais- 
vas ir šiltas. Akimirką Džeinė pasijuto netašyta ir naivi, tokia ji 
visada jausdavosi šalia Lizos. Tada prisiminė. Ji irgi ištekėjusi. 
Ji ponia Adam Kreig, o giliai širdyje ji žino, kad kadaise Liza 
pati gal norėjo ja tapti. Ji nusišypsojo ir priėjo pabučiuoti Lizos 
į skruostą. 

- Labai džiaugiausi matydama, kad judu su Filipu atvažiavote. 
Tikrai džiaugiausi. Regis, Adamas minėjo, kad Filipas serga. 

- Sirgo. - Lizos spindesys akimirksniui prigeso. —- Bet dabar 
jaučiasi gerai. Jam reikėjo ištrūkti iš universiteto ir pailsėti. Per 
sunkiai dirbo. Profesorių gyvenimas labai įtemptas. 

Džeinė nusigręžė nuo jos ir vėl atsisėdo prie veidrodžio. 
Paėmė lūpų dažus. 

- Juk atvažiuosi aplankyti mūsų Sent Olbanse, kai įsikursime 
naujojoje praktikoje. Turėsime ten ir mielą seną namą. Adamui 
labai pasisekė, kad tapo partneriu. Jis taip norėjo išvažiuoti iš 
Edinburgo. Niekaip negalėjau to suprasti. - Ji dirstelėjo veidro- 
dyje į Lizą ir pamatė, kad kitos moters akys įsmeigtos į ją. — Kai 
jis baigė ordinatūrą, jam siūlė vietą ligoninėje, pelningą vietą, 
bet jis nesutiko. Sakė norįs išvažiuoti iš Škotijos. - Ji perbraukė 
lūpas skaisčiai raudona spalva ir elegantiškai nusausino. — Kaip 
keista. Jūs abu panūdot išvykti iš Edinburgo. Pamenu, kaip pri- 
siekinėjote niekada iš jo neišvykti. 

- Sutapimas. — Liza nejaukiai nusijuokė. Akivaizdu, kad Ada- 
mas neprasitarė Džeinei apie Bridę. Ji atsisėdo ant lovos ir atsigulė 
ant blizgančios atlasinės lovatiesės. — Gal mes visi ten per ilgai už- 
sibuvome. Taip galėjo atsitikti. Aš turiu naujų idėjų. Filas norėjo 
pakeisti gyvenamąją vietą. Dabar, kai karas baigėsi, mes galime 
vykti į užsienį. Norėčiau nuvažiuoti į Italiją. Mano tėvas kilęs iš 
Toskanos. Edinburgas tebestovės vietoje, jei norėsime grįžti. 

— Man atrodo, kad tu per daug protestuoji. — Džeinė įsidėjo 
lūpdažį į rankinę. - Ar tu laiminga - tu ir Filas? 

Jų žvilgsniai susitiko. 

— Taip. — Liza nusišypsojo. — Taip, mes laimingi. Tikiuosi, 
kad ir judu su Adamu būsite laimingi. Tik neleisk... - Ji nutilo. 

— Ko neleisti? - Džeinė pajuto, kaip nerimas tarsi kirminas 
persivertė skrandyje. Ji suprato, kad Liza atėjo kažko pasakyti. 

— Neleisk jam tapti per daug rimtam. — Jos juokas buvo len- 
gvas, neprisiverstinis. - Ar matei tėtušį Tomą? Škotų Dievo rūs- 
tybei neįsiteiksi. 

Džeinė nusišypsojo. Ji atsistojo ir pasitikrino nailoninių ko- 
jinių siūles. 

— Adamas visai ne toks, kaip jo tėvas. 

— Ne! — Liza staiga atsisėdo. Nuleido kojas ant grindų ir su- 
raukė kaktą. - Niekada negrįžk, Džeine. 

- Ką? 

- Sakau rimtai. Negrįžk į Edinburgą. Ir neklausk kodėl. 

— Kalbi nesuprantamai. — Džeinė grįžtelėjo į duris, išgirdusi 
šūktelint nuo laiptų apačios. 

— Džeine! Paskubėk. Svečiai laukia, kada galės tave išlydėti! 

- Liza. 

Liza gūžtelėjo pečiais. 

- Taip jaučiu. Tikriausiai nuojauta. Priskirk tai mano prieta- 
ringam velsietiškam auklėjimui. Grįžimas atneštų tau nesėkmę. 
Imk. - Ji ištiesė ranką. Joje buvo mažas paketėlis, suvyniotas į 
baltą popierių. — Čia jums. Kad abiem neštų laimę. 

Džeinė paėmė dovaną ir pasukiojo rankose. Paketėlis stebė- 
tinai sunkus. 

- Ar palaukti ir atplėšti kartu su Adamu? 

— Kaip nori. Bet būtinai pasiimkit jį kartu. 

Liza buvo puse galvos aukštesnė už Džeinę. Ji staiga pasilen- 
kė ir apkabino ją. 

- Tik būkit laimingi, - sušnibždėjo ji. - Abudu. 


Džeinė prisiminė paketėlį tik nakų, kai jiedu įsikūrė viešbučio 
miegamajame Niu Foreste. Ji išėmė jį iš rankinės ir pasukiojo 
priešais Adamą. 

- Žiūrėk, ką Liza man padovanojo. Mudvi plepėjom prieš pat 
išvykstant. 

— Kodėl tu jo neatplėšei? — šypsojosi jai Adamas. 

Kokia graži jo jaunoji žmona, jis žavisi ja ir labiau už viską nori 
vestis ją į lovą, bet ji atrodo pervargusi. Išsiskyrimas su motina 
buvo skausmingas, jis beveik neteko jau kone legenda tapusio 
ramumo, tempė Džeinę į automobilį su privalomu pririštu batu 
ir paliko Patriciją, raudančią vyro glėbyje, apsuptą sutrikusių 
vestuvių svečių ir pervargusių pamergių. 

— Šampano? — tyliai paklausė Adamas. Džeimsas bagažinėje 
už senų suderintų odinių lagaminų buvo užkišęs du butelius. 

Ji linktelėjo ir pradėjo vynioti kaspiną, kuriuo buvo surištas 
paketėlis, o Adamas atkimšo butelį ir pripylė dvi taures, pasta- 
tytas ant komodos prie lango. Miške jau buvo tamsu. Kažkas 
jau buvo įkūręs židinį obelinėmis malkomis, ir kambaryje buvo 
šilta ir jauku. 

Adamas susidaužė su Džeine taurėmis. 

— Už mus, brangioji. 

- Už mus. — Ji nusišypsojo. Gurkštelėjo šampano ir pastatė 
taurę, vėl grįždama prie kaspino. Jis meiliai stebėjo ją, kol ji plu- 
šo prie mazgo, tada nusigręžė, vėl nuėjo prie lango ir įsižiūrėjo į 
tamsą. - Ar ne nuostabu, kad nebereikia temdyti langų? Pažiūrėk 
į šviesą, sklindančią tarp medžių. Ji atrodo beveik prabangiai. 

Atsakymo nebuvo ir jis atsigręžė. 

— Na, kas ten? 

— Nežinau. - Ji apžiūrinėjo kažkokį daiktą. - Sunkus ir labai 
gražus. Kažkoks kambario papuošalas. 

Jis pastatė taurę ir priėjo prie jos. 

- Parodyk. 

— Viduje buvo kortelė: Nuo šmėkliukių ir vaiduokliukų... 
Jis saugos jus abu. Visada laikykite šalia. Su meile ir palaimi- 
nimais, Liza. 

Adamas susiraukė. Ištiesė ranką. Džeinė įdėjo į ją mažą ki- 
birkščiuojantį kalnų krištolą, įtaisytą sidabrinio medelio šakose. 

- Pastatyk ant stalelio prie lovos. Žiūrėk, koks gražus. - Ji suplo- 
jo rankomis kaip vaikas. Adamas sudrebėjo. Jis suprato, kas tai. 

Jums reikės saugotis. Panaudokite talismaną prieš čigoniškus 
burtus. Priešinkitės jos galiai savo galia. - Ponios Gardiner bal- 
sas grįžo jo atmintin iš tos popietės Morningsaide, kai jiedu su 
Liza sėdėjo priešais ją ir žiūrėjo į stiklinį rutulį. Liza manė, kad 
jis nesiklauso, bet jis klausėsi. - Įsigyki/e kalnų krištolo. Škotai 

nuo senovės laiko jį sekmės akmeniu. Panaudokite seniai žinomą 
šermukšnio galią. Kovokite su ja. Parodykite jai, kad nėra prasmės 
kankinti jus. Vargšė mergina. Ji ne iš to paties pasaulio, kaip jūs. 
Turite jai parodyti, kad galite nuo jos išsilaisvinti. 

Krištolas žiburiavo naktinės lemputės šviesoje. Jį supo šer- 
mukšnio šakelės, tai vienur, tai kitur matėsi mažytės raudonų 
emaliuotų uogų kekės. 

—Ji turėjo tą daiktą užsakyti. - Adamas papurtė galvą. — 
Tikriausiai kuris nors iš jos draugų menininkų yra juvelyras, bet 
vis tiek turėjo nemažai kainuoti. 

Jam suspaudė gerklę. Jis spėjo, kad Liza liepė įtaisyti krištolą 
Į egzotišką papuošalą, kuris iš karto patiktų Džeinei, kitaip jis 
negalėtų laikyti jo namuose. Prietaringi niekai. Visiška kvailys- 
tė. Kaip tas pakabukas. 

Palikęs dovaną ant stalelio, jis priėjo prie lango ir triukšmin- 
gai užtraukė užuolaidas. Pirmąją vestuvių naktį jam mažiausiai 
norėjosi galvoti apie Bridę. 


Džeinė pastatė papuošalą ant židinio atbrailos svetainėje jų nau- 
juosiuose namuose Sent Olbanse. Jis labai gražus, bet visiškai 
netinka šalia griežto auksuoto laikrodžio, kurį dėdė Frederikas 
padovanojo jiems per vestuves, ir trijų šuoliuojančių baltų žirgų, 
kuriuos ji atsivežė iš savo miegamojo namuose. Prie sienos buvo 
sustatytos jos knygos. Džeinė visada mėgo skaityti ir pirmaisiais 
mėnesiais Sent Olbanse tik knygos gelbėjo ją nuo visiško liūdesio. 

Nežinia, kokį ji įsivaizdavo gydytojo žmonos gyvenimą, bet tik 
ne tokį, pilną nesibaigiančios nuobodybės ir vienatvės. Darbas 
praktikoje buvo įtemptas; ten buvo sava sekretorė, o jai talkino 
Sara Harding, vyresniojo partnerio žmona. Sara, visada vilkinti 
nepriekaištingai pasiūtus sijonus ir kašmyro vilnos palaidinukės 
su megztiniais arba siūtas pagal užsakymą šilkines palaidines, 
visada sutvarkytais nagais, kukliais papuošalais, buvo drėbta iš 

to paties molio, kaip Patricija Smit-Niuland. Bet ji buvo labai 
darbšti ir aršiai saugojo savo vyrą; ji jau seniai įvertino jo kla- 
jojantį žvilgsnį ir įnirtingai šalino kiekvieną pavojų santuokai, 
tikrą ar tariamą. Ji galėjo paversti Džeinės gyvenimą nuostabiu 
arba nelaimingu. Pasirinko antrąjį variantą. Niekada nekvies- 
davo jos padėti, nesistengė supažindinti su žmonėmis, neragino 
dalyvauti moterų instituto, motinų sąjungos arba praktikos vei- 
kloje. Aktyviai stengėsi, kad Džeinė nesirodytų jokiuose visuo- 
meniniuose renginiuose — „Gal vėliau, mieloji, kai geriau mus 
pažinsi.“ Kai Džeinė nedrąsiai paklausė Adamo, ką jai daryti, 
jis tik gūžtelėjo pečiais ir pasakė, kad ji turėtų būti patenkinta. 
Ji galinti rūpintis savo interesais. Jis nesuvokė, kas vyksta. 

Per vieną partnerių susirinkimą Robertas Hardingas tyliai 
kreipėsi į jį. 

— Žinoma, kai ji bus pasirengusi, drauguži. Bet būtų gerai, jei 
Džeinė irgi retsykiais dalyvautų. Žinau, jai viskas svetima, todėl 
neskubinsime jos. Bet jos elgesys atrodo kiek pasipūtėliškas! 

- Aš noriu dalyvauti, Adamai! Man nepatinka visą dieną tu- 
pėti namuose vienai! — Jos skausmingas šauksmas jam apie tai 
užsiminus sukrėtė jį. — Sara vis kartoja, kad aš nereikalinga! 

- Jai tik neramu, kad tu gali drovėtis. 

- O, ne, Adamai. Aš taip nemanau! — Pagieža buvo tokia jai 
nebūdinga, kad jis atsitraukė. — Ta moteris nekenčia manęs. 
Nežinau, kuo to nusipelniau, bet taip yra. Ji nenori, kad aš ką 
nors dirbčiau. 

Bet nė vienas iš jų nežinojo, kad po pirmojo Adamo pokalbio, 
kai jis buvo grįžęs pristatyti partnerių savo sužadėtinei, Robertas 
Hardingas vėliau šitaip komentavo žmonai: „Kokia nepaprastai 
miela moteris. Ir graži. Ji turėtų įnešti čia gyvybės. Jums, vyres- 
nėms ponioms, teks pasistengti!“ Jis neatkreipė dėmesio į Saros 
veido išraišką, nepastebėjo nuoskaudos ir pykčio, nei galiausiai 
kietai sukąstų žandikaulių. 

Kai Džeinė suprato, kad laukiasi, ją užliejo didžiulis, visa api- 
mantis džiaugsmas. Iš pradžių ji tik įtarinėjo, bet kai galiausiai 
pasakė Adamui ir jis patvirtino, ji nebetvėrė savyje. Pirmasis 
žmogus, kuriam pasakė, buvo motina. 

Patricijos atsakymą buvo galima numatyti, mat, anot jos, 
Džeinė nieku gyvu negalinti nešioti ir auginti kūdikį, jeigu pa- 
šonėje nėra motinos. Bet tėvas, nugirdęs pokalbio pabaigą, stvė- 
rė ragelį ir perrėkė žmoną. 

- Šaunuolė, Džeine. Puiku! Labai džiaugiuosi, mieloji. Nuo- 
stabu. Kada? 

Keliais trumpais žodžiais jis grąžino jai pasitikėjimą savimi, 
laimę ir optimizmą. Ir prie viso džiaugsmo, kurį jautė, prisidėjo 
viena maža džiugi mintis: daktaras ir ponia Hardingai bevaikiai. 

Kalemas Džeimsas Kreigas gimė 1946 metų rugsėjį. Jo plau- 
kučiai buvo medaus spalvos, kaip mamos, akys mėlynos ir 
žėrinčios, jis buvo nepaprastai žavingas. Adamas pametė dėl 
jo galvą. 

- Jis turi tavo bruožus, drauguži. - Džeimsas Smitas-Niulandas 
pasilenkė prie lopšio ir padavė kūdikiui savo mažąjį pirštą. Jis 
jau buvo įtikinęs žmoną liautis dalinti nemokamus patarimus, 
geriau nulipti į virtuvę ir ten viskam vadovauti. Džeinė miegojo, 
išvarginta lankytojų, kurie ėjo linkėti jiems laimės. Tik Saros 
Harding nebuvimas visiems krito į akį. 

Adamas dievindamas pažvelgė į miegančią žmoną, tada priė- 
jo prie uošvio, stovinčio šalia lopšio. 

- Tikėjausi, kad jis bus panašus į Džeinę. 

— Jis panašus. Paveldėjo jos spalvas. 

Adamas atrodė vyresnis negu prieš tuos kelis mėnesius, kai 
Džeimsas matė jį paskutinį kartą. Be to, šiek tiek priaugo svorio, 
bet tai gerai; jam tiko ir teikė orumo, naudingo jaunam gydy- 
tojui. Pacientai jį mėgo, taip sakė Džeinė, ir jiedu gyveno jei ne 
visai patogiai, tai bent nejausdami stygiaus. 

-— Ar šnibždatės apie mane? - Džeinė atsimerkė ir mieguista 
žiūrėjo į juos. 

Adamas nusišypsojo. Jis priėjo ir pakštelėjo jai į kaktą. 

- Iš kur ištraukei, brangioji? 

— Nes judu abu - seni liežuvautojai. 

— Muduesame beprotiškai mylintys tėvas ir senelis!- Džeimsas 
priėjo ir atsisėdo ant jos lovos krašto. — Jei tu mums to pavydi, 
moterie, labai gaila! Beje, apačioje yra dar viena viešnia. Jūsų 
bičiulė Liza iš Velso. Ar kviesti ją pas tave, kad mes su Adamu 
galėtume paieškoti chereso ir apraminti mamą? 

— Liza? — Džeinė dirstelėjo ; Adamą. - Ar žinojai, kad ji at- 
važiuoja? 

Adamas patraukė pečiais. 

— Ji minėjo, kad gali užsukti pakeliui į Londoną. Turėjau tau 
pasakyti. 

-— Taip, turėjai pasakyti. - Akimirką Džeinė paniuro. Bet tuoj 
pat atsipalaidavo. Jai nebereikia pavydėti Lizai. Ji linktelėjo ir 
nusišypsojo. - Džiaugiuosi, kad ji atvažiavo. 

— Gerai. Pasakysiu, kad ateitų pažiūrėti į sūnų ir paveldėtoją. — 
Džeimsas atsistojo. Vėl paplekšnojo ją. - Neleisk jai nuvarginti 
tavęs, mieloji. 

Liza išėmė Kalemą iš lopšio ir atsinešė paglamonėti į Džeinės 
lovos kojūgalį. 

- Jis nuostabus! Toks nuostabus. Ak, Džeine, prisiekiau, kad 
nenorėsiu vaikų, bet turbūt persigalvosiu! 

Ji pabučiavo mažytį skruostuką ir stipriau prispaudė vaikutį, 
bet tada pasilenkė ir įdėjo jį į Džeinės glėbį. - Kaip gali palikti 
jį vieną lovelėje? Jam reikia mamytės. 

Džeinė tvirčiau apkabino sūnelį. Ji paniuro. 

— Mama sako, tegu jis pratinasi būti vienas. Aš turiu maitinti 
jį kas keturias valandas, bet tarpuose neimti ant rankų. 

Liza žiūrėjo išpūtusi akis. 

- O jeigu jis alkanas! Jis toks mažytis! Ak, Džeine, taip nega- 
lima. Nekreipk į ją dėmesio. Adamas patvirtins tau, kad aš teisi. 

Džeinė priglaudė nos; prie kūdikio, ir jis pradėjo verkšlenti 
ieškodamas krūties. 

— Neturėčiau to daryti. — Ji buvo įsitempusi. Sutrikusi. 

— Gyvenime nesu girdėjusi šitokių niekų. - Liza pašoko nuo 
lovos ir priėjusi prie durų pasuko raktą. - Tavimi dėta, išsiųsčiau 
motiną namo! 


- Tu tokia gera Džeinei. 

Adamas nuėjo su Liza į kitą ilgo, aptverto sodo galą. Oras 
buvo malonus, švietė švelni rudens saulė. 

- Ji nemoka kovoti už save. Motina išgujo iš jos sugebėjimą 
priešintis. Ta pati bėda ir su Sara. Ji Džeinei per daug primena 
Patriciją, ir, užuot kovojusi, ji tik susigūžia, jei Sara bent pa- 
žvelgia į ją. Dabar suprantu, kodėl Džeinė mokėsi Edinburge. 
Norėjo išvažiuoti kuo toliau nuo namų. 

—Jai prireikė nemažai drąsos pasakyti tėvams, kad nori išva- 
Žiuoti į universitetą. 

- Džeimsas ją palaiko. Jis tikras šaunuolis. 

Liza nusišypsojo. 

- Kaip matau, vis gražiau kalbi angliškai. Na, tai kaip gerajam 
daktarui patinka grafystė prie Londono? 

Adamas padvejojo. 

- Jei atvirai, tai nežinau, ar prisitaikiau čia. Ilgiuosi kalvų. 
Ilgiuosi kaimo. Šis sodas — vienintelė vieta, kur matau gamtą. 
Kartais išvykstu į kaimą pas pacientus, bet dažniausiai dirbu 
mieste. Robertas ir Džonas, kiti du partneriai, turtingiausius pa- 
cientus pasiliko sau. Man teko ne tokia pelninga praktikos dalis. 

- Kaip bjauru! 

- Turiu nuo kažko pradėti. Nepamiršk, kad Džeinės tėvas 
padėjo man išsipirkti partnerystę. Pats to nebūčiau galėjęs. Jei 

mano valia, įsikurčiau už milijono mylių nuo Patricijos — Sent 
Olbansas tik sąlygiškai toli. Kaip sakiau, Džeinė norėjo likti 
Edinburge. O paskui jos motina ėmėsi organizuoti mums gyve- 
nimą! - Jis stovėjo rankas susikišęs į kišenes ir spoksojo į šviesiai 
rausvą rožę. — Tu žinai, kodėl negalėjau likti. Ji buvo ten. Nors 
nemačiau ir negirdėjau jos, ji ten buvo. 

Abiem buvo aišku, kas toji „ji“. 

- Labai bijojau, kad ji neprisisiurbtų prie Džeinės. Ji pavy- 
duliavo, kai lankydavausi pas tave, tai įsivaizduok, ką darytų 
sužinojusi, kad ketinu tuoktis. 

- Tu Džeinei nepasakei. 

Jis papurtė galvą. 

—- Kam jaudinti ją? 

- Aratvykęs į Angliją niekada nematei Bridės? 

-— Ne. Tikriausiai suveikė tavo magiškasis talismanas. — Jis ži- 
nojo, kad Liza pastebėjo jį. Pastebėjo ir Patricija. 

- Paslėpk tą siaubingą menkavertį daiktą! - pakomentavo ji. — 
Mieloji Džeine, jis menkina kambario toną. Žinau, jums jį do- 
vanojo ta bičiulė menininkė, bet išties... 

- Ar tu buvai saugi, Liza? - Jis staiga nuskynė rožę ir padavė 
jai. - Vienu metu nerimavau, ar ji nenusekė paskui tave į Velsą. 

Liza papurtė galvą. 

- Esu tikra, kad ji jau seniai manimi nebesidomi. Juk ištekėjau 
už kito. Jus aplankau retai. Ar ji turi bent kokią priežastį vis dar 
manęs nekęsti? 

Jie abu kurį laiką žiūrėjo į švelniai rausvus žiedlapius jos 
rankoje. 

- Visiškai jokios, - pasakė jis po minutės. 

Kartą ar du Bridė matė Adamą žiūrėdama į duburio vandenį 
kalvos šlaite. Jis atrodė vyresnis, stambesnis, oresnis. Šalia jo 


matė moterį. Ne Lizą, bet kitą, silpną, gražią moterį medaus 

spalvos plaukais ir mėlynomis akimis. Moterį, kuri jam netiko. 
Kai pastarąjį kartą matė tą moterį, ji buvo pilvota. Bridės akys 
susiaurėjo iš pykčio. A-damo vaikas. 

Kartą ji buvo nuėjusi į Lizos dirbtuvę ir užlipusi laiptais. Ant 
durų kabojo spyna, ir ji suprato, kad namai tušti. Taigi, toji Liza 
taip pat išvyko. Ji stovėjo, žvelgdama žemyn į siaurus laiptus. 
Senų laiptų plyšyje buvo įstrigusios vėžlio kiauto šukutės. Keli 
dantys išlūžę, tarpuose įsipainioję vienas ar du ilgi rudi plaukai. 
Pasilenkusi ji pakėlė šukutes ir nusišypsojo. Tokias ji jau yra ma- 
čiusi; toji Liza visada jas nešiojo. Bridė atsargiai suvyniojo jas į 
šaliką ir įsikišo į maišelį. 

Vasarvidžio dieną Bridė grįžo į kambarį prie Grasmarketo, kur 
juodvi su Mege, palaikydamos priverstinę bičiulystę, buvo susi- 
radusios būstą, ir įėjusi pamatė Megę be sąmonės gulinčią ant 
grindų. Akimirką spoksojo į ją, priblokšta moters vaizdo, pikta, 
kad Megės nėra, kai jai jos labiausiai reikia. Tada prisiminė, kad 
moka gydyti. Reikėjo grąžinti Megei sveikatą, ir ji darė viską, 
ką pajėgė, kad to pasiektų. Keturias dienas ji slaugė moterį be- 
jausmiai ir stropiai, kol galop, tarp purvinų jos drabužių suradusi 
raštelį su dažnai minėtos, bet niekada nematytos dukters adresu, 
dukters, kuri padėtų jai pasveikti, Bridė išskubėjo jos ieškoti. 

Katriona jau seniai buvo netekusi kantrybės dėl Megės ir jos 
gėrimo, bet atsidususi davė Bridei pinigų, kad nupirktų pieno, 
duonos ir elektros lempučių. 

Tai Bridė surado šiltų antklodžių; tai ji stebėjo moterį kaip 
vanagas, kol toji tapo stipresnė, negu buvo jau daugelį metų. 
Tai Bridė vėl nuėjo pas Katrioną parinkti drabužių, vienų sau, 
kitų Megei, taip pat knygų bei plokštelių gramofonui, Megės 
surastam tuščiame aukšto namo kambaryje, kur jos apsigyveno. 
Megė valandų valandas sėdėjo klausydamasi Šopeno noktiurnų, 
linguodama pirmyn ir atgal, pilnomis ašarų akimis ir maldau- 
davo Bridės pinigų buteliui nusipirkti, bet Bridė nė karto nenu- 

sileido. Kai vieną vakarą grįžo po išvykos ant kalvos, kur rinko 
žoles, ji rado Megę mirusią ir negalėjo patikėti savo akimis. Ji 
lietė jos veidą, ėmė už rankos, mėgino įkalbėti vargšę pavargusią 
sielą grįžti į šaltą, sudėvėtą kūną, o tada atsisėdo ir pravirko. 

Praėjus dviem dienoms po laidotuvių, Katriona, grįžusi namo 
po darbo dienos banke, rado Bridę sėdinčią ant jos durų slenks- 
čio, transo būsenos, ir niekaip negalėjo jos išbudinti. Ji iškvietė 
savo gydytoją, ir po kelių valandų Bridė buvo paguldyta į Kreig- 
hauso ligoninę Morningsaide. 

Tarpiniame pasaulyje, į kurį Bridė pasitraukė, ji šmėkš- 
čiojo tarp šešėlių jausdama, kaip prie akmens jos tyko įsiutęs 
Broikanas. Jo galios išaugo. Bridė jautė, kaip jo energijos čiup- 
tuvai siekia, liečia jos sielą, traukia atgal, ir ji išsigandusi puo- 
lė slėptis tamsoje. Ji matė dar vieną figūrą, nepažįstamą šešėlį, 
atsargų, tiriantį, jo galia dar neišaugus, bet labai reali, tikras 
iššūkis Broikanui. Ji jautė, kaip jis tyrinėja jos mintis, švelniai 
ieško. Išsigandusi ji apgaubė savo mintis ir pasitraukė į tylą. Ji 
matė savo kūną, gulintį susirietus; mažoje ligoninės palatoje. Jis 
atrodė tuščias, gyvybė išsekusi. Kartais įeina slaugė ir kažką jai 
daro, o šiaip ji palikta daugmaž viena. Kartą per savaitę ją aplan- 
ko Katriona, bet Bridė nežino, kad ji kasdien telefonu teiraujasi 
apie jos sveikatą. Ji vėl pasiklydo tarp dviejų pasaulių, gyvybės 
jėgos baigėsi patyrus šoką dėl to, kad Megė ją apleido. 

Lizos duktė Džuljetė gimė 1947 metų spalio trisdešimt pirmą 
dieną, per Helovyną. Adamas ir Džeinė atvažiavo į Hei-on-Vajų 
į krikštynas Šv. Marijos bažnyčioje kaip mergaitės krikštatėviai, 
o Kalemas patenkintas gugeno bažnyčios gale. 

Pen-y-Fordo, senos sodybos namo aukštai Juodųjų kalnų šlai- 
te, kur jie visi po to nuvyko švęsti vaiko krikštynų, sienos buvo 

akmeninės, dviejų pėdų storumo, maži kvadratiniai langai lei- 
do vidun stebėtinai daug šviesos, kai kambarius išdažė baltai. 
Už namo stovėjo du didžiuliai svirnai, jo ir jos, jie Filipui ir 
Lizai tarnavo kaip dirbtuvės. Atsisakęs dėstytojo darbo, Filipas 
grįžo prie savo pirmosios meilės, peizažų tapybos, ir tas darbas 
jam puikiai sekėsi, o Liza dabar tapė žmogaus ūgio arba dides- 
nius portretus, ir jų kaina, anot besididžiuojančio vyro, atitiko 
jų gabaritus. 

— Mums nebūtina čia gyventi, — prisipažino jis Džeinei. — 
Galėtume įsigyti didesnius namus, bet mes labai mylime kalnus. 
Ir Liza jaučiasi saugi. Bridė jos čia niekada nerastų, net norėdama. 

- Bridė? - Džeinė atsisuko nuo Kalemo vežimėlio ir pažiūrėjo 
į Filipą. - Kas ta Bridė? 

Jis žioptelėjo. 

- Tu nežinai? 

Džeinė papurtė galvą. 

— Ar turėčiau žinoti? 

Jis gūžtelėjo pečiais. 

— Geriau klausk Lizos. 

Ji paklausė. Netrukus virtuvėje, laikydama Kalemą ant rankų. 

Liza atsigręžė nuo kriauklės, kur skalavo puodelius, akimirką 
žiūrėjo į ją ir gūžtelėjo pečiais. Paėmė rankšluostį. 

— Negaliu patikėti, kad Adamas tau nepasakė, — pareiškė ji. 

Džeinė klausėsi tylėdama, akis įsmeigusi Lizai į veidą. Kai 
Liza galiausiai baigė pasakoti, Džeinė papurtė galvą. 

— Ne, - pasakė ji tvirtai. —- Negi rimtai manot, kad aš patikė- 
siu? Ak, Liza. To per daug. Tu išsigalvoji. Kodėl? Kodėl nori 
gąsdinti mane tokia istorija? Dėl Adamo ir manęs? Dėl to? Gal 
tu mums pavydi? - Ji stipriau priglaudė kūdikį. 

— Klausk Adamo, jei netiki manimi. — Liza suspaudė lūpas. Ji 
staigiai nusigręžė. - Ne, Džeine, aš nepavydžiu. Nė trupučiuko. 
"Turiu čia viską, ko noriu. 

Stojo trumpa nejauki tyla, ir Džeinė ištiesė ranką, norėdama 
paliesti Lizos plaštaką. 

- Atleisk. Nenorėjau to sakyti. Žinau, kad nepavydi. 

— Gerai. — Liza grįžo prie kriauklės, iki galo atsuko čiaupus 
ir žiūrėjo, kaip vanduo suteka į vamzdį. — Jei nenori, netikėk 
manimi dėl Bridės. Belieka viltis, kad nesužinosi apie ją skaus- 
mingesniu būdu. 


Katriona atidžiai stebėjo Bridės veidą. Pamatė krustelint. Aki- 
išbuvusi keistai tuščia jos veido išraiška kiek atgijo. Kelis kar- 
tus ją aplankė psichiatras daktaras Frymantlas. Jis atpažino ją 
iš to meto, kai ji gulėjo vienuolyno ligoninėje, ir buvo sužavėtas 
Katrionos pasakojimo, kad Bridė esanti žvali, protinga jauna 
moteris. 

- Tai smegenų sutrikimas. Gal ji yra patyrusi traumą vaikys- 
tėje? Tokią būseną paprastai sukelia šokas. 

Energija pradėjo grįžti bangomis, ji mažomis srovelėmis te- 
kėjo gyslomis, kaip šviesos takai migloje, skyrusioje ją nuo ap- 
linkinių, ir jai pavyko pamažu vėl sugrįžti į kūną. 

Katriona parsivežė ją namo praėjus dviem savaitėms po pir- 
mojo Bridės akių krustelėjimo, ir Bridė suprato, kad ji galės likti 
bute Karališkosios aikštės kvartale, kol visai pasveiks. 


Liza dirbo svirne, stovėjo prieš molbertą ir apžiūrinėjo Eniurinos 
Biven portretą, kurį tapė Kardifo galerijai, ir tuo užsakymu labai 
didžiavosi, nes žinojo, kad jis padės jai greitai įgyti portretistės 
šlovę. Augindama mažylę, kuriai dabar jau beveik metukai, ji 
sugebėdavo pastovėti prie molberto po kelias valandas per dieną, 
todėl paveikslų nuolat gausėjo. 

Kaip dažnai atsitikdavo ilgai tapius, ji pavargo, o protas, 
įtemptas dirbant, nuslydo į neutralią zoną, ir ji žengė žingsnį 

atgal, leisdama pailsėti rankai. Bet akis pagavo judesį prie durų 
ir ji atsigręžė pažiūrėti. 

— Filai, ten tu? 

Tai buvo tik įspūdis, ne daugiau, bet liekna figūra, ilgi tam- 
sūs plaukai, jos buvimas nekėlė abejonių. Lizos širdis daužėsi iš 
baimės, ji pripuolė prie durų, plačiai atvėrė jas ir pažiūrėjo lauk. 
Takas per sodą į namą buvo tuščias. Nieko nesimatė. Netoli jos 
ant apsamanojusios obels šakos tupėjo strazdas ir giedojo. Jei 
kas nors būtų praėjęs arti jo, ar jis nebūtų nuskridęs? 

Ji nieko nesakė Filipui ir po kurio laiko įvykį pamiršo. Iki kito 
karto. Šį sykį ji žaidė su Džuljete ant lovos ilgame kambaryje že- 
momis lubomis namo palėpėje, kur jiedu su Filipu miegojo. Lauke 
pylė lietus. Pamaitinusi Džuljetę virtuvėje, ji užsinešė ją į viršų 
pervilkti ir trampam liko, dainavo jai lopšines, neskubėdama gul- 
dyti į lovelę jos kambarėlyje. Miegamajame šilta ir smagu, kaip 
visada, lova apklota ta pačia šilkine lovatiese, kuria klodavo savo 
lovą dirbtuvėje Dyn Vilidže. Ji dainavo dainavo ir staiga nutilo. 
Įdėmiai įsiklausė jausdama kambaryje kažkieno buvimą. Pajuto, 
kaip nuo staigaus šalčio ant sprando pasišiaušė plaukai. Džuljetė 
nebežiūrėjo į ją savo įdėmiomis, mylinčiomis mėlynomis akimis. 
Jos žvilgsnis nukrypo į kažką už motinos nugaros. Liza pajuto, 
kaip išdžiūvo burna. Ji sulaikė kvapą ir labai lėtai atsigręžė. 

Ten nieko nebuvo. 

Liza atsistojo, stvėrė mažylę ir prispaudė prie krūtinės. Jai 
bėgant per kambarį į laiptų aikštelę, širdis taip daužėsi, kad 
Džuljetė tikrai turėjo pajusti. Apačioje virtuvėje ji pradėjo juok- 
tis. Kaip kvaila. Nėra nė menkiausios galimybės, kad Bridė ją 
surastų. Tik vėliau ji pastebėjo savo vėžlio kiauto šukutes, gu- 
linčias ant kilimo prie tualetinio stalelio, nors gerai prisiminė, 
kad buvo padėjusi jas į vietą. 

Tą dieną ji užkopė į kalvą aplankyti Merino. Jo namas buvo 
tuščias, durys užrakintos. Ji paniuro ir grįžo. 

Naktis tamsi, vėjas sūkuriuoja tarp medžių. Prie jo kojų vanduo 
liejasi per uolas ir smenga į senų lapų ir vandens žolių pilną du- 
burį. Ji yra ten, laukia jo. Adamas sustoja, žiūrėdamas žemyn, 
širdis daužosi gerklėje. Jis žino, kad turės nulipti žemyn. Kažkur 
ten guli pakabukas, įkritęs į tarpą tarp akmenų, saugomas ra- 
ganos su aštriu peiliu. Jis jaučia, kaip jo pirštai slysta šlapiais 
akmenimis; jis uodžia keistą įsielektrinusio, ant jo krintančio 
vandens kvapą. Nėra kur bėgti. Jį nenumaldomai traukia į du- 
burio gelmę. Jis jaučia, kad jau skęsta, jaučia ieškančius, kibius, 
šaltus laukiančios moters pirštus. 

— Bride, ne! 

Jis suriko taip garsiai, kad atsibudo, ir gulėjo žiūrėdamas į 
lubas, drebėdamas, o paklodės sudrėko nuo prakaito. 

Šalia jo Džeinė gulėjo stipriai užsimerkusi. Ji išsigando. Jau tre- 
čią kartą per tiek pat savaičių jis nubunda šaukdamas Bridės vardą; 
Bridės, apie kurią, Džeinės paklaustas prieš kelis mėnesius, per 
krikštynas, atsainiai pasakė, kad tai sena draugė, tapusi košmaru. 

Adamas nebežino, kada jis pradėjo taip bijoti. Gal nuo tada, 
kai buvo išvykę į Hėjų, į Džuljetės krikštynas. Rodėsi, kad kal- 
bėdami apie Bridę jie kažkokiu būdu vėl ją pašaukė. Grįžus jį 
staiga apėmė keistas jausmas, kad Bridė yra name ir laukia jo. Jį 
pagavo siaubas. Akimirką stovėjo lyg paralyžiuotas, negalėda- 
mas kvėpuoti, negalėdamas krustelti, jausdamas, kaip po kieta 
apykakle varva prakaitas. Bet grįžo sveikas protas. Baimė dingo 
taip pat greitai, kaip buvo atsiradusi, Adamas įėjo į svetainę ir 
lengviau atsikvėpęs numetė raktus ant stalo. Tik tada leido sau 
malonumą prieiti prie Džeinės krištolo ir trumpai paliesti pirš- 
tais jo šaltą, spindintį paviršių. Tą pačią dieną jis užnešė krištolą 
į miegamąjį ir papasakojo Džeinei visą istoriją. 


Liza pasodino viešnią prie stalo ir priešais ją pastatė didelį puo- 
delį kavos su pienu, o Kalemas, nors atvykęs ir buvo iškeltas iš 

automobilio, toliau sau miegojo. Džeinė dairėsi po virtuvę. Po 
ano apsilankymo dažytas žemų patalpų sienas, kur ant kablių 
kabojo sunkios metalinės keptuvės, visiškai padengė daugybė 
paveikslų, koliažų ir ranka tapyti moliniai indai atvirose len- 
tynose. Ant didelio nušveisto stalo — keli ankstyvieji narcizai, 
tą rytą nuskinti, skleidė žiedus Vusterio grietinės ąsotėlyje su 
nudužusia rankena. 

— Kodėl Adamas neatvažiavo kartu? 

Džeinė nusišypsojo. 

— Darbas, suprantama. Panašu, kad praktika negali apsieiti be 
jo. Jei taip bus ir toliau, vargu ar jis kada nors gaus atostogų. 

- Tada tu turi reikalauti. - Liza dirstelėjo į ją. - Ar tarp jūsų 
viskas gerai, Džeine? — Sekė nejauki pauzė. Jau beveik metai, 
kaip jos nesimatė po to nesusipratimo dėl Bridės, o per tą laiką 
tiek daug atsitiko. - Labai apgailestavau, sužinojusi apie kūdikį. 

Prieš tris mėnesius, savo didžiausiam siaubui, Džeinė prarado 
kūdikį, būdama ketvirtą mėnesį nėščia. Kai Adamas paskambi- 
no Lizai pranešti naujienos, jis buvo palūžęs ir raudojo. 

Džeinė linktelėjo nepakėlusi akių. 

— Viskas gerai. Tik jis labai pavargsta, o man įgriso tokia pa- 
dėtis. Ji nė kiek nepasitaisė. Ta karvė vis dar gadina man gyveni- 
mą. — Po persileidimo atviras Saros Harding priešiškumas virto 
neišsenkama užuojautos srove; ji nuolat siūlosi padėti prižiūrėti 
Kalemą, beveik kasdien ateina į jos namus arba skambina tele- 
fonu teikdama patarimus ir kišdamasi tokiu mastu, apie kokį 
Patricija nė nesapnavo. Visa tai varė Džeinę iš proto. 

— Adamas turėtų įsikišti. 

- Aš pati turėčiau ją sutramdyti. — Džeinė atsiduso. - Bėda 
ta, kad nenoriu sugadinti Adamui reikalų. Vienas iš partnerių 
ketina pasitraukti ir Adamui nušvistų paaukštinimo galimybė. 
Gaila būtų prarasti. Yra dar kai kas. - Paėmusi nuo lėkštutės 
šaukštelį, ji kurį laiką sukiojo jį. Tada pakėlė akis. — Pameni, 

kaip per krikštynas pasakojai man apie Bridę? Aš tavimi ne- 
patikėjau ir kalbėjau šiurkščiai. — Ji nusigręžė, sugėdinta prisi- 
minimo. - Jis sapnuoja ją košmaruose. Atsinešė tavo dovanotą 
amuletą į miegamąjį. 

- Ar manai, kad jis su ja matėsi? - Liza staiga pajuto, kaip ant 
sprando pašiurpo oda. — Kaip ji surado jį? 

O kaip ji surado ją? 

— Nežinau. Tikriausiai ji žino daugybę būdų. Juk jis gydytojas. 
Ji galėjo rasti jį per medicinos mokyklą. Ten žino, kur jis gyvena. 
Gal pasisamdė privatų detektyvą ar panašiai. 

- Džeine. - Liza prikando lūpą. Jau ketino sakyti: „Ji veikia 
ne šitaip. Ji nėra reali“, — bet tai nebūtų tiesa, ar ne? Bridė buvo — 
ir tebėra — labai reali. 

Džeinė pakėlė akis, jos veidas staiga apnuogino visą jos liūdesį. 

- Arjis labai ją mylėjo, Liza? 

Liza spoksojo į ją netekusi žado. 

— Ne! Kad ir ką Adamas kadaise jai jautė, tas jausmas buvo 
praėjęs dar prieš jums susitinkant. Net prieš mums susitin- 
kant. Mažiau už viską pasaulyje jis norėtų matyti Bridę, galiu 
prisiekti. 

Liza nusipurtė. Štai ta priežastis, dėl kurios Džeinė staiga 
sumanė nepaisyti šalto kovo vėjo ir atvažiuoti per visą šalį iki 
Velso pasienio. Liza atsistojo, apėjo aplink stalą ir apkabino 
Džeinės pečius. 

— Adamas mieliau susitiktų su šėtonu negu su Bride. — Ji 
liūdnai nusišypsojo. — Iš to, ką jis man kadaise pasakojo, su- 
sidariau įspūdį, jog; jis laiko ją mažiausiai šėtono dukteria. Jis 
niekada tikrai nežinojo, iš kur ji atsirasdavo, bet ji gąsdino jį. 
Gąsdino ir mane. — Liza nutilo. Ji buvo įsitikinusi, kad jiedu 
saugūs. Ji taip tuo tikėjo. O dabar... - Neabejoju, kad ji mūsų 
neranda. Nė vieno iš mūsų. Gal ieško, - ji tikrai ieško, - bet jai 
nesiseka. O dabar padengsiu stalą priešpiečiams, tada atitemp- 

sime iš dirbtuvės Filipą, pažiūrėsime, ar Džuljetė jau atsibudo, 
ir nebegalvosime apie Bridę. 

Ji nusigręžė, ištraukė komodos stalčių ir ėmė ieškoti jame ša- 
kučių ir peilių jausdama, kad Džeinė įdėmiai stebi ją. 

Ji tikėjosi, kad nerimas veide jos neišdavė. 


Maždaug vidurdienį Adamas aplankė paskutinį pacientą, ir vos 
spėjo įeiti pro duris, kaip suskambo telefonas. Jis atsiduso. Jis 
taip laukė, kada galės išgerti taurę viskio prieš šaltus priešpie- 
čius, paliktus jam virtuvėje. Pakėlęs ragelį, dirstelėjo pro langą. 

— Daktaras Kreigas klauso. 

Pagaliau liovėsi lyti. Bet tebepūtė pragariškas rytų vėjas. Dėl 
to vėjo pusė Adamo ligonių skundėsi peršalimais, o kita pusė 
buvo surakinta reumato. 

— Adamai, čia Džeinė. Maniau sau, pasiklausiu, kaip laikaisi. 

Jo veidas atsipalaidavo, atsirado šypsena. 

- Gerai. O kaip judu su Kalemu? Kaip Liza ir Filas? 

- Mums labai gerai. Čia taip gražu. Ak, Adamai, ar negalė- 
tum atvažiuoti? Bent savaitgaliui. Prašau. 

Adamas atsiduso. Jis taip jos ilgisi. Name tylu be jos ir berniu- 
ko, ir nors įkyrus nerimas dėl jų saugumo praėjo, atsirado naujas 
rūpestis dėl to, kad jiedu taip toli. 

- Adamai, girdi mane? - Džeinės balsas ragelyje užliejo jį 
ilgesiu. 

Staiga jis apsisprendė. Praktika gali apsieiti be jo dieną ar 
dvi. Jie ir taip skolingi jam atostogas. Jis kaip nors sutvarkys šį 
reikalą. 

- Žiūrėsiu, ką galiu padaryti, mieloji, gerai? Tikrai pasisteng- 
siu, pažadu. - Jis kalbėjo džiugiu balsu. - Pasakyk Lizai, kad pa- 
ruoštų savo nuostabiojo jautienos troškinio, tokio, kokiu vaišino 
pernai, kai buvom atvykę į krikštynas. Aš čia badauju žmonos 
nemaitinamas. Šeštadienį atvažiuosiu, pažadu. 

Ir štai jis važiuoja ankstyvą ryto valandą, kad atvyktų į sodybą 
pusryčių. 

Kalemas puolė prie tėvo, cypdamas iš susijaudinimo. 

— Tėti, eikime pažiūrėti ėriukų! 

— Maniau, kad čia dailininkų sodyba. - Adamas pabučiavo 
Džeinę, tada Lizą. Filipui paspaudė ranką ir kartu padavė butelį 
salyklinio viskio. — Iš kur čia atsirado avių? 

- Iš kaimynų lauko. Jos laigo saulėje. - Filipas nusišypsojo. — 
Nueik su juo, Adamai. Jis visą savaitę laukė, kada galės tau 
parodyti. 

Adamas švystelėjo berniuką aukštyn. 

— Gerai, jaunuoli, kur eiti? 

Džeinė išėjo paskui juos į lauką. 

- Kaip pasisekė numaldyti galinguosius? 

— Nurodžiau, kad per visą darbą praktikoje neturėjau norma- 
lių atostogų. 

- Ar tai jiems pasirodė svarbu? 

- Vargu. - Adamas trūktelėjo pečiais. — Nekalbėkime apie 
juos. Kaip laikosi Liza ir Filas? 

- Puikiai. 

Tik kitą dieną Adamui pavyko rasti progą pasikalbėti su Liza 
dviese. Jis išsprūdo iš namo ir nusekė paskui ją į jos svirną. Įėjęs 
tvirtai uždarė duris. 

- Kas yra? Ar judvi su Džeine gerai sutariate? Matau, kad dėl 
kažko labai nerimaujate. Ar kas bloga atsitiko? 

- Ji sugrįžo. Ji vėl mano galvoje. - Liza numetė teptuką ir atsi- 
gręžė į jį. - Iš to, ką Džeinė sakė, suprantu, kad tu irgi sapnuoji 
ją košmaruose. Nežinau, ką daryti. 

Adamas žiūrėjo į ją netekęs amo. Jam nereikėjo sakyti, kas 
toji „ji“. 

- Dieve mano! 

Jis staiga susmuko ant pintos kėdės prie stalo. 

— Pasakok, kas įvyko. 

Ji papasakojo jam apie tuos kartus, kai jai atrodydavo, kad 
mato Bridę, ir apie šukutes. 

- Jos nepaprastai gražios. Turėjau porą. Vienas pamečiau. - Ji 
gūžtelėjo pečiais. — Iš pradžių neatkreipiau dėmesio. Šukutės 
keitė vietą. Jos judėjo po kambarį. Buvau padėjusi jas į tualeti- 
nio stalelio stalčių. — Ji išsiblaškiusi nubraukė atgal ilgus plau- 
kus. — Iš ryto radau jas ant stalelio. Pamaniau, kad pati palikau. 
Žinoma. Bet tai pasikartojo. Kitą dieną, kai laikiau jas rankose, 
jos pradėjo kaisti. - Ji lėtai papurtė galvą. - Negalėjau patikėti. 
Išmečiau jas. Kai pakėliau, jos, žinoma, vėl buvo šaltos. Įdėjau 
jas į stalčių... — Staiga jis atkreipė dėmesį, kad ji plaukus susiri- 
šusi kaspinu. - Šį rytą radau jas po savo pagalve. - Ji giliai trūk- 
čiodama atsiduso. — Aš ją mačiau, Adamai. Čia. Kitą kartą — 
stovinčią virtuvės tarpduryje. Ne visai ją. Vaiduoklį. Pamėklę. 
Nežinau. Šešėlį. Ji dingo, bet to užteko. Ji mane susirado. Ji 
mane stebi. Nesuprantu kodėl. Mudu nebesame kartu, tai ko- 
dėl ji persekioja mane? 

Adamas sukando lūpą. Veidas išblyško. 

- Ar norėtum, kad grąžinčiau krištolą? 

Ji papurtė galvą. 

— Turiu čia kaimyną. Meriną Džonsą. Jis išmano apie tuos da- 
lykus. - Ji šyptelėjo pro ašaras. - Čionykščiai žmonės laiko jį bur- 
tininku. Tai jis jums padarė krištolo medelį. Jis sako, kad ji perse- 
kioja mane todėl, kad esu stipresnė aiškiaregė negu tu. Jai lengva 
patekti į mano mintis. Esu vienintelis jos ryšys su tavim... 

- Ir tu leidai Džeinei su Kalemu atvažiuoti čionai! - Adamas 
atsistojo. Staiga jį apėmė baisus pyktis. - Žinodama, kad ta mer- 
gina surado, kur tu gyveni, vis tiek pakvietei Džeinę su Kalemu 
čionai, po savo stogu? 

- Aš jų nekviečiau, Adamai. Džeinė pati įsiprašė. Ji atvažiavo, 
nes irgi nerimauja dėl Bridės. Ką man daryti? - Liza pažvelgė jam 

tiesiai į veidą. - Ar toji moteriškė visą gyvenimą persekios mane 
už tai, kad kadaise tave mylėjau? — Stojo ilga tyla. Ji patraukė pe- 
čiais. — Atsiprašau. Kaip netaktiška. Pamiršk. Juk abu esame lai- 
mingai vedę. Tik panašu, kad Bridė nesuprato, jog mes žengiame 
tolyn. - Ji kalbėjo jau ramiau. - Adamai, ji neturėtų būti mano 
rūpestis. Ir tikrai ne Filo. Arba Džeinės, kai pagalvoji. 

- Jėzau Kristau. — Adamas vėl atsisėdo. Parėmė galvą ranko- 
mis. — Ką tavo bičiulis Merinas pataria mums daryti? 

- Jis buvo išvykęs. Grįžo tik vakar naktį. Paskambinau jam ir 
viską paaiškinau. Rytoj mudu važiuosime susitikti su juo. 

- Be Džeinės? 

— Be Džeinės. Kol kas. Tvarkykime šį reikalą tik tu ir aš. 


Kitą rytą jie važiavo aukštyn į kalną siauru tarpekliu, kur skar- 
džiai sueina virš galvos, kur keliukas virsta juodu gudobelėm 
apraizgytu tuneliu, kuriame matėsi tik ką užsimezgę žali ir 
pilkšvi pumpurai, o švelnūs karklų kačiukai bėrė gelsvas dulkes 
ant Adamo automobilio. 

Prie Merino namo Adamas akimirką pastovėjo, pro miškus ir 
laukus žiūrėdamas į tolimus kalnus. 

— Priverčia suvokti, kaip ilgiesi Škotijos? — Liza įsikibo jam į 
parankę. Ji drebėjo vėjyje. 

Jis linktelėjo. 

— Kalvos įauga į kraują. 

— Vieną dieną tu ten grįši. 

Jis nusekė paskui ją prie jau atvertų žemų durų. Viduje sto- 
vintis vyras buvo visai nepanašus į tokį, kokį Adamas tikėjosi 
pamatyti. Jis buvo aukštas, tamsiaplaukis, maždaug keturias- 
dešimties metų. Liesas, raukšlėtas veidas buvo vėjo nugairintas, 
bet ne senas, kaip Adamas tikėjosi, o akys anaiptol ne tuščios 
ar mistiškos, bet ryškiai mėlynos ir skvarbios. Vyras pasitraukė 
įleisdamas juos, ir jiedu atsidūrė vienoje patalpoje, kartu virtu- 

vėje ir gyvenamajame kambaryje per visą pirmą namo aukštą. 
Adamas apsidairė aplinkui ir staiga bjaurėdamasis nusipurtė. 
Nuo lubų kabojo žolių ryšuliai, jie skleidė kambaryje egzotiš- 
ką, tikrai ne prieskoninių žolių kvapą. Ant lentynų prie lango 
jis matė sudėtas akmenų ir kristalų eiles. Kelios knygų lenty- 
nos buvo iki viršaus prikimštos knygų ir žurnalų. Ant tamsios 
lentynos prie viryklės jis pastebėjo avies kaukolę, užkištą už 
kažkokių rudo stiklo ąsočių. Atmosfera patalpoje buvo keista. 
Tarsi sustingusi. 

Bet Liza neatrodė suglumusi. Adamas nustebo, kai ji apkabi- 
no namų šeimininką ir pabučiavo jį į abu skruostus. 

— Merinai, čia mano bičiulis Adamas. 

Merinas atsigręžė į jį ir rimtai padavė ranką. 

- Daktare Kreigai. 

Jo akyse blykstelėjo žiburėlis, bet tuojau pat dingo. Adamas 
jautė, kad jiems atvykus ponas Džonsas įvertino jį per kelias 
sekundes, ir staiga jis pamatė save tokį, kokį jį mato anas vyras. 
Santūrų, mąslų presbiterijoną daktarą, skeptiškai nusiteikusį 
Velso kerų ir prietarų atžvilgiu. Įdomu, kaip Liza jį apibūdino. 
Tarsi skaitydama jo mintis, ji atsigręžė ir paėmė jį už rankos. 

- Adamai, aš viską papasakojau Merinui apie tave ir Bridę, kai 
jis darė tau amuletą. Jis žino, kad tau tie dalykai nepatinka. - Ji 
mostelėjo ranka į kambarį, į jo turinį ir, beje, į šeimininką, nors 
Adamas nebuvo įsitikinęs, ar ji tai padarė apgalvotai. 

Jis susigėdęs raustelėjo. 

- Atleiskit, jei mano skeptiškumas čia nepageidaujamas. Aš 
mokausi. — Jis patylėjo. - Žinau, dabar daugiausia bėdų turi 
Liza, bet pastaruoju metu aš sapnuoju... košmarus. - Jis krūp- 
telėjo ir pažiūrėjo į Meriną, o šis tylomis jį stebėjo. - Man baisu 
dėl Lizos. - Jis nejaukiai patrypčiojo. - Bijau ir dėl žmonos bei 
sūnaus. Nesuprantu, kodėl tai darosi! 

Merinas nieko nesakė. Jis nemirksėdamas stebėjo Adamą. 

Adamas susibruko rankas giliai į kelnių kišenes. Vyrui tylint, 
jis jautėsi vis labiau nelaimingas. 

- Atrodo, ji yra vaiduoklis, bet aš nežinau, ar ji gyva, ar mirusi. 

- Sėskitės, pone Kreigai, - pagaliau prabilo Merinas, tarsi ne- 
girdėjęs Adamo žodžių. Jis nuėjęs atsistojo prie lango, o Adamas 
atsidūrė ant senos sofos greta Lizos. Adamas šnairomis dirsčio- 
jo į ją, bet ji žvelgė tiesiai priešais save, akis įsmeigusi į erdvę. Jis 
pažiūrėjo žemyn į savo batus ir pasijuto kaip mažas berniukas, 
iškviestas į direktoriaus kabinetą, o Merinas pasisukęs žiūrėjo 
žemyn nuo kalvos į tolimą Vajo slėnį. 

— Mergina, kurią savo tikslui laikysime gyvų gyviausia, pa- 
naudojo kažkokį Lizos daiktą ryšiui užmegzti. - Jis kalbėjo švel- 
niu, dainingu Velso kalniečių tonu. - Liza mano, kad tai gali 
būti šukutės, kurias ji pametė Edinburge prieš išvykdama, o ki- 
tos šukutės iš tos poros pačios keičia vietą tikriausiai veikiamos 
kažkieno sąmonės. Šukutės yra reali galimybė. Ne tiek pačios 
šukutės, kiek jose užsilikę plaukai, nes per juos galima užmegzti 
ryšį. Technika labai paprasta. Ją naudoja viso pasaulio žinovai. 

Adamui išdžiūvo gerklė. 

— Deja, tai, kad mergina šitokiu būdu užmezgė ryšį, reiškia, 
jog Liza turės nesibaigiančių problemų, nebet mums pavyktų tą 
ryšį nutraukti. Pone Kreigai, - jis staiga atsisuko ir vėl įsmeigė į 
Adamą skvarbų žvilgsnį, - ar turėtumėt pagrindo manyti, kad 
pas ją yra koks nors jūsų daiktas? — Jis lukterėjo tik sekundę ir 
atsakė pats, nedavęs Adamui laiko pagalvoti. - Spėju, kad nėra, 
nes kitaip ji būtų galėjusi pasiekti jus. 

- Jei galima remtis mano košmarais, tai ji jau pasiekė mane. — 
Adamas kalbėjo prikimusiu balsu. Jis garsiai krenkštelėjo, 
stengdamasis išsklaidyti įtemptą tylą, gaubiančią kambarį kaip 
skraistė. — Aš niekada nebuvau, kaip jūs vadinate, aiškiaregis. 
Aš mokslininkas. - Jis atsiprašomai šyptelėjo.- Nuo pat pradžios 
atrodė, kad ji gali prakalbėti tik į Lizą. Pasiekti ją. Nežinau, 

kaip ji tai daro. — Staiga jis stvėrėsi šiaudo. - Bridė moka gydyti. 
Kaip jūs. — Jis nusišypsojo tikėdamasis, kad nekalbėjo iš aukš- 
to. - Tokie žmonės turi tam tikrų gebėjimų, žinau. 

- Visi turime tokių gebėjimų, pone Kreigai, — rimtai atsakė 
Merinas. — Netgi jūs, tik to nežinote. — Jis priėjo prie tuščio 
židinio, atsistojo nugara į jį ir labai susikaupęs žiūrėjo į Adamą. — 
Liza sako, kad jūs naudojate tą amuletą, kad pasidėjote jį mie- 
gamajame. Ar todėl, kad jaučiate, jog jis suteikia jums ir žmonai 
daugiau saugumo, ar tai tik kvailo prietaro žingsnis, dėl kurio 
apgailestavot, bet vis tiek žengėt, pats gerai nesuvokdamas pras- 
mės? — Jo akys sugavo ir laikė Adamo žvilgsnį. - Matau, kad 
teisingas yra antrasis spėjimas. Nesvarbu. Gali padėti net tokie 
ritualai, kuriems nepritariame, ir net tokie jausmai gali būti pra- 
džia. Supraskit, aš negaliu jums padėti, jei jūs nenorit klausyti 
mano patarimo. ' 

- Jis klausys jūsų patarimo, — pagaliau įsiterpė Liza. — Aš pati 
tuo pasirūpinsiu. 

Merinas papurtė galvą. 

— To per maža, mergaite. Jis pats turi labai to norėti. Turi būti 
tvirtas. Turi tikėti. 

— O jeigu jis negali? - Dabar prabilo Adamas. 

— Tada nežinau, ar galiu padėti. 

Adamas nurijo seilę. Nelauktai sau pačiam jis pajuto, kaip per 
pečius perbėgo šaltas virpulys. 

— Nesuprantu, kodėl mes iki šiol taip jos bijome. 

- Kartą ji jau mėgino nužudyti mane, štai kodėl. — Liza atsi- 
stojo ir pradėjo vaikščioti po kambarį mažais, nervingais žings- 
neliais. — Nes tu bijai, kad ji mėgins nužudyti ir Džeinę. O to- 
kios tavo baimės priežastis yra ta, kad tu nesi įsitikinęs, ar ji jau 
nėra žudžiusi. Aš visada įtariau, kad tavo tėvo šeimininkę nužu- 
dė ji. Ji čigonė. Jie karšti žmonės. Jie laikosi vendetos. Užleidžia 
ant žmogaus prakeiksmą. 

Adamas prikando lūpą. Jis mėgino racionaliai aiškinti savo 
mintis. 

— Klausyk, aš tikiu, kad ji turi galių patekti į mūsų mintis. Ji . 
turi telepatinių gebėjimų. Turi galių sukelti man nerimą. Kelti 
baimę, jei nori. Todėl galiu patikėti, kad tavo gebėjimai tokie 
pat stiprūs, kaip jos. Ir kad ponas Džonsas gali pasakyti man, ką 
daryti. Patylėk, Liza. Leisk man kalbėti už save. 

Liza užvertė akis aukštyn lyg šaukdamasi dangaus pagalbos. 

- Taip. Gerai. Tebūnie šitaip. 

Merinas nelinksmai šyptelėjo. 

- Jei judu rimtai pyksitės, ji pajus. Ir paliks Lizą nuošaly. 

- Atsiprašau. Mes nesipykstame. — Liza vėl atsisėdo šalia 
Adamo. - Regis, aš kiek per daug jaudinuosi dėl viso šito. 

- Teisingai. Ir tai svarbiausia. Nesijaudink. Pasistenk išlikti 
rami. Susikaupusi. Turi išmokti valdyti mintis, būti savo proto 
šeimininkė. Turi išmokti atstumti pašalines įtakas. Turi išmok- 
ti apsisaugoti. Visa tai tu žinai, Liza. Paveldėjai aiškiaregystės 
galias iš mamos. Vaikystėje ji turėjo kai ko tave išmokyti. Ji mo- 
kėjo apsibrėžti apsaugos ratu. 

- Aš mėginau. — Liza prikando lūpą. — Nuo Bridės jis ne- 
apsaugo. 

— Todėl, kad tu pirmą kartą susidūrei su tokiu reiškiniu. 
Leidi sau pulti į paniką. Išlik rami. Tau reikia tik šito. Apsupk 
save šviesos siena. Toji Bridė yra tamsos padaras. - Jis jau ne 
vieną kartą matė ją medituodamas, matė Bridę ir tą vyrą, kuris 
ją medžioja. 

- Vieną kartą ji man sakė, kad ji kilusi iš žmonių, kurie gyve- 
na kitapus šiaurės vėjo, - iš lėto įsiterpė Adamas. - Tokią ji matė 
save. Laukinę. Nesutramdomą. Laisvą. 

Merinas žiūrėjo į jį nemirksėdamas. 

— Ar visa tai tau ką nors sako? - paklausė Liza skubomis. 

Merinas lėtai papurtė galvą. 

- Tikriausiai ne, — atsakė jis susimąstęs. — Gal tai sutapimas. 
Gerai, pone Kreigai. Pamėginkime išsiaiškinti. Jums teks iš- 
mokti naudotis vaizduote. Jūs turėsite mintyse įsivaizduoti 
daiktus taip stipriai ir aiškiai, kad jie taptų tikri. Darysite tai 
dėl žmonos ir dėl sūnaus. Turėsite išmokti pastatyti sieną aplink 
save ir savo šeimą, kad ta mergina jūsų nepasiektų, o siena turės 
būti tokia tvirta, kad nors ir kaip ji stengtųsi, pro jūsų gynybą 
neprasimuštų. 


Adamui ir Lizai išvykus, Merinas priėjo prie knygų lentynos ir 
panaršė joje. Senas Herodoto istorijos egzempliorius gulėjo ant 
šono, puslapiai atsiklijavę, išblukę nuo laiko. Jis meiliai paėmė 
knygą, ėmė versti lapus ir susirado reikiamą skyrių. Šiaurės vėjo 
žmonės. Jis prisimena, kad tokia užuomina kažkur čia turi būti. 

Po kurio laiko jis atsisėdo priešais degantį židinį ir pasirengė 
medituoti. Jam reikės tiek daug įsiminti, tiek daug studijuoti, 
kol galės stoti prieš Bridę ir ją persekiojant; šešėlį. 


Devintas skynius 


Bridė stovėjo ant Arturo Sosto kalvos viršūnės ir žvelgė į pietus 
Pentlando aukštumų link. Kišenėje ji turėjo medvilninį šaliką, į 
kurį buvo suvyniotos šukutės su keliais brangiais plaukais. Kur 
jie yra, A-damas ir jo Liza? Ji žino, kad jiedu nebe pora, bet ko- 
dėl ji nebegali jų pasiekti? Jėgos seko, kartu ir sveikata. Ji liesa 
ir nusilpusi, plaukai nušiurę, netekę blizgesio, po akimis juodi 
ratilai, žvilgsnis neramus. 

- Jis ten. Pietuose. Kažkur pietuose. 

Kaip ir tas kitas vyras iš Adamo laiko, kurio ieškanti sąmonė 
susitiko su jos sąmone sapnų tamsoje. 

Du žmonės, stovintys netoli jos viršūnėje, atsigręžė ir, pa- 
matę su savimi kalbančią merginą padėrusiomis akimis, ne- 
delsdami pasitraukė ir pradėjo eiti žemyn Salisberi Kregso link, 
palikę ją vieną. 

A-damai! 

Iškėlusi aukštyn rankas, ji atsigręžė į šiaurės vėją ir šaukė jį 
vardu. 

- A-damai, kur tu? 

Jos skruostais ritosi ašaros. 

- A-damai, mano A-damai, man tavęs reikia! 

Pamažu ji ėmė suktis ratu, šaukdama ir šaukdama jo vardą. 
Bet atsakymo nebuvo. 

Kartais ji nueidavo pastovėti prie laiptų, vedančių į buvusius 
Adamo kambarius vien tam, kad pasijustų arčiau jo. Laiptinė 
buvo tamsi, nešvari ir šiek tiek dvokė, bet ji nepaisė. Čia vaikš- 
čiodavo jis. Svaigulio priepuoliai vis dažnėjo ir kartais kitas jos 
gyvenimas, gyvenimas tolimajame akmens krašte, prasibrauda- 
vo pro šydą, skiriantį ją nuo praeities. Ten jie laukė jos, Broikanas 
ir jo sekėjai, kad nužudytų. 

Ji atsirėmė į pilkus pastato akmenis ir užsimerkė. Kai atsimer- 
kė, priešais ją stovėjo jaunuolis. Jis atrodė susirūpinęs. 

— Ar gerai jaučiatės? 

Ji silpnai šyptelėjo. 

— Taip. Tik esu pavargusi. 

- Jau esu jus čia matęs, ar ne? Ko nors ieškote? 

Ji linktelėjo. 

- A-damo Kreigo. Jis čia gyveno, bet dabar išvyko. 

—- Adamo Kreigo? - Jaunuolis linksmai nusišypsojo. — Deja, 
jis jau seniai išvykęs. Mano brolis kartu su juo nuomojosi kam- 
barius. Taip ir aš gavau čia vietą gyventi. Dabar Adamas turi 
praktiką Anglijoje. Galėčiau rasti jo adresą, jei norite. 

- Jūs žinote, kur jis? - Jos veidas stebuklingai pasikeitė. Staiga 
nušvito laime. 

- Žinoma. Užeikime, aš paieškosiu. - Džimis Tomsonas pir- 
mas užlipo siaurais laiptais ir sugraibė raktą. Kambariai buvo 
tamsūs, prigrūsti sunkių senų baldų. Ji nežinojo, kad jie nepa- 
keisti nuo tada, kai Adamas iš čia išvyko. Džimis priėjo prie 
stalo ir suieškojo aptrintą adresų knygelę. Radęs vertė puslapius, 
kurių pusė buvo palaidi. 

- Štai. Sent Olbansas. Kai vedė, nusipirko ten praktikos dalį, 
todėl panašu, kad gyvena iki šiol. — Jis plačiai nusišypsojo jai. — 
Ar norite, kad užrašyčiau jums adresą? 

Ji papurtė galvą. 

— Nereikia. Prisiminsiu. - Ji nutilo, dairydamasi po kambarį. 
Jame tebėra A-damo daiktų, ji jautė; knyga, paveikslas ant sie- 
nos, o ant siauros lentynos virš židinio - ji įsitempė ir žengė ton 
pusėn. - Štai. A-damo daiktas. - Užkišta už žvakidės gulėjo 
maža varinė rankogalio sąsaga. 

- Jūs teisi. - Jis stebėjosi, kaip ji pamatė. Jos rega turėtų būti 
kaip vanago. — Jam išvykus, radau užkritusią sename krėsle. Vis 
ketinau išsiųsti jam, bet taip ir neprisirengiau. 

— Nesvarbu. Aš paimsiu. — Ji jau įkišo ją į savo maišelį. Ir nusi- 
gręžė eiti. Tarpduryje sustojo ir akimirką žiūrėjo į Džimį. - Ką 
reiškia vedęs? 

Jis suraukė kaktą. 

- Ką reiškia vedęs? —- pakartojo jis sutrikęs. — Na, žinai. Turin- 
tis žmoną. Gyvenantis su ja. Regis, dabar jis turi vaikų. Tiksliau, 
vieną turi, kito laukiasi. 

- Supratau. - Jos veidas apniuko. Akimirką dar žiūrėjo į jį ir 
tada dingo — nubėgo laiptais žemyn ir išėjo į tamsią gatvę. 

Džimis pastovėjo tylėdamas, prikandęs lūpą, žiūrėdamas 
į duris. Akimirką pajuto nerimastingą dvejonę. Gal nereikėjo 
duoti jai to adreso? Jis priėjo prie durų ir, pats nesuprasdamas 
kodėl, pasuko raktą. Ne, tai kvailystė. Juk gali būti, kad Adamas 


seniai iš ten išsikraustė. 


— Man reikia ten važiuoti. 

Bridė pati užsirašė adresą stropiomis kilpuotomis raidėmis. 
Parodė jį Katrionai vos įėjusi. 

Katriona staiga apsidžiaugė — jai jau pabodo ta nekviesta ir 
visiškai nuo jos priklausanti viešnia. Ji įtemptai galvojo. 

- Regis, Sent Olbansas yra netoli Londono. Kurių galų tau 
reikia ten važiuoti? 

- Ten yra A-damas. — Net be sąsagos pagalbos dabar ji susiras 
jį, šitas kelias lengvesnis. 

— Adamas? - Anksčiau Bridė niekada jo neminėjo. Ji atidžiai 
stebėjo Bridės veidą ir matė besikeičiančius jausmus — ilgesį, 
pyktį, baimę, liūdesį. - Ar jis tau svarbus žmogus? 

Bridė linktelėjo. 

- Jis mano draugas. 

— Supratau. - Katriona gūžtelėjo pečiais. - Pavalgysime vaka- 
rienę, tada pažiūrėsiu žemėlapyje, gal rasim tą miestą. 

- Dabar. Noriu žinoti dabar. 

— Kodėl? Jei nori jam parašyti... 

— Aš ten važiuosiu. 

- Bride. Tai tolimas kelias. Tau teks važiuoti traukiniu į 
Londoną už šimtų mylių, tada persėsti į kitą traukinį. Ir nega- 
lima važiuoti pas žmogų iš anksto neįspėjus, kad atvažiuosi. Ar 
turi jo telefono numerį? 

Bridė papurtė galvą. A-damas turėtų jausti, kad ji atvažiuoja 
jo ieškoti. 

- Tai mes paskambinsime į informaciją ir sužinosime. Kadangi 
tu turi adresą, jie pasakys numerį ir tu galėsi jam paskambinti. 
Paprasta. — Ji nusišypsojo. Paėmusi lapelį iš Bridės rankos, nuėjo 
prie stalo ir pakėlė ragelį. - Beje, kokia jo pavardė. 

- Pavardė? 

— Na, antras vardas. Jis turi jį turėti. Adamas, o toliau? 

- A-damas Kreigas. Jis gydytojas. 

- Supratau. — Ji akimirką žiūrėjo į Bridę ir linktelėjo. - Gerai. 
Pradėsime. 

Bridė laukė. Ji jau seniai priprato prie Katrionos telefono ir 
netgi kartą ar du sukaupusi drąsą atsiliepė, kai bute buvo viena. 
Atrodė, nieko keista kalbėtis su žmogumi, esančiu už daugybės 
mylių; kita vertus, tai akivaizdžiai patobulintas jos pačios būdas, 
kuris kartais nėra toks veiksmingas. Jis paaiškina, kodėl Adamo 
pasaulio žmonės nesupranta, kad jos pasaulio žmonės pasiekia 

vienas kitą mintimis. Jie surado geresnį būdą. Praėjo kelios mi- 
nutės ir Katriona perdavė jai ragelį. 

Bridė paėmė jį drebančia ranka ir klausėsi, kaip jame skamba. 
Tada klinktelėjo, cinktelėjo, ir jos ausį pasiekė moters balsas. 

- Klausau. Čia Džeinė Kreig. Kuo galiu padėti? 

Bridė suraukė kaktą. 

— Noriu kalbėti su A-damu, - pasakė ji tyliai. 

- Apgailestauju. Adamas dabar iškviestas pas ligonį. Kuo 
galėčiau padėti? - Balsas buvo žvalus ir draugiškas. — Ar jūs 
pacientė? 

— Noriu kalbėti su A-damu. 

Ji išgirdo atodūsį, pajuto sunkiai slepiamą nekantrumą. 

- Apgailestauju. Jei norėsite pasikalbėti su juo, turėsite pa- 
skambinti rytoj. Dabar jis išvykęs pas ligonį ir aš nenumanau, 
kada jis grįš. 

- Jo nėra namie. - Bridė švelniai padėjo ragelį ant šakutės. — 
Važiuosiu ten. 

Katriona atsiduso. 

— Rytoj sužinosime traukinių tvarkaraštį. Kelionė bus ilga, 
Bride. Užtruksi visą dieną. 

— Nesvarbu. Aš važiuosiu. Dabar. 

— Dabar negali. Vidurnaktį traukiniai nevažiuoja. - Ji nebuvo 
įsitikinusi, bet juk reikia kažkaip užgesinti įsiplieskusį ryžtą. - 
Rytoj nuvažiuosiu su tavim į stotį, pasirūpinsiu, kad nusipirk- 
tum tinkamą bilietą, ir padėsiu tau įlipti į traukinį, gerai? - Ji 
švelniai uždėjo ranką Bridei ant plaštakos. — Tai tikras nuotykis, 
mieloji. Tolima kelionė. Reikia viską daryti teisingai. - Ji sutiko 
Bridės žvilgsnį ir į ją dvelktelėjo baimė. 

Jos žvilgsnyje matėsi grynas įtūžis. Bet greit merginos veido 
išraiška pasikeitė ir ji nurimo. 

- Gerai. Rytoj. Pas A-damą važiuosiu rytoj. 

Tą naktų, gulėdama lovoje ir stengdamasi užmigti, Katriona 
girdėjo, kaip mergina griozdžiasi kambaryje. Ji tyliai išlipo iš 
lovos ir ant pirštų galiukų priėjo prie durų. Užuot kreipusis į 
Bridę ir paklaususi, ką ji čia daro, Katriona tyliai pasuko spynoje 
raktą ir stovėjo, pečiais atsirėmusi į duris, tirtėdama iš baimės. 

Katriona nuvežė Bridę į Veiverlio stotį, nupirko bilietą, davė 
penkis svarus tolimesnei kelionei, kad ir kur ji vestų, ir įlaipi- 
no ją į traukinį. Akimirką ją apėmė gailestis, pamačius siaubą 
Bridės veide einant pro didžiulį, garų apsuptą garvežį, ir antrą 
kartą - kai palydėjo ją į kampinę antros klasės vagono vietą, bet, 
stovint platformoje ir mojant traukiniui pajudėjus, vienintelis ją 
apėmęs jausmas buvo tyras palengvėjimas. 

Tik po trijų dienų ji pastebėjo, kad sidabrinis peiliukas po- 
pieriui pjaustyti, paslėptas po popierių šūsnimi ant stalo, buvo 


dingęs. 


Adamas įlipo į savo railį, juodą lagaminėlį numetė ant sėdynės 
greta, o lankytinų ligonių sąrašą pasidėjo šalia. Dirstelėjo į jį, 
koja spaudydamas akceleratorių, šildydamas variklį. A-damai, 
sakė jam Džeinė. Ji tiksliai atkartojo, ir nuo to žodžio jį užplūdo 
negera nuojauta. Jei Bridė turi jo telefono numerį, tai tikriausiai 
turi ir adresą. Jai nebereikia telepatijos. Ji surado jį. Rankos lipo 
prie vairo ir jis akimirką pasėdėjo, galvą atlošęs į atkaltę, ir iš 
lėto, giliai kvėpavo. 

- Kąjji tiksliai kalbėjo? - klausė jis Džeinės apimtas panikos. 

— Nieko. Tik sakė: „Noriu kalbėtis su A-damu“ Atsakiau, kad 
turės paskambinti šiandien. 

- Jei ji paskambins, pasakyk, kad manęs nėra. Kad aš išvažiavau. 

—- Adamai! - Džeinė maloniai, švelniai nusijuokė. Ji vėl laukė- 
si, nėštumas jai labai tiko. Dar niekada neatrodė tokia spindinti 
ir giedra. —- Negaliu taip sakyti. Dėl Dievo meilės. Kas ji? 

Jis giliai įkvėpė. 

— Panašu, kad tai buvo Bridė, - pasakė jis lėtai. - Tik ji viena 
taria mano vardą „A-damai“. 

Džeinė spoksojo į jį išplėtusi akis. 

- Adamai, brangusis. Maniau, kad viskas pasibaigė. - Jis labai 
nedaug papasakojo jai apie savo ir Lizos kelionę pas Meriną, pa- 
siryžęs saugoti ją, dvejodamas, ar ji juo tikės. — Negalėjo būti ji. 
O jei ir taip, ką ji padarys? Tu dabar vedęs. Esi tėvas. Dėl Dievo, 
juk būsi dviejų vaikų tėvas... - Tegu tik šį kartą baigiasi laimin- 
gai. — Tu gydytojas, ne mokinukas! - Ji uždėjo rankas jam ant 
pečių ir pakštelėjo į skruostą. - Brangusis, nesirūpink. Neleisiu 
jai tavęs užburti. Pažadu. Jei ji vėl paskambins, pasakysiu, kad 
išvykai dirbti pas eskimus. Ar gerai? 

Pats to nenorėdamas, jis nusijuokė. 

- Labai gerai. Puiku. Nuostabi mintis. 

Tada jis išmetė iš galvos mintis apie ją. Bet dabar, šį rytą, stai- 
ga vėl sudvejojo. Dirstelėjo į šoninį veidrodėlį, apžvelgė jame 
atsispindinčią gatvę. Ji buvo užlieta saulės. Nesimatė nė gyvos 
dvasios. Palengvėjusia širdimi įjungė bėgį ir atleido sankabą. Jo 
pirmasis vizitas kviečia jį į kitą miesto pakraštį. 


Traukinyje Bridė snaudė. Ratų tuksenimas į bėgius ramino. 
Iš pradžių ji žiūrėjo pro langą, stebėjo vaizdus, žavėjosi spin- 
dinčiu jūros mėliu, o traukinys skubėjo į pietus. Ji įsitempė iš 
baimės, kai ratų keliamas garsas pasikeitė traukiniui dundant 
Berviko tiltu aukštai ore, įvažiuojant į Angliją. Traukiniui vis 
artėjant ir artėjant prie Adamo, ji užsnūdo. Ji nevalgė ir nė karto 
neišėjo iš savo vietos, o kupė liko tuščia. Negalvojo apie atei- 
tų. Neįsivaizdavo, kaip pasieks Adamą. Katriona kalbėjo apie 
kitą traukinį, kitą stotį. Dabar ji nesirūpins. Galvoje darėsi vis 
lengviau. Čia, traukinyje, tolstant nuo šalies, kurią ji pažinojo, 
šydas darėsi vis plonesnis, ji iš visų jėgų kabinosi į kažkokią re- 
alybę ir kovėsi su demonais. Įvažiavus į Kings Krosą ji suprato 

pralaimėjusi. Akys buvo įsmeigtos į priekį, pulsas beveik sustojo, 
oda pasidarė šalta kaip ledas. Ji girdėjo stoties triukšmą, bet ne- 
pajudėjo. Buvo įsmeigusi žvilgsnį į Broikano, savo dėdės akis. 


Patricija apsidairė po svetainę ir patenkinta linktelėjo. Džeinė 
gražiai susitvarkė. Kambarys jaukus, gyvenamas, bet nesu- 
verstas. Kalemo žaislai tvarkingai sudėti, o iš vakaro ji išnešė 
krūvą medicinos žurnalų į Adamo kabinetą. Ji pataisė pagal- 
vėlę ir nuėjo timptelėti užuolaidos dar per colį. Naujas namas 
gražioje priemiesčio gatvėje, sodas didesnis negu anas. Namas 
statytas trečiame dešimtmetyje ir labai skiriasi nuo ano jų 
namo, bet ji žino, kad Džeinė jau myli šitą namą, nes jis yra 
jų. Patricija šypsojo. Žinoma, jis ne toks elegantiškas, kaip se- 
nasis, ir, deja, neturi senos Jurgio laikų gatvės privalumų, bet 
jis bent yra jų. 

Džeinė virtuvėje ruošė joms arbatą, o Kalemas ilsėjosi. 
Pagaliau namuose ramu. Patricija atsiduso. Su tuo vaiku pasta- 
ruoju metu gyva bėda. Gal ir jai prigulti, kol jis nubus? Gaila, 
kad ji negali likti ilgiau ir padėti Džeinei per šiuos paskutinius 
nėštumo mėnesius, bet ji taip nuvargsta... 

Lipdama laiptais stabtelėjo atgauti kvapo ir pro atviras duris 
pažiūrėjo į Džeinės ir Adamo miegamąjį. Kambarys apšviestas 
saulės, gražus, moteriškas, ant sienų puikūs paveikslai ir puoš- 
menos. Ji akimirkai įžengė į vidų, dairėsi ir linksėjo galva. Ji 
bent įdiegė dukrai gerą skonį. Vos apie tai pagalvojo, žvilgsnis 
pagavo įmantrų emalės ir sidabro medelį, stovintį ant naktinio 
stalelio šalia lovos. Žėrintis kristalas gaudė saulės šviesą ir metė 
vaivorykštes ant sienos kitoje kambario pusėje. Koks vulgarus 
daiktas, visiškai iškrinta iš kambario apstatymo. Ji susiraukė. 
Medelį jiems dovanojo ta baisi, nevalyva dailininkė, kuri kadai- 
se susitikinėjo su Adamu. Ji priėjo prie lovos, paėmė amuletą ir 
apžiūrėjo. Jis net padarytas prastai. 

— Mama! Ką tu darai? - Džeinės balsas nuo durų privertė 
Patriciją krūptelėti. 

— Nieko, mieloji. Tik galvoju, kad kambarys be šito — daikto — 
prie lovos būtų daug gražesnis. Jo nederėtų laikyti. 

— Pastatyk atgal, mama. Prašau. Tai laimės amuletas. - Džeinė 
jautėsi pervargusi. Patricija pasiskelbė atvykusi tam, kad Džeinė 
galėtų pailsėti. Bet iš tikrųjų jai tik padvigubėjo darbo. Štai ir 
dabar, kai mielai pagulėtų užkėlusi kojas, kol Kalemas miega, ji 
ruošia arbatą ir neša ją į motinos kambarį. 

- Prietaringi niekai! Ar negali jo atsikratyti, mieloji? Atiduok 
sendaikčių išpardavėjui. Kam nors jis patiktų... 

- Jis man patinka, mama. —- Džeinė padėjo puodelį ant nakti- 
nio stalelio ir ištiesė ranką. - Duok. 

— Tau nereikia teisintis, mieloji. Esu įsitikinusi, kad Adamas 
jo nepasiges... - Patricija jau sukosi pastatyti medelio į vietą, bet 
amuletas slystelėjo jai iš rankų. Ji griebė jį krintantį ir krištolas 
liko jos rankoje. Mažasis medelis atsitrenkė į stalelio kampą ir 
gulėjo susilankstęs ant kilimo prie jos kojų, du mažyčiai emalės 
gabalėliai atitrūko. 

— Mama! — Džeinė žiūrėjo į medelį apimta siaubo. - Ką tu 
padarei? 

- Atsiprašau. Išsprūdo. 

- Taip, žinoma. Išsprūdo. - Džeinė mirksėdama sulaikė pyk- 
čio ir nuovargio ašaras. Ji atsiklaupė, surinko gabalėlius ir siel- 
vartingai žiūrėjo į juos. — Jis buvo Adamui toks brangus. 

- Tai pats laikas jam taisyti skonį! - Patricija kalbėjo kandžiai. 
Ji visiškai neapgailestavo. - Tavimi dėta, viską išmesčiau, mie- 
loji. Adamas net nepastebėtų. O dabar aš pailsėsiu, nes kitaip 
būsiu pavargusi, kai brangusis Kalemas atsibus. 

Džeinė spoksojo į ją, negalėdama patikėti, ir papurtė galvą. 
Ji atsargiai sudėjo lūženas į stalčių. Jau buvo nusprendusi nešti 
medelį pas juvelyrą pataisyti. 

Psichiatrinė ligoninė susirado Katrioną pagal adresą, kurį jie 
aptiko Bridės maišelyje. Jausdamasi kalta, ji purtė galvą, sėdė- 
dama savo bute Karališkojoje aikštėje. 

- Ji kažkokia valkata, su kuria mano motina buvo susibičiulia- 
vusi, ir aš priėmiau ją trumpam po motinos mirties, bet ji buvo 
nenormali. Atvirai sakant, aš jos prisibijojau. Džiaugiausi, kai ji 
išvažiavo. Ne, pavardės nežinau. Tik vardą - Bridė. Taip ji save 
vadino. Spėjau, kad ji čigonė iš šiaurės. Nieko nežinau apie jos 
šeimą, nežinau, ar ji ją turi... 

Ji dirstelėjo į telefono numerį, užrašytą ant sugeriamo popie- 
riaus skiautės. Bridė nesiteikė jo pasiimti. Daktaras Adamas 
Kreigas. Ne, ji nepasakys šitos pavardės, neminės ir peiliuko. Ji 
nenori įsipainioti. 


Po gydymosi šiek tiek atgavo protą. Bet galvoje tebeliko di- 
džiulės juodos duobės ten, kur turėjo būti atmintis. Ji dabar 
sėdėjo dideliame nuobodžiame psichiatrinės ligoninės poilsio 
kambaryje prie stalo, apkrauto mezgimo siūlų kamuoliukais. Ji 
turėjo rūšiuoti juos, bet jie vis judėjo, atsitiktinai suguldami 
į raštus, visai nesusijusius su tvarkingais krepšiais, į kuriuos 
reikėjo juos sudėlioti. Ji abejingai dairėsi aplinkui, pastebėda- 
ma ryškiai raštuotas langų užuolaidas, kitus ligonius, sėdinčius, 
kaip ir ji, apsvaigusius nuo vaistų, pusiau komos būsenos, ant 
kėdžių metaliniais rėmais su įdubusiomis brezento sėdynėmis. 
Mėlyna medvilninė suknelė jai netiko, buvo nepatogi, styrojo 
nuo daugybės skalbimų, jos plaukai neblizgėjo, buvo netvar- 
kingi, surišti ant pakaušio gumele. Kaip ji čia atsidūrė? Ji nieko 
nesuprato. 

Geraširdis gydytojas su akiniais metaliniais rėmeliais ir bal- 
tu chalatu stengėsi su ja susidraugauti, kai turėdavo laiko. Jai 
patiko kalbėtis su juo. Jis buvo protingas ir elgėsi su ja kaip su 
įdomia, išsilavinusia ir sveiko proto mergina. Ji išmoko šiuos žo- 

džius — sveiko proto. Reikia būti sveiko proto, jei nori išeiti iš 
šios vietos, kur ji dabar atsidūrė. Bet ji nežino, iš kur ji atėjo ir 
kur ėjo, ir nebuvo jokio kelio išsilaisvinti iš šitos bėdos. 

- Jei žinotume, kas galėtų tavimi pasirūpinti, mieloji Bride. — 
Gydytojas nusišypsojo, ir ji pasijuto spoksanti, kaip dažnai dary- 
davo, į tą nuostabų auksu plyksčiojantį dantį šypsenos kampe. - 
Bet jeigu tokių žmonių nėra, mes juk turime pasistengti, kad tu 
pati galėtum pasirūpinti savimi. 

Laikas bėgo labai greitai šiame ligoninės pasaulyje, kuriame 
jie gyvena. Bet jai vis tiek. Tas jos bruožas žavėjo gydytoją. Ji 
nesusivokė laike. 

Kartais naktį, kai baigiasi patikrinimas, ji išsiima iš maišelio 
gražiąją Džinės Beron pudrinę, atidaro ir, žiūrėdama į veidro- 
dėlį, tvardo rankas, kol vaizdas nebešokčioja ir nebesiūbuoja, o 
akys tada sminga gilyn pro šešėlių aptemdytą veidą į beribes 
tamsos gelmes. Iš pradžių ji nematydavo nieko ir svarstė, kam 
ji tai daro, bet kartą išvydo neryškią figūrą, tik akimirką, ne 
ilgiau, ir atmintis pradėjo grįžti. Ji suvokė, kad niekas netu- 
ri matyti, ką ji daro. Ir negalima užsiminti apie tai daktarui 
Sadleriui. Nujautė, kad jeigu užsimins, jis pasakys esąs nusivylęs 
ja ir reikalai vėl ims blogėti. Todėl ji kartojo šį veiksmą slapčia, 
ir vaizdai pamažu darėsi vis aiškesni. 

Iš pradžių ji palaikė juos sapnais. Tarsi ji yra katė, graži, žvil- 
ganti, dryžuota katė didžiulėmis geltonomis akimis, ji vaikšto 
kiek nori po sodus, per sienas ir tvoras, lipa į medžius ir kopia 
vijokliais, kad galėtų žiūrėti pro langus. Paskui, atsibudusi vieną 
rytą, ji pamatė žemes savo panagėse, ir gulėjo lovoje, apsikabi- 
nusi plokščią, kietą ligoninės pagalvę spoksodama į lubas, o ant 
lūpų atsirado triumfo šypsenėlė. Ji surado A-damą. Sapne matė 
jį sode. Sapne išėjo iš šešėlių ir kaip katė trynėsi jam į kojas, sap- 
ne jis pasilenkė, palietė jos galvą, paglostė nugarą ir perbraukė 
ranka per minkštą šilkinį jos šoną. 

Ji atsisėdo ir nukėlė kojas. Spintelėje gulėjo jos senas austas 
maišelis. Ji išsitraukė jį ir atrišo. Viduje, suvynioti į audeklą, gu- 
lėjo jos mažas aprūdijęs peiliukas ir daug gražesnis sidabrinis 
popieriui pjaustyti, kurį ji pavogė iš Katrionos. Be tų daiktų, 
maišelyje dar buvo pudrinė ir keli smulkesni daikteliai, tarp jų — 
vėžlio kiauto šukutės. Ji išėmė jas ir žiūrėdama laikė rankose. 
Jos plaukai, nors pablukę ir susivėlę, tebebuvo juodi. Šukutėse 
užsilikę plaukai buvo rusvo aukso spalvos. O maišelio dugne, 
įvyniota į nosinę, gulėjo marškinių sąsaga. 


Džeinė sunkiai pasilenkė išimti Adamo marškinių iš skalbinių 
krepšio. Motina, ačiū Dievui, pagaliau išvažiavo, nes dabar ji 
šūkautų jai būti atsargiai, neįsitempti, bet pati jai nepadėtų, nes 
taip ji elgėsi kasdien per visą viešnagę. Diena buvo giedra, šalta ir 
vėjuota. Purtydama marškinius ji išdidžiai dairėsi aplinkui, ap- 
žvelgdama kriaušę, rožynus, smėlio dėžę, kurią Adamas sukalė 
Kalemui, ir patenkinta šypsojosi, segdama marškinius prie virvės. 
Iš karto puiki medvilnė prisipildė vėjo ir ėmė šokti, o ji pasilenkė 
ieškoti segtuko, kad galėtų tvirčiau prisegti marškinius. 

Katė atsirado tarsi iš niekur. Vieną akimirką ji ramiai kabino 
vyro marškinius, o kitą jau griuvo, kai šiltas kailinis kūnas pa- 
sipynė jai po kojų, tada katė nagais drykstelėjo jai per pečius ir 
dingo. Jai prireikė kelių minučių atsigauti nuo šoko, ji klūpojo 
žolėje sunkiai kvėpuodama, gairinama vėjo ir išsigandusi. 

Kai galiausiai atsistojo ir pasisuko grįžti į vidų, pilve pajuto 
stiprų, maudžiantį skausmą. 

Vidurnaktį skausmas vėl suėmė. Ji aiktelėjusi atsibudo, o 
Adamas šalia jos sudejavo. 

— Džeine, kas yra? Kiek valandų? 

— Adamai, padėk man! 

Dabar penki mėnesiai, tik penki nėštumo mėnesiai po ano 
persileidimo, o ji jaučia, kaip pradeda tekėti karštas kraujas. 

- Adamai! 

Jos kupinas siaubo ir liūdesio riksmas akimirksniu pastatė jį 
ant kojų. Skausmingai suprasdamas, kad čia buvo jos paskutinė 
galimybė turėti dar vieną vaiką, jis pradėjo rūpintis žmona. 

Tik auštant, prigirdyta migdomųjų, ji pagaliau užsnūdo 
gražiame galiniame miegamajame, į kurį jie buvo persikė- 
lę. Sunkiai nulipęs į savo naująjį kabinetą, Adamas atitrau- 
kė užuolaidas ir atidarė verandos duris. Ankstyvo pavasario 
rytas buvo gaivus ir šaltas, pievutės žolė apsunkusi nuo rasos. 
Netoliese džiugiai čiulbėjo strazdas, o jam pritarė saulėtekio 
choras iš kaimynų sodų. Jis stovėjo ašarotomis akimis. Vargšė 
Džeinė. Vargšas kūdikis. Kodėl taip atsitiko? Jis perskaitė vi- 
sas knygas, kad suteiktų jai geriausią priežiūrą. Konsultavosi 
su labiausiai patyrusiais ginekologais. Pasistengė, kad ją pri- 
žiūrėtų Rodžeris Kohenas, pagarsėjęs kaip vienas iš geriausių 
specialistų antenatalinių tyrinėjimų srityje, parašęs daugybę 
straipsnių apie moterų, linkusių į persileidimą, priežiūrą. Dar 
tik prieš savaitę, kai jie buvo nuvažiavę pasitikrinti, jis sakė, 
kad viskas gerai. Tai kas atsitiko? 

Jis nuėjo prie indaujos už stalo ir išsiėmė trim ketvirčiais nu- 
gertą viskio butelį. Įsipylė į stiklinę per du pirštus ir išgėrė vie- 
nu mauku. Gėrimas maloniai nudegino, ir jis įsipylė dar vieną. 

Jis įsitempė išgirdęs verkiant vaiką, tada suprato, kad garsas 
sklinda iš gretimo namo pro antro aukšto langą. 

Kai suvokė, kas vyksta, jis paskambino Robertui Hardingui. 
Jis atvažiavo tuojau pat kartu su Sara, kuri, nepaisydama Adamo 
protestų, jau rengė aikštingą, irzlų Kalemą, kad galėtų išsivežti 
jį miegoti į savo namus. Džeinė nežinojo, kad vaikas išvežtas. 
Robertas išvyko tik tada, kai viskas baigėsi. Jis buvo tikras tvir- 
tybės bokštas. 

- Ilgiau pabūk su ja, bičiuli. Nesirūpink. Aš padirbėsiu už 
tave. Būk tiek, kiek reikia. 

Adamas atsisėdo ant odinės sofos prie sienos ir įsispoksojo pro 
atvirą langą negirdėdamas paukščių. Jis tylomis keikė savo tėvo 
Dievą. Kodėl? Kodėl Jis leido, kad tai atsitiktų? Kodėl, juk pa- 
saulyje tiek daug nenorimų vaikų, o Jis neleido Džeinei sulaukti 
taip trokštamos, taip branginamos mergytės? Ašaros pasipylė per 
skruostus, o jis sėdėjo, vangiai pirštais laikydamas stiklinę tarp 
kelių, leisdamas ašaroms lietis. Lauke švito ir darėsi vis šilčiau. 

Tik užbaigęs visą butelį jis sunkiai atsistojo ir pamažu užlipo 
laiptais pažiūrėti, kaip laikosi Džeinė. Ji gulėjo ant šono išblyš- 
kusi, užsimerkusi. 

- Džeine, - sušnibždėjo jis. - Ar tu miegi? - Ji nepajudėjo. Jis 
sunkiai atsisėdo ant lovos krašto ir liūdnai žiūrėjo į ją. - Džeine, 
brangioji, aš labai apgailestauju. Mes išbandėme viską, juk ži- 
nai... - Jo žvilgsnis nuklydo ant naktinio stalelio ir jis suraukė 
kaktą. Lizos amuleto nebuvo įprastoje vietoje prie lempos. Jis 
apsidairė. Jo nebuvo ant tualetinio stalelio nei ant lentynos prie 
porcelianinių niekučių. Nebuvo knygų lentynoje nei ant stalo 
prie durų, kur vakar po pietų Džeinė su meile pastatė mažą 
vazelę narcizų. - Džeine, — pašaukė jis tyliai. Visas jo kūnas 
įsitempė, tarsi kažkas arti jo būtų nagais drėskęs lanko rėmą. — 
Džeine, brangioji, kur Lizos amuletas? 

Ji tyliai sudejavo ir nusigręžė giliau į pagalvę. 

— Džeine! - Jis kalbėjo garsiau. Atsistojo ir priėjo iš jos pusės. — 
Atleisk, mieloji. Bet man reikia žinoti. Kur Lizos amuletas? 

- Ką? — Vienas išblyškusio, atgręžto į jį veido skruostas buvo 
paraudęs, nuspaustas pagalvės. Akys užtinusios, blankios nuo 
vaistų, kurių jiedu su Robertu jai davė. 

- Mieloji, atleisk. — Jis atsiklaupė šalia ir pakštelėjo į skruos- 
tą. — Pasakyk, kur jis, ir galėsi miegoti. 

- Liza? - Ji susiraukė. - Kur Liza? 

- Kur jos amuletas, Džeine? - Jis pakartojo klausimą dar gar- 
siau. - Pasakyk. Aš turiu žinoti. - Jis drebėjo. 

— Adamai, kūdikis... — Staiga jos akys pasruvo ašaromis. 

— Suprantu, mieloji, ir labai apgailestauju. — Staiga jis kumš- 
čiais trenkė į lovatiesę. - Džeine, maldauju, pasakyk man. Kur 
amuletas? 

— Nunešiau pataisyti. Jis nukrito ir sidabrinės šakelės susi- 
lankstė. Kristalas atitrūko... 

- Po perkūnais, prakeikimas! - Adamas atsistojo ir pliaukšte- 
lėjo sau į kaktą. — Tai jos darbas. Bridės! Ji nužudė mūsų kūdi- 
kį. — Jis žemu balsu sudejavo. - Ak, Džeine, kodėl? Kodėl ne- 
pasakei man? Kodėl išleidai amuletą iš namų? Juk žinojai, kaip 
svarbu, kad jis čia būtų. 

— Mama sakė, kad tai prietaringi niekai. — Ji verkė. - Ji nu- 
metė jį. Tikriausiai tyčia. Amuletas jai niekada nepatiko. Ak, 
Adamai! — Staiga ji pradėjo graudžiai raudoti. Vėl nusigręžė 
į pagalves. - Nemaniau, kad taip svarbu, jei išnešiu jį — tik 
trumpam — pataisyti. Tu jau taip seniai neminėjai Bridės. 
Negali būti, kad tai ji. Negali. Įvyko nelaimingas atsitikimas. 
Per katę. Niekas to kitam žmogui nedarytų. Ak, Adamai, 
maldauju. 

Jis vėl atsigręžė į ją ir priėjęs atsiklaupė prie lovos. Paėmęs jos 
ranką, prispaudė prie lūpų. 

- Atleisk, mieloji. Nereikėjo tavęs taip nervinti. Žinoma, tai 
ne jos darbas. Dabar vėl miegok. Tik neturėjo šitaip atsitikti, 
ir viskas. Mudu turime gražų, mielą berniuką, todėl jau esame 
puiki šeima. 

Vėliau sode jis užsidegė cigaretę ir stovėjo spoksodamas į ryš- 
kiai mėlynų hiacintų lysvę. Smulkūs žiedeliai žvalino jį. Jie to- 
kie atsparūs lediniam vėjui ir šlapdribai, nuvijusiems ankstyvo 
pavasario ryto grožį. 

A-damai. 

Jis lengvai papurtė galvą ir giliai įtraukė cigaretės dūmą. 

A-damai, kur tu? 

Jis išsitiesė ir apsidairė, skrandis susitraukė nuo staigaus prie- 
šinimosi. Jis užspaudė cigaretę ir numetė į žolę. Kvėpuok lėtai ir 
giliai. Nusiramink ir mintimis apibrėžk aplink save ratą. Pastatyk 
įsivaizduojamą veidrodį tarp savęs ir tos merginos ir blokšk jos 
mintis atgal jai į veidą. Jei esi virtuvėje, druska apibrėžk ant 
grindų ratą... Mintyse jis girdėjo tvirtą vališką balsą, staiga iš- 
vydo Lizos veidą, stebintį jį, besišypsantį iš jo kovos su savo 
skeptiškumu. 

— Kale! — Staiga jis prabilo garsiai. - Menkysta, klastinga či- 
gone su savo prakeiksmais ir kerais. Šalin iš mūsų gyvenimo! 
Girdi mane? Šalin! 

Aš tave myliu, Adamai. 

Dabar balsas jau buvo toliau, jis trūkčiojo, kaip radijas, kai 
Adamas klausosi vakare netoliese siaučiant perkūnijai. 

— NE! - Jo riksmas buvo girdėti už dviejų sodų, kur kaimynė 
skynė baltuosius viržius holo vazai. Ji kilstelėjo galvą, bet, ačiū 
Dievui, nepažino ramaus, elegantiško gydytojo balso. 

Adamas nusigręžė nuo sodo ir įėjo į vidų. Jis uždarė verandos 
duris, užsklendė, garsiai užtraukė užuolaidas, nuėjo į virtuvę 
ir ant dujinės viryklės užkaitė virdulį. Išvirs Džeinei puodelį 
arbatos, tada parveš Kalemą, kol ji nesužinojo, kad vaikas pas 
Hardingus. 

Džeinė sėdėjo lovoje, susisupusi į chalatą. 

- Ant ko tu šaukei? - Ji vangiai šyptetėjo jam. Veidas buvo 


bekraujis. 

- Ant nieko. Nusideginau virduliu. — Jis atsargiai pastatė 
padėklą. 

- Ak, Adamai, būk atsargesnis. Kur Kalemas? 

Jis giliai įkvėpė. 


— Sara vakar parsivežė jį pas save. Pamanėme, kad taip bus 
geriausia. Jam darėsi baisu, vargšeliui. 
— Supratau. - Ji suspaudė lūpas. - Kada Sara jį parveš? 

— Ketinau pats dabar parsivežti. Jei tu nori, kad jis būtų namie. 
Jie paglobotų jį, jeigu... 

— Ne! Noriu, kad jis būtų čia. Su mumis. — Staiga ji vėl pra- 
dėjo verkti. 

— Gerai, mieloji, bet turėsiu palikti tave vieną. — Jis pastatė 
puodelį ant naktinio stalelio prie jos lovos. — Štai, lipk atgal į 
lovą ir gulėk šiltai ir saugiai. Neužtruksiu nė pusvalandžio. 

Ji linktelėjo. 

-— Aš palauksiu. Tik parvežk jį, Adamai. Maldauju. 

Jis išėjo ir apžvelgė abi gatvės puses. Joje tuščia, kaip visa- 
da darbo dienų popietėmis. Buvo šalta, vaikai parbėgo žaidę 
gerti arbatos ir ruošti namų užduočių. Vėjas sustiprėjo ir pa- 
kilo, lankstė medžius, kaip pirma gyvatvores prie sodų, purtė 
dailų metalinį ženklą ant kaimynų namo. Adamas sudrebėjo. 
Jis nuėjo iki railio, tvarkingai pastatyto prie šaligatvio krašto. 
Ieškodamas kišenėje automobilio raktelių, dirstelėjo per petį. 

Tolumoje, prie gatvės kampo, pasirodė figūra. Jis išsitiesė ir ne- 
mirksėdamas žiūrėjo į ją. Ten buvo moteris, iš jos silueto galima 
spręsti, kad ji ilgaplaukė. Jis taip stipriai suspaudė rankoje rakte- 
lius, kad jautė, kaip delno oda nuo spaudimo įtrūko ir ėmė bėgti 
kraujas, bet jis nekreipė dėmesio. Akimirką nepajėgė krustelėti, 
paskui greitai atrakino dureles ir nėrė į vidų. Garsiai užtrenkė jas, 
ir jį apgaubė įprastas, raminantis odos, alyvos ir senų cigarečių 
kvapas. Drebančia ranka įkišo užvedimo raktelį. Dirstelėjo į ga- 
linio vaizdo veidrodėlį. Moters nesimatė nė ženklo. Jis nuvažiavo 
nuo krašto, įsuko į tuščią gatvę ir spūstelėjo akceleratorių. 

Nuvažiavęs kelis jardus, smarkiai paspaudė stabdį, ir automo- 
bilis žviegdamas sustojo. Be reikalo paliko Džeinę vieną. Reikia 
grįžti. Drebėdamas jis pasisuko sėdynėje ir pradėjo pamažu va- 
žiuoti atbulas, kol vėl sustojo prie savo namo durų. Ką Bridė ga- 
lėtų jam padaryti? Ji tokia menkutė. Laiba. Smulki. Jis jau gerai 
neprisimena, kaip ji atrodo, bet ji negalėtų jam pakenkti. Tik ne 

susidūrus akis į akį. Jis išjungė variklį ir pravėrė dureles. Išlipęs 
ištiesino pečius ir pasuko į tą gatvės galą, kur matė moterį. Ten 
jos nė ženklo. Jis atidžiai dairėsi šen ir ten, apžiūrinėjo gyvatvo- 
res priešais sodus, kelis automobilius, platų, medžiais apsodintą 
šaligatvį. Nieko. Gatvė tuščia. Ar ji įėjo į kitą namą? 

Jis dar kartą apžvelgė gatvę ir grįžo prie automobilio. Jis už- 
truks ne ilgiau kaip pusvalandį, o jo namo durys užrakintos. 


Viduje Džeinė miegojo. Per miegus liūdnai apsikabino pagalvę, 
jausdama sielvartą širdyje ir skausmą pilve, slopino juos nejau- 
kiais sapnais. Sapnavo Adamą, stovintį sode. Lauke buvo tam- 
su ir nerami mėnulio šviesa skverbėsi pro šakas. Šalia jo buvo 
kažkoks gyvūnas. Sapne ji sustingo, stebėjo, norėjo jį pašauk- 
ti, bet bijojo atkreipti dėmesį į save. Gal gyvūnas jo nemato? 
Tikriausiai jis nueis šalin. Padaras kiek pasitraukė nuo krūmų, ir 
Džeinė pamatė, kas tai. Katė. Didžiulė dryžuota katė su žemai 
atsikišusiomis laukinio žvėries ausimis, o kai atsisuko ir ėmė 
spoksoti tiesiai į Džeinę, toji išvydo, kad jai nuo ilčių laša krau- 
jas. „Adamai!“ Riksmas įstrigo gerklėje. Ji norėjo pabusti žino- 
dama, kad tai sapnas, bet negalėjo. „Adamai, saugokis. Greičiau 
eikš į vidų.“ Bet veltui stengėsi. Jos balso nesigirdėjo. 

Jai bežiūrint, katė išėjo į pilnaties šviesą. Priėjo prie Adamo 
ir murkdama glaustėsi prie jo kojų. Jau buvo nusivaliusi krau- 
ją minkštomis sidabrinėmis letenėlėmis, o Adamas pažiūrėjo 
žemyn ir nusišypsojo. Jis lenkėsi jos paglostyti, ir tada Džeinė 
nubudo. Ji baisiai drebėjo ir pajuto, kad tuoj vems. Šiaip taip 
išlipo iš lovos ir klupinėdama ant linoleumo nusigavo į vonią, o 
ten vėmė ir vėmė virš unitazo. Kai baigė, buvo išpilta prakaito ir 
visa drebėjo. Ji nuėjo prie durų. 

— Adamai. 

Bet juk jis išėjęs. Paimti iš Hardingų Kalemo. Tvirčiau susi- 
supusi į chalatą, ji priėjo prie lango ir pažiūrėjo į lauką. Saulė 

nebešvietė. Pievutės gale stiprus gūsingas vėjas taršė kriaušės 
šakas, prie senos tvoros kėlė aukštyn negyvus pernykščius lapus. 
Džeinei vis dar buvo silpna, todėl ji trumpam prisispaudė prie 
lango ir jautė, kaip šaltas stiklas vėsina jos įkaitusią kaktą. 

Iš tvoros šešėlio ją stebėjo katė. Kai Džeinės akys susitiko su 
įtemptu geltonu žvilgsniu, ji aiktelėjo iš netikėtumo. Akimirką 
abi žiūrėjo viena į kitą nekrusteldamos. Katė dryžuota, baltomis 
kaip sniegas letenomis, didesnė, negu įprasta, siaubo apimta gal- 
vojo Džeinė ir stovėjo užhipnotizuota žvilgsnio, sustingusi nuo 
baisios neapykantos, sklindančios iš gyvūno. Kelias akimirkas 
abi nejudėjo, galop Džeinė nusuko akis. Reikėtų kuo nors į ją 
sviesti. Siaubingas padaras, ji gali iškrapštyti jos sodinukus, pa- 
sipainioti po kojų, gal per ją ji prarado kūdikį. Sulaikiusi ašaras, 
ji pasidairė, kuo galėtų sviesti. Kai atsigręžė, katės nebebuvo. 


- Liza, ji nesusidoroja. - Adamas sėdėjo prie stalo su telefonu 
rankoje, kava puodelyje priešais jį sparčiai vėso. Jis išsiblaškęs 
braukė pirštais per plaukus. - Ji nenori net girdėti, kad Hardingai 
arba jos motina galėtų paimti Kalemą, bet jis ją vargina. 

Fiziškai Džeinė tebebuvo silpna, išsekinta pastarųjų savaičių 
įvykių, bet dabar ji jau turėtų taisytis. Psichologiškai ji atsigauna 
po kūdikio praradimo geriau, negu jis drįso tikėtis. Ji buvo liū- 
dna, kartais verksminga, bet to galėjai laukti. Paguodą jai teikė 
sūnelis, bet kartais ją apimdavo siaubas dėl jo saugumo; ją ap- 
sėdo mintis, kad jam gali kas nors nutikti; apsėdo mintis apie 
katę, kuri ją užpuolė. Ji neleisdavo jam palikti atvirų langų. Ji 
puldavo į paniką, jeigu jis atverdavo stiklines kabineto duris, o 
vakare reikalaudavo uždaryti langus ir užtraukti užuolaidas, ko 
nedarydavo anksčiau per visą jų bendrą gyvenimą. Amuletas jau 
atsiimtas iš juvelyro ir vėl stovi savo vietoje prie lovos. 

- Adamai, leisk Kalemui atvažiuoti pas mane. - Lizos balsas ki- 
tame laido gale skambėjo energingai. - Aš mielai jį priimčiau, juk 

žinai. Ir ji neprieštarautų, jei atvežtum jį čia, tiesa? Jis Žaistų su 
Džuljete, vėl pamatytų ėriukus. Ir būtų saugus, pažadu. Aš juos pri- 
žiūrėčiau. — Ir neprileisčiau Bridės. Neištartas sakinys pakibo ore. 

Stojo ilga tyla. 

— Sakai? Jai tik reikia laiko atsigauti. Nemanau, kad ji prieš- 
taraus jo kelionei pas tave. - Jis užsimerkė palengvėjusia širdimi. 
Lizos namuose Kalemas bus toliau nuo namų ir arčiau Merino. — 
Tu šventoji, Liza. Ar Filas tikrai neprieštaraus? - Kelias sekun- 
des jis klausėsi jos patikinimų šypsodamas, tada padėjo ragelį 
ir garsiai atsiduso. 

Liza atvažiavo paimti Kalemo nauju Morris Traveller automo- 
biliu. Jos žavingi ilgi rudi plaukai buvo nukirpti trumpai pagal 
madą, ji vilkėjo stulbinamai elegantišką suknelę. 

- Liza, kas tau pasidarė? 

Adamas buvo priblokštas. Čia ne jo Liza. Čia nepažįstama 
moteris. 

Ji pažėrė juoko karoliukus. 

— Turiu neatsilikti nuo laiko. Mano seserys tikisi, kad atrody- 
siu nepriekaištingai. — Ji sukikeno ciniškuoju žemu Lizos juo- 
ku. - Jos manęs nemato namie, nepamiršk. Paprastai aš važiuoju 
pas jas. Į Romą ir į Paryžių. Pamatytum mane! - Ji apsisuko 
rodydama, kaip pučiasi jos sijonas. - Tada grįžtu į Velsą. Šitie 
drabužiai keliauja į spintą, aš lendu į senas kelnes ir šiltus vilno- 
nius megztinius, ir tapau, tapau, tapau svirne, kol ateina laikas 
išeiti ir ieškoti naujos aukos! — Ji tvirčiau apkabino Džuljetę ir 
pabučiavo auksinius mergytės plaukus. — Filas ir Džulė nesi- 
kalba su manim, kai aš išsipuošiu. Jie manęs neatpažįsta, tiesa, 
brangute? — Ji pabaksnojo dukrai nosytę ir paleido ją vėl žaisti 
su nudžiugusiu Kalemu. 

Adamas šypsojosi. Jis stebėjo Džeinės veidą ir matė ilgesį 
jai žiūrint į gražią Lizos suknelę. Tiek jis gali dėl jos padary- 
ti. Staiga jam toptelėjo mintis. Jis nusiveš ją į Paryžių arba į 

Londoną. Išleis dėl jos pinigų. Keikė save, kad anksčiau nesusi- 
prato. Viską sugalvodavo Džeinė, ji planuodavo atostogas — ten, 
kur yra jūra ir smėlis Kalemui. Jam niekada neateidavo į galvą 
snaudžiant paplūdimio kėdėje, išvargintam darbo, stačius smė- 
lio pilis ar šokinėjus per bangas su Kalemu, kad ji gali nuobo- 
džiauti, nerimauti ir ilgėtis ryškių miesto šviesų. Taip ir bus. Jie 
išvažiuos atostogauti, o Kalemas tuo metu pažais su Džuljete 
saugiose Velso pasienio kalvose. Gal tada jie visi pamirš dry- 
žuotą katę įkypomis akimis ir, amuleto saugomi, išmes iš galvos 
mintis apie Bridę. Visiems laikams. 


Ligoninėje Bridė sėdėjo tyliai, akys buvo įsmeigtos į begalines 
tolumas. Iš pradžių ji priešinosi ligoninės personalui, bet jie gir- 
dė ją vaistais ir ji nebepajėgė sekti paskui ilgus, galvoje besi- 
sukančius laiko kaspinus. Ji vėl priešinosi vyrams ir moterims, 
kurie ją gydė. Jie vėl rišo ją ir smaigė adatas jai į ranką. Laikas 
sustingo. Savaitės. Mėnesiai. Metai — ji nežino ir jai nerūpi. Jos 
gebėjimai atbuko ir susitraukė, ji lingavo kaip gėlė vėjyje. Bet 
galop atsibudo. Atminimai ėmė grįžti. Ji susikaupė ties Adamu 
ir mintyse matė jį. Šį kartą ji bus atsargesnė. 

Ji nuliūdino Adamą. Jis žino, kad ji išgąsdino tą jo Džeinę, ir 
kaltina ją dėl kūdikio mirties. Kvailelis. Jis nėra toks protingas. 
Kūdikis jau buvo silpnas ir seko moters įsčiose. Jei jis būtų buvęs 
stiprus, būtų kibęs į gyvenimą. Ji vėl ir vėl galvojo apie tai. Jei 
vieną dieną ji sumanys sunaikinti Džeinę, teks elgtis protingiau. 
Subtiliau. Adamas neturi suprasti. O dabar jai reikia vėl kaip 
nors priartėti prie jo. Priversti jį vėl ją mylėti. Jis neatsilaikys 
prieš katę. Pamažu, tarpsniais tarp vaistais sukelto miego ligo- 
ninėje, kur buvo norima paspęsti spąstus jos sielai, o ją pačią 
supančioti, ji išsilaisvindavo iš kūno ir lankydavosi sode. Ten 
ji neabejojo, kad privers jį pamiršti Džeinę bei jų silpną mirusį 
kūdikį, ir jis grįš pas ją paguodos ir meilės. 

Dešimtas skynius 


Vizitai pas Lizą, Filą ir Džuljetę tapo nuolatiniai. Kiekvieną va- 
sarą jie važiuoja ten jau dešimt metų iš eilės. Kartais Adamas 
vyksta kartu, kartais Kalemas nuvažiuoja traukiniu vienas, bet 
dažniausiai Džeinė sukrauna sūnaus daiktus į automobilį ir jie- 
du pasuka į vakarus. 

Adamui patikdavo likti namie vienam. Džeinei nesant, ding- 
davo spaudimas. Jis galėdavo atsipalaiduoti, kartais surūkyti 
pypkę, nueiti į barą nematydamas jos priekaištingo žvilgsnio, 
o kai ji parvažiuodavo, palikusi sūnų Velse vasaros atostogoms, 
jiedu trumpam išvykdavo kartu prieš Adamui grįžtant į darbą. 
Ir kaip tik vasarą, kai kiti buvo išvykę ir palikę jį vieną, jis išdrį- 
so įsileisti katę į namus. 


Kalemui ir Džeinei kelionė per Angliją būdavo nuotykis. Nė 
vienas neprisipažino, bet abu jautė, kad Adamas kartais juos 
slegia. Jis buvo per griežtas, metams bėgant tapo per daug rei- 
klus Kalemui, vis atkakliau spaudė berniuką prie mokslo. „Vieną 
dieną tapsi gydytoju, kaip aš, sūnau“, — sakydavo jis, o Kalemas 
linkteldavo ir sutikdavo. Iš pradžių tai jiems buvo pokštas. Nė 
vienas nežinojo ir nesidomėjo, kam Kalemas gabus; tai buvo ne- 
svarbu. Berniukas protingas, jo egzaminų rezultatai visada geri. 
Bet pamažu žaidimas pradėjo įgauti kontūrus. Spaudimas sub- 

tiliai stiprėjo ir tapo visiškai rimtas, o tikrieji Kalemo jausmai, 
kaip kartais pagalvodavo motina, buvo visiškai ignoruojami kas 
kartą, kai būdavo kalbama šia tema, nes berniukas per daug gerai 
jautė tėvo jam peršamas ambicijas, kad galėtų apsiginti. Džeinė 
mėgino kalbėtis su juo apie tai, bet jis tik nusišypsojo savo švel- 
nia šypsena ir, nubraukęs nuo akių plaukus, pasakė: „Nesirūpink, 
mama. Aš jam neleisiu įstumti savęs ten, kur nenoriu būti.“ Ji 
turėjo tuo pasitenkinti manydama, kad suprastų, jei jis jaustųsi 
tikrai nelaimingas. Jis ne toks kaip Adamas. Ir, kiek jai aišku, ne 
toks kaip ji. Jame aidu atsiliepia jos tėvas, miręs prieš ketverius 
metus, bet tai tik aidas. O iš ko paveldėtas ramus, savimi pasiti- 
kintis žavesys ir drovios manieros, ji niekaip neatspėtų. 

Nėštumų daugiau nebebuvo. Mėnesius keitė metai, ir ji liovė- 
si tikėtis stebuklo, kuris dovanotų Kalemui brolį arba seserį, tad 
vis daugiau dėmesio skyrė sūnui. 

Tą vasarą, kai Kalemui reikėjo galutinai apsispręsti, kurių A 
lygio dalykų jis mokysis, ji pasiryžo rimtai su juo pasišnekėti. 

Bet pasirodė, kad užtikti jį vieną buvo sunkiau, negu ji gal- 
vojo. Vos atvykus į Pen-y-Fordą, jiedu su Džuljete ištisas dienas 
būdavo kartu, šokdavo ant dviejų senų surūdijusių dviračių, iš- 
gelbėtų iš kaimyno daržinės, suteptų alyva ir padarytų tinka- 
mais važiuoti, ir dumdavo į Hėjų arba į kalvas. 

— Kalemai. - Džeinė uždėjo ranką ant jo dviračio vairo, kai 
abu jaunuoliai krovė sumuštinius į Džuljetės dviračio krepšį. - 
Aš tavęs nemačiau visas atostogas. - Praėjo dvi savaitės iš šešių, 
kurias jie čia viešės. 

— Ak, mama. - Jis nusišypsojo savo kerinčia šypsena, kuri vi- 
sada suminkština jai širdį. - Liaukis. Matai mane kasdien ištisus 
metus. Dabar atostogos. Aš matau Džulę tik kelias savaites... 

Trūktelėjusi pečiais, ji pasitraukė. 

- Gerai. Bet šįvakar pasikalbėsime. Prašau. 

Jo veidas apsiniaukė. 

- Juk neatsitiko nieko bloga, ar ne? 

-— Ne, nieko bloga neatsitiko. Tik noriu kai ką su tavim ap- 
tarti. — Toliau nuo tėvo. Toliau nuo namų. Ar ji turėtų pridurti 
garsiai? Ji nusišypsojo. - Važiuokit. Gerai praleiskit dieną, susi- 
tiksim vakare. 

— Teta Džeine, mes einame į vakarėlį. - Džuljetė atmetė ant 
pečių savo ilgus auksinius plaukus. Ji vilkėjo blyškiai mėlynus 
marškinius ir aptemptus džinsus. 

- Ir eisite, Džule. Girdėjau, kad tavo tėtis nuveš jus ten. — 
Džeinė sutramdė atodūsį. - Man reikia pusvalandžio su Kalemu, 
ir tada jis tavo. 

Ji stebėjo, kaip jie nuvažiuoja stačiu takeliu, girdėjo jų skam- 
bantį juoką jiems dingstant už posūkio ir iš akių, už žalių svy- 
rančių gyvatvorių. 

Ji iš lėto pasuko namo ir stabtelėjo, atsirėmusi į sodo vartelius. 
Ar dalį širdies sunkumo galima priskirti nedideliam pavydui? 
Tie vaikai šiandien tokie laisvi nuo rūpesčių. Kai ji buvo jų metų, 
horizonte juodavo karo grėsmės debesis. Žinoma, jis nesukliudė 
jai vaikščioti į vakarėlius. Bet Adamo vaikystė, regis, buvo labai 
atšiauri ir vieniša. Jis retai kalba apie ją, bet jo pasakojimuose 
visada dunkso niūrūs pastoriaus namai ir griežtas, neturintis 
humoro jausmo tėvas. 

Dabar tėvui virš septyniasdešimt, jis vis dar gyvena pastoriaus 
namuose, vis dar vienas. Po šeimininkės nužudymo jis nebe- 
samdė kitos moters, kuri juo pasirūpintų. Per visus santuokos 
metus jie nebuvo pas jį nuvažiavę, nė karto, nepaisant Džeinės 
prašymų ir Kalemo smalsumo pamatyti tėvo gimtinę ir susipa- 
žinti su seneliu. Po vestuvių jie matė senąjį pastorių tik kartą, 
kai jis atvyko į pietus dalyvauti Kalemo krikštynose. Jis liko 
vienai nakčiai, o jo ori, paniurusi, be šypsenos laikysena nesuar- 
tino jo su svečiais, susirinkusiais į pobūvį po apeigų, ir tada jis 
paprašė Adamo nuvežti jį į stotį. Tėvas ir sūnus, dingę Džeinei 

iš akių, apsikeitė vos keliais žodžiais. Platformoje paspaudė vie- 
nas kitam rankas ir Adamas nelaukė, kol tėvas įlips į vagoną. 

— Nesuk dėl jų galvos. - Liza išėjo pasišildyti saulėje ir sustojo 
prie vartelių šalia Džeinės. 

Džeinė krūptelėjo. 

— Buvau toli nuo čia. 

— Nerimauji dėl savo senuko? 

- Ne. - Džeinė nusišypsojo. - Ačiū Dievui, to man nereikia. 
Nerimauju dėl Kalemo. 

— Man atrodo, kad jam sekasi gerai. 

-— Taip. Tik kartais svarstau, ar Adamas nėra jam per griežtas. 
Keista. Jis nekentė savo tėvo už jo griežtumą, bet jame pačiame 
gan ryškiai matyti tas baisus puritoniškas bruožas. 

- Tikrai? - Lizos akys sublizgėjo. — Tada jis labai pasikeitė! 

Džeinė paniuro. Ji nepakentė užuominų apie bendrą Lizos ir 
Adamo praeitį. 

- Tik kai kuo. Adamas įsikalė į galvą, kad Kalemas irgi turi 
būti gydytojas. 

- Oarjis nenori? 

- Tai ir yra bėda. Aš nežinau. Giliai širdyje jaučiu, jis sutinka 
tik tam, kad įtiktų tėvui; kad jam pačiam norėtųsi kažko visiš- 
kai kito, bet nežinau ko. Jis su manim neatvirauja apie ateitį. 

- Jis toks jaunas, Džeine. Ar turi jau dabar apsispręsti? 

- Turi, juk žinai. Jam reikia išsirinkti A lygio dalykus. — 
Džeinė piktai krestelėjo galvą. Jai nepatinka, kai ją laiko per 
daug bruzdžia. 

Liza nusijuokė. 

- Pamiršk apie tai per atostogas. Tegu vaikai linksminasi ne- 
galvodami apie ateitį. 

Klajoklis vėjelis nuo tamsaus kalno šlaito susirado kelią į sodą 
ir sujudino medžių lapus. Liza krūptelėjo. 

- Eime į vidų, išgersime kavos, susirasime Filą ir paklausim, 
gal jis važiuotų su mumis į Brekoną. 

Kalemas ir Džuljetė paslėpė dviračius po stambialapiu šakiu, 
augančiu prie kelio ir pėsčiomis nuėjo kalvos šlaitu, o sumuš- 
tiniai gulėjo Kalemo krepšyje, persimestame per petį. Einant 
karšta saulė plieskė jiems į galvas, ir jie nejučia traukė arčiau 
tolimų medžių, kur siauras slėnis įsiterpia į kalvą, o tarp stačių 
jos šlaitų alma šalto kalnų vandens upelis. 

- Ko tavo mama nori? — Džuljetė pasisuko į jį ir šokčiojo šalia 
kaip smalsus vaikas. 

Jis gūžtelėjo pečiais ir pažiūrėjo į dangų. 

— Nerimauja, kaip visada. Įsikalė sau į galvą, esą aš nenoriu 
būti gydytojas. Kad ketinu juo tapti tik norėdamas įtikti tėčiui. 

— Ar taip ir yra? - Ji atgręžė į jį mėlynas kaip rugiagėlės akis, 
prisimerkusi nuo saulės. 

Jis vėl gūžtelėjo. 

— Nežinau. Gal. Turiu kažkuo tapti. 

- Ar tau nesvarbu? 

— Tikriausiai. Dar nenoriu apie tai galvoti. Tėtis visada toks 
rimtas. Niekada neatsipalaiduoja. Manai, jis nerastų laiko atva- 
žiuoti čia su mumis vasarą bent savaitei? Bet ne, jis veikiau lieka 
namuose vienas. Štai kaip mes jam rūpime. - Jis piktai nuspyrė 
akmenį, gulintį ant siauro avių tako kalnų žolėje. 

- Jis tave labai myli, Kalemai. — Ji akimirkai surimtėjo, jo žo- 
džiuose pajutusi nuoskaudą. - Jis neatvažiuoja ne dėl to. Manau, 
kad jis daug dirba, nes yra gydytojas. Jie neturi daug atostogų ar 
laisvadienių. Mūsų gydytojas Hėjuje visada darbe. Atrodo, kad 
jis niekada niekur neišvyksta. Galiu lažintis, kad dėdė Adamas 
mieliau būtų čia su jumis, jei galėtų. 

- Galbūt. - Kalemo veide atsirado nepatenkinta išraiška. — 
Tada tikriausiai nenoriu būti gydytojas. Nenoriu visą laiką dirbti 
be laisvadienių. Nesmagu. 

- Tikrai ne! - Ji čiupo jo ranką. - Eime. Gana rimtų kalbų. 
Pamiršk tėvą. Pamiršk viską. Bėkim lenkčių iki upelio ir pavė- 
syje suvalgysime sumuštinius. 

Jiedu turėjo pamėgtą vietelę prie nedidelio gilaus duburio 
krioklio papėdėje, kur rinkosi rudas vanduo. Akmenys prie jo 
buvo apaugę įšilusiomis samanomis, ir jie sėdėjo, nukabinę kojas 
į labai šaltą vandenį. 

- Ar tu maudysies? — Džuljetė pasuko galvą į jo atvaizdą van- 
denyje. 

Jis linktelėjo. 

- O tu? 

Ji plačiai nusišypsojo. 

— Puikus būdas sužadinti apetitą. - Po džinsais ir marškiniais 
ji vilkėjo mažytę mėlyną nailoninę liemenėlę ir priderintas kel- 
naites. Jos laiba figūra buvo blyški, palyginti su įdegusiomis ran- 
komis ir veidu. 

Kalemas nusišypsojo. 

— Man patinka tavo bikinis. 

— Čia ne bikinis! 

- Beveik bikinis. — Jis tarsi nujausdamas po džinsais buvo ap- 
simovęs maudymosi kelnaites. Atsargiai įslydo į vandenį, aiktel- 
damas nuo šalčio. — Ateik. 

— Neaptaškysi manęs? — paklausė ji koketiškai. 

- Tik truputį. — Jo akys buvo kaip tėvo, ilgomis blakstieno- 
mis. - Jeigu nepasinersi per dvi minutes! — Jis nuplaukė kelis 
grybšnius per mažą duburį ir beveik iš karto kojomis apčiuopė 
akmeninį dugną. Balansuodamas ant slidžių žolių atsistojo ir 
atsigręžė į ją. — Skaičiuoju! Vienas! 

— Ne! - suriko ji ir įkišo į vandenį vieną kojos pirštą. 

- Du. 

— Šalta. 

— Trys. - Jis pridėjo ranką prie vandens, sulenkęs delną samčiu. 

- Ne, Kalemai, ne! Aš ateinu! - Ji sulaikė kvapą ir nuslydo 
žemyn samanotu akmeniu. Nuo šalto vandens užgniaužė kvapą, 
brisdama ji gaudė orą, tada nuplaukė prie jo. 

- Šaunuolė! - Jo akys žibėjo. - Ar žinai, kad tavo liemenėlė 
sušlapusi persišviečia? 

Ji greitai prisidengė rankomis krūtis. 

— Kalemai, bjaurybe! 

- Gali nusisegti. Drąsiai. Niekas nepasikeis. - Jis ištiesė ranką 
ir nuėmė jai nuo pečių šlapią plaukų sruogą. - Kodėl ne? Niekas 
nematys. 

— Tu matysi. - Ji piktinosi nerimtai. 

- Aš jau esu matęs tave nuogą. 

- Kada? - Ji pasipiktino. 

— Daug kartų. Kai tave mažą maudydavo. 

— Mus maudydavo kartu, todėl ir aš mačiau tave. 

- Smėlio dėžėje už svirno. 

— Man buvo tik treji. 

— Kai aną vasarą įėjau į vonią, o tu lakavaisi kojų nagus. 

— Gerai, gerai! - Ji skaisčiai nuraudo. - Bet dabar aš nenusi- 
segsiu. — Ji aukštielninka atsigulė ant vandens ir spardėsi kojo- 
mis, aptėkšdama jį purslais. 

- Gana! - Juokdamasis jis nėrė prie jos kojų. —- Aš pats nusegsiu! 

— Nedrįsk. 

Jos balsas virto riksmu, kai mėgino stotis, nepavyko ir ji pa- 
niro po vandeniu. Pakilo kosėdama, o Kalemas stovėjo greta 
susirūpinęs. 

— Tu sveika? Atsiprašau. 

Jis apkabino ranka jos pečius. Ji kosėjo ir springo, o jo pirštai 
tuo metu švelniai nuslinko iki liemenėlės sąsagos. Kol ji susigau- 
dė, ką jis daro, buvo per vėlu. Pergalingai šūktelėjęs, jis ištraukė 
liemenėlę iš jos gaudančių rankų ir šokinėjo nepasiekiamas. 

Akimirką jos veide matėsi sumišimas, bet pamažu ji pradėjo 
juoktis. Ji iškėlė į viršų rankas ir išrietė nugarą, atstatydama jam 
mažas, varvančias krūtis, tada nuleido rankas ir pradėjo traukti 
žemyn kelnaites. 

— Neatsilik. Jei aš nusirengiu, tu taip pat nusirenk. 

- Aš? - Akimirką jis dvejojo, galvodamas apie tai, ką slepia 
liemenį siekiantis vanduo. 

— Nagi. - Ji jau buvo nuoga ir vis juokėsi. 

Vienu judesiu jis nusitraukė kelnaites, pasukęs virš galvos nu- 
sviedė jas ant akmenų ir pradėjo bristi artyn, įsmeigęs žvilgsnį 
į jos akis. Jis švelniai prisitraukė ją prie savęs, jų kūnai susilietė, 
vėsi oda suliepsnojo, kai lūpos susitiko. Netardami nė žodžio jie 
išbrido į krantą, čia jis pasiguldė ją šalia savęs ant žolės, ranko- 
mis glostė pečius, krūtis, o lūpomis lietė visur, o ji atsakydama 
prisitraukė jį prie savęs. 

Kitoje duburio pusėje sujudėjo šešėlis. Akimirką moters pavi- 
dalas pastovėjo prie vandens ir dingo. 

Po pusvalandžio jie sėdėjo ant gargždo, juosiančio dubu- 
rį. Abu buvo sušalę, oda pašiurpusi nuo vėsaus vandens ir jie 
spaudėsi vienas prie kito, kad sušiltų, bet nė vienas nenorėjo eiti 
atsinešti drabužių. Kalemas apkabino rankomis jos liemenį ir 
paslėpė veidą jos išdrikusiuose plaukuose. Dantys barškėjo. 

— Buvo nuostabu. 

Ji linktelėjo. 

- Žinojau, kad taip bus. 

— Žinojai? - Jis atsitraukė, kad matytų jos veidą. 

— Dažnai apie tai galvodavau. O tu ne? 

Jis nusijuokė. 

— Turbūt galvodavau. Taip. 

— Tu ir aš. Taip turėjo būti. Visada žinojau, kad mes susituoksim. 

Jis spustelėjo ją. 

- Aš irgi. - Jis akimirką tylėjo, žvelgdamas į duburio gelmę, o 
vandens paviršius dabar ribuliavo tik nuo šniokščiančio vandens, 
besiliejančio žemyn per juodas uolas iš atviro kalno šlaito virš 
jų. - Tik kartais galvoju apie tave kaip apie seserį. 

Ji sukikeno. 

— Kraujomaiša. Tada dar nuodėmingiau. 

— O tau patinka elgtis nuodėmingai? 

Staiga ji krito aukštielninka. 

- Ar būtina klausinėti? - Ji ranka prisidengė akis ir giliai at- 
siduso, kaip patenkintas gyvūnas. — Senukams, žinoma, nesa- 
kysime. Tai bus mūsų paslaptis, kol tu išlaikysi egzaminus. Ar 
galėsi išlaukti iki atostogų? 

Jis spoksojo į jos kūną. Blyški oda virpėjo, jos lūpos pradėjo 
mėlynuoti. Staiga jis nusijuokė. 

- Galėsiu išlaukti. Bet kitų atostogų nebus, jei pasigausi plau- 
čių uždegimą ir mirsi. Eikš. Apsirenkim ir bėkim, kad sušil- 
tume. Nepamiršk, dar liko daug savaičių atostogų, kol reikės 
pradėti galvoti, kas bus toliau. 


Džeinė dirstelėjo į sūnų jiems kartu einant per sodą. Jis jau per- 
sivilko vakarėliui. Ji pritariamai nužvelgė jo liekną figūrą šva- 
riais džinsais ir baltais marškiniais. Kažkas jame pasikeitė. Jis 
tapo labiau pasitikintis, suaugo labiau, negu ji manė. 

— Nenoriu gadintis atostogų nuolat nerimaudama. — Staiga ji 
susinervino savo nenaudai. - Noriu kelias minutes pasikalbėti 
apie tavo ateitį ir tada pamiršime, kol grįšime namo. 

Ūgiu jis jau beveik toks kaip ji. Gal net puse colio aukštesnis. 

Jis stabtelėjo šalia, ji matė, kad sugavo jos žvilgsnį ir jo akyse 
atsirado linksma išraiška. 

— Noriu kalbėti apie tavo egzaminus, Kalemai, - sunkiai tęsė 
ji. - Nenoriu, kad jaustum, jog tėvas verčia tave daryti tai, ko tu 
nenori. Tavo ateitį jis visada matė tik vienokią. Kartais man kyla 
įtarimas, kad jis nesuvokia, ką daro. Jis taip tvirtai žino, ko nori 
pats... — Ji nutilo, o jis apkabino ranka jos pečius. 

— Mamyte, jis nenukreips manęs ten, kur nenoriu. - Jis pa- 
dovanojo jai gražią šypseną, nuo kurios jai pakirsdavo kelius iš 
meilės ir troškimo jį apsaugoti. - Pasitikėk mano charakterio 

tvirtumu. Pasirinkau gamtos mokslus, nes šiuo momentu noriu 
stoti į mediciną. Abejoju, ar pasirinksiu bendrąją praktiką, kaip 
tėtis. Man labiau patiktų tyrimai arba specializacija vienoje sri- 
tyje, bet kol kas esu įsitikinęs, kad man reikia gamtos mokslų. 
O dabar pamiršk apie tai. Nesirūpink. Maloniai leisk vasarą su 
Liza, išmesk Džulę ir mane iš galvos, leisk mums bastytis po 
kalvas, eiti į vakarėlius, kuriuos ji rengia, kad rugsėjyje visi grįŽ- 
tume prie darbo atsigavę! 

Jis pakštelėjo jai į skruostą ir nusisuko. 

Ji stebėjo, kaip jis nuliuoksėjo per sodą, tolumoje pamatė švys- 
telint ryškius Džuljetės plaukus, kai ji pasirodė iš už namo. Ji jo 
laukė, o Liza jau buvo įjungusi variklį, kad galėtų nuvežti juos 
žemyn kalva į miestelį. Ji lėtai palingavo galvą. Jis puikiai su ja pa- 
kalbėjo. Galėtų didžiuotis juo. Bet kodėl ji vis tiek jaučia nerimą? 


Atsidusęs Adamas užvertė užrašus ir dienoraštį ir atsirėmė į odi- 
nio krėslo atkaltę. Kabinete tvanku ir dulkėta. Jau dvi savaitės, 
kaip Džeinė su Kalemu išvažiavo, ir pirmasis su kalte sumišęs 
pakilus jausmas, kad namai jo vieno, netrukus išblėso, jį pakeitė 
jam nebūdingas nuobodulys. Jis pasilenkė į priekį, uždėjo al- 
kūnes ant švarios, preciziškai padėtos užrašų knygos ir parėmė 
kaktą pirštais, švelniai masažuodamas smilkinius. 

Viršutiniame stalčiuje gulėjo įkištas tėvo laiškas. Tomas Kreigas 
rašo kartą metuose, per Adamo gimtadienį, ir visada įdeda dešim- 
ties šilingų banknotą, „kad nusipirktum sau ką nors“, nebepritin- 
kančią dovaną, visada pagalvoja Adamas purtydamas galvą, nuo 
vieno pasiturinčio vyro kitam, kuriam, būkim atviri, jau daugiau 
negu keturiasdešimt. Bet dovana vis tiek paliko juos skiriančią er- 
dvę beasmenę ir tolimą. Tomo dovana vaikaičiui būdavo tokia pati. 
Dešimt šilingų per kiekvieną gimtadienį. Ir nieko per Kalėdas. 

Šio laiško atėjimas šįryt, be eilės, stulbino. Visą dieną Adamas 
nešiojosi jį kišenėje, nenorėjo atplėšti iš dalies žinodamas, kas 

jame parašyta. Bet vakare, atsisėdęs užpildyti užrašų, kaip 
kruopščiai darydavo kas vakarą, jis ištraukė iš kišenės baltą voką 
ir pažiūrėjo į jį. Tėvo rašysena įprastu mėlynu rašalu tvirta kaip 
visada, bet turinys, kaip Adamas įtarė, rodė tėvą tapus silpnesnį. 


Pamaniau, kad geriausia bus, jei pranešiu naujieną iš karto, vos 
pats sužinojęs. Sergu vėžiu, kurio nebeverta operuoti. Judu su 
Džeine galite dėl manęs nesirūpinti. Mano reikalai sutvarky- 
ti, testamentas, pagal kurį tu esi vienintelis paveldėtojas, guli 
pas Džeimsą ir Donaldsoną Perte. Tegu Dievas laimina tave, 
mano sūnau, Džeinę ir Kalemą. 

Tavo mylintis tėvas, Tomas Kreigas 


Adamas prikando lūpą. Pats nesuprato, ką jaučia. Jis du kartus 
perskaitė laišką, įmetė į stalčių ir pasuko raktelį, bet paliko jį 
spynoje ir grįžo prie savo darbo. Po dviejų valandų užvertė kny- 
gas ir atsilošęs susimąstė. Ar jam važiuoti į Škotiją? Mintyse 
atsakymo nebuvo. Tėvas nerašė, kokiu vėžiu serga, kiek liga pa- 
žengusi, kas jį slaugys, ar jis liks pastoriaus namuose, ar išeis 
į pensiją. Laiške tiek daug nepasakyta! Jis piktai atsiduso, bet 
griežtai suėmė save į rankas. Jis pyksta ant tėvo, kad jis serga. 
Kad mirs. Kad prašo, nors netiesiogiai, Adamo dėmesio, o tai, 
Adamo požiūriu, daro jį šaltą kaip žuvį, nes tėvas visada toks 
buvo jam. Staiga jis panoro, kad čia būtų Džeinė. Ji žinotų, ką 
daryti. Ji apkabintų jį ir laikytų savo šiltame, motiniškame glė- 
byje, kaip ji moka, o jis jaustų, kad juo rūpinamasi, kad jis sau- 
gus ir tvirtas. Užtektinai tvirtas tvarkytis su viskuo, ką pasaulis 
jam užmeta, net su savo tėvu. 

Dar kartą atsidusęs, jis pasilenkė per stalą ir jau traukė į save 
telefoną, kai prie lango išgirdo krebždant. Jis padėjo ragelį ir 
šypsodamas pasuko kėdę veidu į sodą. 

— Štai kur tu, katyte. Maniau, kad jau palikai mane. 

Atsistojęs jis priėjo prie verandos durų ir atrakino jas. Raina 
katė pratrepseno pro ją braukdama jam per kojas ir užšoko ant 
kėdės. Jis nusišypsojo. 

— Na, katyte. Kur tu buvai? 

Džeinei išvykus, katė ateidavo dažnai. Ji tarsi jautė Džeinės 
priešiškumą ir niekada nepasirodydavo jai esant. Susituokus jis 
nedrąsiai klausė kelis kartus, ar jie galėtų laikyti katę arba šunį - 
jis iki šiol su ilgesinga meile prisimena Džinės atneštą šunytį, kurį 
taip trumpai turėjo vaikystėje, bet Džeinė papurtydavo galvą. 

Jis pasilenkė ir švelniai paglostė katę. Katė pažiūrėjo į jį, atsi- 
stojo ant užpakalinių kojų, švelniai draskė jam krūtinę ir trynė 
galvą į jo smakrą. Jis nusišypsojo ir paėmė ją į rankas. 

— Na, meilute, pasakyk man, ką daryti su tėvu? Ar važiuoti 
į Pitenrosą? — Jis nunešė katę atgal prie lango ir stovėjo Žiūrė- 
damas į pievelę. Katė sustingo. Atrodė, kad ji klausosi. — Taip 
seniai nebuvau Škotijoje, - kalbėjo jis tyliai. - Norėjau viską pa- 
miršti. Pastoriaus namus, bažnyčią. Bet spėju, kad vieną dieną 
vėl teks su tuo susidurti. Gal taip ir geriau. Susitikt akis į akį 
su savo košmarais. — Jis braukė pirštais per šiltą šilkinę katės 
nugarą. Katė pradėjo murkti. - Taip man patartų mano drau- 
gai psichiatrai. Kaskis kuo giliau ir pažiūrėk, kokių traumų būta 
gyvenime! Daktaras Froidas galėtų daug ką pasakyti apie mano 
santykius su motina ir tėvu. - Jo ranka priartėjo prie katės ausų, 
jis švelniai kasė gyvūnui pakaklę ir palenkęs galvą pabučiavo 
katę į viršugalvį. - Eime. Paskambinsiu savo Džeinei. Ei, kodėl 
taip darai! — Jis staiga išmetė katę ant grindų, kai toji liuokte- 
lėdama perbraukė jam per veidą aštriu kaip skustuvas nagu. Jis 
pridėjo ranką prie skruosto ir ant pirštų liko kraujo lašeliai. - Ak 
tu, šėtoniuke. Lauk! Bėk iš čia! Paskambinęs ketinau duoti tau 
pieno! - Jis nusigręžė nuo durų, karštligiškai baksnodamas no- 
sine, o kraujas tekėjo per veidą ir sutepė baltą apykaklę ir žydrus 
dryžuotus marškinius. - Po perkūnais, prakeikimas! — Jis puo- 

lė prie kabineto durų ir nubėgo į viršų stengdamasis sulaikyti 
kraują, kol jis visai nesugadino jam marškinių. Nusitraukęs įme- 
tė juos į prausyklę ir paleido šaltą vandenį. Kol užklijavo veidą 
pleistru, persivilko kasdieniais marškiniais ir megztiniu ir įsipylė 
stipraus viskio, pradėjo temti. Jis sugrįžo į kabinetą ir akimirką 
stovėjo pro verandos duris žiūrėdamas į sodą, uosdamas naktinį 
leukonijų ir rožių kvapą. Tada grįžo prie stalo ir pakėlė ragelį. 


Džeinė sustojo tuščioje gatvelėje ir išjungė variklį. Jautėsi su- 
stingusi ir pavargusi po ilgos kelionės ir akimirką sėdėjo vieto- 
je žiūrėdama į namą. Languose tamsu. Po Adamo skambučio 
prieš dvi dienas ji ilgai ir įtemptai svarstė, kol apsisprendė. 

- Negaliu leisti jo į Škotiją vieno. Jei važiuosiu, ar galiu palikti 
Kalemą pas tave, Liza? 

- Žinoma! - Liza ją apkabino. - Nė klausti nereikia. Palik jį 
tiek, kiek tau reikia. Net per visas atostogas, jei nori. Vaikams 
čia patinka, jie puikiai sutaria, juk ir anksčiau jį čia palikdavai. 
Suteiksiu judviem su Adamu seniai pelnytą galimybę pabūti 
vieniems. 

Ji du kartus skambino Adamui, norėdama pranešti apie savo 
sprendimą, bet jis būdavo išvykęs lankyti ligonių, todėl galop ji 
nutarė nustebinti jį, - važiavo naktį, kai nėra eismo, ir parvyko 
namo pusę keturių ryto. Ji pamažu išlipo iš automobilio ir pa- 
sirąžė, įkvėpdama malonų priemiesčio sodų orą, visiškai kitokį 
negu vėsus, laukinis Velso kalvų oras, tada pasilenkusi iškėlė 
iš automobilio lagaminą ir smulkių daiktų krepšį. Užtrenkusi 
ir užrakinusi dureles, nuėjo takeliu iki namo ir švarko kišenėje 
pasirausė raktų. 

Namo viduje buvo visai tamsu, ištiesusi ranką ji uždegė kori- 
doriuje šviesą ir tyliai uždarė duris. 

Laiptų pakopos girgždėjo nuo jos svorio tyliai lipant į viršų. 
Miegamojo durys buvo praviros ir ji įėjo, ranka siekdama mažos 

lemputės, stovinčios ant aukštos komodos prie durų. Adamas 
kietai miegojo, o kai jos akys priprato prie staiga uždegtos švie- 
sos, ji suvokė, kad šalia jo ant pagalvės yra dar viena galva, mo- 
ters, o jos ilgi plaukai pasklidę ant paklodės. 

— Adamai! - Jos siaubo kupinas riksmas pažadino jį ir jis atsi- 
sėdo pusiau miegodamas. 

Džeinė įsikibo į greta stovinčios kėdės atkaltę ir visa drebėjo. 
Nuo šoko jai pakirto kelius. Jokios moters nebuvo. 

— Po galais, ką sau manai šitaip mane gąsdinti! 

Adamas nukėlė kojas ant grindų savo pusėje ir siekė chalato. 
Buvo nuogas. Jis niekada nemiegodavo nuogas, kai ji gulėdavo 
gretimoje lovoje. Jie nusipirko dvi lovas po Džeinės persileidimo, 
laikinai, kai jos sielvartas, nerimas ir liūdesys išstūmė Adamą, 
bet vėliau jie taip ir nebezsinešė senosios dvigulės lovos. Džeinė 
dažnai dėl to apgailestaudavo. Ji stebėjo, kaip jis velkasi chalatą 
ir juosiasi liemenį. 
šiaušę kaip Kalemo. 

- Ką tu čia veiki vidurnaktį? Ar kas atsitiko? 

— Pamaniau, pateiksiu tau staigmeną. — Ji šyptelėjo nusi- 
spirdama batus. — Tikėjausi, kad apsidžiaugsi mane pamatęs. 
Nenorėjau leisti tavęs į Škotiją vieno. 

— Aš džiaugiuosi. — Jis priėjo ir apkabinęs pabučiavo ją į 
skruostą tyliai dėkodamas Dievui, kad ji niekada nesužinos, 
kaip jis mieguistas įsileido į lovą katę, nesvarstydamas, kaip toji 
vėl pateko į namus ir ar vėl jo neužpuls, tik jautė juslų jos kai- 
lio švelnumą, kai ji įlindo po apklotu ir įsitaisė jam prie šlaunų. 
Nesužinos ir apie pašėlusį erotinį sapną, iš kurio buvo pažadin- 
tas. Sapną apie Bridę. 


Bridė krūptelėjusi atsisėdo lovoje, kūnas buvo sušalęs ir drebėjo. 
A-damas. Ji gulėjo šalia jo. Jo lovoje. Ji užsimerkė ir giliai įkvėpė, 

mėgindama nuraminti dundesį krūtinėje ir gyslose. Kitos pala- 
tos moterys ramiai miegojo. Ji girdėjo jų kvėpavimą, jų tylą, jų 
dejones ir raudas. Ji per greitai grįžo į savo kūną ir dėl to jautėsi 
labai sukrėsta. Atsisėdo, nusibraukė nuo veido plaukus ir liūdna 
apkabino kelius. Buvo taip gera. Kaip prisiminimuose. Kai jis 
šitaip ją priėmė, ji pajėgė atlaikyti keistus pliūpsnius, sklindan- 
čius nuo amuleto prie lovos, kuris taip ilgai neišleido jos iš sapnų 
ir neprileido prie A-damo namų. A-damas laikė ją apkabinęs, 
glostė pečius ir murmėjo meilingus žodžius, o jo lūpos tamsoje 
po antklode ieškojo jos lūpų. 

Tada atvyko toji kalė. Ne rudaplaukė, ne Liza. Kita. Džeinė. 
Moteris sudžiūvusios žolės spalvos plaukais, kvepiančiais muilu, 
tokiu pat kaip ligoninėje, A-damo sūnaus motina. Žiūrėdama į lu- 
bas virš lovos ji jautė, kaip pirštai virsta nagais. Ta moteris nepada- 
ro A-damo laimingo. Ji juo nesirūpina. Išvyko be jo, paliko jį vieną 
namuose, kuriuose, jos galva, stinga spalvų, šilumos ir grožio. 

Kartais smalsumo vedama ji per metų užtvarą prisiartina 
prie Lizos tirdama, vis dar nemėgdama jos, norėdama pajusti, 
ar ji tebekelia grėsmę. Bet Liza stipri. Stipresnė už A-damą. Ir 
beveik visada ją nuo Lizos atitveria akinanti energijos siena, ji 
atstumia Bridę, atima jai jėgas ir Bridė pasitraukia. Neverta ei- 
kvoti energijos tam skydui pramušti. Ateis diena, pažadėjo ji sau, 
ir ji sudoros Lizą, moterį, atėmusią iš jos A-damą. Bet ne dabar. 
Dabar ji geriau susikaups prie A-damo, o kai Liza pamirš savo 
skydą, ji persekios ją iš tamsos ir smaginsis tyliais grasinimais 
ir pažadais bei apgalvotai seks A-damo vaiką ir merginą, kuri 
dabar yra jo meilužė. 

Palatos gale atsidarė durys, ir ji pamatė žibintuvėlio spindulį, 
besibraunantį tarp lovų. Ji tyliai nuslinko po antklode ir užsi- 
merkė. Jei jie pastebės, kad nemiegi, atsineš švirkštą ir smeigs 
į ranką, tada miegotum labai labai ilgai, o atsibustum sutriku- 
si, išdžiūvusia burna, nesapnavusi, nekeliavusi, net nepailsėjusi. 

Dienos vėl virstų savaitėmis, savaitės — mėnesiais ir metais ne- 
suvokiant, kad jie slenka. Ji jau seniai išmoko apsimesti rami ir 
mieganti šiame keistame pasaulyje, į kurį įkliuvo. 

Žingsniai artėjo per palatą. Ji girdėjo švelnų raktų skimbčio- 
jimą moteriai prie juostos, jautė keistą pūvančios mėsos kvapą, 
sklindantį jai iš burnos. Ji nusipurtė ir dar stipriau užsimerkė. Šios 
keistos įstaigos slaugės jos prisibijojo. Nemėgo jos. O ji nemėgo jų. 
Bet šitos, Deboros Vilkins, ji nekentė labiausiai. Ta moteris kažką 
pajuto Bridės kitoniškume, jos sieloje, kurios neįmanoma iki galo 
pričiupti, ir jos priešiškumas virto sadistiniu persekiojimu. 

Žingsniai sustojo jos kojūgalyje ir moteris priėjo. Bridė su- 
laikė kvapą. Akimirką tvyrojo visiška tyla, tada slaugė Vilkins 
nusisuko ir toliau tęsė kasvalandinį išrikiuotų lovų tikrinimą. 

Kita diena buvo viena iš tų, kai Bridė eina į daktaro Ferneso 
kabinetą ir sėdi kalbėdamasi su juo, gerdama kartu arbatą. Jai 
patinka šitas gydytojas, jis, regis, valdo visą įstaigą, kurioje ji 
gyvena. Ji pasitiki juo. Jis protingas, švelnus, ir jai nerūpi, kad 
jis užrašinėja viską, ką ji kalba. Ilgainiui pasitikėjimas juo dar 
išaugo, o jausdama, kad jos vienatvė tarp kitų gyventojų gilėja, 
ji vis labiau atsiverdavo jam. 

— Na, mieloji Bride, ar parėjusią naktį vėl keliavai? - Daktaras 
Fernesas šypsodamasis atsivertė storą aplanką su jos vardu. Jis 
matė, kad vaistų poveikiui mažėjant jos psichika stiprėja ir pla- 
tėja, ir buvo patenkintas. Štai pacientė, pasiduodanti psichote- 
rapiniam gydymui. 

Ji droviai linktelėjo. 

— Buvau aplankyti A-damo jo namuose. 

— To daktaro Kreigo? - Jis pervertė atgal puslapius, prirašytus 
smulkia, tvarkinga rašysena. 


Ji linktelėjo. 
- Moteris buvo išvykusi ir aš įėjau pas jį. Į jo lovą. Jis džiau- 
gėsi mane matydamas. Bet tada... — Ji niūriai papurtė galvą. 

Akimirką tylėjo, siurbčiojo arbatą ir paėmė šokoladinį pyragaitį, 
kurį jis jai buvo atnešęs. Jis atlaidžiai stebėjo, kaip jos dantys 
sminga į kepinį. Praėjo kelios ilgos minutės, kol jis nusprendė 
vėl ją paraginti. 

— Kas tada? - paklausė jis. 

- Sugrįžo toji moteris, Džeinė. Buvo dar naktis, mes miegojo- 
me. Ji atsirakino namus, tyliai užlipo į viršų ir užklupo mane. 

- Supratau. - Jis susiraukė. — Ką ji sakė, užtikusi tave lovoje 
su savo vyru? 

— Nebuvo patenkinta. Ji suriko. 

— O ką darei tu? 

- Išbėgau iš kambario ir grįžau į savo lovą čia. 

- Kiek laiko tavęs nebuvo, kaip manai? 

Ji vėl atsikando pyragaičio ir gūžtelėjo pečiais. 

-— Laikas nevienodas čia ir ten. Kai atsibudau, įėjo ta arklia- 
veidė slaugė. Ji apžiūrėjo mane apšviesdama žibintuvėliu, o aš 
apsimečiau mieganti. - Akimirką ji kramtė. - Ar jūs jos prašėte 
tikrinti, ar aš lovoje? 

Jis nusišypsojo. 

— Nerimauju dėl tavęs, mieloji. Kartais svarstau, ar per savo 
keliones nepateksi į bėdą. 

- Jei kas, tuojau pat grįžtu į lovą. Mano jungiančioji juos- 
ta stipri. 

Jis linktelėjo. 

- Sutarėm, kad tai tavo astralinė jungiančioji juosta, tiesa? — 
Jis užsirašė. - Norėčiau matyti tave, kai tu keliauji. Dar nesuti- 
kau nė vieno, kuris šitaip keliautų ir galėtų apie tai kalbėti. 

— Kodėl? - Ji suraukė kaktą. - Juk tai labai lengva. Juolab jeigu 
reikalai prasti ten, kur esi. Tada išeini. Ši vieta man nepatin- 
ka. - Ji atsisuko į jį ir pažvelgė su tokiu nuolankiu liūdesiu, kad 
akimirką jis pasijuto sukrėstas. - Aš noriu iškeliauti ir gyventi 
A-damo namuose. Jis irgi to norėtų, žinau. 

Daktaras Fernesas nutylėjo savo spėjimą, kad tas daktaras 
Kreigas, jei jis egzistuoja, beveik tikrai nenorėtų, kad šita graži, 
laukinė ir visiškai pamišusi jauna moteris jį lankytų. 

— Papasakok man daugiau apie daktaro Kreigo namus, mieloji. 
Man būtų įdomu išgirsti. - Jis vėl paėmė rašiklį. Šioje byloje yra 
adresas, kurį jis surado pagal daktaro Adamo Kreigo pavardę. 
Būtų įdomu nuvažiuoti ir aplankyti tą žmogų, nusprendė jis, ap- 
žiūrėti namą, kurį ši keista moteris lanko sapnuose, paklausti jo, 
ar jis pažinojo tamsiaplaukę, geidulingą gražuolę, kuri ilgiau nei 
dešimt metų praleidusi beprotnamyje Šiaurės Londone, vis dar 
atrodo ne vyresnė negu dvidešimt vienerių. 

Kartą jis paklausė jos, kodėl ji nenori grįžti namo. Ji ilgai sė- 
dėjo tylėdama ir tada papurtė galvą. 

— Mane nužudys, jeigu grįšiu. 

— Nužudys? Kodėl? 

— Todėl, kad išvykau. Kad atvykau čia, į jūsų pasaulį. Ir dėl 
A-damo. 

— Ar taviškiai yra čigonai? — To jis jau klausė anksčiau, bet jai 
pavadinimas buvo nežinomas. 

Ji vėl papurtė galvą. 

- Juk sakiau, aš kilusi iš šiaurės vėjo tautos. 

Jis vėl užsirašė ir apibraukė frazę ratu. Skambėjo beprotiškai, 
romantiškai ir neaiškiai. Tokia ir ji pati. Jis užsiminė apie jos 
teiginį namie ir nustebo, kai sūnus, klasikinės literatūros stu- 
dentas, bemat reagavo. 

- Šitaip Herodotas vadino keltus. 

Jis atsidarė stalčių ir išsiėmė atlasą, šį kartą pasiskolintą iš 
dukters. 

— Ar moki rasti vietoves žemėlapyje? - paklausė jis lyg tarp kitko. 

Bridė patraukė pečiais. 

Jis atvertė puslapį su Didžiosios Britanijos žemėlapiu ir pa- 
stūmė per stalą jai. 

— Matai? Anglija, Škotija ir Velsas. Sakei, kad buvai 
Edinburge. - Jis bakstelėjo į žemėlapį. - Čia. Matai? 

Ji abejingai žiūrėjo ir purtė galvą. 

— Katriona rodė man tokį. Jame nėra Kreig Fadreigo. Mačiau 
Abernetį, kur kartais keliaudavo mano dėdė, ir kaimą, kur gy- 
veno A-damas. 

— Tai tu gyvenai Škotijoje. Ar visą gyvenimą? Nuo vaikystės? 

Ji netvirtai linktelėjo. 

- Sakei, kad klajodavai po kalnus. 

Ji vėl linktelėjo. 

- Ir mokeisi koledže? 

- Kaip A-damas. Taip. 

Jis papurtė galvą. 

— O kur tavo tėvai, Bride? Kur tavo brolis? Dėdė? Kodėl jie 
tavęs neieško? 

— Nenoriu, kad jie mane rastų. Broikanas mane nužudytų. — 
Kartais ji mato jį šaukiantį. Jis vis dar nori ją pasiekti, daužo 
keistą juos skiriančią uždangą, panašią į stiklinius ligoninės 
langus, kviečia ją ateiti. Ji sulaužė šventąjį draudimą pereiti į ki- 
tus pasaulius, už tai baudžiama mirtimi. Ji pasilenkė per stalą ir 
užvertė atlasą. - Kodėl jūs neleidžiate man išvykti pas A-damą? 
Kodėl privalau būti čia? Man čia nepatinka. 

- Žinau, Bride. Čia nelengva. 

Viskas surašyta byloje. Ji buvo pastebėta besivalkiojanti po 
Londoną. Yra keli įrašai apie jos gyvenimą Edinburge — pri- 
imta į Karališkąją ligoninę, priimta į psichiatrinę ligoninę 
Morningsaide, o prieš tai — nieko. 

Jis užvertė bylą. 

— Turiu eiti, mieloji Bride. Mes vėl pasikalbėsime. O dabar 
noriu, kad elgtumeis gerai. Riksmai ir grasinimai slaugėms tau 
nepadeda, juk žinai. Jei nori iš čia išeiti, turi įrodyti, kad moki 
gerai elgtis ir gali pasirūpinti savimi. 

Vėliau ji išėjo paklajoti po sodą. Čia jautėsi saugi. Kitiems 
nepatiko medžiai ir gėlės. Gal reikėtų papasakoti daktarui 
Fernesui apie A-damo sodo medžius ir gėles. Jie tokie gražūs. 


Tik beveik privažiavęs Aiveras Fernesas suvokė, kad jo kelias 
į antros eilės pusbrolio vestuves Harpendene eina pro Sent 
Olbansą, ir beveik ta gatve, kur gyvena daktaras Adamas 
Kreigas. Adresas, rastas medicinos žinyne, buvo įsirėžęs jam į 
širdį — priemiesčio namas ramioje gatvėje, žydinti vyšnia prie 
jo ir spalvotu stiklu puoštos paradinės durys buvo nupasakoti 
sužavėtos Bridės. 

- Apylanka. Tik akimirkai, - pasakė jis nustebusiai šeimai, 
sukdamas iš pagrindinio kelio. 

Viskas taip ir yra. Vyšnia, dabar nužydėjusi, bet lapai vasa- 
riškai žali ir sodrūs. Spalvotame durų stikle — moderno stiliaus 
balta lelija, kaip Bridė pasakojo. Aišku, tai dar nieko neįrodo. 
Gal jai teko čia būti anksčiau, vaikystėje ar jau suaugus? Gal 
matė nuotraukose? 

Palikęs šeimą automobilyje, jis nuėjo takeliu, pakėlė ranką ir 
paspaudė skambutį. 

Kaimynas pasakė jam, kad daktaras ir ponia Kreigai išvykę į 
Škotiją. 


— Aš tau sakiau neatvažiuoti. - Tomas Kreigas atidarė duris 
ir stovėjo užtvėręs kelią į apytamsį holą. Namas už jo šiek tiek 
kvepėjo vaistais. 

— Turėjau pažiūrėti, kaip laikaisi, tėve. - Adamas atsilaikė prieš 
staiga užgriuvusį vaikišką norą bėgti neatsigręžiant. - Mudu su 
Džeine susirūpinom, gavę tavo laišką. 

— Nėra ko rūpintis. Viskuo pasirūpinta. - Senis atstatė smakrą 
ir susiraukė. Tada staiga nusileido ir pasitraukė iš tarpdurio. — 
Na, jei jau atvažiavote, tai eikite į vidų. 

Namuose švaru be dėmelės, tik kabinetas atrodė iš dalies gy- 
venamas. 

- Jau maniau, kad jis išsiųs mus atgal, - sušnibždėjo Džeinė 
jiems stovint šaltoje virtuvėje ir dairantis. - Beveik gailiuosi, kad 
neišsiuntė. Viešbutyje būtų geriau negu šitame morge. 

Adamas nusipurtė. 

- Čia mirė Džinė. - Jis pažvelgė žemyn, tarsi tikėdamasis pa- 
matyti ant grindų kraujo dėmę. Balsas užstrigo ir Džeinė švel- 
niai uždėjo delną ant jo rankos. 

— Nėra prasmės apie tai galvoti. - Ji atsiduso ir, paėmusi vir- 
dulį, apsidairė. — Viryklė nesikūrena. Gal yra elektrinė viryklė- 
lė? Neįsivaizduoju, kaip tavo tėvas galėjo gyventi čia vienas po 
to, kas įvyko. 

- Sandėliuke yra elektrinė viryklė. - Jiems už nugaros atsirado 
"Tomas. Saulės šviesoje, plūstančioje pro langus, Adamas pirmą 
kartą pamatė, koks pilkas ir susmukęs tėvo veidas. - Aš niekada 
nekuriu viryklės. — Jis nuėjo ir atidarė kiemo duris, įleisdamas 
į tamsią virtuvę dar daugiau šviesos. - Gyvenau, jaunoji ponia, 
nes čia mano namai ir mano parapija. Kur galėjau išvykti? Juk 
tuo nebūčiau grąžinęs ponios Beron. 

Jis žiūrėjo, kaip Džeinė neša virdulį į sandėliuką ir stato ant 
Baby Belling viryklės, įtaisytos šalia šaldyklos mėsai. 

— Kiek laiko paviešėsit? 

Džeinė šyptelėjo jam. 

- Tik tiek, kiek jūs pageidausit, uošvi. Mes tik norėjom įsiti- 
kinti, kad jūs tvarkotės. 

— Ivarkausi. - Jis suraukė kaktą. - Kaip matote. - Jis nusisuko 
į duris. — Kai arbata bus paruošta, atsineškit į mano kabinetą ir 
mes truputį pasikalbėsime prieš jums išvykstant. 

Džeinė šyptelėjo. 

- Galime sakyti, kad tai sėkmė, ar ne? 


242 


Adamas paėmė padėklą ir nuėjo koridoriumi paskui Džeinę 
į tėvo kabinetą. 

— Tėve, gal mes su Džeine galėtume čia pernakvoti? - paklau- 
sė jis statydamas padėklą ant tėvo stalo. - Juk tokiame didelia- 
me name turėtų atsirasti kambarys. Nepridarysim tau rūpesčių. 
Vesimės tave šįvakar pietų į viešbutį, ką pasakysi? 

Jiems paskyrė buvusį tėvų kambarį. Jis buvo šaltas, svetimas, 
komodos tuščios, tualetinis stalelis tuščias. Tomas dabar mie- 
godavo senajame Adamo kambaryje. Bet jie neįkalbino jo eiti 
su jais į viešbutį, todėl vieni tą vakarą susėdo restorane, užsisakė 
lašišos su šviežiomis bulvėmis ir žirneliais, o prie jos gan neblo- 
go ir labai brangaus vyno butelį. 

-— Tikriausiai keista atvažiuoti čia po tiek laiko. 

Džeinė stebėjo vyro veidą jam spoksant pro langą į platų upės 
vingį pievos gale. 

— Ką sakei? — Jis sunkiai atsiplėšė nuo minčių ir linktelėjo. — 
Tikrai. Reikėjo atsivežti Kalemą. 

Jai irgi buvo atėjusi tokia mintis, bet dabar per vėlu. Ji lėtai 
papurtė galvą. 

- Ar nusivesi mane pažiūrėti to piktų akmens su keistais or- 
namentais? Labai tikiuosi. — Ji paėmė butelį ir pripildė jiems 
taures. - Juk nusivesi, ar ne, Adamai? 

Jis papurtė galvą. 

— Nežinau. Kopti reikia gan aukštai. Tada buvau jaunas ir 
tvirtas. 

- Susirengsime iškylą. Nemanau, kad tavo tėvas pasiges mūsų, 
jeigu išeisime kelioms valandoms. Jis tikrai irzlus vienišius! Kiek 
jam dar liko, nesakė? 

Adamas papurtė galvą. 

— Manau, nebedaug. Jo stalo stalčius pilnas nuskausminamų- 
jų, kita tiek yra vonios kambaryje, ir visi jie stiprūs. Vargšas tėtis. 
Nė už ką jam šito nelinkėčiau. 

Jie išėjo iš pastoriaus namų vėlyvą rytą, palikę Tomą atsar- 
giai nueiti į bažnyčią. Adamui ant peties kabojo maisto krepšys, 
jame įdėtas ir butelis vyno, nusipirktas vakar viešbučio bare. Jis 
vedė ją per upę, aukštyn stačiu taku po pasvirusiais medžiais ir 
krūmais, ir po kelių minučių užduso. 

— Tas takas andai nebuvo toks status, tikrai nebuvo. 

Džeinė nusijuokė. 

- Ar nesigaili, kad kartu su manim neįsirašei į skvošo klubą? — 
Ji šoktelėjo kelis žingsnius prieš jį ir vėl ėmė eiti lėčiau. - Kaip 
čia gražu, Adamai! Įsivaizduoju, kaip pasisekė tiems, kurie gali 
gyventi čia visą laiką. 

- Aš nelaikiau to sėkme. Čia buvo liūdna mamai išvykus. 

Jie sustojo ir atsisukę žiūrėjo į stačią daubą, kur upė almėjo 
žemyn per šlaitą šaltomis vaivorykštinėmis kaskadomis, žvil- 
gančiomis įstrižuose saulės spinduliuose, besiskverbiančiuose 
pro pakibusių medžių šakas. Vandens riaumojimas kurtino. 

- Eime. Čionai. - Atgavęs kvapą jis žengė prieš ją, kai kur 
sunkiai įveikdamas taką, lenkdamasis po blyškiai žaliomis sa- 
manomis, nukibusiomis nuo medžių kaip apibrizgusios užuolai- 
dos. Kai išėjo į atvirą kalvos šlaitą, jis sustojo sunkiai kvėpuoda- 
mas. — Ten, viršuje. Matai? 

Džeinė nusekė žvilgsniu jo ranką ir ant kalvagūbrio viršūnės 
pamatė akmenį, išryškėjusį dangaus fone. 

- Tikrai įspūdingas. 

Kol pasiekė jį, abu užduso. Numetęs krepšį ant žemės, Adamas 
pasilenkė ir dejuodamas palietė kojų pirštus. 

— Man diegia šoną! Dieve, koks aš nevykęs. Na, ką apie jį 
pasakysi? 

— Koks paslaptingas. - Džeinė priėjo ir pirštu braukė per or- 
namentus. - Ir sakai, kad jam keli šimtai metų? 

— Daugiau negu tūkstantis. — Jis nusišypsojo. - Piktai buvo 
sukūrę sau nuostabią burtininkų, druidų ir panašių žmonių re- 


244 


putaciją. Jie buvo rimtai užvaldę mano vaizduotę. O ši vieta vai- 
duokliška. Kai buvau jaunas, aplink šį kalvagūbrį nuolat sukosi 
migla. Aš buvau imlus įspūdžių berniukas, pasirengęs patikėti 
viskuo. Tada sutikau Bridę ir... - Jis nutilo, žvelgdamas žemyn 
nuo kalvos į slėnį. 

- Ir, - paragino Džeinė. 

- Ir eidavau paskui ją į kitą, kaip man rodėsi, pasaulį. Tai bū- 
davo tarsi kažkoks keistas, nuostabus nuotykis, o aš jame buvau 
didvyris. - Jis atsisėdo ant uolienų atodangos už kelių pėdų nuo 
Džeinės ir kalbėjo, žvelgdamas į tolį. - Jaučiausi labai blogai, 
kai palikau ją ir atvykau į Edinburgą. 

Jis nutilo. Labai stengėsi išmesti iš galvos Bridės vaizdą. Tas 
vaizdas buvo gundantis, erotiškas, susijęs su jo sapnais, kažkuo 
susijęs su gražia klastinga kate, su kuria jis susidraugavo; kartu 
nuo to vaizdo jį apima baimė. 

Sekė ilga tyla, kol jie abu stovėjo stebėdami sklandantį va- 
nagą. Staiga paukštis suglaudė sparnus, krito žemyn ir dingo 
iš akių aukštai dauboje, o jiedu liko apgaubti įtemptos karščio 
tylos. Už jų kalvos viršūnė liepsnojo viržiais. 

— Papasakok, ką jis reiškia. - Ji vėl stovėjo prie akmens, uždė- 
jusi ant jo ranką. 

Neliesk. Trauk nuo jo rankas. 

Akimirką Adamui atrodė, kad jis garsiai ištarė tuos žodžius, 
bet Džeinė nekrustelėjo. Jos rankos vis braukė giliai iškaltus 
simbolius: Z formos ietį, mėnulio pjautuvą, gyvatę ir veidrodį. 

- Tai žinia tiems, kurie ateis vėliau. 

- Kokia ta žinia? 

— Kad ši vieta ypatinga. 

Slėnyje už jų artyn sėlino migla. 


Liza stovėjo prieblandoje pasirėmusi ant sodo vartelių ir stebė- 
jo, kaip virš obelų švysčioja šikšnosparniai. Ji patenkinta giliai 

atsiduso. Iš čia, kur stovi, matosi Filipo svirno žiburiai. Jis buvo 
atėjęs pavakarieniauti su ja ir vaikais, bet, vakarienei dar nesi- 
baigus, vėl išėjo, o veide matėsi ta ypatinga, įtempta, susirūpinu- 
si išraiška, sakanti, kad, nors jis sėdi su jais prie stalo, jo dvasia 
stovi svirne priešais didžiulę abstraktaus peizažo drobę, kurią jis 
šiuo metu tapė. Jis tyliai grįžo ten beveik nepastebėtas, ir išbus 
visą naktį, gal įsiropš į lovą švintant, o gal vis dar tapys, kai iš 
ryto ji nuneš jam į svirną puodelį kavos. Toks intensyvus darbas 
kartais gąsdina ją. Kai ji švelniai pataria sulėtinti tempą, juk jam 
priklauso visas pasaulio laikas, jis tik papurto galvą: 

— Negaliu. Per daug laiko iššvaisčiau tuščiai. Tiek metų dės- 
čiau, vadovavau fakultetui, kai turėjau tapyti. Negaliu lėtinti, 
Liza, tiek daug reikia padaryti, o laiko liko tiek mažai. 

Jos paskutinis portretas buvo pakrautas į dėžę ir išsiųstas į 
Paryžių seniau negu prieš šešias savaites, jos dirbtuvėje dabar 
nevyksta joks darbas. Stovėdama prieblandoje, ji įsivaizdavo tą 
patalpą. Ten iššluota, dažai ir tuščios drobės tvarkingai sudėlio- 
ti. Medvilninio megztinio kišenėje ji sugraibė pakelį, užsidegė 
cigaretę ir vėsiame nakties ore uodė kvapų tabaką. Geriausias 
metas, kai paveikslas mintyse jau susiformavęs, o ji laukia. 
Žinoma, ji nuolat piešia eskizus, tapo mažus paveikslėlius, lieja 
akvareles, bet dideli portretai, pastangos pagauti ir apnuoginti 
moters ar vyro sielą yra visai kas kita, tam reikia mąstyti ir plė- 
toti mintį, kartais ištisus mėnesius. Jai pasisekė. Ji gali rinktis iš 
žmonių, norinčių, kad ji juos nutapytų. Ji gali pasiskaityti apie 
juos, kalbėtis su jais, o kai jau yra pasirengusi, pradėti piešti 
būsimo portreto eskizus. 

Iš kažkur padvelkė silpnas vėjelis, pasišnabždėjo su obelimis, pa- 
šiaušė sėtą žolę. Jau beveik sutemo, bet jos akys įžvelgė žemų kal- 
vų siluetus kitoje slėnio pusėje, kur kartais peizažu nuslysta ryški 
šviesa, rodanti automobiliui vingiuotą kelią Vajo slėniu ar įsukant į 
siaurų vieškelių tinklą, išsimėčiusį po visą sutemų kraštą. 

Ji staiga krūptelėjo ir, numetusi cigaretę, kulnu įmynė ją į 
žemę. Vaikai po vakarienės išėjo pasivaikščioti, jie vaikštinėja 
laukuose už namo. Ji atsigręžė, nugarą atsukusi į apsamanoju- 
sius vartus, ir mėgino įsižiūrėti į šlaito tamsą už namo, stengda- 
masi išgirsti jų balsus. Kažkur toli ūkavo pelėda. 

Susimąsčiusi ji pasuko atgal į namą, bet pusiaukely stabte- 
lėjo. Nueis į dirbtuvę apsidairyti. Jau ima rastis poreikis tapy- 
ti. Mintyse ji jau išsirinko moterį, kurią Džuljetė pavadintų 
jos auka; pagyvenusi prancūzė poetė, nepaprastai išsilavinusi 
ir išmintinga moteris, stambių bruožų, gyvenime daug paty- 
rusio veido, šviečiančio stulbinamu grožiu, o tokių skvarbių ir 
mielų akių Liza jau seniai nebuvo mačiusi. Ji pasisuko, staiga 
apsisprendusi nuėjo iki dirbtuvės ir uždėjo ranką ant durų ran- 
kenos. Nustebo radusi jas praviras. Ji sudvejojo. Ar pati paliko 
nerakintas? Vargu. Paprastai ji jas užrakina, bet dabar, kol nieko 
netapo, gal leido sau atsipalaiduoti. O gal Filipas buvo užėjęs ko 
nors pasiskolinti - jis dažnai užeina ir nesivaržydamas paima jos 
brangiausius dažus arba vertingą eskizų sąsiuvinį, nes jo darbo 
įkarštis išsekina jį. 

Stumtelėjusi ji pravėrė duris ir pažvelgė į gilią tamsą. Dalis 
svirno stogo buvo nuimta ir įstiklinta, kad sklistų Lizai būtina 
šiaurinė šviesa. Net visiškoje tamsoje šiek tiek ryškėjo patalpos 
vidus. Ji įtemptai dairėsi ranka siekdama jungiklio, kai išgir- 
do prislopintą kikenimą. Ji sustingo, įtempusi visus pojūčius. 
Akimirką tvyrojo tyla, ir tada ji išgirdo murmesį, sklindantį nuo 
jos senos sofos palei sieną, užtiestos nuostabių spalvų užtiesalu. 
Staiga suvokusi, ką pamatys, ji trenkė ranka per visą jungiklių 
eilę ir užliejo svirną ryškia šviesa. 

Kalemas ir Džuljetė nuogi gulėjo ant sofos. Šalia jų ant 
grindų stovėjo nugertas butelis vyno. Prie jo dar vienas butelis 
gulėjo ant šono liudydamas, kad per tą trumpą laiką po va- 
karienės buvo vartota palyginti sparčiai. Akimirką nė vienas 

nekrustelėjo, tada abu pašoko nuo sofos. Džuljetė stvėrė užtie- 
salą ir laikė jį priešais save, nutaisiusi įžūlią miną, o Kalemas, 
karštligiškai pagraibęs, surado džinsus, apsimovė stovėdamas 
nugara į Lizą ir čirkštelėjo užtrauktuką. Kai atsigręžė, jo vei- 
das buvo ryškiai nuraudęs. 

- Teta Liza, galiu paaiškinti. 

- Ačiū, jokio paaiškinimo nereikia, Kalemai. 

Pirmą akinantį įsiūtį dėl kažkaip išniekintos jos darbo vie- 
tos greitai vienas po kito keitė skausmas, kad vaikai taip aiškiai 
parodė, jog jie nebe vaikai, užuojauta jiems taip sutrikus, kuri 
iškalbingai sakė, kad jie tebėra vaikai, siaubas pagalvojus, ką pa- 
sakys Filipas, baimė nuo minties, kad reikės paaiškinti Adamui 
ir Džeinei, ir nesuvaldomas noras juoktis iš jų apgailėtinos išsi- 
gandusių triušelių išvaizdos. 

— Nepasakysi tėvui? — Kalemo maldavimas ieškant marški- 
nių pertraukė jos lenktyniaujančias mintis. - Prašau. Jis mane 
užmuštų. 

Ji papurtė galvą. 

- To jis niekada nepadarytų. - Ji giliai įkvėpė ir vėl siekė ciga- 
rečių. — Geriau įpilkit man vyno, kol sugalvosiu, kaip reaguoti. — 
Mintys vertėsi kūliais. 

Aš buvau jauna. 

Po galais, aš mylėjausi ant tos pačios sofos su jo tėvu! 

Taip, bet jie dar vaikai. 

Juk ji gali pastoti. 

Susitvarkysime. 

Kaip visada. 

— Mama! - Džuljetė, nepraradusi orumo, užsitempė kelnai- 
tes ir apsivilko pamėgtus dukslius vyriškus marškinius. Vieną 
taurę vyno ji įpylė motinai, kitą sau. Jei ne blizgančios akys ir 
raustelėję skruostai, įkaitę, kaip Liza įtarė, daugiau nuo Kalemo 
glamonių negu nuo išgerto vyno, mergina atrodytų visiškai 

rami. — Atleisk. Nereikėjo naudotis tavo dirbtuve. - Ir ji nukrei- 
pė dėmes; į svarbiausią — arba mažiausiai svarbų - dalyką. - Dėl 
mūsų nesirūpink. Mes buvome atsargūs. Be to, mes ketiname 
tuoktis. — Ji patenkinta nusišypsojo. - Nesakyk tėčiui ir Kalemo 
tėvams, nes jie nesupras. O tu supranti, ar ne? 

Gudriai apsisukta, pagalvojo Liza. Siurbčiodama vyną ji jautė, 
kad galvoje visiškai tuščia. 

— Turėsiu nuspręsti, ką daryti, - galiausiai pasakė ji. - Man 
reikia pagalvoti. 

Džuljetės veidas nušvito šypsena. Mama visada šitaip sako, 
kai ketina pasiduoti, bet nori išlaikyti orumą. Ji pabučiavo Lizą 
į galvą. 

- Tu nuostabi. Žinojau, kad suprasi. Teta Džeinė tokia seno- 
viška, kad baisiai susinervins. — Ji čiupo Kalemo ranką ir prisi- 
traukė jį arčiau. - Dėdė Adamas suprastų, žinau. Juk judu buvo- 
te meilužiai, ar ne? - Jos akys dar labiau sublizgo. 

— Džule, kalbi įžūliai. — Liza svarstė, ar ji nuraudo. Staiga pa- 
sigailėjo, kam įjungė visas šviesas, jos taip negailestingai, taip 
žiauriai apšvietė šią sceną. 

— Mes su Kalemu visada manėme, kad buvote. Kalbėdavome 
apie tai, ar ne, Kalemai? Laikėme save beveik broliu ir seseria, 
ir vaikystėje tai buvo gerai. Bet dabar jau būtų kraujomaiša! — 
Ji dar įsipylė vyno. Ji geria per sparčiai. — Todėl dabar esame 
meilužiai! Nuostabu. Viskas sukasi tuo pačiu ratu, juolab kad 
Kalemas važiuos į Edinburgą studijuoti medicinos, kaip dėdė 
Adamas. 

Staiga plyšį tarp pravirų durų susirado skersvėjis ir Liza paju- 
to, kaip sustingo jos oda. 

- Džule... 

— Ne, mama, nebūk atsilikusi. Viskas nuostabu. — Mergina 
nugėrė dar vieną didelį gurkšnį iš taurės ir pasisuko šokdama, o 
jos ilgas grakščias kojas vos dengė marškinių skvernai. 

Svirne nebeliko šešėlių. Aiškiai matėsi kiekvienas kampelis, 
kiekviena didžiulė ąžuolinė lubų sija. Liza apsidairė. Ar dėl to 
kaltas paminėtas Adamo vardas? O gal aistros, vyno ir šilto va- 
saros vakaro kvapas... 

Staiga ausyse aidu nuskambėjo Merino balsas. Ji ieškos tavęs, 
atėmei iš jos Adamą, o ji ne tokia moteris, kuri atleidžia. Visą laiką 
saugokis. Neleisk jai užklupti savęs netikėtai. Kad ir kiek metų pra- 
eis, kad ir kiek vandens nutekės, niekada neatsuk nugaros šešėliams. 
Vieną dieną ji vėl tave suras. 

— Eikime į namą. — Liza pastatė taurę. - Apsirenk, Džule, kol 
tavęs nepamatė tėvas. Greičiau. Noriu užrakinti svirną. Žiūrėk, 
kiek priskrido naktinių drugių. 

Neparodyk jiems, kad išsigandai. Neparodyk jai, kad išsigan- 
dai. Prisimink apsaugos ratą, nubrėžk jį aplink vaikus, kuriuos 
tu taip myli. Ji jiems nekenks - tik ne Adamo sūnui, bet vis tiek 
apsaugok juos. 

Liza jautė stebinčias akis, net galėjo parodyti, iš kur jos žiūri. 
Ji staigiai atsisuko į duris ir įsmeigė žvilgsnį į lauką, tikėdamasi 
pamatyti tamsius plaukus, piktas pilkas akis, ranką su šiurpiai 
spindinčiais ašmenimis. Ten nieko nebuvo. Lauke vėl ūkavo 
pelėda, vakaras buvo ramus. Tik tada, kai jie būreliu ėjo lauk, o 
ji pasisuko išjungti šviesų ir uždaryti durų, akimirką pajuto vėsų 
švelnaus kailiuko brūkštelėjimą per nuogą blauzdą. 


Vienuoliktas skynius 


Tomas Kreigas mirė praėjus pusmečiui po Adamo ir Džeinės 
apsilankymo Pitenrose. Išlikęs nepriklausomas ir tvirtas iki pa- 
skutinės akimirkos, globojęs savo kaimenę ir teikęs paslaugas iki 
pabaigos, jis mirė niūriai sėdėdamas vienas savo bažnyčios gale. 
Jį aptiko visiškai svetimas žmogus, įėjęs į pastatą su kelionių 
vadovu rankose, ieškantis viduramžių tapybos darbo, kabančio 
netoli durų. Tomo kūnas jau buvo atšalęs. 

Adamas, Džeinė ir Kalemas iškeliavo į šiaurę tvarkyti liūdnų 
laidotuvių reikalų ir nuspręsti, ką daryti su tėvo turtu. Bažnyčia 
jau buvo apsisprendusi parduoti pastoriaus namus: jie per dideli, 
per šalti, per brangiai kainuoja išlaikyti. 

Dieną prieš išvykstant į Angliją, stovėdamas ir žiūrėdamas 
į tėvo kapą šventoriuje, pažįstamame visą gyvenimą, Adamas 
jautė gilų liūdesį ir apgailestavimą. Viskas tuščiai. Tiek daug 
sielvarto. Tiek daug siekių. Tiek daug apmaudaus pykčio buvo 
tėvo gyvenime. Ir dėl ko? Ar jis rado ramybę ir atpildą, kurių 
taip negailestingai siekė? Ar yra gyvenimas po mirties, kur lau- 
kia atlygis arba pelnyta bausmė, o gal nerami, pikta tėvo siela 
toliau klajos po kaimą ir namą, kurį jis vadino namais? Nuo tos 
minties Adamas nusipurtė. 

Džeinė paėmė Adamą už rankos. 

- Kas nors negerai? 

Jis gūžtelėjo pečiais. 

— Viskas atrodo beprasmiška. Na ir gyvenimas jo buvo. 

- Jis darė tai, ką laikė teisinga. Mes visi galime tik tiek. 

- Ir mirė labai vienišas. 

- Jis turėjo savo Dievą, Adamai. 

Žiaurų Dievą, neatlaidų ir negerą. Akimirką tarp jų pleve- 
no neišsakyta mintis, tada Adamas patraukė pečiais ir nusisuko 
nuo kapo. 

- Eikš. Eikime į viešbutį ir išgerkime. - Jis nusipurtė. - Ačiū 
dangui, man nebereikės grįžti į šitą nelaimingą vietą! 

Jei jam ir švystelėjo prisiminimai apie vaikystę ir Bridę, jis to 
neparodė. 


Grįžę į Sent Olbansą, jie vėl įsitraukė į kasdienę rutiną. Tačiau 
daug kas pasikeitė. Adamas tarsi labiau nutolo, tapo nepakantesnis, 
o naktimis, kai jie būdavo vieni miegamajame, Džeinė matė, kad 
jis per daug nuvargęs ir nebenori mylėtis. Jo kantrybė bendraujant 
su Kalemu seko, o kai sūnus paskelbė nustebusiems tėvams apie 
savo ketinimą vesti Džuljetę, reakcija buvo staigi ir pikta. 

— Gyvenime negirdėjau tokios kvailystės! - Adamas spoksojo 
į sūnų negalėdamas patikėti. - Ne! Nesvarbu, ką tu sakai, tu jos 
nevesi! — Jo veidas buvo išblyškęs. — Dėl Dievo meilės, vaike, tau 
reikia laikyti egzaminus! Tu dar moksleivis! Dešimt metų net 
negalvok apie santuoką! Pasakyk jam, Džeine! - Jis atsigręžė į 
žmoną, o ši stovėjo prie jo kabineto lango nugara į juos ir žiūrėjo 
į vėjuotą sodą. 

- Sakiau tau, tėti, mes lauksim iki kitos vasaros. Tada abu bū- 
sime baigę mokyklą. 

— Tada tu važiuosi į universitetą. 

Kalemas giliai įkvėpė. 

- Vienerius metus aš nesimokysiu, tėti, keliausiu, pamaty- 
siu pasaulį. Štai kur esmė. Džulė galvoja taip pat. Visą laiką 

tik lankėme mokyklą. Dabar metelius nieko neveiksime. Liza 
neprieštarauja. 

- Tau ji - teta Liza, jaunuoli. - Pastaba ištrūko automatiškai. 

— Ji man ne teta, — atrėžė Kalemas. — Ir jai nepatinka, kai ją 
taip vadinu. Sako, kad tada jaučiasi sena. Aš juos vadinu Liza ir 
Filu. Ir jei tu nebūtum toks prieštvaninis, leistum Džulei vadinti 
tave vardu. Kvailystė reikalauti kreiptis „dėde“ ir „teta“, tarsi jūs 
būtumėt iškasenos, o mes — šešerių metų! - Jo skruostai liepsno- 
jo. - Tačiau nesuprantu, kodėl apie tai kalbame. Juk ne amžinai. 
O dėl tų kvailų egzaminų nesijaudink. Aš nesusikirsiu. 

Jis triukšmingai išėjo iš kambario trenkęs durimis, o Džeinė 
su Adamu liko klausytis jo skubių žingsnių laiptais ir tada jo 
kambario durų trinktelėjimo. 

Adamas sutrikęs braukė ranka per antakius. 

— Ką mes darėme blogai? 

Džeinė sutramdė sprūstančią gailesčio šypsenėlę. 

— Nieko nedarėme blogai, Adamai. — Ji priėjo ir apkabino jo 
pečius. - Nesirūpink. Jis neleis, kad kas nors sukliudytų laikyti 
egzaminus. Tai nervai. Jo elgesys — tik įmantri uždanga, kad 
nematytume, kaip jis nerimauja. Neįsijausk, Adamai. Seniai ži- 
nome apie jį ir Džulę. Jiems buvo skirta įsimylėti. Jie protingi 
vaikai, nepridarys kvailysčių. 

- Juk jis nenori mokytis medicinos mokykloje. - Adamas pa- 
sitraukė nuo jos rankos. 

— Nori, žinoma. - Ji išsitiesė, stengdamasi nekreipti dėmesio į 
jo atsitraukimą, ir lengvai pakštelėjo jam į viršugalvį. Jo plaukai, 
pasišiaušę ir garbanoti, kaip visada, nė trupučio neretėjo, bet 
tarp rudų plaukų matėsi vienas kitas stangrus žilas plaukas. Ji 
krūptelėjusi priėjo prie lango. - Gaila, kad dar nesimato pa- 
vasario. Krinta snaigės, o vėjui nėra galo. — Jai kalbant, naujas 
vėjo gūsis pūstelėjo į langą ir sudrebino rėmus. — Ten yra katė. 
Vargšelė. Tikriausiai sušalo. 

— Katė? - Adamas išsitiesė ir pasisuko kėdėje. — Kur? 

Džeinė liūdnai šyptelėjo. 

— Ne, ne tavo žiaurioji bičiulė. Šita juoda. Žiūrėk. - Ji atsigrę- 
žė į jį ir suraukė kaktą. - Adamai, kas tau? - Jis sukiojo rankose 
plunksnakotį, bet ji matė, kaip jo rankos dreba. 

— Nieko. 

— Nekvailiok. Kažkas yra. Dėl Kalemo? Ak, dėl Dievo meilės, 
neleisk, kad jis tave taip sunervintų! 

Adamas užsimerkė. Tavo žiaurioji bičiulė, pasakė ji. Jei tik ji 
žinotų. Jis prikando lūpą, beviltiškai stengdamasis nusiraminti, 
prisiminęs pastarąjį kartą, kai matė katę, kai Džeinė prieš kelias 
savaites buvo išvykusi su mama į Godelmingą. 

Iš ryto jis buvo namie, pildė užrašus, per priešpiečius pagaliau 
atsistojo, pasirąžė ir išėjo į sodą giliai įkvėpti gryno oro, pravė- 
dinti smegenų. Tą akimirką, tarsi žinodama, kad jis vienas, katė 
nušoko nuo žemos apsnigtos obels šakos ir murkdama pribėgo 
prie jo. Jis pakėlė ją ir įsinešė į vidų, virtuvėje ant grindų pastatė 
lėkštelę pieno. Bet katė nekreipė į pieną dėmesio, ji šovė pro 
duris ir užbėgo laiptais tiesiai į miegamąjį. 

- Kice. — Jis porą akimirkų pastovėjo virtuvėje daugmaž supra- 
tęs, kur nubėgo katė. Iš lėto nusekė paskui ją į koridorių ir stovė- 
jo laiptų apačioje žiūrėdamas į viršų. — Kice. - Tuščiame name 
net jam pačiam balsas nuskambėjo irzliai. - Kice, kur tu? - Tyla. 
Jis liko stovėti laiptų apačioje, ranką uždėjęs ant baltai dažytos 
suktinių laiptų kolonos ir spoksojo į viršų. Jam beveik aišku, kad 
atėjo tiesos akimirka. Jis nepajėgs stoti prieš įvykių tikrovę — jis 
net nesupranta, kas darosi. Žino tik, kad, užlipęs į viršų, jis pa- 
siners į keistą sapnų pasaulį ir pasiklys. Nepamiršo dirstelėti į 
laikrodį: pusė antros. Pusę keturių jis turi operuoti. 

Iš lėto lipdamas laiptais aukštyn jis jautė keistą, nesveiką su- 
sijaudinimą, kylantį skrandyje. Beveik nesuvokdamas pakėlė 
ranką prie kaklaraiščio ir atlaisvino mazgą. Aikštelėje pastovėjo 

klausydamasis, tada minkštu pilku kilimu priėjo prie miegamo- 
jo, kuriuo jiedu su Džeine dalijasi jau tiek daug metų. Durys 
plačiai atvertos, blyškūs žiemos saulės spinduliai sklido pro lan- 
gą ir žaidė laiptų aikštelėje. Jis pamažu įėjo ir uždarė duris. 

Katė tupėjo ant jo lovos. Už jos ant kilimo gulėjo amuleto 
medelis, sudužęs į gabalėlius. 

- Ak tu, raganiūkšte. — Jis kalbėjo be apmaudo ir beveik au- 
tomatiškai nusirengė. Įslydo į lovą, nuoga oda jausdamas vėsias 
paklodes, užsimerkė ir laukė, kol katė įsitaisys po antklode greta 
jo. Jis atsimerkė praėjus netrumpam laiko tarpui. Kai galiau- 
siai atsisėdo ir stvėrė marškinius, dangus jau po truputį temo. 
Kambarys buvo tuščias. 


Aiveras Fernesas stovėjo prie lovos ir žiūrėjo žemyn į ją, kai- 
re ranka glostydamas smakrą, dešine laikydamas storą aplanką. 
Po priešpiečių ji nuėjo pagulėti pasakiusi, kad jaučiasi pavargusi, 
taip jam pranešė slaugė. Buvo mėginama pažadinti ją pusę trijų, 
nes ji vėlavo į gydomojo meno klasę, bet nepavyko. Jie purtė ją ir 
šaukė, tada paprašė vieno darbuotojo pakviesti Aiverą, kuris tuo 
metu sėdėjo kabinete prie senos rašomosios mašinėlės. 

— Kodėl neatėjote iš karto? - Jis pašoko ir čiupo jos bylą. - Juk 
liepiau tokiais atvejais jos nebudinti! 

- Jos ne;manoma išbudinti! - Debora Vilkins, budinti slaugė, 
piktai šniurkščiojo ir spoksojo jam į nugarą, kai jis skubėjo kori- 
doriumi priešais ją. - Nebent susprogdinus bombą! 

Jis tarsi negirdėjo jos, prasistūmė pro sunkias duris į pailgą 
palatą ir nuskubėjo prie Bridės lovos. 

— Štai kaip, mieloji. Tu esi pačiame savo sidabrinės juostos gale, 
ar ne? — Jis stovėjo, žiūrėdamas į ją, tarsi tikėdamasis tą juostą 
pamatyti. Ji gulėjo ant nugaros, rankas sukryžiavusi ant krūti- 
nės, panaši į alebastro skulptūrą katedros antkapyje. Alebastras 
čia tinkamiausias žodis. Jis plaštakos viršumi švelniai palietė 

jos skruostą. Už jo nugaros slaugė Vilkins stovėjo, žiūrėdama į 
merginą, suraukusi savo stambų veidą. Aiveras jautė, kad ją tarsi 
apčiuopiamas debesis supa neapykanta ir nepritarimas. Jis atsi- 
gręžė. - Ačiū, slauge Vilkins. Dabar aš ja pasirūpinsiu. Galite 
dirbti savo darbus. 

Moteris dėbtelėjo į jį neapykantos kupinu žvilgsniu, bet jis 
to nematė. Jis palinko prie Bridės, pirštais ant riešo švelniai 
ieškodamas pulso. Akimirką jam pasirodė, kad pulso nėra, ir 
jį nusmelkė baimė, bet netrukus jis surado jį, lengvą, vos jun- 
tamą plazdėjimą. Jis paėmė stetoskopą ir pradėjo sagstyti jos 
mėlyną suknelę. 

- Visos sistemos veikia minimaliai, - murmėjo jis sau. Jis vėl 
įkišo stetoskopą į kišenę ir stovėjo stebėdamas ją. - Bride. - Jis 
tarė jos vardą tyliai, nors spėjo, kad Debora Vilkins mėgino ją 
išbudinti ne taip subtiliai. Atsakymo, kaip ir tikėjosi, nebuvo. — 
Kur tu esi, Bride? Ar pas savo gražųjį daktarą Kreigą? - Jis pri- 
siminė savo apsilankymą ramioje priemiesčio gatvėje prie dai- 
laus atskiro namo, kuriame daktaras Kreigas, kažkoks daktaras 
Kreigas gyveno su šeima. Ar jis kada nors sapnuoja šitą gražią 
raganaitę? Ar bent nujaučia, kokią keistą įtaką jis turi jos fanta- 
zijų gyvenimui? Ilgai nelaukęs, jis būtinai susitiks su tuo dak- 
taru Kreigu. 

Krūptelėjęs jis suvokė, kad ji spokso į jį. 

— Daktare Fernesai. 

- Sveika, Bride. — Jis nusišypsojo jai. - Na, mieloji. Kur tu 
buvai? 

Beveik automatiškai jis siekė jos riešo, bet ir neieškodamas 
žinojo, kad pulsas muša stipriai; matė, kaip į skruostus grįžo 
raudonis, jautė jos energiją, matė pasitenkinimo linkį lūpose. 
Savo gėdai, staiga pajuto aistros antplūdį, bet dar blogiau, kad 
ji tai pastebėjo. Ji mieguistai nusišypsojo jam ir apvertusi ranką 
siekė jo delno. 

— Buvau aplankyti A-damo. 

- Aris apsidžiaugė? - Jis tvirtai suėmė save į rankas. 

— Taip, apsidžiaugė. Jo raganos žmonos nebuvo namie. — Ji 
pasikėlė ant alkūnės, ilgi plaukai sviro ant peties. Po galais, kaip 
ji sugeba atrodyti tokia gundanti vilkėdama ligoninės suknelę? 
Jis pastebėjo, kad neužsagstė jos pasiklausęs jos širdies ir kvėpa- 
vimo, ir pasijuto spoksąs į tamsų tarpą tarp krūtų. 

— Mes mylėjomės. - Jos balsas tapo gilesnis. - Buvo labai gera. 

Neabejoju. Jis vos neištarė to žodžio garsiai, bet laiku susizgribo. 

- Bride, mieloji, tu vėluoji į pamoką. Kelkis, susišukuok ir eik 
į poilsio kambarį. — Jis laikė jos bylą prie krūtinės kaip skydą. - 
Man reikia šen ten paskambinti. 

Adamo Kreigo namuose niekas neatsiliepė, todėl jis pa- 
skambino į operacinę. Griežtas balsas kitame laido gale pasakė, 
kad daktaras Kreigas apžiūri pacientą ir jo negalima trukdyti. 
Aiveras šyptelėjo. Jei jis kada nors išeis į privačią praktiką, irgi 
turės kabinete tokią gorgonę, kuri gins jį nuo landžių kolegų. 
Palikęs pavardę ir telefono numerį, jis padėjo ragelį, atidarė bylų 
komodos stalčių ir įdėjo Bridės ligos istoriją. 


Kabinete Adamas stebėjo, kaip puodelyje vėsta arbata. Džeinė 
kitame kambaryje žiūri televizorių. Nuo stalo iš ligoninės at- 
sinešta krūva popierių kūpso tarsi priekaištaudama. Šiandien 
jis sugebėjo jų nematyti, bet kai pasilenkė įjungti stalinės lem- 
pos, pamatė raštelį, kurį Ema Souls, naujoji registratorė, buvo 
prisegusi prie jo dienotvarkės: Prašom kuo greičiau paskambinti 
daktarui Fernesui. LABAI SKUBU. Po tekstu buvo Londono te- 
lefono numeris. Jis susiraukė. Ta kvaiša turėjo įspėti jį, kad sku- 
bu. Turėjo parodyti jam raštelį pasibaigus konsultacijoms, o ne 
laukti, kada jis pastebės jį peržiūrinėdamas tvarkaraštį. Fernesas. 
Negirdėta pavardė. Jis atsegė lapelį, apžiūrėjo jį, tada prisitraukė 
telefoną ir pradėjo rinkti numerį. 

- Ar daktaras Fernesas yra? — Jis pasuko kėdę, kad galėtų ma- 
tyti sodą. 

- Apgailestauju, daktaras Fernesas išėjo namo. — Balsas buvo 
be išraiškos, nuobodžiaujantis. 

Adamas suraukė kaktą. Jis paėmė pieštuką ir pradėjo brauki- 
nėti ant rašymo lentelės, gulinčios prie alkūnės. 

- Supratau. Skambina daktaras Adamas Kreigas. Gavau žinutę 
skubiai jam paskambinti. Ar galėčiau pasiekti jį kitu telefonu? 

Stojo trumpa tyla, per kurią balsas aname gale tarėsi su kita, 
toliau esančia ir šiurkštesne kompanione. Tada grįžo pas jį. 

- Apgailestauju, daktare Kreigai. Daktaras Fernesas šiam savait- 
galiui telefono nepaliko. Ar galėtumėt paskambinti pirmadienį? 

Adamas padėjo ragelį, gūžtelėjęs pečiais. Lauke lango ap- 
šviestame ruože matėsi, kaip šlapdriba virsta sniegu. Pievutė jau 
balta. Jis tikėjosi, kad katė tūno kur nors saugiai ir šiltai. 

dešimties minučių ji vis dar spoksojo į tuščią ekraną. Vakarienė 
visiškai nenusisekė. Visi trys sėdėjo tylėdami, knebinėjo valgį. Vos 
tik baigė, Kalemas nudūmė laiptais aukštyn ir, kaip visada, gar- 
siai trenkė savo kambario durimis. Ji liūdnai atsiduso. Gyvenimas 
su dviem įžeidžiais vyrais toli gražu neatitiko jos svajonių idealo. 
Sudejavusi ji atsistojo, priėjo prie durų ir atidarė. Namuose visai 
tylu. Iš Kalemo kambario nesklido įprastas popmuzikos ritmas. 
Ji įėjo į virtuvę ir pasibjaurėdama žiūrėjo į nešvarių lėkščių krūvą 
kriauklėje. Nuo pirmadienio iki penktadienio ji turi moterį, kuri 
kasdien ateina sutvarkyti namų, bet savaitgaliais ir penktadienį 
visa namų ruoša tenka jai, taip pat ir indų plovimas, nebent jai 
pavyksta sulaikyti virtuvėje Kalemą arba Adamą ir įtikinti juos 
padėti jai. Vienas iš motinos įkaltų jai į galvą pamokslų — nieku 
gyvu nepalikti iki ryto nesuplautų indų. Tada tu niekad neatsi- 


dursi nešvarioje virtuvėje, kai ir taip jautiesi pažeidžiama. Ji pusę 

minutės stovėjo spoksodama į lėkšteles ir lėkštes, tada apsisuko ir 
išėjo, tvirtai uždarydama duris. 

Ji lėtai užlipo laiptais ir įėjo į miegamąjį. Užtraukusi užuolai- 
das, uždegė lempas prie tualetinio stalelio ir apsidairė. Rausvi 
šešėliai teikė kambariui grožio ir šilumos, ji staiga pasijuto na- 
mie ir atsipalaidavo. Šalia lovos, ant mažytės komodos, gulėjo 
krūvelė naujų romanų. Ji atsisėdo ant lovos ir prisitraukė knygas. 
Airisė Merdok ir Margaretė Drebl, o grynai romantiškam pasi- 
mėgavimui — naujausia Merės Stiuart knyga. Tai jos asmeninė 
paguoda, rašytojos, su kuriomis ji gali jaukiai leisti savaitgalius, 
kol Adamas vizituoja ligonius arba žaidžia golfą su Hardingais, 
ko ji neprisiverčia daryti. Ji nusispyrė batus ir užsikėlė kojas ant 
lovos, atsiremdama į pagalves ir mažytes nėriniuotas pagalvėles, 
kuriomis puošė šviesiai rausvą lovatiesę. Adamo lova, lygiai taip 
pat papuošta, stovi nesuvelta už dviejų pėdų nuo jos lovos, o jas 
abi skiria mažas naktinis stalelis, ant kurio stovi jo lempa ir jo 
knygos — gamtos istorijos tomas ir Reimondo Čandlerio trileris. 
Įsitaisydama ji dirstelėjo ten ir sustingo. Sidabrinio medelio ne- 
bėra. Ji apžvelgė kambarį. Savo stalelį, Adamo komodą, knygų 
lentyną, palangę. Kitur jis negalėtų būti. Kada paskutinį kartą jį 
matė? Ji paniurusi svarstė. Ponia Fryling tvarkė miegamąjį tre- 
čiadienį. Jei būtų ką nors sudaužiusi — taip atsitiko tik du kartus 
per visą laiką, kai ji dirba pas Kreigus, - būtų beregint ašaroda- 
ma prisipažinusi. To nebuvo. Gal ji pastatė medelį į kitą vietą? O 
gal pastatė Adamas? Ji suraukė kaktą. Vakar vakare ir užvakar ji 
buvo tokia pavargusi, kad tikriausiai nebūtų pastebėjusi, jei net 
būtų trūkę lovos. Tai kur jis dingo? Akimirką svarstė ar neatsi- 
kėlus ir nenulipus žemyn paklausti Adamo, bet persigalvojo. Ji 
pavargusi, jos laukia knygos. Paklaus vėliau, kai jis ateis miegoti. 

Ji skaitė beveik valandą, bet jos dėmesį atitraukė dilgčiojan- 
čios kojos. Padėjusi knygą, ji išsitiesė, nusižiovavo ir pažiūrėjo 
į laikrodį. Po devynių. Ji suraukė kaktą. Name nė garso. Nei 


259 


popmuzikos, nei telefono skambučių, nei žingsnių ant laip- 
tų. Atsistojusi priėjo prie durų ir pravėrusi pasiklausė. Kalemo 
kambaryje visiška tyla. Pirštų galiukais vienomis kojinėmis ji 
priėjo, vėl pasiklausė, tada pakėlė ranką ir pabeldė. 

- Kalemai. Kalemai, širdele, ar galiu įeiti? 

Atsakymo neišgirdo. Ji susiraukė. Jis tikriausiai miega. 
Atsargiai pasuko rankeną ir stumtelėjo duris. Kambarys sken- 
dėjo tamsoje. Neuždegusi šviesos ji jau žinojo, kad sūnaus nėra. 
Ji sutrikusi apžvelgė kambarį. Knygos tebėra ant stalo, kur jis 
paliko, chemijos užrašai atversti guli ant lovos. Ant stalo mėtosi 
apgraužtas obuolys, parudavęs ir atgrasus, stiklinė tuščia, bet 
ant dugno likę imbierinio alaus nuosėdų. Ji dairėsi, o širdis stin- 
go. Kuprinė, visada užmesta ant komodos, buvo dingusi, taip 
pat ir striukė su gobtuvu, kabėjusi už durų. 


- Jis išvažiavo į Velsą. - Ji stovėjo Adamo kabineto tarpdury- 
je. - Tikriausiai pakeleiviniais automobiliais. 

— Nekalbėk kvailysčių. Jis to nepadarytų. - Adamas atsistojo. 

- Išvažiavo. Pasimatyti su Džuljete. - Ji tramdė ašaras. — Jam 
viskas bus gerai, ar ne? Juk jis protingas berniukas. — Ji labai 
stengėsi įtikinti save. 

— Niekas nebus gerai. - Adamas akimirką užsimerkė apimtas 
gryno pykčio. Tada giliai įkvėpė. — Ir nesu įsitikinęs, kad jis 
išvažiavo ten. Dieve mano, pirmadienį jam į mokyklą. Kaip jis 
gali šokti ir išvažiuoti savaitgaliui į Velsą! Gal išdūmė pas kurį 
nors iš savo draugų. Paskambink jiems ir surasi, neabejoju. 

- Jis supyktų, jei skambinčiau jo draugams. - Ji liūdna nuėjo 
prie kėdės šalia elektrinio židinio ir atsisėdo. - Nevykusiai elgė- 
mės su juo, Adamai. 

- Turi galvoje mane. 

— Ne. Mus abu. Turėjome būti supratingesni. Jie tokie jauni. 
Kadaise ir mes buvome jauni, Adamai. 

Jis niūriai šyptelėjo. 

- Bet nerizikuodavome egzaminais. 

- Jis nerizikuoja. Ne kvailas. Abejokime jo naudai. 

- Paskambink Lizai ir įspėk, jei kartais jis važiuoja ten. — 
Adamas paniuro. - Tegu Liza iš karto veža jį į stotį ir išsiun- 
čia traukiniu namo. Kvailas vaikiščias. Turėjai atidžiau sekti tai, 
kas ten vyko. 

— Turėjau? — Džeinė pakėlė antakį, stengdamasi nepasiduoti 
pykčio protrūkiui, kai Adamas apkaltino ją tuo, kuo pats kal- 
tas. - Neprisimenu, kad jų santykius būtum vertinęs kitaip, ne 
palankiai. 

- Palikti įspūdžiams imlų berniuką namuose, kur gyvena vi- 
sos tos bohemiškos moterys! - Jis susiraukė. 

— Tuose namuose gyvena tik dvi moterys, Adamai, ir Filipas 
puikiai su jomis tvarkosi. 

- Filipas toks senas, kad nebemato nė per colį toliau nosies galo, - 
irzliai atsakė Adamas. — Tu turėjai numatyti, kuo gali baigtis. 

Aš kalta. Ji sukando lūpą, stengdamasi užgniaužti vidinę de- 
jonę. Aš kalta. Visada kalta aš. 

Ji sunkiai atsistojo. 

— "Tai eisiu paskambinti Lizai. 

Kodėl nepaskambina jis? Kai ji įėjo, jis sėdėjo priešais save 
pasistatęs telefoną, lyg ruošdamasis kažkam skambinti. Jis nieko 
neatsakė, ir ji pamažu nuėjo prie durų. 

— Adamai. 

Jis pakėlė galvą. 

— Kas atsitiko medeliui? 

— Nieko, o kas? 

Jis nusuko žvilgsnį, ir ji nustebo suvokusi, kad visa jo povy- 
za išduoda kaltę ir sutrikimą — pečių linija, nejaukiai nusuktas 
žvilgsnis, net nežymus raudonis, užliejęs jo veidą ir kaklą. 

- Adamai, kas, po galais, jam atsitiko? 

- Sudaužiau. 

— Sudaužei? 

Jis linktelėjo. Jį sudaužė Bridė. Bet kaip ji galėjo tai padaryti, 
jei ji tik sapnas? Ne, tikriausiai jis pats numetė medelį per mie- 
gus ir vėliau užlipo ant jo. Atsibudęs jis surinko mažytes sidabro 
ir krištolo šukeles, sudėjo jas į nosinę ir įkišo į apatinį aukštos 
komodos stalčių. Jis net nepagalvojo pasakyti Džeinei arba nu- 
nešti lūženas juvelyrui, gal įmanoma pataisyti, o dabar, sėdėda- 
mas ir žiūrėdamas į rimtą, susirūpinusį žmonos veidą, į kukliai 
apkirptus trumpus plaukus su žilomis sruogomis prie smilkinių, 
jis suprato kodėl. Jis nebenori saugotis Bridės. Nori ją sapnuoti. 
Nori užsidaryti viršuje tuščiuose namuose, kai Džeinė išvykusi, 
ir fantazuoti apie jauną, lankstų Bridės kūną, jos šilkinius plau- 
kus, jos šiltas tvirtas lūpas. 

Jis sunkiai nurijo seilę ir ranka perbraukė veidą. 

— Kaip kvaila. Visai pamiršau apie jį. Matyt, numečiau skubė- 
damas rengtis ir per klaidą ant jo užlipau. Paimsiu rytoj važiuo- 
damas į ligoninę ir užnešiu pataisyti. 

Ji nusišypsojo. 

- Gerai. Pasigendu jo ant naktinio stalelio. - Ji įdėmiai stebėjo 
jo veidą. — Kai jis stovi, jaučiuosi saugi. 

- Žinau. - Jis įnirtingai palinksėjo. - Žinau, Džeine, žinau. 

Bet keistas vidinis įsitikinimas jam sakė, kad, sudužęs aną 
kartą, medelis neteko beveik visos apsauginės galios. Todėl 
Bridė surado juos. Todėl ji įveikė visas jo gynybos užtvaras. Dar 
kartą sudužęs, medelis liko bevertis. Turėdamas laiko, jis nuneš 
jį juvelyrui, jei Džeinei dėl to geriau, bet kas iš to? Medelis nebe- 
saugo nuo nieko. Tik ne dabar, kai Bridė jau pateko į jo namus. 


Kalemas stovėjo drebėdamas prie telefono būdelės Hėjuje. 
Didžioji gatvė tuščia. Iš ten, kur stovi, jis matė mėsininko par- 


duotuvę kitapus gatvės ir tamsos apgaubtą advokato kontorą; 

tolumoje šaltame, šviesėjančiame danguje ryškėjo žemos kalvos. 
Jis viltingai dirstelėjo į gatvę pro laikrodžio bokštą. Jau dvide- 
šimt minučių, kaip jis paskambino Lizai ir pasisakė kur esąs, o 
ji pažadėjo atvažiuoti ir paimti jį. Iš jos balso jis suprato, kad 
ji jau laukė skambučio. Jis apkabino save rankomis ir trepsėjo, 
mėgindamas išjudinti kraują. Vis dar buvo tamsu ir miestelyje 
labai tylu. Jis matė, kaip vienur kitur antruose aukštuose užside- 
gė šviesa ir jam bežiūrint pienininko sunkvežimiukas nubildėjo 
gatve ir dingo už kampo. Ore užuodė švelnų malkų dūmų kva- 
p3, o iš toli, nuo Juodųjų kalnų, dvelkė vėsus aromatas. 

Kai pagaliau senasis landroveris atidundėjo gatve ir sustojo 
prie jo, jis buvo beveik mirtinai sušalęs ir nuvargęs. Liza tik 
dirstelėjo į jį, pavažiavo kalva žemyn ir įsuko į siaurą, akme- 
nimis grįstą gatvelę prie mažos kavinės. Ji buvo uždaryta, bet 
viduje už užuolaidos matėsi šviesa. Pabeldus durys atsidarė. 

- Elere, ar gali du įstrigę, išbadėję keleiviai užeiti ir gauti puo- 
delį arbatos? — paklausė ji storulės raudonveidės moters, atida- 
riusios duris. Kartu su šiluma pro duris pūkštelėjo visa stelbian- 
tis šviežiai iškeptos duonos kvapas. 

- Žinoma, mieloji, galite užeiti. - Moteris pasitraukė ir nu- 
lydėjo juos į kavinę. Ten buvo tamsu, baras tuščias. Šviesa ir 
kvapai sklido pro galines duris, iš šiltos ir bruzdžios virtuvės. 
Moteris ištiesė ranką ir uždegė šviesą. — Vis tiek jau atidary- 
siu vaikinams iš miestelio. Sėskite čia, prie radiatoriaus, atnešiu 
jums pusryčius. 

- Ačiū, Liza. - Kalemas gailiai nusišypsojo. - Atleisk, kad 
pridariau tau tiek vargo. — Jis pasilenkė, uždėjo rankas ant radi- 
atoriaus ir mėgino atšildyti jas. — Važiavau čionai net keturiais 
automobiliais. 

- Visai neblogai, - griežtai pakomentavo Liza, - turint galvo- 
je, kad išėjai iš namų po devynių, kad naktį važiavai per visą šalį 
ir kad tau netrukus prasideda egzaminai. 

Jo šypsena tapo dar gailesnė. 

- Tai mama jau kalbėjosi su tavim. 

— Žinoma. Ji labai išsigando. 

- Ji žino, kad man nieko neatsitiks. 

- To ji tikrai nežino, Kalemai. Yra tokie dalykai, kaip laiške- 
liai, o gal jūsų nemoko rašyti toje brangioje mokykloje, į kurią 
tėvas tave leidžia? 

- Žinau. Apgailestauju. - Jis atrodė kaip šešiametis. 
nijų buvo taukšteltas didžiulis molinis arbatinis, išdėlioti puode- 
liai, lėkštutės, pienas ir didžiulė cukrinė. 

- Taip visi sako, — patenkinta šypsojo moteris. - Na, ar norė- 
tumėt kiaušinienės su šonine ir kitais priedais? 

Liza dirstelėjo į Kalemą. 

- Taip, prašyčiau. Manau, kad jaunuolis tuoj mirs iš bado. 

- Ir aš taip manau. - Elerė meiliai stumtelėjo Kalemo petį. — 
Ilgai netruksiu. 

—Ji miela. - Kalemas stebėjo, kaip moteris dingsta virtuvėje. 

- Tikrai. - Liza siekė arbatinio. - Na, ar pasakysi man, ką visa 
tai reiškia? 

Jis gūžtelėjo pečiais. 

- Tėtis. 

— Ką jis šį kartą padarė? 

- Jis nenori girdėti apie mano santuoką su Džule. 

Liza sulaikė atodūsį. 

— Kurių galų apie tai kalbėjote, Kalemai? Sakiau, kad nebus 
kliūčių tuoktis, kai tapsit vyresni. 

- Taip ir bus. Palauksime, kol išlaikysim egzaminųs. Džulė 
sutinka... 

- Džulė sutinka? - Liza pasilenkė į priekį ir įsmeigė į jį erelio 
žvilgsnį. - Kalemai Kreigai, judu nesituoksite dar daug metų, 
girdi? Abu esate per jauni. Visas gyvenimas jums prieš akis. 

Neleisiu jo susigadinti, skubant į tokį rimtą dalyką kaip santuo- 
ka, kai dar nesate apsisprendę, ko gyvenime norite. 

— Mes aou žinome, ką norime daryti. - Kalemas atkišo sma- 
krą. - Aš būsiu gydytojas, kaip tėtis, o Džulė nori tapyti. 

- Abiem atvejais reikia daug mokytis, Kalemai. Gyventi kaip 
studentams beveik be pajamų. Tai metų metai sunkaus įdirbio! - 
Liza giliai įkvėpė ir mintyse suskaičiavo iki dešimt. — Patikėk, 
Kalemai, mes kalbame taip jūsų labui. Kita vertus, kas geriau už 
Adamą ir mane žinotų, kaip tai sunku? Jis daktaras, aš — tapy- 
toja, ir mes daug metų studijavome ir dirbome, kad pasiektume 
to, kas dabar esame. 

Kalemas nurijo kelis gurkšnelius arbatos, nusiplikindamas 
gerklę. 

- Bet judu buvote kartu. Turėjote vienas kitą. Buvote meilu- 
žiai, kol jis dar nepažinojo mamos. 

- Gal buvome, o gal ne. - Ji įsmeigė į jį įdėmų žvilgsnį. —- Ne 
tai svarbu. Esmė ta, kad tau tik septyniolika, o Džulei šešiolika, 
judu esate vaikai! — Ji įkišo ranką į kišenę ir išsiėmė pakelį ciga- 
rečių. Susikaupusi išsitraukė vieną, pastukseno į stalą, susirado 
degtukus. Brūkštelėjusi užsidegė cigaretę ir pagaliau giliai įtrau- 
kė dūmą. Tik tada vėl pažvelgė į vaikiną. - Suprask, Kalemai. 
Aš neketinu jūsų išskirti. Žinau, kaip mylite vienas kitą. Patikėk, 
būtų tikra nelaimė, jeigu jūs su Džule susituoktumėt per anksti. 

Atnešė pusryčius ir ji nuspaudė cigaretę. Matant, kaip Kalemas 
užgulė kiaušinienę su šonine ir paskrudinta duona, ją užliejo di- 
džiulis švelnumas. Ji sustūmė savo šoninę ir duoną jam į lėkštę ir 
stebėjo, kaip jis viską sukirto. Tik kai jis suvalgė paskutinį trupi- 
nėlį ir skrebučiu sudažė paskutinius riebalus, ji vėl prakalbo. 

- Gali užvažiuoti į sodybą kelioms valandoms. Tada turėsi 
grįžti. Šiandien po pietų Filas važiuos į Kardifą. Paprašysiu, kad 
jis Pedingtone įsodintų tave į traukinį, o iš ten tu jau rasi kelią 
namo. Sutarta? 

Jis pakėlė akis ir nenoromis linktelėjo. 

- Sutarta. 

- Džiaugiuosi. - Paieškojusi kišenėje pinigų, nerado nė cento. 
Ji pasuko prie ryškiai apšviesto tarpdurio. - Elere, ar galėsiu 
atsiskaityti kitą savaitę? — paklausė. 

- Žinoma, mieloji. — Balsas, sklindantis iš virtuvės gelmių, 
buvo raminamai dalykiškas. 

- Gerai, tai mes išeiname. — Kalemui stojantis, ji paėmė jo 
ranką ir suspaudė. — Žinau, viskas atrodo velniškai sudėtinga, 
vaike. Pakentėk. Galiausiai reikalai susitvarkys, pamatysi. 


Džulė laukė jų virtuvėje. Ji puolė prie Kalemo ir apkabino 
jam kaklą. 

— Kvaileli! Aš tave myliu! 

Liza papurtė galvą. 

— Turit laiko iki antros valandos, - pasakė ji grėsmingai, — ir 
elkitės protingai! 

Ji apsisuko ir išėjo iš kambario pasakyti Filipui, tapančiam 
savo dirbtuvėje, kad važiuodamas į Kardifą jis turės keleivį. 

Prieš įeidama į namą ji stabtelėjo, virpėdama po megztiniu, 
ir žiūrėjo į saulės spindulių, prasiskverbusių pro debesis, žais- 
mą slėnyje. Jai niekada nenusibosta stebėti, kaip šešėliai bėga 
per žalią, rudą ir pilką kraštą, paskui juos skubantys spinduliai 
nusitaiko ir apšviečia tai kaimą vienur, tai bažnyčios bokštą ki- 
tur, tolimame slėnio krašte, o kartais blyksteli Vajo upėje, vin- 
giuojančioje slėniu. Debesis uždengė saulę, ir žolė aplink Lizą 
akimirksniu patamsėjo. 

Liza... 

Ji papurtė galvą ir susikišo rankas giliai į kišenes. TA kalė jau 
šaukia ją vardu. Ji vėl tiria, ieško, bet ko? Adamas retai čia rodosi. 
Dabar ji jau turėtų žinoti, kur jis, o gal ji tikisi, kad Liza nurodys jai, 
kaip jį rasti? Ji kilstelėjo galvą ir giliai įkvėpė. Žinoma, Kalemas. Ji 
seka Kalemą. Bet kam? Kodėl jai parūpo Adamo sūnus? 

Apsisukusi ji įėjo į namą. 

- Džule. Kalemai, — pašaukė ji. Apsidairė virtuvėje. Tuščia. 

- Džule. 

Ji nubėgo prie laiptų ir pažiūrėjo į viršų. Iš miegamųjų nesi- 
girdėjo nė garso, bet ji vis tiek užbėgo ir atplėšė Džulės duris. 
Kambarys tuščias, lova nepaklota, ant grindų netvarka. Ji niū- 
riai šyptelėjo. Jei Džulė būtų žinojusi, kad mylimasis atvažiuoja, 
būtų susitvarkiusi! 

— Džiule. Kalemai. - Ji vėl nulipo žemyn ir stovėjo spoksoda- 
ma pro langą. Jie gali būti bet kur, bet tikriausiai išėjo pasivaikš- 
čioti po šarmotus laukus. Teks laukti, kol jie grįš, o per tą laiką 
ji paskambins Merinui. 


Jis laukė jos prie savo namo durų. Pamačius ją, veide atsirado 
šypsena. 

— Visada malonu tave matyti, Liza, nebūtinai ištikus bėdai. 
Kas atsitiko? 

Ji įėjo paskui jį į vidų ir atsisėdo prie kaitrios ugnies, dėkingai 
tiesdama rankas į šilumą. 

— Tie patys reikalai. Ji vėl lenda į mano mintis. 

- Bėda ta, kad ji irgi žengia mokymosi taku. - Jis pritūpė prie- 
šais ugnį ir prisitraukė žemą kėdutę, kad galėtų pasiremti. Už jo 
nugaros stalas buvo aukštai apkrautas popieriais ir knygomis. — 
Kokiu greičiu mes išmokstame apsaugoti tave nuo jos, tokiu pat 
greičiu ji išmoksta apeiti užtvaras. - Akimirką jis atidžiai žiūrė- 
jo; ją. - Amuletas nebeveiksmingas. 

Ji žiūrėjo į jį apimta siaubo. 

— Iš kur žinai? 

— Žinau. - Jis rimtai žiūrėjo į ją. - Kartais - tik kartais - man pa- 
vyksta įsiskverbti į paslaptingosios Bridės mintis. Ten randu labai 
daug keistybių. Ilgais laiko tarpais jos nebūna. Niekur. -— Jis paty- 
lėjo raukdamas kaktą. — Tarsi ji miegotų ar būtų atsidūrusi komos 
būsenoje. Tada ji sujuda. Energija sustiprėja, ir aš ją pajuntu. 

— Kaip? — Liza žiūrėjo į jį nemirksėdama. Per rankas perbėgo 
šiurpas ir ji krūptelėjo. 

Jis nusišypsojo. 

- Tam turiu savų būdų. Kaip ją rasti, kaip stebėti, kur ji eina. 
Matyti, kas seka ją per tamsos platybes, kur kartais jai pavyksta 
pasislėpti. 

— Bet ar gali jai sukliudyti? 

Nerimas Lizos balse privertė jį šyptelėti. 

- Aš irgi mokausi, Liza. Daug ko dar nesuprantu. Bet ne- 
nusimink. Aš stiprus, kaip ir ji, savaip. Dabar tu nerimauji dėl 
Adamo sūnaus. 

Ji linktelėjo. Akivaizdu, kad jos mintis jam skaityti lengviau 
negu Bridės. 

Jis susimąstęs palingavo galva. 

-— Visai įmanoma, kad ji dabar nukreipė dėmes; į jį. Ji yra pa- 
vydi, savininkiška. Gali būti, kad jis jai kliudo. Galiu pasiūlyti 
tik viena — pamokyk vaikinuką apsisaugoti, kaip apsisaugai tu 
pati. Ji negali tau pakenkti, negali patekti į tavo mintis, jeigu tu 
neleidi. Pasakyk ir jam. 

Ji linktelėjo. 

— Gerai. Pasakysiu. 

Merinas pasilenkė į priekį, alkūnes uždėjęs ant kelių. 

-— Kaip laikosi jo žmona? Jai gresia didesnis pavojus negu ku- 
riam nors iš jūsų arba gydytojui, ar net jos sūnui. Jei Bridė nu- 
spręs šalinti kliūtis, ji bus pirmas jos taikinys. 

Liza gūžtelėjo ir iš lėto papurtė galvą. 

— Nežinau. Nemanau, kad Džeinė iš tikrųjų tuo tiki. 
Pasiklioviau amuletu, bet jei tu sakai, kad jis nebeveiksmingas, 
jai reikia pagalbos. Keista. Ilgus laiko tarpus nieko nevyksta. 
Kaip sakei, Bridė dingsta. Nebesidomi mumis. Aš pasijuntu 
saugi, pamirštu ją, o ji staiga vėl atsiranda mano mintyse, tokia 
pat klastinga kaip visada. 

Stojo ilga pauzė, o jis susimąstęs Žiūrėjo į ugnį. 

— Žinau, panašu, kad ten, kur ji yra, laikas neegzistuoja. Metai ar 
minutė jai vis viena. O kaip Adamas? Ar jis patiria tą patį, ką tu? 

Ji patylėjo. 

— Nežinau. Seniai apie tai nesikalbėjome. 

Ji prisiminė paskutinį jų pokalbį prieš kelis mėnesius, kai jis 
šiurkščiai liepė jai viską pamiršti, esą Bridė priklauso praeičiai, 
ji tik prisiminimas, ir ne pats geriausias. Esą mintis, kad Bridė 
kėlė ir dabar kelia pavojų, yra absurdiška. Padėjusi ragelį, pokal- 
bio priblokšta Liza kelias minutes sėdėjo sustingusi, tada grįžo į 
dirbtuvę ir, laikydama rankoje teptuką, pusvalandį stovėjo prie- 
šais drobę. Adamas pasikeitė. Teisinosi, pyko ir jautėsi kaltas. 

Tarsi kalbėtų nebe jis. 

Lizai išėjus, Merinas ilgai sėdėjo žiūrėdamas į žarijas. Kūnas 
atsipalaidavo, žvilgsnis pasklido, jis palengva tyrinėjo savo min- 
tis. Ieškojo jose ne Bridės, o to kito, kuris ją persekioja. Jame 
jaučiasi galia, protas, nepaprastos žinios. Kartą ar du jam pa- 
vyko priartėti, pajusti skvarbų žvilgsnį, to vyro pykčio energi- 
ją — tai vyras, tuo jis neabejoja — ir jam prireikė visų galių, kad 
išliktų tvirtas. Jis gerai suprato, su kuo turi reikalą, žinojimas jį 
gąsdino ir jaudino. 

Ryški oranžinė liepsna stryktelėjo iš pelenų į kaminą, ir jis 
pajuto, kaip paaštrėjo jo dėmesys. Nervai įsitempė, bet jis prisi- 
vertė atsipalaiduoti. 

— Nagi, bičiuli. Pasirodyk. Mudviem reikia pasikalbėti. 

Jis nežino, ar tuos žodžius ištarė garsiai. Ir nesvarbu. Tarp 
egzistencijos plotmių ėmė vertis takas, ir ten, šešėliuose, jo laukė 
Broikanas. 


Per kavos pertrauką Aiveras Fernesas stovėjo prie savo kabineto 
lango paskendęs mintyse, šlaunys jaukiai glaudėsi prie šilto ra- 


diatoriaus, jis kūrė kito savo knygos apie proto ligonių priežiūrą 

skyriaus planą, kai ligoninės kieme pamatė Bridę. Jis šiek tiek 
pakeitė padėtį, kad galėtų ją stebėti, o tai visai lengva pabirus 
baltam sniegui, iškritusiam tą rytą ir atkakliai netirpstančiam. 
Bridė ant mėlynos suknelės buvo apsivilkusi bjaurų rudą megz- 
tinį, apsiavusi įprastais kambariniais sandalais, bet neatrodė, 
kad jai būtų šalta. Atvirkščiai, ji tarsi mėgavosi šalčiu. Iš čia, kur 
stovėjo, jis matė, kaip dega jos skruostai, o plaukai, nestipraus 
šalto vėjo pučiami, tarsi gyveno savo gyvenimą. Ji ėjo pasitikė- 
dama, iškėlusi pečius, nesigūždama drabužiuose, žengė turėda- 
ma tikslą, ne šiaip vaikštinėjo, kaip galima tikėtis iš žmogaus, 
kuris nori atsipūsti nuo veiklos, bet atsidūręs žiemos sukausty- 
tame sode tarp aukštų sienų, neturi kur eiti. 

Bridė ėjo tolyn, vis dar gerai matoma, ir artėjo prie plikų me- 
džių, susodintų palei sieną. Staiga jis suraukė kaktą. Mintyse 
įsivaizdavo, kaip ji persliuogia per sieną, nušoka į gatvę kito- 
je pusėje ir dingsta. Čiupęs striukę nuo kabyklos prie kabineto 
durų, jis išpuolė į koridorių ir pasuko prie laiptų. 

Lauke apsidairė. Jo kabineto langai išeina į vakarinę sodo 
pusę, iš čia jis turėtų matyti, kur ji nuėjo. Jis nubrido per žolę 
žinodamas, kad su kiekvienu žingsniu jo batai palieka po žalią 
netaisyklingą dėmę. Priėjęs prie aukštos raudonų plytų sienos, 
jis stabtelėjo ir atidžiai apsidairė. Bridės nesimatė nė ženklo, ne- 
buvo nė jos pėdsakų. Atidžiai dairydamasis jis paėjo dar kelis 
jardus. Ant plikos vyšnios šakos prie sienos tupėjo strazdas, jo 
gūžio plunksnos pūtėsi uoliai čiulbant, ir daktaras stebėjo jį su- 
vokdamas, kad girdėjo jo giesmę, kai brido per žolę. Jei kas nors 
būtų lipęs per sieną, paukštis būtų seniai nuskridęs. Ir tikrai, 
kai daktaras priėjo arčiau, strazdas pakreipė galvelę, pažvelgė į 
jį įtariai ir akimirksniu dingo. Fernesas sustojo, vėl apsidairė ir 
staiga pasijuto kvailai, nors pasivaikščiojus gryname ore galva 
labai prasivėdino. Po galais, kur Bridė? Ir tada netikėtai pamatė 
ją, stovinčią už aukšto bugienio ir stebinčią jį. 

— Daktare Fernesai. Jūs mane sekiojate. - Ji pakreipė galvą į 

šoną visai kaip tas strazdas, toptelėjo jam. 

— Regis, taip. — Jis nusišypsojo jai. - Pamaniau, kad be palto 

gali sušalti. 

— Man nešalta. Man patinka sniegas. Jis padeda man pasijaus- 

ti laisvai. 
Ji visada sugeba priversti jį jaustis kaltą, kaip nė vienas kitas 
pacientas. 

— Tu nesutari su kitomis moterimis, ar ne, Bride? 

Ji nesiteikė atsakyti. Tik atsigręžė ir žiūrėjo į solidų raudonų 
plytų Edvardo stiliaus pastatą ir bokštelius. 

— Nelaimingas namas. Norėčiau gyventi kitur. 

— Žinau, Bride. Vieną dieną taip ir bus, pažadu. 

Ji atsigręžė į jį, ir jis pajuto, kaip jo žvilgsnį prikaustė jos sida- 
briškai pilkos akys. 

— Kada? 

— Kai tik pasveiksi. 

- Aš nesergu. 

- Ne. 

— Tai kodėl aš čia? Juk čia kaip kalėjime. — Dėl kitų moterų jis 
klydo. Kai kurios jai patinka, kai kurios kalbasi su ja. Visos su- 
tinka, kad čia kaip kalėjime, o kai ji paklausė, kas yra kalėjimas, 
jos mielai jai paaiškino. 

- Bride, bėda tik ta, kad tau sunku gyventi išoriniame pasaulyje. 

— Ne, man visai nesunku. Jei aš mieguista, tai nereiškia, kad 
sergu. Visi žmonės miega. O jei iškeliauju aplankyti A-damo, 
tai irgi nereiškia, kad man kažkas negerai. Mano šalyje visi, ku- 
rie mokėsi to, ko ir aš, sugeba šitaip keliauti. 

- Tikiu tavimi, Bride. Ir tau padėsiu. - Jis ištiesė jai ranką. — 
O dabar šalta. Eikime į vidų. 

— Man nešalta. - Po jos žavesiu jis jautė plieninę jėgą. Paprastai 
ji stropiai slepia ją nuo jo, nors prie slaugių, kurias, kaip jis įtarė, 
ji niekina, ta jėga atsiskleidžia dažniau, negu ji pati suvokia. 

— Na, man šalta. - Jis iš lėto žengė ligoninės link. - Lik, jeigu 
nori, bet aš einu į vidų. 

Bridė stebėjo jį nueinantį ir pasuko savo keliu. Brisdama per 
žolę ji vėl šypsojo. 

Pašiūrė stovėjo priremta prie aukštos teritoriją supančios 
sienos, jos durys buvo pakibusios ant sulūžusio vyrio. Kadaise 
ligoninės teritorijos prižiūrėtojai laikė čia šienpjoves ir sodo 
įrankius, bet jau seniai pašiūrė stovi tuščia ir pamiršta, pasislė- 
pusi po lauro krūmų '-guotu. Viduje tamsu, bet čia nepučia vė- 
jas, nesninga, o sienos, nors vietomis plyšiuotos, teikia šilumą, o 
svarbiausia — privatumą. Pašiūrės gale ji rado krūvą senų maišų, 
aplūžusių sodo įrankių, tarp jų surūdijusias sodo žirkles. Tas ji 
paslėpė virš durų, jei kada prireiktų. Maišus sulankstė ir sudėjo 
taip, kad būtų patogu sėdėti, toliau nuo durų, bet kad pati viską 
pro jas matytų. Žiūrint iš tos vietos, ligoninės pastato visai nesi- 
matė, priešais buvo tik žolė, pora plikų medžių ir kelios nelinks- 
mų krūmų eilės. Bet tai nuostabu, palyginti su steriliu ligoninės 
palatų ir poilsio kambarių siaubu, o svarbiausia — tylu, girdėti 
tik švelnus vėjo šiurenimas medžių šakose ir gretimuose lauro 
krūmuose. Ji pasilenkė ir atitraukė šoninės sienos lentą. Ten gu- 
lėjo kitas lentos gabalas, ant kurio ji sodo žirklėmis išraižė žen- 
klus: mėnulio pjautuvą, sulaužytą ietį, veidrodį ir šukas. Jie yra 
jos žemėlapis ir jos raktas. Pasidėjusi lentą šalia, ji atsisėdo ant 
maišų krūvos ir užsimerkė. Keista, kad čia, mažoje pašiūrėje, o 
ne plačiose ligoninės pastato ir teritorijos erdvėse, ji jaučia galią. 
Giliai po žeme teka vanduo, ne tas vangiai srūvantis metaliniais 
vamzdžiais, kurį ji jaučia visur aplinkui šiame keistame pasau- 
lyje, bet gyvas žemės gelmių vanduo, kuris sunkiasi per smėlį, 
molį ir žvyrą, kol virsta kažkokiu požemio taku, čiurlenančiu 
giliai jai po kojomis. Kelis kartus giliai įkvėpusi ji užsimerkė ir 
įsivaizdavo vandenį. Jis šaltas ir virpantis, kaip jos gimtųjų kal- 
vų upeliuose, ir ji jautė, kaip jo energija sklinda jos kraujuje. 


272 


Kalemas jautėsi ir susigėdęs, ir pavargęs, kai galiausiai parva- 
žiavo namo ankstų pirmadienio rytą, ir tik vakare, kai Adamą 
užlaikė vėlyva operacija, Džeinė paklausė jo, kas įvyko. 

Jis išsisukinėdamas patraukė pečiais. 

— Liza neprieštarauja. Ji ne tokia nervinga, kaip judu su tėčiu. 

- Galbūt. Bet tai nereiškia, kad ji nesirūpina. Ji irgi nori, kad 
Džuljetė ko nors pasiektų. 

- Ašjjai nekliudysiu. 

— Ne, jei abu būsite atsargūs. — Ji žiūrėjo žemyn į rankas. 
Gydytojo žmona, o kaip sunku kalbėti su sūnumi apie apsaugą 
nuo nėštumo. 

—- Mama... - Jis giliai įkvėpė ir nutilo. 

- Ką? 

- Liza kalbėjo su manim apie vieną dalyką. Gan keistą. - Jis 
nusuko žvilgsnį aiškiai sutrikęs, o ji lengviau atsiduso. Liza su 
jais pasikalbėjo. Tai gerai. 

— Tai susiję su jos ir tėčio studentavimo laikais. 

Džeinė suraukė kaktą. 

- Apie ką tu kalbi? 

— Apie kažkokią Bridę. 

- Bridę? - pakartojo ji nustebusi. - Kodėl ji tau kalbėjo apie ją? 

— Skambėjo taip nesuvokiamai, mama. Ji sakė, kad ta moteris 
persekioja ją, esą dabar ji stengiasi per mane pasiekti tėtį ir aš 
turįs išmokti apsisaugoti kažkokiais psichiniais niekais. Sakau 
tau, skambėjo labai keistai. 

Sidabrinis amuleto medelis: vis dar sulaužytas jis tebeguli 
Adamo stalčiuje, ji rado jį ten vakar, kai Adamo paprašyta ieš- 
kojo Šv. Tomo ligoninės patologo telefono numerio. Matyt, jis 
apie jį pamiršo. 

- Ar tu žinai apie tai? —- Kalemo balsas tapo aštresnis. — Kas 
ji buvo? 

Džeinė purtė galvą. Staiga pasijuto išduota. 

- Čigonė mergina, kurią tavo tėvas pažinojo paauglystėje. - Ji 
nutilo, staiga prisiminusi paskleistus juodus plaukus ant vyro 
pagalvės. - Jiedu su Liza įsikalė į galvas, kad ji apleido juos čigo- 
niškais apžavais. Metų metus mes nieko apie ją negirdim, tada 
kažkas primena ją tavo tėvui arba Lizai, ir staiga jie vėl tampa 
prietaringi ir visuose namuose dėlioja ženklus nuo blogos akies. 
Nekreipk dėmesio, Kalemai. 

Kalemas prisimerkęs stebėjo motiną ir be vargo matė ją kiaurai. 

- Tu irgi dėl jos nerimauji. 

Ji papurtė galvą. 

— Nepasakyčiau. Juk niekas netiki tokiais dalykais. Tai prieta- 
rai. Visiški niekai. 

- Žinoma. Dėl Dievo meilės, mama, negi rimtai manai, kad 
tėtis tuo tiki? Įsivaizduoju, kad Liza gali įsitraukti į tokius rei- 
kalus, Džulė taip pat, ji labai domisi tomis keistybėmis - virpu- 
liais, - jis sumojavo rankomis virš galvos ir pakrutino pirštus, — 
bet tik ne tėtis! Jis gydytojas! 

- O mokslas žino viską. - Džeinė šyptelėjo. 

- Žinoma. Mes civilizuoti žmonės. Kartais man atrodo, kad 
Džulė truputį trenkta. - Įsimylėjėlio šypsena beregint nubraukė 
pasakytus žodžius. — Bet ji susiprotės. 

Džeinė pakėlė antakį. 

- Nesistenk jos pakeisti, Kalemai. Tai būtų pražūtinga san- 
tykių pradžia. Kaip ir ji neturi mėginti keisti tave. Žinau, kad 
mylit vienas kitą, bet taptumėt ugnim ir vandeniu. 

Kalemas juokėsi. 

- Kokie niekai. - Jis apkabino mamą ir suko ratu, kol ji neteko 
kvapo. - Kvaila sena mamytė! Palauk ir pamatysi. Mūsų san- 
tuoka bus laimingiausia pasaulyje! 


Džeinė dėl draugijos sėdėjo Adamo kabinete ir siuvinėjo, o jis 
galiausiai vėl prisirengė skambinti Aiverui Fernesui. 

— Nesuprantu, ko tam žmogui taip skubiai prireikė. Jis man 
nebepaskambino. — Adamas sėdėjo su rageliu prie ausies. - 
Mėginsiu dar kartą, o tada grįšiu prie chirurgijos reikalų. 

Džeinė atsilošė ir nutraukė siūlą. Ji delnu palygino rankdarbį, 
ištiesusi ranką palaikė jį žavėdamasi, tada siekė krepšelyje kitų 
siūlų gijos. 

- Ar norėtum, kad išeičiau? Gal pokalbis konfidencialus? 

Jis gūžtelėjo pečiais klausydamasis skambučio kitame lai- 
do gale. 

— Neįsivaizduoju. Tikriausiai jis nori pasikalbėti apie kokį 
nors pacientą. — Jis nutilo, nes ten kažkas pakėlė ragelį. 

- Daktaras Fernesas? Čia Adamas Kreigas. Kaip suprantu, jūs 
manęs ieškojote. 

Sekė trumpa tyla. Adamas nežinojo, kad daktaras Fernesas 
atsistojo ir apėjo aplink stalą, atsargiai perkeldamas telefono lai- 
dą virš knygų ir aplankų, kad galėtų žiūrėti pro langą. Jis tai 
darė automatiškai, lyg norėdamas įsitikinti, kad Bridė tebėra 
lauke. Bet jos nebuvo. Jis nežino, kur ji, bet jis visada keistai jau- 
čia, kad ji žino, ką jis daro, ir dar blogiau, žino, ką jis galvoja. 

— Daktare Kreigai, aš norėjau pasikalbėti apie vieną savo pa- 
cientę. Ji vardu Bridė. 

Adamas akimirką stovėjo netekęs žado, tada lėtai atsisėdo, 
uždėjo alkūnes ant stalo ir instinktyviai šiek tiek nusisuko nuo 
Džeinės, o ji dirstelėjo į jį. 

-— Turime čia tokią ligonę, ji teigia, kad jus pažįsta, bent jau 
teigia pažįstanti kažkokį daktarą Adamą Kreigą. Nežinau jos 
pavardės, bet ji jauna, dvidešimties su trupučiu, graži, ilgais 
tamsiais plaukais. 

- Sakote, dvidešimties su trupučiu? — Adamui palengvėjo. 
Pats to nejausdamas buvo sulaikęs kvėpavimą. — Pažinojau as- 
menį tokiu vardu, ar panašiu. Bet amžius neatitinka. Anoji da- 
bar turėtų būti keturiasdešimties. 

Graži. Ilgi tamsūs plaukai. Bridė. 

- Tai jūs jos nepažįstate? 

Adamas lėtai papurtė galvą. 

— Deja, nepažįstu. 

- Ką jis norėjo sužinoti? — paklausė Džeinė, kai jis padėjo ra- 
gelį. Nors jam akivaizdžiai palengvėjo, veidas tebebuvo pilkas. 

Jis patraukė pečiais. 

- Jie mėgina nustatyti pacientės asmenybę. Pas ją rado mano 
pavardę. 

- O tu nežinai, kas ji? 

— Ne. Niekada nebuvau su ja susidūręs. 

— Gal yra kitas daktaras Kreigas. 

Jis linktelėjo. 

- Tikriausiai. 

Jis sėdėjo žiūrėdamas į ją. Mieloji, švelnioji, jaukioji Džeinė, 
visada palaikanti, visada linksma, kad ir koks pavargęs ar suirzęs 
jis būtų. Jis taip ją myli, bet... Jis prikando lūpą staiga pagalvo- 
jęs, prieš kiek laiko jie mylėjosi. Tokia yra dviejų lovų bėda - at- 
sitiktinai neatsiduriate vienas kito glėbyje. Nesusirandate vienas 
kito, kad galėtumėt apsikabinti ieškodami jaukumo, šilumos, 
saugumo arba tik todėl, kad įdubimas lovos viduryje, primenan- 
tis ankstesnį, aistringesnį bendravimą, įmeta jus į vienas kito 
orbitą. Jūs tik einate miegoti, iš nuovargio nebegalėdami ištver- 
ti nė sekundės, džiaugdamiesi, kad diena baigėsi, ir smengate 
į miegą, negalvodami apie kitą žmogų, gulintį anoje naktinio 
stalelio pusėje. 

Mintis apie naktinį stalelį privertė jį aiedlėdi į stalo stalčių. 
Reikia nešti amuletą pataisyti. Jis stūmė iš galvos prisiminimus 
apie tamsius Bridės plaukus, aistringas lūpas. Kai pakėlė žvilgs- 
nį, akis įsmeigęs į sieną priešais, protas vėl pradėjo veikti. 

Dvidešimties metų mergina. Pagal amžių galėtų būti Bridės 
duktė. Bet ne jo. Tikrai ne jo. 

Jis vėl dirstelėjo į Džeinę, pamažu stodamasis išplėšė lapelį 
su daktaro Ferneso numeriu ir įsidėjo į kišenę. Priėjo prie jos ir 
pasilenkęs pakštelėjo į viršugalvį. 

- Išeinu, brangioji. Šiandien vėlyvos priėmimo valandos, va- 
karienei nelauk. Grįžęs suvalgysiu sumuštinį. 

Džeinė pasėdėjo dar kelias minutes, kai išgirdo trinktelint 
duris, tada padėjo siuvinį ir atsistojo. Ji priėjo prie stalo ir pažiū- 
rėjo į užrašų knygą. Visi jos pojūčiai šaukte šaukė, kad kažkas 
negerai. Ji matė, kaip, kalbantis su daktaru Fernesu, sustingo 
Adamo kūnas, pabalo ragelį laikiusios rankos krumpliai, atsi- 
rado gynybos poza, o nusisukdamas jis tarsi pašalino ją iš mažo 
kambario. Tai nebuvo niekuo dėtas skambutis dėl paciento. Šis 
pokalbis palietė jį iki sielos gelmių. 


Dvidešimt penkerių. Jeigu jiedu su Bride turėtų dukterį, jai būtų 
dvidešimt penkeri. Adamas sėdėjo savo kabinete ir žiūrėjo į pir- 
mojo paciento ligos istorijos voką. Laukiamasis pilnas. Jis girdi ne- 
siliaujantį gergždų kosulį. Duktė? Duktė su Bride? Jo mintys vis 
grįždavo į lovą namuose, į sapnus, fantazijas, kai ji ateina pas jį ir 
kankina savo grožiu ir aistra. Jis ištiesė ranką į telefoną — skambins 
daktarui Fernesui, o gal važiuos pažiūrėti tos merginos, bet nenu- 
kėlęs ragelio nustūmė jį į patį stalo kraštą. Tai būtų beprotybė. 

Beprotybė. 

Bet kodėl ta mergina psichiatrinėje ligoninėje? 

Ar dėl to, kad ji kito pasaulio vaikas, ne iš šio laiko, ne iš šios 
vietos? Tačiau kodėl ji pavadinta Bride? 

Jis lėtai papurtė galvą ir pradėjo traukti iš voko ten sukištus 
lapus. Dabar nėra kada galvoti apie ją. 


- Mama, manau, kad Džulė egzaminų neišlaikys. 
Virtuvėje Kalemas valgė iš lėkštės paskutinę bulvių apkepo su 


mėsa porciją, o Džeinė kraustė stalą. 

- Kalemai, čia buvo tėčio porcija! 

- Jis vis tiek nevalgys. Tu žinai. Jis visada grįžta pervargęs. 
Kalbėjau rimtai, mama. Džulė sako, kad nereikia jokių egzami- 
nų, norint tapti dailininke. 

Džeinė atsiduso. Ji grįžo į savo vietą ir atsisėdo priešais jį. 

- Ar Liza žino, ką ji galvoja? 

Kalemas gūžtelėjo pečiais. 

— Nemanau. Bet Džųlei nerūpi. Ji ketina keliauti po pasaulį. 
Dvejus metus ji ketina tapyti, maudytis ir viskuo domėtis, o tada 
apsistos. 

— Supratau. - Ji jau žinojo, kas bus. 

- Manau, kad ta mintis puiki. Juk visada galima pradėti mo- 
kytis universitete. Daugelis metus ilsisi prieš žengdami toliau. 

- Jeigu jų egzaminų pažymiai puikūs. 

- Taip, žinoma. — Jis vėl gūžtelėjo pečiais. - Aišku be žodžių. 

- Ar tikrai, Kalemai? - Ji taip skvarbiai žiūrėjo į jį, kad jis nu- 
suko žvilgsnį. - Neleisk, kad ji per daug atitrauktų tavo dėmesį, 
Kalemai. Džulė yra šiek tiek padaužiška, brangusis. Žinau, kad 
myli ją, ir neabejoju, kad judu puikiai įsikursite, bet ji laukinukė. 
Ji nežino, ką reiškia turėti pašaukimą, kaip turi tu. 

— Aš turiu? 

- Taip, Kalemai. Turi. - Kur Adamas, kai jai jo reikia? — Iš pra- 
džių išlaikyk egzaminus, tada šiek tiek pakeliauk. — Iki A lygio 
egzaminų liko trys mėnesiai. Dieve, padėk jam juos išlaikyti. 

Ji suplovė ir sušluostė indus. Tuo pasinaudojęs jis dingo viršu- 
je, įsijungė radiją, visu garsu pasileido įrašus ir, anot jo, kartojo 
medžiagą. Keletą vakarų pas jį buvo atėjęs draugas ir jie — jų 
žodžiais tariant — mokėsi kartu. Kitais vakarais jis eidavo pas 
Rodžerį, pas Polą ar Marką, ir su jais taip pat būdavo sudaromas 
atsakomasis susitarimas. Kiekvieną vakarą po pamokų, prieš 
prasidedant kartojimui, skambindavo Džulė ir jie ilgai šnibž- 
dėdavosi telefonu. Džeinė išmoko įbrukti jam vakarienę. Valgis 

pertraukdavo šnekų srovę, užtvenkdavo nesibaigiantį pasikeiti- 
mą meilybėmis ir planais. 

Nusitraukusi gumines pirštines, ji pakabino jas ant kriauklės ir 
atsiduso. Dar keli mėnesiai, ir jis išvažiuos. Pakeliauti, į univer- 
sitetą, į naują suaugusio vyro gyvenimą. Ką ji tada veiks? Ji daug 
apie tai galvojo. Virs ir tvarkys Adamui namus; ar toks jos liki- 
mas visam likusiam gyvenimui, kai retsykiais rytais kavos užsu- 
ka Sara Harding, kurios neabejotinai geranoriško kišimosi ji iki 
šiol negali pakęsti. Tai nejaugi Sara bus vienintelė atgaiva nuo 
monotonijos? Kaip tai slegia. Kaip sėdint prie tualetinio stalelio 
ir spoksant į savo atvaizdą veidrodyje, matant naujai atsiradusias 
raukšles, pasmukusią smakro liniją ir pralaimėjimo nuovargį vei- 
de. Žiūrėdama į veidrodį ji matė savo motinos veidą, ir ta mintis 
jai nepatiko. Jos mama buvo graži moteris, tvirto charakterio, 
veikli ir valdinga. Ji prisiminė vaikystę, kaip tėvas vis dažniau 
ieškodavo priebėgos golfo aikštyne. Dabar tą patį daro Adamas. 
Ar taip yra todėl, kad joms su motina teko eiti vienodais pareigos, 
pasiaukojimo, o jos atveju ir mirtinos nuobodybės keliais? 

Ji užgesino šviesą ir užlipo į viršų. Triukšmas Kalemo kam- 
baryje buvo ne toks trankus, kaip paprastai. Ji pasiklausė, kaip 
liūdna Bobo Dilano baladės melodija nelinksmai atsiliepia laip- 
tų aikštelėje, tada atsidarė duris ir įėjo į miegamąjį. 

Priėjusi prie tualetinio stalelio, ji paėmė plaukų šepetį ir dirs- 
telėjo į lovos atvaizdą veidrodyje. Ant lovos sėdėjo moteris ir 
stebėjo ją, jauna moteris mėlyna nedailia suknele. Jauna moteris 
gražiais ilgais tamsiais plaukais ir sidabriškai pilkomis akimis. 

Šūktelėjusi Džeinė atsisuko. 

- Iš kur jūs atsiradot? Kas, po galais, esate? — Širdis daužėsi 
krūtinėje, jai reikėjo sulaikyti riksmą, sprūstantį iš gerklės. 

Jaunoji moteris nepajudėjo. 

- Atėjau pamatyti A-damo. - Ji kalbėjo keistu akcentu, tarda- 
ma jo vardą kaip užsienietišką ir egzotišką. 

- Atėjote pamatyti mano vyro, - Džeinė savininkiškai pabrė- 
žė paskutinius žodžius, - ir laukiate sėdėdama ant jo lovos. 

- Žinoma. - Pilkos akys provokuojamai susiaurėjo. — Iš tavęs 
A-damui jokios naudos. Jis myli mane. Visada mylėjo mane. 

Bride. Tu esi Bridė! 

Džeinė nebežino, ar ištarė tuos žodžius garsiai. Tai sapnas. 
Tai turi būti sapnas. Jei suskaičiuos iki dešimties, ji atsibus. Ji 
nurijo seilę ir stipriau sųspaudė šepetį. 

- Klausykite, panele, nežinau, kam jums reikia pasimatyti su 
Adamu, bet galite ateiti dieną, kai jis namie. Dabar noriu, kad 
išeitumėt. 

Mergina nusišypsojo. 

- Aš dažnai lankausi A-damo lovoje. Myliuosi su juo. Priverčiu 
jį šaukti iš malonumo. - Ji reikšmingai perbraukė ranka šlaunį. — 
Jis tavęs nebemyli. — Ji apsilaižė. - Kodėl tu atėmei jį iš Lizos? 
Jis mylėjo ją. 

- Jis mylėjo mane! - Džeinė išgirdo save šaukiančią iš pasipik- 
tinimo. - Gana. Eik lauk, ištvirkėle! Girdi? Eik lauk! Nežinau, 
kas esi ir ką čia veiki, bet eik lauk. Tuoj pat! 

Jaunoji moteris lėtai atsistojo, pakilusi nuo lovos gracingai ne- 
lyginant katė. Džeinė sustingo. Tai sapnas! Žinau, tai tik sapnas. 
Bet kodėl aš nepabundu? 

- Eik lauk! 

Bridė papurtė galvą. 

- Na ne. Tu man nepatinki. - Ji žengė Džeinės link rausdama- 
si siuvinėtame maišelyje, užkabintame per petį. Siaubo apimta 
Džeinė stebėjo, kaip mergina išsiima mažą sidabrinį peiliuką. 

— O, ne! - Išmetusi šepetį, Džeinė stvėrė nuo tualetinio sta- 
lelio pirmą po ranka pasitaikiusį daiktą - geležinę nagų dildę. 
Akies krašteliu matė, kaip Bridė artėja prie jos, iškėlusi peilį. 
Panikos apimta ji pasisuko ir puolė ją, smeigdama merginai į 
petį aštrius ašmenis. 

Bridė suspiegė. Šnypšdama iš skausmo ji šoko pro Džeinę ir 
išlėkė pro duris. 

— Mama. — Kalemas plačiai atidarė savo kambario duris ir iš- 
puolė į laiptų aikštelę. - Mama, kas čia darosi, po galais? Iš kur 
atsirado ta katė? Ak, mama, ji tave apdraskė! - Jis stovėjo jos mie- 
gamojo tarpduryje, akis išplėtęs iš siaubo. Keisdamas vieną įrašą 
kitu jis per savo kambario duris išgirdo bruzdesį ir riktelėjimą. 

Džeinė sunkiai atsisėdo ant tualetinio stalelio kėdės. Ji drebė- 
jo kaip lapas. Kraujas lašėjo nuo plono įdrėskimo ant rankos. 

- Atnešiu pirmosios pagalbos vaistinėlę. — Kalemas tekinas 
nubėgo į savo kambarį ir tuoj grįžo. - Įdrėksta negiliai. — Jis 
pavalė įdrėskimą detoliu. — Štai, dabar rasiu tvarstį. — Kaip 
būsimasis gydytojas, jis turėjo kambaryje reikalingus daiktus, 
tvarkingai sudėtus komodoje. Džeinė abejojo, ar namuose yra 
kitų pirmosios pagalbos daiktų — gydytojų šeimos jais retai 
kada gerai apsirūpina. Stengdamasi susitvardyti, ji žiūrėjo į lovą. 
Užtiesalas, kur sėdėjo toji moteris, visai nebuvo susiraukšlėjęs. 
Vienintelis jos buvimo ženklas — ilgas, piktas įdrėskimas ant 
Džeinės rankos. 

- Tu tikrai matei katę? - Ji šyptelėjo Kalemui. 

— Taip, mačiau. 

.- Ji buvo tikra? 

— Mama. - Jis profesionaliai uždėjo ranką jai ant kaktos. — Tu 
patyrei šoką. 

Ji silpnai nusišypsojo ir papurtė galvą. 

— Ne. Esu truputį sukrėsta, ir viskas. Nematei čia moters? 

— Moters? - Dabar ji žino, kad jis laiko ją išprotėjusia. 

— Taip. Iš kurgi? Atleisk, mielasis. Mat aš užsnūdau ir susap- 
navau, tada atsirado ta bjauri katė ir išgąsdino mane. - Ji pasi- 
stengė susitvardyti. 

Tik tada, kai Kalemas vėl grįžo prie matematikos vadovėlių, 
ji nulipo į apačią. Apieškojo namus ir patikrino, ar visos durys 

ir langai uždaryti. Jie buvo uždaryti, kaip visada tokiu vakaro 
metu. Tada nuėjo į Adamo kabinetą ir atsidarė apatinį stalčių. 
Paėmė sulaužytą amuleto medelį, vis dar suvyniotą į popierių, ir 
nusinešė gabalėlius į viršų. Sulūžęs ar ne, jis grįš ant naktinio 
stalelio tarp jų lovų. 


Jau buvo vakaras, kai slaugė Vilkins paskambino Aiverui Ferne- 
sui ir pranešė, kad Bridė vėl įpuolusi į kažkokią komą. O jei taip, 
vadinasi, ji keliauja. 

— Pastebėjau, kai tikrinau, ar ji miega, daktare. Jos akys buvo 
atmerktos, ji šypsojo. - Debora Vilkins trepseno iš paskos, kai 
jis ėjo prie palatos, laukė, kol ji atrakins duris. - Dabar ji lovoje 
ir atrodo mieganti, bet jos neįmanoma pažadinti. 

Bridė tikrai gulėjo lovoje. Po antklode ryškėjo atsikišęs jos 
petys, plaukai buvo pasklidę ant pagalvės. 

Jis dvejojo. O gal ji dar negrįžo į kūną? Tada papurtė galvą. 
Dėl Dievo meilės, jis patiklus kvailys. Asmeniškai tyrinėdamas 
šitą keistą, mįslingą moterį jis nieku gyvu neturi leisti sau pati- 
kėti jos pasakojimais apie aistringus nuotykius. 

- Bride! — Jis švelniai papurtė ją už peties. Už jo stovinti 
Debora Vilkins perkreipė lūpas. 

- Bride, atsibusk. — Jis kalbėjo beveik pašnibždomis. 

Akimirką atrodė, kad ji neatsilieps, bet ji iš lėto atsimerkė ir 
įsispoksojo į jį. Tik po kelių akimirkų jis pamatė, kad ji atpažino 
jį ir šypsosi. 

- Daktare Fernesai. 

- Sveika, Bride. - Jis pasisuko. - Ačiū, slauge. Galite eiti. 

Slaugė Vilkins dėbsojo į jį ir akimirką jos žvilgsnyje jis pa- 
matė priešiškumą, tada ji nusisuko ir supykusi nužingsniavo per 
palatą, kurioje dauguma ligonių jau miegojo. Jis palaukė, kol ji 
uždarė duris, ir atsigręžė į Bridę. 

— Pameni, mes kalbėjomės apie tavo lankymąsi pas daktarą 
Kreigą. 


Ji linktelėjo. Jis pastebėjo vylių jos akyse, kai ji vertėsi ant 
nugaros, kad galėtų žiūrėti tiesiai į jį. Taip pat pastebėjo, kad ji 
susiraukė. 

- Kas yra, Bride? Tau skauda? 

Akimirką jam atrodė, kad ji atsakys neigiamai, bet ji tik trūk- 
telėjo petimi. 

— Man skauda petį. 

— Galiu apžiūrėti? — Jis palaukė, kol ji linktelės sutikdama, 
tada atsargiai atklojo ją. Ji gulėjo apsirengusi, ant suknelės ma- 
tėsi kraujo dėmės. - Bride, tu įsipjovei. - Apimtas visiško nerea- 
lumo jausmo, jis atlenkė suknelės apykaklę ir pamatė gilią durti- 
nę žaizdą. - Iurėsime išvalyti, žaizda atrodo gili. - Jis dirstelėjo 
jai į veidą. — Kaip tai atsitiko? 

Jis buvo pasirengęs išgirsti jos išsisukinėjimus, todėl nustebo, 
kai ji nedvejodama pareiškė: 

- Tai A-damo moteris. Džeinė. Ji smeigė man mažyčiu pei- 
liuku, kurį laikė ant stalelio. — Ji pašiepiamai purkštelėjo. — 
Kvailas ginklas, tinka tik vaikams. Bet ji man sukliudė. Būčiau 
ją nužudžiusi. A-damui iš jos nieko gera. Visiškai nieko. Jam 
ten reikia manęs. 

Aiveras Fernesas giliai įkvėpė. Ši moteris gulėjo užrakinta pa- 
latoje. Ji niekur nebuvo, tikrai ne už kelių mylių Sent Olbanse. 

Kai paliko ją ne itin švelnioms Deboros Vilkins rankoms už- 
siūti žaizdą ir paruošti miegui, jis grįžo į savo kabinetą, uždegė 
šviesą, uždarė duris ir atsisėdęs prie stalo prisitraukė telefoną. 
Kai pokalbis su Džeine Kreig baigėsi, jis ilgai sėdėjo ir nemirksė- 
damas spoksojo į tuščią užrašų knygos lapą mėgindamas suvokti 
tai, ką išgirdo. Kiekviena racionalaus proto dalelė priešinosi jo 
matytam įrodymui. Tai neįmanoma. Jokiomis aplinkybėmis ir 
nieku gyvu neįmanoma, kad Džeinė Kreig būtų smeigusi Bridei 
nagų dilde. Arba kad Bridė būtų galėjusi pavirsti kate. „Iu šeri 
jauną šėtoną rainos katės pavidalu.“ Iš atminties gelmių staiga 

išplaukė šie Kongrivo žodžiai. Jis nusipurtė ir suraukė kaktą. Jis 
nepaklausė jos apie katę. Akimirką padvejojęs atsistojo. 

Palatoje vėl buvo tamsu, bet ji nemiegojo, gulėjo paskleidusi 
ant pagalvės plaukus, tamponas buvo prilipdytas jai prie peties, 
akys įsmeigtos į lubas. 

- Kaip tavo petys? 

- Jau geriau. Bet slaugė Vilkins prasta žiniuonė. Ji per daug 
šiurkšti. | 

Aiveras linktelėjo. Jis nuvijo staiga atėjusią mintį, kad nenorėtų 
atsidurti Deboros vietoje, jei ši per daug susipriešins su Bride. Jis 
šiek tiek atitraukė užuolaidą ir atsisėdo ant kėdės šalia Bridės. 

— Norėjau paklausinėti tavęs daugiau apie tai, kaip tu keliauji, 
pasakė švelniai. — Ar jautiesi pavargusi, ar galėsi pasikalbėti? 

Smagu, kad jai patinka kalbėtis su juo, ji be išlygų dalinasi su 
juo savo mintimis ir, regis, didžiuojasi jomis. 

Ji nusišypsojo ir pasikėlė ant alkūnės. 

- Galėsiu. Aš nepavargau. Kai grįžtu iš kelionės, esu kupina 
gyvybės. Kaip slaugė Vilkins ją vadina? Energija. - Ji mįslingai 
nusišypsojo. — Norit sužinoti, kaip aš tai darau? 

Jis tyliai nusijuokė. 

- Tikrai noriu. Mano akimis žiūrint, tu darai stebuklą. - Ji 
atrodė patenkinta, kaip katė, ir jis beveik girdėjo ją murkiant. Jį 
nukrėtė šiurpas. Tai priminė jam, ko jis atėjo paklausti. — Bride, 
ar tu kada nors apsimeti kate? 

Jos akys sužibo. 

- Žinoma. Bet nesakyčiau, kad apsimetu. Aš pasiverčiu kate, 
kad greičiau judėčiau. Mano šeimai katės šventos. Mes naudo- 
jame jų galią, jų sumanumą. Tai pirmas dalykas, ko išmokau 
pas Broikaną dar vaikystėje. Ar tiki, kad galiu pakeisti savo 
kūno formą? 

Vėl sublizgusios akys ir pašaipėlė žvilgsnyje padėjo jam at- 
sitokėti. 

— Nežinau, kuo tikėti, Bride. 

Ji linktelėjo. 

- Išklausiau daug žmonių nuo tada, kai atvykau į jūsų pasau- 
lį, - tarė ji staiga labai surimtėjusi. — Jūs nebemokate šitų dalykų. 
Netikite jais. Jūs tai vadinate pavidalo keitimu. Kai įeini į kito 
padaro kūną. Pasiskolini jo galias ir jo sumanumą. Naudoji jo 
atmintį, jo jėgą. Naudoji, kai slapstaisi, keliauji ir stebi. Mano 
šalyje žmonės tiki, kad asmuo, kurį jūs vadinate druidu, visa tai 
gali daryti, o mane mokė būti poete ir druide. 

— Druide! - Dabar jis viską suprato. - Tu esi druidė? 

- Žinoma. - Ji atsirėmė į pagalvę ir atsiduso. 

Slėpdamas šypseną jis vos sulaikė norą ištiesti ranką ir nu- 
braukti plaukus jai nuo veido. 

- Bride, jei neprieštarausi, leisk paklausti, kiek tau metų? — 
Žinoma, to jis dažnai klausdavo ir anksčiau, bet suprantamo 
atsakymo negavo. 

Kaip ir anksčiau, ji tik gūžtelėjo pečiais. 

— Negaliu prisiminti. 

Jam atrodė, kad jos atmintis nepaprastai atranki. Jis nuspren- 
dė būti šiurkštus. 

- Daktaras Kreigas mano, kad tau turėtų būti apie keturias- 
dešimt. 

— Daktaras Kreigas? — Jos akys sužibo. — Kalbėjotės su 
A-damu? 

Dabar buvo jo eilė gūžtelėti. 

— Nežinau, ar su tuo. Jis sakė kadaise pažinojęs Bridę, bet jai 
dabar turėtų būti apie keturiasdešimt, o tau nė iš tolo tiek nėra, 
ar ne? - Jis dirstelėjo į ją. Nustebo nematydamas pasipiktinimo. 
Jo pasakytų žodžių esmė jos nepalietė. Ji tik atkakliai klausinėjo 
apie Adamą Kreigą. 

— Tai jis. Jis mane pažinojo. Jis atvažiuos manęs aplankyti, nes 
jau žino, kur aš esu. Jis atvažiuos. 

Jis papurtė galvą. 

— Nežinau, Bride. - Nieko neišėjo. Nesueina galai. Atsidusęs 
jis atsistojo. — Kada nors tu man parodysi, kaip keliauji, Bride. 
Ne dabar. Tu pavargusi. Turi miegoti. Rytoj vėl pasikalbėsim. — 
Jis nutilo tikėdamasis, kad ji ims ginčytis. 

Ji tik nusišypsojo ir nusigręžė nuo jo. 

Jis palaukė akimirką ir ištrepseno ant pirštų galų. 

Vėliau tą pat vakarą paskambino Adamas Kreigas. Vyrai kalbė- 
josi dvidešimt minučių. Prieš padėdami ragelius sutarė kuo grei- 
čiau susitikti. O dabar Aiveras Fernesas jau rytoj rytą nuvyks į 
Londono centrą, aplankys Foyles knygynus ir ten nusipirks visas, 
kiek tik ras, knygas apie okultizmą ir druidus. 

Kitą vakarą, stovėdamas stotyje su keliomis knygomis portfe- 
lyje, laukdamas traukinio, kuris nuveš jį į šiaurinį priemiestį, jis 
dirstelėjo į nusipirktą Evening News laikraštį. Antraštė antrame 
puslapyje buvo glausta: Rasta nužudyta ligoninės slaugė. Proto ne- 
galios pacientė pabėgo. Jis užsimerkė. Dieve, maldauju, tik ne tai. 


Doyliktas skyanius 


- Atleiskit, pareigūne, nemanau, kad galėčiau dar kuo nors 
padėti. - Adamo rankos buvo sunertos ant kelių už stalo. - Kaip 
jau sakiau, Bridė, kurią pažinojau prieš karą, buvo mano ben- 
draamžė. - Jis nutilo jausdamas, kaip policininkas nužvelgia jo 
žilstančius plaukus, sukritusį, pavargus; veidą, akinius, gulin- 
čius priešais ant užrašų knygos. - Ji negali būti tas pats asmuo. 

- Ir jūs įsitikinęs, kad nematėte jos? - Inspektorius Tomas at- 
rodė šiek tiek įtarus. Įvykio ryšys su daktaru Adamu Kreigu 
nėra paprastas. Inspektorius jau kalbėjosi su ponia Kreig, ji irgi 
atrodė taip, lyg kažką slėptų. 

Adamas papurtė galvą. 

- Galiu tik spėti, kaip sakiau daktarui Fernesui ir jums, kad 
šita Bridė gali būti mano Bridės duktė. Bet galiu jus patikinti, 
kad čia ji nebuvo atėjusi. — Jis vengė to vyro žvilgsnio. 

- Daktare Kreigai, kodėl jaučiu, kad nesakote man visko? — 
"Tomas atsiduso. - Netikiu, kad norėtumėt apsaugoti tokį pavojin- 
gą asmenį kaip ji. Mes išplatinome įspėjimą nesiartinti prie jos. 

- Jei pamatysiu ją, pranešiu, pažadu. - Giliai įkvėpęs, Adamas 
atsistojo tikėdamasis, kad pareigūnas supras tai kaip ženklą už- 
baigti apklausą. Jie kalbėjosi jau ilgiau negu valandą. 

Sekė pauzė, inspektorius Tomas atidžiai tyrinėjo jo veidą ir 
galiausiai atsidusęs pakilo nuo kėdės. 

- Gerai, daktare. Praneškite man, jei ką prisiminsite. Gal 
man prireiks vėl ateiti pas jus pasikalbėti, bet kol kas tikriausiai 
nereikia kartoti, kad būtumėte atsargūs. Daktaras Fernesas įsi- 
tikinęs, kad ji važiuos čionai. 

Adamas palaukė, kol anonimiškas juodas automobilis išvažia- 
vo pro vartus, tada paskambino Aiverui Fernesui. 

— Ar parodėte jiems savo užrašus? Minėjote katę? 

- Stebiuosi, kad klausiate. 

T4 akimirką asmeniniai Aivero užrašai apie Bridę gulėjo 
portfelyje priešais jį. Dėl vieno dalyko jis neabejoja. Jie neliks 
šioje ligoninės bylų komodoje. Tai konfidencialūs užrašai apie 
pacientę. Kita vertus, jis nebedrįstų pakelti akių viešumoje, jei 
paaiškėtų, kad jis pradėjo beveik tikėti kai kuriomis jos istorijo- 
mis apie pavidalo keitimą ir keliavimą laike. 

— Klausykit, bičiuli, turbūt neprivalau sakyti, kad saugotumė- 
tės. Ji pavojinga. Dėl to abejonių nėra. | 

- Ar jūs įsitikinęs, - Adamas spoksojo į sodą beveik tikėda- 
masis bet kurią akimirką pamatyti katę, - kad nežinote, kur ji? 

- Visiškai įsitikinęs, - Aiveras užsegė portfelį. — Ji tikrai dingo. 


Kurį laiką, nužudžiusi Deborą Vilkins, ji jautėsi pakili. Triumfas 
atsikračius moters su jos niekingomis žiaurybėmis ir žemesniu 
protu, ir tekančio kraujo sukeltas energijos antplūdis suteikė jai 
Jėgų išeiti iš ligoninės - apsisupti neregimumo apsiaustu ir išeiti 
pro vartus, kai tie atsivėrė įvažiuojančiam sunkvežimiui, paėjėti 
gatve, pasukti už kampo ir dingti iš akių. Ji nešėsi tik savo mai- 
šelį. Jame tebebuvo peilis popieriui pjaustyti, šukutės, pudrinė 
ir viena Adamo rankogalių sąsaga. Ji ilgai ėjo suprasdama, kad 
žmonės, pradėję pastebėti ją, atpažins pagal bjaurią suknelę, ku- 
ria ji vilki. Reikia susirasti kitus drabužius, ir tai pasirodė lengva. 
Ji pamatė visą jų rinkinį, šokantį vėjuje ant džiovinimo virvės. 
Name tuščia, sodas gražus ir vienišas. Ji išsirinko suknelę, nėri- 

niuotą apatinį sijoną, apatinius drabužius ir du vilnonius megz- 
tinius — vieną vilkėti, kitą neštis ant rankos. Ji paslėpė mėlynąją 
suknelę ir bjaurius ligoninės apatinius drabužius sodo komposto 
krūvoje, sukalbėjo padėkos ir palaiminimo maldelę savininkei ir 
išėjo pro vartus. Niekas jos nematė, apie vagystę buvo pranešta 
tik kitą dieną, bet tuo metu Bridė jau buvo už mylių. 

Ligoninėje energiją jai palaikė pyktis ir nusivylimas. Dabar, 
kai palengvėjimas ir susijaudinimas atslūgo, jėgos pradėjo blėsti. 
Du kartus ji sustojo pailsėti, o antrąjį kartą galvoje atsirado keis- 
tas burzgimas, sukėlęs jai nuojautą. Ji sunkiai atsistojo. Reikia 
rasti saugią vietą pasislėpti, kur galėtų susikaupti, kur galėtų 
kovoti su demonais, besitelkiančiais ją įveikti, o jiems vadovauja 
Broikanas. Ji nebeleis, kad tai įvyktų viešumoje. Pagaliau ji pasi- 
mokė. Kai svetimi žmonės aptinka tave transo būsenos, jie tuo- 
jau pat gabena tave į ligoninę, o ligoninėje nesupranta, kas tau 
atsitiko, ir jei nesužino, kas tu esi, kas tavo šeima, koks adresas, 
apšaukia tave pamišėle. Tie A-damo kolegos labai primityviai 
vertina žmogaus proto galias. Jie neturi supratimo, kaip viskas 
daroma. Jie šventąjį meną nurašo vaizduotei, nors, kaip ji įtarė, 
Aiveras Fernesas jau pradėjo suprasti. 

Jai liūdna, kad teko jį palikti. Tas vyras jai patiko savo geru- 
mu ir pastangomis suprasti. Šalia jo ji jautėsi saugi. Bet Debora 
Vilkins viską gadino nesibaigiančiu šiurkštumu, o paskutinę 
dieną ir pykčiu, grasinimu vėl suleisti Bridei vaistų, nuo kurių ji 
miega. Prisiminus akys kiek susiaurėjo, bet vaizdas jau nyko. Ta 
moteris nesvarbi, kaip anuomet nesvarbi buvo Džinė Beron, ir 
jai nebus suteikta garbė likti Bridės atmintyje. 

Versdama save judėti, Bridė pasuko už gatvės kampo ir pa- 
matė stotyje stovintį autobusą. Ji priėjo prie jo ir įlipo. Autobuse 
buvo tuščia, vairuotojas ir konduktorius atsirėmę į sieną ramiai 
rūkė malonioje pavasario saulėkaitoje laukdami autobuso iš- 
vykimo laiko. Palypėjusi laipteliais ji nuėjo į patį priekį. Tada 

vėl apsisiautė neregimybe — tai vienas iš paprasčiausių triukų, 
kurių juos mokė Kreig Fadreige. Kai keleiviai sulipo ir vairuo- 
tojas atsisėdo prie vairo, jos niekas nekliudė. Šį kartą keleiviai 
mėgstamiausių vietų priekyje neužėmė ir ji liko viena. Kai atsi- 
stojusi nuėjo per visą autobusą ir nulipo laipteliais, konduktorius 
dar nebuvo paėmęs iš jos pinigų už kelionę. Jei vėliau keleivių 
paklaustų, jie tikriausiai atsakytų — taip, prisimenam kažkokią 
moterį, sėdėjusią priekyje, bet jie nesugebėtų pasakyti, kaip ji 
atrodė ir kada išlipo. 

Ji nusprendė išlipti tada, kai autobusas išsuks iš judrių gatvių 
į laukus ir pradės važiuoti į kelionės tikslą — nedidelį kaimą už 
dešimties mylių į šiaurę nuo Londono. Jai stovint ant laiptų, au- 
tobusas stabtelėjo vienišoje stotelėje. Ji iššoko, o po kelių sekun- 
džių autobusas jau važiavo tolyn vairuotojui stebintis, kam jis iš 
viso sustojo, jei niekas stotelėje nelaukė ir niekas neskambino 
prašydamas išleisti. 

Ji valandėlę pastovėjo dairydamasi, tada nuėjo prie vartų, at- 
siveriančių į pievą. Priešais ją vakaro šviesoje švelniai kilo žolė, 
ir ji žengė lengvesniu žingsniu, laiminga ištrūkusi iš klaustrofo- 
biškų gatvių. Pievoje ganėsi juodmargės karvės, jos nekreipė į ją 
dėmesio, tik viena ar dvi pakėlė galvas ir stebėjo gležną, neryš- 
kią figūrą, einančią pro šalį. 

Išeidama iš pievos, ji perlipo per kopynę ir atsidūrė mažame 
miškelyje. Darėsi šalta, o netrukus ir sutems. Šalčio ji nebijo. Jei 
prireiks, ji nueis ir įsitaisys prie karvių; jos sušildys ją ir supras, 
kam jai jų reikia, bet vien šilumos per maža. Jai reikia vietos, kur 
ji galėtų galvoti ir medituoti viena, kur galėtų sustiprinti savo 
ketinimą likti tame laike ir toje vietoje, kur ji nori būti, ir kur 
galėtų atmušti Broikano puolimus. 

Ji susirado vietelę mažoje pašiūrėje, kurią po šimtamečio 4žuo- 
lo šakomis aną vasarą buvo susirentę kažkokie vaikai. Akimirką 
ji pastovėjo tyliai, mintimis čiuopdama medį, jausdama jo ener- 

giją, prašydama jo jėgos ir malonės, tada patenkinta įlindo į pa- 
šiūrę. Vaikai joje buvo palikę tik didelę sausų lapų krūvą, suneš- 
tą Žaidimui, dabar apgyventą ir atsiduodančią smulkiais miško 
gyvūnais, bet vis tiek teikiančią nuošalumą. Pašiūrėje dar buvo 
sena keptuvė, sulūžusi kėdė ir arbatinis. 

Ji nuėjo prie galvijų lovio atsinešti vandens ir lengvai užsikū- 
rė laužą, jausdama didžiulį malonumą, dirbo paprastus darbus: 
įžiebė ugnį surūdijusia vinim brūkštelėjusi į akmenį, sulaužė 
kėdę malkoms, pasitaisė guolį nakčiai, prisirinko jaunų ūglių 
ir šaknų sriubai, darė viską taip, kaip jau seniai nebuvo dariusi 
ir ką uždara ligoninės atmosfera buvo iš jos atėmusi, nes viskas 
būdavo padaryta už ją. Pilve jautė šiltą maistą, medžių tamsa 
gaubė ją kaip antklodė, ji atsisėdo prie lauželio ir susikaupė 
grįžti namo. 


Ji jautė, kad Broikano ten nėra. Negaišo svarstydama kodėl, ne- 
mėgino pajusti to kito vyro iš A-damo laiko, kuris taip pat ieš- 
ko jos dėdės. Suspaustais vokais ji mintyse ieškojo tako ir tada, 
suradusi, stryktelėjo gilyn į save ir šitaip atsidūrė prie kalvos 
šlaito Škotijoje, kur prieš daugelį metų buvo atsisakiusi įprasto 
gyvenimo dėl dvidešimtojo amžiaus mokinio. 

"Trobelėje buvo tuščia. Nesimatė nei motinos, nei Gartneito, 
ant akmens nebuvo iškalta naujų ženklų. Ji ilgai stovėjo prie 
puikiojo kryžiaus, žiūrėdama į kalno šlaitą, plaukuose jausda- 
ma vėją, giliai kvėpdama šaltą, aromatingą orą, sklindantį nuo 
senų pušų. Mintyse ji šaukė motiną - atsargiai, kad neišgirstų 
Broikanas, — žinodama, kad ji išgirs. 

Bet niekas neatėjo. Aidžių kalvų tyla buvo begalinė. 

Išsigandusi ji uždėjo rankas ant akmens, mėgindama pajusti 
jo galią. Bet energija buvo dingusi. Žemė miegojo. Ji ir vėl įstri- 
go namuose, ant Škotijos kalvų. 

Mažame miškelyje Hertfordšyre ugnis išblėso ir užgeso. 
Arbatinis nuvirto į pelenus, beveik tuojau pat ant jo užpleveno 
lapai ir pridengė. Ir jeigu kas kada matė, kaip iš savo urvelio 
ropščiasi barsukai ir ryžtingai trepsena takeliu į pievą, tai jų jau 
seniai nebėra ir miškelis paliktas tuščias. 


Džeinė susikaupusi spoksojo į dubenėlį dribsnių stovintį prie- 
šais. Tylą prie stalo nutraukdavo tik mėlyngurklės čiulbėjimas 
aukštai medyje sode, sklindantis pro atvirą valgomojo langą, o 
Adamas sklaidė šiugždančius Times lapus. Džeinė dirstelėjo į 
Kalemą. Hardingai buvo atsiuntę sėkmės palinkėjimo atviruką, 
jis perskaitė jį ir numetė šalia lėkštės tarsi apimtas nevilties. Jis 
nieko nevalgė, tik išgėrė antrą puodelį kavos, greta atsivertęs 
matematikos vadovėlį; bent kartą Adamas nepadarė pastabos 
apie skaitymo valgant žalą. Džeinė pasiūlė kiaušinį, skrebutį 
arba avižinių bandelių su medum, bet veltui; nesveikai išblyš- 
kęs Kalemas pratrūko šaukti, kad jeigu ji vers jį valgyti, jis su- 
sivems į lėkštę. 

Adamas pagaliau sulankstė laikraštį ir atsiduso. Jis dirstelėjo 
į sūnų ir šyptelėjo. 

— Viskas gerai, vaikine? Eisim? 

Jis buvo žadėjęs per egzaminus vežioti Kalemą į mokyklą, kad 
šiam nereikėtų baimintis pavėluoti į autobusą. 

Kalemas linktelėjo. Jis atsistojo, padvejojo ir puolė iš kambario. 

- Vargšas vaikas. Dar nemačiau jo tokio įsitempusio. 

- Jam nėra ko nerimauti. Daktaras Pasmoras sakė, kad jis len- 
gvai išlaikys egzaminus. - Džeinė irgi atsistojo ir pradėjo rinkti 
lėkštes, kai suskambo telefonas. Adamas nuėjo į kabinetą atsi- 
liepti. Po kelių minučių grįžo. 

- Skambina Kalemui. Džulė. Tikriausiai nori palinkėti jam 
sėkmės. Ta mergina galėtų duoti jam ramybę bent šias kelias 
savaites. 

Jis nuėjo pakviesti sūnaus iš tualeto, kur šis stovėjo svars- 
tydamas, ar tuoj susivems. Matydamas, kaip vaikinas dingsta 
kabinete, Adamas palingavo galvą. Paniuręs jis paėmė laikraštį 
žinojo, kad per dieną nepažvelgs į jį, o ir Džeinė nepatenkinta, 
kai reikia laukti, kol galės paskaityti Adamui grįžus namo. 

- Eikime, Kalemai, - pašaukė jis per petį. 

Stojo tyla. Kai Kalemas įėjo, jis atrodė priblokštas. 

- Kas yra? —- Džeinė dirstelėjo į jį ir pamatė jo veidą. - Kas 
atsitiko? 

— Džulė. - Jis susmuko ant kėdės ir susiėmė galvą rankomis. 

— Kas Džulei atsitiko? — Džeinė dirstelėjo į vyrą. 

Kalemas purtė galvą. Pakėlęs akis, prisivertė pažiūrėti į tėvą. 

- Ji nėščia. 

— Ką? - Adamą ištikęs šokas buvo akivaizdus. 

— Džulė nėščia. - Vaikino rankos drebėjo. 

- Ir ji išsirinko laiką pranešti tau šiandien? Likus pusvalan- 
džiui iki svarbiausių gyvenime egzaminų? — Adamas negalėjo 
patikėti. 

- Ji pamiršo apie mano egzaminus, tėti. Jai išgaravo iš gal- 
vos. - Kalemas nusiminęs trynė veidą delnų kraštais. —- O, šūdas! 
Šūdas, šūdas, šūdas! - Jis vos neverkė. 

Džeinė dirstelėjo ; Adamą. Giliai įkvėpusi, ji priėjo prie Ka- 
lemo ir apkabino ranka per pečius. 

— Tu teisus, šūdas, - pasakė ji tvirtai, ir žodis nuskambėjo dar 
skandalingiau, nes jį ištarė Džeinė. - Bet šiandien nereikia dėl 
to nerimauti. Važiuok į mokyklą, Kalemai, ir susikaupk egza- 
minams. Šią akimirką tai svarbiausia. - Ji stipriai spūstelėjo jam 
petį, kai jis žiojosi prieštarauti. — Taip, taip. Džulė palauks. Ar 
Liza žino? Vėliau aš su ja pasikalbėsiu. Prašau tavęs, brangusis. 
Neleisk, kad ši žinia tave sutrikdytų. Kad ir kas bus, kad ir ką 
judu su Džule nuspręsite, egzaminai turi būti išlaikyti, tu tai 

žinai. Kol kas išmesk ją iš galvos. Žinau, sunku. Tikras praga- 
ras, bet mes ką nors sugalvosime, tu žinai, kad taip bus. Aš tik 
džiaugiuosi, kad tu mums pasakei. - Ji suprato, kad jis neketino 
sakyti. Išplepėjo nepagalvojęs, ir todėl ji sukalbėjo trumpą pa- 
dėkos maldelę. - Paskubėk, širdele. Susirink daiktus. Adamai, 
automobilis paruoštas? - Jie abudu sėdėjo kaip mietą prariję, tad 
jai teko išjudinti juos veikti. 

Kai Kalemas atsistojo ir ėjo iš kambario, ji čiupo Adamą už 
rankos. 

- Nedrįsk užsipulti jo pakeliui į mokyklą, girdi? Kad ir ką 
manai, £ad ir ką manai! Neišsiliek ant jo! 

Adamas papurtė galvą. 

— Nesu visiškas kvailys, Džeine. — Jis netikėtai pakedeno jos 
plaukus ir pasiduodamas gūžtelėjo pečiais. — Šita žebenkštis. 
Visada žinojau, kad ji jam netinka. Kvaila, kvaila mergiūkštė. 
Išsirinko laiką skambinti! Ar įmanoma būti savanaudiškesnei? 

— Aš paskambinsiu Lizai. Ką nors sugalvosime. - Ji pasistiebė 
ir pabučiavo jį. - Na, vežk jį į mokyklą. Ir tegu išlipa jausdama- 
sis gerai. 

Jiems išvažiavus, Džeinė atsisėdo prie nenukraustyto sta- 
lo ir pasisiekė kavinuką, jame liko puodelis juodos kavos. 
Siurbčiodama ji žiūrėjo pro langą į pievutę. Mėlyngurklė liovėsi 
giedoti, nutūpė į savo mėgstamą vietelę ant didelio akmens prie 
rožyno ir ten kapojo sraigę. Džeinė nenoromis krūptelėjo stebė- 
dama, kaip nuosekliai paukštis pramušė kiautą ir viduje susirado 
minkštą kūną. 

Suprantama, aborto nebus. Juk vaikai jau pareiškė apie savo 
ketinimą vieną dieną susituokti. Ne tokia jau nelaimė. Jei tik 
Kalemas gaus gerus pažymius, jis galės stoti į universitetą, kaip 
numatyta, o Džulė išvažiuotų su juo. Ne idealus atvejis, toli gra- 
žu, bet Adamas ir Filipas galėtų juos paremti. Tiesą sakant, ji 
čia nemato didelių keblumų. 

Ji sunkiai atsistojo ir nuėjo į kabinetą. Atsisėdusi ant suka- 
mosios Adamo kėdės, prisitraukė telefoną ir surinko sodybos 
numerį. Liza atsiliepė po trečio skambučio, vadinasi, buvo vir- 
tuvėje. Stivensonai nepasivargino pastatyti aparatus kituose 
kambariuose. 

— Jis jums pasakė? - Jos balsas skambėjo gan linksmai. 

- Jis mums pasakė. Kaip ji? 

— Ją pykina. 

- Vargšė Džulė. - Džeinė nepajėgė užgniaužti šaltuko balse. 

Liza jį išgirdo. 

— Džeine, suprantu. Mes jaučiame tą patį. Bet juk jie ketino 
vieną dieną tuoktis. Suprantu, jie kiek per jauni, bet šiais laikais 
jie viską daro jauni. 

- Gali būti, Liza. - Džeinė giliai įkvėpė norėdama susitvar- 
dyti. - Bet šiandien Kalemui pirmas A lygio matematikos egza- 
minas. Džulė paskambino prieš pat jam išeinant. Vaikinas išva- 
žiavo į mokyklą visiškai priblokštas. Ar ji negalėjo paskambinti 
tinkamesniu metu? 

Stojo trumpa tyla. 

- Dieve, Džeine, labai apgailestauju, tikrai. Perduok jam, kad 
nesirūpintų. Viskas susitvarkys. Kaip nors. Šįvakar norėsiu pasi- 
kalbėti su Adamu. - Sekė trumputė pauzė. - Galiu lažintis, kad 
jis triukšmavo. 

Džeinė galėjo ir neatsakyti. 

— Taip ir maniau. Jam atrodo, kad Džulė intelektu neprilygsta 
jo brangiajam sūneliui, tiesa? Aš su juo pakalbėsiu. Ir pasakyk 
Kalemui, kad apgailestauju dėl skambučio prieš egzaminą, ne- 
susipratau, kad jie jau prasideda. Palinkėk jam sėkmės nuo mūsų 
visų ir pasakyk, kad mes jį palaikome. 

Džeinė grįžo prie pusryčių stalo, paėmė puodelį ir siekė laik- 
raščio, kurį Adamas skubėdamas bent kartą paliko šalia lėkš- 
tės. Išlankstydama ji dirstelėjo į pirmą puslapį ir vertė toliau 

ieškodama naujienų. Žinutė buvo tokia trumpa, kad Adamas 
tikriausiai praleido ją versdamas laikraštį. Ji taip pat vos nepra- 
leido. Dingusios psichinės ligonės, žinomos Bridės vardu, įtariamos 
susijus su paslaptinga Vilkins žmogžudyste, paieškos vakar persi- 
kėlė į grafystes aplink Londoną, kai moteris, atitinkanti dingu- 
sios ligonės aprašymą, buvo pastebėta netoli Sent Olbanso. Slaugė 
Debora Vilkins buvo rasta nudurta į širdį psichiatrinėje ligoninėje 
šiaurinėje Londono dalyje, kur Bridė buvo gydoma kelerius metus. 
Psichiatras daktaras Aiveras Fernesas pakartojo savo įspėjimą ne- 
siartinti prie pabėgėlės. 

Džeinė staiga suvokė, kad jai užsmaugė gerklę. Čia tikriau- 
siai sutapimas. Gal tai visai ne ji? Ji vėl ėmė žiūrėti į sodą, akys 
savaime nukrypo į akmenį. Mėlyngurklė nuskrido, palikusi iš- 
barstytus permatomus kiauto gabalėlius, vienintelį sraigės eg- 
zistavimo pėdsaką. 

Kai ji paskambino, Adamas dar nebuvo pakvietęs pirmojo 
paciento. 

- Kaip jis nuvažiavo į mokyklą? - Ji nuslopino norą uždaryti 
sodo duris. 

— Nuvažiavęs dar turėjo laiko. Pasijuto geriau, atsidūręs tarp 
draugų. - Adamas sėdėjo prie rašomojo stalo ir spoksojo į erdvę. 

— Tu jo neužsipuolei? 

- Žinoma, ne. - Jo balse pasigirdo irzli gaidelė. 

— Kalbėjau su Liza. 

- Ką ji apie tai mano? 

- Tą patį, ką ir mes. Nors įtariu, kad ji kažkaip patenkinta. 

— Patenkinta? — Adamas kalbėjo negalėdamas patikėti. - Dėl 
Dievo meilės, ką ta moteriškė sau mano? Ji patenkinta. 

- Šįvakar ji tau paskambins. - Bent kartą Džeinė džiaugėsi, 
kad tie du kalbėsis asmeniškai, nes dėl tokių pokalbių ji visa- 
da jaučiasi atstumta ir pavydi jiems. Šis pokalbis jai nerūpės. — 
Klausyk, Adamai, — ji staiga pakeitė temą. — Nežinau, ar šįryt 

perskaitei laikraštyje, bet policija mano, kad Bridė buvo paste- 
bėta mūsų kraštuose. 
Stojo akimirkos tyla, tada pasigirdo vienas žodis: 

— Ką? 

- Atleisk, Adamai, bet pamaniau, kad turiu tave įspėti. 
Stebiuosi, kad policija nieko mums nepranešė. - Tą sekundę jis 
atrodė išsigandęs. - Būk atsargus, brangusis. — Džeinė spaudė 
ragelį taip, tarsi nuo to priklausytų jos gyvybė. 

- Tu taip pat. Užsidaryk langus, Džeine. 

Amuleto medelis, vis dar sulankstytas ir aplaužytas, kokį 
Džeinė jį surado, stovėjo ant naktinio stalelio tarp jų lovų, o 
krištolas buvo padėtas jo papėdėje. Ponia Fyling buvo du kartus 
nukėlusi jį ir siūlė išmesti, bet Džeinė užsispyrusi statė jį atgal, 
todėl dabar moteris tik šluostė dulkes ir dėjo jį į vietą, steng- 
damasi paslėpti už lempos, tarsi medelio buvimas žemintų jos 
nepriekaištingai sutvarkytą kambarį. Uždariusi stiklines duris, 
Džeinė užlipo į viršų ir atsisėdo ant lovos. Ji ištiesė ranką ir pač- 
mė medelį. Kvaila ir prietaringa manyti, kad mažas, aplūžęs si- 
dabro, emalės ir krištolo daikčiukas gali apsaugoti ją nuo Bridės. 
Bet lygiai taip pat buvo kvaila ir prietaringa manyti, kad Bridė 
gali patekti į jų namus taip, kaip patekdavo. Kelias akimirkas 
Džeinė sėdėjo žiūrėdama į papuošalą rankoje, tada švelniai pa- 
statė jį atgal, šį kartą pabrėžtinai stalelio priekyje. 


— Kaip egzaminas? 

Kalemas parvažiavo namo autobusu, nuėjo tiesiai prie šaldy- 
tuvo ir išsiėmė smailą sūrio gabalą. 

— Manau, kad neblogai. Susimoviau dėl vieno ar dviejų daly- 
kų. Kvailų dalykų. - Jis išsiėmė butelį apelsinų sulčių ir įsipylė 
stiklinę. - Geriau eisiu į viršų ir ruošiuos kitam egzaminui. 

— Darne, Kalemai. - Džeinė stovėjo tarp jo ir durų. - Turėtume 
pasikalbėti apie Džulę. 

Jis gūžtelėjo pečiais. 

— O ką kalbėti? Turbūt turėsime susituokti. 

— Negirdžiu entuziazmo. - Ji stengėsi kalbėti neutraliai. - Juk 
neseniai pykaisi su tėvu dėl sprendimo tuoktis kuo greičiau. 

Kalemas paniuro. 

- Taip. Aš vis dar noriu vesti ją. Tik norėjau pagyventi prieš 
įsikurdamas su ja. 

- Ir ji pastojo po to, kai jai tai pasakei? 

- Žinoma, ne. Tyčia ji to nedarytų. Tai būtų šantažas. Džulė 
taip niekada nepasielgtų. Ne, tai atsitiko tą savaitgalį, kai aš bu- 
vau... na, pabėgęs. Po to ginčo su tėčiu. - Jis garsiai atsiduso. 

- Juk nenori pasakyti, kad dėl to kaltas tėtis. 

— Ne. - Jis pamindžikavo 

- Tai tu nenori vesti. — Ji labai stengėsi, kad balsas skambėtų 
ramiai. 

Jis patraukė pečiais. 

- Teks. Negaliu apgauti Džulės. 

— Manau, kad negali. 

- Nebus taip blogai. — Staiga jis prakalbo viltingai. — Ji tokia 
linksma. Ir aš ją myliu. Gausiu kokį nors darbą... 

— Ne. - Džeinė sunėrė rankas. — Ne, to tau neprireiks. Vis tiek 
turėsi mokytis universitete, Kalemai. Mes rasim pinigų jums 
padėti. Rasim ir nedidelį butuką Edinburge. Dėl to nesirūpink. 

Savaitės ėjo, o jokių naujienų apie Bridę nebuvo. Po kelių pirmų- 
jų dienų Džeinė vėl palikdavo langus atvirus. Jiedu su Adamu 
nekalbėjo apie ją - Adamo mintys ta tema buvo subjektyvios, 
kaip ir jo pokalbis su Liza tą dieną, - ir Džeinė norėjo išstumti 
Bridę iš savo minčių kiek įmanoma toliau. Dabar jų dėmesį vis 
tiek visiškai užvaldė Kalemas ir Džuljetė. 

Kalemas išlaikė egzaminus, bet buvo neįmanoma jo įtikinti, 
kad rudenį pradėtų mokytis universitete. 

— Daugelis pasidaro metų pertrauką, tėti, — pasakė jis po tylių 
sutuoktuvių Hėjaus bažnyčioje tą liepą. 

Adamas bjaurėdamasis žiūrėjo į spalvingą sūnaus vestuvinį 
apdarą ir į savo akivaizdžiai nėščią marčią ir, nuėjęs į atokų so- 
dybos virtuvės kampą, susipylė į gerklę dvi dideles porcijas vis- 
kio — vieną po kitos. 

— Tik ne tada, jeigu jie ketina studijuoti mediciną, Kalemai, - 
pasakė jis suspaudęs lūpas. - Tik ne tada, jeigu jiems rūpi karje- 
ra. Tu studijuosi mažiausiai penkerius metus, o gal ir ilgiau, jei 
specializuosies. 

— Tuo svarbiau padaryti pertrauką ir pagyventi! - Džulė pa- 
ėmė Adamo ranką ir suspaudė. - Nebūkit toks burbeklis, dėde 
Adamai! 

Adamas jautė, kaip jam kyla pyktis. Šitas vaikas, gražus, kvai- 
las vaikas, taip anksti atėmė iš jo sūnų. Kodėl Kalemas negali 
būti toks tvirtas, koks buvo jis? Juk jis atsuko nugarą Bridei ir 
išvažiavo mokytis. 

Mintis apie Bridę jį dar labiau supykdė. Kur ji, ta moteris 
vaikas, tokia panaši į jo Bridę? Kodėl jie nieko nesužino? Ar 
ji tikrai nužudė slaugę ir pabėgo, o gal ją tik daro atpirkimo 
ožiu? Po to vienintelio pranešimo, kad ją pastebėjo netoli Sent 
Olbanso, daugiau negirdėti nė žodžio. Ji tarsi išnyko ore, kaip 
ir katė. Jis jau kelis mėnesius nemato katės ir, reikia prisipažinti, 
ilgisi jos! Dieve, kaip jis jos ilgisi! Jei nuo minties apie katę virp- 
telėjo oras, Adamas to nepastebėjo. 

— Nesikrimsk. 

Staiga jis suvokė, kad priešais jį stovi Liza. Ji atrodo nepapras- 
tai patraukliai, apsivilkusi rugiagėlių spalvos suknelę, o bažny- 
čioje buvo užsidėjusi didelę kaip ratas šiaudinę skrybėlę, tačiau 
grįžusi į sodybą apdengė ja vaisių dubenį ant virtuvės spintelės. 

- Ką sakei? 

- Nesikrimsk. Nors žinau, ką galvoji: kodėl ta bjauri mergiūkš- 
tė nuviliojo mano Kalemą nuo jo didžiosios karjeros. Tiesa? 

Jis nenoromis šyptelėjo. 

— Panašiai. 

- Ji to nedarė. Viskas vyko lygiosiomis iš abiejų pusių. Ir ji 
neketina jam kliudyti. Ji baisiausiai juo didžiuojasi. 

— Nors sukliudė jam gauti tokius pažymius, kokių jam reikia. 

— Ak, Adamai! — Liza pasipiktino. - Tu nežinai, ar jis būtų 
gavęs vien A įvertinimus. Juk jis išlaikė gerai. Gavo vietą medi- 
cinos fakultete. - Dėl Dievo meilės, nebūk toks nervingas senu- 
kas. Taip, taip, - nusišaipė ji. - Tu sensti. 


— Ar tikrai? — Jau vėliau Adamas stovėjo priešais veidrodį pa- 
lėpės miegamajame. — Ar aš senstu? 

- Žinoma, ne. - Džeinė jau gulėjo. Ji vilkėjo baltus medvil- 
ninius marškinius, apsiūtus nėriniais, tokius pat, kokius buvo 
apsivilkusi jų vestuvių naktį, ir kai Adamas atsisukęs žvilgterėjo 
įją, ji pasirodė jam nežemiškai graži. 

- Kas yra? Ko taip žiūri į mane? - Ji nusišypsojo. 

— O Dieve, moteriške, aš tavimi žaviuosi! - Jie jau seniai nesi- 
mylėjo, jau seniai jo nebetraukė prie jos, o dabar staiga jį užliejo 
panaši į aistrą banga. Jis priėjo ir atsisėdo šalia jos. Ištiesęs ranką, 
švelniai atrišo raištelį, laikantį naktinių marškinių apykaklę. — 
Regis, aš per daug išgėriau. 

— Kodėl taip manai? Ar dėl to, kad staiga prisiminei turįs 
žmoną? — Ji uždėjo rankas jam ant pečių ir prisitraukė jį, kad 
galėtų pabučiuoti. — Jie bus laimingi, Adamai, žinau, kad bus. 

Jis papurtė galvą ir prispaudė pirštą prie lūpų. 

— Nebekalbėkime apie juos. Jie išsirinko savo kelią. Tegu 
juo ir eina. — Dieve, aš kasdien vis labiau panašėju į savo tėvą. 
Nelinksma mintis. Jis prisitraukė Džeinę arčiau. — Ne tik jauni 

gali būti laimingi, - murmėjo jis. Kartu su aistra užgriuvo ir 
kaltės jausmas. — Atėjo mūsų laikas. Kodėl mums kur nors ne- 
išvažiavus? Dviese. — Jis nustūmė naktinius marškinius jai nuo 
pečių iki liemens. Jos krūtys tebėra tvirtos, pilvas plokščias. Jis 
prigludo burna prie spenelio ir švelniai suėmė dantimis girdė- 
damas, kaip ji aiktelėjo iš malonumo. Jis nekantriai paguldė ją 
ant pagalvių ir pradėjo graibyti kelnių užtrauktuko jausdamas, 
kaip ji glosto jam veidą, plaukus, pečius, atsega marškinius ir 
liečia krūtinę. 

- Ak, Adamai. - Jos murmėjimas dar labiau kaitino jį. - Taip, 
taip, prašau! 

Urzgimas prie lango buvo labai tylus, bet abu išgirdo ir su- 
stingo. Nė vienas nekrustelėjo, tada Adamas iš lėto atsisėdo ir 
atsigręžė į garsą. Iš pradžių jis nematė nieko. Kambaryje buvo 
tamsu, tik ant stalo kampe degė pritemdyta lempa. Palėpės 
kambaryje po stogu buvo taip karšta, kad jie paliko langą pla- 
čiai pravertą, gaudydami menkiausią kvapios nakties dvelk- 
telėjimą. Dvi naktinės plaštakės apsvaigusios blaškėsi aplink 
lempą, bet daugiau niekas kambaryje nejudėjo. Sulaikęs kvė- 
pavimą, jis spoksojo į drumstą tamsą jausdamas, kad Džeinė 
karštligiškai tempia marškinius ant krūtų, stengdamasi nepa- 
traukti į save dėmesio. 

Adamas labai iš lėto atsistojo. Jis užsimovė kelnes, užtraukė 
užtrauktuką ir žengė žingsnį nuo lovos. Kambarys buvo pilnas 
saldaus nakties kvapo. Virš kalvos linijos, didelėmis velsiškomis 
čerpėmis dengto stogo dešinėje, spindėjo kylantis mėnulis. Už jo 
nugaros Džeinė vėl įsitaisė ant pagalvių, jos akys įtemptai žiū- 
rėjo pro Adamą jam tyliai žengiant dar vieną žingsnį į priekį. 
Kambaryje buvo keistai tylu. Atrodė, kad išnyko net nakties gar- 
sai. Pelėda nusklendė pro kalvą į kitą slėnį, čia likę jaunesnieji 
svečiai, išrikiavę savo miegmaišius didžiuliame Lizos svirne, pa- 
galiau užmigo, o jų knarkimą slopino storos akmeninės sienos. 

—- Adamai! —- Džeinė sušnibždėjo beveik be garso. 

Jis mostelėjo jai už nugaros ranka ir žengė dar vieną žingsnį 
durų link. Jis jau siekė ranka jungiklio, kai jiedu vėl jį išgirdo, tą 
gomurinį urzgimą, sklindantį iš kažkur čia pat kambaryje. 

— O Dieve! - Džeinė užsiklojo iki smakro. - Kas tai? 

Adamas sugraibė jungiklį ir uždegė šviesą, tada, atsukęs nu- 
garą į duris, apžiūrėjo kambarį, dabar rausvai apšviestą lempos, 
kabančios prie sijos. Lova. Komoda. Viena pinta kėdė, gražus 
austas kilimėlis ant plačių ąžuolinių lentų ir mažas stalelis su 
Viktorijos laikų veidrodėliu, paverstas tualetiniu staleliu. Be tų 
daiktų, kambaryje dar buvo du lagaminai, atidaryti, gulintys 
ant grindų, Džeinės tvarkingas, tikra improvizuota komoda, 
dangtis atremtas į sieną, o Adamo lagamino dangtis guli ant 
grindų, drabužiai ir batai išmėtyti aplinkui, sudarydami sma- 
gią netvarką. Ant jo drabužių, viduryje, gulėjo katė ir stebėjo jį 
blizgančiomis auksinėmis akimis. 

— Adamai, tai ji! - Duslų Džeinės riksmą nutraukė piktas jo 
rankos mostas. 

— Mes to nežinome. Pagalvok, - murmėjo jis. — Ar ji galėjo 
įlipti čia per stogą? Ar įėjo į vidų anksčiau? Ar ji Lizos? - Staiga 
jis suvokė, kad dreba kaip lapas. 

-Ji tikrai ne Lizos. - Jos šnabždesys virto isterišku šnypšti- 
mu. - Ar tu neatpažįsti? Tai Bridė. 

- Jeigu tai Bridė, Džeine, tai katė netikra. — Jis prisivertė 
žengti arčiau. Katė nesujudėjo, tik uodegos galiukas vos paste- 
bimai krutėjo į šonus. — Tai jos vaizduotės padarinys. 

— Jos ar mūsų? - Džeinė pasitraukė į tolimąjį lovos galą ir klū- 
pėjo ten, prie krūtinės prispaudusi pagalvę. Katė jos tarsi ne- 
matė. Jos akys buvo įsmeigtos į Adamo veidą. - Man ji atrodo 
velniškai tikra. - Jos balsas drebėjo. 

- Bride. - Adamas nedrąsiai kreipėsi į gyvūną. - Bride, ar tai 
tu? Prašau tavęs, pasirodyk, kad galėtume pasikalbėti. 

Už jo nugaros Džeinė prapliupo isterišku juoku, įsikniaubusi 
į pagalvę. 

— Dabar išgirdau viską. „Bride, - mėgdžiojo ji jo balsą. - Pasi- 
rodyk, brangioji. Tu man labiau patinki ilgais plaukais.“ 

Katė apatiškai pasuko galvą ir įsistebeilijo į ją. Džeinė susi- 
gūžė ant pagalvių. 

— Po galais, ko tu sieki? - Adamas atsigręžė į ją. - Dėl Dievo 
meilės, Džeine, nebūk kvaila! Eikš, katyte. — Jis pasilenkė ir 
ištiesė ranką į katę. - Ateik. Ateik ir pasikalbėkim. 

Katė priėjo prie jo ir murkdama patrynė galvą į jo ranką. 

— Tai tik katė. Atklydusi nuo kalvų. — Jis lengviau atsidu- 
so ir nusijuokė. - Kokie mes kvaili. Ji tikrai mane nugąsdino! 
Pamaniau, kad Bridė tikrai sugeba pasiversti kate! Dabar jau 
mane reikės vežti į pamišėlių namus. — Jis pakasė katę už ausų ir 
pasilenkęs paėmė ant rankų. 

— Nenešk jos prie manęs! - Džeinė nulipo nuo lovos krašto 
ir nuėjo prie lango. Ji žiūrėjo į tamsą. — Ji tikriausiai įšoko nuo 
čerpių. Žiūrėk. Netoli. Kišk ją lauk ir nors kiek pamiegokime. - 
Jos balsas buvo įtemptas, kupinas baimės. 

— Negaliu jos ten iškelti, Džeine. Per aukštai. — Jis priėjo prie 
jos ir pažiūrėjo į lauką. Katė nepatenkinta sujudėjo jo rankose ir 
stryktelėjo ant lovos. 

Adamas nusijuokė. 

Ji žino, kur šilta ir jauku. 

— Neabejoju. - Džeinė kalbėjo tyliai. - Adamai, prašau tavęs. 
Atsikratyk jos. 

- Ji nieko blogo nedaro... 

- Atsikratyk jos! Arba atsikratai, arba aš nakvosiu kur nors kitur. 

Jis atsiduso. 

— Gerai. Palauk. Nunešiu ją į apačią ir išleisiu pro virtuvę. 

Jis pasilenkė paimti katės, bet toji buvo vikresnė. Sušnypštusi 
ji nėrė pro jo ranką ir stryktelėjo tiesiai Džeinei prie gerklės. 


303 


Surikusi Džeinė atsitrenkė į sieną, iš visų jėgų stengdamasi ap- 
siginti. Šokęs paskui katę, Adamas liko su sauja gaurų rankoje, 
o katė dingo. 

Durys už jų staiga atsivėrė. Pasirodė Liza, paskui ją Filipas. 

— Kas čia... - Pamatę kambarį, jiedu nutilo. - Jėzau saldžiau- 
sias, kas atsitiko? 

Filipas įėjo į vidų paskui žmoną ir nemirksėdamas dairėsi. 
Džeinė klūpojo kampe, naktiniai marškiniai kruvini, ji isteriš- 
kai raudojo. 

— Džeine. Džeine, kas čia buvo? Kas atsitiko? Brangiausias 
Dieve, Adamai, kas atsitiko? — Liza nutraukė nuo lovos apklotą 
ir apgaubė juo moters pečius. Džeinė nevaldomai drebėjo. 

- Čia buvo katė. - Priblokštas Adamas dar nepajėgė judėti. 

— Katė? - Filipas atsisuko ir Žiūrėjo į jį. 

— Ne šiaip katė! — šaukė Džeinė. — Tai ta prakeiktoji Bridė! 

Liza pažvelgė į Adamą. Jos veidas buvo išblyškęs. 

— Kur katė išėjo? 

Adamas gūžtelėjo pečiais. 

- Tikriausiai pro langą. Nežinau. 

- Eikime į apačią, visi. - Liza padėjo Džeinei atsistoti. - Filai, 
uždaryk langą. - Ji ištempė Džeinę iš kambario. - Eime. Viskas 
susitvarkys. Nuplausiu įdrėskimus. Adamai, ar atsivežei gydy- 
tojo lagaminėlį? Grįžkite į lovas... — Staiga ji suvokė, kad laiptų 
aikštelėje atsivėrė dar dvejos durys ir pro jas dirsčioja išsigandę 
vestuvių svečiai. - Nesijaudinkite. Į vidų įlindo viena iš sodybos 
kačių. Viskas jau sutvarkyta. Viskas valdoma. 

Po pusvalandžio Džeinės įdrėskimai buvo patepti antisepti- 
ku, ji pati, apvilkta ryškiu medvilniniu Lizos kimono, sėdėjo su 
visais prie virtuvės stalo ir siurbčiojo karštą pieną. Veidas tebe- 
buvo labai išblyškęs. 

- Tikriausiai sulaukėjusi katė, - galiausiai pasakė Filipas. - Žinau, 
kad jus visus yra apsėdusi mintis apie tą moterį, O gerasis senasis 

Merinas dar jus pakursto, bet juk taip nėra, ar ne? Negali būti! Dėl 
Dievo meilės! Jūs kalbate apie raganas, namų dvasias ir panašius 
dalykus. Ne, ne, ne! Aš tuo nepatikėsiu! Labai apgailestauju, kad ta 
bjaurybė įšoko pas jus pro langą, ir rytoj paieškosiu jos svirnuose su 
šautuvu rankose. Neleisime, kad toks gyvūnas puldinėtų žmones. 
Ji panašesnė į laukinę, o ne į sulaukėjusią katę, nors man neteko 
šiuose kraštuose girdėti apie jas. Maniau, kad jų čia nebeliko. 

— Nebeliko. — Liza nusipurtė. - Ji nebeištvėrė. Mes visi kartu, 
linksminamės, o ji irgi norėjo čia būti. Šalia Adamo. 

— Gražu. Galima pamanyti, kad dabar aš esu pirmoji jos žudy- 
mų sąraše. - Džeinė sukryžiavo rankas ant krūtinės lyg norėdama 
apsisaugoti. - Kaip kiekvienas, kuris atsistoja tarp jos ir Adamo. 

— Vargšė slaugė Vilkins tarp jų nestovėjo. 

— Manau, kad stovėjo. Ji tikriausiai norėjo sukliudyti jai 
pabėgti. 

— Mano galva, yra dvi Bridės. - Liza atsistojo ir nuėjo paimti 
arbatinio. Įsipylė į puodelį karšto vandens, kad gėrimas sušiltų, 
ir galvojo apie tai, ką jai sakė Merinas. — Yra tikroji, ta, kurią 
galima uždaryti ligoninėje. Ir kita, kurią tikroji gali sukurti. Juk 
mes visi sugebame gyventi savo vaizduotėje. Tik ji visada turi 
tiek daug galimybių praktikuotis, kad sugeba vaizduotę paversti 
tikrove. Pati būdama kitur. 

— Ir pasiversti kate? — Filipas žvilgtelėjo į ją su gailesčiu. 

— Kodėl ne? 

— Todėl, kad tai paikystė, moteriške, štai kodėl.- Filipas atsi- 
stojo ir nuėjo prie indaujos. Pasilenkęs išėmė butelį brendžio. — 
Kas norėtų šliūkštelti sau į pieną? Aš tikrai norėčiau. - Jis įpylė 
Adamui, paskui sau. - Bent vaikai nepabudo. Jiems diena buvo 
labai svarbi, o tas įvykis būtų viską sugadinęs. Siūlau visiems 
eiti miegoti ir pamiršti tai, kas įvyko. Aš pasirengęs lažintis iš 
didelės sumos, kad to gyvūno daugiau nebepamatysime. O jei 
pamatysime, aš jį nušausiu. 

— Teta Džeine. — Tą rytą Džuljetė sėdėjo ant šieno ryšulio kie- 
me už sodybos namo. - Ar pamokysit mane megzti? 

Džeinė nustebusi pažiūrėjo į ją ir pradėjo juoktis. 

— Maniau, kad jaunimas mezgimą laiko senamadišku dalyku! 

Džuljetė šyptelėjo. 

— Noriu šį tą numegzti kūdikiui. 

- Suprantu. - Džeinę staiga užliejo šiltas jausmas jaunajai 
marčiai. Nepaisant žymaus pilvuko, pūpsančio po ilgu Džuljetės 
megztiniu, ji atrodė tokia trapi, apšviesta ryškios saulės. Džeinė 
ištiesė ranką ir spustelėjo Džuljetės plaštaką. - Būtinai pamo- 
kysiu. Labai norėčiau. 

Šį rytą ji jaučiasi geriau. Bjaurūs įdrėskimai saugiai paslėpti 
po minkštais medvilniniais marškiniais, ryškioje dienos šviesoje 
sunku įsivaizduoti, kad praėjusią naktį ji buvo užpulta. Filipas 
laikėsi žodžio, jis apieškojo visus pagalbinius pastatus su šautu- 
vu po pažastimi, nepaisydamas Lizos prieštaravimų, bet katės 
nesimatė nė padujų, nei sulaukėjusios, nei kitokios, ir po valan- 
dos jis pasidavė. 

- Kai grįšit po medaus mėnesio, aš atvažiuosiu kelioms die- 
noms ir pamokysiu tave. Neabejoju, kad ir tavo mama moka, 
argi ne? 

Džuljetė papurtė galvą. 

— Aš jos klausiau. Ji prisiekinėja nemokanti. Be to, ji kairia- 
rankė, ji negali nieko manęs išmokyti. Ji viską daro atvirkščiai. — 
Džuljetė nusijuokė. Tada vėl dirstelėjo į Džeinę. - Juk džiaugia- 
tės dėl mūsų, ar ne, teta Džeine? Nenorėčiau, kad būtų kitaip. 

— Labai džiaugiuosi, mieloji. 

- Ir neprieštarausit, jei išvažiuosim vaikui gimus? 

Kalemas tik prieš dvi dienas prasitarė jai apie savo planus. 
Kai vaikas kiek paūgės, o jis pats gaus vairuotojo pažymėji- 
mą, jiedu pirks padėvėtą automobilį ir važiuos per Europą rytų 
kryptimi. 

— Nesakyk tėčiui. Dar ne. Pasakysiu pats, kai bus laikas. — 
Kalemui nereikėjo kartoti nedrąsaus prašymo. Jai neužteks ryž- 
to pasakyti Adamui, ir ji niekada nesakytų. Tegu Kalemas bent 
kartą susiduria su tėvu pats. 

- Atvirai kalbant, šiek tiek prieštaraučiau. — Džeinė vėl su- 
spaudė jos ranką. - Mano pirmasis vaikaitis ypatingas. Sunku 
nuo minties, kad nematysiu jo augančio. 

- Arbajos. 

- Arbajos. 

— Jūs matysit. - Džuljetė pasilenkė arčiau ir pabučiavo ją į 
skruostą. - Siųsime jums nuotraukas iš visur ir nebūsime išvykę 
taip ilgai. Grįžę daugybę metų nebeturėsime galimybės niekur 
išvažiuoti. Nepagailėkit mums šito vienintelio nuotykio, teta 
Džeine, prašau. 

Nepaisydama galvos skausmo, Džeinė nusišypsojo. Ar ji galėtų 
prieštarauti jų kelionei? Jie pabus laisvi, laisvi nuo atsakomybės, 
nors su kūdikiu rankose, laisvi nuo taisyklių, darbo, respektabi- 
lumo. Laisvi nuo visų tų dalykų, kuriais jiedu su Adamu metams 
bėgant taip stropiai save apsupo, kad virto jo tėvo ir jos motinos 
klonais, nepaisant didžiausių pastangų to išvengti. Ji nusipurtė. 

Džuljetė užsimerkusi sėdėjo šiltoje saulėkaitoje, šildėsi kaip 
storulis gyvūnas, pilvuką saugiai apkabinusi rankomis. Šįvakar 
prasidės jų medaus mėnuo. Jie važiuos į kalvą, ; Merino namą, 
kurį jis išnuomojo jiems savaitei, kad jie galėtų pabūti vieni. 
Džeinė nežino, kur išsikėlė jis pats. Liza vengė tiesaus atsaky- 
mo, bet įtarė, jog jis vaikščios po kalvas, kad abu jaunuoliai kurį 
laiką pagyventų ramiai. Džeinė nepažįsta Merino, bet Liza savo 
kalbose dažnai jį mini. Jis jai tarsi koks tėvo pakaitalas ir paslap- 
tingas dvasios vadovas. 

Džeinė vėl krūptelėjo ir sutrikusi apsidairė. Kieme šilta, vėjas 
neužpučia. Negali būti šalta. Bet ji jautė ne fizinį šaltį. Ji staiga 
pajuto, kad kažkas ją stebi. Ji apsidairė, šį kartą atsargiau, oda 

pašiurpo nuo staigios nuojautos. Katė? Filas prisiekė, kad apieš- 
kojo visur, bet juk katė gali pasislėpti bet kuriame pagalbiniame 
pastate, gyvatvorėje, aukštoje žolėje. 

- Džule! - Ji prabilo labai tyliai. 

Atrodė, kad Džulė jos negirdi. Ji sėdėjo atlošusi galvą, užsi- 
merkusi, šildydamasi saulėje. 

- Džule, eikime į vidų. - Namas už šimto jardų. Ji mato pra- 
viras virtuvės duris. Liza viduje kalbasi su užsibuvusiais vaka- 
rykščio pobūvio svečiais. Filas ir Adamas nusileido nuo kalvos 
kažkokiu slaptu reikalu, o jos sūnus, išvargintas savo vestuvių 
jaudulio, iki šiol tebemiega. 

- Džule! - Ji prakalbo griežčiau. - Prašau tavęs, eikime į vidų. 

— Kodėl? — Džuljetė atsimerkė. — Kas atsitiko? Kas negerai? 

Džeinė papurtė galvą. 

— Nesu tikra, ar kas nors negerai, mieloji, tik noriu trumpam 
grįžti į vidų. Prašau tavęs. 

- Blogai jaučiatės? — Džulė atsisėdo tiesiai, bet dar nesiren- 
gė stotis. 

— Paaiškinsiu, kai pareisime. — Džeinė ramiai atsistojo. 
Kažkodėl nenorėjo, kad ją matytų bėgančią. Nenorėjo, kad ji - 
toji - matytų ją išsigandusią, juo labiau nenorėjo išprovokuoti 
vijimosi. — Eikime. Greičiau. - Nerimą balse tiesiant ranką 
patvirtino jėga, su kuria ji stvėrė Džulę už riešo ir pastatė ją 
ant kojų. 

Džuljetė nesiginčijo. Ji ėjo paskui Džeinę per kiemą. Džeinės 
pečiai buvo pakelti, tarsi laukiant, kad kiekvieną akimirką kaž- 
kas gali užšokti jai ant nugaros. Jos oda šiurpo iš baimės, del- 
nas ant Džulės pirštų buvo šaltas ir lipnus. Jos jau buvo beveik 
atėjusios, kai iš aptvaro netoliese pasigirdo išbaidytų vištų ku- 
dakavimas. 

— Tikriausiai lapė, teta Džeine. Eisiu pažiūrėti. - Džulė 
stabtelėjo. 

— Ne! - Džeinė vėl nutvėrė jos ranką. — Neik. Eikime į 
vidų. Paprašysiu, kad kas nors kitas nueitų ir patikrintų vištas. 
Džule, prašau. 

Džulė dirstelėjo į ją kreivai, bet pakluso, po kelių akimirkų 
jos jau buvo virtuvėje ir Džeinė uždarė duris. Atsirėmė į jas su- 
vokusi, kad dreba kaip lapas. 

Liza stovėjo prie virtuvės kriauklės, pylė vandenį į arbatinį. 

— Kiti išėjo pasivaikščioti po kalną, - pasakė ji per petį. Tada 
atsigręžė. — Kas yra? Kas atsitiko? — paklausė griežtai. 

- Ji ten. - Džeinė giliai įkvėpė ir nuėjo atsisėsti prie stalo. — 
Kieme. 

— Dieve brangus! - Liza išblyško. — Tu įsitikinusi? 

— Kas? Kas ten yra? - Išsigandusi Džuljetė žiūrėjo tai į vieną, 
tai į kitą. 

- Laukinė katė, mieloji. — Liza suraukė kaktą duodama Džei- 
nei ženklą nesakyti tiesos, kad ir kokia ta tiesa būtų. — Vakar 
naktį ji įsibrovė į namą ir užpuolė tetą Džeinę. Buvo baisu. 
Vargšelė tikriausiai atėjo iš kalnų ir pasiklydo. 

- Laukinė katė? Tikra laukinė katė, ne kuri nors iš sody- 
bos kačių? 

- Tikra laukinė katė. — Liza kalbėjo sausai. 

— Teta Džeine, - Džuljetė pasisuko į ją, kupina užuojautos. — 
Ji tave sužeidė? 

„Džeinė linktelėjo. 

— Dabar jau viskas gerai. Tik nenorėjau vėl susidurti su ja be 
būtiniausio reikalo ir tikrai nenorėjau, kad ji apdraskytų tave. 

- Kai tik vyrai sugrįš, liepsime jiems apsidairyti aplinkui. O 
kol kas abi būkite viduje. - Liza priėjo prie lango ir trinktelda- 
ma uždarė jį. 

— O kaip kiti, kurie išėjo pasivaikščioti? — Džuljetė nerimau- 
dama susiraukė. 

- Jiems nieko neatsitiks. Jie ten keturiese. Nemanau, kad katė 
puls juos vidury šviesios dienos ant kalvos. Manau, kad ji kaž- 
kodėl sukiojasi aplink namus. 

- Ji tikriausiai alkana. Gal padėkime jai kačių ėdalo? - Džuljetė 
jau atsistojo ir nuėjo prie spintelės. 

— Ne! — vienu balsu sušuko Džeinė ir Liza. Džuljetė nusiste- 
bėjo, kad jos pasiūlymas taip keistai jas sujaudino. - Ne, mieloji. 
Mes jos nešersime. Visiškai nenoriu įpratinti jos, - galiausiai pa- 
sakė Liza. - Pabūkime viduje ir palaukime. Vyrai greitai grįš. 

Kai jų automobilis įsuko į kiemą, Liza išsmuko iš namo ir 
pribėgo prie jų. 

— Džeinė mano vėl ją pastebėjusi. Kieme. 

Ji pasisuko ir atidžiai apsižvalgė, žiūrėjo į praviras pašiūrės duris, 
į aukštą žolę jos kampuose, į sienas. Katė gali slėptis šimte vietų. 

- Galaš eisiu ir paieškosiu jos, - lėtai pasakė Adamas. - Manęs 
ji nesužeis. 

- Palauk, paimsiu šautuvą. — Filipas užtrenkė automobilio du- 
reles ir pasuko namo link. 

— Ne! - Adamas papurtė galvą. - Ne. Negalima jos nušauti. 
Palik viską man. Jūs visi eikite vidun. 

Jis stebėjo, kaip jie nueina ir uždaro paskui save duris, tada iš 
lėto apsigręžė. Paėjo iki sodo vartų, rankas susikišęs į kišenes, 
aukštas, lieknas vyras žilstančiais plaukais, veidas įdegęs Velso 
saulėje, atsikratęs blyškumo, atsiradusio pusę metų be pertrau- 
kos sunkiai dirbus klinikoje. 

- Bride. — Jis kalbėjo griežtai. - Ar tai tu? — Jis atsirėmė į 
vartus ir atsiduso. — Bride, nagi. Jei tai tu, pasirodyk ir pasikal- 
bėkim. Dabar pat. 

Atsakymo nebuvo, bet staiga tyloje jis pajuto, kad dreba. 


Bridė atsibudo, kai saulė jau buvo pakilusi virš kalnų. Ji nemirk- 
sėdama dairėsi, širdis apmirė. Ji tikėjosi, kad miegant jėgos grįš 

ir ji vėl saugiai atsidurs Adamo laike. Bet to neatsitiko. Ji pama- 
žu atsidavė tam, kas turi būti. Maitindamasi ir miegodama savo 
senajame vasaros namelyje prie upelio, ištisas valandas moky- 
damasi ir kasdien medituodama saulėkaitoje ir po žvaigždėtu 
dangumi, ji pradėjo jausti, kad jėgos grįžta. Bet buvo sunku, nes 
jautė, kad Broikanas klaidžioja netoliese. Kai jis priartėja, ji apsi- 
meta kalnų kate, minkštomis letenomis be garso vaikšto viržiais, 
sėlina žemyn daubomis ir dingsta jam iš akių, kopia aukštai į 
svyruojančias pušis ir atidžiai žiūri žemyn pro šiurkščias rudas 
šakas ir dygius spyglius. Kartais Broikanas pasirodo kaip žmo- 
gus, kartais irgi keičia pavidalą. Tai jis elnias, išdidžiai keliantis 
ant galvos karališkus ragus, tai erelis, sklandantis virš akmens, 
stebintis žemę akimis, matančiomis net ropojančią skruzdę, o 
kartą ar du, tarsi atspėjęs jos pavidalą, jis pasirodė kaip puikus 
katinas, žvilgančiu kailiu, miaukiantis po medžiais ir pakėlęs 
nosį uodžiantis patelės kvapą. 

Bet kaskart ji pasislepia ir laukia, ir kaskart jis nueina. O tada 
galiausiai, keičiantis mėnulio fazei, ji aptiko metą, kai gražiajam 
akmeniui sugrįžo galia, nes jos brolio iškalti ženklai rodė, kad 
galia sugrįš, tada ji lietė rankomis ženklus ir jautė, kaip energi- 
jos bangos sklinda per ją, teikia jėgų keliauti, kur nori, o ji nori 
ten, kur yra A-damas. 

Ir štai ji vėl sėdi po 4žuolu. Medis kuplus ir žalias, žemė po 
juo apžėlusi aukšta žole, priešais ją saulėlydžio apšviestas kalvos 
šlaitas leidžiasi į Vajo slėnį. Akimirką ji nekrustelėjo, tada pasirą- 
žė, sulenkė kojas ir suvokė, kad atėjo čia katės pavidalu. Mintyse 
šyptelėjo. Nesvarbu. Būnant kate lengviau šnipinėti; lengviau 
įsmukti į namus ir į lovas; lengviau rasti A-damą, kuris pagaliau 
atvyko aplankyti savo Lizos. Kai stryktelėjo nuo kiemo tvoros ant 
žemo seno akmeninio namo stogo ir lengvai užbėgo sunkiomis 
apsamanojusiomis akmeninėmis plokštėmis, ji jau žinojo, kuria- 
me miegamajame jis miega. Tik nesitikėjo rasti jo su Džeine. 

Atidaręs vartus, Adamas atsidūrė sode ir pamažu nuėjo žemyn 
taku pro senas obelis. Čia daug vėsiau, nešviečia saulė, oras pra- 
kvipęs laukinių rožių aromatu. Jis girdėjo, kaip vėjelis šiurena 
žolę, o tolumoje burkuoja balandis. Jis nežino, ką pamatys - katę 
ar moterį. Jis dabar nieko nebežino. 

Staiga pagalvojo apie paskutinį pokalbį su Aiveru Fernesu. 
"To vyro pasakojimai apie Bridę - jei tai buvo Bridė — gerokai 
stebino. Jis aiškino, kaip ji dažnai įkrenta į transą, jo galva, jos 
pačios sukeltą, ir tuo metu ji kažkaip išeina iš savo kūno, keičia 
pavidalą į kokį panorėjusi, ir tas pavidalas matomas kitiems. Jis 
smulkiai išklausinėjo Adamo apie jo namą, lygino Adamo atsa- 
kymus su užrašytais jos žodžiais. 

Bėda ta, kad nė vienas iš jų negalėjo būti tikras, kad kada nors 
per daugelį metų Bridė nė karto nesilankė jo namuose. Ją galėjo 
įleisti Džeinė, Kalemas, ponia Fryling arba kuri nors ligoninės 
registratorė — galimybės beribės. Dar gali būti, kad ji kažkaip 
telepatijos padedama priverčia juos įsivaizduoti, kad jie mato 
katę. Arba mato ją. Adamas nepajėgė prasitarti apie keistus ero- 
tinius sapnus, kai, Džeinei išvykus, jis įsileidžia katę į namus ir 
į savo lovą. Staiga jis pasigailėjo, kad nebuvo atviresnis su tuo 
žmogumi. Fernesas jam patiko. Nepaisant keistų hipotezių, jis 
buvo tikras, protingas gydytojas, su kuriuo Adamui norėtųsi pa- 
sikalbėti daugiau. Gal grįžęs į Sent Olbansą jis vėl paskambins 
tam Žmogui ir nuvažiuos su juo susitikti. 

Staiga jis stabtelėjo pastebėjęs, kad toli po medžiais kažkas 
sujudėjo. Prisimerkęs, kad geriau matytų, jis nuslopino nepa- 
grįstos baimės antplūdį, perbėgusį stuburu aukštyn, ir pasuko 
ton pusėn. Dabar nieko nematė, bet dešinėje iš žemų krūmų 
aukštyn šovė strazdas, čirpdamas pavojų, ir Adamas išgirdo 
piktą išbaidytos karetaitės tarškėjimą. Einant jo oda šiurpo, ir 
dabar jis jau atsargiau žengė triukšmo link. 

A-damai... 


Jau seniai jis negirdėjo galvoje šito gailaus balso. Jis suspaudė 
kišenėse kumščius ir prisivertė eiti į priekį, sunkiai braudamasis 
per aukštą žolę, nes žengė nebe taku. 

A-damai... 

Jis stabtelėjo. Nematė jos. Po gumbuotais senais medžiais, 
nuo kurių tarsi užuolaidos krito gebenės ir vijokliai, šviesa buvo 
blausi. Ji gali būti bet kur. Staiga jis suvokė, kad ieško nebe ka- 
tės, kad stengiasi įžvelgti šešėlius tikėdamasis pamatyti jauną 
moterį ilgais tamsiais plaukais. 

Paėjo dar kelis žingsnius ir sustojo. Jis ją pamatė. Šešėlį už 
medžių, ne daugiau. 

- Bride. - Jo balsas gergždė. - Bride, ar tai tu? 

Jis susiraukė, stengdamasis įžiūrėti seno medžio šešėlį toli- 
mame sodo krašte. Medis aukštesnis už kitus, ir žolė po juo 
kažkodėl trumpesnė. 

— Bride. 

Jis jos nebematė. Ten, kur įžvelgė moterį, pasirodė esąs 
tik saulės šviesos lopinėlių šokis, kai lengvas vėjas sukrutino 
obels šakas. 

Jam už nugaros girgžtelėjo vartai. Džeinė pastovėjo akimir- 
ką prieš įeidama į sodą, uždėjusi ranką ant šilto apsamanojusio 
medžio. Ji įdėmiai stebėjo vyrą. Jis stabtelėjo dėmėtame šešėlyje 
ir dairėsi lyg mėgindamas tolumoje kažką įžvelgti. Ji pasekė jo 
žvilgsnio kryptį ir pamažu žengė pirmyn. Po ranka ji laikė pa- 
spaudusi Filipo šautuvą. 

Jos sandalai beveik hegirdimai žengė taku, sijonas braukė per 
žolę ne garsiau už vėjelį. Adamas jos negirdėjo. Jis paėjo ke- 
lis žingsnius ir vėl sustojęs atidžiai įsižiūrėjo. Jis jautė, kad ten 
kažkas yra, nors nematė. Paukščiai nutilo, o tada iš po krūmų 
pasigirdo pabaidyto strazdo riksmas. Ar jis išsigando Adamo, ar 
kažko kito, tūnančio gyvatvorės šešėlyje? Jis pamažu ėjo pirmyn, 
o Džeinė artėjo prie jo. Kai pamatė, kad jis vėl stabtelėjo, ji irgi 

sustojo ir pakėlė šautuvą prie peties. Adamas negirdėjo atlaužia- 
mo gaiduko spragtelėjimo. Dabar jis išvydo ją. Pavidalą moters, 
stovinčios po senu medžiu. 

- Bride. 

Ji negalėjo jo išgirsti. Jis kalbėjo gergždžiančiu balsu, bet ji 
atsigręžė ir akimirką jis matė jos veidą, o tada jam už nugaros 
driokstelėjo kurtinantis šūvis. 

Kažkas suspiegė. Akimirką jis nesuvokė, kas įvyko. Jis stai- 
giai atsigręžė ir pamatė šalia stovinčią žmoną. 

- Pataikiau! — Ji isteriškai juokėsi. — Pataikiau! Šlykštynei! 
Taip jai ir reikia! - Iš šautuvo vamzdžio dar rūko dūmelis. 

Adamas pastovėjo sustingęs nuo šoko, tada pasisuko ir puolė 
bėgti prie medžių. 

- Bride. - Jis pribėgo vietą, kur buvo matęs moterį, ir sustojo, 
dairydamasis kaip pamišęs. - Bride. 

Po medžiu ant samanų matėsi kraujo dėmė. Atsiklaupęs jis 
palietė ją pirštu. 

Tada atsigręžė į Džeinę, sekančią paskui jį su atkištu šautuvu, 
tarsi vėl ketintų šauti. 

- Saugokis, ji bus pavojinga, jei ją tik sužeidžiau, — pasakė jam 
Džeinė. Ir sustojo šalia. - Kur tas padaras? ' 

- Padaras? —- Klūpodamas Adamas žiūrėjo aukštyn į ją. — 
Padaras? Dėl Dievo meilės, tu nušovei moterį! 

— Moterį? - Džeinė vėl nusijuokė. - Nebūk kvailas. Ten buvo 
katė. Klastinga laukinė katė, Adamai. Apgailestauju. Nebūčiau 
Į ją šovusi, bet ji mane užpuolė. Galėjo nužudyti! Ji buvo pavo- 
jinga, Adamai! 

- Ten buvo moteris. — Jis dairėsi išplėtęs akis, vis dar klūpoda- 
mas. — Aš ją mačiau. 

Džeinė žiūrėjo žemyn į jį suakmenėjusiu veidu. 

- Ten buvo ne ji, Adamai. Aiškiai mačiau. Ten buvo katė. 
Ji tikriausiai nulindo į krūmus. — Ji atidžiai apžiūrinėjo gyva- 


314 


tvorę. - Turėsime būti atsargūs. Katė dabar sužeista. Įspeista į 
kampą bus dar klastingesnė. - Ji nuleido sunkų šautuvą ir už- 
dėjo ranką jam ant peties. — Niekada nebūčiau šovusi į žmogų, 
Adamai, tu tai žinai. Tu tik įsivaizdavai, kad matai ją. 

Jis stojosi vis dar dairydamasis aplinkui. 

— Ar tikrai? - Jis staiga atsigręžė į ją. - Tikrai nebūtum šovusi 
įją? Tujai pavydi, visada pavydėjai! 

— Adamai! - Ji žiūrėjo į jį netekusi žado. 

Bet jis jau buvo nusigręžęs ir žingsniavo tolyn nuo jos namo link. 


Tayliktas skynius 


Grįždami namo jie beveik nesikalbėjo. Adamas važiavo greitai 
ir piktai, elgėsi su automobiliu kaip su priešu, jo veido raukšlės 
buvo kietos, nenuolaidžios. Džeinė sėdėdama greta retkarčiais 
dirsteldavo į jį, bet nieko nesakė. Jai atrodė, kad jiedu jau pasakė 
vienas kitam viską, ką įmanoma pasakyti, kai po šūvio į katę 
grįžo į palėpės miegamąjį. Pamatęs ant žolės kraują, Adamas 
vėliau ištisas valandas ieškojo po sodą, o vėliau ir visoje apylin- 
kėje, ir parėjo jau gerokai sutemus. Kitą rytą vos prašvitus jis 
išėjo vėl, bet prieš tai jiedu susibarė taip, kaip nė karto nebuvo 
baręsi per ilgus santuokos metus. 

- Adamai, aš apgailestauju, — ji galiausiai pravirko. — Ką dar 
galiu pasakyti? Aš bijojau. Aš jos nekenčiu. — Paskutiniai žo- 
džiai išsprūdo kaip ilga dejonė, tada Džeinė krito ant lovos ir 
įsikniaubė į pagalves. Abu žinojo, kad kalba ne apie katę. 

Adamas pažiūrėjo į ją suakmenėjusiu veidu, staiga apsisuko 
ant kulnų ir išėjo iš miegamojo. Kai grįžo, Džeinė miegojo. 

Liza nesipriešino jų sprendimui anksčiau grįžti į Sent Ol- 
bansą. Įtampa tarp jų tapo nebepakeliama, Adamas tarsi ne- 
teko proto. 

- Nekaltink jos, — kalbėjo Liza pašnibždomis lauke prie vir- 
tuvės durų po vakarienės. - Dėl Dievo meilės, Adamai, juk ją 
taip bjauriai užpuolė. 

— Džeinė galėjo ją nužudyti! - Adamas graibė sulamdytame 
cigarečių pakelyje. — Gal sunkiai sužeidė. 

— Mudu žinome, kad ne, Adamai. — Liza stengėsi kalbėti ra- 
miai. - Būtume ką nors radę - katę? moterį? - jeigu ji būtų bu- 
vusi sunkiai sužeista. Bet ji tikriausiai pabėgo į mišką. Nieko jai 
neatsitiks. - Ji pamėgino žodžius sušvelninti šypsena. - Štai aš, 
kaip ir tu, kalbu apie ją kaip apie moterį. Bet mes to nežinome. 
Gal čia buvo tik laukinė katė. Ir viskas. Arba sulaukėjusi katė iš 
sodybos prie šlaito. Mes nežinome, ar ten buvo Bridė, Adamai. 
Iš kur mums žinoti? Ar ji galėjo ten būti? Juk tai visiškas absur- 
das, mes abu tai žinome. 

- Argi? - Jis atsigręžė ir įsmeigė į ją piktą žvilgsnį. - Ar mes 
iš viso ką nors žinome? 


Jie daugiau apie tai nekalbėjo, o kitą dieną Kreigai susikrovė 
daiktus, paliko laiškelį Kalemui ir Džuljetei ir išvyko iš sodybos. 

— Važiuok atsargiai. — Liza pasistiebė pabučiuoti Adamo į 
skruostą. — Viskas susitvarkys, pamatysi. 

- Taip manai? - Jis pakštelėjo ją atsakydamas. - Abejoju. 

Jau buvo vėlu, kai jie įvažiavo į savo gatvę ir sustojo prie namo. 
Adamas išjungė variklį ir akimirką sėdėjo žiūrėdamas pro prie- 
kinį stiklą. Tada, sustingęs po ilgos kelionės, ištiesė ranką ati- 
daryti automobilio durelių. 

„- Palauk! - Džeinė tarė prikimusiu balsu. 

— Kas yra? - Jis atsigręžė ir pažiūrėjo į ją. 

— Neleiskime tęstis pykčiui. Aš juk sakiau, kad apgailestauju. 
Adamai, namai be Kalemo bus tokie tušti, todėl, būk geras, ne- 
sibarkime. 

- Aš ir nemanau bartis. - Adamas išsiropštė iš automobilio. — 
Iš mano pusės reikalas užbaigtas. — Jis nuėjo į automobilio galą 
atidaryti bagažinės. — Padėk man iškrauti krepšius ir eikime į 
vidų. Kelionė kaskart atrodo vis ilgesnė. 

Jis paėmė lagaminą, drobinį krepšį ir pasuko eiti takeliu. 
Džeinė sekė iš paskos nešina kitu krepšiu, kai Adamas staiga 
liovėsi žingsniavęs. Viršuje lange kažkas sujudėjo. 

- Viduj kažkas yra! 

— Ką? — Džeinė neramiai žiūrėjo į pastatą, peržvelgė langus. 
Viskas atrodė taip, kaip turi būti. — Įsilaužėliai? - Ji jau kalbėjo 
pašnibždomis. Jautė, kaip po šonkauliais daužosi širdis. 

Jis gūžtelėjo pečiais. Padėjęs nešulius, greitai nuėjo, kišenėje 
ieškodamas raktų. 

- Būk atsargus, Adamai, - Džeinė bėgo paskui jį. - Ar nerei- 
kėtų kviesti policijos? 

Jis papurtė galvą. 

- Būk man už nugaros. 

Durys buvo užrakintos, langai tokie, kokius paliko. Iš išorės 
nė ženklo, kad kas nors negerai, bet Adamas jautė keistą dilg- 
čiojimą ant sprando, kaip jautiesi, kai esi stebimas. 

— Džeine, — jis staiga atsigręžė į ją, — grįžk į automobilį. 
Užsidaryk iš vidaus. 

— Kodėl? - Ji neramiai dairėsi aplinkui. - Aš tavęs nepaliksiu. 
Eisiu pas kaimynus, skambinsiu į policiją... 

— Eik į automobilį. - Jis stvėrė jos ranką ir apsuko ją. - Daryk, 
ką sakau. 

Ir tada ji suprato. 

- Tu manai, kad čia yra ji. Kad čia yra tavo draugė. Tavo 
bičiulė katė! Ji mus pralenkė, ar ne? - Staiga Džeinę beveik 
apėmė isterija. — Štai kaip. Siųsk Džeinę į automobilį, tegu 
sėdi ten gatvėje per naktį, svarbu, kad Bridei būtų patogu. 
Ačiū, ne! - Ji stvėrė namų raktus jam iš rankos ir prasistūmė 
pro jį. - Ne, Adamai! Per toli nueita. Aš nestovėsiu prie savo 
namų, kol tu glostysi savo bičiulę ir stengsies, kad jai būtų ma- 
lonu. - Ji raudodama nubėgo takeliu ir drebančia ranka įkišo 
raktą į spyną. 

Ant holo stalelio gūlėjo krūva laiškų. Sara tikriausiai buvo at- 
ėjusi palaistyti gėlių, nors Džeinė liepė jai nesivarginti. Džeinė 
stabtelėjo. Namuose tvyrojo keistas kvapas, muskusinis gyvūno 
kvapas, ir jai staiga pasidarė bloga. Ji atsigręžė į Adamą, pyktis 
virto baime. 

- Ji yra čia! - sušnibždėjo ji. 

Jis linktelėjo. 

— Norėjau, kad liktum automobilyje, nes ten saugu, - sumur- 
mėjo jis. - Džeine, prašau tavęs. Išeik į lauką. 

Jis jau praėjo pro ją ir tyliai žengė per holą prie kabineto durų. 

- Išeik. Prašau, - sušnypštė per petį. Jis atsargiai pastūmė du- 
ris. Visame name buvo tylu. 

Džeinė nekrustelėjo. Ji spoksojo į jį, burnoje buvo sausa iš bai- 
mės. Kabinete tvyrojo prieblanda nuo pusiau užtrauktų užuolai- 
dų, ir Džeinė užuodė karštį. Saulė visą dieną plieskia į stiklinius 
langus, ir tik vakare užsuka už namo krašto, palikdama kamba- 
rį užuolaidų šešėlyje. Priešais ją Adamas plačiau pravėrė duris ir 
žengė per slenkstį. 

— Bride. - Jo balsas švelnus. — Ar tu ten esi? 

Iš pradžių nesigirdėjo jokio garso ir jis žengė toliau į kambarį. 

— O Dieve! - Pastumtos durys trenkėsi į sieną. 

— Kas yra? — Džeinė žengė paskui jį ir sustojo tarpduryje. 

Ant kilimo susmukusi moteris rankoje tebespaudė laistytuvė- 
lį. Šalia jos tarp molinio vazono duženų gulėjo šviesiai rausvas 
ciklamenas, jo lapeliai ir žiedai jau buvo apvytę ir mirštantys. 

- Sara? — Džeinė prapliupo raudoti. - O, ne! Arji... 

- Taip. - Adamui nereikėjo prieiti arčiau, kad pamatytų, 
jog moteris mirusi jau prieš kelias valandas. — Kviesk policiją, 
Džeine. - Jis priklaupė ant kilimo, bet nelietė jos. Iš karto pa- 
stebėjo bjaurius įdrėskimus ant moters veido ir gerklės, taip pat 
rudas dėmes po ja, kur kraujas susigėrė į kilimą. — Ir vienas iš 
mūsų turėsime pranešti Robertui. 

Namai buvo tušti. Nerasta jokių įsilaužėlio pėdsakų, nei lan- 
gai, nei durys nebuvo atidaryti jėga, niekas nepavogta. Policija 
atkreipė dėmesį, kad per viešnagę Velse Džeinę buvo užpuolusi 
kažkokia katė, bet nesigilino, laikydami tai sutapimu. Jie susie- 
jo įvykį su Bride, kuri pabėgo, su Bride, kuri galėjo persekio- 
ti Adamą, bet tyrimas toliau nepasistūmėjo. Jos pėdos seniai 
ataušusios. Tyrimo nuspręsta nepradėti, bet praėjus dviem die- 
noms nuo įvykio aprašymo laikraščiuose, Adamui paskambino 
Aiveras Fernesas. 

- Ar galėčiau atvažiuoti? Kai ką turėtumėme aptarti. — Jis 
matė reportažą ir jo akį patraukė Adamo pavardė. — Tai buvo ji, 
ar ne? — pasakė jis rimtai, kai visi susėdo vakaro saulėkaitoje. 

Adamas linktelėjo. 

— Turėjo būti ji. 

— Mes abu esame gydytojai. Mokslo žmonės. Sveiko proto. 
Jūs taip pat, ponia Kreig. — Atsisukęs jis šiltai nusišypsojo šei- 
mininkei. — Jūs sveiko proto. Išsilavinusi. Dvidešimto amžiaus 
moteris. Nė vienas iš mūsų netikim, kad žmogus gali pasiversti 
kate, tiesa? 

Jie linktelėjo. 

— Taip pat ir ji, nes kalbame apie ją, negali keliauti pasivertusi 
kitu padaru, palikusi kūną gulėti lovoje ar kur nors kitur. - Jis 
iš lėto kimšo tabaką į pypkės galvutę. — Kaip spėju, jūs savo 
įtarimų policijai nepasakėte. 

Adamas papurtė galvą. 

- Neatrodė tinkama. Jie, žinoma, turėjo galvoje Bridę, kuri 
pabėgo iš ligoninės, bet jokių įkalčių nėra, visiškai. Namie rado 
tik mūsų pirštų atspaudus. 

— Aš jiems papasakojau apie katę, — staiga įsiterpė Džeinė. — 
Pasakiau jiems, kad mane užpuolė. 

- Ir jie palaikė tai nesvarbiu dalyku, nes tai atsitiko už dauge- 
lio mylių. Aišku. — Aiveras pamažu linktelėjo. - Manau, kad vi- 

sada sulauksim tokio atsakymo. Bet širdyje jūs neabejojate, kad 
nužudė Bridė. 

Adamas iš lėto linktelėjo. Jis atsiduso. 

— Nesuprantu. Kam jai reikėjo žudyti? Vargšė Sara, ką ji pa- 
darė, kad užsitraukė Bridės pyktį? - Jis kraipė galvą visiškai su- 
glumęs. Jiedu su Džeine jau tarėsi, ar nesikraustyti į kitą namą. 
Iš pradžių atrodė būtina taip padaryti. Dabar jie pradeda abejoti. 
Vargšė Sara vaiduoklio nepaliko, o Bridė sektų paskui juos, kad 
ir kur jie kraustytųsi. 

— Robertas sugniužęs iš sielvarto. Sara jam buvo viskas. 
Daugiau šeimos jie neturėjo, tik vienas kitą. — Džeinė staiga 
pravirko, pamiršusi priešiškumą Sarai. Ji paėmė Adamo ranką. 

Aiveras suraukė kaktą. Jis įbrėžė degtuką ir palaikė, kol lieps- 
na įsidegė. x 

— Užjaučiu jus abu, tą vargšę moterį ir jos vyrą. Kokia maiša- 
lynė. Jūs esate Bridės dėmesio centre, todėl jūsų padėtis nepa- 
vydėtina. - Degtukas užgeso ir jis akimirką spoksojo į jį prieš 
numesdamas į rožyną per terasos tvorelę. - Bridė nejaučia nor- 
malaus žmogaus elgesio visuomenėje ribų, - kalbėjo jis susimąs- 
tęs beveik tik sau. — Ji patraukli moteris, ir, kai nori, gali būti 
žavinga, bet kaip asmenybė ji yra psichopatiška. Ji elgiasi taip, 
kaip tą akimirką jaučia, be sąžinės ar apgailestavimo, nes au- 
klėjant ji buvo išmokyta neriboto žiaurumo. Nuostabu. - Jis vėl 
papurtė galvą ir išėmė iš dėžutės kitą degtuką. — Klausimas tik, 
ar ji atėjo čia asmeniškai, iš tikrųjų, o gal tai tik vizitas sapno 
būsenoje? - Akimirką jis Žiūrėjo tai į vieną, tai į kitą pašnekovą, 
tada įbrėžė degtuką ir prikišo jį prie pypkės galvutės. - Jei tai 
sapno būsena, tai kur tuomet ji pati, tikroji Bridė? Ir jei ji gali 
žudyti pati būdama kažkur kitur, kaip judu apsisaugosite nuo 
jos ateityje? — Stojo ilga tyla. Aiveras žiūrėjo į sodą, nematantį 
žvilgsnį įsmeigęs į Adamo išpuoselėtas rožes. — Gaila, kad ne- 
turėjau galimybės ištirti ją geriau, kol ji gulėjo ligoninėje. 

-Ir man gaila, — jausmingai pasakė Adamas. Jis jau laikė 
Džeinės ranką, nes pradėjo suvokti ano vyro žodžių prasmę. 

Džeinė labai išblyško. 

- Ji niekada nepakenktų Adamui. Ji nori nužudyti mane. Ar 
manot, kad ji palaikė Sarą manimi? — Ji prikando lūpą mėgin- 
dama suvaldyti baimę. 

Aiveras gūžtelėjo pečiais. 

- Sakyčiau, kad moteris, turinti tokių galių, kaip mes spėjame, 
sugeba atskirti žmones. Ak, mieloji, atleiskit. — Jis staiga atsisto- 
jo ir uždėjo ranką Džeinei ant pečių. - Aš jūsų nenuraminau. 

Nuo netikėtos užuojautos ir šilumos Džeinė pajuto, kaip jai 
akyse tvenkiasi ašaros. 

— Man taip baisu. 

— Suprantama. - Jis dirstelėjo ; Adamą stebėdamasis, kad jis 
nepadrąsina žmonos, bet Adamas buvo paskendęs mintyse. 

— Daktare Kreigai! — Jo balsas nuskambėjo aštriau, negu jis 
norėjo. — Kalbėjome apie Bridės paauglystę. Ar tada joje buvo 
pastebimi nukrypimo požymiai? Ar ji buvo pikta? Iracionali? 

Adamas lėtai linktelėjo. 

— O, taip. Ji buvo karšto būdo. — Staiga jis prisiminė ją, stovin- 
čią prie krioklio, jos nuogas kūnas išryškėjęs uolos fone. - Nors 
buvau tik naivus mokinukas, maniau, kad ji neracionaliai verti- 
na gyvenimą. 

- Ar niekada neįtarėte, kad ji atkeliavusi iš kitur? 

— Gal iš kitos planetos? - Adamas nelinksmai nusijuokė. 

- Iš kito amžiaus. 

- Ne. - Jis įnirtingai papurtė galvą. — Ne, tokia mintis man 
niekada neatėjo į galvą. Bridė buvo tikra, patikėkit. Toje pane- 
lėje nebuvo nieko vaiduokliška. - Jis giliai atsiduso. — Negaliu 
patikėti tokiu mūsų pokalbiu! Tam, ką Bridė padarė, turėtų 
būti racionalus paaiškinimas. Man atrodo, kad visa tai tik ran- 
kų miklumas. Ji priverčia mus patikėti, kad gali būti dviejose 
vietose vienu metu, o mes, būdami tokie patiklūs, - jis nesą- 

moningai dirstelėjo į Džeinę, - priimame tai už tikrą pinigą. 
Įsivaizduojame, kad tai nepaprasta, ir ieškome mistikos, kai rei- 
kėtų vertinti paprastai. Ji greitai keliauja iš vienos vietos į kitą. 
Gal jai sekasi susirasti kas ją paveža. Jūs manėte, kad ji guli 
ligoninės lovoje, o ji tuo metu būdavo kitur. Gal ji sugebėdavo 
pasprukti, pakišusi po antklode pagalves, kad atrodytų, jog ji 
ten tebeguli. Kai slaugė Vilkins buvo nužudyta, ji įsitikino, kaip 
lengva pasprukti. Taip sutapo, kad reikšmingomis akimirkomis 
į šiuos namus kartą ar du buvo atėjusi katė. Katė užpuolė mano 
žmoną Velse. Nei vienu atveju nepavyko įrodyti, kad tai buvo 
kažkas kitas, ne tikra katė. - Ar jis kalba nenuoširdžiai? Jis ne- 
jaukiai patylėjo. - Mano protui yra absurdiška teigti, kad Bridė 
ir katė yra viena būtybė, galinti keliauti per laiką ir pasirodyti 
skirtingose vietose. Tai paprasčiausiai neįmanoma. Galima dve- 
joti, ar ji yra maniškė Bridė, ar tik panaši į ją moteris, gal jos 
duktė, o galbūt, - staiga jis pakėlė galvą, - dvi moterys, motina 
ir duktė, siekiančios to paties. 

— Nužudyti mane, - tyliai pridūrė Džeinė. Ji drebėjo, nors va- 
saros popietė buvo šilta. 

Abu vyrai tylėjo. 

— Nepagalvojau, kad gali būti dvi moterys, — galiausiai ištarė 
Aiveras. - Motina ir duktė. Tikėtina. - Palengvėjimas, išgirdus 
naują idėją, aplink kurią jis galės dėlioti savo mintis, buvo aki- 
vaizdus. 

- Ir Bridės motina buvo visai nepanaši į ją, - pridūrė Adamas. — 
Ji buvo miela moteris. Gera. 

— Ojos tėvas? 

— Kai ją pažinojau, jau buvo miręs. Bet jos dėdė buvo visiškas 
beprotis. Tai paaiškina, iš ko ji paveldėjo tokį žiaurumą. - Jis 
atsistojo, žengė ant žolės ir išsiblaškęs nugnybo nužydėjusį rožės 
žiedą. — Ar ją pagaus? 

- Žinoma. — Aiveras patraukė pečiais. - Bet iki to laiko ne- 
praraskite budrumo. - Jis pažiūrėjo į Džeinę. - Abudu. 

Karštis degino jos kūną gulint trobelėje prie upelio, bet ji kovėsi 
su juo, kasdien rėpliojo prie vandens malšinti troškulio, nuplau- 
ti sūraus prakaito nuo veido ir kaklo. Ji apklojo žolėmis šautinę 
žaizdą virš krūtinės, apipjausčiusi odos skutus, kad neįsimestų 
užkratas. Ji ilgai nesusigaudė, kas įvyko. Atsidauždama lėkė iš to 
sodo Velse giliai sukrėsta ir atsidūrė iš pradžių kalvos šlaite, o po 
kelių sekundžių Adamo namuose. Nieko nesuvokė, kol ištraukė 
peilį, kurį vėl buvo įsmeigusi į žmogaus kūną. Ji nežino, kodėl 
nudūrė moterį, kurią užtiko Adamo kabinete ir kuri paklausė jos, 
ar galėtų kuo padėti. Ji tik prisimena staigų akinantį įsiūtį, kad 
kažkas vėl jai kliudo. Kelias akimirkas ji stovėjo prie smunkančios 
moters, dėbsojo žemyn į ją sutrikusi, o toji merdėjo ant kilimo. 
Staiga ji pajuto energijos antplūdį ir susijaudinimą išvydus kraują, 
nieko nepaisydama užlėkė laiptais į viršų ir jau žiūrėjo pro langą, 
kaip privažiuoja A-damo automobilis, tada akimirksniu grįžo į 
slėnį, kur vėjas vėsino jos degantį kūną ir blaškė drabužius. 

Pirmą kartą po ilgo laiko ji verkė. Ji viena, išsigandusi, o 
skausmas po raktikauliu baisus. Kartais klejodama ji šaukėsi 
motinos arba Gartneito, bet dažniau šaukėsi A-damo. Tačiau jis 
neateidavo. Diena sekė dieną, ir ji pamažu silpo. Buvo beveik vi- 
sai paradusi jėgas, kai kartą, atsigulusi prie upelio pasisemti sau- 
ja minkšto rudo vandens, tarp viržių stiebų ji pamatė išgremžtą 
sėjiko lizdą. Jame buvo du taškuoti kiaušiniai, dar šilti nuo mo- 
tinos kūno. Ji stvėrė juos ir susikimšo į burną jausdama, kaip 
tiršti tryniai teka gerkle. Ji gulėjo ramiai, galvą pasidėjusi ant 
rankų, jautė nugara saulės spindulius ir dėkojo paukštei, kurios 
kiaušiniai suteikė jai jėgų. Vėliau ji čiulpė rūgščias vaivorų sultis 
ir sėdėjo, žiūrėdama į spindintį vandenį. Kai temstant parslin- 
ko į trobelę, miegojo nekarščiuodama, žinodama, kad greitai 
pasveiks, o sapne Adamas pagaliau ją surado, uždėjo ranką jai 
ant galvos ir pareiškė, kad karštis nuslūgo. Sapne ji šypsojosi ir 
trynė veidą į jo ranką. 

Mėnulis spėjo du kartus papilnėti ir išdilti, kol ji pasijuto pa- 
kankamai stipri nueiti prie akmens ir paieškoti vartų į Adamo 
laiką. Energijos dar stigo, buvo sunku susikaupti, bet naktims il- 
gėjant ir orui darantis šaltam ir drėgnam ji ėmė jausti vis didesnį 
norą būti su Adamu. Jis pas ją nebeateina po tos pirmosios nak- 
ties, kai sapnavo jį, ir širdyje ji suprato, kad tai buvo tik sapnas. 

Ji pastovėjo prie akmens, ranka švelniai liesdama ornamentus, 
kuriuos jos brolis taip rūpestingai iškalė. Į gilesnes rieves buvo 
įsirangiusios traškios, sušalusios blyškiai žalių gebenių šakelės, 
ir ji nagu krapštė jas lauk. Tai nesvarbu. Dėl to akmens galia 
nesumenkėja. Ji ateina iš po žemės, veržiasi ir kyla kaip potvynis 
pro senas uolienas Bridei po kojomis. Dabar, kai danguje spin- 
di jauno mėnulio pjautuvas, ji jaučia, kaip kaupiasi potvynis. Jo 
galia perneš ją per metus į Adamo laiką. 

Saulei leidžiantis už kalnų, ji stebėjo, kaip ant žemės ilgėja jos 
šešėlis, tada pamažu atsigręžė į rytus ir iškėlė rankas virš galvos. 
Akys buvo užmerktos, ji susikaupė, jautė, kaip auga jėgos. 

Adamas sėdėjo prie stalo kabinete. Akimirką jis dar nema- 
tė jos priešais save, o ji dairėsi, uždususi ir išdidi. Jis vienas. 
Kambarys tuščias. Ji trumpai stebėjo jį, liedama jam savo meilę, 
tada pamažu ištiesė rankas. 

A-damai! 

Kai jis krūptelėjęs pakėlė žvilgsnį, ji pajuto, kaip atmosfera 
kambaryje sustingo ir atskyrė ją. Staiga tapo labai šalta. 

— Bride! - Adamo balsas ataidėjo paskui ją, kai ji vėl atsidūrė 
ant kalvos šlaito, klūpanti prie akmens, o veidu tekėjo ašaros. 

Kitą vakarą ji pamėgino vėl. Šį kartą atsidūrė jo sode. Stebėjo 
Jį pasislėpusi už senos kriaušės, širdis plyšo iš ilgesio, o jis krapš- 
tinėjosi gėlių lysvėje, paskui iš lėto nuėjo namo link. 

— Adamai! 

Moters balsas iš jo kabineto lango perskrodė tylą kaip pei- 

liu, ir Bridė pajuto, kaip smarkiai ji dreba. Akimirką palaukė, 

nagais įsikirtusi į samanotą medžio kamieną, ir dingo, grižo 
į kalvą, kurią jau užgulė tamsa, o mėnulį užstojo nuskubantis 
debesis. Įėjusi į trobelę, ji apkabino kelius ir nelaiminga linga- 
vo pirmyn atgal. Kas negerai? Kodėl ji negali likti su A-damu? 
Kodėl ji negali susikaupti? Jai reikia, kad jo meilė ją sulaikytų, o 
ta moteris nuolat ten, todėl jo meilė neužtenkamai stipri. 

Ji suprato, kad yra dar per silpna. Ji pasidarė medžioklinį pei- 
lį ir kilpų, gaudė triušius ir paukščius maistui. Ieškojo augalų, 
laikė juos lietaus vandenyje saulėkaitoje, traukė jų jėgą, ir tada 
pamėgino vėl. 

Šį kartą A-damas buvo Škotijoje, kaip ir ji. Iš jaudulio šok- 
telėjo širdis, kai ji pažino kalnus ir suprato, kad A-damas labai 
arti. Kai jis atsigręžė į ją veidu, ji riktelėjo iš siaubo pamačiusi, 
kad A-damas senas. Veidas raukšlėtas, šiurkštus, o plaukai, to- 
kie pat nepaklusnūs ir garbanoti, balti kaip sniegas kalnų viršū- 
nėse žiemą. Ne tas laikas. 

Ne! 

Jos sielvartingas riksmas artėjant prie jo pastebimai jį išgąs- 
dino. Jis žiūrėjo į ją nemirksėdamas, ji matė iš jo akių, kad jis ją 
pažino, bet jo vaizdas jau pradėjo nykti, o šalto vėjo gūsis, pūs- 
telėjęs jai į veidą, ir akmuo po jos beviltiškai grabinėjančiomis 
rankomis sakė, kad A-damas jai dingo. 

- Laikas. Turiu ištirti laiką. Turiu rasti jį jauną. 

Jos rankos drebėjo, ji sunkiai grįžo į trobelę, virš durų pagrai- 
bė skiltuvo, kad galėtų uždegti malkas ir prakuras, kurias buvo 
sukrovusi džiūti prie akmeninės ugniavietės. Ji šildėsi rankas, 
lėtai ir giliai kvėpavo, stengdamasi sukaupti mintis. Prisiminė, 
ko buvo mokoma, - kai grįžti iš kelionės, turi pavalgyti, kad 
atgautum jėgas ir vėl suleistum šaknis į žemę. Tamsoje pakėlusi 
ranką ji surado kurtinio mėsos, pakabintos po sijomis, jos su- 
pjaustyti gabalėliai buvo sudžiūvę laužo dūmuose, ir ji kramtė 
mėsą jausdama, kaip burnoje kvapas darosi sodrus ir maistingas. 

Mintyse ji aiškinosi žvaigždžių ir mėnulio padėtį, prisiminė dė- 
dės Broikano pamokas. 

Kai ji vėl peršoko į laiką, kur A-damas buvo jaunas, jis glėbyje 
apkabinęs laikė savo žmoną ir Bridė stebėdama juos suprato, kad 
privalo išlaisvinti jį nuo žmonių, prikibusių prie jo, užstojančių 
jai jį, trukdančių jam ištiesti ranką ir paliesti ją, lūkuriuojančią 
taip arti. Kai ji kitą kartą atsistojo prie akmens, už diržo turėjo 
peilį, o prie kaklo amuletą. Šį kartą ji nesusikirs. 

Pagal žvaigždes ji suprato, kad laikas tinkamas. Vieta taip pat, 
nors namo langų rėmai perdažyti ir durys užrakintos. Sustojusi 
sode, ji pradėjo sėlinti artyn ir nuo gėlių lysvės žiūrėjo į jo ka- 
bineto vidų. Iš pradžių jai pasirodė, kad kambarys tuščias, bet 
tada ji pamatė, kad Adamas stovi prie durų. Priešais jį stovėjo jo 
sūnus, o už jaunuolio — moteris. Bridė stebėdama sustingo, jos 
pojūčiai virpėjo. Moters rankose buvo kūdikis. 


— Nevežkite vaiko iš šalies. Tai būtų visiška beprotybė! — 
Adamas jau šaukė. — Visagalis Dieve, Kalemai, ar visai neturi 
proto? Galvok. Jai tik keli mėnesiai! Ar įsivaizduojate, kiek ligų 
jai gresia tuose kraštuose? Ar įsivaizduojate, kiek suaugusiųjų 
miršta hipių kelionėse? Ar žinote, ką gali padaryti hepatitas? 
Šiltinė arba cholera? - Jis apsigręžė ir nuėjo prie lango, kumščiu 
daužydamas sau delną. Veide keitėsi pyktis ir sielvartas. - O 
kaip tavo karjera? — Jis vėl staiga atsisuko, nepažvelgęs į lauką. — 
Ar tavęs visai nebedomina mokslas universitete? 

— Atvėsk, tėti. - Kalemas globėjiškai uždėjo ranką Džulei 
ant pečių. - Išgąsdinsi vaiką. Tu žinojai, kad mes rengiamės 
į kelionę. Žinoma, aš mokysiuos universitete. Kai grįšiu. Ko 
skubėti? Prieš mus visas pasaulio laikas. Ir nesąmonė, kad Betė 
užsikrės kokiomis nors ligomis. Ji paskiepyta, viskas bus gerai. 
Daugybė kūdikių keliauja su tėvais. Daugybė kūdikių kelyje 


gimsta. Tai natūralu. 

-— Jai nieko neatsitiks, dėde Adamai. - Džulė kalbėjo labai ty- 
liai. - Be reikalo taip pykstate. Ir mūsų nesulaikysite! 

— Ne! - Adamas susmuko ant kėdės prie rašomojo stalo. — 
Nebegaliu sulaikyti Kalemo nuo tada, kai tu atsiradai jo gy- 
venime. Ar suvoki, kiek žalos pridarei? Jo egzaminai, jo siekiai, 
jo ateitis. — Jis perbraukė pirštais plaukus. - O dabar išveži tą 
nekaltą kūdikį... 

- Tėti, gana! - Kalemo balsas nuaidėjo per kambarį. - Šitaip 
su Džule nekalbėk. 

- Kalbėsiu! - Adamo veidas išblyško iš pykčio. - Ar negana, 
kad mano vaikaitės motina rūko marihuaną... 

- Aš nepaliečiau nei... 

— Ne? Manai, kad neatskiriu šito mėšlo dvoko? 

- Džule, geriau eikime. — Kalemas suėmė durų rankeną. — 
Apgailestauju, tėti. Tikrai. Maniau, kad mudu vieną dieną galė- 
sim protingai pasikalbėti, bet dabar abejoju, ar kada nors pavyks. 
Todėl nėra prasmės tęsti šį ar kitą pokalbį. Pasakyk mamai, kad 
apgailestauju, jog mes su ja prasilenkėme. Susisieksiu su ja, kai 
grįšim iš Nepalo. 

— Kalemai... 

- Ne, tėti. Gana. Ir pamiršk apie mano karjerą medicinoje. 
Tu teisus. Aš nepateisinu vilčių. Nežinau, ar iš viso stengsiuos 
kuo nors tapti. Gal geriau gyvensiu kaip dykūnas, kokiu tu 
mane laikai! - Kalemas išsivedė Džulę į holą. - Nesivargink 
lydėti mūsų. — Paskutinį kartą piktai dėbtelėjęs į tėvą, jis trenkė 
durimis. 

— Nesivarginsiu! — sušuko Adamas jam įkandin. — O tu nesi- 
vargink čia grįžti. Nebenoriu matyti nė vieno jūsų! 

Jis sėdėjo nejudėdamas. Drebėjo kaip lapas. Ilgai sėdėjo, 
spoksojo į kalendorių, tada pamažu išsiėmė nosinę ir išsipūtė 
nosį. Kai atsistojęs priėjo prie lango, pagal seną įprotį ieškoda- 
mas paguodos rožėse, akys buvo pilnos ašarų. 

Anapus lango Bridė tylomis jį stebėjo. Norėjo ištiesti ranką ir 
paliesti jį, bet neleido stiklas. Priėjusi arčiau, atsirėmė rankomis 
į langą netoli jo veido, stengdamasi pasiekti jį, bet jis jos nematė. 
Akimirką pastovėjo ten ir nusigręžė. Pamažu nuėjo prie durų ir 
išėjo į holą. 

Lauko durys buvo atviros. Ant laiptelio tarp pribirusių sausų 
lapų snukeliu į apačią gulėjo meškiukas. Pasilenkęs Adamas jį 
pakėlė, tyliai uždarė duris ir sugrįžo į kabinetą. 


Automobilyje Betė garsiai verkė. Džulė spaudė ją glėbyje ir sū- 
pavo, mėgindama ųžmigdyti. 

— Nurimk, nurimk. Važiuok lėčiau, Kalemai, nėra ko taip 
skubėti. Kalemai, prašau tavęs! 

- Jis toks kvailas! —- Kalemas perjungė bėgį ir įsuko į A1 ke- 
lią. — Velniškai užsispyręs ir senamadiškas. Ir dar kaltina tave, 
kad rūkai marihuaną... 

- Kartą rūkiau. - Džulė paslėpė veidą kūdikio plaukučiuo- 
se. — Kartą rūkiau, kai buvau pas jus, o tu grįžai vėlai. Jaučiausi 
tokia vieniša ir nereikalinga, tavo tėvas elgėsi su manimi taip 
niekinamai, kad nuėjau į vonią ir surūkiau. 

Džule! 

- Suprantu, labai apgailestauju. Kalemai, žiūrėk į kelią! - Ji 
užsimerkė ir lengviau atsikvėpė, kai Kalemas grąžino automo- 
bilį į savo juostą, vos prasilenkęs su baltu sunkvežimiu, išdygu- 
siu iš lygaus kelio tamsos, visu garsu pypsinčiu. Abipus kelio 
augo aukštos tuopos, juodi tamsos sargybiniai, jie skriejo pro 
šalį, kai Kalemas padidino greitį. Vėl pradėjo lyti ir aptaškytą 
seno Mini langą šveitė valytuvai. - Kalemai, pamirškim tavo 
tėvą. Man gana iki kaklo jo nuolatinio buvimo šalia, jo kriti- 
kos. Važiuokim. Tiesiog važiuokim. Iki ryto galim pasiekti 
Prancūziją. Važiuokime į saulę ir niekada negrįžkime atgal! 

Kalemas atsisuko į ją ir plačiai nusišypsojo. 

- Tu teisi. Gyvenimas duotas gyventi. Mes parvažiuosime, 
susirinksime daiktus ir pasakysime Maksui, kad norime to fur- 
gono, kurį jis mums siūlė. Dingsim kuo toliau nuo visų tų ki- 
virčų. — Jis suėmė jos ranką ir spustelėjo. - Bete, mažyle, tavo 
vaikystė bus neįtikėtina! 


Stovėdama sode, Bridė nevilties apimta žiūrėjo, kaip Adamas 
sėdi prie stalo ir verkia. Ji vėl prispaudė rankas prie lango, tada 
priėjo prie verandos durų ir pabeldė. Vis tiek neatrodė, kad jis 
būtų ją išgirdęs. Jos beldimas nesukėlė nė garso ir ji pradėjo 
daužyti smarkiau. 

A-damai! A-damai! 

Jos riksmą pagavo vėjas ir nunešė Adamui neišgirdus. 

A-damai, įleisk mane! 

Kas yra? Kodėl ji negali priversti jo išgirsti? Raudodama iš 
apmaudo ji nulipo tolyn nuo stiklinių durų. Kaltas jo sūnus, jo 
sūnus ir ta kvaila pilka mergiotė, kurią jo sūnus vadino žmo- 
na. Tai dėl jų A-damas yra nelaimingas. Jis veltui atidavė jiems 
savo meilę ir jausmus, kai galėjo būti su ja. Staiga jos neviltis ir 
įsiūtis nukrypo į juos, du jaunus žmones su kūdikiu kvailame 
mėlyname automobilyje, kurie išvažiavo juokdamiesi, palikę jos 
A-damą verkiantį ir vienišą. 

Kai ji atsidūrė kelyje lietui lyjant, akimirką nesuprato, kas įvy- 
ko. Kažkoks automobilis pralėkė pro ją signalizuodamas, ji vos 
spėjo atšokti. Tada suprato ir nusišypsojo. Mini važiavo lėčiau, 
bet vis tiek, kai ji išėjo priešais jį iškėlusi rankas, prakeikdama 
vyrą ir moterį, kurių veidai atrodė tik rėkiantys nubalę pavidalai, 
automobilis pasisuko, nušliaužė keliu, apsivertė keturis kartus, 
įkrito į griovį ir ten gulėjo ratais į viršų, o vieninteliai garsai 
buvo garų šnypštimas ir tylus, plonytis kūdikio verksmas. 


339 


S 


Tmečia dalis 


Liza 


1960-1980 


Ketunioliktas skynius 


— Reikėjo priversti Adamą atvažiuoti. 

Pliaupiant lietui, Liza ir Džeinė paskutinės liko stovėti prie 
kapo. Prie jų kojų žiojėjančią duobę su dviem greta stovinčiais 
karstais dengė gausybė gėlių, chrizantemos ir astrai, susimaišę 
su egzotiškesnėmis lelijomis ir rožėmis. 

- Jis sau nedovanos, kad nedalyvavo, - pridūrė Liza. 

- Aš jo nesuprantu, - Džeinė nevaldomai raudojo. - Jis kaip 
pamišęs. 

Apimtas sielvarto, pykčio ir skausmo, Adamas prisiekė sau 
niekada nebeturėti jokių reikalų su Liza ir Filu, ir su mažąja 
mergyte, stebuklingai ištraukta gyva iš sumaitoto automobilio, 
atėmusio gyvybes jauniems jos tėvams; jo pyktis Džulei virto 
įsiūčiu jos motinai. 

Netoliese, po kukmedžiais, jų laukė Filas, jo didžiulis skėtis 
teikė pastogę kūdikiui, gulinčiam ant jo sulenktos rankos. Betė 
žiūrėjo nemirksėdama į ryškiai dryžuotą skėtį, stebėdama, kaip 
ant jo renkasi lietaus lašai tarsi deimantai, ir plačiai atsimerkusi 
jaukiai gulėjo savo antklodėlėje kaip lizde, nesuvokdama, kokia 
tragedija ją ištiko. Greta jo stovėjo Džeinės motina, sunkiai pa- 
sirėmusi lazdele, juodai vilkinti, ir šniurkščiojo į drėgną nosinę. 

Kiti laidotuvininkai susirinko prie vartų su stogeliu, tada 
pamažu, genami lietaus, sulipo į automobilius, išrikiuotus ra- 

tais į gyvatvorę palei siaurą keliuką prie senos kalnų bažnyčios, 
prie kurios, kaip Džulė, pagauta romantizmo po Kytso vasaros 
skaitymų, sakė mamai, ji norėtų būti palaidota. Kalemas, kiek 
Džeinė žino, nė akimirkos negalvojo apie mirtį - ji žinojo tik 
tai, kad jis nori būti su savo Džule ir kuo toliau nuo tėvo. Abu 
katafalkai jau buvo išvažiavę. 

Adamas atsisakė dalyvauti laidotuvėse. Net kalbėti apie tai 
nenorėjo. Kai policininkai atvežė Džeinei mažąją Betę, jis net 
nedirstelėjo į vaiką, o kitą rytą liepė Džeinei jos atsikratyti, tar- 
si kūdikis būtų koks nepageidaujamas gyvūnėlis. Tačiau Liza 
užtruko tik keturias valandas kelionėje iš Velso. Iš anksto buvo 
nuspręsta, kad Betė išvažiuos su ja. Kartu išvažiavo ir Džeinė. 

- Jei tik jie nebūtų susibarę! - Džeinė nevaldomai raudojo. — 
Jei tik aš būčiau grįžusi anksčiau, prieš vaikams išvažiuojant! 

- Nekaltink savęs. - Liza apkabino ją per pečius. Per šešias 
valandas ji sakė tai jau šeštą kartą. - Džeine, juk žinai, kad 
tavo buvimas nieko nebūtų pakeitęs; žinai, koks Adamas už- 
sispyręs. O Kalemas buvo panašus į jį. - Ji nutilo ir žiūrėjo 
žemyn į karstus, akimirkai netekusi žado iš sielvarto. —- Dėl 
kažkokios priežasties taip turėjo atsitikti. — Ji raudodama atsi- 
duso ir užsimerkė. 

- Liza, brangioji. Džeine. — Filas buvo tyliai priėjęs prie jų, 
raudonos ir baltos skėčio spalvos nederėjo prie rimto, žalių ir 
rudų spalvų seno šventoriaus tamsių, miglos apgaubtų kalnų 
papėdėje. - Eime iš čia. Žiūrėk, mažoji Betė ir Patricija sušalo. 
Grįžkime į sodybą. 

Džeinė papurtė galvą. 

— Nenoriu jo palikti. - Ašaros sruvo jos skruostais. — Čia taip 
šalta ir vieniša. 

— Džeine, brangioji, čia labai gražu. Vieną dieną tu pasi- 
džiaugsi, kad jis guli tokioje mieloje vietoje. — Filas įspraudė 
kūdikį jai į rankas ir aukščiau pakėlė skėtį pridengdamas jas 

abi. — Štai, imk savo mažąją vaikaitę. Ji nori grįžti namo, kur 
šilta. Jai čia ne vieta. 

Jis švelniai vedė visas tris moteris siauru kapinių taku prie 
vartų, kur buvo likęs tik jų automobilis. Už jų du duobkasiai 
taktiškai žengė į priekį ir paėmė kastuvus. 


Sent Olbanse Adamas nejudėdamas sėdėjo prie rašomojo sta- 
lo. Nuo Džeinės išvykimo jis nesiprausė ir nesiskuto, kartais 
atsistodavo išsivirti arbatos arba skausmingai lėtai užlipdavo 
laiptais ir gulėdavo lovoje, akis įsmeigęs į lubas. Miegas jį vi- 
siškai apleido. Robertas Hardingas užsukdavo kasdien, pa- 
prastai vengdamas užeiti į kambarį, kur mirė jo žmona šiuo- 
se pasmerktuose namuose, o laidotuvių rytą atėjo ir paruošė 
Adamui pusryčius. Adamas jų nepalietė, tik padėkojo beveik 
nemandagiai, abejingai. 

Du kartus buvo atėjusi policija, pirmą kartą — pasakyti, kad 
surado liudininką, kuris matė, kaip akimirką prieš avariją prie- 
šais jo sūnaus automobilį žengė kažkokia moteris, o antrą kartą — 
kad moters pėdsakų nerasta, bet jie tikisi, kad anksčiau ar vėliau 
ji pasirodys. Su juo kalbėjęs seržantas nepatogiai laikė ant kelių 
šalmą Adamo kabinete ir tikėjosi, kad jo žodžiai pagelbės. 

— Regis, mėgindamas ją apvažiuoti, jūsų sūnus išgelbėjo jai 
gyvybę, - kalbėjo jis. - Jis pasielgė labai drąsiai. 

- Jis pasielgė kvailai. —- Adamas spoksojo priešais nereginčio- 
mis akimis. 

- Bet narsiai, — tvirtai atsakė policininkas. Jis atsistojo. — Aš 
jums pranešiu, pone Kreigai, jei ką nauja išgirsime. 

Išleidęs jį pro lauko duris, Adamas ilgai liko stovėti hole 
spoksodamas priešais save, tada iš lėto pasisuko ir įėjo į vir- 
tuvę. Atsidaręs kiemo duris, išėjo į drėgną, šaltą sodą ir žengė 
ant žolės. 

A-damai... 

Ji laukė jo prie rožių. 

- Bridė? 

Apsvaigęs nuo miego stygiaus ir sielvarto, jis leidosi vedamas 
atgal į namą ir aukštyn laiptais. Miegamajame pasijuto gulįs 
lovoje, galva svaigo nuo išsekimo, ir galiausiai jis užsimerkė, 
beveik nesuvokdamas svorio greta savęs lovoje, rankos, švelniai 
glostančios jo plaukus, lūpų, braukiančių jam per veidą, ir vis 
giliau ir giliau smego į užmarštį. 


Purtydama galvą Džeinė padėjo ragelį. 

- Jis vis dar neatsako. 

— Palik jį ramybėje, — Liza spaudė rankose puodelį arbatos. — 
Žinai, kaip ir aš, kad Adamui kartais reikia pabūti vienam. 
Nesirūpink. Jis ištvers. 

Bet pati tuo abejojo. Ją sukrėtė Adamo sielvarto ir pykčio 
vaizdas, jo įsiūtis, su kuriuo jis atstūmė ją ir kūdikį, savo vaikai- 
tę. Džeinės nebuvo, kai Adamas kalbėjosi su ja, jo pyktis liejosi 
kaip nuodai, veidas buvo raudonas, venos ant kaklo pavojingai 
pulsavo. Pasirodo, jei jis nebūtų sutikęs jos, Lizos, jos duktė ne- 
būtų pražudžiusi jo sūnaus. Kaip neprotinga ir žiauru. Pirmą 
kartą ji atpažino jame kietą jo tėvo nenuolaidumą ir prisiminė 
Adamo pasakojimus apie tėvo užsispyrimą, kai šis suklupęs ant 
kelių kovojo su savo griežtu, neatlaidžiu Dievu ir nusigręžė nuo 
moters, kurią taip mylėjo. 

Įsitikinusi, kad mažoji Betė kietai 'miega, Liza užsimetė 
striukę, išėjo iš namo ir lėtai nužingsniavo prie sodo vartų. Jau 
temo. Oras saldžiai kvepėjo šlapia žole, lapais ir švelniu kalnų 
čiobrelių aromatu. Patriciją išvežė į Sarį, paskutiniai laidotuvių 
svečiai išvyko ir namuose tapo tylu. Džeinė užsimerkusi gulė- 
jo svetainėje ant sofos prie židinio, o Filas pasitraukė į virtuvę, 
pajutęs staigų norą tvarkytis. Liza suprato, ką tai reiškia. Jis su- 
krėstas, jis negali suvaldyti sielvarto kitaip, tik dirbdamas visą 

naktį, kol tikras nuovargis atbukins skausmą. Jis suplaus indus, 
tada sutvarkys už ją namus, o kai jau galės ištverti vienas, išeis į 
dirbtuvę ir tikriausiai ištisas dienas lindės joje. Liza kitokia. Jai 
sunku būti viduje. Ji randa paguodą gamtoje tikėdamasi, kad 
kalnai ir beribės dangaus platybės teisingai išspręs jos bėdas ir 
savo ramybe nuramins ir ją. 

Vėl pradėjo lynoti. Pasirėmusi ant vartelių ji klausėsi, kaip ant 
lapų šnarena lašai. Keista, bet dabar ji jaučiasi Adamui artimes- 
nė negu anksčiau, jų ilgų santykių metu. Ji apgailestavo, kad jis 
neatvažiavo į laidotuves. Jei ji būtų jo žmona, primygtinai būtų 
reikalavusi; privertusi jį palikti tuos baisius, apmirusius, vieni- 
šus, tuščius namus, kuriuose buvo nužudyta moteris, privertusi 
atvažiuoti ir pamatyti, kaip laidojamas jo sūnus. Šitaip jis galėtų 
susitaikyti su tuo, kas įvyko. Šitaip jam tektų paimti į rankas 
mažąją vaikaitę ir leisti, kad jos iki skausmo graži šypsenėlė iš- 
tirpdytų ledą jo širdyje. 

Ji krūptelėjo, įsivaizdavusi Adamą jo kabinte, spoksantį į 
stalą priešais. Tada įsitempė. Vaizdinyje šalia jo išvydo Bridę, 
tokią, kokią gerai prisiminė, jauną, palaidais plaukais, gražią, 
Bridę, apkabinusią jį ir nosimi trinančią į jo kaklą, Bridę, kuri 
staiga sustingo kaip katė, arti pajutusi priešą, ir pakėlė galvą. 
Lizai pasirodė, kad ji pažiūrėjo Bridei tiesiai į akis. Akimirką 
pamatė jose įtūžį ir triumfą, tada vaizdinys dingo ir Liza vėl 
žiūrėjo į lietų. 

Kelias minutes ji stovėjo nejudėdama, atšalusi nuo sukrėtimo, 
tada apsigręžė ir sparčiu žingsniu sugrįžo į namus. 

Kai Liza įėjo, Džeinė sėdėjo fotelyje prie židinio. 

- Ar tu sakei, kad avariją sukėlė moteris, išėjusi priešais juos? — 
staiga paklausė Liza. Ji pritūpė priešais rusenančias malkas ir 
ištiesė rankas į šilumą. 

Džeinė linktelėjo. 

- Ji taip ir neatsirado, — atsakė ji neatsimerkdama. 

Liza giliai įkvėpė ir pasinėrė į tylą. Nėra prasmės sakyti 
Džeinei, kad, jos galva, jų vaikus nužudė Bridė, padarė tai ci- 
niškai ir žiauriai tam, kad turėtų Adamą tik sau. Skambėtų kaip 
paranojos viršūnė. Antra vertus, Bridė negavo Adamo tik sau. 
Juodvi su Džeine tebėra gyvos. Taip pat ir mažoji Betė. 

- Dar kartą paskambink Adamui. — Liza įsitaisė ant kilimo, 
rankomis apkabinusi kelius. — Gal pavyks įtikinti jį atvažiuoti. 
Negaliu pakęsti minties, kad jis ten vienas. 

- Jis neatvažiuos, — papurtė galvą Džeinė. - Juk žinai. Jam 
sunku ištverti. Jis geriau jaučiasi vienas. 

- Niekam nėra geriau būti vienam, Džeine, — sušnibždėjo 
Liza. - Ar galiu aš paskambinti už tave? 

Kita moteris atsimerkė. 

— Manai, kad įtikinsi jį, kai negaliu aš? Manai, kad būtum 
įkalbėjusi jį atvažiuoti? - Ji liūdnai šyptelėjo. — Gal ir taip. Gal 
tau, o ne man, reikėjo už jo tekėti, nežinau. Dabar jau niekas 
nebesvarbu, ar ne? — Ji sunkiai atsistojo. - Skambink, jei nori, aš 
neprieštarauju. 

Netarusi daugiau nė žodžio, ji žengė prie durų ir išėjo į ko- 
ridorių. Liza nejudėdama sėdėjo prie židinio ir girdėjo, kaip 
Džeinė pamažu, čiukšėdama kojomis, kopia laiptais, kaip trink- 
teli jos miegamojo durys. 

Liza ilgai nejudėjo, paskui ištiesė ranką, pasiekė nuo stalo te- 
lefoną ir surinko numerį. 

Telefonas skambėjo ir skambėjo kaip tuščiuose namuose. 
Galiausiai Liza pasidavė ir švelniai padėjo ragelį. Ji svarstė, ar 
vaizdinys, kurį staiga išvydo mintyse — nuogas Adamas lovoje, 
ojam ant krūtinės tamsiaplaukė galva, - atitiko tikrovę, ar buvo 
tik jos blogiausia fantazija. 


Po dviejų savaičių Liza parvežė Džeinę į Sent Olbansą. Mažoji 


Betė gulėjo kūdikio krėsle ant galinės sėdynės, kai jos privažia- 
vo gatve ir sustojo prie namo. 

— Tu įeik pirma, - Liza pasisuko į Džeinę. - Įsitikink, ar galiu 
įsinešti Betę. 

— Žinoma, kad gali. - Džeinė stumtelėjusi atidarė duris. - Dar 
negirdėjau tokių niekų. Jis nusiramins, kai pamatys ją. 

Per pastarąsias dvi savaites joms pavyko tik du kartus pasi- 
kalbėti su Adamu. Kartą Džeinė užklupo jį ligoninėje, kai pa- 
skambino ten netekusi vilties su juo susisiekti, o kitą kartą Liza, 
paskambinusi jam vėlai vakare, pagavo jį naktiniame budėjime. 
Abi dėl skirtingų priežasčių nekalbėjo apie jo niūrų, nejautrų 
balsą ir primygtiną reikalavimą Džeinei dar negrįžti namo. 

Liza žiūrėjo pro priekinį automobilio langą, kaip Džeinė 
eina taku ir rankinėje ieško raktų. Diena buvo šalta ir vėjuo- 
ta, jos šviesius plaukus vėjas supūtė ant veido, jie sukilo aplink 
galvą it blyškus šviesus nimbas, prieš kurį Adamas kadaise ne- 
galėdavo atsilaikyti. 

Liza matė, kaip ji įkišo raktą į spyną. Durys neatsidarė. 
Džeinė stumtelėjo jas, pasukiojo raktą, ištraukė, apžiūrėjo ir vėl 
pamėgino rakinti. Įkišo antros spynos raktą, tada pirmąjį - jau 
trečią kartą, pastūmė pašto dėžutės dangtelį ir šūktelėjo į vidų. 

Liza atsisuko į galinę sėdynę. Betė kietai miegojo. Atsidariusi 
dureles, ji išlipo. Pabėgėjo taku. 

— Kas atsitiko? 

— Man atrodo, jis užsisklendė duris. 

- Ar gali įeiti pro kiemo pusę? 

Liza susiraukė. Pažiūrėjo į kaimynų namą ir linktelėjo. 
— Lauk čia. Pažiūrėsiu, gal įeisiu pro virtuvę. 

— Ar nori, kad eičiau kartu? 

Džeinė padvejojo, bet papurtė galvą. 

— Ne, tu lauk čia. Jei pateksiu į vidų, aš prieisiu ir atidarysiu du- 
ris. — Ji dirstelėjo į automobilį. - Negalima palikti jos vienos, Liza. 

Takelis vedė pro dviejų namų garažus, šiukšlių dėžes, palei 
juodą lentų tvorą prie mažų vartelių į sodą. Varteliai buvo atviri, 

ir Džeinė įėjo. Stiklinės Adamo kabineto durys buvo uždarytos, 
bet virtuvės durys plačiai atvertos ir einant jų link Džeinei širdį 
suspaudė nerimas. 

Viduje buvo labai tylu. Sulaikiusi kvapą, ji pirštų galais įėjo į 
virtuvę ir sustojo. Nepanašu, kad pastaruoju metu čia kas nors 
būtų buvęs. Nėra nešvarių indų, nėra maisto. Viryklė šalta, ant 
stalo sluoksnis dulkių. 

Bet viduje kažkas yra. Ji jautė. Kažkas, kas neturėtų čia būti. 
Ji pastovėjo klausydamasi, sukaupusi visą dėmesį, tada pamažu 
žengė grindimis ir dirstelėjo už durų. Hole tuščia. Ji jautė, kad 
turėtų apsigręžti ir bėgti, kviesti Lizą, kviesti policiją, bet ne- 
galėjo pajudėti. Girdėjosi, kaip kažkur tyloje tiksi laikrodis. Ji 
nurijo seilę, paėjo ant pirštų galiukų ir, sukaupusi drąsą, stum- 
telėjo Adamo kabineto duris. Kambarys buvo tuščias. Ant stalo 
stovėjo nepaliestas puodelis arbatos, jo paviršių jau dengė ruda 
plėvelė. Ji atsargiai įėjo į kiekvieną pirmojo aukšto kambarį, tada 
pasuko prie laiptų. Nesigirdėjo nė garso. Atrodė, kad kažkas 
viršuje savo ruožtu klausosi jos žingsnių. 

- Adamai, - pašaukė pašnibždomis. 

Pamažu pradėjo lipti aukštyn. 

Uždėjusi ranką ant miegamojo durų rankenos, ji akimirką 
stabtelėjo, tada atsargiai pastūmė duris. Užuolaidos buvo pu- 
siau užtrauktos, kambaryje prieblanda. Krustelėjo oras, lengvas 
dvelksmas prie lovos, jausmas, tarsi vieną akimirką ten kažkas 
buvo ir tuoj pat dingo. Ji žengė žingsnį į vidų. 

Adamas kietai miegojo lovoje. Jis buvo nuogas, tik prisiden- 
gęs nusidriekusia paklode. 

— Adamai! Adamai! - Džeinė žengė prie jo ir papurtė už pe- 
ties. - Adamai! Atsibusk! 

Atsakymo nebuvo. 

- Adamai! - Panikos apimta, ji ėmė šaukti garsiai. 

Lauke Liza virpėjo. Ji dirstelėjo per petį į tuščią gatvę ir tada, 
kaip Džeinė, pasilenkusi pakėlė laiškų dėžutės dangtelį. Hole 
buvo tamsu, ji matė ant kilimo susikaupusią laiškų krūvelę. Oras 
buvo dulkėtas ir pridvisęs. Name labai tylu. Ji nuleido dangtelį 
ir išsitiesė, giliai įkvėpdama šalto oro gurkšnius. Toliau matėsi, 
kaip iš už kampo išsuka raudonas pašto furgonas. Jis lėtai pava- 
žiavo gatve ir sustojo maždaug už keturių namų. Paketu nešinas 
išlipo laiškanešys, paėjo taku, paskambino, smagiai pasikalbėjo 
su vyru, atidariusiu jam duris, ir grįžo į automobilį. Po minutės 
jo jau nesimatė, gatvė vėl buvo tuščia. Liza pasijuto neįtikėtinai 
nutes, o atrodo, kad prieš kelias valandas. 

Jai pasigirdo, kad nuo automobilio sklinda verksmas. Apsi- 
sukusi ji tekina grįžo taku, bet pažiūrėjusi vidun pamatė, kad 
Betė kietai miega. Ji norėtų užrakinti automobilį, bet Džeinė 
išsinešė raktelius, o ji nedrįso nuspausti visų durų mygtukų. 
Tris nuspaudė, o vieną paliko, kad prireikus galėtų paimti Betę, 
tada grįžo taku ir pritūpusi vėl pakėlė laiškų dėžutės dangtelį. 

— Džeine, — pašaukė ji tyliai. - Adamai. Ar judu ten? 

Džeinė jau turėjo įeiti. Kitaip būtų grįžusi. Liza vėl pažiūrė- 
jo į laikrodėlį, apsisprendusi pasisuko ir nubėgo prie kaimyno 
garažo sienos, kur dingo Džeinė. Prie kampo ji dar stabtelėjo, 
pažiūrėjo į automobilį su miegančiu kūdikiu ir nėrė į drėgną, 
siaurą praėjimą. 

— Džeine. Kur tu? Džeine. — Nuo šlapios pievutės ji laipteliais už- 
bėgo į priebutį ir iki galo atvėrė virtuvės duris. - Džeine, kur tu? 

Virtuvėje nieko nebuvo ir ji įbėgo į holą. Lauko durys tebe- 
buvo uždarytos, priėjusi ji atitraukė sklendę, nuėmė grandinėlę 
ir pravėrė jas, įleisdama šviežio drėgno oro. Automobilis tebe- 
stovėjo vietoje, aplinkui nesimatė nė gyvos dvasios. Ji stabtelėjo, 


gerai, ar ieškoti Džeinės. 

- Džeine! - ji suriko iš visų plaučių. - Džeine, kur tu? 

Adamo kabinete buvo tuščia, taip pat ir svetainėje. Apsidairiusi 
ji grįžo į holą ir nuojautos gniaužiama gerkle užbėgo laiptais į 
viršų per dvi pakopas iš karto. 

- Džeine! 

Pastūmusi duris, iš pirmo žvilgsnio suvokė vaizdą. 

— Džeine, kas jam? Kas nors negerai? - Jos rankos jau buvo 
ant Džeinės pečių. 

- Nežinau. —- Džeinės balsas buvo keistai bespalvis. Veidas 
baltas kaip popierius. - Negaliu jo pažadinti. 

Liza stumtelėjo ją durų link. 

-— Eik, skambink Robertui. Greičiau. - Tada priėjo prie lovos 
ir uždėjo delną Adamui ant kaktos. - Adamai. Adamai, ar girdi 
mane? — Neduok Dieve, kad jis būtų padauginęs vaistų. Jis šil- 
tas, atsipalaidavęs. Ji atsargiai pakėlė jo voką —- akys normalios. 
Ant naktinio stalelio nesimatė jokių vaistų buteliukų. Ji paėmė 
jo ranką ir pradėjo trinti ją delnais. - Adamai! Nagi, atsibusk! 
Adamai! — Ji pakėlė galvą į Džeinę, vėl atsiradusią tarpduryje. — 
Prisiskambinai? 

Džeinė linktelėjo. 

- Ar ilgai jis užtruks? 

— Neilgai. Atvažiuoja tiesiai iš ligoninės. Ar jis... ar jis ką 
nors vartojo? — Džeinė drebėjo kaip lapas. — Liza, negaliu pra- 
rasti jų abiejų. 

- Tu jo neprarasi. Manau, kad jam nieko blogo neatsitiks. — 
Liza vis dar gniaužė Adamo ranką. Ji užtraukė ant jo antklodę. 
Tada priėjo prie lango, pažvelgė žemyn ir siaubo apimta suvo- 
kė, kad visai pamiršo kūdikį. 

— Džeine, eik ir atsinešk Betę. Turėjau palikti ją vieną. 
Aš pabūsiu su Adamu. - Ji kalbėjo tvirčiau, negu jautėsi. — 
Nenorėjau jos ten palikti, bet nedrįsau neštis į vidų nežinoda- 
ma, kas čia darosi. 

Džeinė padvejojo ir pamažu išėjo iš kambario. Pro langą Liza 
matė, kaip po kelių akimirkų ji pasirodė lauke, nuėjo taku prie 
automobilio ir atidarė dureles. 

Pasisukusi į lovoje gulintį vyrą, Liza vėl uždėjo delną jam ant 
kaktos. 

— Adamai! — pašaukė ji griežtai. - Adamai, girdi mane? Ar 
Bridė buvo pas tave? 

Ji tikėjosi, kad Džeinė nepastebėjo iškalbingų raudonų dėmių 
ant jo kaklo, smulkių, aštrių moters dantų žymių ant peties ir 
įdrėskimų ant krūtinės. Robertas, be abejonės, pastebės. 

Kai po kelių akimirkų jis atvažiavo, Liza laukė jo apačioje, o 
Džeinė nusivedė jį į miegamąjį. Kai Džeinė nulipo, Liza jau buvo 
paleidusi Šopeno noktiurnus ir visą dėmesį nukreipusi į židinį. 

— Jis bunda. - Džeinė susmuko krėsle. - Robertas mano, kad 
jis nieko nevartojo. Jis tik išsekęs. Robertas labai sutrikęs. Dėl 
visa ko tikrina kraujo spaudimą. 

Liza pritūpė ant kulnų su anglies gabalu rankoje. Prakalbo 
be užuolankų. 

- Kur amuletas, kurį prieš daugelį metų jums dovanojau? 

Džeinė atrodė išsiblaškiusi. 

- Regis, prie mano lovos. Spintoje. O kas? Jis nebeveiksmin- 
gas, sakiau tau. Ar tai svarbu? 

Suraukusi kaktą Džeinė priėjo prie nešioklės ir pažvel- 
gė žemyn. Betė sujudėjo ir atmerkė savo dideles mėlynas akis. 
Sumojavo rankutėmis ir pradėjo verkšlenti. 

- Nežinau, ar svarbu, bet pamėginsiu vėl nuvežti jį Merinui. 
Sugrįžęs tegu apžiūri. Kas nors turėtų padėti jums abiem apsi- 
saugoti. 

— Tai ir tu manai, kad čia būta Bridės? - Pasilenkusi Džeinė 
pakėlė Betę iš patalėlių. — Kas ji, Liza? — staiga sudejavo ji. — 
Vaiduoklis? Kažkoks šėtonas? — Ji prispaudė prie krūtinės kūdi- 
kį. - Kodėl ji nepalieka mūsų ramybėje? 

Laikui bėgant pasidarė lengviau. Jis grįždavo pas ją, kai jaus- 
davosi vienišas, o jis dažnai būdavo vienišas. Ji stebėjo, kaip 
jis išsiuntė Lizą ir kūdikį, kaip susirinko daiktus ir išsikraustė 
iš žmonos miegamojo ir nuo to kvailo, aplaužyto amuleto, ne 
veiksmingesnio už vaiko žaislą, ir persikėlė į svečių kambarį. 
Sūnaus kambarys buvo užrakintas. Nei jis, nei Džeinė ten ne- 
užeidavo. 

Džeinė kas naktį verkdavo savo vienišoje lovoje, ji sunyko, iš- 
blyško, tapo nervinga. Kai Adamas būdavo ligoninėje, ji skam- 
bindavo į sodybą Velse, persimesdavo keliais kaltais žodžiais 
su Liza, o vėliau, kai Betė išmoko kalbėti, ir su ja, kuri žinojo, 
kad Sent Olbanse yra senelė, bet neprisiminė, kad būtų ją ma- 
čiusi. Bridei nerūpėjo, ką ji veikia. Šiuo metu Adamo žmona 
jos nedomino. 

Ji išmoko erzinti jį; pasislėpdavo, kai jis užlipdavo į viršų po 
tylių pietų su Džeine; laukdavo, kol jis nusivilks tamsių spalvų 
daktaro kostiumą, nusiriš tvarkingą dryžuotą kaklaraištį ir šil- 
tame miegamajame persivilks chalatu arba, dar geriau, niekuo. 
Tada ji įsitaisydavo ant lovos, tamsūs plaukai pasklisdavo ant 
pagalvės. Kartais ji vilkėdavo ilgus žalius marškinius, kartais 
būdavo nuoga ir modama rankomis viliodavo jį nuo knygos, o 
tada po paklodėmis glamonėdavo jį, laižydavo ir bučiuodavo tol, 
kol jis, dejuodamas vienodai iš kaltės ir iš ekstazės, atsiduodavo 
visiems jos vyliams. Kartą ar du ji išsivedė jį iš kūno į sapnų 
pasaulį, kur jis galėjo skraidyti, bėgioti ir šokinėti nuogas per 
viržius, stverti jai už rankos ir susipynus kūnams griūti kartu 
ant žolės prie duburio, kur jiedu mylėjosi pirmą kartą. 

Gulėdama viena buvusiame jų bendrame miegamajame, 
Džeinė naktį kartais girdėdavo jį verkiant ir manydama, kad iš 
liūdesio, verkdavo pati, bet vėliau ji suvokė, kad tai desperatiški, 
nevalingi patiriamo malonumo atodūsiai, todėl tik įsikniaubda- 
vo į pagalvę ir leisdavo jai sugerti nevilties ašaras. 

Kartą ji mėgino susigrąžinti jį. 

Paruošė jo mėgstamą valgį, apsivilko suknelę, kuri jam pa- 
tiko, pasišlakstė riešus ir kaklą kvepalais. Jo veidas nušvito ją 
pamačius. 

- Atrodai linksmesnė, Džeine, - pasakė jis. - Džiaugiuosi. 

Jis valgė jei ne gardžiuodamasis, tai bent žvaliau ir atsakinėjo 
į jos klausimus apie darbą, Robertą, galimybę kitais metais išva- 
žiuoti atostogauti. Jis klausėsi, linkčiojo, šypsojosi jai, ir akimirką 
vėl nušvito viltis. Ji rūpestingai vengė Lizos ir Betės temos - žino- 
jo, kad sukeltų pyktį ir abipusius kaltinimus, - ir kalbėjo tik apie 
ateitį, kada jie abu galėtų keliauti ir žvelgti į priekį, ne atgal. 

Šį kartą, kol ji plovė lėkštes, jis liko sėdėti ir kalbėjosi, kol ji 
užkaitė arbatinį, o kai ji apsimestinai droviai padėjo dėžę šoko- 
lado, jis paėmė vieną saldainį, nusišypsojo ir palietė jos ranką. 
Susijaudinimui augant, ji spustelėjo jam petį ir leido pirštams 
perbėgti jo sprandu. Akimirką jis sustingo, tada atsipalaidavo ir 
vėl nusišypsojo. Paėmė jos ranką. 

— Džeine, per pastaruosius dvejus metus tau iš manęs buvo 
nedaug pagalbos. Atleisk. 

Ji irgi nusišypsojo. 

— Nesvarbu. Jei esame čia vienas dėl kito: 

Ji manė, kad jis išties ranką ir pabučiuos ją, ir jos širdis supla- 
kė iš susijaudinimo, bet jis tik dar kartą spustelėjo jai ranką ir 
atsirėmė į kėdės atlošą. 

- Tai kur arbata? 

- Atkeliauja. - Slėpdama nusivylimą, ji nusigręžė ir vėl triūsė 
prie arbatinio ir arbatžolių dėžutės. — Ar vėliau išeisim pasi- 
vaikščioti? - paklausė ji nežiūrėdama į jį. - Toks gražus vakaras. 
Galėtume nueiti iki abatijos arba pasivaikščioti po parką. 

— Būtų neblogai. — Neįsipareigojantis atsakymas. 

- Štai. — Ji padavė jam puodelį ir atsisėdo greta. - Arba galė- 
tume išgerti po taurę sode. Ko labiau norėtum? 

- Pasėdėti čia ir pasigardžiuoti arbata. - Ji pajuto, kad jis pra- 
deda nerimauti. 

Jai ir pačiai darėsi nejauku. Nereikia jo skubinti, tą ji suprato, 
bet ji taip troško, kad jis atsigręžtų į ją, apkabintų, mylėtųsi su 
ja. Pastačiusi savo puodelį, ji persėdo arčiau jo. 

- Adamai... 

- Palauk! Ar tu nieko negirdėjai? - Adamas staiga išsitiesė. — 
Klausykis! 

— Nėra ko klausytis. — Ji pajuto baimę. Klausantis suspaudė 
krūtinę. — Kas čia galėtų būti? Liaukis, išeikime į lauką. - Ji 
atsistojo ir paėmė jį už rankos. - Adamai, prašau. 

Bet anoji buvo ten, anapus atviro lango. Pasigirdo drykste- 
lėjimas, sušlamėjo užkliudytas vijoklis ir tyloje pasklido žemas, 
grėsmingas urzgimas. 

— Adamai, prašau tavęs. Eime. Nelauk. 

- Ten tik katė... 

- Ten ne katė! - Jos balsas virto riksmu. —- Tu žinai, kad ne 
katė! Adamai, būk geras, išklausyk mane. Negalima jai leisti 
daryti tai, ką ji daro su tavim. Negalima! 

Ji laikėsi įsikibusi į jį, kai jis stojosi ir ėjo prie lango. 

Katė pastovėjo ant palangės suglaudusi ausis, akys švietė 
oranžine spalva, tada lengvai stryktelėjo į kambarį pagiežingai 
krutindama uodegą. 

— Adamai, - atšoko Džeinė. - Adamai, neleisk jai manęs su- 
žeisti. 

— Eik, Džeine. Prašau tavęs, eik. - Jis švelniai uždėjo ranką 
katei ant galvos, toji pakėlė snukį ir ėmė glaustytis prie kojų. 

Džeinė pasitraukė raudodama. 

- Adamai! Būk geras. 

- Eik, Džeine! 

Jo balsas buvo kimus. Jis stabtelėjo, pažiūrėjo į Džeinę, pama- 
žu apsigręžė ir nuėjo durų link, o katė įtempusi kojas žingsniavo 
šalia jo. Po akimirkos jie dingo ir uždarė paskui save duris. 

Džeinė susmuko ant kėdės, ašaros upeliais tekėjo per veidą. 
Ji sėdėjo ten, kol sutemo, tada paėmė telefono ragelį ir surinko 
Lizos numerį. 


Liza pažiūrėjo į laikrodėlį. Traukinys kaip visada vėlavo. Atrodė, 
kad ji valandų valandas stovi Niuporto stoties platformoje, išgė- 
rusi antrą puodelį beskonės Britanijos geležinkelių kavos, per- 
skaičiusi laikraštį nuo pradžios iki pabaigos. Džeinės skambutis 
aną naktį buvo isteriškas ir toks beviltiškas, kad Liza vos nepa- 
sisiūlė tuojau pat sėsti į automobilį ir važiuoti į Sent Olbansą, 
bet sveikam protui nugalėti padėjo tai, kad mažoji Betė, dabar 
jau trejų metukų ir lankanti darželį Hėjuje, šiek tiek persišaldė 
ir nepaleidžia jos nuo savęs. Šį rytą ji jaučiasi geriau ir sutiko 
pabūti su seneliu Filu su sąlyga, kad jai bus leista piešti jo dirb- 
tuvėje. Liza įsitikinusi, kad dievinantis ją senelis neprieštarauja 
taip, kaip mėgsta paburbėti. Būtų gaila, jei rimtai prieštarautų. 
Liza ketino pasitikti Džeinę prie greitojo traukinio Pedingtone 
ir pakeliui į sodybą užsivežti ją priešpiečių, kad galėtų tiksliai 
sužinoti, kas vyksta. 

Pagaliau traukinys atvažiavo. Lizai suspaudė širdį pamačius 
Džeinės veidą, kai ji išlipo sunkiai tempdama mažą lagaminėlį, 
tarsi tas svertų toną. Džeinė atrodė beviltiškai liguista ir ne- 
laiminga. Paėmusi iš jos lagaminėlį, Liza nuvedė ją prie auto- 
mobilio ir per Niuporto rytinius kamščius ėmė skverbtis kalnų 
kelio link. 

— Pasakok, kas atsitiko. - Ji dirstelėjo į šalia sėdinčią moterį. 

Džeinė gūžtelėjo pečiais. 

- Tai Bridė. Ji ateina kas naktų. Jis su ja persikėlė į atskirą 
kambarį. 

Liza prikando lūpą tramdydama šoką. 

— Tu įsitikinusi? 

- O, taip. Įsitikinusi. — Balse girdėjosi kartėlis. - Jis užkerėtas. 

Liza pristabdė automobilį ir įsuko į Abergevenio kelią. 

- Aris žino, kur tu? 

-— Ne. Jis uždraudė man matytis su tavim, Filu ir mažąja Bete. 
Man net neleidžiama kalbėtis su juo apie jus. Mat tebekalti- 
na jus dėl Kalemo mirties. Jis sugižęs, iškrypęs ir panašu, kad 
kraustosi iš proto. — Staiga ji vėl apsipylė ašaromis. - Liza, man 
atrodo, kad aš irgi kraustausi iš proto. Nežinau, ką daryti. 

Liza ištiesė ranką ir palietė Džeinės rankas, sugniaužtas 
ant kelių. 

— Mes trumpam sustosime ir aš nupirksiu tau išgerti. Tada įsi- 
dėsime šio to į skrandį ir važiuosime namo. Pagyvensi pas mus 
tiek, kiek norėsi, arčiau pažinsi savo vaikaitę ir išmesi iš galvos 
tą kvaišų kvaišą vyrą. Tu nesikraustai iš proto. Panašiau, kad 
kraustosi jis, bet mes tuo pasirūpinsime. 

Ji suraukė kaktą ir įsuko pro siaurus vartelius prie baltai dažyto 
akmeninio namo kelio pakraštyje. Ji žinojo, kad bare ras taktišką 
šeimininką, liepsnojantį židinį ir skanų naminį maistą. Ji nenori, 
kad Betė pamatytų Džeinę anksčiau, negu jai nudžius ašaros. 


Po kelių dienų Liza privažiavo prie Kreigų vartų Sent Olbanse. 
Žibintai tebedegė ir ji matė, kad Adamo roveris stovi ant keliu“ 
ko. Liza buvo išvargusi; pirmas įtūžis ir pasipiktinimas Adamo 
nejautrumu ir savanaudiškumu kiek nuslūgo automobiliui ryjant 
ilgas mylias per Angliją, ir dabar ji jautėsi nejaukiai. 

Giliai įkvėpusi, ji atrakino automobilio duris ir išlipo. Kelias 
sekundes spaudė skambutį, kol aidas išsisklaidė tyloje. Niekas 
nepriėjo. 

Sode žiemos žolė nenupjauta, o Adamo pasididžiavimas — ro- 
žės — virtusios nenugenėtais krūmynais, pilnais nuvytusių žiedų. 
Virtuvės durys praviros. 

Įėjusi ji sustojo ir apsidairė. Kriauklėje sukrauti neplauti indai. 
Arbatinis, kai atsargiai palietė ranka, buvo šiltas. Iš nevalyto 

atliekų kibiro sklido dvokas. Ji pirštų galiukais perėjo virtuvę ir, 
atsargiai verdama duris, įsiklausė. 

— Adamai. - Jos balsas nuskambėjo dusliai ir nervingai. Ji sto- 
vėjo laiptų apačioje ir žiūrėjo į viršų. Sulaikiusi kvapą klausėsi. 
Namų tyla staiga tapo kitokia. Atrodė įtempta, tarsi kažkas irgi 
stengėsi įsiklausyti. Liza krūptelėjo ir pasigailėjo, kad neturėjo 
progos susitikti su Merinu prieš važiuodama į Hertfordšyrą, bet 
jis buvo išvykęs, ir jau seniai. 

- Adamai! — Šį kartą ji pašaukė garsiau. — Kur tu? Čia Liza. 
Dėl Dievo meilės! Važiavau ilgą kelią. Bent atidaryk duris. 

Vėl tyla. Tada jai pasirodė, kad viršuje kažką išgirdo. 

— Adamai! — Negaišdama laiko svarstymams, ji pastatė koją 
ant laipto ir žiūrėjo aukštyn. - Adamai. Ar tau nieko neatsitiko? 

Užlipusi sustojo ir apsidairė. Adamo ir Džeinės miegamojo 
durys buvo praviros. Viduje tuščia, kaip ji ir spėjo, lovos neprie- 
kaištingai paklotos, ant tualetinio stalelio nė daikčiuko, užuo- 
laidos pusiau užtrauktos, nors dar diena. 

— Adamai! — Ji grįžo į laiptų aikštelę ir, nežiūrėdama į Kalemo 
kambario duris, nuėjo tiesiai į svečių kambarį. 

— Adamai! — Ji beldė garsiai. 

Tyla už durų buvo beveik apčiuopiama. 

— Adamai, žinau, kad esi ten. - Ji spustelėjo rankeną. Durys 
atsivėrė ir ji pažiūrėjo į vidų. 

Adamas gulėjo lovoje, ranka užsidengęs akis. Apsirengęs, bet 
marškiniai prasegti. 

- Adamai. - Ji kalbėjo griežtai, balsas buvo šaižus iš baimės. — 
Adamai, tu sveikas? 

Pribėgusi prie lovos, pažiūrėjo į jį. Marškiniai perplėšti. Ji 
pamatė dvi sagutes, nukritusias ant kilimo, ir išplėštą lopinėlį 
toje marškinių vietoje, kur kita sagutė nesidavė atsegama. Ant 
krūtinės matėsi įdrėskimai. 

—- Adamai! - Ji čiupo jo riešą ir patikrino pulsą. 

Jis kvėpavo normaliai, bet kai Liza papurtė jį, nereagavo. Akys 
liko užmerktos, galva ant pagalvės pakreipta į šoną. - Adamai, 
kas tau? - Ji suėmė rankomis jo pečius ir ėmė purtyti, tada nu- 
bėgo į vonią ir atsinešė vandens pilną puodelį dantims valyti. 

Kai šliūkštelėjo jam į veidą, jis atsimerkė ir įsispoksojo į ją 
nepažindamas. 

- Adamai, tau nieko neatsitiko? - Ji atsisėdo prie jo ant lovos. — 
Čia aš, Liza. 

Kelias akimirkas jis dėbsojo į ją apsvaigęs, tada pamažu atsi- 
sėdo ir nukėlė kojas nuo lovos. Šitaip sėdėdamas susiėmė ran- 
komis galvą ir stipriai patrynė veidą. Galiausiai pažvelgė į ją 
rodydamas kažką panašaus į dėmesį. 

- Adamai, dėl Dievo meilės, kas tau darosi? — Ji atsistojo ir 

— Liza? - Jo balsas buvo kimus. - Ar kviečiau tave atvažiuo- 
ti? — Balsas nebuvo visiškai priešiškas. Jame girdėjosi neapsi- 
mestas sutrikimas. 

— Ne, tu manęs nekvietei, bet reikia pasikalbėti. Barnis užsi- 
tęsė pernelyg ilgai. Tai absurdas. 

Jis sparčiai atsipeikėjo. 

— Neprisimenu, kad būčiau vadinęs tai absurdu. Tavo duktė 
kalta dėl Kalemo mirties... 

— Nesąmonė, Adamai, ir tu tai žinai! — Liza pasisuko į jį. — 
Kur dingo tavo nuovoka? Žinai, kaip ir aš, kad jie mylėjo vienas 
kitą, buvo laimingi, turėjo viską, dėl ko verta gyventi. - Jos bal- 
sas sudrebėjo ir ji piktai kumščiu perbraukė sau akis. — Klausyk, 
atvažiavau kalbėtis ne apie vaikus. Apie Džeinę. Ir apie Bridę. 

Adamas išblyško. 

-— Nėra apie ką kalbėti. Mano žmona pabėgo, o ką aš veikiu ir 
kokius draugus turiu — ne tavo reikalas. 

— Manau, kad mano. Tai Bridė dabar jau draugė, ar ne? Ar jau 
įpratai draugauti su psichopatais, žudikais vaiduokliais? 

Adamo veidas tamsiai nuraudo. Jis atsistojo. 

— Lauk. - Ir ranka parodė į duris. 

— Ne. Aš ką tik atvažiavau. Gal tau išeina terorizuoti žmo- 
ną, bet manęs neterorizuosi, Adamai Kreigai. Tu išsikraustei iš 
proto, ar suvoki? - Ji sukryžiavo rankas ant krūtinės ir karingai 
atstatė smakrą. — Na, tai kur ji? O gal mes vis dar įsivaizduoja- 
me, kad ji nereali? 

— Ji pakankamai reali, — nusišypsojo Adamas. 

- Žinoma, tiek reali, kad gali tave apdraskyti. — Ji reikšmingai 
dirstelėjo į jo krūtinę. 

Jis pažiūrėjo žemyn ir ranka pridengė įdrėskimus. 

— Genėjau rožes. 

—- Nemanau. Panašiau, kad lovoje turėjai viešnią. 

- Liza, liaukis. Geriau išeik. Apgailestauju, kad važiavai tuš- 
čiai, bet čia tavęs niekas nelaukė. Grįžk namo. 

— Ne. Niekur aš nevažiuosiu, kol nepradėsi kalbėti protingai. 
Eisime į apačią ir viską aptarsim. 

— Nėra ko aptarinėti. 

— Manau, kad yra. Patinka tau, ar ne, bet mes turime mažą 
vaikaitę, kuri užaugs svarstydama, kodėl jos seneliai nebendrauja. 
Ar leisi jai augti galvojant, kad jos senelis išsikraustė iš proto? 

- Išeik, Liza. — Jo balsas staiga tapo labai tylus. 

— Ne. Neišeisiu, kol visko nepasakysiu. Tai užsitęsė jau per ilgai. 

- Liza. Nėra ko sakyti. Išeik iš mano namų, būk gera. — Jis 
nusisuko, nusitraukė suplėšytus marškinius ir siekė megztinio 
nuo kėdės kampe. Ji pamatė, kad ir jo nugara nusėta plonais 
įdrėskimais. Staiga jai pasidarė šleikštu. 

— Adamai. Ateik į apačią. 

- Išeik. — Ji pastebėjo, kaip jis žiūri pro ją durų pusėn, ir per 
nugarą perbėgo šaltas šiurpulys. 

— Iš pradžių su tavim pasikalbėsiu. 

— Nieko nebus. Išvažiuok, prašau. 

Už nugaros, laiptų aikštelėje, Liza išgirdo kažkokį garsą, šir- 
dis persivertė iš staigios baimės ir ji atsigręžė. Tarpduryje sto- 
vėjo Bridė, tamsūs žvilgantys plaukai kaip fonas krito ant pečių, 
akys — seno sidabro spalvos. Ji vilkėjo ilgą mėlyną suknelę be- 
veik siekiančią žemę. Iš po jos kyšojo basos kojos. 

A-damai, priversk ją išeiti. 

Nors nesimatė, kad ji kalbėtų, Liza galvoje aiškiai išgirdo jos 
žodžius. 

- Liza, būk gera, išeik, savo labui. 

Bet tarpduryje stovėjo Bridė. 

Liza suspaudė kumščius. Apsauga. Prisimink dvasinę apsau- 
gą, kurios Merinas tave išmokė. 

- Atvažiavau pasikalbėti su tavim, Adamai. Paprašyk savo 
draugės pasitraukti, kol mes baigsime. 

- Išvažiuok, Liza. 

— Neišvažiuosiu, kol nepasikalbėsime. — Liza tikėjosi, kad at- 
rodo drąsesnė, negu iš tikrųjų jautėsi. Giliai įkvėpusi, ji priėjo 
prie Adamo ir uždėjo delną jam ant rankos. - Liepk jai išeiti. 

— Negaliu. 

— Gali. - Liza kilstelėjo smakrą. - Tegu ji išeina. 

Bridė priartėjo. Ji nėjo žingsniais, bet vieną akimirką stovėjo 
tarpduryje, o kitą - jau už kelių pėdų nuo Lizos, ir Liza išvydo, 
kaip rankoje ji spaudžia mažą peilį. 

- Adamai, ar leisi, kad ji smeigtų man tuo daiktu? - Ji stengė- 
si žūtbūt suvaldyti balsą, stūmė nuo savęs užgriūvančias siaubo 
bangas. 

- Bride, prašau tavęs. - Staiga Adamo balsas tapo tvirtes- 
nis. - Noriu, kad išeitum. Penkioms minutėms. Tada galėsi 
grįžti. Jei ne, Adamas supyks. - Jis tik dabar dirstelėjo į mer- 
giną, ir Liza pamatė, kaip toji išblyško. Akimirką Bridė atrodė 
nebe tokia ryški, ne daugiau nei šešėlis, tada apsigręžė ir dingo 
iš kambario. 

-— Tu kvaila, Liza. Aš jos nevaldau. Ji galėjo tave nužudyti. 

— Bet nenužudė. - Liza giliai įkvėpė. - Na, tai kokia velniava 
čia darosi? Ar dabar ji čia ir gyvena? 

- Liza, paklausyk manęs. - Atrodė, kad jis atgavo savitvardą. 
Tarsi negirdėdamas jos klausimų, jis giliai įkvėpė. - Pernelyg 
daug kas mus dabar skiria. Nenoriu tavęs čia matyti, beje, ir nie- 
ko kito. Jei mano žmona pas tave, gali ten pasilikti. Tai viskas, 
ką turiu pasakyti. Išeik, kol Bridė negrįžo, nes aš neatsakau už 
tai, kas gali įvykti. 

- Adamai... 

— Kalbu rimtai, Liza. 

— Tu išprotėjai. — Staiga ji suvokė, kad tai tiesa. Jo akys tuš- 
čios, padėrusios. Atrodė, kad jo lūpomis kalba kažkas kitas. 
Išsigandusi Liza pasitraukė nuo jo. - Adamai. — Ji pamėgino 
paskutinį kartą. - Eime su manim. Bent pasikalbėkime. Lauke, 
sode. — Jeigu jai pavyktų jį išsivesti, gal jis vėl taptų savimi. — 
Išklausyk mane bent trumpai. 

— Išeik tuojau pat. - Jis dar kartą priešiškai dėbtelėjo į ją, nu- 
sigręžė ir priėjo prie lango. 

Dirstelėjusi į duris, Liza pamatė ten stovinčią Bridę su peiliu 
rankoje. 

- Gerai. - Ji prikando lūpą. - Išeinu. Atšauk savo asmens sar- 
gybinę. 

Bridė šypsojo. Ji pasuko prie Adamo ir jai einant pro šalį Liza 
pajuto šalto oro virptelėjimą. Pergalingai šypsodama Bridė už- 
dėjo ranką Adamui ant krūtinės, prisispaudė prie jo ir pakišo 
galvą po jo smakru. Jo ranka apkabino jos pečius, jis žvelgė į 
Lizą virš tamsiaplaukės galvos. 

- Eik. 

- Einu. - Liza pajuto, kaip gerkle kyla šleikštulys. Nebežiū- 
rėdama į nieką, ji apsigręžė ir nubėgo laiptais žemyn. Išėjusi 
per lauko duris ji nubėgo takeliu ir įlipo į automobilį. Ten sė- 

dėjo, galvą padėjusi ant vairo, drebėdama kaip lapas. Už jos 
nugaros antro aukšto lange užsitraukė užuolaidos. Bet elektra 
neužsidegė. 


- Džeine, turi likti čia. Tau negalima pas jį važiuoti. - Liza 
uždėjo rankas Džeinei ant pečių. — Kalbu rimtai. Ten tau ne- 
saugu. Jis išprotėjo. 

- Aš turiu grįžti. Ten mano namai. Jis mano vyras. - Džeinė 
staiga atsisėdo. Ji dar miegojo, kai Liza galiausiai grįžo namo 
ankstyvą rytą, bet įvažiuojančio pro vartus automobilio ūži- 
mas prikėlė ją iš negilaus, budraus miego. Nei Filas, nei Betė 
jos neišgirdo. 

Džeinė pabadžiusi atgaivino ugnį ir susiraitė ant sofos. 

— Neketinu leisti, kad... kad... - Akimirką jai pristigo žo- 
džių. - Kad ta harpija pavogtų man vyrą. Ji net nėra reali! 

- Ji pakankamai reali. - Liza apkabino delnais karštą arbatos 
puodelį ir atsirėmė į pagalvę, šildydamasi prie liepsnos. — Ir net 
nereikia aiškinti, kokia ji pavojinga. 

- Tai patari man niekada negrįžti namo? Atiduoti jai Adamą? 
Leisti jai užvaldyti viską? 

Liza, įsižiūrėjusi į ugnį, kurį laiką nieko neatsakė. 

- Kalbu ne apie tai. Tik manau, kad turime kažką sugalvoti. 
Turime būti tikros dėl to, ką darome. Ji pavojinga, Džeine. Čia 
tu bent saugi. 

- Tikrai? — Džeinė perkėlė pagalvę sau ant kelių ir apkabino 
ją lyg gindamasi. - Kiek pamenu, čia nė vienas iš mūsų nebuvo 
saugus. Ji užpuolė mane šiame miegamajame ir paliko šituos 
randus. - Ji parodė į petį. 

Liza tylėjo. 

- Gaila, kad nėra Merino, — pasakė ji pagaliau. - Andai jis 
mums padėjo. 

- Kur jis? 

Liza patraukė pečiais. 

- Sako, kad išvyko į Škotiją. Jo namai užrakinti. Jis taip da- 
rydavo ir anksčiau — dingsta ilgam laikui ir vėl pasirodo, lyg 
niekur nebūtų išvykęs. — Jos akys staiga pritvinko ašarų. Jis dar 
nežino, kad Džulės nebėra. 

- Liza, atleisk. 

Liza papurtė galvą. 

— Nekreipk dėmesio. Aš pervargau. 

— O aš elgiuosi neįtikėtinai savanaudiškai, versdama tave 
kalbėtis, kai tu dešimt valandų be pertraukos vairavai, ir tai 
darei dėl manęs. — Džeinė ryžtingai atsistojo. - Eik miego- 
ti. Pasikalbėsime rytoj. — Pasilenkusi ji staiga ištiesė rankas 
ir apkabino Lizą. - Tu tikra draugė. Neleisk Adamui atsistoti 
tarp mūsų. 

- Jis neatsistos. - Liza sunkiai pasikėlė. - Džeine, mes kaip nors 
įveiksime Bridę, pažadu. Grąžinsime tau Adamą. Kaip nors. 


Penkiolikčas skynmius 


Merinas stovėjo medžių priedangoje ir žiūrėjo į akmenį. Spren- 
dimas atvykti čia atėjo jam esant aukštai Andų kalnuose, kur oras 
retas, o ribos tarp plotmių plonos kaip popierius. Jis dairėsi ir paten- 
kintas linkčiojo. Teisingai padarė dabar atvykęs į Škotiją. Tolumoje 
aukštos kalnų viršūnės, padengtos šviežiu sniegu, akina baltumu 
ryškios dangaus mėlynės fone, oras traška nuo vėsios energijos. Jis 
susimąstęs laukė, akis įsmeigęs į gyvatę, kurią spindintis šerkšnas 
išryškino kartu su kitais akmens paviršiaus piešiniais. Broikanas 
netoliese. Merinas jautė spirale besisukančią energiją, gilų protą, 
pykčio ir apmaudo galią ir baisų šio žmogaus pavojingumą. 

Jis laukė nejudėdamas, gaubdamasis tamsos apsiaustu, leisda- 
mas kalnų tylai skverbtis į pačius kaulus. Netoli jo voverė lukš- 
teno pušies kankorėžį, nepastebėdama žmogaus, ramiai stovin- 
čio medžių šešėlyje. Staiga voverė atsitūpė. Sekundę patupėjo 
sustingusi, išmetė kankorėžį ir nuliuoksėjo į viršutines medžio 
šakas aštriai kostelėjusi iš baimės, palikdama mažytes pėdas 
ir supurentą sniegą ten, kur brūkštelėjo jos uodega. Merinas 
įsitempė. Jautė, kad Broikanas priartėjo. Broikanas žino, kad 
Merinas yra čia. Jis jautė to vyro įtarumą, jautė jo budrumo galią 
ir vis augantį nepasitenkinimą ir pyktį. 

Nepastebimai Merino žvilgsnis nukrypo į veidrodį, iškaltą 
akmenyje. Ar jis yra Bridės gebėjimo keliauti laike raktas? 

Toli pasigirdo perkūnijos dundenimas ir Merinas suraukė 
kaktą. Danguje nė debesėlio. Tada suprato. Broikanas siunčia 
Įspėjamąjį šūvį iš savojo lanko, kai Merino dėmesys nukrypo. 
Jis ramiai nusišypsojo, žengdamas iš giraitės į uolėtą plynaukštę, 
kad galėtų atsistoti prie akmens. „Pripažįstu, bičiuli, - murmėjo 
jis panosėje. —- Turiu išmokti nesidairyti į šalis. Tavimi negalima 
pasitikėti, nė akimirką.“ 

Merinai... 

Jis sustingo. Balsas sklido iš toli, bet ne iš praeities, o iš jo 
namų. Kažkam jo reikia Velse. Lizai. 


Gulėdama lovoje po antklodėmis ir mėgaudamasi šiluma Liza 
pasirąžė ir nusišypsojo. Lauke bus pašalę, oras gaivus, vėsus ir 
sodrus kaip pienas. Netrukus ji atsikels, išsimaudys ir apsirengs, 
tada paruoš pusryčius sau ir Džeinei. Ištiesusi ranką paėmė prie 
lovos stovintį nediduką laikrodį ir prisimerkusi pažiūrėjo. Jau 
dešimta, bet po ilgos vakarykštės kelionės ten ir atgal ir neįtikė- 
tinai vėlai atsigulusi, ji nusprendė pasilepinti lovoje. Vėl susirietė 
pataluose, akis įsmeigusi į ryškų dangų virš medžių. Filas, be 
abejonės, atsikėlė prieš kelias valandas ir dabar tikriausiai jau 
įsitaisė dirbtuvėje. Ji pasistengė nepažadinti jo, kai paryčiais lipo 
į lovą, bet jis turėjo suprasti, kaip vėlai ji atėjo. 

Prieš pradėdamas dirbti jis dar nuvežė Betę į darželį. Šią sa- 
vaitę tai jo pareiga, jie vežioja pakaičiui. Parvežęs ją per prieš- 
piečius, jis tikriausiai užsibus dirbtuvėje iki tamsos, ir tada jos 
su Džeine prižiūrės mergaitę svarstydamos, ką daryti toliau. 
Liza užsimerkė, norėdama geriau susikaupti prie būsimų darbų. 
Akivaizdu, kad ant Adamo užleisti kažkokie burtai. Jis elgiasi 
kaip užkerėtas, ne kaip racionaliai mąstantis žmogus, koks visa- 
da buvo, todėl reikia pašalinti kerus. 

Po dešimties minučių ji pajuto, kad nebeišgulės nė sekundės. 
Įtampa ir nerimas sugrįžo. Atsikėlusi nubėgo į vonią. Vanduo nu- 
plaus bent dalį nuovargio, kuris, išlipus iš lovos, grįžo visa galia. 

Tik nubėgusi žemyn į virtuvę ir atsidariusi kiemo duris ji su- 
prato, kad jos automobilio kieme nebėra. Akimirką ji spoksojo, 
tada grįžo į vidų ir vėl užbėgo laiptais. 

— Džeine! — ji pabeldė į svečių kambario duris ir plačiai jas 
atvėrė. Džeinės drabužių, lagamino ir batų nebebuvo. 

Filas susimąstęs stovėjo prie molberto, kai Liza įpuolė į jo 
dirbtuvę. Šalia jo ant suolo garsiai tiksėjo virtuvinis laiko žy- 
meklis, nustatytas priminti jam, kada reikės važiuoti pasiimti 
Betės iš darželio. 

- Filai, kur Džeinė? 

Jis susimąstęs atsisuko ir tik po akimirkos susikaupė ir suvokė 
jos klausimą. 

- Nežinau. Kodėl klausi? 

- Ji išvažiavo. Paėmė mano automobilį, savo daiktus, viską. 

— Tai tikriausiai išvažiavo namo. 

— Negali būti. Filai, aš mačiau ją šiąnakt — ne, jau šį rytą. 
Prieš kelias valandas. Mes kalbėjomės. Jai negalima grįžti pas 
Adamą, dar ne. 

Filas priėjo ir apkabino ją. 

- Kas yra? Kas vakar atsitiko? Nemanau, kad kas gera, jei iš 
karto grįžai namo. 

Ji jam papasakojo, o jis klausėsi nepertraukinėdamas. Tik jai 
baigus paklausė: 

- Ar tu papasakojai Džeinei? 

Liza linktelėjo. 

Jis pakraipė galvą. 

- Jai nereikėjo grįžti pas jį. Ar ji tikrai nepaliko laiškelio? 

Liza neieškojo. O kai surado, jis pasirodė esąs trumpas: 
Automobilį paliksiu prie stoties. Atleisk. Džeinė. Tik dešimtą va- 
landą vakaro Džeinė apsireiškė vėl. Liza jau gulėjo lovoje, 
kai suskambėjo telefonas. Stvėrusi chalatą, ji nubėgo žemyn 

į šaltą virtuvę. Betė jau seniai miegojo. Filo niekur nesimatė. 
Tikriausiai jis vis dar dirbtuvėje. 

- Atleisk man, kad taip pabėgau. — Iš balso Liza suprato, kad 
Džeinė verkia. - Gulėjau kelias valandas galvodama apie tai, ką 
man papasakojai. Supratau, kad taip ir neužmigsiu, todėl atsikė- 
liau ir išvažiavau. Norėjau pasikalbėti su juo. — Stojo ilga pauzė. 

— Kas yra, Džeine? Kas atsitiko? 

— Maniau, kad jeigu užtiksiu jį ligoninėje, galėsiu pasikalbėti su 
juo nerizikuodama susidurti su ja. Maniau, kad įtikinsiu ateiti į 
protą. Bet nieko neišėjo. Jis nesiklausė. Buvo man šiurkštus regis- 
tratorės akivaizdoje. Jis išėjo ir nuvažiavo namo, o kai aš grįžau, jis 
jau buvo viršuje užsisklendęs duris. Geriau nebūčiau atvažiavusi. 

- Ak, Džeine, labai apgailestauju. — Ji nusinešė ragelį to- 
lyn kiek leido laidas ir ant spintelės uždegė lempą. Lauke lijo. 
Girdėjosi, kaip į langą barbena lietaus lašai. 

- Jis namie. Viršuje. Su ja. - Džeinė tyliai sukūkčiojo. — Liza, 
jam manęs nebereikia. 

- Grįžk, Džeine. Grįžk pas mus. Mums tavęs reikia. - Šiluma 
Lizos balse buvo tikra. — Klausyk, nepasilik ten. - Norėjo pri- 
durti, kad nesaugu, bet prikando liežuvį. Kokia prasmė dar la- 
biau gąsdinti Džeinę? 

— Parvažiuosiu iš ryto, galbūt... 

— Džeine, privalai. 

— Negaliu išvažiuoti dar kartą nepamėginusi. — Staiga jos bal- 
sas pritilo, lyg ji būtų nusigręžusi nuo ragelio. - Palauk. Girdžiu 
žingsnius. Regis, jis lipa žemyn. Rytoj tau paskambinsiu. 

— Džeine, nepadėk... 

Per vėlu. Ragelis jau nutrenktas. 

Liza akimirką stovėjo žiūrėdama į ragelį, tada pamažu per- 
dėjo jį į kitą ranką. Ji mėgino įsivaizduoti, kas vyksta kitame 
laido gale. 

— Adamai. —- Džeinė lengviau nusišypsojo. — Tu sveikas? 

Jis ištisą minutę tylėdamas spoksojo į ją, ir ji suvokė, kad jis negali 
susikaupti. Žvilgsnis įsmigęs kiaurai per ją, tarsi jos čia nebūtų. 

- Adamai, - pakartojo ji jau droviau. - Ar tu mane girdi? 

Atrodė, kad jis miega. 

— Adamai. - Ji atsargiai žengė žingsnį į priekį ir uždėjo delną 
jam ant rankos. - Adamai, brangusis, ar girdi mane? 

Ji pažvelgė pro jį durų link. Name buvo labai tylu. Tik už 
lango girdėjosi, kaip ošia vėjas kriaušės šakose. 

— Adamai, eikime į virtuvę. Ten šilčiau. 

Jis klusniai nusekė paskui ją, o ji tyliai uždarė duris ir pasuko 
raktą. Užsimerkusi giliai įkvėpė. 

— Naštai. Atsisėsk, o aš užkaisiu virdulį. - Ji triūsė prie čiaupo, 
stebėdama Adamą akies krašteliu. Jis vis dar spoksojo priešais 
save, judesiai buvo kaip lunatiko. 

Pastačiusi ant ugnies virdulį, ji atsisėdo greta jo prie virtuvės 
stalo ir paėmė jį už rankos. Ši buvo šalta kaip ledas. Lengvai 
spūsčiodama ją, Džeinė jam šypsojo. 

- Gal užkurti židinį kitame kambaryje? Taip atšalo, kad gali 
pradėti snigti. Sodyboje vakar naktį buvo šerkšnas. - Ji prikando 
lūpą. Nereikėjo minėti sodybos. Bet gal, jeigu ji pradėtų kalbėti 
apie Lizos apsilankymą, jis bent kažkaip reaguotų. — Adamai, 
Liza labai nusiminusi dėl to, kas čia įvyko aną vakarą. 

Jis nieko neatsakė. Akys tebebuvo įsmeigtos į netolimą erdvę. 

- Pasielgei siaubingai, išsiųsdamas ją važiuoti taip toli atgal į 
Velsą. Ji buvo pervargusi. 

Staiga ji suvokė, kad jis sukluso. Žvilgsnis sukonkretėjo, dė- 
mesys paaštrėjo. Džeinė lengviau atsiduso. 

— Adamai, reikia pasikalbėti apie tai, kas atsitiko. Aš nesu- 
prantu... — Staiga stodamasis jis nutraukė jos Žodžius ir pastū- 
męs apvertė ant grindų savo kėdę. 

- Bride? - Jis žiūrėjo į duris. 

Džeinė išblyško. Ji taip pat pažiūrėjo durų pusėn. Rankena 
švelniai judėjo aukštyn ir žemyn. 

— Adamai, neįleisk jos. Pasikalbėk su manim. - Ji stvėrė jį už 
rankos, bet jis ją atstūmė. 

- Bride. Ten tu? — Dideliais žingsniais perbėgęs per virtuvę, 
jis atrakino duris ir plačiai atvėrė. Koridoriuje buvo tuščia. 

Džeinė užėjo už stalo. 

— Tai ji? 

Adamas žiūrėjo į laiptų viršų. 

— Neik, Adamai. - Džeinė išsigando. - Nelipk ten. 

Adamas papurtė galvą 

— Turiu eiti, Džeine. Jei tau nepatinka, išvažiuok. 

— Bet čia mano namai, Adamai. - Baimė virto pykčiu. - Niekur 
iš jų neisiu! Aš taip pat nelaiminga. Aš taip pat netekau sūnaus. 
Ne tu vienas. Bet aš pripažįstu tą faktą. Gyvenu tikrovėje, neį- 
sipainioju į fantazijų ir iškrypimo tinklą! Jei kas iš čia išvažiuos, 
tai nebent tu. Tu kraustaisi iš proto! Gerai, eik iš čia! - Ji jau 
verkė, balsas prikimo garsiai šaukiant. 

Adamas nusigręžė ir išėjo į holą. 

— Daryk, ką nori. — Jo balsas staiga suplonėjo. Jis iš lėto pra- 
dėjo kopti laiptais. 

Džeinė praleido naktį užsirakinusi virtuvėje. Kitą rytą ji pa- 
laukė, kol išgirdo Adamą judant, tada priėjo prie durų ir sustojo, 
ranką laikydama ant rakto. Jis turi nulipti pusryčių. Kai nulips, 
ji įleis jį, užtrenks duris ir užrakins. 

Bet jis neatėjo. Ji girdėjo jo žingsnius ant laiptų, jie nubildėjo 
per holą iki lauko durų. Ji girdėjo, kaip durys atsidarė, skersvėjo 
gūsis trūktelėjo pro virtuvės durų apačią per jos kojas, ir tada 
išgirdo, kaip durys užsitrenkė. Po kelių akimirkų toliau ant ke- 
liuko suburzgė automobilis. 

Ji liko stovėti užgniaužusi kvapą, klausydamasi. Name buvo 
visiškai tylu. 


361 


Tik po pusvalandžio ji sukaupė drąsą ir dirstelėjo į holą. Ten 
buvo tamsu. Niūrus drėgnas rytas skleidė nedaug šviesos pro 
mažytį langelį prie įėjimo, o svetainės ir kabineto durys buvo 
uždarytos. Širdies dūžiai atsimušė ausyse, kai ji pirštų galiukais 
prisėlino prie laiptų ir apsidairė. Vakarykštis pykčio priepuolis 
buvo trumpas. Jo vietą užėmė gailestis sau, baimė ir pasipikti- 
nimas keitė vienas kitą, kai ji sėdėjo susigūžusi prie stalo šal- 
toje virtuvėje, šildėsi įjunginėdama elektrinę viryklę, palikusi 
atviras orkaitės dureles, jausdama piktdžiugišką malonumą nuo 
minties, kad Adamas supyks sužinojęs apie tokį akivaizdų pini- 
gų ir elektros švaistymą. 

Vienas po kitų ji atidarinėjo pirmo aukšto kambarių duris ir 
žvilgčiojo į vidų. Visur tuščia. Galiausiai ji sukaupė drąsą ir už- 
lipo į viršų. 

Po daugelio savaičių ji pirmą kartą įėjo į Kalemo kambarį. 
Kartą per mėnesį ji įeina nuvalyti dulkių, išsiurbti, pasėdėti ant 
jo lovos ir paverkti, paliesti jo daiktų ir apsispręsti, ką daryti 
toliau, kaip atsispirti norui paversti jo kambarį šventove. Tada 
išsišnypščia nosį, atsistoja, išeina ir uždaro duris, stengdamasi 
atitolinti tas mintis ilgesniam laikui. Akimirką ji pastovėjo dai- 
rydamasi. Niekas nebuvo čia įėjęs, ji neabejoja. Viskas taip, kaip 
buvę. Čia niekas neužeina, nebent Adamas. Po žmogžudystės 
ponia Fryling išėjo sakydama, kad bijo dirbti tokiuose namuose, 
o jie nebedrįso ieškotis kitos. Ir nebereikia. Jie su Adamu liko 
vieni, darbo namuose nedaug, ir neilgai trukus ji jau sugebėdavo 
pati viską padaryti. 

Dabar ji įėjo į miegamąjį, į kambarį, kuriame miega viena. Jis 
tuščias, lovos tvarkingai paklotos. Akys automatiškai nukrypo 
į naktinį stalelį ir ji sustingo. Sulūžusiojo amuleto, kurį ji dėl 
saugumo buvo padėjusi atgal į vietą, nebebuvo. 

Ji žinojo, kad amuletas nebeveiksmingas, kad nebėra pras- 
mės jo laikyti, bet daugiau ji neturi į ką remtis. Kaip paklaikusi 

puolė prie stalelio ir apžiūrėjo tarpulovį. Atsiklaupusi ieškojo 
po lovatiesėmis, po pagalvėmis, po visą kambarį. Amuleto ne- 
simatė nė pėdsako. 

— O Dieve, kad tik jis būtų! 

Ji vėl visur apieškojo, atidarinėjo stalčius ir spinteles, tada 
išplėtė paieškų lauką iki vonios ir Kalemo kambario, kuriame 
ištisus mėnesius nebuvo atidariusi spintelių. Iš baimės pamiršo 
liūdesį, knisdamasi svaidė ant kilimo futbolo batus ir kriketo 
lazdas. Veltui. Tik tada ji sukaupė drąsą, priėjo prie svečių kam- 
bario durų ir įsiklausė. Viduje buvo visiškai tylu. Giliai įkvėpusi, 
ji uždėjo delną ant rankenos ir paspaudė. 

Kambaryje buvo tikras chaosas. Lova nepaklota, tvanku, paklo- 
dės išmėtytos ant grindų. Neskalbti Adamo drabužiai drykso su- 
mesti ant kėdės, ant pagalvės matosi sukrešėjusio kraujo dryžiai. 

Džeinę apėmė šleikštulys. Ore jautėsi laukinio gyvūno tvai- 
kas, nuo kurio jai ant sprando pasišiaušė plaukeliai, bet nei 
Bridės, nei katės nesimatė. 

Tada ji pastebėjo amuletą. Jis gulėjo ant grindų, pridengtas 
nutįsusios paklodės. Lengviau atsidususi ji pasilenkė ir aik- 
telėjo iš siaubo. Medelis buvo neatpažįstamai aplaužytas ir 
sulankstytas, likusios šakelės nutraukytos, mažytės spalvotos 
emalės plokštelės sutrupintos lyg plaktuku. Krištolo nebėra. 


IT) 


ir uždarė duris. Nusinešė amuleto likučius į savo miegamąjį, 
atsisėdo ant lovos ir išdėliojo gabalėlius ant švarios baltos l0- 
vatiesės. Kiekvienas gabalėlis bylojo, su kokiu įtūžiu daiktas 
buvo naikinamas. 

— Ak, Adamai, - raudodama pasakė ji garsiai. - Ką tu leidai 
jai su tavimi daryti? 

Po ilgoko laiko ji susitvardė ir atsistojo. Dar po pusvalandžio 
buvo registratūros kambaryje. 

— Atleiskit, ponia Kreig. - Dorinos CČembers, naujosios re- 
gistratorės veidas buvo tikras nerimo ir sutrikimo pavyzdys. — 
Daktaras Kreigas sako, kad dabar neturi laiko jūsų priimti. 

Jos abi apsidairė tuščioje patalpoje. Paskutinis pacientas išėjo 
pro duris prieš kelias minutes. 

— Supratau. — Džeinė ištiesino pečius. — Dorina, būk gera, 
trumpam įeik į galinį kabinetą. Nenorėčiau pridaryti tau bė- 
dos. - Ji šyptelėjo vos pastebimai kilstelėjusi lūpą, o Dorina, tai 
matydama, dar labiau susinervino. 

— Neturėčiau to daryti, ponia Kreig. 

- Turėtum, jei vertini savo darbą. - Džeinė stebėjosi savo jėga, 
su kuria priešinosi moteriai. Anksčiau registratorė ir personalas 
varydavo jai siaubą. 

Akimirką Dorina dar dvejojo, bet, lengvai gūžtelėjusi pečiais, 
nuėjo į galinį kabinetą ir uždarė duris. 

Džeinė priėjo prie Adamo kabineto durų ir nesivaržydama 
atidarė. 

— Noriu pasikalbėti su tavim. 

Jis stovėjo prie stalo ir kišo popierius į portfelį. Krūptelėjęs 
pažvelgė į ją ir akimirką jos ryžtas susvyravo. Jo veidas buvo 
susmukęs ir nesveikas, akys raudonos nuo nemigos. 

— Neketinu leisti, kad iš manęs būtų daroma kvailė mano 
pačios namuose. — Ji uždarė paskui save duris žinodama, kad 
Dorina jau bus grįžusi iš ano kabineto ir stovės registratūroje 
klausydamasi. — Jei nori gyventi su kita moterimi, tai bent susi- 
rask tikrą. - Pritildytas balsas virto šnypštimu. - Arba važiuok į 
Škotiją ir gyvenk su Bride ten molinėje lūšnoje, akmenų rate ar 
kitur, kur yra jos namai, bet daugiau niekada, - ji nutilo ir giliai 
įkvėpė, - niekada nesivesk jos į mūsų namus. 

- Aš jos nesivedu, Džeine. — Jis kalbėjo nukamuotu balsu. 
Numetė portfelį ant stalo, pats susmuko kėdėje ir nuvargęs už- 
simerkė. — Niekada jos nekviečiau. Ji ateina pati. 

— Tai liepk jai išeiti. 

- Ar manai, kad nemėginau? 

— Kartą jos jau atsikratei. 

— Pabėgdamas. Nori, kad vėl daryčiau tą patį? Negaliu pabėg- 
ti nuo jos, Džeine. Tu tai irgi žinai. Ji kažkaip sugeba sekti pas- 
kui mane. Atvyko į Velsą, pameni? Surado mus Sent Olbanse. 
Ji mane rastų visur. 

- Čia ji neateina. 

— Nes žino, kad čia aš dirbu. Ji gerbia gydytojo darbą. Žino, 
kad supyksiu, jei ji įsiterps tarp manęs ir mano darbo. 

- Bet tu nesupyksti, kai ji įsiterpia tarp tavęs ir tavo žmonos! 

- Tai kas kita. 

— Paaiškink. - Jos balsas buvo ledinis. 

Jis pakėlė į ją žvilgsnį ir jame ji išvydo baisią neviltį. 

- Tai Kalemas. Jis stovi tarp mūsų, Džeine. Nesuprantu kodėl. 
Nenoriu, kad taip būtų, bet yra. Tu ir aš. Tai mes neturėtume 
būti gyvi. Štai tu stovi čia ir primeni man jį. - Jis užsidengė 
veidą rankomis ir sunerimusi Džeinė pastebėjo, kad jam pro 
pirštus rieda ašaros. 

Netekusi žado, ji žiūrėjo į jį nemirksėdama ir žengė atbula 
durų link. 

- Ar tau niekada neatėjo į galvą, kad aš irgi sielvartauju ir esu 
vieniša? 

Jis gūžtelėjo pečiais. 

- Atrodo, kad tu susidoroji. 

— Atrodo, Adamai. Pamiršti, kad aš netekau jūsų abiejų. 
Kalemas žuvo per nelaimingą atsitikimą. Ne pats nuėjo nuo ma- 
nęs. O tu pasitraukei pats. Dar daugiau, - ji stabtelėjo, beveik 
bijodama ištarti tuos žodžius, — panašu, kad tu mėgaujiesi su 
moterimi, kuri nužudė tavo sūnų. 

Stojo ilga tyla. Dabar jau Adamas spoksojo negalėdamas 
patikėti. 

- Šitaip nekalbėk, - galiausiai iškošė jis. - Tokių dalykų ne- 
kalbėk. Kaip žemai tu puoli! Kaip gali, Džeine? 

— Nesunkiai, jei tai tiesa. Ar niekada nepagalvojai, kas buvo ta 
paslaptingoji moteris, išėjusi priešais automobilį, moteris, kuri 
dingo ir niekada nebuvo surasta?! 

- Ten buvo ne Bridė! - Jo balsas prikimo nuo įkarščio. 

— Ne? — Džeinė sunkiai valdė ašaras. — Jos klausti nėra pras- 
mės, ar ne? Neabejoju, kad, be kitų talentų, ji dar ir neprilygsta- 
ma melagė. Adamai, kaip gali ją ginti? Juk žinai, kad ji žudikė! 

— To mes nežinome. - Jis jau verkė atvirai. - Su manimi ji švelni, 
mylinti ir miela. Žino, kaipįtikti vyrui. Ji mane nuramina, nuima 
galvos skausmus, padeda atsipalaiduoti, klausosi, kai kalbu. 

— O aš to nedariau? - Ji nebeslėpė skausmo. - Adamai, tai 
aš, Džeinė. Prisimeni? - Ji ilgai žiūrėjo į jį. - Akivaizdu, kad 
ne. Akivaizdu, kad metai, kuriuos atidaviau tau, buvo iššvaistyti 
veltui ir tau būtų buvę geriau be manęs. 

- Ne, Džeine, maldauju, nekalbėk šitaip. — Staiga jis sukaupė 
dėmesį į ją. - Aš tikrai tave myliu, Džeine. 

— Bet per mažai. — Jos balse girdėjosi nuoskauda. - Adamai, 
prašau tavęs tik vieno. Nedaryk to mūsų namuose. Paprašyk jos, 
kad išsivestų tave gundyti kitur, ne mano namuose. 

Nematydama pro ašaras kelio ji išėjo į registratūros kambarį. 
Eidama lauk net nepastebėjo Dorinos. Tik priėjusi prie automo- 
bilio leido savo išdidumui susvyruoti. Praėjo nemažai laiko, kol 
ji įkišo raktelį, užvedė mašiną ir išvažiavo iš stovėjimo aikštelės. 

Pro konsultacijų kabineto langą Adamas stebėjo ją nuva- 
žiuojančią. 


- Palik jį, Džeine. — Liza stovėjo virtuvėje prie telefono apa- 
čia. - Kalbėdama ji kramtė nagą jausdama, kaip iš nerimo įsi- 
tempė visas jos kūnas. — Ne visam laikui, tik kol jis bus užkerė- 
tas. Savo pačios labui, Džeine. 

Bet suprato, kad kalba veltui ir Džeinė nevažiuos. Ji įsivaiz- 
davo ją tūnančią tarp keturių sienų tamsiame, bedvasiame name, 
naktį užsirakinusią vienišame miegamajame, kai Adamas gla- 
monėjasi su kuo? Su piktąja dvasia? Vaiduokliu? Ragana? 

- Ir vėl Džeinė? — Filas sugrįžo iš dirbtuvės ir purtė lietaus 
lašus nuo pečių kaip šuo kailį. Jis vėl rado Lizą stovinčią susi- 
mąsčiusią prie telefono. — Ji pridarė gana bėdos, palikusi tavo 
automobilį Niuporte! Nesuprantu, kam tu jai skambinėji. Ji su- 
augusi moteris. Turi apsispręsti pati. Ji tikriausiai mazochistė. 
Jai patinka, kaip tas šunsnukis ją žemina. - Jis atsuko čiaupą ir 
nusimazgojo rankas. - Kur Betė? 

— Žaidžia kambaryje. - Liza gūžtelėjo pečiais. - Filai, esu įsi- 
tikinusi, kad ten jai nesaugu. Bridė pavojinga. Ji gali žudyti. 

Durys atsidarė ir pasirodė Betė, ji stūmė lėlių vežimėlį, į kurį 
buvo pasiguldžiusi žaislinį triušelį. Liza pasilenkė, pakėlė mer- 
gaitę ir karštai pabučiavo. 

- Juk jai turėtų norėtis būti čia. Matyti Betę. 

- Liza. — Filas atsisėdo prie stalo ir prisitraukė krūvą neat- 
plėštų laiškų. Mažas raudonas pašto furgonas pasiekia sodybą 
tik per priešpiečius. — Ar niekada nepagalvojai apie tai, kad mes 
nenorime patraukti dėmesio į save? Prisimink, kaip ta katė at- 
sekė juos čia. Nuo to laiko, kai juodu sugrįžo į Sent Olbansą, 
katės niekas neberegėjo. Mes visai nenorime kelti pavojaus sau 
arba, - jis nutilo ir ttumpam uždėjo švelnią ranką mergaitei ant 
galvos, - mažajai Betei. 

Liza pasitiko jo žvilgsnį virš mergaitės galvos. 

— Juk nemanai, kad ji skriaustų Betę! 

Jis gūžtelėjo pečiais. 

— Palik telefoną ramybėje, mieloji. Džeinė žino, kur tu esi. 
Žino, kad prireikus čia jai visada bus lova, žino mūsų telefono 
numerį ir gali paskambinti ištikus bėdai. Tegu taip ir lieka, ge- 
rai? — Jis uždėjo ranką žmonai ant pečių, apkabino jas abi ir Betė 
cyptelėjo iš džiaugsmo. 

Po dviejų dienų Liza apsipirkusi nusprendė grįžti iš Hėjaus ilges- 
niuoju keliu. Ji sukrovė pirkinius į automobilį, užsuko į knygyną 
pasidairyti savo pamėgtame kampelyje, neatsilaikiusi nusipirko 
dvi knygas, paslėpė jas po pirkiniais žinodama, kad Filas erzins 
ją, esą namas neatlaikęs sugrius, jeigu ji parsiveš dar bent vieną 
knygą, nupirko vyno, pasiėmė laikraščius iš Grants, įtaisė Betę 
ant galinės sėdynės ir pasuko kalva aukštyn. Kelias, iškopęs iš 
miškų ir pievų, už kelių mylių pradėjo kilti į kalną, kur dangus 
kabojo žemai virš švelniai žalių ir pilkų uolų ir žolės, išmar- 
gintos besiganančių arklių ir avių. Prie siauro keliuko į Merino 
sodybą ji sustojo ir susimąstė. 

— Važiuok namo. - Betė uždėjo mažytį delnelį Lizai ant ran- 
kos. - Važiuok namo, senele Liza. 

Liza nusišypsojo. 

- Tuoj. Tik noriu pažiūrėti, ar Merinas jau grįžęs. 

Keistas jausmas ginė ją važiuoti aukštyn takeliu. Iš kaminų, 
pasislėpusių už pušų eilės, nekilo dūmai, ant žolės nesimatė 
šviežių automobilio vėžių, bet staiga ją užgriuvo noras pažiūrėti. 
Išlipusi iš automobilio, ji atidarė sunkius senus vartus, įlipo atgal 
ir įvažiavo. 

Durys buvo praviros, ant vieno lango ji pamatė didelį vazoną 
pelargonijų. Merinas rašė prie didžiulio pušinio stalo kambario 
viduryje, kai jos su Bete kyštelėjo galvą pro duris. 


— Tai čia ta mažylė. - Jis pabučiavo Lizą ir pasilenkęs didžiule 
savo ranka suėmė Betės rankytę. 

- Žinai, kas atsitiko Džulei ir Kalemui? - Liza pajuto, kaip 
akyse susitvenkė ašaros. 

- Žinau. - Jis atsistojo, ištiesė ranką į vaisių dubenį, paėmė 
blizgantį raudoną obuolį ir padavė vaikui, tada nusivedė Lizą 
atsisėsti prie židinio. 

— Kur tu buvai? 

Liza žiūrėjo į jį. Jo veidas buvo dar rudesnis, skaisčios mėly- 
nos akys dar skaistesnės. Liza pasijuto besvarstanti, kaip visa- 
da, kiek jam galėtų būti metų, ir nusprendė, kaip visada, kad 
maždaug tarp penkiasdešimties ir šimto. Jis atsisėdo žemai ant 
kėdutės prie židinio ir įmetė kelias pliauskas. Betė grauždama 
obuolį atsistojo už jo. Jis neatsigręžė į ją, elgėsi su ja kaip su ma- 
žyčiu gyvūnėliu, kuriam reikia duoti laiko įveikti drovumui, o 
tada galės užsimegzti draugystė ir pasitikėjimas. 

Jis tarsi negirdėjo antrojo Lizos klausimo ir susikaupė ties 
pirmuoju. 

- Šie dalykai neįvyksta be priežasties, Liza. — Jis nemirksėda- 
mas žiūrėjo į ugnį. — Gali būti sunku ištverti, dar sunkiau supras- 
ti, bet negalima liūdėti amžinai. Tu juos vėl pamatysi. Juk žinai. 

Šniurkščiodama Liza linktelėjo galva. 

— Turbūt. 

Jis pasisuko ir įsmeigė į ją atidų žvilgsnį. 

— Turbūt? 

— Man sunku. Aš vis dar labai ilgiuosi jos. 

— Būk tvirta, Liza. - Jis kalbėjo labai griežtai. — Na, ką pada- 
rei dėl tos moters, Bridės? 

— Tai manai, kad ji moteris? 

— Taip, ji moteris. — Jis niūriai šyptelėjo. 

- Ji sudaužė amuletą. O gal Adamas. Džeinė surinko gabalė- 
lius, bet jai atrodo, kad amuletas nebeveiksmingas. 

- Tai ir nebeveiksmingas. Talismanas turi tiek galios, kiek 
jam jos suteiki. Padaryk jai kitą. 

- Aš? 

Jis linktelėjo. 

— Džeinė nesupranta, su kuo susiduriame, o tu supranti. Bridė 
galinga, gerai apmokyta juodosios magijos žinovė. Kai ji mokė- 
si, magija nebuvo juodoji, bet jos suvokimas atbuko ir pasikeitė, 
veikiamas geidulių ir baimės, kurią jai kelia ją persekiojantis vy- 

ras, todėl ji prarado sveiką nuovoką ir padorumą. Turi kovoti su 
ja jos ginklais, kitaip ji laimės. 

— Ką man daryti? Filas baiminasi, kad ji neatgręžtų savo dė- 
mesio čionai. 

Ji mostelėjo galva į mergytę, tebestovinčią už jo, akis įsmei- 
gusią jam į veidą. 

Merinas ištiesė švelnią ranką į vaiką. Mergaitė žengė į jo ran- 
kos ratą ir pasitikėdama prisiglaudė prie jo, čiulpdama nykštį. 

Merinas susimąstęs linktelėjo. 

- Jis teisus nerimaudamas, bet manau, kad kol kas dėl Betės 
nerimauti nereikia. Sakei, kad Adamas atstūmė vaiką. Todėl ji 
Bridei pavojaus nekelia. Neatitraukia jo dėmesio, nesivaržo dėl 
jo jausmų. Tu stebėk situaciją, bet jaučiu, kad dabar nėra ko bai- 
mintis. - Jis pažiūrėjo į mergaitę, ši irgi jam nusišypsojo, pasiti- 
kėdama pakštelėjo į skruostą ir pasiūlė atsikąsti obuolio. 

- Taigi. Ar turėčiau padaryti naują amuletą Džeinei ir nu- 
vežti? — Liza stengėsi susikaupti ties tuo, ką kalbėjo, stengėsi 
negalvoti apie tai, kad Džulė ir Kalemas praleido medaus mė- 
nesį šitame name - dvi savo trumpo bendro gyvenimo savaites. — 
Kaip jį padaryti? 

Jis linktelėjo. 

- Nuskink šermukšnio šakeles, raudonu raišteliu surišk kry- 
želį ir užkalbėk jį, kad teiktų apsaugą ir galią. Tą simbolį Bridė 
pažins ir gerbs. 

- Kaip suteiksiu jam galią? — Liza purtė galvą. 

Jis garsiai nusjuokė. 

— Tikriausiai giliai širdyje svarstai, ar tik senukas nepakvaišo! 
Ar kalbame apie magiją ir kerus? Ar jis burtininkas, raganius, ar 
pamišėlis? 

- Juk žinai, kad taip negalvoju, - piktinosi Liza. - Neateičiau 
pas tave pagalbos, jei galvočiau. Tik svarstau, ar sugebėsiu. 
Nesu mokyta tuos dalykus daryti. Įsivaizduoju, kad Bridė viso 

to mokėsi iš kažkokio galingo okultizmo žinovo. Merinai, ji 
sugeba pasiversti kate! 

Nė kiek nenustebęs jis vėl įsmeigė į ją žvilgsnį. 

— Dar nėra pagrindo baimintis. Dabar tau reikia tik ramybės, 
tvirtumo ir tikėjimo apsaugine galia. Jei Džeinė krikščionė, ap- 
sauga ateis iš Kristaus. Bet tu jai padėsi. Pasakysiu tau, ką daryti. 


Ji palaukė, kol Filas užmigo ir užknarkė, tada patikrino, kaip 
miega Betė, nulipo laiptais ir apsiavė guminius batus, pastatytus 
prie kiemo durų. Buvo sumišusi ir kartu nusiteikusi skeptiškai. 
Baiminosi, tačiau buvo labai susijaudinusi ir jautėsi stipri. 

už sodo ribų, lauke, ant pakriautės, kur upelis staiga krinta že- 
myn ir per akmenis slėniu skuba į tolimas pievas palei Vajo upę. 
Tyloje ji girdėjo, kaip vanduo atiteka į krioklius ir po medžiais, 
drėgnuose samanotuose šešėliuose marma žemyn. Čia, atviroje 
vietoje, mėnesienoje buvo šviesu kaip dieną. Ant žolės jau rin- 
kosi baltas šerkšnas. 

Sukišusi rankas giliai į kišenes, ji apčiuopė peilį. Tai vienas iš 
močiutės sidabrinių peilių vaisiams, nedidelis ir nublizgintas, nuo- 
dėmingai aštrus ir smailas. Tobulas peilis magiškam veiksmui. Ji 
tyliai atvėrė sodo vartus ir nuėjo po senomis didžiulėmis obelimis, 
nervingai dairydamasi į mėnulio metamus šešėlius. Prieš išeida- 
ma nepagalvojo, kad Bridė gali pajusti, ką ji daro, bet dabar, tam- 
soje, apgaubta nakties tylos ji giliai savyje jautė mažytį, bet įkyrų 
baimės kirminuką. Atsisukusi pažiūrėjo į namą. Jame visai tamsu. 
Filas tapė iki vėlumos, grįžęs atsidarė skardinę pomidorų sriubos, 
pasišildė, išvalgė iš puodelio ir po dešimties minučių jau gulėjo 
lovoje. Ji neprieštaravo. Žino, kas darosi, kai pagauna kūrybos 
ugnelė. Ji pati tapydama nesustoja nė akimirkos, dirba dar ištisas 
valandas, nors būna taip nuvargusi, kad nebenulaiko teptuko. Ji 
susiraukė. Jau seniai ji nieko netapė. Reikia auginti vaiką. 

Vėl nusigręžusi nuo namo ji įsižiūrėjo į medžius. Naktis tokia 
tyli, kad girdisi, kaip krinta lapas, atrodė, kad ir gamtos garsai 
nuščiuvo. Nedvelkė vėjas, slėnyje netrakštelėjo nė šakelė smul- 
kiam žvėreliui braunantis pakrūmėmis, tolumoje nesigirdėjo 
pelėdos ūkavimo. 

Ji tyliai uždarė vartus ir nuėjo per sodą. Visi pojūčiai buvo 
įtempti. Jautė, kaip šerkšnas kausto samanas šiaurinėje medžių 
kamienų pusėje, užuodė kerpių ir ledo kristalų kvapą, girdėjo, 
kaip skimbčioja sušalusios žolės stiebeliai jai po kojomis. 


< 


Už šešių grafysčių, Hertfordšyre, Bridė, mieganti ant sulenktos 
Adamo rankos, sujudėjo, pajutusi mėnulio spindulį. 

"Tvirtai nustūmusi baimę į sąmonės pakraštį, Liza ėjo į prie- 
kį, akimis naršydama šešėlius, gaudydama kiekvieną garsą. 
Nesigirdėjo nieko. Ji priėjo vartus kitame sodo gale ir pradėjo 
lipti per juos jausdama, kaip guminių batų padai slysčioja ant 
medinių skersinių. Nušokusi į pievą ji sustojo ir sulaikė kvapą. 
Tuščia, kiek akys užmato, avys jau suvarytos į žemutinės pievas, 
užstotas nuo kalnų vėjų. Dabar ji jau matė šermukšnį, stovintį 
vienišą, jo grakštų mėnulio apšviestą siluetą, liaunas šakas, me- 
tančias šešėlių tinklą ant blyškios žemės. 

— Paprašyk jo leidimo, - sakė jai tada Merinas. - Paaiškink, kam 
tau reikia jo pagalbos. Paversk šakelių pjovimą šventa apeiga. 

Sunkiai nurijusi seilę, ji nuėjo per žolę jausdamasi tokia ne- 
apsaugota, kai nebeliko sodo priedangos. Čia, ant kalvos, ją gali 
matyti už penkiasdešimties mylių iš kito slėnio, kaip mažą tamsų 
taškelį žalia striuke ant apšerkšnijusio šlaito. Jai už nugaros liko 
juodos pėdų žymės. Priešais žemė spindėjo. Ji dirstelėjo į mėnulį. 
Jis kabojo neaukštai virš kalvos priešais ją, plika akimi jo pavir- 
šiuje galėjai įžiūrėti visus kalnus ir slėnius. Ji jautė jo galią. 

Už dešimties pėdų nuo medžio Liza sustojo. Užgriebė kiše- 
nėje peilį ir išsitraukė. Ašmenys blykstelėjo mėnulio šviesoje ir 
jai pasirodė, kad medis krūptelėjo. 

— Paaiškink, — sakė jai Merinas. — Paaiškink medžiui, kam 
tau reikia jo jėgos ir apsaugos, ir tada paprašyk. Jeigu nupjausi 
jo šaką ar šakelę vien iš pagiežos, neišmanymo ar net iš reikalo, 
medis patirs šoką. Padarys savo esmę neprieinamą. Jis turi leisti 
tau paimti kažkiek jo jėgos, todėl privalai paaiškinti ir paprašyti. 
O po to padėkoti. 

Liza stovėjo žiūrėdama į medį. Prikando lūpą, stengdama- 
si nepaisyti staiga pasigirdusio dvidešimtojo amžiaus logikos ir 
cinizmo šnabždesio, klausiančio, ką ji sau mano vidurnaktį, per 
mėnulio pilnatį, kalbėdamasi su medžiu. 

— Prašau, — ji nustūmė šalin abejones ir žengė kelis žingsnius 
arčiau. - Man reikia dviejų šakelių kryžiukui padaryti. Jis ap- 
saugos mano draugę. Nenoriu skaudinti tavęs. Man reikia tavo 
gyvybinės jėgos ir tvirtybės. - Nakties tyloje jos balsas vos gir- 
dėjosi. Ji nutilo svarstydama, kaip supras, kad medis sutinka. 

— Ar leidi man prieiti ir nusipjauti šakeles? — Ji žengė artyn, iš 
kur ranka jau galėtų pasiekti šakas. 

Atsakymo nebuvo. 

Spausdama rankoje peilį ji labai aiškiai suvokė, kad jis žvilga 
mėnulio šviesoje kaip chirurgo skalpelis. 

- Jis tavęs neįskaudins. Jis labai aštrus. Prašau tavęs, parodyk man 
ženklą. - To Merinas jai neliepė sakyti, bet jai atrodė teisinga. 

Ji laukė, žiūrėdama į šakas. 

Iš miško pakraščio nuo medžių atitrūko vaiduokliškas šešėlis 
ir sklęsdamas žemai virš pievos atlėkė prie jos. Ji stebėjo sulai- 
kiusi kvapą. Nors pažino, kad tai daržinės pelėda, bet giliai, tuo 
minčių kampeliu, kuriuo suvokė slaptąsias, mistines sielos gali- 
mybes, esančias anapus racionalaus proto ribų, ji suprato, kad tai 
ženklas. Pelėda atsitūpė ant šermukšnio ir žiūrėjo žemyn į Lizą. 

Neatrodė, kad ji bijotų. Akimirką Liza bijojo krustelėti, kad jos 
nenubaidytų, tada iš lėto pakėlė peilį. Šaltais pirštais suėmusi 
šakos viršūnę, ji nupjovė dvi mažas šakeles. Įkišusi peilį į kišenę, 
ji sugraibė raudoną siūlą, atsikirptą nuo senų šilkinių siuvinė- 
jimo siūlų sruogos, paveldėtos, kaip ir peilis, iš senelės. Šilką 
rišti buvo sunku, pirštai sugrubę nuo šalčio, matosi prastai, nors 
mėnesiena ryški, bet galiausiai jai pavyko ir ji laikė priešais save 
mažytį kryželį jausdama, kad pelėda tebėra čia, beveik abejingai 
stebi ją ir visai nebijo. 

- Ačiū, — garsiai padėkojo Liza. - Kryželis apsaugos ir lai- 
mins mano draugę Džeinę, suteiks jai tavo jėgų, tavo meilę, tavo 
apsaugą. — Ji iškėlė kryželį pelėdos pusėn. Toji nekrustelėjo. 

Nežinodama, ką daryti toliau, Liza ištiesė ranką ir palietė 
medžio kamieną. 

— Aš tau labai dėkinga, — pasakė ji švelniai. — Ar galiu atei- 
ti pas tave pasikalbėti dieną? — Atsakymo nebuvo ir ji pamažu 
nusigręžė. 

- Negaliu patikėti, kad šitaip pasakiau! — Šis ciniškas mur- 
mesys išsprūdo jai netyčia. Jai už nugaros tyliai pakilo pelėda ir 
nusklendė virš pievos žemyn į slėnį. Kai netoli sodo ji atsigręžė 
pažiūrėti į šermukšnį, paukščio nebesimatė. 

Įkišusi kryželį į kišenę, ji nužingsniavo pro vartus į obelų še- 
šėlį, tokį tamsų atėjus iš žvilgančios šerkšnu pievos. Staiga ji 
pasijuto kupina pasitikėjimo. 


Bridė atsisėdo. Užuolaidos buvo tik pusiau užtrauktos ir virš tam- 
saus namo stogo kitapus gatvės ji matė mėnulį. Ji suraukė kaktą. 
Kažkas išbudino ją. Ore pasijuto pavojus - lyg virptelėjimas nak- 
ties paviršiuje. Ji pažvelgė į Adamą. Jis sudejavęs pasivertė, pro 
užmerktas akis pajutęs mėnulio šviesą, ir įsikniaubė į pagalvę. 
Išlipusi iš lovos, Bridė nuėjo prie lango ir stovėjo žiūrėdama į 
lauką, o ilgi tamsūs plaukai siautė jos nuogus pečius. Ji klausėsi. 

Ranką uždėjusi ant kryželio, Liza ėjo pro miegančias obelis ir 
girdėjo, kaip šerkšnas traška po jos guminiais batais. Dabar ji 
žengė nerūpestingai, dėmesį nukreipusi į namą, į jos laukiančią 
šiltą virtuvę. Ji nepastebėjo katės akių, stebinčių ją iš šešėlių, ne- 
girdėjo vogčiomis sėlinančių jos žingsnių. 

- Bride, grįžk į lovą. 

Žemas, mieguistas Adamo balsas pasiekė ją, kai ji jau kėtė le- 
tenas. Ji dirstelėjo per petį sutrikusi, jausdama šviežią, dar į nie- 
ką nenukreiptą galią, sklindančią iš moters kišenės. Šermukšnio 
dvasia raudona ir gyvybinga. Bridė laikė šermukšnį sąjunginin- 
ku. Galėtų kovoti prieš jį, bet jau dabar jautėsi išklibinta, trau- 
kiama į dvi puses, nebesusikaupusi. Per akimirką ji dingo iš mė- 
nulio apšviesto sodo ir atsidūrė miegamajame, tylioje, medžiais 
apsodintoje miesto gatvėje. Aplink ją tamsoje giedojo mėnulio 
šviesa. Adamas pasikėlė ant alkūnės. 

— Bride. Grįžk į lovą, tu ten persišaldysi. Kam atidarei langą? 

Jo balsas buvo niurzglus ir senas. Ji grįžtelėjo per petį į šerkš- 
nu žvilganti sodą, nusipurčiusi palindo po antklodėmis ir gir- 
dėjo, kaip Adamas aiktelėjo iš malonumo, kai ji prispaudė savo 
sušalusį kūną prie jo šiltos odos. 

Liza prie vartų sustojo ir apsidairė. Sekundės dalį ji šešėliuose 
tarsi matė kažkokį judesį, užuodė laukinį medžiojančios katės 
kvėpavimą, tada dar stipriau suspaudė kryželį ir pakėlė jį prie 
krūtinės. 

— Šalin, Bride, - sumurmėjo ji tyliai. - Čia tau vietos nėra. 
Grįžk iš kur atėjusi. 

Atsakymo nebuvo. Adamo lovoje Bridė išskėtė pirštus ant jo 
krūtinės ir jis susiraukė, kai šviežias kraujo dryžis atsirado jo 
širdies plote. 

— Ragana! — Jis stvėrė ją už rankos. 

Bridė tyliai nusijuokė gomuriniu juoku. Su ta moterimi ji su- 
sitvarkys vėliau. 

Šešioliktas skynius 


Liza stropiai suvyniojo kryželį į servetėlę, įdėjo į dėžutę, ty- 
liai atidarė viršutinį tualetinio stalelio stalčių ir įkišo dėžutę 
po nedėvėtų kojinių pakeliu. Už nugaros Filas tebemiegojo. Jis 
užsitraukė antklodes iki smakro ir susisuko į jas kaip kokonas. 
Šypsodama Liza nusirengė, apsivilko naktinius marškinius ir 
priėjo prie lovos. 

- Filai. - Ji norėjo tik prabudinti jį, kad galėtų ištraukti ant- 
klodę. - Pasislink. Priimk mane. 

Jis sudejavo ir pasivertė, susigriebdamas visas antklodes. 

- Filai! - Ji paėmė antklodės kampą ir patraukė. 

Jis atsimerkė. 

— Kas yra? — Mieguistas jis kalbėjo padrikai. 

- Priimk mane. 

Akimirką jai atrodė, kad jis vėl užmigo, bet jis sudejavo, pa- 
sislinko ir padarė jai vietos. 

— Dieve mano, moteriške, na ir sušalusi! - Jis jau išsibudino. — 
Kur tave galas nešiojo? 

- Šokau mėnesienoje! - Ji prisiglaudė prie jo, dėkinga už šilumą. 

- Oho! - Jis apkabino ją. — Tai kam apsivilkai tuos baisius 
flanelinius marškinius? Nagi, šalin juos! 

— Ne! — Juokdamasi ji atsitraukė. — Filai, jau vėlu ir mes 
pavargę! 

- Jau vėlu ir mes abu nemiegam! - Jis paslėpė veidą tarp jos 
krūtų. - Mmm, tu kvepi šviežumu, lauku ir šalčiu. Kai kitą kar- 
tą eisi šokti mėnesienoje, pakviesk ir mane, šoksim abu. 

Jam užmigus, ji ilgai gulėjo atsimerkusi, jos nuogas kūnas po 
antklodėmis šalia jo jautėsi sušilęs ir patenkintas. Kartkartėmis 
jos akys tamsoje nuslysdavo juodo tualetinio stalelio pusėn, kur 
iš viršutinio stalčiaus, ji galėtų prisiekti, sklido švelnus raudonas 
švytėjimas. Šypsodama iš savo kvailumo ji leido mintims nu- 
klysti pas Adamą ir svarstė, kur jis dabar, su Džeine ar su Bride. 
Jautė, kad su pastarąja, ir paniuro. Jei jos vyrą sugundytų šėtonė, 
ji įsikištų ir kovotų. 

Kitą rytą, vos tik Filas dingo dirbtuvėje, ji paskambino 
Džeinei. Šalia jos Betė žaidė su savo triušeliu, mėgindama 
įsprausti jo storas kojeles į lėlės megztinį. Po pusvalandžio Liza 
nuveš ją kalva žemyn į darželį, o pati užeis ; Hėjaus paštą. 

Telefonas skambėjo ilgai. Liza suraukė kaktą. Pakabino ragelį 
ir nuėjo prie stalo baigti gerti kavos. Dar per anksti jiems abiem 
kur nors išeiti. Šiomis dienomis Adamas išeina iš namų prieš 
pat devintą, per penkias minutes nuvažiuoja į ligoninę, o Džeinė 
pasirodys daug vėliau, kai eis apsipirkti, jei iš viso eis. Liza žino, 
kad pastaruoju metu ji vis daugiau sėdi namuose. 

Išgėrusi kavą, ji vėl paėmė ragelį. Šį kartą laukė penkias mi- 
nutes, bet vis tiek niekas neatsiliepė. Dirstelėjusi į laikrodėlį 
suprato, kad jau laikas važiuoti su Bete. Bet užuot važiavusi, ji 
susirado telefonų knygą ir Adamo ligoninės numerį. Ten ragelį 
pakėlė akimirksniu. 

- Ar galėčiau pasikalbėti su daktaru Kreigu? Aš esu Liza 
Stivenson. 

-— Deja, dabar jis pas ligonį. - Atsakymas buvo trumpas ir da- 
lykiškas. - Gal norėtumėt pasikalbėti su daktaru Hardingu? 

Liza jau ketino atsisakyti, bet persigalvojo. Per kelias sekun- 
des ją sujungė. 

- Atleisk, kad trukdau tave, Robertai, bet jau kelios dienos 
negaliu prisiskambinti Džeinei Kreig, jų namuose niekas neat- 
siliepia ir man šiek tiek neramu. Ar ten nieko neatsitiko? 

Stojo neilga pauzė. 

- Nekalbėjai su Adamu? 

- Jis užsiėmęs, — atsakė ji trumpiau, negu ketino. 

- Supratau. - Jis patylėjo. - Regis, Džeinė prieš kelias dienas 
buvo atėjusi pas jį į kabinetą ir, kiek žinau, tada viskas buvo 
gerai. Tiesa, Adamas atrodo labai nuvargęs. Atvirai kalbant, 
manau, kad jis patiria nuolatinę įtampą. — Juodu pažįstami dau- 
gelį metų, tiek, kad jis gali ja pasitikėti, o po Džulės ir Kalemo 
mirties Robertas buvo tvirtybės bokštas abiem šeimoms. Bet vis 
tiek jis kalbėjo atsargiai. 

Lizai nereikėjo savęs varžyti. 

- Robertai, ten kažkas negerai. Siaubingai negerai. Ar pada- 
rysi man didelę paslaugą? Ar negalėtum šiandien kuriuo nors 
metu pasidomėti Džeine, tegu ir telefonu. Man tikrai dėl jos ne- 
ramu. — Ji patylėjo. - Robertai, ir labai prašau nesakyti Adamui, 
kad skambinau. 

Džeinė paskambino jai per priešpiečius. 

— Kalbėjausi telefonu su Robertu Hardingu. — Ji atrodė pri- 
slėgta, paprastai malonus jos balsas buvo duslus ir bespalvis. — 
Jis sakė, kad tu nerimauji. 

— Tu nekėlei ragelio. 

- Buvau išgėrusi migdomųjų. Pastaruoju metu neužmiegu. 
Robertas man paskyrė. 

- Jis nesakė. 

- Žinoma, jukašjo pacientė. - Ji ironiškai nusijuokė.- Kadangi 
visos mano bėdos kyla iš vyro, Robertas nusprendė, kad reikia 
gerbti paciento konfidencialumą. - Ji atsiduso. —- Nereikia neri- 
mauti dėl manęs, Liza. 

- Tu žinai, kad nerimauju. Klausyk. — Liza nutilo. - Ar ten 
tu ne viena? 

— Ne. Kas dar galėtų būti? — Stojo trumpa tyla. - Ak, moteris 
katė. Ne, jos niekada nėra, kai Adamas darbe. Manau, kad ji 
grįžta į kokį nors raistą, iš kurio išropoja, ir ilsisi, iki saulė nu- 
sileidžia. 

- Ak, Džeine. - Liza paniuro. — Klausyk, išsiunčiau tau kai 
ką paštu. Kitą amuletą. Padariau jį specialiai tau. Buvau pas 
Meriną. Jis grįžo ir žino apie visus pastaruosius įvykius. Sakė, 
kad jei aš padarysiu tau amuletą, jis bus veiksmingas. Toji nega- 
lės tavęs paliesti. Nešiok jį visą laiką. Visą laiką, Džeine. Ir turi 
stengtis apsaugoti save. Pameni, kaip andai tave mokiau? 

- Bet nepadeda. Kokia prasmė saugoti save, jeigu ji gali išsi- 
vesti mano vyrą? 

—- Adamu užsiimsime vėliau. - Liza suirzusi susiraukė. — Nagi, 
Džeine. Tu privalai padėti. Tarp mūsų kalbant, mes galime jos 
atsikratyti, tikrai galime. Klausyk, ar galėtum netrukus atva- 
žiuoti pas mus? Betė norėtų pamatyti senelę Džeinę. 

Kitame laido gale pasigirdo kūkčiojimas. 

— Norėčiau, Liza. Bet negaliu palikti Adamo. Toji siurbia jo 
kraują. Jis nyksta akyse ir neklauso manęs. Nebegaliu su juo su- 
sikalbėti. 

— Tai nesistenk. 

- Gal jis paklausytų tavęs, Liza. Jis visada gerbė tave. - Stojo 
ilga tyla. 

— Džeine, juk žinai, kad jis nenori manęs matyti. Aiškiai pa- 
sakė, kai lankiausi praėjusį kartą. 

- Jis bendrautų su tavim. Be Betės. Jam skaudu galvoti apie 
Betę. Jis prisimena Kalemą vaikystėje, nepakelia minties, kad 
sūnus pats buvo tėvas. Liza, prašau tavęs. Ar atvažiuosi? 

Liza kramtė lūpą. 

- Pasitarsiu su Filu. Jis dabar dirba ir gal nenorės vienas likti 
su Bete. - Jos oda perbėgo šiurpuliai nuo minties apie grįžimą 
į tuos šaltus, nedraugiškus namus su užrakinėtomis durimis ir 
slepiamu sielvartu ir apie galimybę sukryžiuoti kardus su Bride. 

— Dvi dienas. Tik tiek galiu sau leisti. - Filas purtė galvą. - Ir 
tai nebent tu primygtinai reikalauji. Man visai nepatinka mintis 
apie tavo kelionę į tą beprotnamį. 

— Man taip pat, bet ką daryti? Turiu jiems padėti. - Ji kimšo 
megztinius į trumpoms kelionėms skirtą krepšį. — Ar tikrai su- 
sitvarkysi be manęs? 

Staiga jis plačiai nusišypsojo. 

- Žinoma, ponia vade. Betė mane prižiūrės. Jei giliai prisnigs, 
mes prižiūrėsime vienas kitą ir kasdien važinėsimės nuo kal- 
nelio ant arbatos padėklo. Bet negaliu išleisti tavęs ilgesniam 
laikui, Liza. - Jis surimtėjo, prisitraukė ją prie savęs ir pabučia- 
vo. - Turiu dirbti, nes mano garsioji turtuolė žmona nusprendė 
pasiimti atostogas iš savo tiek pat garsių užsakovų ir apsijuosti 
šeimininkės prijuoste: Mano paveikslai nesušluoja tiek pinigų, 
kiek taviškiai, mieloji. 

Ji glustelėjo prie jo. 

— Gal ir nesušluoja, bet jie milijoną kartų geresni. Bjaurioji 
portretų tapymo pusė yra ta, kad visada svarstai, ar žmogus 
moka tau už savo tuštybę, ar už tavo talentą! 

- Ir už kuklumą. Ko daugiau norėti? - Jis vėl pakštelėjo jai į 
galvą. - Būk atsargi, brangioji. - Jis nepajėgė nuslėpti nerimo. 

- Būtinai. Pažadu. 

Važiuodama į rytus ji vėl galvojo apie tą pažadą. Grįždama iš 
Hėjaus buvo užsukusi į Merino namus, bet jo nerado. Ji apžiū- 
rėjo kalvos šlaitą už sodo, bet Merino nesimatė. Nesusitikus su 
juo, ją apėmė panika. Jai reikėjo jo patarimo ir palaiminimo. Be 
jų jautėsi atvira pavojams. 

Šį kartą įsukusi į ramią gatvę Sent Olbanse automobilio prie 
namo nerado. Darželis prie gatvės sutvarkytas, namas atrodo 
visai įprastai, užuolaidos atitrauktos, langai įleidžia permainin- 
gą žiemos saulės šviesą. Paskambinusi prie durų ji laukė, susigū- 
Žusi nuo aštraus rytų vėjo. 

Niekas neatidarė. Vėl skambindama ji susiraukė ir pažiūrėjo į 
laikroduką. Džeinė žino, kad ji atvažiuoja, ji atvyko beveik su- 
tartu laiku. Kas nors - Džeinė - turėtų ją pasitikti. Trečią kartą 
paskambinusi jau ketino apeiti į kitą namo pusę, kai, žengtelė- 
jusi atgal ir apžiūrinėdama namo fasadą, pastebėjo veidą antro 
aukšto lange. 

— Džeine! - Ji pamojavo ranka. - Įleisk mane. 

Veidas dar paspoksojo į ją ir staiga dingo. Liza grįžo prie durų. 

- Atleisk. Aš miegojau. - Džeinė tebevilkėjo chalatą, plaukai 
suvelti ir netrinkti, veidas susiraukšlėjęs. 

Liza paniuro. 

— Na, galiausiai išgirdai mane. — Ji kalbėjo šiurkščiau, negu 
ketino, bet Džeinės išvaizda kėlė jai pasibjaurėjimą. — Eikš, 
eisime į viršų, tu apsirengsi, tada išvirsi man puodelį kavos. — 
Ji įtarė, kad Džeinei reikia kavos labiau negu jai, bet tuomet 
bent virdama Džeinė išsijudins. Po pusvalandžio jos sėdėjo 
kabinete, stiklinės durys buvo atvertos į mažą terasą, gaivus 
vėjelis judino užuolaidas ir nešė iš kambario pridvisusį ciga- 
rečių kvapą. 

- Atleisk, namuose netvarka. 

Atrodė, kad Džeinė tebesnaudžia, nors rankoje laikė didelį 
puodelį juodos kavos. Po megztiniu ant gražios auksinės gran- 
dinėlės ji buvo pasikabinusi šermukšnio kryželį. 

— Ar nebeturi namų tvarkytojos? — Liza dairėsi po kambarį. 
Net ant Adamo stalo gulėjo sluoksnis dulkių. 

Džeinė gūžtelėjo pečiais. 

- Nebesirūpinu, kai ponia Fryling išėjo. Po žmogžudystės čia 
nenori ateiti nė viena tvarkytoja, o kai nebėra Kalemo... — Jos 
balsas sudrebėjo ir nutilo. 

— Džeine, tu apsisprendei likti šituose namuose. - Liza jau nir- 
šo. — Kartą apsisprendusi, turėjai stengtis tvarkytis kuo geriau. 
Džeine, dėl to, kas atsitiko, negalima gyventi taip nevalyvai. 

- Žinau. - Džeinė delnais apkabino puodelį, pečiai nusmu- 
ko. — Aš dėl visko kalta, bet jau sutvarkiau darželį. 

- Tu dėl nieko nekalta! - Lizos pasipiktinimas virė. - Dėl 
Dievo meilės! Nesi kalta dėl nieko, kas čia įvyko. 

— Adamas sako, kalta. Jei nebūčiau taip lepinusi Kalemo... 

- O, ne! Šitaip kalbėti aš neleisiu. Šunsnukis! Kur Adamas? 

- Darbe. 

— Kaip jis tokios būklės dirba? Jis negali nieko gera duoti savo 
pacientams. 

- Kad ir ką jis darytų, pacientai jį garbina. - Ji patraukė pečiais. 

— Nebegarbins, kai ims juos žudyti. - Lizai sparčiai seko kan- 
trybė. - Džeine, atsibusk. Sutvarkykime namus ir paruoškime 
Adamui valgyti. Kai jis pavalgys, tada pasikalbėsime. - Ji paty- 
lėjo. - Tikiuosi, kad dieną Madam čia nesimaišo? 

Džeinė papurtė galvą. 

— Kai jis išeina, ji dingsta. 

- Dingsta? 

— Nė karto nemačiau jos išeinančios pro duris. - Džeinė liū- 
dnai trūkčiodama nusijuokė. - Įtariu, kad ji materializuojasi ki- 
tur arba išskrenda pro kaminą ant šluotos. Bet ji vėl atsiras, kai 
tik Adamas grįš. Lauks jo miegamajame. - Ji nusipurtė. 

Liza atidžiai žiūrėjo jai į veidą ir suirzimą keitė užuojauta. Ji 
neįsivaizdavo, ką reiškia būti Džeinės vietoje — netekti vyro dėl 
kitos moters yra viena, bet netekti jo dėl vaiduoklės - kas kita. 
Jei Bridė vaiduoklė. Ji beviltiškai papurtė galvą, pastatė puodelį 
ir atsistojo. 

- Eime, imkimės ir sutvarkykime namus. 

— Per dvi valandas? - Džeinė nekrustelėjo. 

- Per dvi valandas galima padaryti labai daug. 

Kai Adamas įkišo raktą į durų užraktą, svetainė jau buvo iš- 
siurbta ir sutvarkyta, ant stalo stovėjo šviežios gėlės, ant viry- 
klės lėtai virė Lizos jautienos troškinys. Ji netgi uždėjo vieną iš 

Adamo mėgstamų plokštelių, Elgaro koncertą smuikui. Džeinė 
persirengė, išsitrinko plaukus, pasidažė. 

Moterys sėdėjo kambaryje, kai išgirdo, kaip atsidarė lauko 
durys. Liza drąsindama nusišypsojo Džeinei ir linktelėjo. 

— Adamai, - pašaukė Džeinė. - Įeik, išgersim chereso. Turime 
viešnią. 

Adamas pasirodė tarpduryje, rankoje tebelaikydamas juodą 
odinį lagaminėlį. Pamačius Lizą, jo veidas apniuko. 

— Neprisimenu, kad būčiau tave kvietęs. - Ir dunksteldamas 
numetė ant žemės lagaminėlį. 

— Nekvietei. - Liza užskubėjo, kol Džeinė nespėjo prabilti. Ji 
priėjo prie jo, pabučiavo į skruostą ir liko priblokšta pamačiusi, 
koks jis pavargęs ir išsekęs. - Pati pasikviečiau, nes važiavau pro 
šalį. Norėjau pamatyti jus abu. 

— Ar nepagalvojai, kad mes nenorime tavęs matyti? — Jis bloš- 
kėsi ant sofos ir paėmė taurę, kurią Džeinė jam padavė. 

— Ne. Ir nepagalvojau, kad tu gali virsti surūgusiu, šiurkščiu ir 
nesvetingu žmogumi! - griežtai atrėžė ji. - Tiek to, tavo žmona 
keleriopai atlygina už tavo trūkumus. 

-— Liza išvirė mums vakarienę, — taikydama įsikišo Džeinė. — 
Kaip miela iš jos pusės po tokios ilgos kelionės. . 

- Ji turėjo virti, jei yra alkana. Nepamenu, kada tu pastaruoju 
metu virei. — Jis vienu gurkšniu nurijo visą cheresą. Atsistojęs 
nuėjo prie grafino ir įsipylė dar. 

- Neturiu kam virti, - atšovė Džeinė. — Tu per daug užsiėmęs 
viršuje, kad nuliptum pavalgyti. 

-— Nesibarkim! — įsikišo Liza. - Geriau ramiai, maloniai pa- 
valgykim. — Ji dirstelėjo į Džeinę ir suprato, kad toji klausosi, 
palenkusi galvą į šoną, tarsi kažką girdėtų viršuje. Kiek per gar- 
siai stuktelėjusi taurelę, Liza ryžtingai nusišypsojo Adamui. — 
Na, eikime į virtuvę. Troškinys jau bus gatavas. 

- Užlipsiu į viršų ir nusiprausiu. - Adamas pastatė taurelę. 

— Ne! - Džeinės balsas virto skausmingu riksmu. — Nelipk į 
viršų. — Ji pažiūrėjo į jį, į Lizą, vėl į jį. - Valgis atvės, - užbaigė 
ji netvirtai ir pridūrė: - Būtų labai gaila. 

Akimirką įsivyravo įelektrinta tyla, tada Adamas patraukė 
pečiais. 

- Gerai. Pavalgykime iš karto. 

Jis pirma jų išėjo iš kambario ir žengė per holą nedirsteldamas 
į laiptus. Džeinė, sekusi paskui jį, pažvelgė aukštyn, Liza taip 
pat. Ar ten tikrai kažkas sujudėjo? Ji nežino, bet pajuto, kaip ne- 
malonus šiurpulys perbėgo per pečius žvelgiant aukštyn į tamsią 
laiptų aikštelę. 

Jie susėdo, Džeinė nukėlė dangtį, išleisdama kvapių garų debesėlį. 

— Kvepia nuostabiai. - Ji dėkinga nusišypsojo Lizai. — Ar ne, 
Adamai? 

Adamas linktelėjo. Jis uždėjo alkūnes ant stalo ir pasirėmė 
galvą delnais. Jo nuovargis buvo akivaizdus. 

Džeinė įdėjo į lėkštę mėsos, morkų, grybų, užpylė tiršto pa- 
dažo, įkrovė samtį bulvių košės ir pastūmė prie Adamo. 

- Pasijusi geriau, - tyliai pasakė ji. - Tapsi naujas žmogus. 

— Neabejoju, kad tu šito labai norėtum. — Adamas atsilošė į 
kėdės atkaltę. 

- Pats žinai, kad ji ne tai norėjo pasakyti! — griežtai paprieš- 
taravo Liza. - Abu valgykit. Nešvaistykit mano pastangų ga- 
minant tokį skanų patiekalą. — Ji pati įsidėjo į burną troškinio 
ir rimtai kramtė žiūrėdama į lėkštę. Akimirką jai atrodė, kad 
Adamas atsistos ir išeis net neparagavęs, bet galiausiai jis pač- 
mė šakutę. Kelias minutes stumdė košę ir jautieną, bet pagaliau 
įsidėjo į burną kąsnį. Liza lengviau atsiduso. Regis, valgis jam 
patinka ir jis jau kramto antrą kąsnį. 

Triokštelėjimas viršuje privertė juos pakelti akis į lubas. 

— Neik! — Džeinės šakutė tarškėjo į lėkštę. - Adamai, prašau 

tavęs, neik ten. 

Jis raukėsi, žiūrėdamas į lubas. 

— Turbūt kažkas nukrito nuo... 

— Nesvarbu, Adamai. Valgyk. - Liza šypsojo jam taip įtikina- 
mai, kaip tik ji mokėjo. Ji tikėjosi, kad nė vienas iš jų nepastebi, 
kaip jos oda šiurpsta iš baimės. Ji prisivertė įsidėti dar vieną kąs- 
nį. — Senuose namuose dažnai girdėti keisti garsai, kai plečiasi 
ir traukiasi sijos. 

- Šitas namas nėra senas. - Džeinės balsas vėl tapo duslus. Ji jau 
buvo padėjusi šakutę ir peilį. Liza matė, kaip dreba jos rankos. 

A-damai! 

"Tolimą šauksmą išgirdo visi trys. Džeinė rankomis užsikim- 
šo ausis. 

— Neik. Prašau tavęs, neik. - Jos maldavimas nuskambėjo kaip 
rauda, bet Adamas jau stūmė kėdę. 

- Adamai! - Liza atsistojo ir pasilenkė prie jo. - Net negalvok 
eiti ten! Jei eisi, tu kvailys! 

- Liza, pasitrauk. — Jis nustūmė ją ir atsistojo. 

— Adamai, pagalvok, ką darai! - Ji stvėrė jį už rankos. - Stenkis 
apsisaugoti, priešinkis, prisimink, kas ji! 

— O kas ji? — Jis staiga atsigręžė, ir Liza žengė žingsnį atgal, 
nustebinta jo staigaus pykčio. - Pasakysiu tau, kas ji. Graži mo- 
teris, mylinti, kuriai aš labai rūpiu, kuri užjaučia mane dėl vie- 
nintelio sūnaus praradimo, supranta, ką išgyvenu, kai kiti gal- 
voja vien apie save! Štai kas ji! 

- Adamai, nedora taip kalbėti! - sušuko Džeinė. — Pats supranti. 

- Juolab kad tai netiesa, - įsiterpė Liza. — Ji net nėra reali! 

— Ne? - Jis keistai šyptelėjo. — Ji jaučia realiai, patikėk, elgiasi 
realiai, kalba realiai. 

— Gerai, jeigu ji reali, kodėl nenulipa laiptais ir nesėda su mu- 
mis valgyti kaip civilizuota būtybė? — Liza stengėsi tvardyti bal- 
są. Ji žengė tolyn nuo Adamo. - Eik, pakviesk ją. Tegu ateina ir 
pavalgo su mumis. 

— Nekvailiok. 

— Ar aš kvailioju? Nematau priežasties, kodėl ji negalėtų atei- 
ti. - Dabar Liza stovėjo tarp durų ir Adamo. - Eik, šūktelk jai. — 
Ji ryžtingai kilstelėjo smakrą. - Juk visi ją pažįstame, ar ne? 

Jis nuėjo nuo stalo. 

- Liza, pasitrauk man iš kelio. 

- Adamai! —- Džeinė pribėgo ir stvėrė jį už rankos. 

Jis nusipurtė jos. 

— Geriau nenorėkit, kad ji nuliptų. 

- Bet mes norime, Adamai. — Liza vėl pastojo jam kelią. — 
Norime ją pamatyti. Pasikalbėti su ja. Paklausti, ką ji čia veikia, 
kodėl ardo šeimos namus! Norime jos paklausti, - jos akys su- 
siaurėjo, — ką ji veikė kelio viduryje lietui pliaupiant, kai žengė 
priešais automobilį, kuriuo važiavo mano duktė ir tavo sūnus! 

— Ne! — riktelėjo ant jos Adamas. — Tai netiesa. Tu kvaila, 
kvaila neišmanėle! Ten buvo ne Bridė! 

— Ne? - Liza nepasidavė. - Tai paklausk jos! 

— Man nereikia klausti. Ji nepadarytų nieko, kas mane įskau- 
dintų. Ji gera, graži ir miela. 

- Paistalai! Ji žiežula. Ne, Adamai, lik čia! - Jam pajudėjus, ji 
vėl pastojo kelią. - Mąstyk! Dėl Dievo meilės, atsibusk! 

Jis nustūmė ją nuo kelio. 

— Važiuok namo, Liza. Čia tu nereikalinga! - Priėjęs prie durų 
atsidarė jas. —- Kišiesi į reikalus, kurių nesupranti. — Išėjęs į holą, 
trenkė durimis, ir moterys girdėjo, kaip jis tekinas bėga į viršų. 

Džeinė susmuko ant kėdės ir apsipylė ašaromis. 

- Matai? Ką man daryti? Ji užkerėjo jį! 

- Einu paskui jį. 

— Ne! - išrėkė Džeinė. - Neik! Ji pavojinga. Ji žudo žmones. 

— Manęs nenužudys! - Lizos pyktis sparčiai kaito. - Tu lik čia! 

Smarkiai trūktelėjusi duris, neleisdama sau sudvejoti, Liza 
užbėgo laiptais paskui Adamą ir per laiptų aikštelę nuskubė- 

jo prie svečių kambario. Ji tikėjosi, kad jis bus užsirakinęs, bet 
kai spustelėjo rankeną, durys lengvai atsivėrė. Adamas stovėjo 
prie lovos, marškiniai beveik nutraukti, o Bridė, visiškai nuoga, 
apsikabinusi jam kaklą. Abu atsigręžė, kai Liza pasirodė tarp- 
duryje. Bridė šypsojo. Ji net nemėgino prisidengti ar pasitraukti 
nuo Adamo. 

— Lauk! - Adamas uždėjo rankas Bridei ant užpakalio ir prisi- 
traukė ją prie savęs. Jis nusigręžė nuo Lizos. - Eik lauk, o gal se- 
natvėje tapai vujariste? — Jis tyčia rinko žiaurius žodžius. Įbedė 
nosį į Bridės plaukus ir dar stipriau prispaudė ją prie savęs. 

— Tu kvailas besmegeni! — Liza negalėjo patikėti savo akimis. — 
Ar visai neturi gėdos? Neturi sveiko proto? 

— Neturiu. - Jis šypsodamas žvelgė Bridei į akis, ir Liza galėjo 
prisiekti, kad toji murkė kaip patenkinta katė. 

— Vargšė Džeinė. - Liza balse neslėpė pasišlykštėjimo. 

— Taip, vargšė Džeinė. Palik ją ramybėje, Liza. - Jis net nepa- 
žvelgė į ją, veidą paslėpęs ilguose žvilgančiuose plaukuose. 

Staiga Liza nebeištvėrė. Apsisukusi puolė iš kambario ir 
trenkė durimis visa jėga. Perbėgusi laiptų aikštelę įlėkė į vonios 
kambarį. Vos suspėjo, nes pradėjo baisiai vemti. 

Ji atsuko čiaupą ir apsitaškė veidą ir rankas. Drebėjo kaip lapas. 

— Liza. - Ji išgirdo Džeinės balsą, nedrąsiai šaukiantį ją nuo 
laiptų apačios. - Liza, tau nieko neatsitiko? 

- Viskas gerai, — prisivertė atsakyti ji. - Ateinu. - Ji išsišnypštė 
nosį į tualetinį popierių, giliai įkvėpė ir atidarė duris. Iš svečių 
kambario nesigirdėjo nė garso. Tekina nulipusi žemyn, Liza 
praėjo pro hole stovinčią Džeinę ir sugrįžo į virtuvę. 

- Būk gera, išvirk man kavos. - Ir susmuko į kėdę. 

- Kas atsitiko? - Džeinė buvo išblyškusi, bet rankos nedrebė- 
jo, kai ėmė arbatinį ir laikė jį po čiaupu. 

- Ji ten buvo su juo. 

— Mes tai žinojome. - Džeinė kalbėjo bespalviu balsu. 

— Su juo. Ta prasme. - Liza pakėlė galvą ir nubraukė nuo kak- 
tos plaukus. — Apgailestauju, Džeine. Aš nesuvokiau. Maniau, 
kad... - Ji nutilo ir papurtė galvą. - Nežinau, ką maniau. 

- Jie mylisi, - abejingai atsakė Džeinė. — Girdžiu juos kas 
naktį. Kam man tada reikėtų migdomųjų? Jis negali atsiplėšti 
nuo jos. Jis visiškai apsėstas. Nevalgo. Spėju, kad mažai miega. — 
Ji karčiai nusijuokė. - Jis tik pareina, lipa į viršų ir dulkinasi. O 
Robertas Hardingas klausinėja, kas negerai. Man. 

- Važiuokim. Tuoj pat. Grįžkim į Pen-y-Fordą. Gyvensi ten. 
"Tau negalima likti čia 

- Privalau likti. Čia mano namai. Kitų neturiu. Kai mama 
persikėlė į senelių namus, pas ją važiuoti nebegaliu. 

- Jei ir galėtum, nevažiuotum. Bet čia irgi ne namai, Džeine. 
Čia kalėjimas. O pas mus visada turėsi namus. Visada. Palik jį. 
Dėl Dievo meilės, kaip gali leisti jam šitaip save žeminti? - Liza 
atsistojo. — Eik, pasiimk daiktų. Išvažiuosime tuoj pat. Aš už- 
lipsiu ir pasiimsiu savo krepšį. 

Džeinė papurtė galvą. 

- Liza, aš nebeturiu jėgų kovoti. 

— Netiesa, turi. Aš tavęs su juo nepaliksiu. — Ji jautėsi įsiutusi, 
pikta, pasipiktinusi, pažeminta. Apsisukusi išbėgo pro duris ir 
nuskubėjo laiptais aukštyn žengdama per dvi pakopas iš karto. 

Džeinė buvo užleidusi Lizai buvusį Kalemo kambarį, nes 
svečių kambarys buvo užimtas, ir ji plačiai atvėrė duris, jaus- 
dama tokį pat stiprų baisaus sielvarto ir apgailestavimo dūrį, 
kokį jautė įžengusi čia pirmą kartą. Jo daiktai tebebuvo jo 
dalis. Džeinė nieko nepakeitė. Lizos krepšys gulėjo ant lovos. 
Neiškraustytas. Paėmusi striukę, ji pasisuko į duris. Ten stovėjo 
Adamas. Vilkintis chalatą. Plaukai pastirę, veidas — tikras rūs- 
tybės paveikslas. 

— Ką tu čia veiki? 

— Pasiimu daiktus. Išvažiuoju. 

— Tau nėra ką veikti šitame kambaryje. 

— Kaip matai, aš čia nelieku. 

— Tu nužudei mano sūnų. 

— Nesąmonė! Jei kas jį nužudė, tai Bridė! Paklausk jos. Eik, 
paklausk, ką ji padarė. 

- Šitaip nekalbėk! — Jo veidą iškreipė pyktis. - Važiuok iš 
mano namų, Liza, ir niekada negrįžk. Ir nebedrįsk kelti kojos 
į mano sūnaus kambarį. Tu ir tavo duktė jį nužudėte. Jei ne jūs, 
jis tebebūtų gyvas! 

— Adamai, žinai, kad tai netiesa, - šaukė ji. - Kalemas mylė- 
jo Džulę. Kaip žinai, aš jos irgi netekau. Betė neteko tėvų! Ar 
negali suprasti, kas įvyko? Dėl to nekaltas niekas, tik moteris, 
išėjusi į šlapią kelią jiems priešais. Tai Bridės darbas, o tu vis tiek 
leidi jai ateidinėti čia ir gundyti tave! Atsikratyk jos, Adamai. 
Išvaryk ją. Ji yra blogis. Ji monstras. 

Adamui už nugaros laiptų aikštelėje sujudėjo šešėlis. Liza 
žengė žingsnį atgal. 

— Adamai, neleisk jai artintis prie manęs. Neatsakau už tai, ką 
galiu padaryti. - Ji jau pastebėjo didelį lenktą peilį ant Kalemo 
kambario sienos, jo mėgstamiausią suvenyrą, parsivežtą iš mo- 
kyklos išvykos į Indiją. Žengusi du žingsnius ji atsidūrė prie jo ir 
paėmė už rankenos. Atsigręžė mojuodama priešais save aštriais 
kaip skustuvai ašmenimis. - Eik iš čia, Adamai. 

Iš šešėlių pasigirdo piktas gyvūno urzgimas. Adamas šypsojo. 

— Nekvailiok, Liza. Jos nenužudysi. Džeinė mėgino, bet 
nepavyko. 

— Man pavyks. - Ji grasinamai mostelėjo peiliu. — Liepk jai išeiti. 

Liza jos nematė, bet ore užuodė gyvūno baimę ir gašlumą, ir 
staiga vėl išgirdo duslų urzgimą už Adamo, stovinčio tarpduryje. 

- Išvažiuok, Liza. - Adamo reakcija buvo kažkokia nenatūra- 
li. Akimirką Liza suabejojo, ar tik jis nevaikšto miegodamas, o 
gal yra įvarytas į hipnotinį transą? - Mums čia tavęs nereikia. 

— Adamai! - Ji prabilo šiurkščiu balsu. — Tu kalbiesi su manim. 
Su Liza! 

- Žinau, su kuo kalbuosi. — Jis vėl keistai nusišypsojo. - Su 
įsibrovėle. Mums čia tavęs nereikia. Ar nematai? — Jis mostelėjo 
sau už nugaros, ir Bridė žengė prie jo ištiestos rankos, aukšta, 
liekna, graži, tamsūs plaukai apkritę pečius, kūnas apgaubtas 
balta paklode. 

Jos akys įžūliai įsmigo į Lizos akis. 

— Kodėl nori atimti iš manęs A-damą? — Ji kalbėjo žemu, 
dainingu balsu. — Tu dabar turi kitą vyrą. - Ji glustelėjo galvą 
Adamui prie peties. - Adamas visada mylėjo tik mane. 

— Ne, Bride. - Liza sunkiai nuramino balsą. - Jis myli ne tave. Jis 
myli savo žmoną. Jis mylėjo savo sūnų. Ką padarei jo sūnui, Bride? 

- Liza! - Ją nutraukė įtūžęs Adamo balsas. 

- Ne, Adamai, tegu ji atsako. Ką padarei jo sūnui? 

— A-damas neturi sūnaus. Jis nemyli nieko, tik mane. 

— Bet turėjo. Ar neprisimeni? Adamo sūnus, jo marti ir mažy- 
tė vaikaitė sėdėjo automobilyje... 

— Aš neprisimenu. Tai nesvarbu. — Bridė jau gundomai spau- 
dė prie jo lūpas. Ištiesusi ranką, palietė jo veidą. — Priversk ją 
išvykti, A-damai. 

- Liza, prašau tavęs. - Adamas kalbėjo labai tyliai. 

- Jei neišvyksi ir nepaliksi mūsų, atimsiu iš tavęs tavo vyrą. — 
Bridės akys susiaurėjo kaip katės, kai ji žvelgė į Lizą iš saugaus 
Adamo glėbio. Ji jau pajuto šermukšninio kryželio galią, vos 
tik Džeinė jį užsikabino. Jis apglėbė moterį ugnimi ir saugojo 
ją, o ši moteris irgi yra apsigaubusi šviesos galia. Bet ji yra 
pažeidžiama kitaip. - Jei mėginsi atimti iš manęs A-damą, aš 
atimsiu iš tavęs Filą. 

Liza sustingo. Apsaugos ratas suvirpėjo. 

- Negąsdink manęs. — Ji patylėjo. — Iš kur žinai mano 
vyro vardą? 

— Aš žinau viską. - Ji negailestingai nepaleido Lizos žvilgsnio, 
laikė jį nemirksėdama. — Išeik. 

— Be Adamo neisiu. Noriu, kad jis eitų su manim. 

— Tai tu esi kvailė. — Bridė paniekinamai užvertė akis į vir- 
šų ir vėl nuleido. - Ir aš tave prakeiksiu. Priversiu tave kentėti. 
Neleisiu tau atimti mano A-damo. 

- Liza, aš tave įspėjau! - Adamas stipriau apkabino Bridės pe- 
čius. — Nebesipriešink jai! 

- Tai, dėl Dievo meilės, ateik į protą! 

Bridė papurtė galvą. 

-Ji tavęs neklauso, mielas A-damai. — Ji pakėlė ranką ir nu- 
kreipė ją į Lizą. - Prakeikiu tave, A-damo moterie. Prakeikiu, 
kad netektum vyro, kurį myli, kaip tu prakeiktum mane, kad 
netekčiau savojo. 

Liza bloškėsi atgal. Jautė, kaip ją staiga apgaubė šaltas, nuo- 
dingas oras, kaip jis sukiojasi aplink jos įsivaizduojamą apsaugi- 
nį gaubtą. 

- Gerai. Aš išvažiuosiu. Bet neišeisiu iš čia, kol tu nepasi- 
trauksi. - Savo siaubui, ji pajuto, kad dreba kaip lapas. Ji dėbsojo 
į Adamą, tebestovintį tarpduryje. - Išsivesk ją į savo kambarį, ir 
aš išeisiu. - Ji stengėsi žūtbūt ištiesinti pečius. Neleisk jai paste- 
bėt tavo baimės. Neleisk jai pamatyti, kaip baisiai išsigandai. 

Bridė šypsojo lėta, ilga, arogantiška šypsena. Nekrustelėjusi ji 
paliko Adamo glėbį ir perėjo per laiptų aikštelę. 

- Eikš, A-damai. 

Adamas nusekė paskui Bridę prie svečių kambario durų. Čia 
grįžtelėjo. 

— Daugiau niekada neatvažiuok. 

— Neatvažiuosiu. Todėl ji gali atsiimti savo prakeiksmą! - Lizai 
išdžiūvo burna. 

Bridė šyptelėjo per petį. 

— Per vėlu. Prakeiksmas liks. 

—- Adamai... - Lizos balsas atsimušė į kurčias ausis. Adamo 
nebebuvo. 

Jam uždarius duris, Liza dar kurį laiką stovėjo nepajėgdama 
krustelėti. Ji tarsi prišalo prie grindų. 

— Tegu Dievas tave saugo, Adamai, - sušnibždėjo ji. - Tegu 
Dievas saugo mus visus. 


- Aš negaliu jo palikti. - Džeinė purtė galvą pasiduodama. — 
Jei išvažiuosiu, atsitiks kokia nors baisybė. 

-— Baisybė atsitiks, jei neišvažiuosi. — Liza jau stovėjo, persime- 
tusi per petį savo krepšį. - Lauksiu tavęs automobilyje. — Ji priė- 
jo prie durų. - Kalbu rimtai, Džeine. Neliksiu šituose namuose 
nė akimirkos. Duodu tau dešimt minučių. 

Lauke jau buvo sutemę. Ji nuėjo keliuku pro Adamo automo- 
bilį ir išėjo pro vartelius. Čia, tylioje gatvėje, ji atsirakino savo 
senąjį triumfą ir, numetusi krepšį ant galinės sėdynės, įlipo pati. 
Ji vis dar drebėjo. Pažiūrėjusi į laikroduką pasitikrino laiką. 

Viršutinio lango užuolaidos nebuvo iki galo užtrauktos ir pro 
siaurą šviesiai žydro kartūno plyšį matėsi šviesa. Niekas neju- 
dėjo. Ji vėl dirstelėjo į laikrodį. Praėjo tik dvi minutės. Ji norėjo 
važiuoti. Būti namie su Filu ir Bete, toli nuo šių siaubingų namų 
ir jų piktavalės gyventojos. Dar viena minutė. O Dieve, saugok 
juos. Neleisk, kad kas nors atsitiktų Filui ar Betei. 

Greičiau, Džeine. Greičiau. 

Ji užsimerkė ir pradėjo tyliai skaičiuoti. Ties dvidešimt pen- 
kiais liovėsi ir vėl atsimerkė. Dirstelėjo į langą su žydromis 
užuolaidomis. Už jų jau buvo tamsu. 

Džeine. Kur tu? 

Ji kramtė lūpą. Ar išlipti ir dar kartą mėginti ją įtikinti? Bet ji 
jau mėgino. Ji tikrai mėgino. 

Praėjo dar penkios minutės. Liko dvi. Ji uždėjo ranką ant rak- 
telio, o akys stebėjo, kaip tiksi sekundės švytinčiame ciferblate. 

Lauko durys liko tvirtai uždarytos. Ji neateis. Atsidususi Liza 
užvedė variklį. 


Du kartus sustojusi išgerti juodos kavos sunkvežimių vairuoto- 
jų kavinėse, Liza sugebėjo įveikti kelią trumpiau negu per ke- 
turias valandas. Pasukusi iš Talgarto kelio į ilgą, siaurą keliuką, 
ji pristabdė automobilį, įjungė pirmą greitį ir pradėjo važiuoti 
šlaitu, vedančiu aukštyn į sodybą. Nustebo pamačiusi, kad vi- 
suose namuose dega šviesos. Kankinama sunkios nuojautos, ji 
įvažiavo į kiemą, išjungė variklį ir ramiai pasėdėjo klausyda- 
masi, kaip jis gęsta šaltame ore. Tada, sustingusi ir nuvargusi, 
ji išlipo ir nuėjo namo. 

Virtuvės durys atsidarė ir pasirodė moteris, O jos susirūpinusį 
veidą ryškiai apšvietė kiemo lempa. 

— Džene. Ką tu čia veiki? - Pamačiusi kaimynę, Liza pajuto, 
kaip siaubas šalčiu sukaustė paširdžius. - Kur Filas? 

Dženė gūžtelėjo pečiais. 

— Tikėjausi, kad čia jis. Jis išvažiavo prieš porą valandų. Jam 
paskambino Haris Evansas iš Bryn Glaso. Pasakė, kad kalnuo- 
se pasiklydo keli mokiniai. Jie sudarė paieškų grupę. Filas pa- 
skambino man, paprašė pagloboti Betę ir išvažiavo. — Ji patrau- 
kė pečiais. — Skambinau Elerei prieš valandą, norėjau sužinoti 
naujienas. Ji atsakė apie jokius vaikus negirdėjusi, o Haris ramiai 
miegąs lovoje. Ak, Liza, mieloji, nieko nebesuprantu. Gal tai 
koks kvailas pokštas? Nežinojau, ką daryti. Negalėjau palikti 
Betės. Gal reikėjo skambinti į policiją? 

Liza liko stovėti kaip įbesta. Jos kūnas visiškai sustingo. Ji 
žvelgė į tamsą už svirnų, į didelį juodą kalno šlaitą, miegantį po 
žvaigždėmis. 

Bridė. 

— Tai ar skambinti į policiją? - Ji staiga suvokė, kad Dženė vis 


dar kalba. 

- Nežinau. Taip, turbūt taip. — Panika liejosi ant jos bango- 
mis. — Jeisiu į vidų ir pati pasikalbėsiu su Elere. Kada buvo pa- 
skambinta Filipui? 

Ji taip drebėjo, kad vos nulaikė ragelį. Šį kartą atsiliepė 
pats Haris. 

- Keistas pokštas, Liza. Gal jis ne taip nugirdo ar susapnavo. — 
Gilus jo balsas ramino. - Klausyk, jei jis pasirodys pas mus, jis 
tau paskambins. Pasikalbėk su policija, gal kartais jis nuslydo 
nuo kelio. Keliai apledėję. Nesirūpink, jis pasirodys. 

Policininkai buvo mandagūs, ramino ją ir kol kas nenorėjo 
imtis jokių veiksmų. Liza numetė ragelį. 

- Jie nieko nedarys. Jiems nerūpi. Matyt, jo nėra per trumpai. 
Kiek laiko reikia būti dingusiam? - Ji pasuko į duris. - Džene, 
ar galėtum dar pabūti? Važiuosiu ten pati. 

- Tikrai? Gal nori, kad paskambinčiau Kenui? 

— Ne. — Liza papurtė galvą audamasi guminius batus, siekda- 
ma striukės ir šaliko. - Ne, aš jį surasiu. Jis galėjo nuvažiuoti tik 
iki kalnų kelio. Gal užsuko pas Meriną, o gal perėja nuvažiavo 
tolyn į Hėjų. - O gal paslydo ir nučiuožė nuo kelio kurioje nors 
iš daugelio siauro keliuko vietų, kur vienas kraštas stačiai lei- 
džiasi žemyn. 

Automobilyje tebebuvo šilta ir jauku. Užtrenkusi dureles, ji už- 
vedė variklį, atbula vėl išvažiavo į keliuką ir pasuko kalva aukštyn. 

Merino namuose buvo tuščia. Liza pastovėjo sode su baime 
žiūrėdama į pašiūrę, kur jis laiko automobilį. Ten irgi tuščia. 
Kaminas šaltas, o kambarys, kai pažiūrėjo vidun pro neužtrauk- 
tas užuolaidas, atrodė apleistas ir negyvenamas. 

- Ak, Merinai! - Stovėdama lauke ji pravirko kaip nusivylęs 
vaikas. Staiga suvokė, kaip beatodairiškai kliovėsi juo, tikėda- 
masi sulaukti paguodos, patarimų ir stiprybės. 

- Filai! - Atrodė, kad jos balsas aidu nusirito į plačius tolius 
po žvaigždėmis ir dingo kalno šlaite. Atsakymo nebuvo. 

Ji važiavo iš lėto, tolimosios žibintų šviesos traukė iš tamsos 
kelio vingius ir posūkius. Ant gudronuotos kelio dangos bliz- 
gėjo ledas ir ji pastebėjo, kad tose vietose, kur kelio paviršius 
padengtas naujai ir ledas lygus kaip stiklas, galima įžiūrėti prieš 
ją važiavusio automobilio žymes. 

- Filai. 

Ji pristabdė jausdama, kaip ratai posūkyje slystelėjo ir žibintai 
apšvietė maždaug tuziną susigūžusių laukinių arklių, atsukusių 
nugaras vėjui, jų susivėlę kailiai buvo aptaškyti purvu, akys abe- 
jingai stebeilijo į ją pravažiuojančią. 

Variklis dirbo ir staiga, apimta siaubo, ji dirstelėjo į kuro da- 
viklį. Jis rodė ketvirtį talpos. Liza artėjo prie perėjos viršaus. 
Užvažiavusi galės sustoti plačioje aikštelėje ir mėnulio šviesoje 
apžvelgti vietovę. 

Stovėdama šalia automobilio ji žiūrėjo priešais save į kelią, 
sidabriniu kaspinu vingiuojantį aukštyn ir žemyn kalvos šlaitu 
kiek akis užmatė, tai vienur, tai kitur dingstantį dauboje ar už 
išsikišusių uolų. Prisiversdama išlikti rami, ji iš lėto ir atidžiai 
žvalgė kiekvieną tolimo vaizdo colį, keikdama save, kam nepa- 
siėmė žiūronų, kabančių prie kiemo durų. 

Čia, ant kalvos, šviesu beveik kaip dieną. Už jos, slėnio lin- 
kyje, kur abipus upelio auga tankūs medžiai, buvo tamsu kaip 
duobėje. Kažkur apačioje, už nugaros, ji girdėjo ūkaujant pelėdą, 
o tolumoje tarsi šnekučiuodamos subliaudavo avys. Dabar jos 
susispietusios Žemutinėse pievose prie fermos kalno papėdėje, 
bet garsai kilo į kalvas, kur vasaros ganyklos driekiasi iki aukštų 
tamsių uolų, kur medžioja suopiai ir pesliai. 

Žemas urzgimas, pasigirdęs uolų šešėlyje aikštelės krašte, pri- 
vertė ją staiga atsigręžti, o akys beviltiškai stengėsi prasiskverbti 
pro tamsą. Girdėjosi, kaip jos krūtinėje dunksi širdis. Ji apsisuko 
ratu mėgindama nustatyti, iš kur sklinda garsas, bet neaprėpia- 
moje tyloje daugiau nieko nebesigirdėjo. Ji atsargiai prislinko 

prie atvirų automobilio durelių ir akimirksniu ją pamatė. Katė 
stovėjo tiesiai priešais — didelė, raina, ausys žemai, prisiplojusios 
prie plačios lenktos kaktos, mėnulio šviesoje akys žibėjo beveik 
raudonai, snukis šiepėsi ir rodė dantis. Liza atsigręžė, smuko į 
automobilį ir visa jėga trinktelėjo durelėmis. Sunkiai kvėpuoda- 
ma dirstelėjo į veidrodėlį, tada pasisuko pažiūrėti, kur katė. Jos 
nebebuvo, bet Lizai pasirodė, kad sekundės dalį ji matė moters 
pavidalą, stovintį uolų šešėlyje. 

- Kale! 

Užvedusi variklį, Liza drebančiomis rankomis apgręžė auto- 
mobilį, kad žibintai apšviestų tą vietą, kur ji matė stovintį pavi- 
dalą. Ten nebuvo nieko, tik mažytė sunykusi gudobelė, kurios 
kamieną perkreipė ir sulenkė vėjai. 

Ji pamažu nuvažiavo kalvos šlaitu, ten kelias buvo nutiestas 
tvirta žeme tarp kalnų klampynių, kur gausu leduku aptrauktų 
laukinių gyvūnų girdyklų ir dygiakrūmių. Ji atsargiai važiavo juo, 
vingiuodama žemyn medžių juostos link. Čia, visai prie galvijų 
aptvaro, ji pastebėjo, kad slydusio automobilio žymės veda nuo 
kelio į nedidelę daubą. Sustabdžiusi automobilį, ji sumurmėjo 
maldą, ir tik tada prisivertė atidaryti dureles ir išlipti. 

Kalno šlaite tebebuvo tylu. 

Slidinėdama ir griuvinėdama ji nuskubėjo apledijusiu keliu, 
išbėgo į žolę ir pradėjo lipti žemyn beveik statmena pakriauše, 
kur girininkijos link almėjo nedidukas upelis. 

Senasis Filo landroveris buvo nosimi įsmigęs į upelį. Iš pra- 
džių ji nepažino jo, jis atrodė tik tamsesnis lopas giliuose slėnio 
šešėliuose. Paskui pamatė pažįstamo automobilio siluetą, stūk- 
santį keista poza. 

- Filai! - Jos balsas buvo toks menkas aidžioje kalnų tyloje. — 
Filai, tu sveikas? 

Ji jau žinojo, kad ne. Žinojo tą akimirką, kai prieš pusvalandį 
išvažiavo iš namų, bet dar tikėjosi. Visa jėga atplėšė dureles ir 

suėmė jo ranką. Ant šalto kaip ledas riešo ieškojo pulso, mėgino 
pataisyti subraižyto, apdaužyto veido padėtį. Paėmė antklodę 
ir švelniai apklostė jį, kaip miegantį vaiką. Tada atsisėdo ant 
sušalusios žolės prie landroverio ir pravirko. 

Po dviejų valandų ją aptiko ūkininkas, ankstyvą rytą važia- 
vęs aukštyn į Keipel-y-finą po išgertuvių pas bičiulį Glasberyje. 
Jį privertė sustoti Lizos automobilis, paliktas kelio viduryje su 
praviromis vairuotojo durelėmis ir jau prigesusiais žibintais. 


Tik miglotai suvokdama, kad sapne ji buvo išsmukusi iš šiltos 
Adamo lovos ir vaikščiojo po šaltą, apšerkšnijus;į kalną, Bridė 
prisispaudė savo vėsiu kūnu prie šiltojo ir išgirdo, kaip Adamas 
krūptelėjęs atsiduso iš malonumo. Užsimerkusi ji leido sau su- 
silieti su laime, kvėpti jo odos kvapą, liežuvio galiuku laižyti 
nuo jos sūrumą. Miegodamas jis sudejavo, staiga nusisuko nuo 
jos, apkabino ne ją, o pagalvę ir pasikišo po galva. Ji atsisėdo 
supykusi, kam jis ją atstūmė, akys tamsoje susiaurėjo. Ji minta 
jo jėga; jeigu jis nebeduos jos, ji negalės čia likti. Be jo jai galas. 
Bridė apsidairė tamsoje ir iš karto pajuto sėlinančius šešėlius. Jie 
taip arti. Broikanas neatlyžta. Jis laukia jos ties laiko riba. 


Nei Džeinė, nei Adamas į laidotuves neatvažiavo. Kai Liza 
jiems paskambino, Džeinė ją užjautė, bet kalbėjo tarsi atitolusi. 
Adamas iš viso su ja nesikalbėjo. 


Sept€ynioliktas skynius 


Netekties skausmas nemažėjo, bet laikui einant darėsi pakeliamas. 
Niekas nesuabejojo, kad Filas paslydo ant apledijusio kelio, o Liza 
neturi įrodymų - ir niekada neturės, - kad graži jauna moteris iš 
Kalemo automobilį. Tai negailestingas ir žiaurus apsėstos ir įtū- 
žusios sielos, kažkaip pasiklydusios laiko koridoriuose, kerštas. 

Keleri pirmieji metai po Filo mirties buvo kupini rūpesčių. 
Liza iš karto turėjo pradėti dirbti — nei vienas, nei kitas pagal 
charakterį ir polinkius nebuvo taupūs. Pinigus uždirbo Filas, o 
ji augino Betę. Taip jie susitarė, ir ji nustebo, kaip lengvai ji 
galėjo atidėti savo karjerą. Lygiai taip pat nustebo lengvai pra- 
dėjusi tapyti vėl — darbas padėjo atitrūkti nuo sielvarto, o už- 
sakymai pabiro vienas po kito. Sunkiau buvo suderinti guvaus 
vaiko poreikius su ramybe ir erdve, kurių jai reikėjo darbui, bet 
ji sugebėjo, padedama gerų kaimynų ir kantrių auklių. 

Gelbėjo ir vaikiškas Betės grožis bei jos linksmas būdas. Taip 
pat lengvumas, su kuriuo mergaitė prisitaikė prie naujo gyveni- 
mo, kai bauginančią Velso kaimo ramybę ir tylą keitė praban- 
gios ir triukšmingos kelionės po visą Europą, nes puiki Lizos 
reputacija klestėjo. 

Bet gyvenime netrūko vienatvės. Iš pradžių Liza neįsivaizda- 
vo, kaip gyvens be Filo. Kiekvienas namų kampelis be jo atrodė 

tuščias, kiekvienas veiksmas betikslis. Jei nereikėtų auginti ma- 
žos mergaitės, ji būtų praradusi norą gyventi. Bet Betė buvo ša- 
lia visą laiką, mažos rankutės apkabindavo jai kaklą, guosdama 
ji bučiuodavo Lizą, jos pirmieji iššvebeldžiuoti žodžiai, kuriuos 
Liza prisimins su kaltės jausmu, buvo: „Neverk, senele Liza“, - o 
piršteliai šluostė ašaras. 

Merinas irgi palaikė ją. Jis pirmą kartą nulipo nuo kalvos, ir 
vieną dieną Liza rado jį sėdintį jos virtuvėje. Jo filosofija buvo 
paprasta. Filas niekur neišėjo. Jis tebėra čia, su jomis, stebi jas iš 
aukštai, tikisi pamatyti, kad jos sugeba ištverti. Merinas pamo- 
kė Lizą, kaip kalbėtis su Filu, kaip klausti jo patarimų ir giliai 
savyje klausytis jo atsakymų. Jis paaiškino, jog Filas nenorėtų, 
kad Liza visą gyvenimą lietų ašaras, kad Betei iš vaikystės liktų 
vien liūdni prisiminimai. Ir galiausiai pamokė ją, kaip leisti Filui 
išeiti, suteikti jam galimybę keliauti toliau, kad namai nebebūtų 
pilni prisiminimų apie jį, kaip lankyti jo kapą, esantį greta duk- 
ters ir jos vyro kapo saulės įšildytame šlaite, džiugiai, ne liūdint, 
ne kas savaitę, o kartais, kai ateina noras pasidalinti kokiu nors 
prisiminimu. Jis dar pamokė ją, kaip atriboti jų gyvenimus nuo 
Bridės. Daugiau niekada sodyboje nesilankys laukinės katės arba 
kerštingos, pavydžios dvasios. Supratęs, kad Liza jau pakankamai 
stipri ir atsilaikys viena, jis ateidavo į sodybą vis rečiau, kol vieną 
dieną, pasukusi takeliu jo trobelės link, Liza rado jį iškeliavusį, 
kaminą šaltą, ir suprato, kad jis vėl paliko ją tvarkytis vieną. 

Metams bėgant netgi buvo atsiradę kitų vyrų. Nedaug ir ne- 
rimtai, išskyrus vieną, italą grafą, rašytoją, kuris gyveno seno- 
vinėje apgriuvusioje pilyje kalvose už Fjesolės ir kurio portretą 
ji tapė vieną puikią, nepamirštamą vasarą. Vos neištekėjo už jo, 
bet kažkas ją sulaikė. Ne tai, kad jos jausmai būtų buvę nepa- 
kankamai gilūs. Ji nesijautė esanti neištikima Filui, leido sau ža- 
vėtis tuo italu ir būtų laimingai nugyvenusi likusias dienas šalia 
jo, bet kažkoks vidinis savisaugos jausmas ją sulaikė. Kol kas ji 

nenori priklausyti kitam žmogui, kaip to norėjo Mikelė. Ji sava- 
rankiška. Ji turi savo meną. Jiedu per daug nepriklausomi ir per 
daug saviti, bet jis to nesuprato. Jau praėjo daug laiko nuo tada, 
kai ji paskutinį kartą lankėsi gražiojoje casže//o tarp alyvmedžių. 

Betė iš karto pradėjo važinėti su ja į tapybos keliones, gy- 
vendavo viešbučiuose, gulėdavo prie baseinų, kol Liza sėdėdavo 
prie molberto su pozuojančia naujausia garsenybe. Jei jos apsi- 
gyvendavo pozuotojo namuose, kaip pas Mikelę, būdavo geriau. 
Ten būdavo smagiau, mergaitė turėdavo daugiau laisvės vaikšti- 
nėti. Nuo mažų dienų ji įprato pasiimti savo piešimo sąsiuvinį ir 
spalvotas kreideles. Vėliau jau pradėjo tapyti, bet niekada netapė 
portretų. Čia Lizos daržas. Ji mieliau tapė peizažus, tyrinėjo 
lankomų vietų skirtumus: pietų Prancūzijos, Italijos, Šveicarijos. 
Metams bėgant jos mažame kambarėlyje sodyboje susikrovė 
visas kalnas tvarkingų, skrupulingų eskizų. Ji išlaikė O lygio 
meno egzaminus, tada A lygio ir išvyko mokytis į Šv. Martyno 
koledžą. Kartą ar du per metus jiedvi su Liza susitikdavo su se- 
nele Džeine, kuri atrodė dvidešimčia metų vyresnė už Lizą, irgi 
jos senelę, bet Betei ji visada būdavo tik Liza, o kartais, pačiose 
slapčiausiose svajonėse, - mama. 

Betė žinojo, kad Sent Olbanse ji turi senelį, gydytoją, bet 
moterys suėjusios niekada jo neminėdavo, o kai ji pasiteiravo 
Lizos apie jį, tai sulaukė tik gūžtelėjimo pečiais ir tokio liūdno 
žvilgsnio, kad dingo noras klausinėti daugiau. Ji lyg ir žino- 
jo, kad yra Kita Moteris. Tie žodžiai tarsi atėjo iš Viktorijos 
laikų, buvo romantiški ir labai liūdni, jais galima paaiškinti 
žilus senelės Džeinės plaukus ir raukšlėtą, išvargusį veidą, bet 
Liza niekada apie ją nekalbėjo, ir tai atrodė keista, nes visais 
kitais atvejais Liza būdavo šiuolaikiška, plataus mąstymo mo- 
teris, su ja galėjai kalbėtis apie viską. Kadangi jos gyvenime 
buvo tiek daug gyvybiškai svarbių spragų - neliko tėvų, senelio 
Filo, kurio ji beveik neprisiminė, tik jo dvi dideles, jaukias ran- 


400 


kas, - Betė nusprendė, kad nevalia numoti ranka į tokį tobulai 
vertingą senelį. Ji susidomėjo juo. 

Pastarąjį kartą visos trys moterys susitiko per Kalėdas, kai 
Liza pristatė portretą į butą Itono gatvėje. Jiedvi su Bete susitarė 
susitikti su Džeine Harvey Nichols restorane, ir visos trys įsitaisė 
prie stalelio šalia lango. Liza akimirką žiūrėjo į Džeinę ir ne- 
galėjo nuslėpti, kokia yra sukrėsta matydama, kaip ta moteris 
paseno. Ji nieko nesakė, kol Betė nenuėjo ieškoti tualeto, tada 
ištiesė ranką per stalą ir palietė Džeinės ranką. 

— Kodėl po šitiek laiko tu vis dar ten gyveni? 

Džeinė trūktelėjo pečiais. 

- Kas nors turi juo rūpintis. Žinai, jis geria. 

Pasibaisėjusi Liza spoksojo į ją. 

- Adamas? 

— O kas kitas? Ji visiškai jį nustekeno. Nebeliko nieko. Jis dir- 
ba vieną dieną per savaitę, ir tik todėl, kad Robertas nesugalvoja, 
kaip jo atsikratyti. Jam užteks padaryti dar vieną klaidą ir jis bus 
išmestas. Jie jau turi kitą partnerį, todėl Adamo nepasiges. 

— Ak, Džeine! Kokia maišalynė. - Lizos akys priplūdo aša- 
rų. — Kai pažvelgiu atgal, jis buvo daug žadantis vyras. Kupinas 
entuziazmo. 

Džeinė linktelėjo. 

— Aš laimiu. Vien būdama ten. — Ji keistai nusišypsojo. — Ji 
negali pakęsti, kad aš esu namie. Tebeturiu šermukšnio kryželį, 
gal todėl tebesu gyva! Ji nesupranta, kodėl ten tebegyvenu. Aną 
dieną ji vėl mėgino mane nužudyti. 

- Kas atsitiko? - sunkiai paklausė ji. 

Džeinė beveik nerūpestingai gūžtelėjo pečiais. 

— Aš nuolat saugausi. Žinau, kokia ji. Neatsuku jai nugaros. 
Kai Adamas išėjęs, jos paprastai nebūna. Dieną, kai jis išeina 
į darbą, aš galiu užlipti į viršų. Išvalyti kambarį. Jis apgailėti- 

nas. Senio kambarys. Nešiau laiptais žemyn siurblį ir ji mane 
pastūmė. Mačiau ją akies krašteliu. Žinai, ji nesikeičia. Plaukai, 
kurie jį taip žavi, tokie pat ilgi. Nesuprantu, ką ji jame mato. Jis 
visiškai susenęs! — Jos balse pasigirdo gilus pasidygėjimas. - Jei 
manęs nebūtų, jis nepavalgytų, nepersirengtų švariais drabu- 
žiais, niekas neišneštų jo butelių. Dabar jis žino, kad neleisiu 
jam girtam eiti į darbą. Kartą buvo nuėjęs. Vos nesibaigė blo- 
gai. Tada Robertas ir paskelbė, kad jam reikia naujo partnerio. 
Dabar gydytojai nebedirba po keturiasdešimt metų vienoje vie- 
toje, jie jas keičia. Kai Robertas išeis į pensiją, Adamas irgi turės 
išeiti. — Ji ištiesė ranką į džiną su toniku, kurio užsisakė joms 
susėdus. — Betė labai graži, - pridūrė ji. 

- Graži, — linktelėjo Liza patenkinta, kad pokalbio tema 
pasikeitė. Ji stebėjo Džeinės ranką, drebančią imant stiklinę. — 
Jai girdint nieko nesakyk, ji įsivaizduoja Adamą romantiškai. 
Nežinau, iš kur tokios mintys! 

- Iš tavęs. - Džeinė įsmeigė į ją nejaukų žvilgsnį. - Tu visada 
juo žavėjaisi. Bet tau užteko proto pasitraukti kuo toliau, kai 
supratai, kad nelaimėsi. — Jos abi akimirką tylėjo, galvodamos 
apie Filą. Džeinė pabudo iš susimąstymo ir nusišypsojo ma- 
tydama, kaip Betė eina tarp stalelių prie jų. Ji tikrai užaugo 
labai graži, turi tamsius tėvo plaukus ir gražius motinos bruo- 
žus. Gal ji kiek per putli, bet galvos gręžiojasi į ją. Kaltas jos 
guvumas ir žavesys. 

Visą likusį priešpiečių laiką Liza ir Betė linksmino Džeinę 
pasakojimais apie jų kelionę į Niujorką, kur Liza nutapė vieno 
Volstrito magnato žmoną, o paskui smaginosi sutikusi nutapyti 
jo mylimo šuns „portretą“. 

- O dabar, - pasakojo Liza, - Betė gavo užsakymą iliustruoti 
knygą apie mūsų kalnus. Kai aš kitą savaitę išvyksiu į Italiją, ji 
liks sodyboje ir pradės savo pirmąjį rimtą darbą. Ar tau teko 
girdėti apie Džailsą Kempbelą, kelionių knygų autorių? 

Džeinė nusišypsojo ir papurtė galvą. 

— Mielosios, aš nieko apie nieką nebegirdžiu. Pasakokit. — Ji 
laukdama žiūrėjo į Betę. 

Betė raustelėjo. 

- Gerai. Jis man beviltiškai patinka. Na ir kas? Jis vedęs, bet 
visi žino, kad jo žmona yra siaubinga Alirtininkė. Sako, kad ji tu- 
rėjo net kelis romanus. Vargšas Džailsas! Nesuprantu, kodėl jis 
taikstosi! Neklausyk Lizos, senele Džeine. Ji mane erzina dėl jo 
kaip pašėlusi, bet neteisingai. Juk tai ji mus supažindino. Metė 
mane tiesiai jam. 

- Kokie niekai. - Liza ramiai šypsojosi. - Kai Hibberds leidy- 
kla leido knygą apie mano tapybą, aš kartais nuvažiuodavau į jų 
Londono redakciją. Viename vakarėlyje Bobas Kesis supažindino 
mane su Džailsu ir mudu kalbėjomės, nes jis rašė Juodųjų kalnų 
istoriją. Ar nederėjo pakviesti jo atvykti pas mus paviešėti? 

- Ji pati juo žavėjosi, senele, — šelmiškai įterpė Betė. 

— Netiesa! - juokėsi Liza. - Ar bent jau nerimtai. Jis jaunesnis 
už mane trisdešimčia metų... 

— Todėl tobulai tinka man! Ką gi, katės iš namų, pelės iš kam- 
pų, jei seksis. 

— Būk atsargi, mieloji. - Džeinė švelniai nusišypsojo. - Neleisk, 
kad tave įskaudintų. 

— Neleisiu! 

Kai galiausiai jos atsistojo, Liza apkabino liesus Džeinės pečius. 

- Ar kada nors atvažiuosi į sodybą mūsų aplankyti? Atvažiuok. 
Kelias dienas Adamas apsieis be tavęs. 

- Jis net nepastebėtų, kad manęs nėra. - Džeinė rimtai žvelgė 
Lizai į akis. - Nemanau, kad atvažiuosiu, Liza. Judvi su Bete 
laimingos. Ir saugios. Tegu taip ir lieka. 

- Ką ji turėjo galvoje sakydama, kad mes saugios? - paklausė 
Betė iš karto, vos tik jos pamojavo Džeinei, važiuojančiai taksi į 
Sent Pankrato stotį. 

Liza patraukė pečiais. 

- Ji nenori, kad žinotume, kokie prasti Adamo reikalai. Baisu, 
kai žmogus geria. 

- Bet jis neatvažiuotų. Jis manęs nekenčia. 

- Netiesa, mieloji. - Liza piktai suraukė kaktą. - Nesuprantu, 
iš kur ėmei tokių minčių. Jis labai nelaimingas žmogus, ir viskas. 
Tu jam primintum Kalemą. 

- Ir mamą. 

— Ir mamą. — Liza linktelėjo ir liūdnai nusišypsojo. 

- Gerai. — Betė giliai įkvėpė. - Bet jis nesmurtauja? Jis juk 
nemuša senelės Džeinės ir nieko panašaus nedaro? 

- Ne, mieloji, šitaip jis nesielgia. - Liza atsiduso. Ji niekada 
neminėjo Betei Bridės ir neketina to daryti. O ką minėti? Seno 
žmogaus apsėdimą? Penkiasdešimties metų senumo vaiduoklio 
istoriją? Ji neleido sau galvoti apie žmogžudystę kalnų kelyje šal- 
tą Žiemos naktį. 


Adamui geriant, jo gyvybinės jėgos dar labiau seko, jas siurbė ir 
nepasotinami Bridės norai. Jis silpo, o kartu su juo silpo ir ji. 

- Aš jį įspėjau. 

Robertas stovėjo svetainėje nugara į židinį ir žiūrėjo žemyn į 
Džeinę, sėdinčią ant sofos. Adamas dar negrįžęs, ir, kiek ji žino, 
namuose dabar juodu vieni. Šiandien viena iš tų dienų, kai ji 
buvo užlipusi į svečių kambarį, pakeitė paklodes, pastatė gėlių 
ant naktinio stalelio, atvėrė langą, kad įleistų šalto, drėgno po- 
pietės oro, ir maištingai peržegnojo lovą. 

- Jis nebuvo girtas, bet alkoholio dvoką užuodžiau už dešim- 
ties pėdų. Dievas žino, ką pamanė pacientai. Atleisk, Džeine, 
bet jo elgesys kenkia mūsų praktikai. 

Ji alsiai linktelėjo. 

— Pakalbėsiu su juo, Robertai. 

- Privalai, nes kito karto nebebus. Jei vėl taip atsitiks, bus 
baigta. Turėsime reikalauti, kad atsistatydintų. — Jis apžvelgė 
kambarį ir prakalbo tyliau. - Kaip tu tvarkaisi, mieloji? 

Ji nusišypsojo. 

— Geriau, žinodama, kad tu esi, Robertai. Viena nesusidoročiau. 

Jai neaišku, kiek jis žino. Kiek žino kiti, išskyrus Lizą. Juk 
niekas nematė Bridės anapus namo sienų. Pažiūrėti juodu su 
Adamu atrodė kaip eilinė, suvargusi pora, kuri metams bėgant 
per ilgai užsibuvo kartu ir kuriai nusibodo santuoka. Niekas ne- 
žino, kad jie miega atskirai. Ir tik nedaugelis, kaip Džeinė spėjo, 
žino, kad Adamas geria. 

Ji sėdėjo viena žiūrėdama šeštos valandos žinias, kai galiausiai 
parėjo Adamas. Ji girdėjo, kaip trinktelėjo durys, ir laukė, kada 
pasigirs jo žingsniai, skubant laiptais į viršų. Bet šį kartą jis ne- 
skubėjo. Lėtai įėjo į svetainę ir sustojo, žiūrėdamas į Džeinę. Jo 
veidas buvo pilkas iš nuovargio. 

- Ar Robertas buvo pas tave? 

Ji linktelėjo. 

— Pasakė, kas atsitiko? 

- Apytikriai. Kas tave apsėdo šitokiam rodytis darbe? Tu kvai- 
lys, Adamai. - Ji kalbėjo be jokios pagiežos. Tik paskelbė faktą. 

— Ar įsivaizduoji, kokią įtampą aš patiriu? — Jis staiga atsisėdo 
ant kėdės krašto, uždėjo delnus ant veido ir vangiai trynė ne- 
skusto smakro šerius. - Nežinau, ką daryti. 

Ji žiūrėjo į jį nemirksėdama. 

- Jei tu pavargęs, galėtume išvažiuoti atostogų. Jau daug metų 
neturėjome pertraukos. Robertas mielai tave išleistų. - Labiau 
negu mielai, pagalvojo ji. Ji nesitikėjo, kad Adamas pritars. 
Anksčiau nė karto nepritarė. 

-— Būtų labai gerai. - Atsidusęs jis pasirėmė į pagalves. - Džeine, 
aš nežinau, kaip jos atsikratyti. - Jo balsas nutrūko. - Aš taip 
pavargau! Noriu, kad ji pasišalintų. 

Džeinė žiūrėjo į jį stebėdamasi. 

- Ar seniai šitaip jautiesi? - pašnibždomis paklausė ji. 

Jis gūžtelėjo pečiais. 

— Nežinau. Kelis mėnesius. Metus. Kai ji čia, aš negaliu gal- 
voti. Negaliu valgyti. Nieko negaliu daryti. Žinau, kaip įskau- 
dinau tave. Nebegaliu funkcionuoti kaip normalus žmogus. 
Matau, kad netenku darbo, ar jo likučių, reputacijos, namų, ta- 
vęs. Aš taip tave skaudinu. - Jo akyse pasirodė ašaros. - Padėk 
man, Džeine. 

Džeinė atsistojo. 

- Kalbi rimtai? — Staiga ji vėl pasijuto tvirta. Priėjusi prie jo, 
uždėjo rankas jam pečių. Pabučiavusi į viršugalvį nusišypsojo. — 
Palik tą užduotį man. 

- Džeine... - Matant, kaip ji ryžtingai pasuko prie durų, jį 
apėmė panika. - Būk atsargi. Ką tu darysi? 

- Apsikeisiu su ja keliais žodžiais. Tu lauk čia. Tada, bran- 
gusis, mudu eisime kur nors pavalgyti! - Ji nuskubėjo aukštyn 
žengdama per dvi pakopas, o širdis dainavo iš džiaugsmo ir 
palengvėjimo. Pagaliau! Ji taip ilgai laukė šitos akimirkos! Jai 
sunku patikėti, kad jis atsipeikėjo, kad sugrįžo pas ją. Ji ne- 
jautė baimės. Jai reikėjo tik Adamo meilės. Visus tuos metus 
ji nepamiršo Lizos įspėjimų ir pamokymų, kaip apsisaugoti, ir 
po kaklu nešiojo Lizos jai surištą kryželį. Ji nežino, kodėl vi- 
sus tuos metus jo neišmetė, kaip ir amuleto medelio lūženų. Ji 
netikėjo, kad Liza gali turėti kažkokį tiesioginį ryšį su angelu 
sargu aukštai danguje, bet vien mintis, kad kišenėje guli su- 
maigyti gabalėliai, teikė stiprybės, kurios jai dabar reikia, kad 
galėtų įeiti į svečių kambarį, trenkti atveriamomis durimis į 
sieną ir stoti prieš Bridę. 

Kambaryje buvo tuščia. 

Ji apsidairė ir pasijuto apgauta. Bridės nesimatė nė ženklo. 
Kambarys atrodė toks, kokį jį paliko šią popietę. Lova paklota, 

langas praviras, į vidų smelkiasi drėgna, šalta tamsa, užuolai- 
dos atitrauktos iki kraštų. Kambarys buvo tuščias... kaip ne- 
gyvenamas. 

Akimirką ji pastoviniavo tarpduryje vos galėdama patikėti tuo, 
ką mato, tada apsigręžė, uždarė duris ir tekina nubėgo laiptais. 

— Jos ten nėra. 

— Nėra. 

— Tu žinojai? - Staiga ji įsiuto. - Vadinasi, ji dingo. Štai kodėl 
tu sumanei grįžti į tikrovę. 

— Ne. Ji neateina, kol ten nėra manęs. Koks jai tikslas ateiti 
anksčiau? Bet užlipęs aš jau rasiu ją ten. 

Džeinė spoksojo į jį. 

- Gerai. Eikš. Eisime kartu. Išsikviesk ją ir pasakyk, kad vis- 
kas baigta. 

— Negaliu. 

- Gali. Imk. Jis suteiks tau jėgų. — Ji padavė jam raudonu siūlu 
surištą medinį kryželį. Paėmęs apžiūrėjo jį ir prapliupo juoktis. 

— Kodėl nujaučiu, kas tau jį davė? 

- Taip, davė Liza. Jis tave apsaugos. 

- Taip manai? - Jis sviedė kryželį židinio pusėn. Jis buvo per 
lengvas, iki židinio nenuskrido ir nukrito prie Adamo kojų. — 
Niekas manęs neapsaugos, Džeine. Niekas. Bridė stipresnė už 
mus visus. Jos neįmanoma įveikti. 

— Niekai! - Ji palinko į priekį ir paėmė jį už rankos. - Eikime 
į viršų ir užbaikime šį reikalą. 

- Ne, Džeine. Geriau vakare kur nors išeikime. - Jis apkabino 
ją. - Prašau, brangioji. Noriu išeiti iš šitų namų. 

— Aš taip pat noriu, Adamai, bet dar labiau noriu nebebi- 
joti grįžti namo. — Suspaudusi ranką, ji ištempė jį pro duris. — 
Eikime. Užtruks minutę. Ir tu būsi laisvas. 

Ji akimirką sustojo, paleido jo ranką ir grįžo paimti kryželio. 
Plona auksinė grandinėlė buvo jį apipainiojusi, o kai Džeinė pa- 

mėgino atsargiai atpainioti, kryželis, iš senumo sutrūnijęs, lūžo 
ir subyrėjo jos rankoje. Priblokšta ji dėbsojo į jį. 

— Mano kryželis! - Raudono šilko siūlelis prilipo prie pirštų. — 
Adamai, mano kryželis! 

Jis žiūrėjo į jį ir purtė galvą. 

— Negi manai, kad jis saugojo tave nuo jos? Jei ji būtų norėjusi 
tau pakenkti, būtų seniai tai padariusi. — Jis atsiduso. 

Ji žiūrėjo į šakelių trūnėsius delne, tada nenoromis leido jiems 
nukristi ant kilimo ir nupurtė nuo rankų dulkes. 

- Eikime. Lipkim į viršų. 

Jis pamažu nusekė paskui ją laiptais. Aikštelėje Džeinė susto- 
jo. Ji buvo palikusi svečių kambario duris praviras, tikrai. Kad 
vėsus drėgnas skersvėjis pertrauktų visą namą. Dabar durys už- 
darytos, ji užuodė vėl atsiradusią laukinio žvėries smarvę, kuri 
visada seka paskui Bridę, kur toji beeitų. Ji matė, kad Adamas 
dvejoja, bet suėmė jo ranką ir spustelėjo. 

- Tau pavyks. Tik pasakyk, kad viskas baigta. Liepk jai išeiti. 

— Džeine, ji neišeis. 

- Išeis, jei laikysies tvirtai. — Ji pasistiebė ir pabučiavo jį į 
skruostą. — Mudu abu pajėgsime. O tada kur nors nueisime ir 
atšvęsime! 

Jis abejodamas žiūrėjo į ją. Ji paleido jo ranką, bet jis tebejautė 
tą vietą, kur buvo jos pirštai. Ten buvo šalta. 

- Eik, — sušnibždėjo ji. Be kryželio jautėsi tarsi nuoga. Bet 
nepasidavė tam jausmui. Dabar ji privalo būti su Adamu. Jis 
atsikratys Bridės. 

Adamas nenoromis žengė žingsnį į priekį ir paėmė už durų 
rankenos. 

- Tu įsitikinusi? — paklausė jis per petį. 

— Taip. - Ji stumtelėjo jį. - Eik. 

Jis pamažu paspaudė rankeną ir pravėrė duris. Bridė stovėjo kam- 
baryje. Ji vilkėjo ilgą žalią suknelę, plaukai buvo susegti ant pakau- 

šio sidabrine filigranine sagtimi, primenančia iš vandens iššokusią 
lašišą. Bridė žiūrėjo tiesiai į jį, bet jis jautė, kad ji jo nemato. 

A-damai... 

Atrodė, kad žodžiai sklinda iš toli. 

A-damai, kodėl ant manęs byksti? 

— Laikas tau išeiti. - Džeinės balsas jam už nugaros staiga nu- 
skambėjo labai garsiai. - Adamui tavęs nebereikia. Mes norim, 
kad paliktum mūsų namus. 

Bridė tebežiūrėjo į Adamą ir jam susidarė įspūdis, kad ji 
Džeinės žodžių negirdi. Ji žengė žingsnį į priekį, o Džeinė ne- 
jučiomis žengė žingsnį atgal. 

A-damai, aš tave myliu. Kur tu, Adamai? 

Ji vėl žengė Džeinės link, ir toji vėl atsitraukė. Dabar ji jau 
buvo išėjusi į laiptų aikštelę. Reikėjo pasilikti kryželio trupinius. 
Gulėdami kišenėje, jie teiktų jai stiprybės. 

- Eik šalin, Bride! — Ji kalbėjo tvirtu balsu. — Adamai, nety- 
lėk! Liepk jai išeiti. 

- Atleisk, Bride. — Jis atsigręžė į žmoną. Nusišypsojo ir vėl 
pažvelgė į Bridę. - Tu turi išeiti. Aš pavargau. 

Bridė žiūrėjo į jį ir atrodė, kad tik dabar sukaupė žvilgsnį į jo 
veidą. Pavargai? Ji kalbėjosi su juo, o Džeinė staiga suvokė, kad 
žodžiai sklinda ne iš tos moters lūpų, bet iš kažkur labai toli ir 
skamba jos galvoje. 

Vargšas A-damas. Bridė pasistengs, kad pasijustum geriau. Ji 
žengė prie Adamo ištiesusi rankas. 

— Ne! - riktelėjo Džeinė. - Neliesk jo. Eik lauk! 

Bridė staiga atsisuko, lyg pirmą kartą pastebėjusi Džeinę, ir 
susiraukė. 

- Tu jam netinki, - pasakė beveik švelniai. - Išeiti turi tu. Ne aš. 

Staiga jos akys išsiplėtė, ji pastebėjo, kad nebėra kryželio. 
Mažyčio kryželio su vibruojančiais apsauginės šviesos pliūps- 
niais prie Džeinės kaklo nebebuvo. 

Ji praėjo pro Adamą ir išėjo į aikštelę. 

- Adamai! - Džeinės balsas iš baimės tapo spigus. - Liepk jai! 

Eik šalin. A-damui tavęs nereikia. 

Rodėsi, kad Bridės ranka, ištiesta Džeinės pusėn, beveik ne- 
krustelėjo, bet ji šiurkščiai trenkė Džeinei į krūtinę. Vieną aki- 
mirką Džeinė stovėjo laiptų aikštelėje, o kitą jau žengė atatupsta 
į tuštumą ir nusirito laiptais žemyn. 

Jai krintant pasigirdo negarsus riksmas, dunkstelėjo nuriedė- 
jęs kūnas ir stojo visiška tyla. 

— Džeine! — suriko Adamas. - Džeine, tu gyva? 

Jos nebėra. Bridė šypsojosi jam. Eikš, mano meile. Ji siekė pa- 
imti jį už rankos. 

Adamas atstūmė ją ir išbėgo ant laiptų. 

— Džeine, Džeinė! Dieve mano, Džeine, kas tau? — Jis puolė 
bėgti žemyn per dvi pakopas iš karto. 

Net nepalietęs jos jis matė, kad ji nebegyva. Kaklas perkreip- 
tas, galva keistu kampu atsirėmusi į sieną. 

- Džeine. — Jis prabilo pašnibždomis. Atsiklaupė šalia, pri- 
spaudė pirštą už ausies. Bet jau žinojo, kad veltui. Ji negyva. 
Džeinė buvo mirusi. 

Akimirką jis liko vietoje žiūrėdamas į ją ir negalėdamas pa- 
tikėti, tada pajuto švelnų prisilietimą prie peties. Bridė atsekė 
paskui jį į pirmą aukštą. 

A-damai, libkime į viršų. Aš tave myliu, A-damai. 

Jis atsistojo. Drebėjo kaip krečiamas. Atsisukęs kelias sekun- 
des dėbsojo į Bridę nepajėgdamas ištarti žodžio. 

- Ar supranti, ką tu padarei? - prabilo jis pagaliau prismaugtu 
balsu. — Tu kvaila, ištvirkusi, niekinga telyčia! 

Bridė nuleido žvilgsnį ir gūžtelėjo pečiais. 

- Eikime į lovą, A-damai, — pasakė ji bejausmiu balsu. - Nesuk 
dėl jos galvos. Ji tau netiko. Tu myli mane. 

- Jau nebe. — Staiga jis prabilo labai tyliai. - Lauk iš mano namų! 

— A-damai, aš tave myliu. Aš noriu mylėtis. — Ji priėjo prie jo ir 
padėjo galvą jam ant peties. Ją gaubė nauja jėga, energija, kurią ji 
susiglemžė iš mirštančios moters. Buvo gera. - A-damai, prašau. 
Bus gerai, kai jos nebėra. Visas namas priklausys mums. 

Adamas šiurkščiai atšoko nuo jos. 

- Lauk, — sušnypštė jis. — Lauk, lauk, lauk! - Jis jau šaukė 
garsiai. - Kale! Žudike kekšiūte! Jezabele! Ragana! Lauk! Ne- 
benoriu tavęs matyti! 

— A-damai. - Ji pasitraukė sutrikusi. - Kodėl tu pyksti? 

— Nes tu nužudei vienintelį žmogų, kurį tikrai mylėjau, štai 
kodėl. — Staiga jo pyktis išgaravo. Per veidą pasruvo ašaros. 
Vėl parpuolęs ant kelių, jis glaudė prie krūtinės Džeinės galvą. 
Kraujo srovelė prasiveržė jai iš burnos kampo, ir kai jis pasuko 
jos veidą į save, susitepė marškinius. - Džeine! - Raudodamas 
šaukė ją vardu. - Džeine, brangioji, atleisk man. Dieve mano, 
kaip aš dabar gyvensiu? 

Bridė atsitraukė, žiūrėjo į jį ir sutrikusi raukė kaktą. 

— Aš vėl ateisiu, - pasakė ji tyliai, įsižeidusi. - A-damas pyksta 
ant Bridės. 

Jis jos tarsi negirdėjo. Laikė Džeinės rankas ir beviltiškai 
gniaužė jas, lyg mėgindamas grąžinti šilumą į jos kūną. 

A-damai, aš tave myliu. 

Dabar žodžiai vos girdėjosi. Jis nepakėlė galvos. 


Betė užtiko Lizą sėdinčią tamsoje prie telefono. 

- Kas yra? Kas atsitiko? - Ji uždegė šviesą. — Liza, kas atsiti- 
ko? Čia taip šalta. 

— Liza. - Betė pasilenkė ir apkabino Lizos pečius. - Nagi. Tu 
verkei. Kas atsitiko? 

— Tavo senelė Džeinė. — Liza pagraibė džinsų kišenėje ir išsi- 
traukė popierinę nosinaitę. - Ji mirė. 

Betė priblokšta žengė žingsnį atgal. 

- Senelė Džeinė? Juk ji dar nesena! - Tai buvo protesto šūks- 
nis. - Kas jai atsitiko? 

Liza gūžtelėjo pečiais. 

- Skambino Robertas Hardingas, senelio partneris. Ji nukrito 
nuo laiptų ir nusilaužė sprandą. - Liza vėl prapliupo raudoti. 

— O kaip laikosi senelis? - Betė apstulbo. 

- Šiaip sau. Geria. — Ji liūdnai palingavo galva. - Robertas 
nežino, ką daryti. Jis kreipėsi į policiją, bet nori, kad aš atva- 
žiuočiau. Daugiau nėra kam. 

- Tau negalima važiuoti. - Betė čiupo jos ranką. - Liza, tu 
man reikalinga čia. - Pati nežinodama kodėl, ji staiga išsigando. 

Liza patraukė pečiais. 

- Kitaip negaliu, Bete. Adamas nebeturi nieko. 

Išskyrus Bridę. 

Garsiai to nepasakė, bet žodžiai tarsi kabojo ore. 


Kaip jau ne kartą ankstesniais metais, Liza sėdėjo automobilyje 
priešais namą ir prieš išlipdama apžiūrėjo pirmo aukšto langus. 
Ji nusipurtė. Namas atrodė keistai tuščias, tarsi iš jo kas būtų 
išėmęs širdį. Gėlių darželis netvarkytas. Kažkas per gyvatvorę 
įmetė kokakolos skardinę ir niekam nerūpėjo jos išnešti. Ji gulė- 
jo aiškiai matoma ant tako, jau pradėjusi rūdyti. Atsidususi Liza 
priėjo prie durų ir paskambino. Niekas neatsiliepė. 

Kai ji apėjo aplink namą prie kiemo durų ir dirstelėjo pro 
langą, pamatė Adamą sėdintį prie stalo. Jis buvo padėjęs galvą 
ant rankų ir, regis, miegojo. Ji pabeldė į langą. 

- Adamai! 

Jis nekrustelėjo. 

— Adamai! Įleisk mane. 

Virtuvės durys buvo atrakintos ir ji įėjo. Stabtelėjo apsidairyti 
ir nuėjo tiesiai į kabinetą. 

- Adamai! 

Jis knarkė. 

— Adamai, dėl Dievo meilės, atsibusk. - Ji smarkiai papurtė jo 
petį. Jis sudejavo, trūktelėjo petimi ir toliau miegojo. 

Kol jis miegojo, ji surinko tuščius butelius. Jis, matyt, sugrįžo 
į miegamąjį, kuriuo dalijosi su Džeine, ir vakar miegojo jos lo- 
voje. Raukydama nosį Liza išėmė iš po pagalvės mažą, plokščią 
viskio butelį, numetė jį į kampą prie kitų ir nutraukė paklo- 
des. Atsibudęs jis bent ras kambarį švarų ir sutvarkytą, o visą 
namą išsiurbtą ir tvarkingą, kaip būdavo Džeinei esant. Svečių 
kambarį — kur Adamas miegojo su Bride - Liza pasiliko pa- 
skutinį. Giliai įkvėpusi, ji plačiai atvėrė duris ir pažvelgė į vidų. 
Kambarys atrodė nusiaubtas. Paklodės ir užuolaidos suplėšytos, 
popieriniai sienų apmušalai kabojo juostomis, vienas lango rė- 
mas išdaužtas. Dairydamasi ji beviltiškai lingavo galvą. 

— Na, ką pasakysi? - Adamas, pagaliau atsibudęs, užlipo pas- 
kui ją laiptais ir stovėjo, žvelgdamas jai per petį. Nuo jo sklido 
sudvisęs neprausto kūno kvapas. 

— Nežinau, ką sakyti. — Ji atsigręžė ir pažiūrėjo į jį. - Nebent 
tai, kad tau reikia išsimaudyti, persivilkti ir sočiai pavalgyti. 
Šitoks gėrimas nepadeda, Adamai, tu gi žinai. 

- Nenori sužinoti, kas atsitiko? — Jo akys buvo paraudusios ir 
užtinusios. 

- Jei tu nori papasakoti. 

Jis praėjo pro ją ir sustojo tarpduryje dairydamasis. 

— Liepiau jai išeiti. 

— Bridei? 

- O kam kitam? 

- Ji išėjo? 

Jis gūžtelėjo pečiais. 

- Spėju, kad taip. 

— Prieš tai sudarkiusi kambarį? 

— Kaip matai. - Jis priėjo prie lovos ir sudejavęs atsisėdo. 

-Ji nužudė ją. —- Ašaros tekėjo skruostais. Jis nemėgino jų 
sulaikyti. 

Liza priėjo ir atsisėdo greta. 

- Bridė nužudė Džeinę? 

Jis linktelėjo. 

- Aš norėjau viską užbaigti. Pagaliau suteikti Džeinei bent 
kiek laimės. Ji jos nusipelnė. Ji mane dar mylėjo, Liza, po visko, 
ką jai padariau. Ji mane dar mylėjo. Nepaliko. - Jis nutilo. 

Liza laukė, kol jis vėl prabils. Akimirką jis tarsi ieškojo žo- 
džių, tada vėl prakalbo: 

- Bet toji nenorėjo nė girdėti. Ji... ji... nustūmė Džeinę nuo 
laiptų! - Jis nusivalė panosę megztinio rankove. - Ji taip bejėgiš- 
kai nukrito. Supratau, kad negalėjo išlikti gyva, bet aš ją kalbi- 
nau. Maldavau nepalikti manęs. Maldavau... - Jis stvėrė suplė- 
šytą pagalvę ir ja sugėrė ašaras. — Tas kryželis, mažytis kryželis, 
kurį jai buvai davusi, saugojo ją. Ji davė jį man, o aš sviedžiau jai 
atgal. Kryželis subyrėjo. Ji davė jį man, kad apsisaugočiau, o aš 
jį sunaikinau! 

Liza tvirtai suėmė jo pečius. 

Jis šniurkščiojo. 

- Liepiau Bridei nešdintis ten, iš kur atsivilko. Ji pamišėlė. 
Visai bejausmė. Ji tikra piktoji dvasia. 

— Ką pasakei policijai? 

— Ką galėjau pasakyti? Kad miegojau su moterim, pabėgusia iš 
durnyno ir skerdusia žmones vieną po kito, ir leidau jai nužudyti 
savo žmoną? - Staiga jis sviedė pagalvę per kambarį. - Ką galė- 
jau sakyti? Kad buvau pamišęs, kaip ji? Kad ji mane užkerėjo ir 
aš negalėjau išsilaisvinti? Kad ji atrodė kaip aštuoniolikos metų, 
nors pažįstu ją beveik visą gyvenimą? Kad kas kartą ją pamatęs 
baisiausiai jos trokštu? 

Jis atsigręžė ir pažiūrėjo į Lizą ašarotomis akimis. 

- Visą tą laiką Džeinė manęs neapleido. Kai pagalvoju, kaip 
aš ją skaudinau. Kai pagalvoju, kaip su ja elgiausi! Negaliu sau 
dovanoti, Liza. Negaliu! 

- Turėsi ištverti, Adamai. - Liza kalbėjo labai švelniai. — Bijau, 
kad tai bus tavo pragaras. - Ji atsiduso ir pakartojo klausimą. — 
Ką pasakei policijai? 

— Kad ji nukrito. Tai tiesa. Robertas viską sutvarkė. 

- Ar Bridė išėjo visam laikui? 

Jis gūžtelėjo. 

Ji susimąsčiusi prikando lūpą. 

- Eime, Adamai. Išsimaudysi. Pasijusi geriau. Aš ką nors pa- 
ruošiu vakarienės. Kai pavalgysi, nuspręsime, ką daryti. — Ji vėl 
uždėjo ranką jam ant peties. — O kaip laidotuvės? — paklausė 
švelniai. 

Jis gūžtelėjo. 

- Dar vyks tyrimas. Robertas viskuo rūpinasi. 

— Robertas? 

— Daugiau nėra kam, Liza. - Jis nusigręžė nuo jos ir išėjo iš 
kambario. —- Neturiu artimųjų. Neturiu draugų. O dabar netu- 
riu ir žmonos. į 

Adamas išsimaudė ir persivilko, kol ji šildė šaldiklyje rastą 
sriubą. Tada jis nulipo į virtuvę ir išsivirė tirpios kavos, o Liza 
paraikė duonos. Jis nedrąsiai žiūrėjo į ją. 

— Aš nevertas tokio gerumo, Liza. 

— Vertas. Juk mes seni draugai, prisimeni? — Ji pastatė lėkš- 
tę ant stalo ir priėjusi apkabino jį. Jis kvepėjo daug gaiviau. — 
Pavalgęs sriubos pasijusi tvirčiau, tada spręsim, ką daryti. Po 
laidotuvių turėtum trumpam išvažiuoti su manim į Velsą. Tu 
turi artimųjų, Adamai. Betė ir aš esame tavo šeima. 

Važiuodama čionai, ji buvo sustojusi prie mažos parduo- 
tuvės ant kampo ir nupirkusi puokštelę frezijų. Dabar paėmė 
jas nuo stalviršio, priėjo prie čiaupo ir įleido vandens į stiklinę. 


415 


Pamerkusi gėles, pastatė jas stalo viduryje. Atrodė, kad jų kva- 
pas pripildė patalpą. 

- Tu ištversi, Adamai, — pasakė ji iš lėto ir vėl pamaišė sriu- 
bą. - Prireiks daug narsos, bet tau jos nestinga. 

- Tikrai? - Jis atsisėdo, rankomis gniauždamas kavos puodelį. 

- Abu žinome, kad nestinga. 

— Nenoriu važiuoti į Velsą. - Jis staiga pažvelgė tiesiai į ją. — 
Nenoriu pažinti Betės. Geriau, jei manęs jos gyvenime nebus, 
tavajame taip pat. 

— Nekvailiok, Adamai. 

— Ne, Liza, blaivesnėmis akimirkomis aš viską apgalvojau. — 
Jis vėl nedrąsiai šyptelėjo. - Labai norėčiau, kad liktum per lai- 
dotuves, tada grįžtum į Velsą ir pamirštum, kad aš egzistuoju. 
Bridė yra žiauri, linkusi žudyti, amorali parazitė. Ji neišėjo vi- 
siems laikams, ji laukia savo valandos. Jaučiu, kad ji seks paskui 
mane, kur beeičiau, iki mano dienų galo. Aš jai priešinsiuos, jei 
turėsiu jėgų, bet nenoriu net pagalvoti, kad galėčiau atvažiuo- 
damas atsivesti ir ją, kad ji persekiotų tave ar tą mergaitę. Leisk 
man padaryti dėl tavęs šitą paskutinį darbą. Apsaugoti Betę. 
Pamiršk mane. 

— Niekada nepamiršiu tavęs, Adamai. 

Jis liūdnai nusišypsojo. 

— Gal ir ne, bet užgniaužk prisiminimus. - Jis vėl pažiūrėjo 
į ją. - Ar Filą nužudė Bridė? - Jis pirmą kartą paklausė jos 
apie avariją. 

Ji padvejojo. 

- Tikrai niekada nežinosiu. Jis nuslydo nuo kalnų kelio. 

Stojo ilga tyla. 

— Nerizikuok ir Bete, Liza. Matei, ką toji kalė gali padaryti. 
Liza atsiduso. 

- Žiūrėsim. Gal ji niekada nebegrįš. 


— Gal. 

Jis užvalgė sriubos su riekele duonos ir grįžo į kabinetą. Kai 
vėliau Liza dirstelėjo ten, jis sėdėjo akis įsmeigęs į sieną. 

Naktį du kartus ji ėjo patikrinti jo, miegančio Džeinės lovoje. 
Jis atrodė nurimęs, bet Liza nejučiomis svarstė, ar tik sapne jis 
nenuklydo kur nors toli į Škotijos kalvas. 


Liza maldavo Adamą, kad leistų palaidoti Džeinę Velse, ša- 
lia Kalemo, Džulės ir Filo, bet jis kietai užsispyrė. Laidotuvių 
nebus. Nebus jokio kapo kaime. Ir tegu Betė neatvažiuoja. 
Laidotuvės buvo menkutės. Nors susirinko nemažai žmonių, bet 
tik Robertas Hardingas, Adamas ir Liza lydėjo karstą į krema- 
toriumą. Patricija, pastaraisiais metais gyvenanti Sario senelių 
namuose, buvo per silpna ir per daug sutrikusi, kad suvoktų, kas 
įvyko. Ji atsiuntė gėlių, o po kelių dienų paskambino ir paprašė 
pakviesti Džeinę. 

Kai karstas, keldamas nenumaldomą siaubą, dingo už kre- 
matoriumo koplyčios uždangos, Adamas nusigręžė ir tvirtais 
žingsniais išėjo pro duris. Akimirką stovėjo lietuje, niūriu vei- 
du žiūrėdamas į dangų, ir nužingsniavo prie automobilio. Jie 
visi atvažiavo kartu Roberto Hardingo volvu, ir Adamas dabar 
stovėjo šalia jo neįžvelgiama išraiška, niekur nesidairydamas, o 
anie du, apsikeitę žvilgsniais, atskubėjo paskui jį. 

- Tikiuosi, kad važiuosi pas mane arbatos, — tvirtai pasakė 
Robertas. — Paskelbei, kad oficialaus susiėjimo nebus, ir visi, 
gerbdami tavo norą, išsiskirstė, bet tau dabar negalima grįžti į 
tuščius namus ir likti vienam. Noriu, kad judu su Liza užsuktu- 
mėte bent trumpam. 

Adamas neatsakė. Atrodė paskendęs savyje, kai lipo į auto- 
mobilio priekinę sėdynę šalia Roberto, iki ausų pasikėlęs apyka- 
klę, o nuo plaukų jam varvėjo lietaus lašai. 

— Ačiū, - atsakė Liza už jį. - Mielai važiuosime. - Ji dirstelėjo 
į Adamo profilį ir suabejojo. Jo veidas kietas, niūrus. 

Tą vakarą jis išgėrė visą butelį viskio ir smego į užmaršų ant 
sofos priešais tuščią televizoriaus ekraną. Liza apklojo jį pledu, 
išmetė tuščią butelį, iškritus; ant kilimo jam iš rankos, ir užge- 
sino šviesą. Sunkia širdimi ji pamažu užlipo laiptais. 

Jai nedavė ramybės mintis, kad ji turėtų pasilikti čia bent ke- 
lias dienas. 

Prieš vakarienę ji paskambino Betei. Jautė tarsi gaivaus oro 
gūsį kalbėdama su ja, įsivaizduodama ją namuose nesutvarky- 
toje virtuvėje, kur kvepia šviežiai iškepta duona -— naujas Betės 
įgeidis, o svetainėje — aromatingais židinio dūmais. Rudens vė- 
tros nulaužė dar vieną seną obelį, ir jos kūreno ją pamažu, po 
vieną šaką, gardžiuodamosi sodriu kvapu, užsilaikančiu sename 
akmeniniame židinyje. 

— Ar nesijauti vieniša, mieloji? — paklausė Liza. 

- Tikrai ne. Dirbu su savo eskizais. - Betė kunkuliavo iš susi- 
jaudinimo. Ji užėmė Filo dirbtuvę, kai gavo užsakymą iliustruoti 
Džailso knygą, ir tada taktiškai, stengdamasi neliūdinti Lizos, ji 
taip pakeitė patalpą, kad Liza nebūtų jos pažinusi. Liza džiau- 
gėsi. Dirbtuvė išliko gyva ir virpanti. Nereikia saugoti jos kaip 
mauzoliejaus, kad Filas išliktų Lizos širdyje. Jis visada joje liks. 

- Ir kaip sekasi? 

- Gerai. - Aname laido gale nesigirdėjo nė menkiausios dve- 
jonės. — Džailsas atvažiuos kelioms dienoms. Nutarėme, kad 
bus lengviau kartu aplankyti tas vietas ir viską ten aptarti. 

— Suprantu. - Liza giliai įkvėpė. - Ar jo žmona irgi atvažiuoja? 

— Ne. - Atsakymas nuskambėjo kaip iš anksto paruoštas. - Juk 
gerai žinai, kad ji - miesto moteris. Anot Džailso, ji per daug 
užsiėmusi savo reikalais. - Aname gale pasigirdo slopinamas ki- 
kenimas. — Be to, ji nekenčia kalnų. Sako, kad mirtų, jeigu jai 
tektų išvažiuoti toliau negu už penkių šimtų jardų nuo Čelsio. 

- Ir ji neprieštarauja, kad jos vyras leis laiką kalnuose su tokia 
patrauklia mergina, kaip tu? 

Vėl pasigirdo kikenimas. 

- Ji labiau nerimavo dėl to, kad čia bus mano patraukli sek- 
suali senelė. Jai palengvėjo, kai sužinojo, kad tu išvykusi! Ne, 
netiesa. Nemanau, kad jie bendrauja. Tikrai. Ak, Liza! — Stojo 
trumpa išgąsčio pauzė. — Kaip baisu, aš čia sau juokauju. O kaip 
ten? Labai liūdna? Kaip laikosi vargšas senelis? 

- Laikosi. — Liza smulkiau neaiškino. - Manau pasilikti čia 
ilgiau, kol jis atsistos ant kojų. Ar sugebėsi tvarkytis viena? Ar 
galiu tavimi pasitikėti dėl gražiojo Džailso? 

Kitame laido gale purkštelėjo. 

- Tarp mūsų dalykiniai santykiai, ir viskas. Ir nedarysiu nieko, 

kad juos sugadinčiau, patikėk manimi! 


Vėliau buvusiame Kalemo kambaryje Liza atsidususi nusisegė 
sijoną. Akimirką stovėjo, žiūrėdama į save veidrodyje. Patraukli, 
seksuali senelė, a? Reikia pripažinti, apibūdinimas jai patiko. Ji 
išlygino apatinuką braukdama per plokščią pilvą, gražius klubus 
ir nusišypsojo. 

Garsas už nugaros buvo toks tylus, kad ji vos jį išgirdo. Ji įsitem- 
pė, atsigręžė ir pažiūrėjo į uždarytas duris. Štai ir vėl tylus krebž- 
desys į medį. Ji susiraukė. Panašu, kad tai pelė. Paėmusi chalatą, 
apsivilko, ryžtingai susijuosė, pirštų galais priėjo prie durų ir už- 
dėjo ranką ant bumbulo. Plačiai atvėrusi pažvelgė lauk. 

Ten nieko nebuvo. Aikštelė buvo tamsi, namuose tylu. 
Akimirką ji klausėsi, tada uždarė duris. Pastovėjo raukydama 
kaktą, tada nusigręžė ir nusirengė. 

Kai kitą rytą ji nulipo žemyn, rado sofą tuščią. Stiklinės du- 
rys buvo atviros, kambarys pilnas drėgno sodo kvapo. Ji priėjo 
prie durų ir sustojo žiūrėdama į lauką. Adamas stovėjo pievutės 
viduryje lietui lyjant, buvo permirkęs iki siūlelio. Jis pamatė ją ir 
sveikindamasis pamojo. Veidas buvo išblyškęs, susmukęs, kaip 
šimtamečio senuko, ir Liza staiga pajuto užuojautos dygsnį. 

- Pamaniau, kad lietus išgydys pagirias. - Jis priėjo arčiau ir 
Liza pamatė, kad jo basos kojos žliugsi per šlapią žolę. 

Ji nusišypsojo. 

- Ar išgydė? 

- Padėjo. Eisiu į viršų, nusimaudysiu ir nusiskusiu, tada pasi- 
jusiu geriau. Apgailestauju, kad gėriau tą viskį. - Jis atrodė kaip 
drovus, mažas berniukas. 

- Aš taip pat. - Ji pasistiebė ir pabučiavo jį į skruostą. — Eik, 
apsirenk, o aš išvirsiu mums kavos. 

Apžiūrinėdama Sent Olbansą, Liza miesto centre buvo radusi 
puikią kavos parduotuvę ir ten jai sumalė ypatingos kavos. Dabar 
jos kvapas pripildė namus ir Liza tikėjosi, kad dėl to namai atro- 
dys kiek jaukesni. Kava ir gėlės — tai viskas, ką ji galėjo padaryti. 
Džeinės palikta tuštuma buvo per didelė, per nyki ir per šviežia. 

— Liza! —- Adamas stovėjo tarpduryje. Veidas papilkėjęs, ran- 
koje kažkoks daikčiukas. — Ar tu padėjai ją ant mano lovos? 

Dar nespėjus žengti jo link ir pažiūrėti, ką jis rankoje laiko, 
jos širdis apmirė. 

- Ne, Adamai, aš nieko nepadėjau ant tavo lovos, — atsakė ji 
švelniai ir paėmė daikčiuką iš jo rankos. 

Tai buvo mažytė, tobulai išdrožta nuogos moters skulptūrėlė. 

— Dramblio kaulas? - Ji pavartė skulptūrėlę. Ji buvo šalta kaip 
ledas. 

Jis linktelėjo. 

— Manau, kad taip. - Jis priėjo prie lango ir pažvelgė į sodą. 
Ant plytų parapeto, juosiančio mažą terasą, tupėjo strazdas. 

- Žinau, ką su ja padaryčiau, - pasakė Liza tyliai. 

- Aš ją sudeginsiu. — Jis kalbėjo ryžtingai. - Jei manai, kad 
taip turėčiau pasielgti. 

— Ketinau tau patarti užkasti, - atsakė Liza. Ji šypsojo. — Bet 
gal šitas būdas ne toks griežtas. Tu teisus. Sudegink. Tegu ji 
supranta. 

Jų žvilgsniai susitiko. 

— Tu visada laikei ją ragana, ar ne? - Jis paėmė iš jos skulptū- 
rėlę ir nuėjo prie kiemo durų. 

Ji nusekė iš paskos. 

— Daugmaž. 

Ji stebėjo, kaip jis renka šakeles ir lapus, vėjo supūstus į garažą 
ir likusius sausus. Jam pavyko žiebtuvėliu uždegti ugnį. Jie pa- 
stovėjo žiūrėdami, kaip ugnis liepsnoja ir spragsi, o kai lauželis 
įsidegė, jis įmetė skulptūrėlę. Iš pradžių Lizai atrodė, kad skulp- 
tūrėlė nedegs, bet galiausiai ji pajuodo ir išnyko. 

Ji pažiūrėjo į Adamo veidą, įsitermpusį nuo skausmo. 

— Svarsčiau, ar ji nepradės rėkti. 

Jis linktelėjo. 

— Nemanau, kad ši žinutė — paskutinė. 

— Kaip manai, kur ji dabar? 

Jis patraukė pečiais. 

— Kas žino? Ir kam rūpi, jei tik ji ten liks ir niekada nebesiar- 
tins prie šių namų. 


Aštuonioliktas skynmius 


Lova buvo kieta ir šalta. Bridė nejaukiai sujudėjo ir pagraibė pa- 
galvės. Užgriebė šiurkštų lininį audeklą ir sausas viržių šakeles, 
kurios badė jai veidą. 

— Na, atsibudai? - Kalba buvo pažįstama, melodinga. - Mažoji 
keliauninkė grįžo. Tai kur buvai, katyte? Pasakysi man? 

Ji stengėsi neatsibusti. Balsas keistas, grėsmingas, iš kito laiko, 
kitos vietos. 

Broikanas... 

Ji plačiai atsimerkė ir atsisėdo, apsvaigusi nuo miego. 

A-damai... 

Kur jis? Kodėl jis jos nebenori? Ką ji padarė, kad jis taip su- 
pyko? 

Ji užuodė saldžiai kartų laužo kvapą, ant jo virė mėsa. Staiga 
burnoje prisirinko seilių. Ar ilgai ji miegojo? O gal ji keliavo per 
laiką, kaip Broikanas buvo ją išmokęs? Kad ir kur buvo, ji išalko 
ir sustiro. Keldama kojas nuo lovos ji staiga stabtelėjo ir širdį 
persmelkė baimė. Ant jos riešų buvo antrankiai. Ji dairėsi po 
kambario šešėlius ir pamatė jį, sėdintį prie durų. Jis jai šypsojo, 
raukšlėtame veide akys atrodė lyg iš gyvsidabrio. 

— Ne! - Ji beviltiškai purtė galvą. 

— Neteisingai naudojai galias, Bride. Nesilaikei priesaikos, nes 
juk ištarei, kad geriau teužgriūna tave dangus ir teužlieja vande- 

nys, negu išduosi tau parodytą pasitikėjimą. — Jis pamažu atsi- 
stojo. — Skyriau tau bausmę ir dabar tu sumokėsi už išdavystę. 

Riktelėjusi iš baimės, ji bloškėsi atgal į lovą, užsitraukė ant 
veido šiurkščią pagalvę ir palinkėjo sau dingti. Jai nereikėjo ieš- 
koti, ties kuria vieta šydas plonas. Jis plonas visur, kur pažvelg- 
si. Kai Broikanas priėjo ir pažiūrėjo į lovoje gulinčią merginą, 
jos jau nebebuvo, liko tik komos būsenos kūnas padėrusiomis 
akimis, išsiplėtusiais ir nejudriais vyzdžiais. Jis šyptelėjo. Jis ir 
toliau palaikys jai gyvybę, vers ją maitintis, pils pieną, vyną ir 
trintą mėsą jai į gerklę, kempine valys veidą ir rankas, vartys 
kūną, išlaikys jį lankstų, o vieną dieną, prieš jos sielai sugrįžtant, 
kad jis galėtų ją nužudyti ir visą atiduoti dievams, jis nuseks 
paskui ją į tą kitą pasaulį, kur gyvena A-damas, ir pažiūrės, kas 
ten ją taip traukė. 


Liza atsiduso. Ji pakėlė dar vieną butelį, kuriame buvo likęs treč- 
dalis skysčio, palingavo galvą dėl tokio išlaidumo ir išpylė turinį 
į kriauklę. Adamas nesukrutėjo. Kartais jo miegas būdavo per 
gilus, kad sapnuotų, net per gilus, kad knarktų. Jis gulėjo kaip 
negyvas, o ji galėjo tik pakišti jam pagalvę ir apkloti. 

Laikas važiuoti namo, tą ji žino. Ko čia likti? Blaivas Adamas 
būdavo žavingas, kaip anksčiau, turėjo švelnaus humoro, pa- 
kildavo virš sielvarto, stengėsi linksminti ją, rodė prisirišimą 
mandagiomis, senamadiškomis manieromis, kurios visada ją 
žavėjo. Tada ji pagalvojo, kad galėtų pasukti kalbą užuolanko- 
mis; pagalvojo, kad galbūt jie galėtų tikėtis bendros ateities, jei 
ji parsivežtų jį į Velsą, todėl maitino jį, nuolaidžiavo ir stengėsi 
atpratinti gerti. Jie kartu vaikštinėjo parke, eidavo Fišpulo ga- 
tve, lankėsi abatijoje, klausėsi, kaip repetuoja choras arba groja 
vargonai, o garsas kyla ir ritasi po senoviniais skliautais. Tada 
jiedu grįždavo, jis sėdėdavo ir kalbėdavosi su ja, o ji ruošda- 
vo jam valgį, jie juokdavosi, kartais prisimindami senus laikus 

Edinburge, ir ji stengdavosi kuo ilgiau neatkimšti vyno butelio. 
Bet jei užtrukdavo per ilgai, jis suirzdavo, darydavosi kandus. 
Kartais vyno užtekdavo. Kartais tai būdavo tik pradžia. 

Ji žinojo, kurią akimirką Bridė grįžo. Ji šiaip taip užtempė 
jį laiptais prieš jam nusmingant, paguldė ant lovos ir nuavė. 
Užklojusi nusigręžė ir sustingo. Kambaryje pasijuto kažkieno 
buvimas, pasikeitė atmosfera, pokytis buvo vos pastebimas, bet 
negera nuojauta stuktelėjo jai į pasąmonę ir ant rankų įspėjamai 
pašiurpo plaukai. 

Ji apsidairė. Kambaryje buvo labai tylu. Adamas gulėjo su- 
smukęs, galvą įbedęs į pagalvę, prasižiojęs. Jis kažką sumurmėjo, 
apsilaižė ir apsivertė, o ranka taip švystelėjo, kad numušė lempą 
nuo naktinio stalelio. Ji garsiai nukrito, pokštelėjusi sprogo lem- 
putė, ir kambarį apgaubė tamsa. 

Liza sulaikė kvapą. Ji įtempė žvilgsnį, akys priprato prie 
menkos šviesos, sklindančios pro durų tarpus iš laiptų aikštelės. 
Ji atsargiai, neatsigręždama, atatupsta priėjo prie durų jausdama, 
kad kažkas visai arti taip pat sulaikė kvapą. 

Pasiekusi duris, staigiai atplėšė jas palengvėjusia širdimi ir 
išėjo į aikštelę. Dirstelėjo atgal. Ar prie lovos stovi šešėlis? Ji 
nėra tikra. 

— Būk atsargus, Adamai, — sušnibždėjo ji. - Tegu Dievas tave 
saugo, — ir tyliai, pamažu uždarė duris. 

Virtuvėje ji įsijungė televizorių ir užkaitė virdulį, bet kad ir 
kokį triukšmą kėlė statydama sau ant stalo puodelį ir lėkštu- 
tę arba pradėjusi plauti indus, ji suprato, kad tebesiklauso tylos 
viršuje. 

Tą naktį ji miegojo ant sofos svetainėje ir negesino šviesos. 
Auštant atsikėlė ir visą valandą žingsniavo lietaus nuplautomis 
gatvėmis prieš grįždama į vis dar tylius namus. 

Ji laukė iki priešpiečių, tada užlipo į viršų. Adamas tebemiego- 
jo ir, regis, taip, kaip ji buvo palikusi. Ant pagalvės nesimatė kitos 

galvos pėdsako, nuo paklodžių nesklido moters kvapas, bet vis 
tiek Liza svarstė, kas surinko po nukritusia lempa pabirusias ru- 
denines saulutes ir vėl pamerkė jas vazelėje. Tikriausiai Adamas. 

Gerdama arbatą ji paskambino Betei. 

— Kaip reikalai Laukiniuose vakaruose? — Jai pasirodė, kad 
fone girdi muziką. 

— Kuo puikiausi. - Betės balsas buvo linksmas. — Džailsas 
jau čia, šiandien buvome išvažiavę fotografuoti. Jis nori, kad 
padaryčiau kelis eskizus plunksna ir tušu, o knygoje bus apie 
šešiasdešimt didelių akvarelės iliustracijų. Vieno piešinio jie nori 
viršeliui. - Ji svaigo iš laimės. - Šįvakar pietausime Brekone, o 
rytoj važiuosim į vidurio Velsą, ten yra pašėlusių vaizdų. 

Liza išgirdo juoką ir iš toliau atsklidusį komentarą. Ji ilgesin- 
gai šyptelėjo. 

- Tu esi jausminga, Bete. Nepamiršk, kad ir ką jis kalbėtų, 
jis yra vedęs vyras, - pasakė ji griežtai. —- Nenorėčiau, kad tave 
įskaudintų, mieloji. 

- Žinoma, aš nepamirštu! Džailsas niekada manęs neįskau- 
dintų. O kaip laikosi senelis? - Betės balsas pasikeitė, tapo kiek 
oficialus. 

- Deja, nekaip. 

— Ak, Liza! - Betė kalbėjo nuoširdžiai. - Ką tu darysi? 

— Nežinau. Negaliu likti čia amžinai, kad ir kaip tu norė- 
tum! - Ji nusijuokė, kitame laido gale išgirdusi ne itin karštą 
prieštaravimą. — Na, liksiu dar kelias dienas, bet nemanau, kad 
yra prasmė. Jis nenori kovoti su girtuoklyste, nenori išvažiuoti 
su manim ir jam visai neberūpi jo darbas. Robertas turbūt no- 
rėtų, kad Adamas visai nebegrįžtų į kliniką. Ir pripažinkime, 
Adamas jau beveik pensinio amžiaus. Jei atvirai, tai nežinau, ką 
daryti. Negaliu likti čia ir slaugyti jo. 

— Aš to ir nenorėčiau. - Balsas tarpduryje Lizai už nugaros 
privertė ją krūptelėti lyg nusikaltus. 

— Turiu baigti, Bete! Rūpinkis savimi, mieloji. - Ji padėjo ra- 
gelį ir atsisuko. - Na, pagaliau atsikėlei. 

Jis atrodė baisiai. 

- Atleisk, Liza. - Jis vangiai trynė rankomis veidą. - Tai buvo 
paskutinis kartas, pažadu. - Bridės jis neminėjo. 

Bėda ta, kad ji, kaip visada, patikėjo juo. 


Dar tris dienas juodu vaikščiojo ir kalbėjosi, jis valgė jos pa- 
ruoštą maistą, jo veido spalva po truputį atsigavo. Kartą juodu 
mylėjosi ant sofos svetainėje. Tai buvo švelnus, retrospektyvus, 
svajingas suėjimas, po kurio, keista, jie abu vos neapsiverkė. 

- Adamai, norėčiau, kad išvažiuotum su manim. — Liza gu- 
lėjo jo glėbyje, švelniai glostė jo krūtinę, galvą jaukiai padėjusi 
jam ant peties. - Brangusis, galėtume būti laimingi Velse. 

Jis spustelėjo ją. 

— Negalėtume. Nieko neišeitų, Liza. Jei būtume tikėję, kad 
kas nors išeis, būtume susituokę prieš daugybę metų. — Jis niū- 
riai šyptelėjo. - Aš tave myliu. Man atrodo, kad visada tave my- 
lėjau. Bet mudu - ugnis ir vanduo. O jei kalbame apie tave, tai 
Bridė sektų paskui mus ir Betei iškiltų pavojus. Tuo rizikuoti 
negalime. Niekada. Tegu taip ir lieka, mano meile. Svajonės ir 
prisiminimai. To mums abiem užteks. 

Tą vakarą Adamas vėl pasigėrė, baisiai ir beviltiškai, o Bridė 
vėl pasirodė. Liza nebežinojo, kas įvyko pirmiau. 

Ji sėdėjo prie naktinio stalelio, kurį Kalemo kambaryje pasi- 
darė iš jo rašomojo stalo ir veidrodžio, išgelbėto palėpėje. Ji jau 
seniai su niekuo nesimylėjo, tad žiūrėjo į savo atspindį ir svarstė, 
ar matyti tas šiltas, laimingas vidinis spindesys. Ji nesijautė išda- 
vusi Filą. Jis geriau už kitus ją suprastų. 

Nuo Adamo riksmo ji staiga pašoko, ant stalelio bildėdamas 
nukrito šepetys. 

- Kale! Žudike, kerštinga kale! Lauk iš mano namų! Girdėjai? 
Nešdinkis! - Pasigirdo garsus triokštelėjimas ir dūžtančio stiklo 
dzingtelėjimas. 

- Adamai! — Liza užlėkė laiptais į viršų. - Adamai, kur tu? — 
Besidaužančia širdimi ji grįžo į apačią ir įpuolė į jo kabinetą. — 
Adamai, kas atsitiko? 

Bridė stovėjo šalia jo ištiesusi rankas. Viena ranka kraujavo. 
A-damai, aš tave myliu. Ji atrodė nepaprastai graži, ilgi plaukai 
laisvai apkritę pečius, švelniai languotas tamsiai žalios, vio- 
letinės, rudos ir rudens auksinės spalvų drabužis grakščiomis 
klostėmis supo jos kojas, po kaklu kabojo sidabrinis pakabukas. 
A-damai, kas yra? Ji buvo įsmeigusi žvilgsnį jam į akis. Atrodė, 
kad ji nepastebi Lizos, stovinčios tarpduryje. 

— Nešdinkis! —- Adamas šiek tiek svyravo. Jis ištiesė ranką ir 
paėmė nuo stalo sunkią marmurinę peleninę. — Jei neišeisi, už- 
mušiu tave kartą visiems laikams, tu žudike kale! 

- Jis kalba rimtai, - pasakė Liza iš tarpdurio. - Geriau eik. 
Argi nematai? Tavo galia jam baigėsi. - Ji žengė į kambarį, o šir- 
dis daužėsi iš baimės. - Daryk, kaip jis liepia. Palik jį ramybėje. 

Bridė atsigręžė. Atrodė, kad tik dabar pamatė Lizą. Jos akys 
susiaurėjo. 

— Tu! - Ji ištarė tą žodį su tokiu įtūžiu, kad Liza atšoko. - Aš 
tau parodžiau, kas atsitinka, jei prisiartini prie mano A-damo. 
Tavo vyras žuvo. 

Liza sustingo. 

— Nužudysiu ir tave! - Jos žvilgsnis hipnotizavo. Liza nepajėgė 
nusukti akių. - Nužudysiu tave ir A-damo vaiko vaiką. Tada 
A-damas liks man! 

Jai už nugaros Adamas užsimojo pelenine. 

- Kale! - Rodėsi, kad jis pajėgė ištarti tik šitą žodį. 

Tą akimirką Bridė krustelėjo ir smūgis nuslydo jos smilkiniu. 

- Adamai! - Lizos riksmas nutilo, kai Adamas čiupo viskio 
butelį, paliktą ant grindų šalia stalo. Jis sviedė jį ten, kur stovėjo 
Bridė, bet šis tik praskriejo tuščia erdve, atsimušė į židinio at- 
brailą, sudužo į tūkstantį šukių ir pažiro į tuščią žaizdrą. 

Raudodama iš sukrėtimo ir baimės Liza dairėsi po kambarį. 

- Kur ji? 

- Ar aš ją užmušiau? - Adamas prisvirduliavo prie stalo ir at- 
sirėmė. Jis sunkiai kvėpavo. 

- Nežinau. Nemanau. - Lizai pakirto kojas ir ji šlumštelėjo 
ant sofos palei langą. - Dieve brangus, iš kur ji atsirado? 

- Iš pragaro, iš kur daugiau! 

- Ir kur ji išsinešdino? - Jos akys baimingai bėgiojo po kambarį. 
- Ten, iš kur atsibeldė. - Adamas pradėjo juoktis. - Ar ji ne 
graži? Matei ją? Puikūs plaukai, didelės akys, o jos vyliai ir pa- 

gundos! — Staiga jis pravirko. Gailiai ištiesė rankas į Lizą. 

Ji atsistojo, drebančiomis kojomis priėjo ir priglaudė jo galvą 
sau prie krūtinės. 

- Ji prisipažino nužudžiusi Filą, — pasakė ji bespalviu balsu. 

- Girdėjau. 

- Ir Kalemą su Džule. 

- Taip. 

— Dabar pagrasino nužudyti mane ir tavo vaiko vaiką. Adamai, 
ji kalbėjo apie Betę. 

Stojo ilga tyla. 

- Adamai, man reikia važiuoti. Juk supranti, ar ne? — Liza 
švelniai laikė jo ranką. - Nematau prasmės likti čia ilgiau. 

Jis linktelėjo. 

- Tu teisi. Turi važiuoti. To aš ir noriu. Aš susitvarkysiu. 

- Tikrai? 

Jis gyvai palinkčiojo. 

- Dar daugiau, Liza. Noriu, kad niekada čia nebeatvažiuotum. 
"Tam namui galas. Aš jį parduosiu. Dabar jame nieko mano ne- 

bėra. Nemanyk, kad nežinau, ką Robertas Hardingas apie mane 
galvoja. Jis tik džiaugsis, atsikratęs tokio partnerio. 

— Kur tu išvyksi? — Nevertėjo prieštarauti jo žodžiams. 

— Nežinau. Gal pakeliausiu. Pamatysiu pasaulio. 

Kelias minutes ji sėdėjo nejudėdama ir liūdnai stebėjo jį. 
Paskutinį kartą gūžtelėjęs pečiais, jis smego į tokį gilų liūdesį, 
kad jai fiziškai suskaudo širdį, matant jį tokį. 

— Adamai... - Ji nežinojo, ką sakyti. 

Jis prisivertė nusišypsoti 

— Viskas bus gerai. Galiausiai. Aš ištversiu. Esu iš kietos gi- 
minės, prisimeni? 

— Prisimenu. Klausyk, aš turiu grįžti pas Betę, bet atvažiuosiu 
tavęs aplankyti. Dažnai. 

— Nėra prasmės. Manęs čia nebus. 

— Gal ir būsi. Kažkur tu būsi. Atvyksiu aplankyti, kad ir kur 
būtum. Kuo egzotiškesnis kraštas, tuo geriau. Tu mane pažįsti. 
Aš mėgstu keliauti. Jei apsistosi Taityje, Tibete ar Tichuanoje, 
aš atvažiuosiu. 

Jis prisivertė nusišypsoti. 

- Tavo žodžiams gresia panašumas į labai prastą populiarią 
dainelę. 

Ji irgi jam nusišypsojo. Po valandos, po vieno stipraus nevil- 
ties apsikabinimo, ji išvažiavo. 


Bridė anksčiau jau lankėsi tame sode, ir tą kartą ją kažkas pašovė. 

Ji papurtė galvą, nes kraujas tekėjo jai į akis. Toji moteris, 
Džeinė, mirė. Dabar laikas pašalinti kitus. Dvi moterys atka- 
kliai laikėsi A-damo gyvenime ir jai kliudė. Dabar yra trečia. 
A-damo vaiko vaikas. 

Ji pamažu ėjo per sodą beveik nejausdama, kaip netvirtai lai- 
kosi ant kojų. Buvo tamsu, žolė šlapia. Ji ėjo lengvai, slėpdamasi 
medžių šešėliuose, perlipo vartelius ir žengė per žvyruotą kie- 

mą tyliais, švelniais žingsniais. Kampe šalia seno landroverio, 
kuriuo važinėjo Betė, stovėjo kitas automobilis. Bridė akimirką 
apžiūrinėjo jį ir žengė toliau. Ji turi rasti tą vaiką ir nužudyti. 


==; 


Viduje Betė klūpojo prie ugnies su skrebučių šakute rankoje. 
Šalia jos lėkštėje buvo sudėta visa krūvelė skrudintos duonos — 
jos pačios keptos, — ir Džailsas tepė riekes geltonu tirpstančiu 
sviestu. Abu juokėsi. 

— Manau, kad jau užteks! - Ji plaštaka nubraukė nuo akių savo 
ilgus plaukus. Veidas nuo ugnies blizgėjo ir buvo įkaitęs, ji jautė, 
kaip tarp krūtų teka prakaito srovelė. 

Džailsas vis žiūrėjo į smailą jos megztinio iškirptę, pro kurią 
matėsi gilus tarpas tarp krūtų. 

- Tu teisi. Jei viską suvalgysime, visai neteksime energijos, — 
pareiškė jis ir padėjo peilį. Džailsas buvo tvirtas, patrauklus vi- 
dutinio ūgio vyras kampuotu veidu, kurį supo laisvai krintantys 
gelsvi plaukai. Skaidriai mėlynas akis dengė šviesūs, tankūs an- 
takiai ir blakstienos. 

— Kam tau energija? — Jos mėginimą gudriai pakoketuoti su- 
gadino ant nosies galiuko prilipęs sviestas. 

- Peržiūrėti nuotraukoms, — atsakė jis tvirtai. Jis pasilenkė ir 
paėmė šakutę jai iš rankos. - Gana, mieloji. - Jis prisislinko ir 
nulaižė jos nosies galiuką. - Skanu. 

- Džailsai, o kaip tavo žmona? — Paklausė bejėgiškai, lyg; ži- 
nodama, kad nėra prasmės klausti. Šie žodžiai jau virto mantra, 
kurią reikia kartoti ir kartoti, kad atitrūktų nuo minčių, bet tai jau 
nebepadeda. Džailsas visiškai ir galutinai užvaldė visas jos mintis. 

Jis plačiai nusišypsojo. 

- Aš tau sakiau. Mano ir Aidinos santuoka atvira. Brangioji, 
jai niekas nerūpi, jeigu tik aš nekliudau jai veikti Londone tai, 

ką ji nori. - Jis užkišo pirštą Betei už megztinio ir prisitraukė ją 
arčiau, kad galėtų pabučiuoti jos sviestuotas lūpas. - Tu skani. 

— Ir riebi. 

- Tu nesi riebi, Bete. Tu gracinga. O tai labai gražu. Niekada 
nesupratau, ką vyrai mato Tvigėje. Man patinka moterys, ant 
kurių galiu uždėti rankas. — Jis paguldė ją ant kilimo prie židi- 
nio ir vėl pabučiavo. 

Nuo šalto skersvėjo iš po durų židinio ugnis šoktelėjo į kami- 
ną ir išjudino žaizdro pelenus. 

— Kas čia dabar? - Betė pasuko galvą ir pažiūrėjo į židinį. - Ar 
atidarytas kuris nors langas? 

- Jei ir atidarytas, neisiu žiūrėti. - Džailsas švelniai nubraukė 
plaukus jai nuo veido ir pabučiavo abu vokus. — Bet lauke kyla 
audra. Tuo jaukiau čia. Ar valgysi šitą skrebutį? — Jis paėmė rie- 
kę ir laikė jai prie burnos. 

Ji pasilenkė į priekį ir truputį atsikando. 

— Palaima. 

— Noriu nupenėti tave savo malonumui. - Jis atsikando iš kitos 
pusės. 

— Skamba atstumiančiai dekadentiškai. Nesakyk Lizai. Ji mo- 
derni moteris. 

- Ir labai graži. Kaip matau, tai šeimos bruožas. Būk feministė 
kiek tik nori, brangioji, jei tik dėl to nereikia lieknėti ar vilkėti kom- 
binezoną. - Jis atsitraukė ir paėmė kitą skrebutį, didesnį. - Rojus. 

Betė suraukė kaktą. Jos dėmesį vėl patraukė židinys. 

- Iš kažkur traukia stiprus skersvėjis. Einu, pažiūrėsiu, ar neat- 
sivėrė langas. Nenorėčiau, kad jis nuplyštų nuo vyrių. Pasiklausyk, 
kaip lauke ošia medžiai. — Ji lengvai pašoko ant kojų ir nusišyp- 
sojo jam. — Nesuvalgyk viso skrebučio, kol būsiu išėjusi. 

Atidariusi svetainės duris, ji dirstelėjo į tamsų prieškambarį. 
Ten buvo šalta. Ji uždarė paskui save duris taupydama svetainės 
šilumą ir tamsoje vienomis kojinėmis nutipeno plytelėmis. 


431 


Virtuvėje buvo labai šalta. Vėjas buvo atplėšęs kiemo duris, jos 
blaškėsi pirmyn ir atgal, atsidauždamos į sieną. Iškėlusi koją į 
šlapią lauką, ji kovojo su jomis, galiausiai jai pavyko jas uždaryti 
ir užstumti skląstį. Kojos ir plaukai permirko, bet tyla virtuvėje, 
kai nebesigirdėjo vėjo riaumojimo, beveik pribloškė. 

- Bete, ar viskas gerai? —- Džailsas atsekė paskui ją į prieškam- 
barį. - Kas atsitiko? 

Ji pasisuko į jį tą pačią akimirką, kai ant jos nuo spintelės 
stryktelėjo katė. Riktelėjusi Betė atšoko, rankos karštligiškai 
mėgino gintis nuo mušančių letenų. 

— Džailsai! - Siaubo riksmas virto raudojimu, o tada tyla, kai Betė 
nualpusi susmuko ant grindų. Džailsas spyrė katei, nepataikė, stvė- 
rė artimiausią daiktą ir užsimojęs sviedė į katę keptuve, palikta ant 
stalo. Katė sustaugė, puolė pro jį ir išbėgo į tamsų prieškambarį. 

— Bete! Bete, brangioji, ar tu nenukentėjai? - Atsiklaupęs šalia, 
Džailsas švelniai atitraukė nuo veido jos rankas. — Dieve bran- 
gus, ar tavo akys sveikos? Bete, tu regi? 

Ji tylėdama spoksojo į jį, sukaustyta šoko, tada pamėgino iš 
lėto sėstis. 

- Atrodo, taip. Viskas gerai. Mano veidas... — Ji žiūrėjo į kru- 
vinas rankas. 

— Tai tik įdrėskimai. Per stebuklą nusisukai, kai ji liuoktelėjo. 
Ji norėjo kibti tau į veidą, bet prašoko pro šalį. Beveik. - Jis švel- 
niai nubraukė jos plaukus, taip pat kaip andai, ir pasimatė ilgas 
mėlynas įdrėskimas nuo smilkinio, per skruostą, iki žandikau- 
lio. - Ar gali atsisėsti čia, ant kėdės, kad galėčiau apžiūrėti? Ar 
turite vaistinėlę? Gal nuvežti tave į ligoninę? 

Kai pagaliau ji buvo įkurdinta prie židinio, įdrėskimas, jai rei- 
kalaujant, išvalytas hiperkaliu, po liežuviu nuo šoko pakištos dvi 
arnikos tabletės, kai ji patikino, kad yra paskiepyta nuo visko, 
su kuo galima gyvenime susidurti, Džailsas pasiėmė žarsteklį ir 
nuėjo ieškoti katės. 

Nerado jos nė pėdsako. 

— Nesuprantu. Apieškojau kiekvieną kampelį ir plyšį. - Jis at- 
sisėdo šalia Betės ant sofos ir giliai įkvėpė, mėgindamas nusira- 
minti. Šokas pradėjo veikti. - Kaip jautiesi? 

- Gerai. - Ji vos šyptelėjo. - Tikiuosi, kad mano grožis nesu- 
gadintas. — Ji pašaipiai nusijuokė. - Nesuprantu. Paprastai katės 
mane myli. 

- Šita katė buvo kitokia. Aiškiai mačiau. Daug didesnė. 
Laukinė katė. Tokios gyvena Škotijoje. Nemaniau, kad jų yra ir 
Velse. — Jis pasilenkė ir paėmė jos rankas. — O tavo grožio, — pasi- 
lenkęs jis pakštelėjo jai į nosį, - niekas nesugadintų. - Jis apžiūrė- 
joją iš arčiau. - Tavo homeopatinis skystimėlis savo darbą padarė. 
Įdrėskimas jau gyja. Dar kelios dienos, ir kaip nebūta. Gaila, - jis 
šelmiškai nusišypsojo, — nes atrodai elegantiškai padūkusi. 

Ji pavargusi šyptelėjo ir nusipurtė. 

— Kur ta katė, Džailsai? Ji mane gąsdina. Ji turėtų slėptis kaž- 
kur name. 

- Bete, aš visur apieškojau. Ji tikriausiai išbėgo pro duris... 

— Ne. Ji mane užpuolė tada, kai jau uždariau duris. — Betė 
drebėdama susigūžė sofos kamputyje. - Visą gyvenimą čia jau- 
čiausi saugi, o dabar... 

- Ir dabar esi saugi. Klausyk, kad ir kas ji buvo, jos nebėra. - 
Jis minutę pasvarstė. - Štai ką pasiūlysiu. Paprašyk savo mielų 
kaimynų iš Bryn Glaso, kad atsivestų čia tuos savo žiaurius avi- 
ganius, tegu jie pabėgioja po namą. Jei katė tebėra, jie tikrai ją 
ras, ar ne? 

Ji žvaliai atsitiesė. 

- Nuostabi mintis. Tuoj pat paskambinsiu Dženei. - Prie durų 
ji staiga stabtelėjo. — Gal eitum su manim? 

Jis nusekė iš paskos. 

Dženė atvažiavo po dvidešimties minučių savo senu sunkve- 
žimiuku, atsivežė du kolius ir šeimos retriverį. 

- Ivumas, Dėjus ir Bertis suras katę, jei ji čia tebėra, - pa- 
sakė ji žvaliai, o šunys kieme malėsi jai aplink kojas. — Kas čia 
atsitiko? 

Jie paaiškino, ir Dženė paniuro. 

— Žinote, labai keista. Pamenu, kaip vargšė ponia Kreig buvo 
užpulta laukinės katės, ak, prieš daugelį metų. Ją smarkiai su- 
žeidė. Katė pateko į vidų per miegamojo langą. Paklausk sene- 
lės. Baisus įvykis. Jie teigė, kad ponia Kreig nušovė katę. Man 
padarė didelį įspūdį, bet ponas Kreigas labai ant jos supyko. 
Įdomu, ar tos didelės katės, apie kurias girdime, paspruko iš 
kažkur, kur jas veisia? Ar galiu paleisti šunis į namą? - Atrodė, 
kad ji dvejoja. 

- Paleiskite. Ar jie ieškos? 

- Bertis pradės, o kiti seks paskui jį. Berti, ieškok, — įsakė 
Dženė. Retriveris dirstelėjo į rodančią ranką ir garsiai lodamas 
iš susijaudinimo tiesia linija puolė į namą. Dženė atsiduso. - Jis 
toks nutrūktgalvis. Niekada nepalaukia, kol jam nurodysi, ko 
reikia ieškoti! 

Betė nusijuokė. 

- Eime į vidų, Džene. Laukdamos išgersime arbatos ar ko kito. 

- Reikia eiti paskui juos, mieloji. Tavo tikėjimas jų geru elge- 
siu yra jaudinamai naivus. — Dženė smagiai nusijuokė. — Vėliau 
mielai išgersiu arbatos. 

Šunys nieko nerado. Pašėlęs bėgiojimas po namą ir lenktynės 
palėpėje nedavė jokių bauginamų rezultatų, tik sukėlė debesis 
dulkių. Tada Bertis stabtelėjo prie Betės kambario. Jis pakėlė 
nosį uosdamas ir šerių juosta pasišiaušė jam ant nugaros. Kiti du 
šunys išsirikiavo už jo laukdami. 

— O Dieve! - Betė dirstelėjo į Džailsą. Jis buvo atsinešęs žars- 
teklį. Pasilenkęs į priekį pastūmė duris. 

Šunys dvejojo. 

- Ieškok, - tyliai įsakė Dženė. Bertis pasuko galvą ir priekaiš- 
tingai pažiūrėjo į ją. Tada atsitūpė. 

- Likit čia. - Džailsas stipriau suspaudė žarsteklį ir pirštų ga- 
lais priėjo prie tarpdurio. - Nieko nematau, - sušnibždėjo jis. Ir 
žengė dar žingsnį. 

— Mano lova! - staiga sucypė Betė. - Pažiūrėkite į mano lovą! 

Visi trys šunys, tarsi jos balso paleisti nuo pavadžio, strimgal- 
viais puolė į kambarį. Jie būriavosi aplink lovą uostydami, bet nė 
vienas nesiartino prie jos. Dženė nieko nesakė matydama, kad jie 
visi pabrukę uodegas. Ją persmelkė baimė. Jos šunys neišsigąsta 
jokio žvėries. Jie visi atsargiai suėjo į kambarį ir stovėjo žiūrėda- 
mi į lovą. Graži skiautinių lovatiesė buvo sudraskyta į skutelius. 

- Žiūrėkite! - Betė pakėlė lovatiesės likučius. Po ja antklodės 
ir paklodės taip pat buvo sudraskytos. - Kodėl? — šnibždėjo ji. 

— Manau, kad ji pabėgo pro šitą langą. - Džailsas staiga paste- 
bėjo, kad kaištis atsipalaidavęs ir viena lango dalis trankosi nuo 
vėjo. - Matote? Šokdama lauk, ji nuvertė gėles. - Jis perbraukė 
delnu velkę ir apžiūrėjo ranką. - Kraujas ir keli juodi plaukai. 

Jis tvirtai uždarė langą ir užkabino. 

— Na, bent jau žinome, kad katė tikrai pabėgo. — Jis nusišyp- 
sojo Dženei. - Jums leidus, pavaišinsiu sausainiu kiekvieną šios 
bebaimės trijulės narį. - Jis dirstelėjo į Betę. - Lipsi sa mumis 
žemyn? 

Ji tebespoksojo į lovą. 

- Negaliu liautis galvojusi, kad tą patį ji galėjo padaryti mano 
veidui. 

- Tavimi dėta, nuvažiuočiau į kliniką ir parodyčiau tuos įdrės- 
kimus, mieloji. - Dženė ištiesė ranką ir nubraukė Betės plau- 
kus. — Tau labai labai pasisekė. 

— Mes buvom tokie patenkinti, taip smagiai leidome vakarą 
ir staiga štai kas atsitiko... - Betė krūptelėjo. — Tai tarsi koks 
blogio ženklas, pasirodęs iš tamsos. 

Virtuvėje Dženė spragtelėjo pirštais ir visi trys šunys sugulė 
po stalu. 

- Klausyk. Ar galiu tau patarti? Tavimi dėta, nejaudinčiau 
senelės. Nujaučiu, kad ji labai susinervins, jai atrodys, kad nie- 
kada nebegalės išvažiuoti ir palikti tavęs vienos. - Ji dirstelėjo į 
Džailsą. - Juk jūs to taip pat nenorėtumėt. 

Betė švelniai stuktelėjo jai į petį. Jai pavyko nusišypsoti. 

- Juk nedarote užuominų, ar ne, teta Džene? 

— Nedarau! Tik manau, kad tavo senelei ir taip užtenka rū- 
pesčių, ar ne? 

— Užtenka. — Betė akimirką susimąstė. — Jūs teisi. 

- Tai niekam nė mur mur? 

Betė linktelėjo. 

— Niekam nė mur mur. — Pažvelgusi į langą, ji vėl nevalingai 
krūptelėjo. Lauke, tamsoje, slepiasi pavojingas žvėris. Betė prisi- 
minė sudraskytąją lovatiesę. Kodėl katė šitaip elgėsi? Kodėl iš visų 
namų išsirinko jos kambarį? Ir kodėl užsimanė suniokoti jos lovą? 


Kai Dženė su šunimis išvažiavo, Betė ir Džailsas grįžo į sve- 
tainę. Prie židinio tebestovėjo lėkštė su skrebučiais, ugnis buvo 
virtusi pelenais. Betė pažiūrėjo į Džailsą. 

— Negaliu patikėti tuo, kas įvyko. 

Jis papurtė galvą. 

-— Aš irgi negaliu. - Pasilenkęs jis įmetė kelias pliauskas ir ap- 
kabino jos pečius. - Vargšele. Vis dėlto būtų gerai, jei pasirody- 
tum gydytojui. 

- Sakiau tau, nenoriu. Man nereikia gydytojo. — Ji atsirėmė į 
jį. - Kiek dar gali paviešėti, Džailsai? 

- Nežinau. - Jis patraukė pečiais. - Man reikėtų grįžti. Turiu 
sėsti prie rankraščio. 

- Lik, kol Liza parvažiuos. Prašau. 

Ji švelniai palietė jo skruostą. 

- Likčiau amžinai, jei galėčiau. 

Džailsas buvo išėjęs į virtuvę atnešti vyno ir dviejų taurių, kai 
suskambėjo telefonas. 

Betė nuėjo paskui jį. 

- Tikriausiai Liza. - Ji pakėlė ragelį ir atsisuko stebėti, kaip 
jis traukia kamštį. 

— Man reikia pasikabėti su Džailsu. - Balsas kitame laido gale 
buvo moters ir šaltas kaip ledas. 

Betė tylėdama padavė jam ragelį. Dirstelėjęs į ją, Džailsas 
paėmė jį. Kalbantis jis vis labiau jaudinosi. Betė, sėdėdama prie 
virtuvės stalo, stebėjo jį ir jos širdis stingo. 

- Kaip suprantu, skambino Aidina, - pasakė ji, kai jis galiau- 
siai padėjo ragelį. Jos balsas prikimo iš baimės. Pokalbio esmę 
ji suprato. 

- Bete... - Jo veidas buvo papilkėjęs. 

— Tu nevažiuosi! - Ji jautė, kad viduje tarsi potvynis kyla aša- 
ros. - Ne dabar. Kai grįš Liza. Tu pažadėjai! 

- Bete, mieloji, turiu važiuoti. Ji grasina nusinuodyti. 

— Nevažiuok. Nepalik manęs vienos. Aš tavęs neišleisiu. Ji 
kalbėjo nerimtai! 

- Bete! — Jis stovėjo priešais ją. — Nevažiuočiau, jei nebūtų 
svarbu, juk žinai. 

— Aš esu svarbi! 

- Taip. Tu man gyvenime svarbiausia. Bet Aidinai manęs rei- 
kia. - Jis giliai įkvėpė. - Bete, tai nebe pirmas kartas. 

- Bet man tavęs reikia, Džailsai! Katė gali grįžti! O jeigu ji vėl 
mane užpuls? - Jos balse jau girdėjosi panika, o jis nusisuko ir 
pradėjo rinktis išmėtytus daiktus. 

Jis stabtelėjo ir priėjo prie jos susirūpinusiu veidu. Sunkesnio 
sprendimo jam dar neteko priimti. 

- Bete, brangioji, nesunkink man reikalų dar labiau. Aš nega- 
liu rinktis. Nenoriu tavęs palikti, bet tu būsi saugi. Nuvažiuosiu 

ir atvešiu Dženę su šunimis. Jie sugrįš, jei paprašysiu. Iki ryto 
laikyk duris ir langus uždarytus. Kai tik parvažiuosiu, paskam- 
binsiu tau, pažadu. Reikalas tas, kad negaliu palikti Aidinos vie- 
nos tokios būklės. Kai ji turi kitą vyrą, jai nesvarbu. Bet dabar 
ją paliko. — Jis liūdnai palingavo galva. - Suprantu, tai emocinis 
šantažas, bet aš jos vyras, Bete. Jaučiuosi už ją atsakingas. Ir ji 
vis dar mane žavi. - Jis gūžtelėjo pečiais ir švelniai uždėjo ran- 
kas ant Betės sužeisto veido. - Tu tvirta, Bete. Tu sugebi ištverti. 
Už tai aš tave myliu. Ir tu turi savo meną. O Aidina neturi nieko. 
Pažadu, aš grįšiu. Kaip nors sutvarkysiu jos reikalus ir grįšiu. 

- Tu myli mane, bet vis dar žaviesi ja! - atrėžė Betė. - Kalbi 
taip, tarsi norėtum, kad ir avis būtų sveika, ir vilkas sotus! — Ji 
stebėjo, kaip jis pamažu, metodiškai surinko daiktus į lagaminą 
ir nunešė į automobilį, o ji nejudėdama sėdėjo prie virtuvės stalo. 

- Džailsai, prašau tavęs! — pagaliau ji išėjo paskui jį. Stovėdama 
ir bejėgiškai žiūrėdama į automobilį, ji vėl pradėjo raudoti. 

— Ne, Bete. - Jis įdėjo paskutinę dėžutę ir užtrenkė bagažinę. 
Jo kantrybė išseko. —- Aš nuvažiuosiu ir pakviesiu Dženę... 

- Nesivargink! — Betė įbėgo į vidų. Liūdesys ir baimė staiga 
virto pykčiu. — Tu ne viską pasiėmei! Vežkis ir juos! - Ji lakstė 
aplinkui, rinko jųdviejų stropiai surašytas pastabas, nuotraukas, 
eskizus, pavadinimų sąrašus, temas ir skyrius, ir suko į vieną 
ritinį. Paklaikusi iš pykčio ir liūdesio, ji sviedė juos jam per pur- 
viną kiemą. 

Jis kurį laiką spoksojo į popierius pritrenktas to, ką ji padarė, 
o tada pažiūrėjo į ją apimtas šalto pykčio. 

- Tu savanaudė ir nesubrendusi, Bete! - sušuko jis. Tada atsi- 
duso. - Tikriausiai gerai, kad įsitikinau dabar, kol ne per vėlu! - 
Piktai įsiropštęs į automobilį, jis atbulas apsigręžė, užvažiavo 
ant vieno iš jos geriausių piešinių ir išrūko iš kiemo. 

Ji žiūrėjo jam iš paskos negalėdama patikėti, visai pamiršusi 
katę, ir klausėsi, kaip tolumoje tyla jo automobilio variklio ūži- 

mas. Kodėl ji buvo tokia kvaila? Juk žinojo apie Aidiną. Žinojo 
sąlygas prieš pasikviesdama Džailsą. Bet jeigu ji elgėsi nepro- 
tingai, tai jis taip pat. 

Tik tada, kai dideliais lėtais lašais vėl pradėjo kristi lietus, 
kažkoks savisaugos mygtukas išbudino ją. Ji susirado žibintuvėlį, 
vaikščiojo po kiemą, ryžtingai rinko visus popierius ir, sudėjusi 
į vieną šlapią krūvą, numetė ant virtuvės stalo, tada užtrenkė 
duris ir užstūmė skląsčius. Grįžusi į svetainę, griuvo ant sofos 
išsiverkti. 


Buvo jau sutemę, kai Liza pagaliau užvažiavo šlaitu ir įsuko į 
kiemą. Jame stovėjo tik Betės automobilis, ir Liza pagalvojo, ar 
tik jie kur nors neišvažiavo. Bet virtuvėje degė šviesa, o kai ji 
stumtelėjo kiemo duris, įsitikino, kad jos užsklęstos. 

- Bete! Džailsai! 

Duris atidarė viena Betė. Ji puolė Lizai ant kaklo. 

- Jis išvažiavo! — Ji buvo apsiverkusi, veidas patinęs, akys pa- 
raudusios. 

- Kas atsitiko? Ar jūs susibarėte? 

— Galima sakyti, taip. - Betė šniurkščiojo. — Viskas buvo taip 
gerai. Mes dirbome prie knygos. Fotografavome. Aš piešiau 
eskizus. Suplanavome jų daugybę. Jis ketino paviešėti iki kitos 
savaitės. Tada paskambino jo žmona. - Vėl pasipylė ašaros ir ji 
džinsų kišenėje ėmė graibyti nosinės. 

Liza atsiduso. Paėmė Betę už rankos ir nusivedė į svetainę. 
Joje buvo beveik visiškai tamsu. Kampe švietė viena stalinė lem- 
pa. Betės sėdėta ant pagalvės priešais židinio žarijas. Liza užde- 
gė dar kelias lempas, į židinį įmetė pliauską. 

- Ar aš tau neliepiau nepamiršti, kad jis vedęs? — tarė ji griežtai. 

- Jis sakė, kad jiedu yra susitarę taip gyventi. 

— Ak, liaukis! - Liza užvertė akis į viršų. - Brangioji. Niekada 
netikėk, kai vyras sako esąs susitaręs su žmona, ir niekada ne- 

tikėk, kai jis sako, kad žmona jo nesupranta. Tai reiškia, kad 
ji per daug gerai jį supranta. Tai kas atsitiko? Ji išsikvietė jį 
namo, ar ne? 

Betė linktelėjo. 

- Ji grasino nusižudyti, jei jis negrįžtų. 

— Supratau. 

— O aš sviedžiau į jį visus savo eskizus. — Betė vėl pratrūko 
verkti. 

— Ak, Bete! - Liza atsirėmė į pagalves ir užsimerkė. - Ką man 
su tavim daryti? 

- Atleisk. — Betė atrodė tokia jauna ir bejėgė, kai sėdėjo ant 
pagalvės, rankomis apsikabinusi kelius ir ašaros upeliais tekėjo 
skruostais, kad Liza vos nepravirko kartu su ja. 

— Rytoj iš ryto aš jam paskambinsiu, — pasakė ji tvirtai. 

- Ne! 

- Bete, tai darbas. Tai nemaža pinigų ir sutartis. Negalima 
verkti, rėkti ir svaidyti į jį eskizais. Tu privalai elgtis kaip suau- 
gusi, jis taip pat. - Liza prisivertė kalbėti griežčiau, negu norė- 
jo. - Jei ne aš, tai skambinti turėsi tu. Šiame darbe nėra vietos 
primadonos kaprizams ir jo, šunsnukio, mėginimams tave su- 
gundyti. Abu turite išmokti būti profesionalai. O kalbant apie 
ateitį, tai geriau laikytis taisyklės — nesugulti su bendradarbiais. 

— Kaip tu nesugulei su Mikele. 

- Ten buvo kas kita. 

— Kodėl? 

- Kas kita. Patikėk manimi, Bete. Visų pirma, jis nebuvo ve- 
dęs! O antra — jis nebuvo vienintelis mano pajamų šaltinis, mano 
pirmas ir vienintelis svarbiausias darbas, rekomenduojantis as- 
muo kitiems užsakymams gauti. 

Staiga ji susiraukė, kai Betė pakėlė galvą ir pažiūrėjo į ugnį. 

— Po galais, ką pasidarei veidui? 

- Nieko. — Betė paskubomis vėl nuleido galvą ant rankų. 

- Parodyk. — Liza nuslinko nuo sofos ir atsiklaupė šalia jos. - 
Dieve mano, Bete, kas atsitiko? Negi jis... 

— Ne, ne jis. Kaip gali taip pagalvoti! 

— Tuomet kas? — Staigi it peiliu smeigusi panika pasigirdo ir 
griežtame Lizos balse. - Pasakyk man, Bete! 

- Katė. - Ji sumurmėjo sau į kelius. 

— O, ne! — Liza ėmė purtyti galvą. - Dieve, tik ne tai! - Ji 
tylėdama vėl atsisėdo ant sofos. 

Tai Bridei neužteko, kad Liza paliko Adamą ramybėje. Ji vis 
tiek atsibeldė į Velsą. Gal tai tik įspėjimas, o gal jos kerštin- 
gumas pasiekė naujas gelmes? Džulė, Kalemas, Filas, Džeinė. 
Adamo gyvenime liko tik du žmonės. Ji ir Betė, Adamo vaiko 
vaikas... 

Liza sudrebėjo. 

"Tą vakarą ji patikrino visus langus ir duris ir pati apieškojo 
namus, kai Betė galiausiai atsigulė, bet prieš sunkiai įlipdama į 
savo lovą Liza atrakino spintą, kurioje buvo padėtas Filo šautu- 
vas ir pasistatė jį kampe netoli savęs. Po pagalve pasikišo virtu- 
vinį peilį ir paliko įjungtą šviesą. 

Dešimt po devynių suskambėjo Roberto Kesio skambutis. 

- Liza, kas ten darosi? Džailsas sako negalįs dirbti su tavo 
dukraite. 

- Gali, tiksliau, galėtų, jei neskubėtų mautis kelnių, - griežtai 
atkirto Liza. Ji prastai miegojo ir dabar blogai jautėsi. - Pasakyk 
jam, kad elgtųsi kaip profesionalas. Betė netekusi galvos. Liepk 
jam laikytis atokiau. Jiedu padarė viską, ką iki šiol reikėjo pa- 
daryti. - Ji peržiūrėjo pastabas ir piešinius ir buvo apstulbinta jų 
profesionalumo, kuris matėsi net per purvą ir įplėšimus. — Viskas 
bus gerai. Jie nusiramins. 

— Norėčiau būti toks optimistas! 

- Pasitikėk manim. — Liza šypsojo. Naktį jai toptelėjo viena 
mintis ir nuo jos apėmė jaudulys. 

Ilgai niekas nekėlė ragelio. 

- Pronto? 

- Mikele. Čia aš, Liza! - Ji sulaikė kvapą. - Ar galime mudvi 
su Bete aplankyti tave? 


Terrazza buvo tokia pat, kokią ji prisiminė. Atrodė, kad ap- 
trupėjęs baltas akmuo, apaugęs kvepiančiais čiobreliais ir rau- 
donėliais, susilieja su šlaitu, tarsi senoji pilis būtų išaugusi tie- 
siai iš kalno vidurio. Liza patenkinta giliai atsiduso. Ji pagavo 
Mikelės žvilgsnį. 

— Tu labai mielas žmogus. 

— Tuo visada norėjau tave įtikinti. — Jis nusišypsojo. - Kada 
pasakysi man tiesą? 

- Tiesą? - Ji ištiesė ranką nuo žemos kėdės ir pasiekė vyno taurę. 

— Tiesą. 

Jis aukštas vyras, plaukai tokie pat tankūs, kaip andai, tik da- 
bar visiškai žili. Įdegęs veidas šiek tiek labiau raukšlėtas, akys 
šiek tiek ryškesnės, o šiaip jis nepasikeitęs. Kas kartą pažiūrėjusi 
įjį Lizavis dar pajunta stiprų fizinio potraukio dilgsnį. Juokinga, 
kartojo ji sau, jos amžiuje jausti vyrui tokią aistrą. Bet vis tiek 
jai norėjosi ištiesti ranką ir perbraukti pirštais per jo šilkinius 
plaukus arba įdegusią ranką, besiilsinčią ant stalo krašto šalia 
jos. Jis šypsojo. 

- Taip, žinau, tu išvežei Betę toliau nuo jai netinkamo vyro, 
kad ji galėtų nusiraminti, atsipalaiduoti ir susikaupti, ir... kokius 
žodžius dar sakei? - Jis nusijuokė. - Bet nemanau, kad atvykai 
čia dėl to. Prisimenu savo Lizą. Jai nebūdinga bijoti ir ji tikrai 
nebijotų kažkokio įkyraus rašytojo. Juk ji nebijo net manęs! 

Ji nusijuokė. 

- Pastabus, kaip visada. 

— Taigi. Tiesą. 

— Mikele, pasakyčiau tau tiesą, jei turėčiau bent mažiausios 
vilties, kad patikėsi. Bet taip nebus. — Ji matė Betę, vaikštinė- 
jančią po sodą apačioje. Jos šviesi šiaudinė skrybėlaitė šokčiojo 
tarp medžių ir sustojo. Liza matė, kaip švystelėjo balta spalva, 
kai mergina atsivertė eskizų sąsiuvinį, ir suprato, kad Betė apsi- 
ramino, bent kol kas. 

- Išmėgink mane. - Jo balsas buvo ryžtingas. 

- Gerai. Papasakosiu. Aš bijau. Dėl Betės ir savęs. 

Jis klausėsi nepertraukdamas, vieną kartą pasilenkė išimti 
vyno butelio iš ledo kibirėlio ir pripildyti jos taurės, tada vėl 
atsilošė į atkaltę, visas kūnas atsipalaidavo. Po tamsiais akiniais 
akys atrodė mįslingos. 

Kai ji baigė, iš pradžių jis nesakė nieko, tada išsitiesė, palinko 
į priekį ir uždėjo alkūnes ant stalo. 

- Ar kada nors kreipeisi į kunigą patarimo? 

Ji papurtė galvą. 

- Tai ne Adamo kelias. Ir ne mano. 

— O tavo draugas Merinas? 

— Nežinau, kur jis. - Ji padvejojo. — Tu manimi tiki? 

— Kodėl turėčiau netikėti? Esu gana senas ir gyvenime mačiau 
daug keistų dalykų. Galų gale, - jo veidas nušvito šypsena, — 
mano gražioji Liza sugrįžo pas mane. 

- Saldžialiežuvi. 

Jis pritarė jos pastabai linkteldamas galva. Tada vėl pasilenkė 
į priekį. 

- Tu mane sudominai. Tam tikra prasme tai graži istorija. 
Jauna mergina, genama meilės, persekioja vyrą metų metus. 
Tokio gilaus atsidavimo galime tik pavydėti. 

- Tai beprotybė, Mikele. Įkyri, apsėsta beprotybė. — Lizos 
balsas tapo aštrus. - Ar žinai, kiek žmonių ji nužudė? 

Jis patraukė pečiais. 

- Nesakiau, kad ji nepavojinga. - Jis susimąstęs patylėjo. - O 
iš kur žinai, kad ji neatseks paskui tave į Italiją? 

- Nežinau. Tikiuosi, kad neatseks. 

- Ir vis tiek nepasakei Betei, kodėl katė ją užpuolė. 

— Nepasakiau. Nenoriu jos gąsdinti. Mikele, man buvo aštuo- 
niolika, kai Bridė pirmą kartą mane užpuolė. Negaliu patikėti! 
Ji medžioja mane beveik pusę amžiaus! 

- Bet nenužudė tavęs. Kažkodėl leido tau gyventi arba tu esi 
apsaugota ir ji negali tau pakenkti. Kuris atvejis? — Jis nusiėmė 
akinius ir įsmeigė į ją skvarbų žvilgsnį. - Turime išsiaiškinti. 
Tai svarbu. Ar tu tebemyli Adamą? - Jis stengėsi kalbėti kuo 
neutralesniu balsu. 

Ji nusišypsojo. 

— Tam tikra prasme visada jį mylėsiu. Taip. 

- Bet ne taip, kad gyventum su juo? 

— Ne taip. Mes labai skirtingi žmonės. Negalėtume gyventi kartu. 

- Gal tai ir yra priežastis. Ji žino, kad tu nekeli jai grėsmės. 
Kita vertus, ji nužudė, kaip tu spėji, tavo vyrą ir dukterį. Ar no- 
rėdama tave nubausti? Ar negalėjo būti kitos priežasties? 

— Ne. - Ji nusigręžė slėpdama staiga pasirodžiusias ašaras. 

- Liza, - jis švelniai uždėjo delną ant jos rankos. 

- Žinau. Atleisk. - Ji šniurkštelėjo. - Gal įpiltum man dar 
vyno? — Drebančia ranka ji ištiesė taurę. —- Tai tu manimi tiki? 

- Aš tau sakiau. 

- Ir mes čia saugios? 

Jis patylėjo. 

— Manau, kad taip. Juk kam jai persekioti tave, kai dabar 
Adamas priklauso jai vienai? Jai reikėjo tik to. — Jis ilgai tylėjo, 
tada pamažu vėl priglaudė ją. 

- Liza, manau, kad dabar pats laikas mums susituokti. 

Akimirką ji įsitempė, tada pamažu atsipalaidavo. Pakėlė į jį 
vis dar ašarotas akis. 


— Kalbi rimtai? 

Jis stipriau suspaudė ją glėbyje. 

- Rimtai, carissima. Gyvenime nesu kalbėjęs rimčiau. 

Ji lengvai atsiduso. 

— Čia jausčiausi saugi. 

- Ir būsi saugi. - Jis atsitraukė per rankos ilgį. —- Aš tavęs ne- 
varžyčiau, Liza. Netrukdyčiau tau tapyti. Tik garbinčiau tave. 
Bent pagalvok apie tai, gerai? 


A-damai! 

Jos balsas silpo. 

A-damai! 

Ji nesiliovė ieškoti jo kambariuose, bet jie buvo tušti. Baldų 
nebeliko. Tik dulkės ant grindų. Tyliai užlipusi laiptais ji vėl 
klaidžiojo po kambarius. Užėjo į jos ir Adamo, į jo ir jo žmonos, 
į berniuko kambarį, bet ir tas buvo tuščias, nuo sienų buvo nu- 
plėšti plakatai, nebeliko paveikslų ir knygų. 

A-damai. Man tavęs reikia. 

Jos jėgos seko, nes Adamas jų nebepapildydavo. Netrukus jai 
teks grįžti į kalnus, kur guli jos miegantis kūnas, laiko belaisvis. 
Nebeliko jokios jungties, jokių galimybių jo ieškoti. Neužtenka 
energijos veikti kam nors kitam, ji gali tik be pabaigos klaidžioti 
po tuščią namą Sent Olbanse, kur pavasario rožės kabo ant ne- 
apkarpytų ir neprižiūrėtų sužėlusių krūmų. Netrukus čia įsikels 
nauji gyventojai. Jie ketina daug ką atnaujinti. Išgriauti sienas, 
pakeisti langų rėmus, garažą paversti žaidimų kambariu, per- 
statyti palėpę. Į sodą jie atsiveš buldozerį, iškas baseiną, nukirs 
senąją kriaušę, išnaikins rožes. Jiems nerūpi, kad šitame name 
mirė dvi moterys. Jie neprietaringi, jiems net netopteli mintis, 
kad name gali būti vaiduoklių. 

Bridė stebėjo pro langą, kaip jie vaikšto po sodą garsiai tar- 
damiesi, ką darys su A-damo numylėtų gėlių lysvėmis. Jei jie 

ir matė katę, tūnančią po krūmais, tai ji jų nejaudino. Maltų 
pipirų žiupsnis greitai ją iš Čia išvarys. 

Na, Bride, atsibudai? 

Broikano balsas pasiekė ją iš toli, jis buvo slopus kaip jū- 
ros migla. 

Bride, laikas grįžti pas mus. Tavo kelionių laikas baigėsi. Žiūrėk, 
tavo brolis irgi tavęs čia laukia. 

-— Gartneitas? — Ji atsimerkė. - Gartneitai, tu irgi čia? 

Kur ji? Šaligatvis drėgnas ir šaltas. Kažkas stovi prie jos. 

- Ji viena iš tų hipių. Apsvaigusi nuo narkotikų, ko stebėtis? — 
Moteris su plastikiniu lietpalčiu ir krepšiu ant ratukų purkštelė- 
jo ir praėjo pro šalį. Kitas praeivis numetė Bridei kelis pensus, jie 
nudardėjo šaligatviu ir pusračiu pažiro aplink ją. Ji verkė. 

— Gartneitai! 

— Ką ji pasakė? Užsienietė, ko stebėtis. Reikia kviesti policiją. 

Žmonės prieidavo ir nueidavo. Niekas nieko nedarė. Kai at- 
šalo ir sutemo, ji dar labiau susigūžė šešėliuose, melsdama ka- 
tės pavidalo, kad galėtų slėptis, medžioti ir susiraityti kur nors 
pastogėje. 

Bride, nebėra prasmės slapstytis. Grįžk. 

Ji jautė, kaip jis ją baksnoja. Grandinė rėžė riešą ir ji sudejavo 
iš baimės. Adamas ją išgelbėtų, jei žinotų. Kur jis? Kodėl jis 
paliko šituos namus? Kodėl viskas pasikeitė? 

Bride, tu nusižengei šventikės taisyklėms. Nepaklusai dievams. 
Jie supyko, Bride. Buvai per daug gudri. Jų suteiktas dovanas pa- 
naudojai savo gašlumui. Turi stoti prieš juos ir prašyti atleidimo. 

Reikia keltis. Judintis, eiti toliau nuo šitų praeivių. Ji žino, ką 
gali padaryti įkyrūs žmonės. Jie nuveža į psichiatrinę ligoninę, 
užrakina, verčia vilktis kvailus drabužius ir valgyti siaubingą 
maistą. Laiko uždarę ten, kur nematai nei saulės, nei mėnu- 
lio, kur negali nusimazgoti sąnarių minkštame, rudame kalnų 
upelio vandenyje arba karštoje, garuojančioje A-damo namų 

vonioje. Laiko kaip vergę. Dabar ji jaučia grandinę. Broikano 
grandinę ant riešo, ši laiko ją, neleidžia pabėgti. Jei ji grįš į tą 
lovą jo prieškambaryje, mirs nuo jo rankos, bus paaukota die- 
vams, supykusiems dėl jos elgesio. Jai nėra kur eiti. Jos niekas 
neglobos. Eikia stotis. Reikia judėti. 

Ji nežino, kaip atsidūrė sode. Vieną akimirką ji buvo šlapio- 
je Sent Olbanso gatvėje, kitą jau stovėjo atsirėmusi į kerpėmis 
apaugusius vartelius, pirštai stingo nuo šalčio laikantis už viršu- 
tinio skersinio. Sodyboje tamsu. Bridė susiraukė. Jos žalias ap- 
siaustas peršlapęs ir plonas. Ji baisiai drebėjo. Užsimerkusi mė- 
gino įsivaizduoti save šiltame, švelniame katės kailyje, dairytis 
siauromis katės akimis, klausytis aštriomis, smailomis ausimis. 
Jos pirštai paleido skersinį ir mėgino virsti letenomis, bet nieko 
neišėjo. Seno medžio rakštis palindo po nagu ir, krūptelėjusi iš 
skausmo, ant blyškios kerpės ji pamatė kraujo dėmelę. Nusipešė 
kuokštelį samanų, uždėjo ant piršto ir iš lėto nuėjo namo link. 

Atsargiai apėjo aplinkui, dirsčiodama pro langus. Ji jau žino, 
kad namie nieko nėra. Garaže stovi du automobiliai, bet ant 
durų kabo spyna. Nesijautė, kad netoliese būtų žmonių. A-damo 
čia nėra. Ir nebuvo. 

Įsėlinusi į vieną iš svirnų, ji užsimetė ant pečių platų maišą ir 
atsisėdo klausytis, kaip lietus barbena į stogo šiferį. Broikanas 
čia jos nepasieks. Nepasieks ir įkyrūs Sent Olbanso žmonės, ku- 
rie norėjo ją kažkur nugabenti ir pamaitinti sriuba. Čia ji pailsės 
iki ryto ir vėl pradės ieškoti. Vienaip ar kitaip, ji A-damą vėl 
suras, net jei tam prireiktų visos amžinybės. 

Ketvinta dalis 


Betė 


Devynioliktas skynius 


Robertas Kesis sėdėjo atsilošęs ir labai patenkintas dairėsi po 
The Granary užeigą. Jis ką tik išgėrė trečią puodelį kavos, suvalgė 
antrą gabalą skanaus morkų pyrago ir buvo įsitikinęs, kad lai- 
mėjo. Šypsodamas jis vėl atkreipė dėmesį į Betę. 

— Ne pas kiekvieną iliustratorių važiuočiau šimtą penkiasde- 
šimt mylių. 

— Žinau. - Ji irgi jam šypsojo. - Bet ne kiekvienam iliustrato- 
riui galėtumėt pateikti tokį pasiūlymą. Juk žinot, kad mudu su 
Džailsu nesutariam. 

— Bet judu esate pergalinga komanda. 

Jų knyga „Juodųjų kalnų magija“ buvo išleista kietais virše- 
liais trisdešimčia tūkstančių egzempliorių tiražu ir per pirmuo- 
sius tris mėnesius buvo tris kartus spausdinama pakartotinai. 
Sugebėjimas priversti juos užbaigti darbą buvo tikras Roberto 
diplomatijos galių triumfas. Jo galios nemenkos, bet nei anks- 
čiau, nei vėliau joms neteko susidurti su tokiais išbandymais. 

— Robertai, aš pažadėjau pagalvoti ir pagalvosiu. Jūs man siū- 
lote daug pinigų. — Ji leido akims nuklysti į popierių segtuvą, 
gulintį ant raudonos languotos klijuotės, dengiančios apvalų 
stalelį, prie kurio jie sėdėjo. Darbinis pavadinimas „Tai mano 
kalnai: Škotijos aukštumų grožis ir mįslingumas“ buvo užrašyta 
kursyvu ant segtuvo viršelio. Matant pavadinimą atrodė, kad 

tai jau /2i/ accompli, psichologinis manevras, ir už tas pastangas 
ji galėtų skirti jam aukščiausią įvertinimą. 

Durys atsidarė ir įėjo trys iškylautojai nuo vėjo įraudusiais vei- 
dais, o jų batai taukšėjo žengiant plytelėmis. Jie sustojo priešais 
meniu lentą trindami rankas ir pūsdami į jas, pasijutę jaukiau ir 
pralinksmėję nuo šilumos ir maisto kvapų. 

— Ar Džailsas žino, kad siūlote man iliustruoti knygą? - Ji 
vylingai žiūrėjo į Robertą. 

- Taip. Jis žino, kad tu esi būtina. Be tavo piešinių knyga sėkmės 
nesulauks. Džailsui reikia pinigų, Bete. Šitas darbas jam žūtbūt 
reikalingas. — Jis dirstelėjo į ją iš po pakibusių antakių ir kreivai 
šyptelėjo. — Gal nereikėjo tau to sakyti, bet turėk mintyje prieš 
atmesdama lengva ranka. - Jis buvo beveik įsitikinęs, kad ji neatsi- 
sakys, bet negalėjo kliautis vien sutikimu, kol neturi jos parašo. O 
dabar laikas keisti temą. - Na, kaip gyvena gražioji grafienė? 

Betė sukikeno. 

—Jai nepatinka, kai ją šitaip vadina. Mano senelė kairuoliškų 
pažiūrų. 

- Ji tikriausiai ilgisi Velso. 

- Žinoma. Jai buvo labai sunku parduoti sodybą. Nebūtų par- 
davusi, jei nebūtų galėjusi nupirkti man Merino namo. Ji žino, 
kad gali bet kada atvažiuoti. Vasarą jie atvažiuoja. Kai ten jai 
darosi per karšta, ji ilgisi miglų ir velsiško lietaus. 

- Tikriausiai ir tavęs. 

Betė nelinksmai gūžtelėjo pečiais. 

- Žinoma. Bet aš dažnai juos aplankau. Mudvi abi esame dir- 
bančios mergaitės. Ji vis dar važinėja po pasaulį tapydama por- 
tretus, o aš turiu savo akimirkas! 

- Tokias, kaip ši, kai Londono leidėjas atvažiuoja, keliaklups- 
čiauja ir negaili išlaidų, vaišindamas tave morkų pyragu ir kava. 

- Ar apstulbot, kai atsisakiau atvažiuoti į Londoną? 

Jis plačiai šypsojo. 

- Apstulbau, bet nenustebau. Darosi sunku tave gauti. — Jo 
šypsena dar išplito. - Žinau, kad tarp tavęs ir Džailso iškilo 
problemų. Ir žinau, kad tu labai nenori važiuoti į Londoną. Esi 
kiaurai kaimo vaikas, tiesa? 

— Taip. Ir esu Velso vaikas, Robertai. Nieko neišmanau apie 
Škotijos kalnus. 

— Susipažinsi. Gal tu užauginta Velse, bet vienas iš tavo sene- 
lių yra škotas. Ar nenorėtum daugiau sužinoti apie savo protė- 
vius iš tėvo pusės? Ir tenykščiai kalnai tau patiktų. Garantuoju, 
kad neatsilaikytum prieš jų burtus. 

- Jūs jau patikėjote savo reklama! - Ji pliaukštelėjo jam per 
riešą. Sėdėdama atsilošusi ji leido sau užsimerkti. Galvoje sukosi 
verpetai. Ji nematė Džailso trejus metus. 

Jie mėgino likti draugai, bet nieko neišėjo. Kliudė seksas. Ir 
Aidina. Ir dar meilė. Betės. Tada jie aršiai pykosi. Nepaisant 
viso to, ji darbą užbaigė. Jos eskizai ir piešiniai buvo nuostabūs. 
Bet kiekvieną kartą, kai jiems reikėdavo susitikti ir aptarti kny- 
gą, ji reikalaudavo, kad susitikimas vyktų Londone, neutraliuo- 
se Hibberds leidyklos kabinetuose Vest Ende, ir ten jie būdavo 
skrupulingai ir pabrėžtinai mandagūs. Du ar tris kartus jis su- 
kritikavo jos piešinius ir ji triukšmingai išlėkė iš susitikimų. Du 
kartus ji pasakė Džailsui, kad jo užrašai po piešiniais yra nieka- 
las, ir Robertui teko eiti parsivesti jo iš baro kitoje gatvės pusėje, 
bet galiausiai jie užbaigė knygą ir, jai prisiekus daugiau niekada 
neatvažiuoti į Londoną, juos nufotografavo kartu, besišypsan- 
čius per priešpiečių pobūvį Hėjuje ir dar kartą ant Hei Blafo 
viršūnės. Ten, kur atsiveria gražiausias vaizdas, kaip visas pa- 
saulis vienoje vietoje, Betė pro sukąstus dantis ir dirbtinai šyp- 
sodama pasiūlė jam įsibėgėti ir šokti žemyn nuo stataus kalvos 
skardžio. Nė vienas iš jų daugiau niekada nebeužsiminė apie tas 
kelias idiliškas dienas senojoje sodyboje nei apie laukinės katės 
užpuolimą, kuris galiausiai paliko Betės veide nežymų randą, 

slepiamą po vešliomis ilgomis garbanomis, nei apie neįtikėtiną 
nuoskaudą, kai jis tada paliko ją vieną. 

Ji atsilošė kėdėje, kad galėtų matyti, kaip greta židinyje dega 
pliauska. Bare vis daugėjo žmonių, ir ji susizgribo, jog kalba vis 
garsiau, kad ją išgirstų. 

— Kodėl Džailsui taip reikia pinigų? Juk už aną knygą jis gavo 
krūvas. 

— Ne mūsų reikalas, Bete. Jis taip sakė. - Robertas, dirstelėjęs 
į gretimą stalelį, nutaisė neutralų balsą. - Esmė ta, kad, mano 
galva, judu galėtumėt vėl puikiai dirbti kartu. Tai būtų naujas 
projektas, naujoje vietoje. Jis elgtųsi gerai. 

- Jis taip sakė? 

Jis linktelėjo ir atsistojo. 

- Atsinešiu alaus. Ar tau ko nors atnešti? 

Ji papurtė galvą ir stebėjo, kaip jis braunasi per pilną patalpą 
į eilutę prie baro. Viena jos pusė buvo linkusi susigundyti užsa- 
kymu, bet kita iš savisaugos ir savigarbos kartojo: ne, nesutik. 
Neįsipainiok. Jeigu jai būtų vis tiek, tada nesvarbu. Bet jai ne vis 
tiek, štai kur bėda. 

Po Džailso ji neturėjo kito vaikino. Tiksliau, rimto draugo. Ir 
ji įtarė, kad niekada neturės. Džailsas buvo pirmas vyras, kurį ji 
įsimylėjo, ir, kad ir kvaila, panašu, jog bus paskutinis. 

Ji stebėjo Robertą, grįžtantį pas ją, atsargiai laviruojantį tarp 
apsėstų stalelių. Ji gerai padarė, kai kalbėdama telefonu pasiūlė 
jam susitikti čia. Nors dabar žmonių sparčiai gausėjo, iš ryto čia 
buvo tylu, šilta ir jauku, tobula vieta kavai ir tokiam susitikimui. 
Bet tik dabar ji pradėjo suvokti, kad šitos kavos jis važiavo pusan- 
tro šimto mylių. Būtų nesvetinga išsiųsti jį atgal be priešpiečių. 
Gal ji netgi pasiūlytų jam pernakvoti. Galiausiai ji pasiūlė jam 
pasivaikščioti palei Vajo upę, tada nusivežė jį į Radnor Arms vė- 
lyvų priešpiečių. Kai diskusijos galutinai ir negrįžtamai baigėsi, 
ji atvežė jį atgal prie automobilio, kad jis galėtų pradėti kelionę 

į Londoną. Jai pasirodė, kad jis kiek sudvejojo, kai ji pasiūlė 
nusivežti jį į namus, bet atsisakė. Rytoj laukią susitikimai, kurių 
negalįs praleisti, kalbėjo jis liūdnai. Ji nesiteiravo, ar vienas iš 
tų susitikimų bus su Džailsu. Ji sustojo prie stūksančio akmens, 
kaip dažnai darydavo grįždama namo ir kelias minutes pro sta- 
tų kalvos šlaitą žiūrėjo žemyn į Vajo slėnį ir Rednoro miškus. 
Rami vieta, kai čia nestovi daugiau automobilių, ir jai kartais 
rodydavosi, kad ji jaučia, kaip kalnų širdis plaka lėtu, švelniu, 
raminamu ritmu. Debesys kiek prasisklaidė ir žemai vakaruose 
pasirodė vandeninga saulė, metanti ant kalvų blyškius šešėlius. 
Oras kvepėjo vėsa, gaivumu ir saldumu. Praėjo daug laiko, kol 
ji vėl leido sau galvoti apie Džailsą. Prakeiktas Robertas! Jis pa- 
teikė jai dilemą, kurios ji visai nenori spręsti. 

Pajutusi, kad darosi šalta, ji grįžo prie automobilio ir įlipo. 
Netoli siauras vingiuotas nuolydis į Tai Moro keliuką. Ji įsigijo 
namą tikrai nepaprastu būdu. Beveik tą pačią dieną, kai Liza 
pasakė jai, kad pagaliau sutiko tekėti už Mikelės ir pasiūlė per- 
imti sodybą — per didelę, per daug pakriką, per brangią prižiū- 
rėti, susijusią su per daug prisiminimų, — atėjo Merinas, atsisėdo 
prie virtuvės stalo ir pareiškė, kad ketina atsisakyti namo. 

— Retai čia būnu. Labai liūdna, bet kitos išeities nematau. 

Jos ir dabar nežino, kur jis išvyko. Jo advokatai buvo Kardife, 
bet jis užsiprašė juokingai žemą kainą, palaimino Betę ir pasakė 
Lizai, tyliai ir asmeniškai, kad Betė tame name bus saugi. 

Senasis Betės automobilis galvotrūkčiais riedėjo nelygiu ke- 
liuku — reikia kuo greičiau pasirūpinti ir automobiliu, ir keliu- 
ku — ir sustojo prie namo. Ten jau stovėjo nepažįstamas mėlynas 
pežo, ir ji akimirką spoksojo į jį, staiga apimta nepaaiškinamo 
susijaudinimo. Ar Džailsas pats atvažiavo jos įkalbėti? 

Išlipdama ji sutrikusi pažiūrėjo į automobilį, paskui apsidairė. 
Namas buvo užrakintas, nesimatė nė gyvos dvasios. 

— Ar čia kas nors yra? 

Ji apėjo Merino vaistažolių darželį — paliekamą sulaukėti per 
jo ilgas išvykas ir menkai prižiūrimą naujosios šeimininkės, ku- 
riai mieliau augalus piešti, negu ravėti. Ten stovėjo pagyvenęs 
vyras, rankas susikišęs į kišenes, ir žiūrėjo aukštyn į debesų už- 
klotą kalvos viršūnę už namo. 

— Sveiki! — Ji stabtelėjo sumišusi. - Kuo galiu jums padėti? 

Vyras atsigręžė. Jis buvo aukštas, žilas, septyniasdešimties su 
viršum metų, labai gražus. Ji iš karto pažino jį. Senelio, dar jau- 
no, portretas visada kabojo Lizos dirbtuvėje. Daug kas siūlėsi 
nupirkti jį, bet Liza ryžtingai atsisakydavo parduoti. Kiek Betė 
prisimena, portretas, beveik žiaurus savo šiurkščiu tikrovišku- 
mu, ją visada žavėjo ir gąsdino. 

- Betė? — Senojo vyro balsas tvirtas, bet kažkas jo elgesyje kėlė 
jai nerimą. - Aš Adamas Kreigas. 

Ji nedrąsiai nusišypsojo, sutrikusi nuo tokio oficialaus pasi- 
sveikinimo, ir žengė artyn. 

— Seneli. - Ir pasistiebė pabučiuoti jo į skruostą. 

— Atvažiavau susirasti tavo senelės. Buvau sodyboje. 

- Ji pardavė ją. —- Betė padvejojo. - Ar žinai, kad ji vėl ištekėjo? 

Jis linktelėjo. 

— Sodyboje man pasakė. Ir dar pasakė, kad gyveni čia viena. 

— Man patinka būti vienai. — Betė nenorėjo aiškintis. — Turiu 
savo darbą. — Ji pasijuto nejaukiai, nebežinojo, ką daryti. Juk šis 
vyras beveik visą gyvenimą nenorėjo jos matyti, kaltino ją, bent ji 
taip įtarė, nors nesuprato kodėl, dėl savo sūnaus, jos tėvo, mirties. — 
Gal užeisi į vidų? Išvirsiu arbatos arba kavos. - Jis alkoholikas, tiek 
ji apie jį prisiminė. Po Lizos paskutinio apsilankymo Sent Olbanse 
prieš kelerius metus, jis pardavė namą ir dingo. Nuo tada niekas 

nieko apie jį nežinojo. Betė prisimena, kaip tai įskaudino Lizą. 

Jis atsiduso. 

- Ačiū, mergaite. Mielai išgerčiau. - Dabar ji išgirdo škotišką 

akcentą. Jis vos pastebimas, bet yra. 

Jis nusekė paskui ją į vidų ir stovėjo ten dairydamasis. Ji parsi- 
gabeno čia keletą daiktų iš sodybos: mažą juodojo ąžuolo velsišką 
spintelę, dvi Vindzoro kėdes, stovėjusias virtuvėje, savo lovą, kelis 
antikvarinius stalelius, komodą. Kiti daiktai buvo parduoti arba 
išvažiavo su Liza į Italiją. Betė įsirengė dirbtuvę sename tvarte 
kitoje namo pusėje: visai šeimai skirta būti svirnų dailininkais. 

- Prašau sėstis. - Ji pripylė arbatinį vandens ir pastatė ant vi- 
ryklės. - Buvau Hėjuje. Mano iliustruotos knygos leidėjas buvo 
atvykęs iš Londono aptarti kitos knygos. 

— Tu irgi tapytoja, kaip senelė? - Jis atrodė nustebęs. 

Ji linktelėjo. Pasukusi už kiemo durų, ji prisirinko glėbį mal- 
kų, sukrautų palei tvarto sieną. Grįžusi sumetė jas į židinį ir 
atsiklaupė sukrauti žaizdre piramidės. 

- Aš netgi nežinau, kur tu pastaruoju metu gyveni, — pasakė 
ji kiek galėdama abejingiau. Jis tebestovėjo kambario viduryje 
ir dairėsi. 

— Grįžau į Škotiją, ten, kur gimiau ir augau. 

— Tikrai? — Ji pasisuko ant kulnų ir pažvelgė aukštyn į jį. - Ar 
seniai ten gyveni? 

— Keleri metai. Pardavęs namą Sent Olbanse išvykau į 
Ameriką. Daug keliavau. Tada grįžau į Škotiją, į Pitenrosą. - Jis 
susimąstęs patylėjo. - Ten būdamas, aplankiau pastorių ir jis 
man pasakė, kad ant kalvos parduodamas namelis, ir galiausiai 
aš jį nusipirkau. 

— Aš niekada nebuvau Škotijoje. - Arbatinis pradėjo švilpti. Ji 
paėmė arbatinuką, šylantį ant viryklės krašto, ir šaukštu įbėrė 
arbatžolių. — Keista, bet šį rytą manęs klausė, ar sutikčiau nu- 
vykti ten ir padirbėti. 

-— Ten labai gražu. - Galiausiai jis atsisėdo. - Ar Liza laiminga? 

Klausimo netikėtumas išgąsdino ją. 

- Taip. - Ji dirstelėjo į jį. - Labai laiminga. 

— Ar ji tebetapo portretus? 

- Žinoma. Niekada nesiliautų. 

- Arji kada nors atvažiuoja? 

Betė linktelėjo. 

-— Po kelis kartus per metus. Jiedu apsistoja apačioje, kaime, 
viešbutyje, buvusiuose pastoriaus namuose, ir visada vieši po tris, 
keturias savaites. 

- Sakai, nesijauti čia vieniša. 

Ji įnirtingai papurtė galvą. 

— Man patinka mano pačios draugija. 

— Draugo neturi? — Jo akys tapo skvarbios. 

- Kartais turiu. — Ji nutilo ir pajuto, kaip suspaudė gerklę. — 
Bet nieko rimta. Ir šiuo metu neturiu nieko. - Ji nesipriešino 
klausinėjama. Tikriausiai senelis turi teisę klausinėti. 

Jis linktelėjo. 

— O kur tas vyrukas, kuris anksčiau čia gyveno? Merinas. Kas 
jam nutiko? - Ji pakėlė žvilgsnį nuo pilstomos arbatos. Klausimo 
tonas kažkiek pasikeitė. Kitus jis uždavinėjo abejingai, o šis jam 
aiškiai rūpėjo. 

Ji papurtė galvą. 

— Deja. Nieko nežinau. Jis tai atvyksta, tai išvyksta. Nemačiau 
jo nuo to laiko, kai atsikėliau čia. 

— Bet gal turi jo adresą? 

Ji papurtė galvą. 

— Neturiu. Tik jo advokato Kardite. - Ji padvejojo. - Ar tai svarbu? 

Jis gūžtelėjo pečiais, atsistojo ir pradėjo neramiai žingsniuoti 
kilimu pirmyn ir atgal. 

— Tavo senelė Liza daug laiko praleisdavo pas jį. Jis buvo labai 
išmintingas žmogus. 

-— Jis buvo mielas. Jo name mano tėvai praleido medaus mė- 
nesį. Man čia patinka. Tėvai tarsi tampa man artimesni. — Ji 
padavė jam puodelį ir pasiūlė cukraus. - Vaikystėje vadindavau 
jį Merlinu. Maniau, kad jis burtininkas. 

Adamas įdėmiai pažiūrėjo į ją. 

— Arjis burtininkas? 

— Nežinau. Jis buvo paslaptingas žmogus. Nežinau, iš ko jis 
gyveno. Jei iš viso dirbo. Jis numušė namo kainą perpus, kai 
išgirdo, kad norėčiau jį nusipirkti. Beveik padovanojo jį man. 
Nujaučiau, kad jis išvyksta gyventi į užsienį. Kartais svarsty- 
davau, ar tik jis nebuvo įsimylėjęs senelės Lizos, bet taip ir 
nesužinojau. 

— Ar duosi man tos advokatų kontoros adresą? — Jis pastatė 
neparagautos arbatos puodelį ir priėjo prie lango. - Gal šitaip 
jį surasčiau. 

— Kodėl nori pasikalbėti su juo? — Staiga ji nuliūdo. Jis atvyko 
anaiptol ne jos aplankyti. 

Jis papurtė galvą. 

— Maniau, kad jis galėtų padėti man viename reikale. Nieko 
svarbaus. — Jis nežiūrėjo jai į akis. - Norėčiau gauti ir senelės 
telefono numerį, jeigu, tavo galva, ji neprieštarautų. 

- Tikrai neprieštarautų. Ji labai nusiminė, kai tu išvažiavai iš 
Sent Olbanso nepasakęs jai kur. 

- Turėjau tam priežastį. Ji ją žino. — Jis vėl atsisėdo ir siurb- 
čiojo arbatą. Išsiblaškęs žiūrėjo į ugnį ir nepastebėjo, kaip ji at- 
sisėdo priešais, bet netrukus tarė: — Tu panaši į Lizą. Jaunystėje 
ji buvo labai graži. 

- Ir dabar ji graži. - Betė buvo karšta Lizos gerbėja. Ji nusi- 
šypsojo jam. — Priimu tai kaip didelį komplimentą. Ačiū. 

Jis vos šyptelėjo. 

— Ar ji gerai laikos? 

-— Ji laikosi puikiai. — Betė patylėjo. - Paskambinkime jai da- 
bar. Ji apsidžiaugs sulaukusi žinios iš tavęs. 

— Ne! - Jis susijaudinęs atsistojo. - Ne, nenoriu nutiesti ryšio. 
Tik ne iš čia. 

— Kodėl? Seneli, kas negerai? 

Jo elgesys staiga pasikeitė, o ranka statant puodelį taip drebė- 
jo, kad šis tarškėjo ant lėkštutės. 

— Turiu važiuoti. 

— Seneli. Prašau. Pabūk. Gali čia paviešėti. Yra laisvas 
kambarys... 

- Ne. Turiu važiuoti. Be reikalo čia atvykau. — Jis suglumęs 
dairėsi. - Perduok senelei, kad būtų atsargi. 

- Perduosiu. Seneli, kas yra? Ar tai susiję su Liza? Leisk man 
paskambinti jai. 

— Ne. - Jis papurtė galvą. - Man nereikėjo čia atvažiuoti, - kar- 
tojo jis. - Pamiršk, kad mane matei. Ir nesakyk jai, kad čia buvau. 

- Bet aš privalau. 

— Ne. Ne. Nieko nesakyk. 

Jis staiga puolė prie durų, atplėšė jas ir susilenkęs išlėkė į 
prieblandą. 

- Atleisk. Nereikėjo čia atvažiuoti. Atleisk. Tai buvo klaida, — 
murmėjo jis panosėje. 

— Tai bent pasakyk savo adresą. Duok telefono numerį... 

— Ne. - Jis graibė kišenėje automobilio raktelių. — Kokia kvai- 
lystė. Koks savanaudiškumas. Koks idiotizmas! Ne. Neleisk jai 
manęs ieškoti. Pamiršk, kad aš čia buvau. 

Jis įlipo į automobilį ir garsiai užtrenkė dureles. Ji stovėjo, be- 
jėgiškai stebėdama jį, o jis užvedė variklį, atbulas apsigręžė ir 
atsisuko į kelią. Akimirką jai atrodė, kad jis išvažiuos netaręs nė 
žodžio, bet prieš atleisdamas sankabą jis pravėrė langą. 

- Bete, brangioji, tegu Dievas tave laimina. Gailiuosi, kad 
nepažinojau tavęs. Buvau užsispyręs, senas kvailys, bet turėjau 
savų priežasčių nesiartinti prie tavęs, patikėk. O dabar pamiršk, 
kad mane matei. 

Ir jis nuvažiavo, varydamas automobilį keliuku greičiau, negu 
leido sveikas protas. Ji susiraukė, matydama, kaip šis slystelėjo 
prie skardžio ir dingo. 

Ji lėtai grįžo į namus ir užsidarė duris. Jis paliko po savęs keis- 
tą atmosferą. Ji suraukė kaktą ir padarė tai, ko niekada anksčiau 
nedarydavo. Užsklendė duris. Tada paėmė telefono ragelį. 

— Mikele. Come stai? Ar galėčiau pasikalbėti su Liza? 

Jo atsakymas buvo ilgas, švelnus, detalus ir neigiamas. 

Ji liūdnai nusijuokė. 

- Ar dažnai ji taip išvažiuoja, nepalikusi savo telefono numerio? 

Tikriausiai ji kur nors Abrucyje. Tapo vynuogių augintojų šeimą. 

— Toks buvo mūsų susitarimas, carrissima. Ji nenorėjo jaustis 
pakliuvusi į spąstus ir tapusi baisaus šovinisto vyro nuosavybe. — 
Jis atsiduso tik pusiau juokais. 

— Bet man jos reikia. - Ji nenorėjo, kad jos žodžiai nuskambė- 
tų taip beviltiškai. 

— Man taip pat, Bete. - Staiga jis suvokė jos balso toną. - Ar 
kas negerai? Gal aš tau padėčiau? Norėtum, kad atvažiuočiau? 

Ji nusišypsojo, o akyse susitvenkė ašaros. 

— Ne. Labai ačiū, Mikele, bet nereikia. Nieko bloga neatsitiko. 
Tik kvaili moteriški dalykai. 

Tokie, kaip nuojauta. Vienatvė. Ir baimė. 

Tik vėliau, išsivirusi kiaušinį ir pasikepusi skrebutį ji atsisėdo 
su karšto šokolado puodeliu rankoje žiūrėti per televiziją ekrani- 
zuoto Džeinės Ostin romano ir prisiminė, kad Liza minėjo jai, 
jog Pitenrosas yra kalnuose. 

Tai mano kalnai... 

Ji murmėjo sau tą frazę, o akys buvo prilipusios prie gražių 
Jurgio stiliaus namų Hempšyre svetainės, kurioje elegantiški 
svečiai buvo įsitraukę į miklią žodžių kovą. Filmas nutolino 
šėlstančias mintis. Adamas Kreigas sudomino ją, sukėlė neri- 
mą ir — visai nedaug - išgąsdino. Ji negalėjo išmesti jo iš galvos. 
Ko iš tikrųjų jis buvo atvažiavęs jai pasakyti? O gal Merinui, 
nes jis net neketino aplankyti jos, tiek Betė suprato. Ir ko jis 
taip bijojo? 

Beveik visą vakarą ji svarstė, kai negalvodavo apie Roberto 
Kesio pasiūlymą. Tada abu reikalai staiga kartu užgriuvo ją aki- 
nančia neišvengiamybe. 

Ji negalės apsispręsti dėl Roberto pasiūlymo, kol pati nenu- 
vyks į Škotiją ir neįsitikins, kad tas kraštas vertas jos talento. Juk 
tam jai nereikia Džailso. Ji net neprivalo sakyti jam, kad vyksta. 
O ten nuvykusi galės susirasti Adamo Kreigo namelį ir sužinoti, 
kodėl jis taip bijo atnaujinti ryšius su šeima. Metų metus jis buvo 
mįslingas jos gyvenimo prašalaitis. Senelis, nenorėjęs jos pažin- 
ti. Vyras, kuris kadaise, kaip Liza prisipažino, buvo jos meilužis. 
Gydytojas. Protingas, sumanus, inteligentiškas žmogus, tapęs 
alkoholiku, staiga dingęs nuo žemės paviršiaus. O dabar, atvy- 
kęs taip toli į Velsą ieškoti Merino, jis vėl pabėgo. Kito žodžio 
nerasi — pabėgo. Ir Betė nori sužinoti kodėl. 


Viešbutis buvo škotiškai baroniškas — Sent Pankrato stoties ir 
Inverarėjaus pilies hibridas su Tadž Mahalio priemaiša. Betė spok- 
sojo prasižiojusi, kol taksi važiavo posūkiu. Tada nejučia nusišyp- 
sojo. Tokio nuostabaus ir įžūlaus architektūros kūrinio jai neteko 
matyti. Taksi sustojo žvyruotame keliuke prie durų ir ją pasveiki- 
no keturi šunys, kurie vizgindami uodegas išpuolė į lauką. 

— Betė? — Neaukštas, apvalainas šviesiaplaukis vyras, išėjęs 
paskui šunis, pasveikino ją ištiesęs rankas. - Džailsas mane 
įspėjo, kad atvažiuosi maždaug tokiu metu. Sveika atvykusi į 
Loch Dubh viešbutį. Čia mano žmona Patė. 

Tokia pat apvalaina moterytė išsekė paskui jį į lauką. Ji vilkėjo 
mėlynus džinsus ir storą Fero salos megztinį, šviesius ilgus plau- 
kus buvo susipynusi į storą, netvarkingą kasą. Ji apkabino Betę, 
tarsi būtų pažinojusi ją metų metus. 

— Džailsas atvyks vėliau, jei pasakysi, kad jam galima. Jis at- 
gailauja, yra nelaimingas ir prisiekia elgtis gerai. Ar taip jis liepė 
pasakyti? — paklausė ji per petį savo vyro. 

Šis nusikvatojo. 

- Jei tiki tuo, patikėsi viskuo! — Pasilenkęs jis pakėlė Betės 1a- 
gaminus. - Man įsakyta duoti tau geriausią kambarį, geriausią 
maistą ir viską, ko pageidausi. Tavo noras man įsakymas. Dabar 
pas mus beveik tuščia, todėl, atvirai sakant, galime pildyti kiek- 
vieną tavo užgaidą, kol tau nusibosime. Tada pasakysi, jei norė- 
si pabūti viena! — Jo akyse matėsi patrauklūs žiburiukai. - Gali 
pasiskolinti mano automobilį. Džailsas liepė tau išnuomoti, o 
jis sumokėsiąs, bet aš padėsiu tam niekdariui išvengti bent šitų 
išlaidų. Mums beveik niekada nereikia abiejų automobilių vie- 
nu metu, todėl jis tavo kada tik panorėsi. Eime į vidų, parody- 
siu, kur kas yra. 

Ji pati nežino, kokiu būdu šitaip greitai atsidūrė Škotijoje. Ji 
paskambino Robertui Kesiui, pasikeitė keliomis apdairiomis ži- 
nutėmis su Džailsu, kuriam, pasirodo, buvo būtina žinoti apie 
jos išvyką, ir viskas buvo sutvarkyta. Paaiškėjo, kad Džailsas 
pažinojo Deivą ir Patę Endriusus, kai tuodu gyveno Londone. 
Jie ją paglobos. Betei greitai kilo įtarimas, kad ir dėl jų Džailsas 
pagrindinei knygos temai pasirinko šitą vietovę. 

Jos kambarys milžiniškas. Juodojo ąžuolo lovoje su keturiais 
stulpais lengvai sutilptų keturi asmenys, pro langą matėsi že- 
myn besileidžiantys sodai, kalvos šlaitas ir viržiai, užsibaigian- 
tys prie nedidelio ežero, kurio vardu pasivadino viešbutis, o už 
ežero vėl buvo kalvos. 

— Vonios kambarys čia. - Deivas atidarė duris ir parodė beveik 
tokio pat didumo kambarį, kurio viduryje ant keturių letenų 
stovėjo erdvi vonia. 

— Neišsigąsk vandens spalvos. Jis rudas nuo durpių, ne nuo 
geležies! — paskelbė Deivas linksmai. — Baras bus atidarytas, 
kai tik sumanysi nulipti žemyn, o tada visur jauskis kaip na- 
mie. — Plačiai nusišypsojęs jis išėjo, palikęs ją atgauti kvapo ir 
išsikrauti daiktų. 

Ji nesitikėjo rasti Džailsą, laukiant; jos apačioje. Pamatęs jos vei- 
dą, jis pakėlė rankas, vaizduodamas pasiduodantį. 

— Nešauk į mane, maldauju. 

Nuo to laiko, kai matė jį paskutinį kartą, jis sulieknėjo, atrodė 
dar gražesnis, negu ji prisiminė. Ji griežtai primynė koja savai- 
me kilusius susijaudinimą ir ilgesį ir nutaisė niūrų veidą. 

— Nemaniau, kad taip greitai atvažiuosi. 

— Neketinau. Bet man reikia su tavim pasikalbėti. Prašau ta- 
vęs. Tik apie knygą. Mes turime ją paruošti. Ar Robertas sakė, 
kokį avansą sumokės? 

— Sakė. - Ji kiek įmanydama stengėsi kalbėti abejingai. - Kur 
Aidina? 

- Londone. - Jis paniuro. - Bete, prašau tavęs. Ar galime kal- 
bėtis kaip draugai ir kolegos? Be sąlygų. 

Jai kažkaip pavyko. 

"Tvirtai suėmusi į vadžias emocijas, ji prisivertė susikaupti 
ties užrašų aplanku, kurį Džailsas jai padavė, kai juodu susėdo 
jaukioje viešbučio svetainėje, o Patė ir Deivas tuo metu ruošė 
vakarienę. Jie buvo ne vieni. Netoliese sėdėjo kiti svečiai: dvi 
vidutinio amžiaus moterys ant sofos kikeno iš kažkokių nuo- 
traukų, pagyvenęs vyras, pasivaikščiojęs po raistus su šautuvu, 
dabar snaudė prie čionykščio salyklinio gėrimo bokalo. 

— Matai? Šių vietų istorija nuostabi. Rengsime knygą lygiai 
tokio pat formato, kaip „Juodųjų kalnų“. Truputis istorijos, 
truputis legendų. Šio krašto paukščiai ir gyvūnai. Pradėsime 
nuo geologijos. Čia yra keletas nuostabių pilių, devyniolik- 
tojo amžiaus baroniškosios, tikros pilys. Ir griuvėsių griuvė- 
siai! — Jis, kaip visada, sugebėjo užkrėsti entuziazmu, ir Betė 
pajuto, kad ir pati pradėjo jaudintis. - Gali įsikurti čia ir gy- 
venti kiek nori ir kada nori. Ar Deivas tau sakė? Net karšto 
sezono metu pas jį atsiras laisvų kambarių, o iš draugo jis 
pinigų neims. 

— Taip darydamas niekada nepraturtės. — Ji sklaidė Džailso 
prirašytus lapus. 

- Jis buvo turtingas. Jam nepatiko! - Džailsas plačiai šypso- 
jo. — Ar jie tau nepasakojo savo istorijos? Jie atvažiavo čia įgy- 
vendinti svajonės. 

— Ar įgyvendino? - Ji dirstelėjo į jį. Akimirką jų žvilgsniai su- 
sitiko ir ji pajuto, kaip spragtelėjo kibirkštis. Ji skubiai nusigręžė. 

— Ar svajonės kada nors išsipildo? — atsakė jis tyliai. - Man 
atrodo, jie čia labai laimingi. Daugiau norėti nereikia. 

Ji tarsi negirdėjo, kokią mintį jis mėgino išreikšti. 

- Jie tokie ir atrodo, — atsakė ji gyvai. — Keista, aš visai nepa- 
žįstu Škotijos, bet mano senelis gimė ir augo už valandos kelio 
nuo čia. — Ji tarškėjo per greitai, pati tai jautė, pasakodama — 
kiek žinojo - Adamo vaikystės ir gyvenimo istoriją, bet buvo 
svarbu kalbėti apie bet ką, tik ne apie juos. Palengvėjusia širdimi 
ji pamatė įeinančią Patę nuo virtuvės karščio žvilgančiu veidu ir 
išgirdo, kad pietūs gatavi. 

Svečiai stojosi. 

— Turi susipažinti su mano seneliu, — tyliai pasakė Betė jiems 
einant į valgomąjį paskui dvi viešnias. Staiga jai toptelėjo, kad 
Džailsas galėtų būti pretekstas jį aplankyti — juk senelis turėtų 
gerai Žinoti čionykštę istoriją — ir būdama su Džailsu ji ne taip jo 
bijotų. Nors ji gerai nežino, ko bijo. Senukas elgėsi stačiokiškai 
ir kiek keistai, bet tikrai ne bauginamai, tačiau ore aplink jį buvo 
kažkas, kas vertė jos odą šiurpti nuo įtampos. 

Jie ilgai kalbėjosi ir galiausiai ji atsistojo. Džailsas tebegėrė kavą. 

- Einu į viršų, - pasakė ji tvirtai. Stojo akimirka, kurios ji šiek 
tiek baiminosi. — Pasimatysime iš ryto. 

Jis pakėlė į ją akis ir šyptelėjo kreiva, atgailaujančia šypsena. 

- Tu įsitikinusi, kad nori miegoti viena? 

Jis ištarė tuos žodžius pusiau juokais ir taip tyliai, kad niekas 
kambaryje negalėjo nugirsti, bet ji vis tiek apsidairė susigėdusi. 

- Džailsai, tu pažadėjai! 

- Atleisk. — Jis vėl pakėlė aukštyn rankas. 

Ji dėbtelėjo į jį piktai ir nusigręžė. 

- Pasimatysime iš ryto, - pakartojo ji tvirtai. - Gal tada pa- 
skambinsime seneliui ir nuvažiuosime jo aplankyti. 

Grįžusi į kambarį ji mėgino prisiskambinti Lizai. Mikelė vis 
dar nieko nežinojo, ir ji liūdna padėjo ragelį. Jai labai norėjosi 
pasikalbėti su Liza. 


Kitą dieną Džailsas su Bete pasiskolino pažadėtąjį automobilį, 
seną raudoną poršė. 

- Tai visa, kas liko iš mano pinigų keitėjo karjeros Sityje. — 
Deivas žiūrėjo tai į; Džailsą, tai į Betę, tada padavė raktelius 
jai. - Jei nori netekti dešimties metų dividendų ir beveik visų 
įplaukų, nusipirk Aukštumose viešbutį didumo sulig geležinke- 
lio stotimi, o nusipirkęs sužinok, kad pastatas slenka į pakalnę 
po kelis colius kasmet! Saugokite automobilį ir būkite atsargūs, 
jis tebevažiuoja gana greitai. 

Jis sakė tiesą, Betė įsitikino, kai išdrįso perjungti antrą pa- 
varą. Jie važiavo ryškiai šviečiant saulei, pro kvapą gniaužian- 
čius kalnų, klonių ir ryškiai mėlynų ežerų vaizdus, vingiavo per 
kraštą į rytus, kol galiausiai išsuko iš vieškelio į siaurą keliuką, 
vedantį į Pitenrosą. 

Pirmas žmogus, į kurį ji kreipėsi siauroje kaimo gatvėje, 
kvepiančioje malkų dūmais ir drėgnais pušų spygliais, nuro- 
dė jiems naujuosius pastoriaus namus, vienaaukštį gelžbetoninį 
pastatą tvarkingoje, naujai išaugusioje gyvenvietėje už kaimo 
ribos. Automobilyje palikusi Džailsą, įsikniaubusį į karinį to- 
pografinį žemėlapį, Betė pabeldė į duris ir po kelių minučių 
jas atidarė graži moteris, vilkinti šiltu treningu. Paaiškėjo, kad 
pastoriaus nėra namie, o kai Betė paaiškino savo vizito tikslą, 
moters veidas nušvito. 

- Jūs daktaro Kreigo vaikaitė? Mieloji, kaip džiaugiuosi tave 
matydama! — Moteris švietė šiluma ir gerumu. - Jis toks vienišas 
ir ten neturi telefono, todėl mes dėl jo nerimaujame. Beje, aš 
Moira Maklaren, pastoriaus žmona. - Jeigu jai ir pasirodė keista, 
kad Betė pametė senelio adresą, ji to neparodė. 

Ji aiškino smulkiai ir ilgai. Betė suprato, kodėl, kai važiavo su 
poršė stačių keliukų ir takų tinklu, vedančiu prie trobelės, sma- 
giai pavadintos Piemens nameliu. Kai jie privažiavo ir išlipo iš 
automobilio, Betė nusiminė, užuodusi degančios gumos kvapą. 

Jos širdis daužėsi gerklėje jiems einant prie durų ir skambi- 
nant. Ji girdėjo, kaip skambutis nuaidėjo kažkur namo gale, bet 
niekas neatsiliepė, ir lauke nebuvo automobilio. Namai atrodė 
apleisti, ir Betė staiga pajuto, kaip jai palengvėjo. Kažkur giliai 
ji jautė, kad susitikimas, kai galiausiai užmezgė ryšį su seneliu, 
bus anaiptol ne džiaugsmingas. 

Jie lėtai apėjo aplink pastatą. Namas sumūrytas iš pilkų, 
vėjų nugairintų akmenų, balti langų rėmų ir durų dažai pūs- 
lėti. Namas gan mažas, vos didesnis už trobelę, kaip senelis 
ir sakė. Už namo buvo sodas, aptvertas žema akmenine siena. 
Čia kažkieno stengtasi. Matėsi, kad daržovės neseniai iškas- 
tos, augo keli gražiai nugenėti rožių krūmai. Betė nusišypsojo. 
Prisiminė Lizos žodžius, kad Adamas labiau už viską pasaulyje 
žavisi savo rožėmis. 

Jie nustebo pamatę, kad kiemo durys praviros, ir Betė nedrą- 
siai stumtelėjo jas. 

- Seneli! Ar tu namie? - Atsakymo nebuvo. Betė atsargiai 
dairėsi. - Nežinau, ar galime įeiti, — sušnibždėjo ji dvejodama. 

— Manau, kad galime. - Džailsas akimirksniu atsidūrė už jos. 
Kiek per arti. Ji jautė, kaip jis kvėpuoja jai į sprandą, o jai bevil- 
tiškai norėjosi ištiesti ranką ir jį paliesti. — Turi patikrinti, gal 
jis susirgo ar kas kita atsitiko, — kalbėjo jis. Lyg suprasdamas, ką 
ji jaučia, jis ištiesė ranką, lengvai palietė jos petį ir pasitraukė. — 


467 


Esi artimiausia jo giminaitė, jei ne vienintelė, kaip minėjai, to- 
dėl turi teisę įeiti. 

Ji pažiūrėjo į jį ir linktelėjo. Sukaupusi drąsą, žengė vidun. 
Džailsas įėjo į virtuvę paskui ją. 

Virtuvė buvo didelė, beveik tokia pat, kaip kambarys, vienin- 
Abi patalpos apstatytos patogiais, tvirtais baldais. Kambario 
viduryje stovėjo didelis stalas. Ant jo rašomoji mašinėlė ir krū- 
vos popierių bei knygų. Knygų pilna visame kambaryje, nuo jų 
lūžta lentynos, sukaltos prie galinės kambario sienos, knygos 
sukrautos ant baldų, ant grindų, išdėliotos virtuvėje pakaičiui 
su duona, pienu, apkartusiu sviestu ir pusiau nugertais kavos ar 
arbatos puodeliais. 

- Seneli! 

Betė stovėjo neaukštų laiptų apačioje ir žiūrėjo į viršų. Namai 
tušti, bet ji šiek tiek baimindamasi lipo pirštų galiukais moder- 
niais, atvirais laiptais į aikštelę. Iš jos vėrėsi durys į du miega- 
muosius ir į vonią. Ten taip pat nebuvo nė gyvos dvasios. Tik vie- 
name iš miegamųjų stovėjo lova, o kitame buvo sukrautos dėžės 
ir kartoninės dėžutės, o baldų krūva siekė lubas. Senelio miega- 
masis netvarkingas, dvigulė lova nepaklota, visur užversta kny- 
gomis, kaip pirmame aukšte. Susidomėjusi Betė paėmė į rankas 
dvi knygas: „Britanijos pagonys keltai“ ir „Piktų beieškant“. 

Nulipusi į apačią ji rado Džailsą įnikusį į knygas, gulinčias ant 
stalo. Temos tos pačios. Piktai, Škotijos keltai, druidai, anksty- 
voji Škotijos istorija, o tarp jų - knygos apie visų rūšių okultizmą 
ir magiją. Nustebusi ir šiek tiek priblokšta Betė pasklaidė kelias 
iš jų. Ar jos senelis rašo knygą? Jis užsirašęs pastabas savo smul- 
kia, tvarkinga, bet sunkiai įskaitoma rašysena, atsispausdinęs 
mašinėle. Be jų, ji dar rado tvarkingai sudėliotas nuorodas ir 
duomenis apie kažkokių maginių nuodų receptus. Dabar ji jau 
gali spėlioti, kodėl senelis norėjo susitikti su Merinu. 

— Dieve mano, Bete, pažiūrėk! — Džailsas pristūmė arčiau 
dar vieną knygų krūvelę. Šios knygos vokiškos, bet iliustracijos, 
kuriose taip aiškiai užfiksuoti visokio plauko šėtonų ir piktųjų 
dvasių aktai, rodo, kad knygų temos abejonių nepalieka. — Ar 
senelis rašo knygą apie vokiečių erotiką? — Jis kvatojo, negalė- 
damas patikėti. 

- To negali būti! - Betė nustūmė knygas ir prisitraukė artyn 
kitą krūvelę. Diono Fortuno „Dvasinė savigyna“ ir kitokios 
knygos apie aukštąjį magijos meną buvo sudėtos į vieną krūvą 
su kačių mitologijos leidiniais. 

Betė paniuro. Katės? Mintyse kažkas nejaukiai krustelėjo. Ją 
ir senelę Džeinę buvo užpuolusios katės. Ji krūptelėjo ir nerami 
pasitraukė nuo stalo dairydamasi. 

— O Dieve! Džailsai, nereikėjo eiti į vidų. 

- Būtinai reikėjo. Tai nepaprasta, Bete. — Džailsas jau buvo 
prisitraukęs prie stalo kėdę ir atrodė sužavėtas. - Žinai, jis čia 
turi nuostabią biblioteką. Ji verta didžiulio turto. 

- Jis turi krištolinį rutulį! - Betė aptiko jį lentynos kampu- 
tyje, suvyniotą į juodą popierių. - Žiūrėk. Runos. Taro kortos. 
Akmenys, plunksnos ir, oi, kaukolė! 

- Žmogaus? — pagaliau pakėlė galvą Džailsas. 

— Ne, kvaily! Kažkokio paukščio su didžiuliu snapu. 

- Kranklio. - Džailsas akimirksniu atsidūrė jai už nugaros. — 
Jis čia turi labai įdomių dalykų. Kad ir tie akmenys su piktų sim- 
boliais. Tau teks nupiešti kelis iš jų knygai. — Jis pasilenkė arčiau 
prie jos, rodydamas į didelį tomą, atverstą ant stalo. Į ją padvel- 
kė jo losjono kvapas. — Visi gerai žino apie keltų kryžius su su- 
sipynusiais raštais, kuriuos jie meistriškai iškaldavo. Tu nupieši 
ir juos. Bet piktai irgi tašė akmenyje tuos neįtikėtinai galingus 
piešinius. Žodis „tašė“ ne visai tikslus. Į piešinius sudėta galia. 
Skaičiau apie tai. Egzistuoja daug teorijų, kas buvo tie akmenys: 
žinių nešėjai, klano totemai, kelrodžiai, burtų akmenys, antka- 


469 


piai. Ant jų iškalti gyvūnai ir paukščiai. Simboliai. Štai vienas iš 
jų. - Tiesdamas ranką jis prisilietė prie jos. Ji nepasitraukė. - Jis 
nufotografavo akmenį iš visų kampų, nukopijavo jo simbolius, 
matai? Štai gyvatė. Sulaužyta ietis. Veidrodis. Ir pusmėnulis 
su tuo V formos daikteliu. O kitoje pusėje — keltų kryžius, bet 
neužbaigtas. Įdomu, nes tai rodo, kad piktų simboliai iškalti 
anksčiau, o kryžius buvo iš anksto nenumatytas priedas. - Jis 
nutilo. - Bete, kažkas atvažiuoja! 

Abu išgirdo variklio burzgimą. Kaip sugauti jie pažiūrėjo vie- 
nas į kitą. Per vėlu slėptis arba išeiti į lauką. Tas, kas atvažiavo, 
jau pamatė jų automobilį prie priekinių durų. 

Kai durys atsivėrė, jie abu stovėjo prie stalo. Į vidų įžengė ne- 
aukštas, šviesiaplaukis, vidutinio amžiaus vyras, apsivilkęs storą 
megztinį ir striukę. Jis šypsojo ir tiesė ranką. 

- Aš Kenas Maklarenas, Pitenroso pastorius. Žmona sakė, 
kad jūs esate Adamo Kreigo giminaičiai. 

Betė žengė į priekį. 

- Aš jo vaikaitė Betė. Mes jo ieškome. 

Maklarenas patraukė pečiais. 

- Kartais jis kažkur dingsta vienas. Aš užsuku čia kasdien pa- 
žiūrėti. Mudu su žmona nerimaujame dėl jo. - Jis kiek sutrikęs 
dirstelėjo į stalą. - Matau, kad radote jo knygas. 

- Na taip. — Džailsas žiūrėjo jam į veidą. - Jo tėvas buvo vie- 
nas iš jūsų pirmtakų, ar ne? 

Maklarenas linktelėjo. 

- Tomas Kreigas buvo puikus žmogus. Labai gerbiamas apy- 
linkėje. Adamas man nepaprastai patinka. Mudu susidrauga- 
vome nuo tada, kai jis sugrįžo į šį kraštą, bet turiu pasakyti, 
kad man neramu. - Kelias sekundes jis įtemptai žiūrėjo į Betę. — 
Mieloji, jis man nesakė, kad turi artimųjų. Aš supratau, kad jis 
pasaulyje vienas. 

Betė gūžtelėjo pečiais. 

— Aš pati tik neseniai susipažinau su juo. Nuo pat kūdikystės 
nebuvau jo mačiusi. Po senelės mirties jis jautėsi labai nelaimin- 
gas ir išvyko. Niekas nežinojo, kur jis. 

Maklarenas linktelėjo. 

- Jis tikras vienišius. Kasdien išeina auštant, kartais net anks- 
čiau, ir klajoja po kalnus. Būdamas namie skaito savo knygas. — 
Jis nutilo ir atsiduso. — Ir aš anaiptol nesidžiaugiu dėl kai kurių 
jo veiksmų. Su svetimu žmogumi apie tai nekalbėčiau, bet tu esi 
giminaitė, o situacija baisoka. Jis čia užsiima labai pavojingais 
bandymais. - Jis pažiūrėjo į Betę, į Džailsą, vėl į Betę. - Nežinau, 
ko jis siekia. Kartais jis pasikalba su manimi apie jį dominančius 
dalykus, — pavyzdžiui, kai tikisi, kad galiu patarti jam bendravi- 
mo su dvasiomis reikalais, — bet, mano galva, kai kurie jo veiks- 
mai kelia pavojų ne tik jo nemirtingai sielai, bet ir gyvybei. 

Betė spoksojo nemirksėdama. 

— Tai kuo jis užsiima? 

- Juodąja magija, ar ne? - įsiterpė Džailsas. Jis pažiūrėjo į 
knygas ant stalo. 

— Taip, man regis, kad jis mėgina išsikviesti dvasias. Taip pat 
man regis, kad jis užsiima raganavimu. Apgailestauju, kad ten- 
ka jums sakyti, bet aš jo prisibijau. Negana to, aš nežinau, kur jis 
yra. Namai ne visada tokie... — jis dairėsi, ieškodamas žodžio, - 
apleisti. Jis pamiršta susitvarkyti, bet žiūri, kad nesugestų mais- 
tas. Manau, kad jis negrįš dar kelias dienas. 

Betė ir Džailsas apsikeitė žvilgsniais. Džailsas ištiesė ranką ir 
padrąsindamas spustelėjo jai petį. 

— Galjjis kur nors išvažiavo? Juk automobilio nėra. Jei jis išėjo į 
kalvas ir jam būtų kas nutikę, automobilis tebestovėtų namie. 

- Betjis paliko duris atrakintas, - tyliai pasakė Betė. - Nebūtų 
palikęs, jei iškeliautų kelioms dienoms. 

— Jis galėjo palikti, — įsiterpė Maklarenas. — Deja, jam tai bū- 
dinga. Jis sako, kad seniau niekas durų nerakindavo, o aš nega- 

liu įtikinti jo, kad nusikalstamumas jau pasiekė mūsų slėnius, 
nors, turiu pasakyti, čia jis dar ne toks, kaip kitur šalyje. — Jis 
padvejojo. - Man atrodo, kad jis tyčia palieka duris nerakintas. 
Lyg tikėtųsi, kad kai kas ateis. 

— Kas nors konkrečiai? —- paklausė Džailsas. Jis ėmė Adamo 
užrašų knygeles vieną po kitos ir vartė jas. 

Pastorius linktelėjo. 

- Kai anąsyk įspėjau jį dėl paliekamų nerakintų durų, jis kal- 
bėjo panašiai. Sakė, jog „ji“ supras tai kaip ženklą, kaip jo norą, 
kad sugrįžtų pas jį. Tikriausiai turėjo galvoj ne tave. - Jis pažiū- 
rėjo į Betę ir kreivai šyptelėjo. 

Ji papurtė galvą. Jai patiko tas vyras blyškiai mėlynomis aki- 
mis ir su akiniais storais stiklais. Jis atrodė jautrus, rūpestingas, 
iš jo sklido jėga, teikianti pasitikėjimą. 

- Abejoju. Atvirai sakant, jis net nedavė man šito adreso. Man 
susidarė įspūdis, kad jis nepageidauja lankytojų. Kai buvo atvy- 
kęs pas mane, tai ieškojo mano senelės — kitos senelės, mano 
mamos mamos, o ne manęs. Bet ji gyvena užsienyje, todėl jis 
išvažiavo. — Jis norėjo susitikti su dar vienu asmeniu. Merinu. 
Burtininku Merlinu. 

— Mes esame apsistoję Loch Dubb viešbutyje, — įsiterpė 
Džailsas. — Mudu su Bete kartu rengiame knygą, - jis veriamai 
žiūrėjo į ją, provokuodamas paneigti, — ir ji pasiūlė mintį, kad 
daktaras Kreigas galėtų padėti man tyrinėjant Škotijos istoriją. 
Pamanėme, kad tai būtų geras pretekstas atvažiuoti jo aplanky- 
ti. - Džailsas patylėjo. — Jis ypač domisi akmenimis su iškaltais 
simboliais, o aš norėčiau, kad Betė juos nupieštų. 

Maklarenas linktelėjo. 

— Štai šitas, — jis parodė į Adamo nufotografuotąjį akmenį, - yra 
labai netoli nuo čia. Už namo reikia užkopti aukštyn ir pereiti kal- 
vagūbrį. Jūs teisūs, tas akmuo jį tarsi apsėdo. Svarsčiau, ar tai kaip 
nors susiję su jo tėvu. Aš aptikau nemažai pastabų apie tą akmenį 


472 


senojo pastoriaus užrašuose, kuriuos perėmiau kartu su parapijos 
dokumentais. Jo laikais akmuo buvo laikomas pagonišku, savaip 
teršiančiu dvasinę aplinką. Tomo Kreigo tikėjimas buvo funda- 
mentalistinis ir labai neatlaidus. Jis norėjo akmenį nugriauti. 

- Juokinga. Juk tai senovės paminklas! 

Maklarenas linktelėjo. 

- Skirtingos kartos vertina skirtingai. Dabar turime kelio 
į akmenį nuorodą su jo aprašymu. - Jis susimąstęs patylėjo. — 
Kažin, gal jis čia laukia tavo senelės. 

- Juk jis dar nesenėja, ar ne? — staiga paklausė Džailsas. 

— Ne. 

— Ne! 

Pastorius ir Betė paneigė vienu balsu. 

— Ne, — pridūrė pastorius. — Jis yra ieškantis žmogus. Tik ge- 
riau būtų pasirinkęs kitus būdus, nes dabar jis žaidžia su pragaro 
ugnimi, ir nors toli gražu ne senėja, jo sveikam protui gresia 
pavojus. 


Pusiaukely į viešbutį jie pasuko į kelkraštį ir sėdėjo, stebėdami 
audringą saulėlydį. Kai pylėsi benziną, Džailsas nupirko skar- 
dinę dėžutę trapaus pyrago, tai dabar atidarė dangtelį ir pasiūlė 
Betei gabalėlį, o pats graibė daiktų dėžutėje. 

- Jei gerai prisimenu, netoli nuo čia yra nuostabus krioklys. 
Nežinau, ar spėsim nuvažiuoti ir pamatyti prieš sutemstant. — 
Jis dirstelėjo į ją. — Tu labai dėl jo nerimauji, ar ne? 

Ji linktelėjo. 

- Visa tai netelpa į proto ribas. 

- Turėsi vėl pamėginti prisiskambinti Lizai. Juk ypatingu 
atveju jos vyras kažkaip galėtų susisiekti su ja. 

Ji nusipurtė. 

- Ponas Maklarenas išgąsdino mane. Jis aiškiai sunerimęs. — 
Staiga ji pasiekė durų rankenėlę. — Man reikia pasivaikščioti. 

Pamėginkime rasti tavo krioklį. Juk mano piešiniams reikia 
įvairovės. Tegu tai bus vaizdas mėnesienoje. 

Prieblandoje buvo sunku įžvelgti taką, bet jie atsargiai ėjo juo, 
pasišviesdami mažu kišeniniu žibintuvėliu. Takas vedė pro ker- 
pėmis apaugusius medžius, per stačias uolas, kopti teko beveik 
vertikaliai. 

Betė stabtelėjo patrinti kojos, kai batas slystelėjo ant palaido 
gargždo, o Džailsas laukė jos. 

— Neužsigavai? - Jis mostelėjo ranka į miglotą tolį. - Girdžiu 
krioklį. Įsiklausyk. 

Jie stovėjo klausydamiesi vandens šniokštimo ir vėjo šnabž- 
desio maumedžių šakose. Dangus vakaruose tebebuvo ryškiai 
apšviestas besileidžiančios saulės, bet kalva priešais juos stūk- 
sojo tamsi. Betė drebėjo. Jai labai norėjosi, kad Džailsas ją ap- 
kabintų. 

- Ar dar toli? Labai sparčiai temsta. 

- Anot žemėlapio, netoli. Tai turistų lankoma vieta. Visa eilė 
nuostabių krioklių. Žiūrėk. Patekėjo mėnulis. 

Staiga pro medžių šakas pasiliejo sidabrinė šviesa ir abu pa- 
matė jos atspindį ten, kur nuo kalvos kaskadomis krinta vanduo. 
Užsiropštę stačiu taku jie atsidūrė gamtos sukurtoje aikštelėje 
tiesiai prie duburio po kriokliu. 

Betė krūptelėjo. 

— Ten apačioje atrodo grėsminga. 

- Žiūrėk aukštyn. - Džailsas sunkiai kvėpavo. — Štai kur ti- 
kras grožis. 

Atrodė, kad gryno sidabro srovės liejasi tamsios uolos pa- 
viršiumi, tai šen, tai ten tarp jų kyšojo dailūs medžių siluetai, 
įsitvirtinę stačiuose plyšiuose. Triukšmas kurtino. Džailsas pa- 
žvelgė į Betę ir pagaliau apkabino ranka jai pečius. Jis kažką jai 
murmėjo, bet ji negirdėjo. Ji pasuko galvą, kad geriau išgirstų, 
o jis klaidingai suprato jos judesį. Jo lūpos buvo šiltos ir tvirtos, 

ranka raminanti. Ji turėtų atsitraukti, išsilaisvinti iš jo glėbio. 
Bet tą akimirką ji sutriko. Jie prisiglaudė vienas prie kito, tvirtai 
apsikabino, o mėnulis plaukė aukštai virš kalno šlaito, liedamas 
šviesą į duburio gelmę ir paversdamas jį skysta liepsna. 

Labai negreitai Betė prisiminė savo nuostatas ir netvirtai at- 
stūmė Džailsą. 

— Mums nereikia taip elgtis. 

— Nesutinku. - Jis plačiai šypsojo. - Džiaugiuosi, kad tai atsitiko. 

- Bet, Džailsai, kaip Aidina? 

Jis atsiduso. 

- Bete, mūsų santuoka baigėsi. Mes stengėmės. Dievas 
mato, aš labai stengiausi, bet tarp mūsų nebeliko nieko bendra. 
Galiausiai ir ji tai suprato. Ji miesto mergina, aš - kaimo vaiki- 
nas. Viskas paprasta. Ne, yra šis tas daugiau. Jai su manim nuo- 
bodu. Ir aš jau seniai lioviausi ją mylėjęs. Gerokai prieš mums 
susitinkant, Bete. Mėginau tau pasakyti, bet negaliu kaltinti 
tavęs dėl to, kad manimi netikėjai. — Jis patylėjo. - Tie grasini- 
mai nusižudyti... - Jis vėl nutilo ir gūžtelėjo pečiais. - Supratau, 
kad jie nieko nereiškė. Tai buvo tik vaidyba, bet veiksminga, kai 
reikėdavo mane prisišaukti. Tačiau palaidai gyveno būtent ji. Aš 
buvau ištikimas. - Jis patylėjo. — Tau. Maldauju, patikėk, mes 
jos neskaudiname. 

— Džailsai, noriu patikėti tavimi... — Staiga ji nutilo. — Kas čia 
buvo? - Visi jos pojūčiai įsitempė. 

- Kur? - Jis dairėsi aplinkui tarp medžių ir uolų. 

- Aš tikrai kažką mačiau. Ten, tarp šešėlių. - Staiga ją apėmė 
tikra baimė. - Džailsai, eikime. Grįžkime į automobilį. 

Jis nustebęs pažiūrėjo į ją. 

- Bete, čia taip gražu. Ir nieko nėra. O jei ir būtų, tai nesvar- 
bu. Niekas mumis nesidomi. - Ji jau žengė tolyn, ir jis nusekė iš 
paskos. — Aš noriu vėl tave išbučiuoti. Ir noriu pafotografuoti. — 
Ant peties jis buvo pasikabinęs fotoaparatą. 

Ji vėl apsidairė, stengdamasi peržvelgti šešėlius. 

— Ne. Kažkas mus stebi. 

— Kažkas? — Jis vėl apkabino jos pečius, dabar jau saugoda- 
mas. — Kur? 

— Nežinau. Bet jaučiu. Prašau tavęs, eikime. 

Ji stvėrė jį už rankos ir ėmė traukti tako link. 

— Ne, Bete. Palauk. Tu nuo kalbų apie savo senelį ir juodąją 
magiją įsivarei baimės. - Jis išsilaisvino iš jos rankų ir žengė 
prie akmeninės aikštelės krašto, nukreipęs objektyvą į spindintį 
vandenį. - Štai taip. Gražu. Dar kartą. Labai gražu. Ar nenori 
pasidaryti eskizų, užsirašyti? 

Ji papurtė galvą. 

- Ateikime čia dieną. Džailsai, prašau tavęs, eime. — Ji jau- 
tė, tarsi jos sprandu bėgiotų skruzdėlės. Pasidabruotas miškų ir 
vandens grožis staiga tapo grėsmingas. Tai panika, pagalvojo 
ji staiga. Panika tikrąja žodžio prasme. Pano, gražių miškų ir 
laukinių vietovių dievo, baimė. Ji prikando lūpą. Gal Džailsas 
teisus? Gal ją išgąsdino Adamo knygos, o ne laukinis, didingas 
mėnulio apšviesto upelio grožis? 

Ji nematė, kaip dvi primerktos akys stebi ją nuo pakibusios 
uolos, kaip dreskia letenos, kurių garsą visiškai stelbė krintančio 
vandens trenksmas. 


Broikanas tebelaukia jos, bet dabar ji tapo protingesnė. Ji ne- 
begrįžo į lovą, prie kurios jis stovėjo stebėdamas jos miegantį 
kūną. Ji slankiojo aplinkui jo nepastebima, ir jėgos pamažu 
pradėjo grįžti. Ji stovėjo prie akmens pirštu braukdama per 
ornamentus, matydama, kaip samanos ir sudžiūvusios šim- 
tmečių senumo kerpės įsispraudė tarp brolio iškaltų simbolių, 
ir šypsojo. Niekas, išskyrus ją, neperskaitys prasmės. Niekas 
nesupras paslapčių, kurias akmuo skelbia. Veidrodėlis akme- 
nyje beveik išdilęs. Kai ji norėdavo pažvelgti į laiko atspin- 

džius, žiūrėdavo į perlinės pudrinės veidrodėlį, kurį nešiojosi 
austame maišelyje. 

Ji klajojo po kalvas. Kartais grįždavo į Hertfordšyrą ir įslink- 
davo į namą, kuriame kažkada seniai gyveno A-damas. Dabar 
jame gyvena svetimi žmonės, jie jai nepatinka, bet ji jų neliečia. 
Jie niekas. Neverti jos dėmesio, kaip ir šeima, kuri dabar gyvena 
senuosiuose Lizos namuose Velso aukštumose. 

A-damas vėl galvoja apie ją. Ji jaučia jį. Jaučia, kaip jo energija 
ieško jos, bet ji vis tiek nemato jo. 

Kai A-damo vaiko vaikas atvyko į Škotiją, ji iš karto pajuto 
tai kraujyje. Jungtis tebeliko, mergina labai arti. Bridė darėsi vis 
stipresnė. 

Broikanas irgi tai pajuto. Jis paliko lūšną, kur Bridė miegojo, 
ir nuėjo į savąją. Čia jis galėjo burti iš dūmų ir vandens, stebėti 
tą merginą Betę su juodų plaukų kupeta, žinodamas, kad ilgai- 
niui ji atves jį pas Adamą, vyrą, sulaužius; šventuosius įstatymus, 
ir pas Bridę. Jis galando peilius, iš lūšnos žiūrėjo į mėnulį, žino- 
damas, kad kiti žmonės kitame laike žiūri į tą patį mėnulį, ir jo 
pečiais nubėgo šiurpas. 

Šešėliuose jis jautė tą kitą, žmogų iš Adamo amžiaus, kuris 
taip seniai seka paskui jį. Velsietis vis stiprėja, išmano vis dau- 
giau. Broikanas paniuro. Jam teks būti atsargesniam. Velsiečio 
galia ypatinga, o jis nebe toks stiprus, koks buvo. Bet jis gali 
atnaujinti galias. Kai takai į kitus pasaulius, kuriuos Bridė atvė- 
rė ir įleido tą žmogų, bus vėl saugiai uždaryti, o jos nežabotos, 
pavojingos paieškos lygiagrečiuose amžiuose sustabdytos, jis, 
Broikanas, parodys savo genties galią. Tada per kraujo auką jis 
užtikrins saugumą savo pasauliui. 

Dvidešimtas skynius 


Trobelėje buvo tuščia. Stovėdamas ant vėjuoto Velso kalvos šlai- 
to Merinas sutrikęs dairėsi. Jis reikalingas. Girdėjo šaukiančius 
balsus. Šešėliuose piktai sėlina Broikanas ir jo grasinimai pa- 
siekė tolimiausius planetos kampelius. Betei iškilo pavojus, tuo 
jis neabejoja, bet kur ji? Jis akimirką pastovėjo žvelgdamas že- 
myn į slėnį, stebėdamas, kaip saulės ir šešėlių juostos apšviečia 
peizažą, klausydamasis, kaip aukštai klykauja suopis sukdamas 
ratus tiesiai priešais saulę. Tolumoje, už šlapių pievų ir Vajo 
upės, jis matė kalvą, stačiai kylančią į popietės dangų. Ten tvyro 
migla. Iš šiaurės artėja lietus. Ir dar kažkas. Balsas iš tamsos. 
Kraštovaizdis šaukia jį. 

Grįžęs į automobilį, jis kurį laiką sėdėjo. Greta gulėjo krūvelė 
knygų, atsirinktų sandėlyje, kur jis laikė savo biblioteką. Viena 
iš jų, senas Viktorijos laikų kelionių vadovas, buvo atversta. Jis 
dirstelėjo į ją ir suraukė kaktą. Tada suprato, ką turi daryti. Jis 
sparčiai važiavo žemyn keliuku, apačioje pasuko į kitą keliuką, 
pro aukštas gyvatvores, kai kurios iš jų viršuje buvo suaugusios 
ir sudarė siaurą tunelį, jo ilgi stiprūs pirštai tvirtai laikė vairą, 
kai ratai slysčiojo palaidu žvyru ir smulkiu skalūnu, pribirusiu 
nuo stačių šlaitų, ir skubėjo upės ir Glasberio tilto link. 

Bažnyčia buvo atidaryta ir Merinas įėjo į blausią, šaltą navą. 
Rankoje laikė senąjį kelionių vadovą, pirštu prispaudęs puslapį, 

kuriame aprašomas švento Meiligo kryžius Brin-ir-Hide, ben- 
druomenės žemėje, kur, anot pasakojimų, vasarvidžio išvakarė- 
se šoka fėjos. Jis sustojo, atidžiai žiūrėdamas į kryžiaus medžio 
raižinį. Suprantama, ant jo nebuvo piktų simbolių, o nurodytoji 
data, maždaug šeši šimtai penkiasdešimtieji mūsų eros metai, 
buvo šimtu metų vėlesnė už švento Kolumbano gyventą laiko- 
tarpį, bet šventas Meiligas gimė Klaidsaide, jis buvo Piktų ša- 
lies Kranklio genties sūnus. Taigi šis Velso abatas, kurio kryžius 
kadaise stovėjo bendruomenės žemėje aukštai virš Loveso, buvo 
piktas. Ar jis paveldėjo bent kokias piktų žinias? Ar jis savo nuo- 
šalioje abatijoje vis dar žinojo slaptąsias krašto vietas, kur laiko 
audinys plonytis ir žmogus gali priartėti prie Dievo? 

Kryžius tebestovėjo vakariniame tako per bažnyčią gale. 
Didžiulis, pilkas ir sunkus, bet netekęs didybės ir galios, kurios 
turėjo, būdamas po atviru dangumi. Dabar, kaip daugelis kitų se- 
novinių akmenų, dėl savo grožio ir įdomumo jis buvo įneštas į 
patalpą ir saugomas nuo orų, vandalų ir nuo paties laiko, atsidūręs 
po stogu jis iš tiesų buvo tarsi kastruotas, apipjaustytas ir paverstas 
negyvu eksponatu, kurį smalsuolis apžiūrės, nueis tolyn ir pamirš. 

Merinas priėjo prie jo, galvodamas apie Broikano akmenį 
Škotijos kalvose. Anas akmuo tebestovi laisvas, jis tebėra gyva 
peizažo dalis, prijungtas prie visos žemės grandinės. Jame slypi 
jo paties galia, taip pat galia, kurią jam suteikė iškaltieji sim- 
boliai. Ištiesęs rankas, Merinas palaikė jas uždėjęs ant didžiojo 
akmens norėdamas pajusti, ar jame dar tebėra išlikę nors kiek 
galios. Akmuo buvo šaltas, grubiai iškaltas, sutramdytas ramios, 
tylios bažnyčios atmosferos, bet kažkur po delnais, akmens gel- 
mėje Merinas pajuto silpną pulsavimą. Jis patenkintas linktelėjo. 
Staiga bažnyčios tyla ėmė slėgti. Jis nebegirdėjo kaimo garsų 
nei triukšmo, sklindančio nuo vieškelio už gyvatvorių, kur eis- 
mas tarp Herefordo ir Brekono skubėjo per platų Vajo slėnį. Jis 
švelniai perbraukė pirštais akmeninį kryžiaus veidą. Taip, jis vėl 

jaučia pulsavimą. Jis pažadino akmenį iš miego. Merinas nusi- 
šypsojo, išmesdamas iš minčių viską, išskyrus šį jausmą. Kelias 
akimirkas jam atrodė, kad pulsavimas stiprėja, bet tada jis išgir- 
do, kaip tarkštelėjo keliama durų velkė. Jis piktai atsitraukė. Kai 
durys atsivėrė, atrodė, kad triukšmas, šviesa ir judėjimas sugrįžo 
į bažnyčią. Keista nežemiška tyla dingo. 

Merinas sunėręs rankas kantriai laukė, kol lankytojai trepsėjo, 
kišo nosis į kelionių vadovus, spoksojo į lubas ir langus, garsiai 
plepėjo. Tada jie priėjo ir sustojo netoli jo prie kryžiaus, apžiūri- 
nėjo žaliai dažytą rankinį plūgą, kažkodėl padėtą tarp klauptų. 
Atmosfera tapo pakilesnė. Jei Merinas ir ketino užmegzti ryšį 
su akmeniu arba jo tašytojais, dabar jau per vėlu. Mandagiai 
šypsodamas jis apsisuko ir išėjo iš bažnyčios. 

Lauke stabtelėjo ir kelis kartus giliai įkvėpė šalto oro. 

Jis palaukė dešimt minučių — gal lankytojai pasirodys iš baž- 
nyčios ir nueis, — bet jų vis nesimatė, o tuo metu privažiavo ki- 
tas automobilis ir iš jo išlipo trys pagyvenusios ponios. Merinas 
tyliai nusikeikė. Nusisukęs grįžo į savo automobilį. Jam būnant 
bažnyčioje, užslinko migla. Tapo drėgna ir niūru, oras staiga at- 
vėso, bet jam reikia važiuoti ten, iš kur sklinda galia. Akimirką 
žiūrėjo į žemėlapį, primindamas sau, kur prasideda takas, ir iš- 
važiavo į kelią. 

Sustojęs prie seno svirno, jis pamatė kelrodį, rodantį į perlipą 
ir į taką aukštyn. Jis apžvelgė už jo plytintį lauką, dingstantį 
migloje, o iš jos tolumoje tai vienur, tai kitur kyšojo neryškūs 
medžių siluetai. Vietovė buvo tuščia. 

Darėsi šalčiau ir drėgniau. Lietaus lašai nutekėjo už apykaklės 
ir jis krūptelėjo, kopdamas per perlipą, sudvejojęs, ar elgiasi tei- 
singai. Jis nebe toks jaunas, koks buvo, o tai, ką ketina daryti, la- 
bai pavojinga. Jis stabtelėjo dairydamasis, įsiklausydamas į tylos 
tolius. Jis neklydo. Kažkur visai netoliese yra takas į praeitį. Jis 
ryžtingai kopė toliau, rankas susikišęs į kišenes, akis nukreipęs į 

purviną taką priešais save. Už jo migla susiskleidė, nuplaukė ir vėl 
susiskleidė. Jo sąmonę veikė tik vėjo šnaresys ir tyla. Jis jau visai 
arti. Jautė, kaip jį traukia žemė. Sustojo, norėdamas pajusti pul- 
są, mušantį po kojomis. Kryžius stovi netoli nuo čia, ant mažos 
kalvelės viršūnės, jo kotas įleistas į venų tinklą, išnešiojantį am- 
žių gyvybės jėgą. Iš čia jis suras Broikaną, Bridę, Lizą ir Adamą 
Kreigą, ir, jei prireiks, galės nukreipti save į pačią Škotijos širdį. 

Betė ir Džailsas smagiai valgė pietus Loch Du64 viešbučio val- 
gomajame, kai tarpduryje pasirodė Deivas. 

— Bete, atleiskit, kad trukdau. - Tarp peilių, šakučių ir lėkščių 
su rausva lašiša jiedu buvo paskleidę savo užrašus ir eskizus. — 
"Tau skambina. Kažkoks Kenas Maklarenas. 

— Pastorius. O Dieve, kas atsitiko? 

Deivas pakvietė ją į savo kabinetą. 

- Atsiliepk čia, tau nereikės lipti į savo kambarį. 

Džailsas nuėjo paskui ją ir sustojo prie durų, o ji paėmė ragelį. 

— Panelė Kreig? Pamaniau, kad turėtumėt žinoti. Jūsų se- 
nelis sugrįžo namo. Mačiau jį šią popietę, kai tik jūs išvažia- 
vot. —- Kenas patylėjo. - Jis atrodo labai susijaudinęs. Nervingas 
ir piktas. Suprantu, kad prašau labai daug, bet ar negalėtumėt 
atvažiuoti? 

— Dabar? Šįvakar? — Adrenalinas trenkė jai į paširdžius. 
Išblyškusi ji dirstelėjo ; Džailsą. Jis neramiai stebėjo ją. - Nežinau, 
ar ką nors galėčiau padaryti. Aš jo beveik nepažįstu, nemanau, 
kad kuo padėčiau. 

- Bete, prašau. Reikia, kad kas nors pasikalbėtų su juo, o ma- 
nęs jis nesiklauso. 

Ji stvėrė pieštuką ir ant švarios Deivo pastabų knygos pradėjo 
įnirtingai piešti ratukus ir verpetus. 

- Jūs įsitikinęs? 

- Įsitikinęs. Atvažiuokit pasikalbėti su juo. Patikinkit jį, kad 
jis kai kam rūpi. Įspėkit, kad tai, ką jis daro, yra pavojinga. 
Prašau jūsų. - Balsas kitame laido gale kupinas ramios jėgos, 
kaip žmogaus, kuris visada pasiekia to, ko nori. 

— Ką galėjau atsakyti? - Ji padėjo ragelį ir liūdnai pažiūrėjo į 
Džailsą. 

- Galėjai pasakyti ne. - Jis žiūrėjo į ją suraukęs kaktą. -— Jei 
važiuosi tu, aš važiuosiu drauge. 

- Kvaila, bet man baisu. 

- Neprivalai važiuoti, Bete. - Džailsas uždėjo ranką jai ant 
pečių. - Tikrai neprivalai. Paskambink Maklarenui ir pasakyk, 
kad negali atvažiuoti. Arba aš paskambinsiu. Jis naudoja emoci- 
nį šantažą, tai nedora. 

- Bet jis teisus. Senelis visiškai vienas. Gal jam irgi baisu. 
Nebūtų atvažiavęs į Velsą, jei jam nebūtų reikėję pagalbos. 

Džailsas atsiduso. 

— Tai dar kartą skambink Lizai. Gal dabar ji jau namie. Ji tu- 
rėtų kalbėtis su juo, o ne tu. 

Betė padvejojo. Mintis gera. Guodžianti. Bet papurtė galvą. 

— Ne, ji už daugybės mylių. Ir ką ji padarytų? Jei kam nors 
reikia važiuoti, tai geriau man. Juk nežinom, ar ten tikrai kas 
nors negerai. Gal jis tik sutrikęs. Ar serga. 

Arba kviečiasi kokius nors šėtonus ten, kalnuose, į savo vie- 
nišus namus. 

Po dvidešimties minučių jie išvažiavo. Deivas pripylė jiems 
termosą kavos, sutepė sumuštinių su puskepe jautiena, puikiu 
sviestu bei grūdėtomis garstyčiomis. 

— Vietoje vakarienės. Negaliu leisti, kad mano svečiai mirtų 
iš bado. Sugadintų man reputaciją. - Jis atidžiai pažiūrėjo į juos 
prieš paduodamas Betei savo poršė raktelius. - Kiek viskio išgė- 
rėte šįvakar prieš pietus? 

Betė raminamai nusišypsojo. 

— Ne tiek, kad matytųsi, Deivai, tikrai. Aš jaučiuosi gerai. 

Jis gūžtelėjo pečiais. 

- Tikiuosi. Nenorėčiau prarasti savo paskutiniojo privalumo! 

— Neprarasi. 

Tamsiais vingiuojančiais keliukais ji važiavo greitai jausdama, 
kad greta sėdintis Džailsas neįprastai tylus. Kiekviename po- 
sūkyje žibintų šviesos pluoštai lyg siauru, negailestingu dalgiu 
pjovė pakeles, apšviesdami viržius ir krūmynus, uolas ir vandenį. 
Jie važiavo mylią po mylios neprasilenkę nė su vienu automobi- 
liu ir galiausiai išsuko į Ag kelią. 

- Jau netoli. - Ji rizikavo dirstelėti į jį. 

— Važiuok lėčiau. Nėra ko skubėti. 

— Kuo greičiau nuvažiuosim, tuo greičiau grįšim. - Jos rankų 
krumpliai ant vairo buvo pabalę. Ji vėl išvairavo automobilį iš 
vieškelio ir pasuko į rytus. Lietaus lašai pradėjo tikšti į priekinį 
stiklą, ir ji pamatė, kad mėnulis dingo už juodo, skubančio de- 
besies. - Kiek valandų? 

- Truputis po devynių. Ar Maklarenas mūsų ten lauks? 

Ji linktelėjo, o akys buvo prilipusios prie staigių kelio posūkių. 
Abiejose stačiose žvyrkelio pusėse augo maumedžiai ir pušys, 
o žibintų šviesos pluoštai nukrypo dangop automobiliui ėmus 
ropštis aukštyn. 

Kai jie galiausiai privažiavo, pastoriaus automobilio nesimatė 
nė pėdsako. Betė sustojo šalia mėlyno Adamo pežo ir išjungė 
variklį. Name šviesos nedegė. 

Džailsas įtemptai žiūrėjo pro aplytą priekinį stiklą. 

— Ar tu teisingai jį supratai? Gal mes turėjome važiuoti į pas- 
toriaus namus? 

Ji papurtė galvą. Skrandį spaudė bloga nuojauta. Sugraibiusi 
durelių rankeną ji išlipo ir pastovėjo ramiai, giliai kvėpdama 
saldų, šaltą orą. 

— Ne. Jis sakė, kad čia. Į Piemens namelį. 

Ji dvejojo, ir Džailsas priėjo prie jos. Jis apkabino jos pečius ir 
pabučiavo į viršugalvį. 

- Viskas bus gerai. Maklarenas jau važiuoja. Jis nesitikėjo, kad 
mes pasirodysime taip greitai. - Jis tvirtai suėmė Betės ranką ir 
nusivedė ją į kitą namo pusę. 

Iš virtuvės lango liejosi šviesa ir jie tuoj pat pamatė Adamą, 
stovintį prie stalo, žiūrintį į kažkokį daiktą priešais save. Betė 
pažiūrėjo į Džailsą. 

— Pabelsti? 

Jis linktelėjo. 

Nuo garso Adamas krūptelėjęs pakėlė galvą, tada pamažu 
priėjo prie durų ir atidarė. 

- Na, jaunoji panele. Kenas man sakė, kad buvai atvažiavusi. — 
Jis nesišypsojo. — Įeik. Jaunuolis irgi tegu įeina. — Jis žiūrėjo į 
Džailsą. — Jūs kvailiai, abudu. 

— Norėjom įsitikinti, kad tau viskas gerai, — tyliai pasakė Betė, 
kai Adamas uždarė duris. Ji nervingai apsidairė virtuvėje. Ji to- 
kia pat, kokia buvo prieš jiems išvykstant, tik ant viryklės sto- 
vėjo arbatinis, o Adamas ant stalo tarp knygų buvo pasistatęs 
puodelį ir stiklainį tirpios kavos. 

— Man viskas gerai. - Jis nejudėjo, tik spoksojo į juos. 

— Buvome atvažiavę vakar, nes aš nerimavau. Durys buvo ne- 
užrakintos, atrodė, kad tavęs senokai nebūta namie. 

Staiga ji pastebėjo, kad lėkštė su apipelijusiu maistu dingusi 
nuo indų džiovyklės. Tikriausiai Maklarenas išmetė ją prieš iš- 
važiuodamas. 

— O tau būtinai reikėjo įsikišti. — Jis kalbėjo gan švelniai. — 
Bete, brangioji, aš nenorėjau, kad tu čia atvažiuotum, ir turiu 
tam rimtą priežastį. Nesu toks senas ir sukriošęs, kad negalė- 
čiau savimi pasirūpinti. Aš visiškai sveiko proto. Tik norėjau 
apsaugoti tave. — Jis giliai atsiduso. — Bet jeigu jau tu čia, tai 

geriau papasakosiu tau visą istoriją. - Jis paėmė kavos stiklainį ir 
nukabino du puodelius nuo kabliukų prie lentynos. - Išsiunčiau 
Keną namo. Jis mane įspėjo, kad skambino tau. Jis malonus jau- 
nuolis, bet lengvamanis reikaluose, kuriais aš čia užsiimu. Jis 
nesupranta. Todėl tegu geriau nesiartina. 

— O kuo jūs čia užsiimate, daktare? — galiausiai prabilo 
Džailsas. 

Adamas pažvelgė jo pusėn pakėlęs antakį. Jo rudose akyse 
blykstelėjo linksma kibirkštėlė, kai jis pylė karštą vandenį į kavą. 

— Gal manai, kad tuo, kuo užsiėmė Džekilas ir Frankenšteinas? 
Matau, kad galvoji panašiai, jaunuoli - kuo tu ten vardu? Ne, aš 
nemėginu kviestis pabaisų. — Jis nutilo, nuo šaukštelio lašėjo ant 
stalo, o jis spoksojo priešais save. - O gal mėginu? Kas žino? 

Pasisukęs jis pirmas nuėjo į kambarį ir sudribo ant sofos. 
Dirstelėjusi ; Džailsą, Betė nusekė iš paskos. Džailsas paėmė du 
likusius puodelius. 

Kurį laiką visi trys sėdėjo tylėdami, užlieti švelnios šviesos, 
kurią skleidė vienintelė stalinė lempa kampe. Lauke sustiprėjo 
vėjas ir girdėjosi, kaip į langą barbena lietaus lašai. 

Adamas atsisėdo tiesiai ir pažiūrėjo į Betę. 

— Nemanau, kad Liza tau daug pasakojo apie mane, - pradėjo 
jis iš lėto. — Kodėl būtų turėjusi pasakoti? Aš niekada nebuvau 
tau senelis. 

Betė patraukė pečiais. 

- Šiek tiek pasakojo. 

Jis pamažu linktelėjo. 

- Ar pasakojo apie Bridę? 

Betė dirstelėjo į Džailsą. 

— Regis, ne, - pasakė atsargiai. 

Jis atsiduso. Sekė ilga pauzė, tada jis pradėjo kalbėti. Kambaryje 
buvo visiškai tylu, tik girdėjosi vėjo ūžavimas po seno šiferio 
stogo kraigu ir monotoniškas Adamo balsas. 

— Kai mano Džeinė mirė, aš prakeikiau Bridę. Pasiunčiau ją 
atgal ten, iš kur ji atsibastė. Ji nužudė tavo tėvą, mano Kalemą... — 
Jo balsas nutrūko ir jis nusigręžė, ranka prisidengęs akis. Po 
to giliai įkvėpė ir kalbėjo toliau. - Ji nužudė Filą Stivensoną. 
Nužudė tavo mamą. 

"Tyla kambaryje užsitęsė. Betė stebėjo jį, netekusi žado iš siau- 
bo, akis įsmeigusi jam į veidą. Ji visa sustingo. 

Pagaliau, baigęs pasakoti, Adamas atsistojo. Jis priėjo prie 
lango ir įsispoksojo į tamsą. 

- Aš nusigręžiau nuo jos. Nebenorėjau girdėti jos maldavimų. 
Keikiau ir keikiau ją. — Jis nutilo ir per savo atspindį žvelgė į 
tamsą. — Išvykau į Ameriką ir daug keliavau. Daug gėriau. 

Betė nematančiu žvilgsniu spoksojo į pusiau nugertą viskio 
butelį stalo kampe. 

- Tada išvykau į pietus, į Braziliją. Į Peru. Į Boliviją. Maniau, 
kad pamiršiu ją, bet ji keliavo kartu mano galvoje. Kur benu- 
vykęs, girdėjau, kaip ji šaukia mane: A-damai! - Jis mėgdžiojo 
Bridės balsą. - Ji manęs maldavo. Jeigu negsileisiu jos atgal į savo 
gyvenimą, Broikanas ją nužudysiąs. - Jis vėl nutilo. 

Džailsas ir Betė stebėjo jį tylėdami. 

— Vieną dieną mane surado La Paso gatvėse. Iki šiol nežinau, 
ką aš ten veikiau. Buvau sumuštas, apiplėštas, bet gyvas. Škotas 
kunigas priglaudė mane. - Jis sunkiai nusijuokė. - Katalikų ku- 
nigas. Mano tėvas su savo siaurakaktiškais presbiterijoniškais 
įsitikinimais turėjo apsiversti karste, bet tas kunigas buvo tikras 
krikščionis. Jis man paaiškino, kas yra tikroji krikščionybė. Tai 
užuojauta, atlaidumas ir meilė. Atsigavęs porą metų dirbau jo mi- 
sijoje. Vis dar sunkiai prisiminiau, kas esu. Žinojau savo vardą. 
"Tebeturėjau pasą. Nešiojaus jį už juostos prie kūno ir plėšikai jo 
nerado. Bet tai ir viskas, ką žinojau. Ambasada mėgino surasti 
mano šeimą, sužinoti adresą, bet namą buvau pardavęs, o šeimos 
nebeturėjau. — Jis nepastebėjo įskaudintos Betės veido išraiškos ir 

pasakojo, įsmeigęs žvilgsnį į kažkokį tolimų prisiminimų tašką. — 
Tada Bridė sugrįžo. Pradėjau vėl girdėti jos balsą, vis stipresnį 
ir stipresnį. Broikanas buvo taip arti. Ji jo bijojo. Supratau, kad 
turiu grįžti. Tėvas Džonas paskolino man pinigų kelionei lėktuvu 
į Britaniją. — Jis vėl patylėjo. — Kai grįžau į Angliją, atmintis irgi 
pradėjo grįžti nuoplaišomis. Susiradau kelis draugus. Susiradau 
Robertą Hardingą, savo buvusį partnerį. Susiradau savo advoka- 
tą. Savo banką. Pasirodė, kad turiu nemažai pinigų. Išsiunčiau 
tėvui Džonui skolą už kelionę ir pridėjau misijai. Aš tarsi plū- 
duriavau, nežinodamas, kur eiti. Nepajėgiau išmesti iš galvos 
Bridės. Girdėjau, kaip ji šaukiasi manęs, maldauja. Todėl grįžau į 
Škotiją. — Vėl stojo ilga tyla. Paskui jis pasakė: - Buvau tiek daug 
pamiršęs. Viską. -— Jis patraukė pečiais. - Bet pamažu viskas grįžo. 
Mirtys. Žmogžudystės. Bet kad ir ką ji padarė, kad ir kaip ant jos 
pykau, supratau, kad ji tai darė iš meilės man. Ji atėjo iš pasaulio, 
kur žmonės mąsto kitaip. Ji nesuvokė, kokia ji baisi ir pavojinga. — 
Jis nutilo tarsi svarstydamas. Po to papurtė galvą. — Turiu jai at- 
leisti. Taip elgiasi tikras krikščionis. Turiu ją išlaisvinti. Išgelbėti 
nuo Broikano. Bet dabar aš jos nerandu. - Jis priėjo prie krėslo, 
stovinčio šalia besikūrenančios krosnies, ir sudribo ant jo. 

— Kai dar buvau jaunas vaikinukas ir pirmą kartą sutikau 
Bridę, ji buvo nuostabiausia iš mano matytų būtybių. Egzotiška. 
Graži. Maniau, kad ji iš skardininkų. Taip Škotijoje vadindavo 
čigonus. Žinoma, klydau. Ji buvo ne čigonė. 

Jis užsimerkė ir atlošė galvą ant atkaltės. Betė apžiūrinėjo jį. 
Jo gražus, griežtas veidas, vėjų nugairinta oda sudarė kontrastą 
padrikų žilų plaukų kupetai. Jis aukštas, stangraus kūno, rankos, 
tvirtai įsikibusios į krėslo ranktūrius, panašesnės į stiprias dar- 
bininko negu gydytojo rankas. 

— Aš jos tebetrokštu, Bete. — Jis kalbėjo iškankintu balsu. — 
Nepaisant visko, ką ji padarė, aš tebesu jos apsėstas! Mėginu 
prisikviesti ją atgal, bet girdžiu tik tylą. 

— Kas ji? - Betės balsas labiau panėšėjo į šnabždesį. 

Jis patraukė pečiais. 

- Broikanas buvo vyriausiasis druidas ir karaliaus Briudo glo- 
bėjas. Jis priešinosi šventam Kolumbanui, kai tas atvyko iš Jonos 
atversti piktų į krikščionybę. Jis buvo labai galingas magas. 

Betė dirstelėjo į Džailsą. Jis suraukė kaktą. 

- Ar norite pasakyti, kad šitas — šitas Broikanas — yra kažkoks 
vaiduoklis? Kad jis persekioja Bridę, o ji persekioja jus? — pa- 
klausė jis pagaliau. 

- Kas toji Bridė? — tyliai įterpė Betė. 

- Bridė yra Broikano sesers duktė. - Adamas neatsimerkė. 

— Tuomet, - Džailsas padvejojo, atsargiai rinkdamas žodžius, - 
jūs norite pasakyti, kad Bridė irgi vaiduoklis. 

— Ne! - Adamas išsitiesė, akys žybtelėjo pykčiu. — Ne, ji ne 
vaiduoklis! Kaip ji galėtų būti vaiduoklis? 

Jiedu susižvalgė. 

- Tai kas ji? - neatlyžo Džailsas. 

- Piktų princesė. Ji mokėsi ir turėjo tapti barde ir druide. 
Buvo išvykusi į jų mokyklą, tarsi į koledžą. Mokslas ten tęsiasi 
devyniolika metų, bet ji ten neišbuvo. — Jis nutilo ir akimirką 
mąstė. - Ji sulaužė šventąją priesaiką. Pabėgo, kad galėtų sekti 
paskui mane, o Broikanas ją prakeikė. — Jis žvelgė į netolimą 
erdvę, žvilgsnis buvo sustingęs, o jis vardijo faktus, lyg skaity- 
damas juos iš kažkokio sąrašo, esančio jo galvoje. - Aš skaičiau 
daug knygų ir susidariau vaizdą. Jos drabužiai buvo egzotiški, 
kalba labai keista, todėl vaikystėje nesugalvojau nieko kita, tik 
priskyriau ją prie čigonų ir tokia ją laikiau. Ji man buvo laukinė, 
žavinga čigonaitė. Bet ne tik. Ji turėjo galių ir žinių. Pavojingų 
galių ir Žinių. 

Džailsas dirstelėjo į Betę ir nutaisė miną. Greitai pakėlė pirš- 
tą prie smilkinio ir pasukiojo. Betė paniuro. Ji irgi buvo suabe- 
jojusi, ar senelis sveiko proto. Ji kostelėjo. 

— Ar nori pasakyti, kad tie žmonės, tas jų koledžas tebeeg- 
zistuoja? 

- Viskas tebeegzistuoja, Bete. Matmenyse, lygiagrečiuose 
mūsiškiam. Ar prisimeni savo „Keturis kvartetus“? Tą nuostabią 
citatą apie laiką? Galėtum vėl perskaityti. 

Betė prikando lūpą ir patraukė pečiais. 

- Tai Bridė gali keliauti iš vieno laiko matmens į kitą? 

Jis linktelėjo, žiūrėdamas į tolį. 

- Regis, jai buvo lemta tapti barde. Ji turi fenomenalią atmin- 
ų. Bet ji dar turi aiškiaregystės dovaną ir moka keisti pavidalą. 
Fernesas tai pastebėjo. Bet negalėjo patikėti. 

— Fernesas? - Džailsas pagaliau pakėlė savo puodelį. Dirstelė- 
jo; Betę. 

- Fernesas buvo psichiatras, kuris ją gydė, kai ji sirgo. — 
Adamas staiga atsigręžė į juos. - Juk manote, kad išprotėjau, 
ar ne? Aš jūsų nekaltinu. Kodėl turėtumėt manimi tikėti? Tai 
neįtikėtina. Ji gali pasiversti kate. — Jis atsistojo ir kurį laiką 
žingsniavo ten ir atgal. — Viskas aprašyta čia, knygose. — Jis 
mostelėjo stalo link. - Tyrinėji gyvūną, medituoji su juo, tada 
transo būsenoje palieki kūną ir susitapatini su tuo gyvūnu. Gali 
pasiversti kuo tik nori — ereliu, arkliu, lašiša, gyvate... Kas yra, 
mažule? — Staiga jis pamatė išblyškusį kaip kreida vaikaitės 
veidą, išgirdo ją aiktelint. 


Betė prikando lūpą. 
— Mane buvo užpuolusi katė. Namuose. Pen-y-Forde. Kaimynė 
sakė, kad kartą katė ten buvo užpuolusi senelę Džeinę... — Jos 


balsas nutrūko. 
Adamas tylėjo. Tada papurtė galvą. 
— Kodėl negaliu jos rasti? - Jo balsas buvo kupinas sielvarto. 
— Negi manote, kad ten buvo ji? - negalėjo patikėti Džailsas. 
Betė paniuro. Iš dalies jai buvo baisu, bet iš dalies ji viską 
vertino skeptiškai, kaip Džailsas. 

— Tu kalbi taip, tarsi pats būtum mokęsis keisti pavidalą. - Ji 
stengėsi valdyti balsą, suvokdama, kad ją gali ištikti isterija. — 
Ar pats mėginai, seneli? 

Jis papurtė galvą. 

— Dar neišmokau mąstyti kryptingai. Mano gebėjimas sil- 
pnas. Bet turiu išmokti. Turiu rasti ją. Turiu įsitikinti, kad ji 
dėl nieko nekalta. Kad ją vertė tas raganius Broikanas. Kad ne- 
begresia pavojus nei jai, nei Lizai, nei tau, Bete. Turiu įsitikinti, 
nes man jos reikia. 

- O jeigu tavęs laukia Broikanas? - Betė nežinojo, kur sukti 
akis. Ji negali patikėti, kad šitaip kalba. 

Adamas pažvelgė į ją liūdnu veidu. 

— Tu manai, kad tai smagus pokštas, ar ne, Bete? Paklausk se- 
nelės. Ji tau papasakos. Praplėsk savo menką, siauramintį požiū- 
rį ir pasitelk vaizduotę, jei negali pasitelkti smegenų. Stebiuosi, 
kad Lizos auginta tu neįgijai platesnio akiračio. 

Betė nusigręžė, įskaudinta jo paniekos. 

— Aš nesu siauramintė, — atsakė ji gindamasi. — Tik iki šiol 
niekada nemaniau, kad tie dalykai gali būti tikri. 

- Girdėjai apie Einšteiną? 

-— Taip, žinoma. Aš... 

- Girdėjai apie kvantų fiziką? 

— Nematau jokio... 

- Taip. Tu nematai. Bet tai nereiškia, kad ji neegzistuo- 
ja. Vienas iš dabartinės eros trūkumų yra tas, kad ji remiasi 
redukcionizmu kaip galutiniu visko, kas egzistuoja, įrodymu. 
Žinoma, mano profesija ypač pasiduoda šiai teorijai, ir tai tei- 
singa. Mane lavino patirtimi paremtas mokslas. — Jis vėl su- 
smuko į savo krėslą. - Bet mes klydome ignoruodami viską, ko 
negalime paaiškinti savais kriterijais, ir atmetėme visus reiški- 
nius, kurie nepasiduoda vadinamiesiems moksliniams eksperi- 
mentams ir įrodymams, kaip neegzistuojančius. Arogantiškas 

požiūris. — Jis pasilenkė į priekį, stuktelėjo kumščiu į stalą. — 
Bet džiaugiuosi, kad reikalai pamažu keičiasi. — Jis vėl mostelė- 
jo ranka, šį kartą į knygas ir žurnalus, paskleistus ant stalo. - Jei 
juos pavartytum, rastum nuostabų mokslo ir apgavysčių kratinį. 
Naujojo amžiaus viltį, viziją ir kartu niekalus bei tikrą, jaudi- 
nantį eksperimentinį mokslą, galiausiai susijusį su filosofija ir 
reiškinių, kurių negalima paaiškinti racionaliai, stebėjimu. — 
Jis kurį laiką patylėjo ir tada tęsė pamažu, lyg kalbėtų ne itin 
protingam vaikui. - Aš mačiau moterį, gyvenusią Kolumbano 
laikais, kitaip tariant, šeštame mūsų eros amžiuje, ji buvo tikra 
ir reali, kaip tu ir tu. — Jis mostelėjo galva į Džailsą, kuris iš 
visų jėgų stengėsi neparodyti linksmo skeptiškumo. — Aš su ja 
kalbėjausi, liečiau ją ir, taip, miegojau su ja. Aš nesu išprotėjęs. 
Nesu apsėstas haliucinacijų, kaip tau, jaunuoli, vis dar atrodo. 
Ir nesu, kaip galvoja jūsų bičiulis Kenas Maklarenas, susimetęs 
su šėtonu. - Jis vėl staiga atsistojo. - Šiandien buvau Edinburge, 
universiteto bibliotekoje, todėl esu labai pavargęs. Norėčiau eiti 
miegoti. Todėl prašau man atleisti, bet pageidaučiau, kad išva- 
žiuotumėt. Ir nematau priežasties jums vėl čia atvažiuoti. Man 
nepatinka, kai iš manęs šaipomasi. 

Vos sulipus į automobilį, Džailsas garsiai sušvilpė. Jis trenkė 
kumščiu į prietaisų skydą. 

— Na ir papaikėlis! 

Betė šyptelėjo, iš dalies sutikdama su juo, iš dalies sutrikusi. 

— Norėčiau tvirtai žinoti. 

— Negali būti, kad tiki juo! 

Ji patraukė pečiais. 

— Džailsai, prašau tavęs. Ne dabar. - Ji užsimerkė. Tada ištiesė 
ranką durų link. - Klausyk, aš labai pavargusi. Gal tu vairuosi? 

- Žinoma. - Jis palietė ranka jos skruostą. Akimirką jie tam- 
soje Žiūrėjo vienas kitam į akis, ir Džailsas, užlietas meilės ir 
globėjiškumo, pasilenkė į priekį ir pabučiavo ją į lūpas. - Atleisk, 

Bete. Visa tai anaiptol ne juokinga. Senukas didžiausią pavojų 
kelia sau. Eikš. Parvešiu mus atgal į viešbutį. - Jis išlipo ir per 
galą apėjo automobilį. 

Betė kurį laiką nepajudėjo. Nerimą dėl Adamo tarsi nuplovė 
Džailso bučinys. Ji užsimerkė, jausdamasi patenkinta šiltoje au- 
tomobilio tamsoje. Tada nenoromis pasiekė rankenėlę, atidarė 
duris ir išlipo į šaltą vėją. Už jų nugaros name šviesos jau užgeso. 
Naktis buvo labai tyli. 

Ji sudrebėjo. 

— Vargšas senelis. 

Urzgimas iš rododendrų gyvatvorės buvo vos girdimas, ir 
Betė suabejojo, ar tik ji jo neįsivaizduoja. Ji stabtelėjo, ranką lai- 
kydama ant automobilio durelių, o plaukai ant sprando staiga 
Įspėjamai pasišiaušė. 

— Džailsai! 

Jis jau apėjo automobilį ir dabar stovėjo prie jos. 

— Kas yra? - Ji jautė jo šilumą, jo tvirtumą. 

- Įsiklausyk. - Ji sulaikė kvapą. — O Dieve! Įsiklausyk. 

- Bete, neleisk, kad visa tai tave paveiktų. - Jis apkabino jos 
pečius ir prisitraukė ją arčiau. — Tu girdi vėją. Na, lipk į vidų. 
Grįžkime, kol vėl nepradėjo lyti 

Šį kartą urzgimas buvo garsesnis, Džailsas irgi jį išgirdo. Jie 
sustingo. 

—- O Dieve, Džailsai. Tai ji! 

Jis nurijo seilę, o akys naršė tamsą. 

— Greičiau lipk į vidų, - sušnibždėjo. Jis stumtelėjo ją atgal į 
vairuotojo sėdynę. — Ir užtrenk duris. 

- O tu? 

— Apeisiu iš kitos pusės. Viskas gerai. Tai tik kažkoks gyvū- 
nas. Barsukas, ežys ar koks kitas. — Jis švelniai uždarė duris, 
prieš tai spustelėjęs užraktą, ir atsigręžė veidu į krūmus. Juose 
nieko nematė. Pakilo smarkus vėjo gūsis, ir Džailsas girdėjo tik 

jo šniokštimą medžiuose, viržiuose ir žolėje bei stambių rodo- 
dendro lapų šlepsėjimą. 

Nugarą atsukęs į automobilį, jis pradėjo slinkti keleivio vie- 
tos link. 

Betė pasilenkė į priekį ir truputį pravėrė dureles. 

— Lipk, Džailsai! 

Jis dairėsi tamsoje ir jautėsi juokingai pažeidžiamas, kai 
slinko aplink automobilį. Tamsoje kažkas buvo. Jis jautė jį 
stebinčias akis. Triukšmą kėlęs padaras daug didesnis už ežį. 
Prakaitas sruvo kakta, kai Džailsas šlaunimis spaudėsi prie ga- 
linių žibintų. 

Jis puolė prie durelių tą pačią akimirką, kai padaras stryktelė- 
jo. Puldamas į automobilį ir griūdamas per sėdynę Betei ant ke- 
lių, jis išvydo to padaro akis, dantis ir užuodė jo nasrų smarvę. 

— Užtrenk duris! Dėl Dievo, užtrenk duris! - Jis įtraukė į vidų 
kojas kūkčiodamas. Padaras spėjo jį užkabinti. Ranka degė 
kaip ugnyje. 

Betė pasilenkė per jį ir beviltiškai tampė duris. 

— Tavo koja! Įtrauk koją! Negaliu užtrenkti! 

Ji pamatė žėrinčias akis ir per priekinį stiklą, už kelių colių, 
pajuto padaro neapykantą kaip fizinį smūgį. Ir padaras dingo. 

— Ak, Džailsai. - Kol jis sėdosi, ji drebėjo kaip lapelis. — Tu 
sužeistas? 

Jis pasitraukė nuo stabdžio ir pavarų svirties ir atsisėdo tiesiai, 
ranka prilaikydamas alkūnę. Pirštai buvo lipnūs nuo kraujo. 

— Važiuok! Greičiau, Bete, važiuok! - Jis siaubingai drebėjo. — 
Tai buvo katė. Aš ją mačiau. Važiuokime iš čia. | 

Ji užvedė variklį, įjungė pavarą ir atleido sankabą. Variklis 
užgeso. 

— O Dieve! 

— Ramiai. — Jis pats giliai įkvėpė. — Čia ji mūsų nepasieks. 
Važiuok pamažu. Dinkime iš šito... 

— O kaip senelis? 

— Ką jis? Jis savimi pasirūpins. Juk sakė netgi miegojęs su ta 
būtybe! — Jis aiktelėjo iš skausmo automobiliui trūktelėjus. — 
Vežk mus iš čia, mieloji. Prašau. 


Savo asketiško miegamojo tyloje Adamas žiūrėjo pro langą į 
tamsą. Jis užgesino lempą ir užlipo į viršų, vos tik neprašyti sve- 
čiai išėjo, ir po akimirkos juos pamiršo. Jis atidarė langą, pasirė- 
mė, pasidėjęs alkūnes ant šaltos akmeninės palangės ir traukė į 
save švelnų nakties orą, saldų nuo viržių, kalnų čiobrelių ir šla- 
pios, durpingos žemės kvapo. Jo langas atsiveria į galinį kiemą, į 
nedidelį darželį, kur jis neseniai pasodino rožių, ir į kalvos šlaitą. 
Už skardžio, juoduojančio vėjo išdraskytų debesų ir protarpiais 
šviečiančių žvaigždžių fone, matosi kalva, kur stovi Gartneito 
akmuo su paslaptingais simboliais. 

Atsidusęs jis pasisuko į kambarį, prisitraukė kėdę, atsisėdo ir 
žiūrėjo į naktį. Jautėsi per daug pavargęs ritualui. Šiąnakt jis tik 
sapnuos, vaizduotėje skries su vėju, kol, jei pasiseks, jį apims 
miegas ir ištrins prisiminimus apie mirtį ir baimę, paliks jam tik 
grožį, sidabriškai pilkas akis, besijuokiančias raudonas lūpas ir 
tamsius, šilku blizgančius plaukus. 


Dvidešimt pinmas skynius 


Kiek ankstėliau tą pačią dieną Aidina Kempbel lankėsi Peter 
Jones parduotuvėje. Firminiai žaliai ir baltai dryžuoti parduotu- 
vės maišai gulėjo nublokšti ant elegantiškos regentystės stiliaus 
sofos. Ji numetė juos ten grįžusi, nebesidomėdama pirkiniais 
beveik tuojau pat, kai juos nusipirko. Ji suirzusi įėjo į Džailso 
kabinetą ir apsidairė. Grindys, kaip visada, nuklotos knygomis 
ir žemėlapiais, stalas — tikra popierių jūra, ant jo stovi pusiau 
nugerti kavos puodeliai, perpildytos peleninės, virš telefono, ant 
sienų, ant kartotekos spintelės ir kompiuterio prilipdyta lapelių 
su pastabomis — kartais ji nesupranta, kaip jis dar mato ekra- 
ną. Ji nustebtų sužinojusi, kad kiekvienas to chaoso ir netvarkos 
kambaryje colis Džailsui reiškia skrupulingą sistemą. Per se- 
kundę jis gali susirasti reikalingą lapą ar laišką — na, maždaug 
per tiek, — ir žino, kur guli kiekviena jo gausios kelionių biblio- 
tekos knyga. Jei tik Aidina nieko neliečia. 

Ji nusipurtė. Jos vyro kambarys taip skyrėsi nuo kitų kam- 
barių, buvo toks svetimas viskam, kas jai patiko ir ko ji siekė, 
kad kartais ji svarstydavo, kaip galės ilgiau su Džailsu tver- 
ti. Koks palengvėjimas, kai jis išvažiuoja. Ji trumpai prisiminė 
apie Demjeną Ficdžeraldą, savo dabartinį protežė: jis turi viską, 
ko neturi Džailsas. Jis - aukštuomenės fotografas, galintis įei- 
ti visur, kur verta įeiti, stropiai palaikantis savo kūrybingumą 

ir talentą ir dirbantis organizuotai. Vakar ji pamatė jo studi- 
ją ir tamsųjį kambarį. Tame tamsiajame kambaryje Demjenas 
tobulai parinktą akimirką atsisuko į ją, švelniai uždėjo rankas 
su gražiu manikiūru ant jos šantungo kostiumėlio pečių ir pri- 
sitraukė ją arčiau bučiniui. Bučinys nuvėrė visus jos pojūčius, 
ko brangusis senasis Džailsas savo pareigingu grabinėjimu jau 
daugelį metų nebesugeba padaryti. 

Ji dairėsi susimąsčiusi. Ant Džailso stalo guli keli keltų 
kryžiaus ir kažkokios pilies eskizai. Ji atsiduso. Džailsas ir jo 
pastaroji manija. Knyga. Knyga, kurią jis ketina rengti kartu 
su Bete Kreig. Ji atsisėdo ant kėdės prie stalo, pakėlė krūvą 
žurnalų ir popierių ir sviedė ant grindų. Žinoma, ji neras nieko, 
kas jį išduotų. Visos Džailso svajonės ir fantazijos apie Betę 
buvo ten, kur Aidina niekada jų nerastų — jo galvoje. Ta kalytė 
užmetė kilpą Džailsui pirmą kartą jį pamačiusi. Krūpteldama 
ji įsivaizdavo nesuvaldomus, tamsius, garbanotus Betės plau- 
kus, bohemiškus, nerūpestingus drabužius, dažus panagėse ir 
tokią pat baisią jos senelę grafienę. Na, jas galima ir vėl ne- 
sunkiai pašalinti, kaip jau buvo pašalintos anksčiau. Reikia 
tik panorėti. Aidina šyptelėjo ir vėl pradėjo svarstyti malonią 
galimybę — pradėti ar ne romaną su Demjenu. Demjenas ar 
Džailsas. 

Jeigu ji nuskristų į Škotiją dabar, šiandien, tai priblokštų 
Džailsą ir tą jo paleistuvę. Sugadintų jiems linksmybę. Ir spėtų 
grįžti į Demjeno pobūvį. Būtų smagu. Aidina ryžtingai atsisto- 
jo. Juk galiausiai verta gyventi tik dėl smagumo. 


Skubios pagalbos ligoninė. Keturiolika siūlių. Nuskausmina- 
mieji. Policija. 

Tik auštant nuvargusi Betė įvažiavo su poršė į jo vietą prie 
viešbučio durų ir išlipo. Sekundę pastovėjo, traukdama šaltą, 
gryną orą, ir apėjo aplink automobilį padėti Džailsui. Jis buvo 

labai išblyškęs, suplėšyta kruvina striukė užmesta ant pečių, 
kairė ranka storai sutvarstyta ir parišta. 

Ant laiptų juos pasitiko Patė. 

- Dieve mano, kas atsitiko? - Ji jau vilkėjo džinsais ir storu 
megztiniu, plaukai susegti ant pakaušio į pūpsantį kuodą. Jos 
energingi, po kalvas klajojantys svečiai pusryčiauja anksti. — 
Negi sudaužėt Deivo automobilį? 

Džailsas išspaudė šypseną. 

— Ne. Vertingi daiktai nenukentėjo. Tik aš. 

- Ak, Džailsai! - Ji stvėrė jo sveikąją ranką ir suspaudė. - Ne 
tai turėjau galvoje! Kas atsitiko? Gal nukritai? 

— Jį užpuolė kažkokia laukinė katė. Prie senelio namų, - įsi- 
terpė Betė. - Beveik visą naktį praleidome ligoninėje. Ir polici- 
joje. - Pati nesuvokdama kodėl, ji ten stengėsi įtikinti juos neiti 
medžioti to gyvūno su labai taikliais šautuvais. 

Ji jau stūmė lauko duris, kai Patė uždėjo delną jai ant rankos. 

- Paklausykite abu. - Ji kalbėjo tyliau. - Vakar vakare, jums 
išvažiavus, atvyko Aidina. Manau, kad jums reikia žinoti. Ji 
reikalavo apgyvendinti ją tavo kambaryje, Džailsai, ir, supran- 
tama, norėjo žinoti, kur tu esi. — Ji žiūrėjo tai į vieną, tai į kitą, 
matydama priblokštus jų veidus. - Mudu su Deivu pasakėme, 
kad Betė buvo iškviesta, nes susirgo jos senelis, o tu išvažiavai 
kartu, padėjai vairuoti. Nežinau, ar gerai padarėme, bet juk ne- 
žinojome, kad jūs negrįšite per naktį! Ji laukė tavęs gerokai po 
vidurnakčio. Buvo siaubingai supykusi. - Net Patės standartais 
tai buvo dar labai švelniai pasakyta. 

— Po galais! - Džailsas užsimerkė ir susvirduliavo. - Tik to 
man betrūko. 

Betė paleido Džailso ranką. 

- Eik ten ir paaiškink, — pasakė ji niūriai. 

- Bete... 

- Ne, Džailsai, nėra apie ką kalbėti. Eik. 

Ji nuėjo paskui Patę į virtuvę ir nuvargusi atsisėdo prie stalo. 

— Negaliu patikėti. Po to, ką mes šiąnakt išgyvenome. Ko ji 
atvažiavo? — Betė vos neverkė. Buvo prisiekusi sau nebeįsimylėti 
jo. Buvo nusprendusi išlikti tvirta. Ir jai pavyko. Beveik. 

Patė diplomatiškai trūktelėjo pečiais. 

- Tau labai praverstų stipri, gera kava ir sotūs pusryčiai. Ką 
pasakysi? 

Betė dvejojo, automatiškai nusprendusi, kad negalėtų nė kąsnio 
nuryti, bet staiga pasijuto tiesiog išbadėjusi, o kvapai, sklindan- 
tys nuo dviejų išneštų į valgomąjį lėkščių, pripildė burną seilių. 

— Ar galiu pavalgyti čia, su tavim? 

- Jei neprieštarausi, kad plušėsiu kaip bitė. Žinai, ji jo lengvai 
neatiduos. — Ji nutilo, žiūrėdama į Betę. 

Iš pradžių Betė sutriko. Iš kur Patė žino apie Bridę? Tada su- 
prato, kad Patė vėl kalba apie Aidiną, ir ji susmuko, atsirėmusi į 
kėdės atkaltę, leisdama nuovargiui ir liūdesiui ją užvaldyti. 

- Apgailestauju, mieloji. — Patė pastatė jai kavos puode- 
lį. - Pažįstu Aidiną ne vienerius metus. Ji man labai patinka, 
bet neslėpsiu, kad ji yra be galo savininkiška moteris. Mudu 
su Deivu dažnai svarstydavome, ar ji tikrai labai myli Džailsą. 
Įtariu, kad nelabai. Bet jis priklauso jai. Ir ji kausis iki mirties, 
kad jį išlaikytų. 

— Arji atvažiavo dėl to? Dėl manęs? 

- Neabejok. Niekas kitas neištemptų jos iš Čelsio. Tik ne į 
Škotiją. Anksčiau ji nė karto nesiteikė čia atvažiuoti. - Patė mušė 
kiaušinius į dubenį. - Dabar papasakok apie tą katę. Turėjo būti 
labai baisu. O kaip tavo senelis? 

— Viskas taip keista. — Ji panoro papasakoti Patei viską, kas 
įvyko, bet kažkas sulaikė. Ji nebenori, kad iš Adamo vėl šaipy- 
tųsi, be to, jai reikia laiko pagalvoti. Katės puolimas išgąsdino 
juos abu. Jis buvo per žiaurus, per staigus — ir per daug tikslin- 
gas, - kad jį būtų galima laikyti atsitiktinumu. 

Po pusryčių ji ėjo iš vonios išsitrinkusi galvą, išsimaudžiusi, 
susisupusi į rankšluostį, mintys nepaliaujamai ir liūdnai sukosi 
apie Džailsą, Aidiną, senelį ir vėl nuo pradžių, kai suskambo 
telefonas. 

— Bete, aš Hitrou oro uoste. Mikelė sako, kad tu manęs ieš- 
kojai. Kas atsitiko? — Lizos balsas skambėjo griežtai. - Kažkas 
atsitiko, ar ne? Ką tu veiki Škotijoje? Ar man skristi į Edinburgą 
ir atvažiuoti? 

Kaip Betė galėjo pamiršti senelės nuojautą? 

— Mieloji, ar girdi mane? Tu sveika? - klausinėjo Liza, o jos 
balsas girdėjosi taip aiškiai, tarsi ji būtų tame pačiame kam- 
baryje. 

Betė numetė rankšluostį ir atsisėdo ant lovos, rankoje laiky- 
dama ragelį. 

— Ak, ačiū Dievui! Liza, tu nepatikėsi, kas čia vyksta. 

Jai kalbant, Liza klausėsi tylėdama. Tik tada, kai Betė nutilo 
atgauti kvapo, Liza prabilo. 

- Bete, negalvok apie jokius „jeigu“ arba „bet“. — Toli, judrioje 
antrojo terminalo atvykimo patalpoje Liza visiškai sušalo. — Jei 
Adamas ieško būdų kaip prikelti Bridę iš mirties arba kaip ją 
išsikviesti, tai čia rimtas reikalas. Katė nebuvo atsitiktinumas. 
Daugiau nebesiartink prie senelio, supratai mane? Jeigu ji grįš, ji 
nieko prie jo neprileis. Nesvarstydama vėl žudys. O tu tikriausiai 
esi jos svarbiausias taikinys, nes iš jo šeimos likai tik tu. Klausyk, 
aš išskrisiu pirmuoju lėktuvu ir atvažiuosiu. Bete, kalbu rimtai. 
Kol atvažiuosiu, nesiartink prie senelio. 

Padėjusi ragelį, Betė sėdėjo dar kelias minutes, stengdama- 
si suvokti tai, ką išgirdo, tada atsigulė ant nugaros. Nepaisant 
nuovargio, mintys vis dar sukosi verpetu. Adamas ir Bridė. 
Džailsas ir Aidina. Katė su grėsmingais nagais ir iššieptais dan- 
timis. Užsimerkusi ji pajuto, kaip šiltos ašaros rieda skruostais, 
ir nusiminusi įsikniaubė veidu į pagalvę. 

Iš neramaus snaudulio ją pažadino į kambarį įsliūkinęs 
Džailsas, pirštą pridėjęs prie lūpų. Jis jau buvo išsimaudęs, per- 
sivilkęs kruvinus drabužius, bet vis tiek dar labai išblyškęs ir 
įsitempęs. 

-— Aidina išėjo pasivaikščioti. Atvėsti. — Jis prisėdo ant lovos. — 
O Dieve, Bete, ką mes darysime? 

Ji dirstelėjo į jį, o jis pasitaisė parištą skaudamą ranką. 

— Ko ji nori? 

Jis nutaisė grimasą. 

- Ji mano, kad tarp mūsų yra romanas. 

Betė tylėjo. Nežinojo, ką sakyti. 

Myliu tave iki skausmo. 

Norėčiau, kad tarp mūsų būtų romanas. 

Bet ką tai duotų? Vienintelė naktis, kurią jis praleido su ja 
Škotijoje, praėjo skubios pagalbos skyriuje. 

Ne itin romantiška. 

Aidina jo žmona, jis tikriausiai ją tebemyli, nes kitaip būtų 
jau išsiskyręs. 

Ji pasirėmė ant alkūnės. 

— Ką tu jai pasakei? — Ji klausė dusliu balsu. 

Jis gūžtelėjo pečiais. 

- Ji norėjo sužinoti, kur susižeidžiau. Bet iš tikrųjų nesikalbė- 
jome. Ji buvo per daug įpykusi. 

Betė atsiduso. Nubraukė nuo akių plaukus. 

— Ką tik skambino Liza. Atskrido iš Florencijos į Hitrou oro 
uostą. Papasakojau jai, kas nutiko. Ji jau atvažiuoja. 

Nesiartink prie senelio... Ji nesvarstydama vėl žudys. 

Galvoje staiga nuaidėjo Lizos žodžiai. 

- Ji sakė, kad pasakojimas apie Bridę yra tiesa. 

Stojo netikėtumo sukelta tyla. Džailsas lėtai purtė galvą. 

— Nemanau, kad juokauji. 


500 


— Ne. — Ji užsimerkė. — Ne, Džailsai, nejuokauju. Norėčiau, 
kad tai būtų pokštas. — Ji pažvelgė į jį ir rankos pradėjo virpėti. — 
Liza sakė, kad Bridė nedvejodama mane nužudytų. 

— Negali būti, kad ji kalbėjo rimtai. —- Džailsas nusipurtė. — 
Brangioji, neleisiu, kad tau kas nors atsitiktų. 

— Kaip tu sukliudysi, kai Aidina yra čia? - Ji atsisėdo ir apka- 
bino rankomis kelius. - Geriau išeik ir leisk man apsirengti, 
pridūrė ji niūriai. - Liza netrukus bus čia. Tada mudvi rimtai 
pagalvosime, ką daryti su Adamu. 

- Bete. - Jis kalbėjo ryžtingai. — Aš esu čia su tavimi. — Staiga 
jis pasilenkė jos pabučiuoti. Ji užsimerkė. Reikėjo pasitraukti. 
Reikėjo šokti iš lovos ir bėgti. Nereikėjo leisti jam žengti toliau. 

Bučinys buvo ilgas. Tada jis pamažu pasitraukė. 

- Aš tave myliu. 

Ji papurtė galvą. 

— Negalima mylėti dviejų moterų, Džailsai. Jei jos abi nori 
būti laimingos. Turėsi rinktis vieną iš mūsų. - Ji išlipo iš lovos ir 
susirinko drabužius. — Susitiksime apačioje. 

Jis padvejojo ir atsistojo. 

— Mes su Aidina nebegalime kartu... 

— Sakyk ne man. Sakyk jai. Dabar nulipk į apačią, Džailsai. — 
Ji kalbėjo ramiai, o viduje šaukė jam: pasakyk jai, pasakyk jai, 
kad myli mane! Atsikratyk jos, jei esi su ja nelaimingas! Ji prisi- 
vertė nusišypsoti. - Prašau tavęs. Eik. 

Tik kai jis išėjęs uždarė duris, ji vėl pravirko. 


Medituodamas Merinas paniuro. Siūlai, kuriuos jis norėjo su- 
rinkti pirštais, susipynė. Sielvartas, baimė ir kraujas užstojo 
vaizdus, jo pastangos buvo vis netikresnės. Jo reikia. Atėjo metas 
baigti ieškojus laiko takų. Tas, kurio jis ieško, laukia šešėliuose, 
laukia, kol takas atsivers ir jis galės laisvai keliauti iš amžiaus į 
amžių. Reikia jam sukliudyti. Bet iš pradžių reikia sutvarkyti ši- 

tos egzistencijos reikalus: ne ant tamsios, miglotos kaimo kalvos 
Velse, bet ant vienišo Skotijos kalno, kur ši istorija prasidėjo ir 
energijos kaupiasi kovai, kuri gali baigtis tik mirtimi. 


Kai Betė galiausiai atėjo į biblioteką, kur svečiai buvo pakviesti 
susirinkti ir išgerti prieš valgį, Džailsas jau buvo ten. Kai stojosi 
ir mojo jai prieiti ir atsisėsti ant sofos prie židinio, atrodė įsitem- 
pęs. Kiti svečiai dar nebuvo atėję, kambaryje jiedu buvo vieni. 

Jis palietė jos ranką. 

- Bete, aš tave myliu. Prašysiu Aidinos skyrybų. Dabar pat. 
Kol ji čia. — Jis žingsniavo pirmyn ir atgal apsitrynusiu persiškų 
kilimu. — Ji žaidžia mumis, ir jeigu jai reikia žaidimo atviromis 
kortomis, ji gaus jį. 

— Džailsai... 

— Man tavęs reikia. Visada tave mylėjau, nuo pirmo susitikimo. 

— Nemanau, kad kalbi rimtai, Džailsai. - Jos balsas buvo labai 
švelnus. — Juk kalbėjomės apie tai, prisimeni? Velse. Tu negali 
gyventi be Aidinos. Abu žinome, kad idealiame pasaulyje tu 
norėtum turėti mus abi, kad abi būtume laimingos, bet šis pa- 
saulis ne idealus. Visi trys būtume nelaimingi. 

- Aš Aidinos nemyliu. Negaliu gyventi be tavęs. 

- Gali. — Ji prikando lūpą. — Ir nemanau, kad galėsime dirbti 
kartu. Apgailestauju. 

- Bete! Ką tu kalbi? - Jis supykęs dėbtelėjo į Deivą, kai šis 
įkišo pro duris galvą ir pasakė Betei, kad jai skambina. 

Ir vėl Kenas Maklarenas. 

- Labai atsiprašau, kad trukdau, - pradėjo jis, kai Betė paėmė 
ragelį, — bet daktaras Kreigas išėjo į kalvas, o oras sparčiai pras- 
tėja. Nežinau, ar turėčiau kviesti policiją - kaip manai? 

Betė pažvelgė pro langą. Blanki ankstyvo ryto saulė buvo 
dingusi, dabar jau smarkiai lijo. Tolimų kalnų nebesimatė, apa- 
čioje už lango pievutėmis slinko pilkas debesis. 

— Kodėl manote, kad jis pateko į bėdą? 

— Durys buvo plačiai atviros. Arbatinis sausai išviręs. Laiškai 
gulėjo ant stalo pusiau atplėšti, jis nepasiėmė nei striukės, nei 
lazdos. 

Betė giliai įkvėpė. 

- Klausykit, tuoj turi atvažiuoti mano senelė. 

Nesiartink prie senelio. .. 

- Ji jau pakeliui. Jūs darykite, kas jums atrodo geriausia, o jai 
atvykus atvažiuosime ir mes. 

Kai ji grįžo į biblioteką, Aidina jau buvo ten, ji stovėjo šalia 
Džailso, ranką savininkiškai uždėjusi ant jo sveikosios rankos. 
Vilkėjo ryškiai rausvą vilnonę suknelę ir juodas pėdkelnes. Buvo 
laiba kaip pieštukas, plaukai nepriekaištingai sutvarkyti, ma- 
kiažas priminė trapų porcelianą. 

Ji pasveikino Betę su kieta šypsenėle ir du kartus pabučiavo 
orą už gerų trijų colių nuo Betės skruostų. 

— Mmm. Kaip laikaisi, mieloji? Girdėjau, kad judu su Džailsu 
rengsite dar vieną knygą. 

Vieną akimirką Betė skaudžiai pajuto savo anaiptol ne gracin- 
gas linijas, pridengtas paprastais mėlynais džinsais ir storu gels- 
vu megztiniu, šilkiniu šalikėliu perrištus plaukus, bet tuojau pat 
išmetė iš galvos tą vaizdą, nes taip galvojant būtų nyku gyventi. 
Ji narsiai nusišypsojo. 

— Nieko negaliu pasakyti, Aidina. Tai priklausys nuo daug 
ko. - Ji dirstelėjo į Džailsą, susikaupusį ties gėrimu, jo krumpliai, 
spaudžiantys stiklinę, buvo pabalę. - Kaip laikosi Londonas? 
sipurtė. 

-— Neįsivaizduoju, kodėl atvažiavai, — neištvėrė Betė. 

— Mes čia ilgai neužsibūsime, mieloji, galiu tave patikinti. — 
Aidina šyptelėjo ledine šypsena. - Kai tik Džailsas užbaigs rei- 
kalus, mes išvyksime į Edinburgą aplankyti draugų. 

- Sakiau tau, Aidina, aš lieku. - Džailsas kalbėjo šiurkščiai. — 
Betė ir aš rengsime knygą. — Jis pažiūrėjo į Betę. - Ką sakė 
Maklarenas? Ar ten viskas gerai? 

- Senelis vėl dingo. Pasakiau jam, kad nuvažiuosim, kai tik 
Liza atvyks. - Betė nuėjo prie baro ir paprašė Džordžo įpilti jai 
viskio. Saugiai nešdamasi stiklinę, ji grįžo prie Aidinos ir, ma- 
tydama elegantišką tos moters figūrą, stengėsi paslėpti liūdesį ir 
apmaudą. - Jis gyvena netoli Dankeldo. 

- Šit kaip. - Aidina pakėlė antakį. - Bet nesuprantu, kodėl 
Džailsas privalo važiuoti su tavim. 

-Jis neprivalo. - Betė vangiai šyptelėjo. Ir nesusilaikė nepri- 
dūrusi: - Bet gal jis nori. 

Kai vėlyvą popietę pasirodė Liza, ji atrodė išvargusi. Betė, be- 
sižvalganti pro bibliotekos langą, nubėgo laiptais žemyn ir sti- 
priai ją apkabino. 

— Viskas taip baisu, man trūksta žodžių! O Dieve, kaip džiau- 
giuosi, kad tu atvažiavai! - Ji atstūmė Lizą, kad galėtų gerai ją 
apžiūrėti, ir ją persmelkė sąžinės graužimas. — Atrodai pavargu- 
si. Atleisk. Gal nereikėjo tau pasakoti... 

— Nebūk paika! — griežtai sudraudė Liza. - Man reikia tik 
puodelio arbatos. Ir tiksliai sužinoti, kas čia darosi. - Ji buvo 
liekna, atrodė jaunatviškai, kaip visada, tarp madingai nukirptų 
rusvų plaukų matėsi tik viena kita žila gija. 

Po valandos ji jau buvo sužavėjusi Deivą ir Patę, gavusi kam- 
barį, persirengusi, išgėrusi arbatos ir pasirengusi būti Betės ve- 
žama į Adamo namus. 

Kai Betė nuėjo į Deivo kabinetą paimti automobilio raktelių, 
nei Džailso, nei Aidinos nesimatė. 

- Ar pasakysi jam, kur mes išvažiavome? 

— Nesirūpink. — Jis mirktelėjo. - Jei tave tai paguos, tai jiems 
anaiptol nėra smagu. Net koridoriuje girdisi jų riksmai. Beje, 

Aidinai nepatinka Škotijos lietūs. Bijo, kad nuo drėgmės nesu- 
sitrauktų suknelė. — Ir jis nusijuokė. 

— Deivai! — Betė apsimetė pasibaisėjusi. — Paskambinsiu tau, 
kai žinosim, ką darysime, bet nesirūpink, jei nepaskambinsiu 
šįvakar. Adamas neturi telefono. Įtariu, kad mums teks pasilikti 
ten. Elgsimės pagal situaciją. 


— Ar teisingai supratau, kad tarp tavęs ir Džailso vėl kažkas 
yra? — Liza atsilošė gilioje odinėje poršė sėdynėje ir užsimerkė, 
kai Betė suko iš keliuko. Buvo jau sutemę. 

— Kas galėtų būti, kai Aidina čia? 

— O norėtum, kad būtų? 

— Neverta apie tai net galvoti. Turbūt pastebėjai, kad jis tebėra 
tvirtai susituokęs. Aidina yra toji su rausva suknele. 

- Kvaila moteris! — Liza atsiduso. — Vargšele, gyvenimas ir 
meilė nelengvi, tiesa? 

Betė dirstelėjo į Lizos profilį, apšviestą prietaisų skydo lem- 
pučių. 

— Ar tau su Mikele viskas gerai? 

- Taip, brangioji, man su Mikele viskas gerai. - Liza tebebuvo 
užsimerkusi. 

Po lėtos kelionės per smarkų lietų jos pagaliau sustojo prie 
Maklareno namo ir nubėgo takeliu prie atvirų durų, kur jų jau 
laukė Kenas. 

— Užeikite į vidų, sušilkite ir apdžiūkite, o tada važiuosime į 
kalvą, - pasakė jis, kai susipažino su Liza. 

- Ar jau kreipėtės į policiją? — sunerimusi paklausė Betė. 

Jis linktelėjo. 

- Jie jau buvo nuvažiavę prie Piemens namelio. Sakė neradę 
ženklų, kad gyvūnas būtų užpuolęs jūsų draugą, ir neradę pėd- 
sakų, bet lijo taip smarkiai, kad mano, jų, paštininko ar kieno 

nors kito automobilis galėjo juos sunaikinti. Daktaro Kreigo 
taip pat nesimatė. - Jis papurtė galvą. - Man neramu. Jis įsitiki- 
nęs, kad pažįsta kalvas, bet ilgą laiką jis čia negyveno, be to, jis 
nebejaunas. Ir oras pasibjaurėtinas. 

Jie sulipo į pastoriaus keturiais ratais varomą automobilį. Betė, 
sėdėdama greta jo, žiūrėjo pro priekinį stiklą, kaip žibintų pluoš- 
tai atsispindi vandens ir purvo upeliuose, tekančiuose keliuku, ir 
dėkojo Dievui, kad jai nereikia tamsoje vairuoti poršė. 

Kai galiausiai jie atvažiavo, Betė nervingai apsidairė. Ji be- 
viltiškai troško, kad Džailsas būtų su jais. Kenas Maklarenas 
išsitraukė didelį žibintuvėlį ir ryškus šviesos spindulys sukamas 
plačiu lanku apšvietė varvančius krūmus ir priplotą žolę. Betė 
sulaikė kvapą ir klausėsi, bet girdėjo tik vėją ir lietų. 

Jie apibėgo aplink namą ir Kenas savo raktu atsirakino kie- 
mo duris. Visiems įėjus, jis stipriai užtrenkė duris ir graibė jun- 
giklio. 

— Nepadės mums galvoti, jei manysime, kad ta bjauri katė 
kažkur čia tūno, - pasakė jis blaiviai. 

Betė ir Liza susižvalgė. 

— Nepanašu, kad jis būtų grįžęs, - lėtai pasakė Betė. - Nuo 
vakar vakaro niekas nepasikeitę. 

Jie suėjo į kambarį. Virpėdama Betė priėjo prie lango ir už- 
traukė užuolaidas. 

— Negaliu liautis galvojusi, ar ten lauke niekas mūsų nestebi, — 
tyliai paaiškino ji. 

Liza susiraukė. 

— Galėčiau lažintis, kad tikrai stebi. Mieloji, užlipk į viršų ir 
patikrink. Gal senasis nedorėlis ramiai ten miega. 

Betė giliai įkvėpė. Nuėjo prie laiptų. Nors degė šviesa, bet ji 
jautė, kaip baimė grįžta, kaip jai kopiant dilgsi kiekvienas ner- 
vas, akys karštligiškai bėgiojo žengiant į aikštelę, ir ji žiūrėjo į 
atviras Adamo kambario duris. 

Viršuje buvo tylu. Staiga ji liovėsi girdėti prislopintus balsus 
iš apačios, kur Kenas su Liza stovėjo prie stalo ir apžiūrinėjo 
Adamo knygas. 

Ledinės panikos srovelės nubėgo oda žengiant vieną, tada 
kitą žingsnį į tamsius šešėlius. 

Tu padarei mano A-damą nelaimingą... 

Balsas staiga nuskambėjo čia pat, jos galvoje. Betė įsikibo į 
aptvarą. Burna išdžiūvo. 

Man nepatinka žmonės, kurie daro mano A-damą nelaimingą... 

— O Dieve! - Šnabždesys nuaidėjo garsiai tylioje aikštelėje. Ji 
apsisuko ir puolė laiptais žemyn. 

- Bete, kas yra? - Žiūrėdama per akinių viršų, Liza pastebėjo 
jos nubalus; veidą. 

— Nieko. Tik pajutau... 

— Ką pajutai? Ar ką nors matei? Čia jo nėra, tiesa? 

Betė papurtė galvą. 

- Atleisk. Aš nepažiūrėjau. - Ji atsisėdo prie stalo ir parėmė 
galvą rankomis. 

Kenas žiūrėjo tai į vieną, tai į kitą. 

— Aš nueisiu, - pasakė jis. 

Jis lipo laiptais per dvi pakopas iš karto, jos girdėjo jo žings- 
nius laiptų aikštelėje, tada spragtelėjo jungiklis. 

- Girdėjau balsą. Galvoje. Ar tai buvo Bridė? — Betė beviltiš- 
kai žiūrėjo į Lizą. 

Viršuje girdėjosi grįžtančio Keno žingsniai, jis užėjo į vonią ir 
į kitą kambarį, tada pasirodė ant laiptų. 

— Čia jo nėra. Nė ženklo. - Jis nusišypsojo Betei. - Mieloji, 
nesistebiu, kad nerimauji. Katė galėjo įeiti pro paliktas atviras 
duris, bet, tiesą sakant, abejoju, ar ji eitų į vidų. Tie gyvūnai 
labai atsargūs. Neįprasta, gal ir iš viso negirdėta, kad jie slampi- 
nėtų aplink žmonių namus. Policija negalėjo suprasti. Jie mano, 

kad jūs įspraudėte ją į kampą arba kitaip sukėlėte jai grėsmę. 
Abejoju, ar mes ją dar kada nors pamatysime. 

Liza dirstelėjo į Betę ir suraukė kaktą. Prasmė aiški. Nieko 
nekalbėti pastoriui girdint. Jei iš pradžių ir Džailsas negalėjo 
patikėti ta istorija, tai ar patikės ja žmogus, vilkintis dvasinin- 
ko drabužį? 

— Ką darysime? Jam negalima likti lauke per naktį šitokiu 
oru. - Betė labai stengėsi suimti save į rankas. 

Kenas papurtė galvą. 

- Aš vėl paskambinsiu policijai. Pasitarsiu su jais. Nežinau, ar 
jau galime prašyti, kad sudarytų paieškų komandą. Man nerimą 
kelia tai, kad jo automobilis tebėra čia. Kita vertus, nežinome, 
gal kas nors atvažiavo ir jį išsivežė. 

- Jis nebūtų palikęs atvirų durų, - įsiterpė Liza. - Gal jis ir senas, 
bet jo atmintis nesutrikusi. O gal sutrikusi? — Ji pasisuko į Betę. 

Betė papurtė galvą. 

— Jis man atrodė sveikai mąstantis. - Ji atsiduso. - Kaip paieš- 
kų komanda žinos, kur jo ieškoti? Jis gali būti bet kur, jeigu 
išėjo į kalvas. 

- Jis nebus bet kur. Išėjo be striukės. Jis protingas žmogus, — 
pridūrė Liza. 

Betė pakėlė antakį. 

— Kodėl jis čia neturi telefono? Juk galėtų sau leisti. 

- Aš jo klausiau. - Kenas atsiduso. - Manau, iš gryno užsispy- 
rimo. Jis man piktai atsikirto ir pasakė, kad nėra tokio žmogaus, 
su kuriuo jis norėtų kalbėtis telefonu, ir kad jis puikiai geba pa- 
sirūpinti savimi. Klausiau, kas bus, jeigu jis nukris ar kas kita 
atsitiks, o jis atsakė, kad tai bus jo paties prakeikta kvaila klaida 
ir jis prisiims visas pasekmes. 

Liza nusišypsojo. 

- Toks tas mano Adamas. 

— Nedaug naudos tokiomis aplinkybėmis. 

— Nedaug. — Liza padvejojo. - Pone Maklarenai, norėčiau pa- 
klausti. Ar pastebėjote, kad Adamas daug gertų? — Ji irgi pamatė 
šone pastatytą butelį viskio. Bet alkoholio kiekis, kaip Betė jau 
buvo mačiusi, jame nesumažėjęs. 

Kenas papurtė galvą. 

— Jis man sakė gėręs taip, kad niekas neberūpėjo, bet sakė dabar 
galįs save kontroliuoti. Aš tikrai niekada nemačiau jo geriančio. 

- Liza! - Betės akys nukrypo į knygas ant stalo ir ji staiga 
suprato, kad jos po ano karto sudėliotos kitaip. Kai kurios buvo 
atverstos, į kitas įkišti žymekliai, o viena, gulinti paviršiuje, pa- 
žymėta raudonu rašalu. — Žiūrėk! „Dvasinė savigyna“. — Ji pa- 
stūmė knygą per stalą. 

Liza prisitraukė knygą arčiau ir nuleido akinius nuo kaktos 
ant nosies. Kelias minutes skaitė. 

Kenas paniuro. 

— Aš laikau smerktinu daugelio šių knygų turinį. 

— Tai daugiausia istorijos knygos, — atrėžė Liza. - Ir filosofijos. 
Jose yra nemažai išminties. — Ji skaitė toliau. 

- Jose blogis. Juodoji magija. Burtininkystė. 

— Niekai. — Liza vėl užkėlė akinius ant galvos. — Klausykite, 
jaunuoli, gal nueikit ir išvirkit mums kavos, kol aš peržiūrėsiu 
kelias knygas. Gal jos padės man suprasti, kur jis dabar yra. — 
Jos tono aštrumas bylojo Betei, kad ji rimtai suirzusi. 

Ji stebėjo, kaip Kenas eina iš kambario. 

- Kas ten yra? Ką tu radai? 

- Žiūrėk. — Liza per stalą pristūmė jai knygą. — Štai ką tu 
pastebėjai. Skaityk. 

Betė atsisėdo. Ji pamažu skleidė knygos lapus ir skaitė pa- 
straipas, pažymėtas arba pabrauktas raudonai: 

Gerai žinoma, kad jeigu okultistas, išėjęs iš savo kūno, astralinėje 
plotmėje susiduria su nemalonumu, jei jo vos matomą kūną kas nors 
pastebi, jei į jį smogia arba šauna, tai žymės lieka ir jo fyziniame kūne. 

Ir toliau, puslapio apačioje: 

Prisiimtas pavidalas formuojamas susikuriant vaizduotėje pa- 
sirinkto gyvūno įvaizdį, sujungiant jį su atitinkamu savo palies 
bruožu ir sužadinan! jame įgimtą jėgą. Šį metodą galima naudoti ir 
geram, ir blogam... 

Ar Liza nori pasakyti, kad Bridė šitokiu būdu sukuria katę? O 
gal ji iš tikrųjų virsta kate? Arba kažkaip patenka į tikros katės 
kūną? Betė žiūrėjo į Lizą. 

— Tu visu tuo tiki, ar ne? 

- Taip, Bete, aš visu šituo tikiu. Pažiūrėk čia. Čia. Ir čia. — 
Visos knygos apie keltų magiją pažymėtos raudonai. Visi skyriai, 
kuriuose aprašomas pavidalo keitimasis, išėjimas iš savo kūno ir 
tako ieškojimas. — Jis bandė tuos būdus. Arba ketino išbandyti. Ir 
visa tai susiję su akmeniu. - Ji numetė ant stalo priešais Betę vieną 
piešinį. - Matei? Jis stengėsi perprasti, ką reiškia šie simboliai. 

— Džailsas žino. 

- Abejoju. — Liza paniuro. - Jam tik atrodo, kad žino, bet ma- 
nau, kad Adamas sudarė visiškai kitokią sistemą. Matai, ką jis 
užrašė ant šitos knygos? 

- Iškaltasis veidrodis. Jis apibraukė jį. 

-— Bridės ženklas, - parašyta čia. - Druidžių arba moterų magių 
ženklas, jis gali perkelti už „tikrovės“ ribų. Šie akmenys yra kelro- 
džiai. Jie nurodo kelią per lygiagrečius pasaulius, bet ne į kitas mūsų 
pasaulio vietas. 


Jei veidrodin tu pažiūrėsi 
Žvilgsnis jame įklius. 

Jei per Jį išeiti banorėsi, 
Tave stebės dangus. 


Betė nutilo, stengdamasi įskaityti smulkų raštą: Į praei/į arba 
į ateitį, tenai, kur šydas plonas. Ji pažiūrėjo į Lizą. 

— Šydas? 

— Uždanga tarp laiko plokštumų. — Liza nusišypsojo. — Vėl 
ezoterinis teiginys. Jis nori pasakyti, kad tokiose vietose Bridė 
pereina iš savo laiko į mūsų. 

Betė papurtė galvą. 

— Atleisk. Mano galva negali to suvokti. Nenoriu sudaryti 
kliūčių, bet visa tai primena fantazijų pasaulį. 

— Fantazijoje dažnai slypi tiesa, Bete. — Liza šypsojo. — 
Paskaityk Jungą. Kol kas nesuk dėl to galvos. Tarkim, kad 
Adamas visu tuo tiki. Ar jis nuėjo prie kelrodžio? 

- Prie to stovinčio akmens? Kenas Maklarenas sako, kad jis 
netoli nuo čia. Reikia lipti į skardį už namo. Jis sako, kad senelis 
apsėstas to akmens. — Ji nutilo. — Manai, kad jis užkopė ten? 
Tamsoje? 

- Kai jis išėjo, galėjo būti dar šviesu. 

Jos žiūrėjo viena į kitą. 

- Bete, brangioji. Nežinau, ar tu prisimeni, bet šįvakar 
Helovynas. Tai viena iš naktų, kai, jei leisi man vėl pavartoti tą 
terminą, šydas būna plonas. Tradiciškai tikima, kad tokią naktį 
dvasioms yra lengviau pereiti iš savo pasaulio į mūsų. Gal jis šią 
naktį pamėgins pereiti ir ieškoti Bridės? 

— Bet kam jam jos ieškoti, jei ji pati nesiliauja jo persekioti? 
Jeigu ji yra čia, katės pavidalu? Jeigu aš ką tik girdėjau jos 
balsą? 

Liza prikando lūpą. Ji papurtė galvą ir gūžtelėjo pečiais, tada 
vėl atsisėdo ir pasirėmė galvą rankomis. 

— Nebežinau, ką ir manyti. Negaliu atsikratyti vaizdo, aš ma- 
tau jį gulintį ten, atvirame šlaite, lietui pliaupiant, tikriausiai 
susirgusį, per daug nuvargusį, kad galėtų grįžti namo, sužeistą 
arba paklydusį. 

— Manai, kad turėtume eiti jo ieškoti? 


— Taip. 


Jos abi sužiuro, kai į kambarį įėjo Kenas, nešinas padėklu 
su kavos puodeliais. Padėjęs jį ant stalo tarp knygų jis atsiduso. 
Spėjo nugirsti paskutinius sakinius. 

- Ir aš manau, kad turėtume jo ieškoti. Gerkite, o aš paskam- 
binsiu Moirai. Užsuksime į pastoriaus namus, paimsime žibin- 
tuvėlių, stovyklavimo daiktų ir vaistinėlę. 

Betė abejodama žiūrėjo į Lizą. Ją gąsdino mintis apie kelionę 
į tamsą. 

- Gal tau reikėtų likti... 

— Ne. — Liza dėbtelėjo į ją. Buvo pasipiktinusi. - Aš tikriausiai 
pajėgesnė negu tu, šis jaunuolis arba jo žmona. Toskanoje kasdien 
nueinu po kelias mylias, be to, visą gyvenimą gyvenau kalvose. Jei 
manote, kad lietutis ar vėjelis mane sulaikys, tai labai klystate. 

Bet mane jie sulaiko, liūdnai galvojo Betė. Kaip ir mintis, kad 
kažkur ten tūno klastinga keturiolikos šimtmečių senumo magė 
ir rengiasi susirėmimui, arba laukinė katė, nusitaikiusi man į 
gerklę. Ir dar Helovynas. Bet ji nutylėjo. 

— Mudvi abi avime tvirtais batais, vilkime geras striukes, — to- 
liau kalbėjo Liza. - Bete, žinau, ką tu galvoji, bet spėju, kad jos 
ten nėra. - Ji žiūrėjo tiesiai į Keną, tarsi skatindama jį paklausti, 
apie ką jos kalba. — Jei Adamas išėjo į jos laiką, tai ji bus ten su 
juo. Jei jis serga arba yra sužeistas, ji norės, kad mes jį rastume. 
Patikėk, kad ir ką ji daro, ji myli jį. 

Laimė, Betė nematė, kaip kalbėdama ji vogčia po stalu sukry- 
žiavo pirštus. 


- Jei išvažiuosi paskui ją, aš skirsiuos su tavim. 

Aidina išrėkė tuos žodžius Džailsui pavymui, kai jis įlipo į 
automobilį ir akimirką sėdėjo, spoksodamas į žmoną, stovin- 
čią viešbučio tarpduryje, kuris dengė ją nuo kliokiančio lietaus. 
Žaibas sekundės dalį apšvietė viešbučio fasadą ir vėl tapo tamsu, 
tik silpna holo lempų šviesa sklido pro jos liekną figūrą. 

— Tris valandas aiškinau tau, kad šito aš ir noriu. - Jis atsidu- 
so. — Atleisk. Turiu važiuoti. - Jis dar lukterėjo. - Ar nesakei, 
kad Demjenas laukia tavęs ir kartu eisite į pobūvį? - Jo žvilgsnis 
buvo kupinas paniekos. - Juk tai daug svarbiau negu laukti, kol 
sužinosi, ar pagyvenęs žmogus nežuvo audroje. - Nebepažvelgęs 
į ją, jis atbulas išvažiavo pasiskolintu automobiliu — šį kartą iš 
vienos padavėjos — ir atgręžė jį į kelią, susiraukęs nuo persmel- 
kusio skausmo alkūnėje. Dirstelėjęs į galinio vaizdo veidrodėlį, 
matė Aidiną tebestovinčią lietuje, stebinčią jį nuvažiuojantį. 

Jis pasiekė Piemens namelį tą akimirką, kai Liza ir Betė lipo 
į pastoriaus automobilį. 

— Džailsas? — Betė spoksojo į jį, veidas pagyvėjo nuo vilties. — 
Kur Aidina? Kas atsitiko? 

- Aidina grįžta į Londoną, - trumpai atsakė Džailsas. - Visam 
laikui. Aš lieku čia. Būsiu ten, kur tu norėsi, brangioji. — Jis ap- 
kabino ją ir tvirtai spustelėjo. 

Betė žiūrėjo į jį. Ji šypsojo, negalėdama patikėti, tada pasistie- 
bė ir pabučiavo jį į skruostą. 

— Ak, Džailsai... 

— Na, judu, paskubėkit. - Kenas nubraukė nuo kaktos šlapius 
plaukus. Jis plačiai šypsojo. — Jei yra proga švęsti, tai švęsim 
po visko. 

Jis stabtelėjo prie pastoriaus namų. Moira jau buvo pripylusi 
termosus karštos sriubos ir paėmusi dvi kuprines, mažą ir didelę, 
surinko ir visus žibintuvėlius, kiek tik rado. Ji jau buvo apsiavusi 
storais žygio batais, apsivilkusi pašiltinta striuke, apsivyniojusi 
šaliką. Kenas sunerimęs raukė kaktą. 

- Tu tikrai nori važiuoti? 

— O kaip kitaip? - Pasistiebusi ant pirštų galų, ji pabučiavo jį. 
Senasis daktaras Kreigas man labai patinka. Ir nesirūpink. Aš 
paskambinau į policiją ir informavau apie padėtį. Jei iškils kokių 
kelblumų, jie atvažiuos arba atsiųs kalnų gelbėtojus. 

Jie pastatė automobilį aikštelėje prie tako į kalvą. Rodyklė, 
kiek pakrypusi gervuogyne, buvo nukreipta aukštyn ir rodė į 
taką, vedantį prie Simbolių akmens, esančio už pusantros my- 
lios. Betė girdėjo, kaip kažkur dešinėje kriokliu krinta nuo kal- 
vos nematomas kalnų upelis ir skuba žemyn siaura vaga tarp 
uolų. Abipus jų auga medžiai, įsikibę į statų taką, nuo apkerpė- 
jusių šakų varva vanduo. Betės kojos slysčiojo ant akmenų, vėjo 
riaumojimas užgožė visus garsus, išskyrus vandens šniokštimą. 
"Takas vedė aukštyn visai palei pat upelį, ėjo siaura griova tarp 
medžių, sukiojosi aplink uolų atodangas, sparčiai statėjo, kol 
vietomis atramos kojoms darėsi vis panašesnės į laiptus tarp su- 
sivijusių medžių šaknų. Vanduo kurtino, nes upelis, nuo audros 
patvinęs, krito kriokliais ir veržėsi ssaunumomis. Kai Kenas, 
ėjęs priekyje, trumpam pasuko žibintuvėlį, jie išvydo tamsoje 
švytinčias baltas putas ir jautė, kaip po kojomis dreba žemė. 
Tarp medžių plykstelėjo žaibas ir Betė sudrebėjo. Ji pažiūrėjo 
aukštyn į Keno nugarą su švytinčiu lietpalčiu ir kuprine, tada į 
jo žibintuvėlio spindulį, apšvietusį taką ir silpstantį tarp tankiai 
suaugusių medžių kamienų. Prieš išeinant jis išdalino visiems 
žibintuvėlius, atsarginius elementus ir šalikus, ir labai atkakliai, 
bet tuščiai, mėgino įkalbėti Lizą likti automobilyje. 

Betei ropščiantis aukštyn, kiekvienas jos nervas buvo įtemptas 
ir budrus. Ji nuolat atsigręždavo pažiūrėti, ar Liza tebeina greta 
Moiros, ir suprato, kad Liza, beveik septyniasdešimties metų 
amžiaus, nejuokavo sakydama, kad ji pajėgesnė už juos visus. 

Džailsas, slysčiodamas ant žvirgždo, atskubėjo prie jos ir pa- 
ėmė jos ranką. Ji pažiūrėjo į jį ir nusišypsojo. Su juo jautėsi sau- 
giau. Paskui juos Moira, nešina savo mažąja kuprine, prikrauta 
kavos ir sumuštinių, klupinėjo ant stataus tako. Jie palaukė jos ir 
Lizos, jų žibintuvėliai ryškiai apšvietė slidžią uolą. | 

- Laikotės? — Džailso žodį nustelbė greta riaumojantis van- 
duo. Moira pažiūrėjo aukštyn ir nusišypsojo. Linktelėjo. 

— Laikomės. 

Staiga pūstelėjo vėjo gūsis, stipresnis nei ankstesnieji, ir Betė 
suklupo ant palaido žvirgždo. Jie jau baigė išeiti iš medžiais 
apaugusio ploto, ir pasidarė šalčiau. Kenas sustojo. Atsisuko 
ir laukė jų. 

- Visi sveiki? Deja, reikės dar truputį paėjėti, ir takas darosi 
dar statesnis. Ar sustosime atsipūsti? 

Jis išjungė žibintuvėlį taupydamas elementus, ir jie visi aki- 
mirką stovėjo kartu. 

— Ką darysime, jei rasime jį ten? — paklausė Liza garsiai, per- 
rėkdama vėjo švilpimą. 

- Jei reikės pagalbos nešant jį žemyn, skambinsime policijai. 

Ji linktelėjo ir atsitrenkė į jį, stumtelėta kito vėjo gūsio. 

— Geriau judėkime, — garsiai sušuko jis, kad jie išgirstų. — 
Man nepatinka, kad oras šitaip prastėja. Ir mes nenorime su- 
šalti. Eikime. 

Dabar jie ėjo arčiau vieni kitų, žibintuvėliais pasišviesdami 
vos įžiūrimą taką per akmenis ir viržius, ryškūs šviesos ratai 
tarsi atitvėrė nakties vaizdus, todėl, kai Betė pamėgino pažiū- 
rėti prieš vėją ir šlapdribą, nieko nematė. Ji suklupo ir vos ne- 
pargriuvo. 

Liza stvėrė ją už rankos. 

— Gerai jautiesi? 

Betė papurtė galvą. Baimė didėjo. Kažkas iš toliau stebi juos, 
tą ji nemaloniai jautė. Ji matė, kaip Liza žiūri jai į veidą, matė, 
kaip senelė drąsindama nusišypsojo. Jai norėjosi garsiai šaukti, 
bet žodžiai strigo gerklėje. Kenas jau buvo nutolęs, ir jai dabar 
rūpėjo tik pasivyti jį. 

-— Jau nebetoli, - vien lūpomis pasakė Liza. - Nesustok. 

Betė tvirčiau susisupo į striukę ir prisivertė eiti. Džailsas žengė 
greta jos. Kad ir kas juos stebėjo, artyn nėjo. Žengė koja kojon. 

Dabar sustojo Liza. Ji pasilenkė ir gaudė kvapą. 

- Atleisk. Dieglys. Net man toks tempas per greitas! 

Kenas laukė, akimis klaidžiodamas tamsoje už jų mažo švie- 
sų rato. 

Pagaliau Liza atsigavo. Ji atsitiesė ir apsidairė. 

- Čia kažkas yra. 

— Ką? —- Kenas nemirksėdamas dairėsi. —- Kur? 

Ji išjungė žibintuvėlį ir mostelėjo kitiems pasekti jos pa- 
vyzdžiu. 

- Jaučiu, kad kažkas mus stebi. 

- Adamas? 

Ji papurtė galvą. 

— Aš pašauksiu... 

- Ne! - Ji įsikibo jam į ranką. - Nešauk. Mes nežinome, kas 
ten. - Ji lėtai pasisuko ir įsižiūrėjo į tamsą. — Kad ir kas ten būtų, 
jis arba ji nenori, kad mes pamatytume. 

- Iš kur žinote? - paklausė Kenas tiesiai jai į ausį. 

Ji patraukė pečiais. 

— Moteriška intuicija. Instinktas. Ten ne Adamas. 

- Tai Bridė? — Betė prisislinko arčiau jų jausdama, kaip per 
nugarą perbėgo ledinis šiurpulys. Džailsas uždėjo jai ant pečių 
savo sveikąją ranką. 

— Nemanau. Neklausk kodėl. Ar akmuo dar toli? 

Kenas dairėsi. 

— Kai žibintuvėliai išjungti, lengviau orientuotis, kur esame. 
Tarp debesų, žvaigždžių apšviestas, ten stūkso Ben Dergas. 
Man atrodo, kad mes jau visai arti kryžiaus. Laimė, kad dabar 
prie jo veda takas. Ne taip seniai čia niekas neužkopdavo. 

- Išskyrus Adamą, - tyliai pridūrė Betė. 

Liza susiraukė. 

- Tu pavadinai jį kryžiumi! - Ji timptelėjo Keno striukę. - Mes 
ieškome ne kryžiaus! Ieškome akmens su piktų simboliais. 

Jis linktelėjo. 

— Teisingai. Priekyje iškaltas keltų kryžius, o kitoje pusė- 
je - piktų simboliai. - Jis linksmai šyptelėjo. — Jau nebeilgai, ir 
jūs pati juos pamatysite. — Jis grįžtelėjo, kai horizontą nušvietė 
žaibo blyksnis. - Tikiuosi, kad čia siautėja ne pagonys piktai. 
Kai šventasis Kolumbanas atvyko į Invernesą atversti karaliaus 
Briudo, jo druidas sukėlė audrą Kolumbanui nubaidyti. Ar bent 
jau pamėgino. Bet jaučiu, kad jam nepavyko, nes Kristaus galia 
yra daug didesnė. 

- Tai buvo Broikanas, - lėtai pasakė Betė. Ji braukė nuo akių 
lietaus lašus. 

- Teisingai. Broikanas. - Kenas pažiūrėjo į ją nustebęs. — Kaip 
matau, skaitei savo senelio knygas. — Jis nusisuko ir ėmė kopti 
aukštyn, o Liza ir Betė susižvalgė tamsoje, uždegė savo žibintu- 
vėlius ir nusekė paskui jį. 

Kuo aukščiau, tuo audra buvo baisesnė. Tolumoje žaibas blyk- 
čiojo aplink kalnų viršūnes, tada pamažu pradėjo artėti prie jų, 
ir dabar jie pagaliau išgirdo, kaip perkūnija dunda jau kalvomis. 
Betė užgniaužė baimę ir nužingsniavo pirmyn. Ir kai atsigręžusi 
per petį dirstelėjo į Lizą, pamatė, kad jos senelė jaučia tą patį. 

Liza paėmė jos ranką. 

— Nebetoli, mieloji. Jis ten bus. Jaučiu. 

Kenas, ėjęs priekyje, vėl sustojo. Jis sukiojo žibintuvėliu po 
taką priešais save. 

— Takas dingo. Nebematau jo. Ta bjauri šlapdriba padengė 
viską. 

Viržiai ir žolė plytėjo į visas puses, kiek siekė šviesos spindu- 
lys. Už jo buvo tamsu. 

Betė nusipurtė, ir Kenas pastebėjo. 

— Rasime akmenį, nesirūpink. 

— O jeigu nerasim? — Ji dairėsi, nukreipdama savo žibintuvėlį 
į tolį. — O jeigu senelis irgi negalėjo surasti kelio? Darosi vis 
šalčiau. Gal jis paklydo? Gal mes visi paklydome? 

—- Nepaklydome, Bete. — Lizos balsas išliko tvirtas. — Nesijau- 
dink. Mes nebetoli, esu įsitikinusi. 

Kenas žengė kelis žingsnius į priekį ir vėl sustojo. Jis pašvietė 
žibintuvėliu tiesiai į lietų ir pergalingai šūktelėjo: 

— Matau jį. Ten! 

Didžiulis akmuo, apšviestas žaibo blyksnio, pajuodęs nuo lie- 
taus, stūksojo priešais juos kaip ilgas, nelygus dantis, ir net iš ten, 
kur stovėjo, jie iš karto pamatė, kad jo papėdėje kažkas guli. 


Viena tamsoje Bridė dairėsi. Ji nežino, kur yra. Jaučia vėją, girdi, 
kaip lietus šiurena į medžių lapus, girdi griaustinį, bet ji paklydo. 
Blykstelėjo žaibas, ji pajuto energijos antplūdį, bet po akimirkos 
jis dingo, ir ji vėl liko ilgoje, tamsioje naktyje. Kažkur čia yra 
A-damas. Ji girdėjo, kaip jis ją šaukė. Ji beviltiškai stengiasi pa- 
siekti jį, bet negali. 

Ji jaučia, kad Broikanas arti. Jis ją medžioja, jo gebėjimai di- 
desni už jos, jo jėga nesilpstanti. Kai jis ją pagaus, nužudys, taip 
pat ir A-damą. 

Bet netoliese yra dar kažkas. Nepažįstamasis velsietis, kuris 
seka paskui Broikaną per laiko sluoksnius. Jis vis artėja. 

Ji lėtai apsigręžė jausdama, kaip vėjas šiaušia jai plaukus, 
čiuopdama tamsą. Jei audra priartės, ji suteiks jai jėgų. Jos 
kūnas, tas, kuris guli lovoje kaip Broikano belaisvis, kasdien 
vis silpsta. 

Broikanui jokios naudos nužudyti kūną be sielos. Jis palaikė 
kūną gyvą, kvietėsi geriausius žiniuonius, maitino jį, girdė sul- 
tiniu, pienu ir vynu, kol jos siela grįš iš paieškų tarp laiko klodų. 
Jos grįžimas į tą lovą reikštų mirtį nuo Broikano rankos. 

Smegenyse miglota. Ji negali aiškiai mąstyti. Niekas neuž- 
silaiko jos galvoje, išskyrus vieną būtinybę — rasti A-damą ir 
abiem tapti viena. Bet dabar jis vėl dingo. Namie jo nėra, auto- 
mobilyje nėra, ji negali niekur jo rasti, o kažkur, visai netoliese, 

kiti žmonės taip pat jį medžioja. Žmonės, kurie atims jį iš jos 
kaip tik tada, kai jis išmoko grįžti pas ją prie akmens. 

Ji laukė, kol vėl plykstelės žaibas, kvėpė į save jo energiją, jau- 
tė, kaip grįžta jėgos. A-damas arti. Jei galėtų pasiekti jį, nusi- 
neštų į šešėlius, jiedu galėtų per amžius būti kartu, o jų kūnai 
jiems nekliudytų. 

Ji šyptelėjo. Žinoma, yra dar vienas energijos šaltinis. Jis ją vi- 
siškai atgaivintų, iš karto. Norint pralieti kraują, didelio išmany- 
mo nereikia. Nereikia įšventinimo nei specialaus druidų mokslo. 
Žudydama ji pati patyrė, kad mirties išlaisvinta energija pereina 
į ją. O čia pat, prie akmens, ji jaučia žmones, kurie nori atimti 
iš jos A-damą. Kai peilis atsidūrė rankoje, jos klajojanti mintis 
suvokė, kas jos, tos dvi, jau seniai stovinčios tarp jos ir A-damo. 
Tai toji moteriškė Liza ir A-damo vaiko vaikas, Betė. 

Teisinga, kad jos mirdamos suteiks gyvenimą jai ir A-damui. 


- Arjis dar gyvas? 

Penkios figūros, pasilenkusios prie Adamo, buvo nukreipu- 
sios žibintuvėlius į jį, matė jo išblyškusį veidą, permirkusius dra- 
bužius, užmerktas akis, lietė jo sustirusią odą. Kenas prispaudė 
pirštą už senuko ausies ieškodamas pulso, tada pakėlė galvą, 
purtydamas nuo akių lietaus lašus. 

— Užčiuopiau. Jis gyvas. Bet vos vos. 

Jis jau skubėjo nusivilkti striukę, kai Liza uždėjo delną jam 
ant rankos. 

— Nėra prasmės ir tau mirti persišaldžius, Kenai. Tau pačiam 
jos reikia. 

Jis pažvelgė į Lizą ir linktelėjo. Pastatė ant žemės kuprinę ir 
atplėšė ją. 

— Padėkit man jį susupti. Štai, Bete, - jis karštligiškai pagrai- 
bė kišenėje šlapiais pirštais, — imk telefoną ir skambink į policiją. 
Reikės pagalbos, norint jį iš čia išgabenti. 

Ji paėmė telefoną, o jis pats, Moira ir Džailsas darbavosi prie 
Adamo, Liza iš viršaus švietė jiems dviem žibintuvėliais. Iš 
kuprinės buvo ištrauktos cheminės šildyklės, jas Kenas pakišo 
Adamui po marškiniais ir striuke, po pažastimis ir prie kirkš- 
nių. Tada jie susupo Adamą į apgaulingai ploną gelbstimąją 
folijos antklodę, pirštams slysčiojant nuo šalto lietaus, lipnia 
juosta suformavo iš jo kokoną ir galiausiai Kenas išėmė oranži- 
nį miegmaišį. 

Kol jie skubėjo jį atšildyti, Betė, atsukusi nugarą vėjui, gra- 
binėjo smulkius telefono mygtukus, o jos sušalę pirštai vis nu- 
sprūsdavo nuo skydelio. 

- Negaliu užmegzti ryšio. - Išsigandusi ji mėgino dar kartą, 
pasitraukusi tolėliau nuo jų. - Kenai, negaliu prasimušti! - Ji 
pasisuko ir paėjo dar toliau svarstydama, gal akmuo yra ryšio 
trukdis. 

Bet kiti, intensyviai triūsiantys mažame žibintuvėlių šviesos 
rate, jos negirdėjo. Vėjas grasino išplėšti miegmaišį jiems iš ran- 
kų, Adamą kelti reikėjo kaip negyvėlį, jo galva bejėgiškai sviro 
atgal, akys tebebuvo užmerktos. 

Bridė stebėjo iš už medžių, peilį tebelaikydama rankose. 
Adamas serga. Ji šaukė jį tamsoje. 

A-damai, kas atsitiko? A-damai, ateik pas mane. 

Atsakymo nebuvo. Ji per silpna. 

Jos akys susiaurėjo. Prie medžių artėjo Betė. 

— Alio! - Betė vėl surinko numerį ir vėjui riaumojant stengėsi 
išgirsti, ar yra signalas. - Alio! Padėkite mums! Mes radome 
jį prie kryžiaus. Jis be sąmonės. Labai serga. Alio, ar kas nors 
mane girdi? 

Už jos nugaros Kenui ir Džailsui galiausiai pavyko įbrukti 
Adamo kojas į miegmaišį. Pamažu ir sunkiai jie movė miegmai- 
šį ant viso jo sušalusio kūno. Liza gniaužė jo rankas, mėgino 
šildyti ir kišo po sidabrine folija. Jie atsargiai su visu miegmaišiu 

atrėmė jį į akmenį, kad šis užstotų jį nuo pikčiausios šlapdribos 
ir vėjo, o patys atsiklaupė aplinkui. 

Galiausiai Džailsas pakėlė galvą. 

- Bete, ar tau pavyko prisiskambinti. — Jis atidžiai žiūrėjo į 
lietų. — Bete, kur tu? — jis jau šaukė garsiai. 

Kenas pakėlė galvą. 

— Kas atsitiko? 

— Kur ji? Aš jos nematau! 

Kenas sunkiai atsistojo ir nukreipė žibintuvėlį medžių link. 
Liza ir Moira tebelaikė Adamą, apkabinusios per pečius. 

- Likite čia. Nejudėkit, — paliepė Kenas. Jis dairėsi aplinkui 
prisimerkęs nuo lietaus, drebėdamas. Apvedė žibintuvėlio spin- 
duliu didelį ratą, keiksnodamas silpstančius elementus. Jam rei- 
kėtų grižti prie kuprinės pakeisti jų, bet jis norėtų palaukti iki 
paskutinės minutės. - Bete, kur tu? 

Prie skardžio krašto augo škotinių pušų miškelis. Suraukęs 
kaktą Kenas žiūrėjo į Džailsą. Kodėl jie nemato jos žibintuvėlio? 
Ar jis sugedo? 

- Bete! - Džailsas jau šaukė iš visų jėgų, bet vėjas nupūtė jo riks- 
mą ir sudraskė jį, niekam nespėjus išgirsti. Jis pažiūrėjo į Lizą. Ji 
abiem rankomis buvo apkabinusi Adamo pečius ir švelniai sūpavo 
ji, stengdamasi grąžinti šilumą į jo sušalusį, šlapią kūną. Jis vėl 
neramiai apsidairė ir žengė kelis žingsnius arčiau medžių. — Bete! 

Kenas nusekė paskui jį. Stovint vėjas visa galia užgriuvo jį ir 
staiga jis pasijuto labai pavargęs. Jis stabtelėjo. Be reikalo leido 
jiems visiems čia užkopti. Reikėjo palikti tą rūpestį profesiona- 
lams. Bet kiek kartų jam teko čia lankytis, oras visada būdavo 
švelnus, takas gerai matomas, vaizdai visose pusėse stulbinamai 
ryškūs. Tais kartais jis nesuvokė, koks status yra takas ir kokia 
nelygi žemė. Betė galėjo paslysti ir pargriūti, galėjo pasiklysti 
tarp medžių. Ji galėjo įklimpti į purviną pelkę arba nukristi nuo 
uolų, kurios raižė vietovę ir darė jos paviršių stebėtinai vagotą. 

- Bete! — Jis jau pradėjo kimti ir jautė, kaip šaltis smelkia jį 
iki kaulų. 

Tada ją pamatė. Ten, prie medžių, vos šviečiančio žibintuvė- 
lio spindulys buvo visai nusilpęs. Ji laikė ranką prie ausies - vis 
dar mėgino peršaukti siaučiantį vėją. 

- Betė! - Jis parodė į ją, jo žibintuvėlio spindulys išryškino jos 
šviesiai žalią striukę ir plaukų čaižomą išblyškus; veidą. Džailsas 
sunkiai žengė jos link. Jau beveik pasiekė ją, kai abu išgirdo iš 
už medžių sklindantį urzgimą. 
so pusėn. 

- Ar tu girdėjai? 

- Eik iš ten. Pamažu. - Jis ištiesė jai ranką, nukreipęs savo 
žibintuvėlio šviesos pluoštą į pušis. - Negali būti, kad čia ta pati! 
Negali būti! 

- Tai ji. Bridė. Ji atėjo Adamo. - Betė sunkiai kvėpavo, ranko- 
je spausdama telefoną. - O Dieve, kur ji? Aš jos nematau! 

Džailsas žengtelėjo jos link ir paėmė už alkūnės. 

— Čionai. Tolyn nuo medžių. Tik nebėk. 

Žibintuvėlio šviesa silpo. Jis atsigręžė. Kenas stovėdamas lau- 
kė jų, nukreipęs į juos šviesą. Už jo, prie akmens, Liza ir Moira 
vis dar triūsė aplink Adamą, nenutuokdamos, kas vyksta. Jos 
neturėjo daiktų, kuriais galėtų apsiginti, tik žibintuvėlius storos 
gumos įdėklais. 

— Kenai! — negarsiai pašaukė Betė. - Padėk mums! — Kai jie- 
du su Džailsu ėjo jo pusėn, Betė vėl išgirdo urzgimą ir pamatė, 
kaip Kenas atsargiai apsidairė. Jis taip pat išgirdo. - Kenai, sau- 
gokis. Tai netikra katė. - Jos žvilgsnis buvo nukreiptas į me- 
džius. — Jei moki gerų maldų, dabar laikas jas sukalbėti. - Jos 
balsas baisiai drebėjo. 

— Kokia netikra katė? — Vėjas nešė žodžius jam nuo lūpų. 

Lėtai ir ramiai Džailsas vedė ją tolyn nuo medžių. 

- Tai moteris. Tarsi juodoji magė. Neabejok tuo, ką sakau. 
Panaudok visas savo pastoriaus galias jai iš čia nuvyti. — Betės 
balsas jau skambėjo isteriškai. — Ji ketina mus užpulti. Yra puo- 
lusi ir anksčiau. Ji nori nužudyti mane! 

Džailso ranka stipriau ją apkabino. 

- Eikime. Grįžkim greičiau prie kitų. Neleisiu jai tavęs paliesti. 

Vėl pasigirdo urzgimas, šį kartą arčiau, nors silpstančioje švie- 
soje jis nematė nieko. 

- Eikš, greičiau! - Jis pradėjo bėgti, termpdamas ją su savimi, 
šokinėdamas per kupstuotą žemę, per viržius ir balų vilname- 
džių kuokštus, o Kenas bėgo iš paskos neatsilikdamas. 

Jiems už nugaros iš miškelio stryktelėjo katė. 

Betė suriko. 

Staigiai atsigręžęs, Džailsas pastūmė ją sau už nugaros ir sto- 
jo veidu į katę, kai ta jau skriejo į juos. Vienu staigiu judesiu 
ištraukęs ranką iš raiščio, jis abiem rankomis iš visų jėgų smo- 
gė gyvūnui į snukį žibintuvėliu. Trakštelėjo kaulas ir pasigirdo 
skausmingas staugimas. 

Katė dingo. 

Drebėdamas, slidžiomis nuo lietaus ir kraujo rankomis, 
Džailsas dairėsi po tamsą. Žibintuvėlis užgeso, jis laukė sunkiai 
kvėpuodamas ir įtemptai klausėsi. Kur katė? Ar jis ją užmušė? 

Staiga kairėje pusėje įsižiebė šviesa. 

- Džailsai. - Betės balsas drebėjo. — Ar tu sveikas? - Ji atsuko 
žibintuvėlio spindulį į jį, tada į miškelį. Labai trumpai jie abu 
pamatė ten stovinčią moterį. Ranką prispaudusią prie veido. Kai 
spindulys užslinko ant jos, ji iš pradžių tik žiūrėjo, o kai pajudi- 
no pirštus, jai nuo kaktos prie ilgų tamsių plaukų pasruvo krau- 
jas, akys buvo išsigandusios, kupinos skausmo, burna iš siaubo 
pražiota. Bet Betės žibintuvėlis mirktelėjo ir užgeso. 

- Jėzau švenčiausias! - Kenas spoksojo ten, kur jie ką tik ją 
matė. — Dieve mano, ką tu padarei? 

- Jis išgelbėjo mums gyvybes. Galbūt. - Betė suėmė Džailso 
ranką ir palaikė. — Eime. Greičiau. Negaiškime. Grįžkime 
prie kitų. 

- Bet ta moteris... - Kenas žiūrėjo per petį. 

— Palik ją! — Betės vėl vos neištiko isterija. — Grįžkime pas 
Lizą, prašau! 

Grįžtant prie akmens, Kenas staiga nusvirduliavo atbulas. 

— Kas atsitiko? Tau negera? — Džailsas sunerimęs laukė jo. 

- Viskas gerai. Dieglys. - Kenas jautė, kaip kakta srūva pra- 
kaitas. Krūtinę ir kairę ranką plėšė kankinamas skausmas. 

— Kenai. - Betė jau buvo šalia, veidą prikišusi prie jo. - Sakyk, 
kas yra? Ar valiosi nueiti iki akmens? — Žibintuvėlio spindulys 
akimirką apšvietė jo veidą, ir Betė jo akyse išvydo kančią. 

-— Viskas bus gerai. Tik leiskit pailsėti. - Skausmas krūtinėje 
stiprėjo. Kenui stigo kvapo. 

- Jau beveik atėjome, bičiuli. - Džailsas jau buvo apkabinęs jį 
ranka. — Liko tik keli žingsniai. — Jis atsisukęs dirstelėjo į tamsą, 
bet ten niekas nebejudėjo. 

Po žingsnelį jis vedė Keną į priekį pusiau nešdamas, pusiau 
stumdamas jį, bijodamas, kad šis nenualptų, o Betė sekė jiems iš 
paskos vis gręžiodamasi per petį. 

Kenas užsimerkė. 

- Apgailestauju. Nežinau, kas man yra. - Jis mėgino šyptelė- 
ti. Prisiminė padėties ironiškumą — Liza mažiausiai dvidešimt 
penkeriais metais vyresnė už jį. Jis griežė dantimis iš skausmo. 
Mėgindamas nuslėpti jį, trumpai užsimerkė. 

— Tu laikeisi puikiai. - Betė suspaudė jam ranką. —- Tik kvė- 
puok lėtai ir vienodai. Tuoj atgausi kvapą. - Jos akys naršė po 
tamsius šešėlius už nugaros. — Blogiausia jau praėjo. Kai prieisi- 
me akmenį, nuspręsime, ką daryti. 

Jie šiaip taip nusigavo iki akmens ir Džailsas paguldė Keną 
šalia Adamo. 

- Kas atsitiko? — paklausė Moira šaižiu balsu. 

— Nieko. — Kenas prisivertė nusišypsoti. - Tik kvailas dieglys. 
Tuoj praeis. Džailsai. Kuprinėje. Nauji elementai. 

Neramiai dirstelėjęs į jį, Džailsas parpuolė ant kelių šalia 
Lizos ir drebančiomis rankomis pradėjo raustis kuprinėje. 

— Mus užpuolė laukinė katė. - Jis pažvelgė į Lizą šnairomis, 
kurį laiką žiūrėjo jai į akis, tada nusuko žvilgsnį į Adamą. — 
Kaip jis laikosi? 

- Vos vos. - Liza žiūrėjo į Džailsą apimta siaubo. - Ar jūs abu 
sveiki? — Ji atsuko į jį savo žibintuvėlį ir pamatė kraują. - Dieve 
mano. Ji tave sužeidė. 

— Tik įdrėskė. Daugiau nukentėjo pati. Kaip reikiant ją su- 
žeidžiau. - Džailsas surado elementus ir pradėjo plėšti juos iš 
pakelių. - Būk budri. - Jis nupurtė nuo akių lietaus lašus. - Mus 
užpuolė katė, bet po to mačiau moterį. Tai buvo Bridė? 

- Žinoma, tai buvo Bridė. - Betė klūpojo šalia jų. Ji žiūrėjo į 
tamsą, o užgesusį žibintuvėlį laikė priešais save kaip batutą. — Ji 
ragana. Magė. Liza buvo teisi. Ji dar ir žudikė. 

Drebančiomis rankomis Džailsas sudėjo naujus elementus į 
savo žibintuvėlį ir uždegė. Nukreipė šviesą į Adamą ir pasilenkė 
prie miegmaišio, norėdamas vėl patikrinti Adamo pulsą. 

- Vis dar labai silpnas. Bete, ar tau pavyko prisiskambinti? 

Betė dairėsi priblokšta. 

— Kur telefonas? O ne, tikriausiai išmečiau, kai puolė katė. O 
Dieve, labai atsiprašau! Ką mes darysime? — Ji dairėsi kaip pa- 
klaikusi. 

Džailsas stipriai prikando lūpą. 

— Nesvarbu, jei tik tau pavyko prisiskambinti. 

— Nežinau. Nežinau, ar prisiskambinau. Regis, signalo nebu- 
vo, ragelyje traškėjo, o vėjas ir lietus buvo tokie stiprūs, kad ne- 
girdėjau, jeigu kas ir atsiliepė. Ak, Džailsai, labai apgailestauju. 
Eisiu ten paieškoti. 

— Negalima. - Liza buvo nepalenkiama. — Nieku gyvu negrįši 
ten, kol tas padaras tykoja aplinkui. O sulytas telefonas vis tiek 
nebeveiks. Nėra prasmės ieškoti. 

Džailsas atsistojo. 

— Prasmė yra. Tai vienintelė Adamo viltis. - Jis pažiūrėjo į 
tamsą. — Aš eisiu. Jūs likite čia. 

— Tu jo niekaip nerasi. Tik ne per tokį orą ir purvą, - tramdė 
jį Liza. - Nebūk paikas. 

— Turiu pamėginti. — Jis oriai šyptelėjo. - Nesirūpinkit. Būsiu 
akylas. Šį kartą turėsiu žibintuvėlį. Aš rasiu telefoną. 

Trys moterys stebėjo jį grįžtantį tuo pačiu keliu, kuriuo jie ką 
tik atėjo, sukiojantį žibintuvėlio spindulį tai ant žemės priešais 
save, tai vėl į medžius. Šalia jų Moiros glėbyje gulėjo Kenas iš 
skausmo sukandęs dantis. 

— Kokia aš kvailė! - Betė susmuko ant kelių šalia Lizos. - O 
Dieve, koks siaubas! — Ji dirstelėjo per petį. - Juk nepamatytume 
jos, jei ji prisėlintų iš tamsos, ar ne? 

— Ne. - Liza laikė Adamą prie peties. - Nepamatytume. 

- Aš kalta. Jei nebūčiau pametusi telefono... 

- Bete, pametei netyčia. Niekas tavęs nekaltina. - Liza krūp- 
telėjusi išjungė savo žibintuvėlį. - Taupykime elementus, tegu 
akys pripranta prie tamsos. Šitaip lengviau ją pastebėsime. 

Ji prisiminė Meriną, mintyse įsivaizdavo jo galią ir gaubė vi- 
sus nepramušama šviesos siena. 

Susigūžusios šalia, jos kartkartėmis toli pamatydavo Džailso 
žibintuvėlio spindulį, metodiškai naršantį žemę ir vis artėjantį 
prie pušynėlio. Kartais spindulys šokteldavo aukštyn ir apsuk- 
davo ratą lyg tikrindamas, ar nieko nėra. 

- Ar ji puls mus vėl? - Betė spaudėsi arčiau. 

Liza papurtė galvą. 

— Nežinau. - Ji švelniai uždėjo ranką Adamui ant kaktos. — 
Kur jis, Bete? Jei jis išėjo į jos laiką, tai kodėl ji ne su juo? Kodėl 
ji vis dar čia? 

Betė žiūrėjo į senelio veidą. Akys užmerktos, oda drėgna nuo 
šlapdribos, išblyškusi. Jokios vidinės kovos nematyti. Išraiška 
visiškai rami. 

— Manai, kad jis persikėlė į kitą laiką? - Ji kalbėjo tyliai, kad 
Kenas ir Moira neišgirstų. 

Liza linktelėjo. 

— Manau, kad taip. Bet tikriausiai suklydo. Gal pateko ne į tą 
vietą arba ne į tą laiką. Ak, Bete, iš kur mes galime žinoti? - Ji 
nemirksėdama žiūrėjo ten, kur laikinai dingo Džailso žibin- 
tuvėlio šviesa. — Gal Bridė pasakytų, jei taip nesiektų mūsų 
nužudyti. 

- Aš jo nematau. — Betė irgi dairėsi tolimo žibintuvėlio spin- 
dulio. Apimta panikos, ji prakalbo garsiau. - Liza, aš jo nebe- 
matau! 

Liza įsitempė ir apsižvalgė. 

A-damai. Kur A-damas? 

Liza girdėjo tuos žodžius kažkur pakaušyje. 

- Aš vis dar jo nematau! - Betė pasikėlė klūpodama. 

- Palauk. — Liza palietė jos ranką. — Įsiklausyk. 

— Kas yra? 

— Girdėjau balsą. Jos balsą. 

— Bridės? — Betė ištarė jos vardą pašnibždomis. Abi moterys 
klausėsi, stengdamosi išjungti vėjo ir lietaus šniokštimą. 

A-damai! 

— Štai. — Liza vėl įsikibo į Betę. - Ar girdėjai? 

Moters pavidalas buvo vos įžvelgiamas Lizos matymo lauko 
pakraštyje. Liza papurtė galvą, nukratydama nuo veido lietaus 
lašus, ir vėl įsižiūrėjo. Taip, ten, ties tamsos riba, matyti dar 
tamsesnis pavidalas, labiau primenantis šešėlį, ilgais plaukais ir 
apsiaustu, kuris iš dalies buvo tas pats lietus. Liza nurijo seilę. 

- Bride, — pašaukė ji. Pajuto, kaip Betė iš siaubo sustingo. — 
Bride, mes irgi pametėm Adamą. Padėk mums jį surasti. - Liza 

sulaikė kvapą. Ar šešėlis slenka artyn? — Prašau. Jis paklydo. 
Mes visi jį mylime. Padėk mums jį rasti. 

Pavidalas aiškiai priartėjo. Išsigandusios moterys jau įžvel- 
gė jos apsiausto klostes, matė sidabrinę sagę, sruogą plaukų po 
gobtuvu, išblyškusį taisyklingų, smulkių bruožų veidą, ryškų, 
šviežią, apkrešėjusį randą virš nosies, padėrusias akis ir kietai 
suspaustą burną. Atrodė, kad ji žiūri ne į jas, ne į Adamą, o į 
kažką tarp jų ant žemės. 

A-damai! 

Jos burna nesujudėjo. 

A-damai, aš tave myliu! 

Ji stovėjo maždaug už dvidešimties pėdų nuo jų, akys dabar 
įsmigo į Betės veidą. 

— Mes visi jį mylime, Bride. — Liza stengėsi kalbėti vienodu 
balsu. Ji sulaikė kvapą, kai Bridės pavidalas prislinko arčiau. 

Tada neįspėjusi moteris puolė jas, ir jos abi iš karto pamatė jos 
rankoje tą patį baisųjį ilgaašmenį peilį. Betė riktelėjo, patraukė 
Lizą Bridei nuo kelio ir jos akys atsidūrė per kelis colius nuo 
įsiūčiu liepsnojančio įsmeigto žvilgsnio. Ji beviltiškai vėl pakėlė 
ranką, stengdamasi apsisaugoti. Dar kartą atmušė peilį, kai ša- 
lia savęs išgirdo balsą. 

- Kristaus vardu, prapulk! — Kenas sėdėjo ir drebančia ranka 
darė kryžiaus ženklą. 

Bridė sudvejojo. Tebespausdama rankoje peilį sustojo ir ne- 
bepuolė. | 

— Nebijokit. Aš jau čia! — Džailsas matė viską. Jis tekinas 
atbėgo kelis likusius jardus ir gaudydamas kvapą ištiesė ran- 
ką į Bridę. — Palik jas ramybėje, pragaro ragana! - Jis mėgino 
nučiupti jos peilį. Žibintuvėlis lanku perskriejo orą ir nosimi 
krito į tankų šlapių viržių kupstą, palikęs Džailsą mojuoti ap- 
graibomis tamsoje. 

A-damai! 

Jos gailus riksmas perskrodė jų galvas. 

A-damai, gelbėk mane. Aš tave myliu! 

Džailsas delne pajuto kietą metalą ir išsiplūdo, desperatiškai 
stengdamasis atimti peilį, bet jau buvo pernelyg išsisėmęs. Vos 
begalėjo atgauti kvapą. 

A-damai! 

Betė atsistojo. Ji stvėrė žibintuvėlį ir ėmė šviesti grumtynių 
pusėn. 

— Kristaus vardu, prapulk! - Kenas kūkčiojo iš skausmo. 

Džailsas su Bride sukosi, jų kojos slysčiojo ant šlapios žemės. 
Žibintuvėlio ir su pertrūkiais blyksinčio žaibo šviesoje Betė matė 
blykčiojant ašmenis. Jai už nugaros Liza atsiklaupė, glėbyje te- 
belaikydama Adamą. 

— Bete, nereikia! 

— Turiu jam padėti. 

Ji prisėlino arčiau prie besigrumiančiųjų, aukštai iškėlusi sun- 
kų žibintuvėlį. Pasirengusi trenkti juo Bridei į galvą, jei pasiseks 
prieiti užtektinai arti. Ji girdėjo, kaip Džailsas įsiutęs gaudo orą, 
matė peilį per kelis colius nuo jo veido. Ji jau buvo beveik prie 
pat jų, kai kurtinamai riaumodamas ir sukdamas viesulu tamsą 
už kalvos išnėrė sraigtasparnis ir pakibo už dvidešimties pėdų 
virš akmens, visą aikštelę užliedamas šviesa. 

Suklikusi Bridė numetė peilį ir pažiūrėjo aukštyn, o jos plau- 
kai ir apsiaustas plaikstėsi krintančioje į žemę oro srovėje. 

Kai Džailsas ir Betė vėl atsisuko, jos nebebuvo. 


Dvidešimt antnas skynius 


Nei Džailsas, nei Betė, be žodžių sutarę, neminėjo peilio žaizdų, 
kai iš sraigtasparnio išlipo gydytojas. Akivaizdu, kad sraigta- 
sparnis visų neišgabens, taip pat akivaizdu, kad su Adamu turėtų 
skristi Liza ir Kenas. Liza išliko nepalūžusi, bet jos veido blyš- 
kumas ir virpančios kojos jai sunkiai stojantis kėlė Betei nerimą. 

Stovint ir stebint, kaip sraigtasparnis kyla į orą ir suka pietų 
link, Džailsas ranka apkabino Betės pečius. 

— Esu įsitikinęs, kad Bridė dingo, - sumurmėjo jis. - Būsim 
drąsūs? — nusišypsojo jai. 

— Būsim drąsūs, - sutiko ji. Bet jautėsi anaiptol ne taip. 

Jie išėjo negaišdami, atsukę nugaras akmeniui ir jo paslaptin- 
giems ženklams, įtemptais nervais ir, kad ir ką kalbėjo, abu ti- 
kėjosi išgirsti tarp medžių urzgiant arba išvysti tamsoje blykste- 
lint peilį. Moira ryžtingai žengė pirmoji, stengdamasi negalvoti 
apie išbalusį, įtemptą vyro veidą, kai gydytojas klausėsi jo širdies, 
arba apie ištiestą jai ranką, kai su neštuvais pakėlė jį nuo žemės. 

- Tu laikaisi? - Džailsas pavijo ją ir stabtelėjo palaukti Betės 
gaudydamas kvapą. Jo ranka vėl buvo parišta, jis jautė aštrų 
skausmą po šonkauliais, kairysis petys buvo tarsi nutirpęs. 

Betė nubraukė nuo veido lašus. 

- Ar galime nors kiek atsipūsti? Ar tikrai einame teisingu ke- 
liu? - Už jų nugaros nesimatė nė krustelint. Jeigu tik jie įeis į 

miškelį, tada bent šis tas bus jiems už nugarų, ne tik ši plati 
viržių ir žvirgždo tuštuma ir juoda tamsa. 

Pagaliau jie pasiekė miško ribą, kur takas vingiuodamas lei- 
džiasi žemyn į maumedyną ir eglyną, augantį kalvos šlaite siau- 
roje dauboje. Čia jie susirado samanomis apaugusį nugriuvusio 
medžio kamieną, susėdo ant jo, nugaras atrėmę į didelį akmenį, 
ir stengėsi atsigauti. 

Moira šyptelėjo. 

- Esu čia buvusi daugybę kartų. Nesijaudinkit. Nesunku rasti 
kelią, nors tamsu. Ar man eiti pirmai? — Jos plaukai išsipešė iš 
šaliko ir apgaubė veidą šlapiomis, susivėlusiomis garbanomis. 

Džailsas apsuko ratą halogenine lempa, kurią jam paliko 
sraigtasparnio gydytojas, ir linktelėjo. 

— Kai pasieksime upelį, eisime žemyn palei jį. Tada bus lengva, 
ar ne? - Jis ryžtingai nusišypsojo. - Na, aukščiau nosis. 

Jie vėl pamažu pradėjo eiti, dažnai sustodami atgauti kvapo. 
Kartą Betė pažiūrėjo ; Džailsą ir palietė jo ranką. 

— Ar tu ištversi? 
vis dar blykčiojo tarp debesų, nors jam pasirodė, kad perkūnija 
tolsta. Audra traukiasi į šiaurę. — Aš ištversiu. - O patyliukais 
jis meldėsi: Sužeik mums jėgų sugrįžti. Patys mes nepajėgsime. Ir 
maldauju, neprileisk arti tos raganos. Jam atrodė, kad jis viržiuose 
jau įžiūri taką, tamsesnę purvo ir akmenų juostą, kuria vasaros 
dienomis nesibaigianti lankytojų srovė plaukia pagal rodykles 
prie akmeninio kryžiaus ant kalvos. 

Nežinia, kas privertė jį staiga atsigręžti. Intuicija, apie kurios 
buvimą jis iki tol nežinojo, taip stipriai suveikė, kad sukdamasis 
jis kartu iškėlė lempą kaip lazdą. Sekundės dalį jis matė Bridę 
taip arti nuo jų, kad turėjo ją išgirsti - būtų išgirdęs, jei ji būtų 
kėlusi bent menkiausią triukšmą, — ir trenkė jai per ranką iš- 
mušdamas peilį. 

Ji stabtelėjo, ir jis matė, kaip ji sulingavo. Pamažu purtė galvą 
tarsi sutrikusi ir jiems bežiūrint pradėjo nykti. Po akimirkos jos 
nebeliko. 

- Džailsai! - suriko Betė. — Tau nieko neatsitiko? 

- Jėzaus vardu! - Moira ėjo prie jų, kojos slysčiojo ant purvinų 
akmenų. — Kartokit tuos žodžius, jeigu ji vėl pasirodys. „Jėzaus 
vardu!“ — Ji pasukiojo ratu žibintuvėlį. - Kur lempa? Kas atsitiko 
lempai? - Jos balsas darėsi isteriškas. 

- Išmečiau. — Džailsas sunkiai kvėpavo. - Ji tikriausiai išsikro- 
vė. - Jo rankos drebėjo. - O Dieve, tikiuosi, kad nesudaužiau! 

Bridė buvo taip arti jo, kad jis matė rantytą žaizdą ant jos 
kaktos ir tas keistas nereginčias akis, įsmeigtas ne į jį, bet į Betę, 
stovinčią už jo. Jis nusimetė nuo pečių Keno kuprinę ir suša- 
lusiais pirštais karštligiškai naršė po brezentą ieškodamas kito 
žibintuvėlio. Bet besibarškindamas dugne aptiko šveicarų ar- 
mijos peilį. Įsikišęs jį į kišenę, vėl ieškojo žibintuvėlio. Pirštai 
užčiuopė sunkų stačiakampį daiktą, jis ištraukė jį ir apžiūrėjo. 
Signalinių raketų rinkinys. Kodėl gi Kenas neprisiminė jo, kai 
jie manė, kad neprisiskambino? 

— Džailsai! - prislopintas Moiros riksmas privertė jį staiga at- 
sistoti, o širdis daužėsi iš siaubo. 

Bridė vėl buvo čia, už kelių pėdų nuo jų. 

Betės riksmą nutraukė Moiros balsas. Jos pasitikėjimas savi- 
mi ir tikėjimas buvo labai tvirtas. Ji buvo visiškai rami. 

- Jėzaus vardu, prapulk, moteriške. Palik mus ramybėje. Eik 
iš čia. — Ji žengė į priekį ir ištiesė ranką į Bridę. 

— Moira, būk atsargi! - Džailso riksmas nepadėjo. Moira vėl 
žengė į priekį. 

Staiga visas Bridės dėmesys nukrypo į ją. Akys susiaurė- 
jo. Ji nelietė šventiko. Jo galios, be abejonių, ne menkesnės už 
Broikano, nors ji jų ir nejautė. Bet šitoji yra tik šventiko moteris. 

Ji nesvarbi. Neturi galių. Ir ji jai kliudo. Sidabrinis peilis vėl su- 
blizgo jos rankoje. Nežymiai šypsodama ji pakėlė jį ir smeigė. 

Šaižus Moiros riksmas nutilo, kai iš burnos jai pasipylė kraujas. 

Energijos antplūdis užliejo Bridę, ir su varvančiu peiliu ran- 
koje ji vėl atkreipė dėmesį į Betę. 

Siaubo paralyžiuotas Džailsas stovėjo tarp Moiros kūno ir 
Betės. Raketų pistoletas tebebuvo jo rankoje. Jis vėl ištraukė 
ranką iš raiščio. Nusilpusiais, vos judančiais pirštais atplėšė vie- 
ną raketą ir virpančiomis rankomis įstatė ją, akių nenuleisdamas 
nuo Bridės veido. Ji dar labiau priartėjo ir jos akyse jis matė lau- 
kinį triumfą. Džailsas pradėjo laužti gaiduką. 

— Džailsai, padėk man! - Betė buvo paėmusi plokščią akmenį 
ir laikė priešais save. Jos baimė buvo beribė. 

Bridė šypsojo, jos akys buvo įsmeigtos tiesiai į Betę. Ji pakėlė 
ranką, ir jie abu pamatė, kaip blykstelėjo ašmenų metalas, vis 
dar suteptas Moiros krauju, o ji pradėjo artėti. 

Spyruoklė buvo labai kieta. Džailsas beviltiškai laužė ją nykš- 
čiu. Rankos buvo šlapios nuo prakaito, jėgos išseko. Jiems liko 
paskutinė galimybė. Dar kartą įsitempęs, jis vargais negalais at- 
laužė gaiduką. Nutaikė pistoletą į Bridę ir iššovė. 

Degantis magnio kamuolys pataikė jai tiesiai į krūtinę. Dar 
akimirką jie matė ją liepsnojančiais drabužiais, veidas virto tikra 
išgąsčio ir skausmo kauke, ir jos nebeliko. 

Raketa baigė degti, ir juos apgaubė visiška tamsa. 

- Ji norėjo mane nužudyti. - Betė užsimerkė. Jai atrodė, kad 
tuoj susivems. — Tu išgelbėjai man gyvybę. O Dieve, Moira! 

Siaubo apimta ji dairėsi. Nematė jos. Paniškai graibė žemę, 
ieškodama išmesto žibintuvėlio. Kai galiausiai rado, nubėgo ke- 
lis žingsnius atgal, kur ant tako buvo susmukusi Moira. 

— Moira, kas tau? - Žibintuvėlio spindulys nuslydo ja ir Betė 
pamatė, kaip per Moiros drabužius sunkiasi kraujas, renka- 
si ant šlapio akmens, varva į žolę. Nėra abejonių, ji negyva. — 

Džailsai! — Bet jos riksmas buvo ne garsesnis už šnabždesį. 
Staiga ji prapliupo verkti. 

- Dieve, ką dabar darysime? - Džailsas stovėjo ir žiūrėjo Že- 
myn. - Ak, Bete! - Jis atsiklaupė šalia Moiros ir paėmė jos šaltą 
ranką, tikėdamasis užčiuopti pulsą. Bet jo nebuvo. 

Jis žvelgė į lietų. 

- Vargšė Moira. - Jis giliai įkvėpė. Tada vėl apsidairė. - Eisiu 
pažiūrėti, kuo baigėsi Bridei. — Jis prisivertė atsistoti ir žengti 
žingsnį. Tada dar vieną. Kojos tirtėjo taip, kad jis vos galėjo eiti. 

Rankoje laikydamas Moiros žibintuvėlį, jis iš lėto žengė taku 
aukštyn, kol atėjo ten, kur apsvilusios šakos ir sudegusi žolė rodė, 
kur nukrito raketa. Pasišviesdamas jis ieškojo aplinkui, nukreip- 
damas spindulį į uolų atodangas, žemyn į vandenį, vėl aukštyn į 
apsamanojusias egles, į uolas. Bridės nebuvo nė ženklo. 

- Jos čia nėra. Nė pėdsako. Ji dingo. Grįžo ten, iš kur buvo 
atėjusi. — Jis grįžo prie Betės. — Kaip laikaisi, brangioji? 

Ji buvo atsirėmusi į uolą, veidas žibintuvėlio šviesoje atrodė 
baltas, ašaros ritosi skruostais. Ji ilgai, trūkčiodama kvėpė orą. 

— Tu įsitikinęs, kad jos nebėra? - Ji baisiai drebėjo. 

Jis linktelėjo. 

- Neko nelikę. Nei drabužių. Nieko. Jei liepsna būtų ją apsvi- 
linusi, tai dabar ji arba gulėtų be sąmonės, arba klyktų. Patikėk, 
ji dingo. - Jis apkabino ją per pečius ir drąsindamas spustelėjo. — 
Bent laikinai. 


Adamas vėl vos nesuklydo. 

Kas kartą, išėjęs iš kūno, jis apstulbsta ir nustemba dėl to, kad 
technika suveikė, o po to atsiradę pakilumo ir triumfo jausmai 
būna tokie stiprūs, kad jis kaip kamuolys šoka atgal ir guli pasli- 
kas, širdis daužosi krūtinėje, o jis būgštauja, ar jo neištiks smūgis. 

Iš pradžių jis laikė Bridę dvasia, šmėkla, kurią galima prisi- 
šaukti žmogui mirus, ir jis gaišo brangų laiką, mėgindamas ją 

išsikviesti pagal senovinius nekromantijos tekstus. Tada susivo- 
kė. Ji buvo žynė. Jai buvo patikėtos galingiausios Vakarų pasau- 
lio magijos paslaptys. Ji nėra mirusi. Ir nėra nemirusi vampyrų 
požiūriu. Ji keliauja per laikus ir tebėra gyva! 

Jis ilgai užtruko, kol tobulai įvaldė techniką. Įvairios knygos 
siūlė vis kitokius nurodymus. Nė viena nesuteikė užtektinai ži- 
nių. Jam kilo įtarimas, kad daugelį jų, ypač tas, kurias jis prisky- 
rė Kalifornijos keltų studijoms, parašė žmonės, patys niekada to 
neišbandę. Bet jis atkakliai mokėsi toliau. Jei Bridė gali, galės ir 
jis. Pagal modernius terminus ir techniką, savihipnozė yra bū- 
das išeiti iš kūno; kūrybiška vizualizacija su magijos priemaiša. 
Bet jis tyrinėjo Grimuaro reprodukcijas. Ir Džono Dy. Kraulio. 
Kastanedos. Ir galiausiai jam pavyko. Jis pasijuto pakibęs mie- 
gamojo palubėje ir pirmą kartą iš viršaus žiūrėjo į savo kūną, 
tarsi miegantį lovoje. Jis išmoko atsargiai judėti — tiksliau, plū- 
duriuoti, — o tada ištyrinėjo savo namą, vieną kambarį po kito. 
Galiausiai sukaupė drąsos išeiti į lauką ir pasklandyti virš sodo. 
Bet jį vis dar gąsdino vienas dalykas. Visoje literatūroje — fan- 
tastinėje ir tariamai faktinėje - buvo rašoma apie sidabrinį siūlą, 
ryšį, išliekantį tarp sielos ir kūno, gyvybės liniją, kuri padeda 
keliautojui surasti kelią atgal į savo kūną. Jis tokio siūlo neturėjo, 
o jei turėjo, tai jo nematė. 

Žinoma, dar yra ko mokytis. Jam reikia išmokti keliauti labai 
dideliais nuotoliais ir keliauti laike. Bet jis dar nesuprato, kaip 
Bridė keliaudama gali atsinešti savo vientisą, tikrą kūną. 

Čia, jo galva, neapsieinama be akmens su veidrodžio ženklu. 
Tai vartai, vieta, kur lygiagretės plokštumos kažkaip susieina. 
Gal visi stovintys akmenys žymi vartus, kaip šitas. Tikima, 
kad visame krašte yra daugybė tokių vietų. Upeliai, brastos, 
kryžkelės, ypatingieji garbinami medžiai, neįprastos uolos, 
kalvos. Jų daugybė, visos jos aprašytos. Jis prisiminė, kaip dar 
būdamas studentas leidosi Lizos įviliojamas į Eildono kalvas, 

ten, kur Tomas Ersildonietis pateko į Elfų šalį ir dingęs išgy- 
veno ten septynerius metus. Kad ir kaip jiedu stengėsi, tikslios 
vietos nerado! 

Pirmą kartą jis pamėgino pakilti iš savo kūno prie akmens, 
bet senoji panika jo neapleido. Antrą kartą jis pleveno, nusitei- 
kęs rimtai mokytis, aplink škotinių pušų miškelį, kiek paskrido 
išilgai upokšnio pasroviui, bet ne per arti vandens. Grįžtant į 
kūną, jam reikėjo tik panorėti, ir jis jau čia. Atrodė paprasta. 
Pernelyg paprasta. 

Helovynas yra ta diena, kai tikima, kad šydas labai plonas. 
Gaila, kad oras toks prastas, bet nieko nepadarysi. Jis negali 
laukti kitų metų. Jis stropiai susiruošė, pasikartojo žodžius ir 
iškeliavo prie akmens. Jo mintys taip buvo užimtos būsima ke- 
lione, kad jis pamiršo išeidamas užrakinti duris. Nepastebėjo 
ir klaidžiojančios katės, tebelaukiančios ant keliuko, apsėstos, 
aklos, apimtos įkyrios minties keršyti ir nekęsti, įstrigusios ši- 
tame laike, kaip ir auka, kurios ji tykojo, nematančios žmogaus, 
kurio ji troško ir taip sunkiai siekė. 

Užkopus prie akmens, Adamui skaudėjo visus sąnarius. Jis 
labai drebėjo, bet susijaudinimas buvo džiugus. Viena jo pusė, 
kvalifikuotas gydytojas ir dvidešimtojo amžiaus žmogus, supra- 
to, kad jis tikriausiai mirs nuo hipotermijos ir kad jis tikrai išsi- 
kraustė iš proto. Kita jo dalis buvo nusistačiusi veikti ryžtingai. 
Jis atsisėdo, nugara atsirėmė į akmenį ir sukaupė mintis į Bridės 
laiką. Į Gartneitą ir Gemą, į Broikaną. Bet labiausiai į Bridę, 
kokią ją pamatė pirmą kartą, jauną, nerūpestingą ir pašėlusią. 
Neturėtų būti sunku. Juk jis ten jau yra buvęs. 


- Jis komos būklės. 

Liza pakėlė galvą ir pažiūrėjo į Betę ir Džailsą, atėjusius į 
intensyviosios slaugos palatą ir žvelgiančius į nejudantį kūną 
lovoje priešais juos. Greta jo įtaisytos gyvybės palaikymo įran- 

gos pypsėjimas buvo vienintelis garsas patalpoje. Ankstyvą rytą 
Adamas buvo pergabentas į Edinburgą. 

— Aris atsigaus? — tyliai paklausė Betė. Ji priėjo ir uždėjo ran- 

ką ant plonų, blyškių senelio pirštų. 
Liza patraukė pečiais. 

— Niekas nežino. Gydytojai neranda jokios priežasties, nes 
temperatūra stabilizavosi. Jo tiesiog nėra čia. 

- Ar tu negali pasakyti jiems, kur jis? — Betė liūdnai dirstelėjo 
į Džailsą. 

Liza papurtė galvą. 

— Kažin. Bet paprašiau pamėginti susisiekti su Aiveru Fernesu. 
Prieš daugelį metų jis gydė Bridę, kai laikė ją psichiatrinėje ligo- 
ninėje kažkur šiaurės Londone. Pamenu, kaip Adamas sakė, esą 
Fernesas vienintelis supratęs, kas vyksta iš tikrųjų. Jis matydavo, 
kaip Bridė pati pasineria į komą, išeina iš kūno, o vėliau grįžta. 
Ji nužudė vieną jo slaugę. 

Betė krūptelėjo. 

— Panašu, kad žudyti jai labai lengva. 

Jiedu su Džailsu kelias valandas praleido policijoje, kai ga- 
liausiai nusiropštė nuo kalvos ir nurodė paieškų komandai, kur 
guli Moiros kūnas, apklotas Džailso striuke. Be žodžių sutarę, 
jie leido policijai suprasti, kad juos užpuolė kažkas, tykojęs jų 
giraitėje. Policijai buvo sunku suprasti tik vieną dalyką — kad 
Moirą nužudė moteris. Jie spėjo, kad ji paspruko slėptis po ra- 
ketos sprogimo. Jie vis dar laukė prie Keno lovos, kol jis užten- 
kamai sustiprės po stenokardijos priepuolio ir jie galės pranešti 
jam apie žmonos mirtį. 

Liza sunkiai atsistojo ir pasirąžė. 

— Nemanau, kad Bridė žuvo. 

Betė papurtė galvą. 

— Nežinau. Ji tiesiog dingo. Visiškai. Nepalikusi nė pėdsako. 

Liza vėl atsisuko ; Adamą. 

— Gal dabar ji jau susirado jį? — Ji švelniai palietė Adamo kaktą. 

Už jų palatos durys atsivėrė ir vėl tyliai užsivėrė. Nė vienas 
neatsigręžė. Jų akys buvo įsmeigtos Adamui į veidą. 

Pavidalas už jų buvo neaiškus, beveik persišviečiantis, jis plau- 
kė lovos link. Drabužiai sudraskyti ir pajuodę, už diržo užkištas 
peilis. Jos žvilgsnis įsmeigtas į Adamą, gulintį pasliką ant baltų 
paklodžių. 

A-damai. 

Liza suraukė kaktą. Šnabždesys, vos girdimas kažkur pakau- 
šyje. Karštoje palatoje, kur nepaliaujamai burzgė oro kondicio- 
nierius ir elektronika, Liza pajuto, kaip jai per odą brūkštelėjo 
šaltas dvelksmas. Ji pakėlė galvą. 

- Bete! - Baimė jos balse privertė Betę krūptelėti. — Ji čia. 

— Negali būti. - Betė pasitraukė nuo lovos ir apsidairė. 

Džailsas sveikąja ranka apkabino jos pečius ir priglaudė ją 
prie savęs. 

— Mums nereikėjo čia ateiti. Ateidami mes atvedėme ir ją. 

- To negalėjo atsitikti. - Betė purtė galvą. - O Dieve, kaip aš 
to nekenčiu. Seneli! — Ji bejėgiškai žiūrėjo į jį. - Sugrįžk. 

- Bete, jis tavęs negirdi. - Džailsas žiūrėjo į tašką už kelių 
pėdų nuo lovos, netoli Lizos. Jautė, kaip ant sprando šiaušiasi 
plaukai. - Ji čia. Žiūrėk. 

Abi moterys atidžiai žiūrėjo ten, kur jis rodė, ir iš pradžių vie- 
na, o paskui ir kita ją pamatė - tik neryškų šešėlį. Liza atsistojo 
ir atbula pasitraukė. Ji kaupė apsauginę šviesą, mintyse gaubė ja 
juos visus, bet tai nepadėjo. 

A-damai, grįžk pas Bridę. Aš tave myliu, A-damai... 

— Vadinasi, jis jos nerado. - Betės balsas buvo labai liūdnas. 

Išgirdusi šiuos žodžius, Bridė pakėlė galvą. Ji pasisuko ir jiems 
bematant šešėlis tapo ryškesnis. Ji žiūrėjo tiesiai į Betę, ranka 
priartėjo prie diržo ir iš odinės makšties ištraukė peilį. 

— Ne! - Betė žengė atbula ir įsikibo Džailsui į ranką. 

- Ir vėl. - Jis užstūmė ją sau už nugaros. - Ar ta kalė vieną 
kartą paliks tave ramybėje? 

- Bete, išeik, — tyliai pasakė Liza. 

— O kaip tu? 

— Dėl manęs nesijaudink. Eik. Džailsai, išsivesk ją. Aš ateisiu. 
Adamui ji nepakenks. Ir nekvieskite slaugių. Ji jų nekenčia. 

Palik A-damą, A-damo vaiko vaike! 

Balsas aidu nuskambėjo jų visų galvose, kai Bridė puolė per 
mažą palatą su peiliu rankoje. 

Stovas, laikantis lašinę su plazma, pasviro ant kriauklės ir nu- 
virto. Lankytojų kėdė atsitrenkė į naktinį S ir staiga įsijungė 
jas. Jie išsigandė dairėsi po salatą“ ir išgirdo grėsmingą urzgimą. 

— Katė! - nustebęs šūktelėjo gydytojas, o į kampą įspeistas gy- 
vūnas įsiutęs sustugo ir šovė pro jį lauk. 

- Palik ją, rūpinkis ligoniu! - paliepė daktaras, išgirdęs, kaip 
koridoriuje įsijungė kitas signalas. Visame skyriuje girdėjosi bė- 
giojančių kojų trepsėjimas. 

Nieko nesuvokiantis Adamas miegojo lovoje. Ten, kur jis da- 
bar yra, — šalta ir lyja, bet apačioje, ant upelio kranto, jis matė 
šiltą ugnelę, besikūrenančią prie Gemos lūšnelės. 


Arbatinė buvo maža ir pilna žmonių. Kvepėjo šilta duona, py- 
ragu ir buvo labai jauku. Sėdėdami prie apvalaus stalelio Liza, 
Betė ir Džailsas dairėsi į kitus lankytojus — tai daugiausia po- 
nios, ką tik apsipirkusios ir stropiai saugančios maišelius su tro- 
fėjais, įgytais per pinigų leidimo popietę. Buvo ir keli vyrai — pa- 
vargę ir prislėgti, bet šilumoje visi pralinksmėjo ir atsipalaidavo. 
Kartkartėmis durys atsidarydavo ir visi pamatydavo, kad lauke 
tamsus vakaras, šaligatvis šlapias, jame atsispindi gatvės šviesos, 
sušnypščia pravažiuojančių automobilių padangos. 
Liza pakėlė puodelį ir patenkinta gurkštelėjo. 

— Negaliu patikėti, kad mus apkaltino slapta atsinešus į pa- 
latą katę! 

- Bet, logiškai mąstant, kaip kitaip ji galėjo ten patekti? — 
Džailsas storai tepė grietinę ir džemą ant riebaus, traškaus na- 
minio sklindžio. Jis tik dabar liovėsi drebėti. Dirstelėjęs į abi 
moteris suprato, kad jos jaučia tą patį. 

Liza rankomis pasitrynė veidą. Ji ką tik vėl skambino į namus. 
Norėjo, kad Mikelė būtų šalia jos, Edinburge. Bet Mikelė neat- 
važiavo. Jos telefono skambučiai liko be atsako, o jų donna de/le 
pulizie pasakė nežinanti, kada jis grįš iš Romos. 

- Būtų gerai susirasti Meriną, — kalbėjo ji toliau, nusivylusi 
purtydama galvą. — Jis žinotų, ką daryti. Klausykit, norėčiau, 
kad judu vėl nuvažiuotumėt į Adamo namus. - Ji ištiesė ranką 
ir įsipylė dar vieną puodelį arbatos, niūriai pastebėjusi, kad ran- 
kos tebedreba. — Dėl dviejų priežasčių. Norėčiau, kad būtumėt 
ten, jeigu kartais... — Ji padvejojo. — Jeigu kartais Adamas yra 
ten, viršuje, prie akmens. Visiškai vienas. — Ji pažiūrėjo į juos. — 
Suprantate? Jeigu jam pavyko išeiti iš kūno ir iškeliauti, ir jis 
kur nors įstrigo. — Ji gūžtelėjo pečiais. —- Negaliu pakęsti min- 
ties, kad jis ten visiškai vienas. Nežinau, kuris iš jų yra tikrasis 
jis — tas, kuris guli ligoninės lovoje, ar tas, kuris keliauja kažkur 
tarp žvaigždžių. Antroji priežastis — jei Bridė ketina sukiotis 
aplink Adamą ligoninėje, ten, toli nuo jos, jūs būsite saugesni. 
Nepasiekiami. 


Gatvėje Bridė prisislinko arčiau lango. Ji matė juos pro apraso- 
jus; stiklą. Ji prisiminė Edinburgą, šitą gatvę, gal net šitą kavinę 
iš to laiko, kai Adamas dar buvo studentas, o ją buvo priglaudusi 
sena moteris, vardu Megė. 

Lietui lyjant, žmonės skubėjo į savo autobusus, važiavo namo ir 
vargu ar pastebėjo neryškią tamsią figūrą, stovinčią sklindančios 
pro langus šviesos pakraštyje. Patys nesuvokdami kodėl jie išsi- 

skirdavo ties ja, apeidavo aplink, palikę ją vieną stovėti tamsios 
tylos rate ir nueidavo ankstyvo vakaro bruzdesyje ir triukšme. 
Bridė sau šypsojo. Ta moteris, Betė, pasislėpė kavinėje, bet 
netrukus turės išeiti. Ji nueis viena ir paliks šitą stambų vyrą, 
kuris nesitraukia nuo jos nė per žingsnį. Tada ji ją nužudys. Vėl 
pasilies kraujas. A-damo vaiko vaiko kraujas turėtų būti sodrus, 
stiprus, pilnas energijos ir labai tiks išgelbėti A-damo gyvybei. 


Vėjas plaikstėsi aplink Piemens namelį ir barškino į langus. 
Grindimis traukė skersvėjai, ir Betė, susigūžusi prie krosnies, 
smarkiai drebėjo. Namuose drėgna ir šalta, ore jaučiasi keista 
baimės ir pykčio atmosfera. 

-Ji čia buvo. - Betė dairėsi po kambarį, galiausiai įkūrusi 
malkomis kūrenamą krosnį. — Aš ją jaučiu. Ji kaip nuodai. 

Džailsas nusekė akimis jos žvilgsnį. Jis nejautė nieko, tik pri- 
dvisusį negyvenamų patalpų orą name, paliktame kelias dienas 
nešildomame. 

— Nemanau. - Jis nusišypsojo jai. - Nesukime sau galvos dėl 
Bridės. Ji Edinburge prie Adamo, jei iš viso kur nors yra. 

Betė dvejodama žiūrėjo į jį. Jei tik ji būtų tokia įsitikinusi, 
kaip jis. Ji pakeitė temą. 

- Džailsai, kada grįši į Londoną ir sutvarkysi savo ir Aidinos 
reikalus? - Kalbėdama ji nežiūrėjo į jį. - Negali apsimesti, kad 
ji nebeegzistuoja. 

— Kodėl? Ji dažnai apsimesdavo, kad aš neegzistuoju. — Jis 
prie stalo sklaidė vieną Adamo knygų. Šviesos rate po staline 
lempa simbolių piešiniai atrodė atšiaurūs. Jis dirstelėjo į viršų, 
nes tą akimirką kažkas tarsi nučiuožė ir pokštelėjo ant žemės. — 
Nebijok. Tikriausiai nuo stogo nuslydo čerpė, - ramindamas 
pasakė jis. Spėjo pastebėti Betės veide siaubą. 

Kai suskambėjo jo telefonas, jie abu kurį laiką žiūrėjo į jį, tada 
Džailsas atsiliepė. Betė išsigandusi stebėjo jį. 

- Supratai, apie ką kalbėjau. - Išjungęs telefoną, Džailsas pri- 
ėjo prie Betės ir uždėjo rankas jai ant pečių. - Skambino Kenas. 
Jis namie ir nori pasikalbėti apie Moirą. 

Betė prikando lūpą. 

- Vargšas. Džailsai, aš dar negaliu. Tik verksiu ir bus dar 
blogiau. 

Džailsas linktelėjo. 

- Klausyk, aš nuvažiuosiu žemyn pas jį. Neprieštarausi? Ar 
pabūsi čia viena valandą arba dvi? 

Ji norėjo pasakyti taip, aš prieštarauju, norėjo šaukti, pra- 
šyti jo nepalikti vienos, bet tik gūžtelėjo pečiais ir prisivertė 
nusišypsoti. 

- Ne, neprieštarausiu. Vargšas Kenas. Jam turėtų būti siau- 
binga. Važiuok. Bet sugrįžk iki sutemstant. Prašau. 

Džailsas pasuko prie durų ir nusikabino striukę. 

- Užsisklęsk. Ilgai netruksiu, pažadu. Palieku tau telefoną. 

Jam išėjus, ji spoksojo į duris. Atrodė, kad vėjas dar sustiprėjo, 
jis švilpė pakraigėje, riaumojo kalvos šlaitu kaip traukinys. Ji 
drebėdama įmetė į krosnį dar kelias pliauskas ir nuėjusi prie sta- 
lo ėmė žiūrėti į knygą, kurią sklaidė Džailsas. Joje ji matė visą 
seriją gan gražių stilizuotų keltų gyvūnų ir simbolių. Neatitraukė 
akių nuo vieno piešinio — šukų ir veidrodžio. Adamas buvo api- 
brėžęs veidrodį ir pieštuku prirašęs: Simbolis žymi moters palai- 
dojimo vietą arba klano totemą. Šalia dar viena trumpa pastaba: 
Veidrodis buvo naudojamas buriant, branašaujant, nekromantijoje, 
magijoje, reiškia pasaulį ir jo veidrodinį atspindį. Ir toliau suraityti 
penki puošnūs klaustukai. 

— Kaip norėčiau ką nors apie tai išmanyti. Padėti seneliui. 

Ji pervertė puslapį. Įsiklausė. Į ką, pati nežino. Į vėją? Į bal- 
sus? Į vaiduoklišką kanopų trepsėjimą tamsoje? Į Bridę? 

Ji nusipurtė ir staiga apsisprendusi nuėjo prie kiemo durų, ati- 
darė jas ir įsižiūrėjo į lauką. Pūtė aštrus ledinis vėjas, jis kan- 

džiojo veidą ir pranašavo sniegą, bet kol kas popietės ore tuščia. 
Lauke nesimatė nė gyvos dvasios. 

Ji įsitempė. Už nugaros, viduje, suskambo Džailso telefonas. 
Apsisukusi ji įbėgo į kambarį, trinkteldama paskui save durimis. 
Kai ištiesė ranką į telefoną, jis nutilo. Ji patraukė pečiais. Staiga 
nepanoro su niekuo kalbėti. 


Bridė jautė skausmą, lyg jis būtų tūnojęs jos krūtinėje. Ji įsitempė 
ir malšino jį, akimirką nesusigaudydama, kur ji yra. Negalėjo su- 
sikaupti. Dėmesys išblaškytas. Viena jos dalis buvo kalvos šlaite 
prie namo ir stebėjo, kaip A-damo vaiko vaikas stovi sode vėjo 
plaikstomais plaukais, o kita dalis buvo prie A-damo ligoninėje, 
nepastebima gydytojų ir slaugių, susibūrusių prie jo lovos. 

Tiesi linija ekrane atsirado trečią valandą po pietų, lydima 
šaižaus pavojaus signalo. Jie karštligiškai mėgino jį atgaivin- 
ti. Bridė tyliai verkė kampe. Tą akimirką ji užmiršo Betę. Kur 
A-damas? Kodėl jis paliko savo kūną? Juk jis negalėtų rizikuoti 
grįžti ir ieškoti jos ten, kur prie jos lovos laukia Broikanas. 

- Jis mirė. - Balsas prie lovos buvo rimtas. 

— Pamėginkime dar kartą. - Gydytojas paėmė mentes. — Visi 
pasitraukite. 

Kai Adamo kūnas lovoje išsilenkė ir EKG vėl pagavo silpną 
širdies plakimą, jis atsirėmė į medį kalvos viršūnėje, kuris prilai- 
kė jį krintantį, ir uždėjo ranką ant krūtinės stebėdamasis stipriu 
jį persmelkusiu skausmu. 

Jis užsimerkė ir stengėsi kvėpuoti ramiai. Dabar ne laikas vėl 
nerti į kūną. Reikalai darosi vis įdomesni. Jis matė Gemą, išėju- 
sią iš lūšnelės ir stovinčią prie laužo. Ji gerokai pasenusi, plaukai 
žili, veidas raukšlėtas, ji kažką kalbėjo Gartneitui greitu, bai- 
mingu tonu. Adamas prisiartino. Jis pašaukė juos, bet atrodė, 
kad jie jo negirdi. Gartneitas atrodė puošniai, Adamui neteko 
jo tokio matyti. Dingo dulkėta palaidinė ir aptemptos kelnės. 

Dabar jis buvo apsisiautęs siuvinėtą apsiaustą, susegtą sidabrine 
sage, ant blauzdų kryžiavosi odiniai dirželiai, prie liemens ka- 
bojo parankus kardas. Jie kalbėjo savo kalba, bet Adamas len- 
gvai juos suprato. 

- Jis ketina paaukoti ją dievams. Jei neišgelbėsiu jos, ji mirs, o 
su ja tikriausiai ir mes. Ar nesupranti, motin? Turime veikti! 

Bridė! Jie kalba apie Bridę. 

- Jis laukia šalia jos dieną ir naktį. Kai tik ji grįš į kūną, jis 
stvers ją ir nužudys ten aukštai, prie mano akmens. Aš pažymėjau 
akmenį jos simboliu ir šitaip savo ranka pasmerkiau ją mirčiai. 

Gema papurtė galvą. 

- Ji negrįš. Ne tokia kvaila. 

-Ji nusilpo. Nebemoka protingai mąstyti. Deja, ji nebuvo 
tinkamai apmokyta. Ji kvailė. Apsėsta kvailė. — Jis trinktelėjo 
kumščiu sau į delną. - Norėčiau rasti ją ten, sapnų šalyje, prieš 
jai mėginant sugrįžti. 

— Ne, Gartneitai! 

— O ką dar galiu daryti? Ar turime sėdėti ir žiūrėti, kaip 
Broikanas baigia ją nugaluoti? 

- Jei išeisi į kitą pasaulį, gali jos ten nerasti. Dar ir pats pasiklysi. 

Jis nusisuko ir įsispoksojo į ugnį. 

- Klausiu ženklų patarimo. Stebėsiu paukščius ir sužinosiu, ar 
man skristi su jais į saulėlydį ieškoti Bridės, ar atgręžti jai nuga- 
rą ir skristi į aušrą. 

- Gartneitai! - Adamas žengė į priekį ir sustojo virš jų ant 
kranto. 

Gartneitas nepasuko galvos. 

- Gartneitai, aš čia, jūsų laike. Atėjau ieškoti Bridės! 

Gema pasisuko į jį ir jos veidas tapo budrus, kaip šuns, užuo- 
dusio triušį. 

- Čia kažkas yra! 

— Gema! Ar tu manęs nematai? - Adamas žengė į priekį. 


544 


— Kas čia? - Gartneitas pasisuko ir žiūrėjo tiesiai į Adamą, bet 
kiaurai per jį. Jis suraukė kaktą. - Broikanas? 

Gema papurtė galvą. 

— Nemanau. Būk atsargus, sūnau. Mes ne vieni. 

- Gema! Gema! Tai aš. - Adamas žengė prie jų ir sustojo prie 
laužo. Liepsna prigulė ir tada šoktelėjo kaip įspėjimas. Gema 
žiūrėjo į ją išplėtusi akis, lyg klausytųsi perduodamos žinios. 

- Saugokis, Saugokis. — Ji uždėjo delną Gartneitui ant ran- 
kos. - Broikanas netoliese, jo šnipų pilna visur. Eik. Greičiau. 

Gartneitas žiūrėjo į ją, tarsi mėgindamas akyse išskaityti ži- 
nią, ir linktelėjo. 

- Einu, motin. Tegu mane lydi tavo dievai. — Jis stryktelėjo 
ant kranto, kur prieš kelias akimirkas stovėjo Adamas, ir nubė- 
go akmens link. 

- Gema. Ar tu manęs nematai? — Adamas žengė artyn. - 
Maldauju! - Jį apėmė neviltis. 

Ji stabtelėjo, nes jau ėjo į lūšnelę, apsidairė ir papurtė galvą, 
lyg norėdama atsikratyti jo balso. Galiausiai ji sustojo. 

— A-damai, ar tai tu? Nematau tavęs, vaikine, ir negaliu tau 
padėti. Grįžk pas savo žmones, A-damai. Bridė pasiklydo. Jos 
su mumis nebėra. Ji nusekė paskui tave į tavo laiką, o dabar 
Broikanas nori nubausti ją už draudimo nepaisymą, jis ją pra- 
keikė. Ji dingo mums visiems, A-damai. Dingo. 

Gema patylėjo lyg laukdama jo atsakymo, nusisuko ir pasi- 
lenkusi įėjo į lūšnelę. 

Adamas dėbsojo jai pavymui, tada nužvelgė savo kūną. Ji pa- 
vadino jį vaikinu. Save jis matė tokį, koks atsisėdo prie akmens 
savo amžiuje — seną vyrą sudėvėta neperšlampama striuke, po 
ja - du Šetlando vilnos megztiniai ir marškiniai, seną vyrą pa- 
smukusia, raukšlėta oda, gyslotomis rankomis ir pasišiaušusiais 
žilais plaukais. 

Jis apsisuko, išsiropštė iš daubos ir pradėjo bėgti paskui 
Gartneitą. Reikia pasiekti akmenį anksčiau už jį. Reikia, kad 
Gartneitas jį suprastų. Reikia keliauti atgal kartu su juo, tada jie 
abu galės ieškoti Bridės. 

Akmenį gaubė migla. Gaudydamas orą jis nuslydo žemyn iš- 
grauža, tada išlipo į kitą jos krantą. Priešais save pamatė figūrą, 
skubančią tolyn į tamsą. 

— Gartneitai! — pašaukė jis. —- Palauk! — Figūra nestabtelėjo, 
tik sparčiai bėgo tolyn per minkštą pelkėtą žemę ir šokinėjo per 
akmenis. - Gartneitai! 

Adamas jautė, kaip ima spausti krūtinę. Jis pradėjo gaudyti 
orą. Buvo priverstas akimirką sustoti, susilenkti ir atsigauti. Kai 
atsitiesė, figūra tolumoje jau buvo vos įžiūrima. Jis vėl nuskubė- 
jo paskui, o kai perlipo paskutinę uolų atodangą prieš pušynėlį, 
sustojo. Vėl matė Gartneitą, ant jo kardo ašmenų blykstelėjo 
priklydęs spindulys, prasprūdęs pro žemus debesis. Netrukus 
pradės temti. 

Adamas sustingo. Šalia, dešinėje pusėje, šiurkščių viržių pel- 
kėje jis pajuto judant. Dar kažkas seka paskui Gartneitą prie 
akmens. Adamą nukrėtė šaltis. Jis priklaupė ant vieno kelio, kad 
būtų mažiau matomas, ir dairėsi ištempęs kaklą, stengdamasis 
pastebėti judėjimą. Gal ten elnias arba lapė viržiuose? Ten buvo 
vyras. Dabar aiškiai jį matė. Matyt, jis sekė paskui Gartneitą 
vis pasilenkdamas, slėpdamasis, ieškodamas vietos kur užlįsti ir 
visą laiką artėjo prie savo tikslo. 

— Gartneitai! — Adamo įspėjimas nuskambėjo tyliai, kaip 
šnibždesys. Ką daryti? Dabar jis keturpėsčias stropiai yrėsi 
akmens link kiek galėdamas tyliau. 

Gartneitas pasiekė aikštelę, ant kurios stovėjo akmuo, palietė 
jį rankomis ir švelniai pirštais braukė per ornamentus, matyt, 
prisimindamas ne tik juos, bet ir ilgą, sunkų darbą atvirame ore 
su brangiaisiais įrankiais. Jis pasilenkė, ir Adamas matė, kaip jis 

uždėjo ranką ant iškalto veidrodžio — Bridės ženklo, šventikės 
ženklo, kuri geba sukaupti galią ir nukeliauti į kitas egzistencijos 
plokštumas. Tada Gartneitas atsistojo ir iškėlė rankas aukštyn. 
Adamas suprato, kad jis žiūri į dangų, į pulką paukščių, skren- 
dančių žemai virš kalvos vakarės saulės link, ir tiria jų skrydį. 
Tai ženklas. Paukščiai liepė jam sekti paskui seserį į šviesą. 

Akimirką Gartneitas ten pastovėjo, o Adamas atidžiai jį ste- 
bėjo. Atrodė, kad Gartneitas paskendo mintyse, buvo užsimer- 
kęs, veidas ramus. Jis priglaudė delnus prie akmens ir išnyko. 
Adamas aiktelėjo. Gartneito vietoje dabar stovėjo kitas vyras — 
aukštas, palaidais plaukais, apsisiautęs ilgu, juodu apsiaustu, 
kurio skvernai plaikstėsi nuo vėjo jam aplink kojas. Broikanas. 
Po akimirkos jo irgi neliko, jis nusekė paskui Gartneitą ir din- 
go iš akių. 

— Dieve mano! 

Adamas atsisėdo ranka užspaudęs burną. Dairėsi aplinkui 
tikrindamas, ar su Broikanu nebuvo kito žmogaus. Kiek akys 
užmatė, kalvos šlaite buvo tuščia. Jis dirstelėjo per petį. Jei tik 
jis galėtų pasikalbėti su Gema, pasakyti jai, kas atsitiko. Bet ne- 
verta. Ji jo negirdi. Yra tik viena išeitis. Jis turi pamėginti grįž- 
ti. Susilieti su savo kūnu, ramiai gulinčiu palei akmenį kitame 
laike, gal ten pamatytų Gartneitą. Jis atsargiai atsistojo ir per 
žolę ir žvirgždą nuėjo prie didžiojo akmeninio piršto, rodančio 
aukštyn į dangų. 

Švelniai liesdamas rankomis jo paviršių, kaip matė darant 
Gartneitą, jis negalėjo žinoti, kad jo kūno, jo sapnuojančio, ieš- 
kančio proto buveinės, ten jau nebėra. 

Dvidešimt €nečias skynius 


- Ar seniai jis šitaip guli? - Aiveras Fernesas stovėjo Adamo 
kojūgalyje. 

Aiveras seno gražiai. Tebebuvo puikios išvaizdos, praplikęs, 
bet lieknas ir raumeningas. Jis priėjo prie Adamo, pasilenkė 
prie jo ir tyrė akių refleksus, rankas, tikrino pulsą. 

- Jis atrodo taip pat, kaip Bridė, kai ji gulėdavo komos bū- 
senos. — Pasisukęs jis paėmė savo portfelį ir ištraukė aptrintą 
aplanką, ligos istoriją, kurią, išeidamas į pensiją, jautė turįs 
teisę pasiimti. — Prašiau atlikti elektroencefalogramą. Bridės 
atveju buvo pastebėta stulbinanti anomalija, tais laikais ji 
buvo pripažinta egzistuojanti, ir tuo apsiribota, nors aš pri- 
skyriau ją... — jis gūžtelėjo pečiais ir nusišypsojo Lizai žavin- 
ga šypsena, - jos keistai kilmei, tačiau, kaip suprantate, mano 
kolegos tam nepritarė. Jie būtų mielai paskelbę ligoniu mane 
patį! Aš laikiausi teorijos, kad, kaip rodo rezultatai, veikia 
ta smegenų dalis, kuri iki šiol buvo nepastebima arba bent 
neįvertinta. 

— Daktare Fernesai, aš nesuprantu, kaip Bridės kūnas, būda- 
mas lovoje, taip akivaizdžiai priešais jus, tuo pačiu metu galėjo 
būti ir kitur. Adamo lovoje ji nebuvo jo vaizduotės padarinys. 
Žmonėms, kurie ją matė ir kuriuos ji puldinėjo, ji tikrai nebuvo 
vaizduotės padarinys. 

— Iš tikrųjų, kaip? — Aiveras Fernesas atidžiai skaitė Adamo ligos 
kortelę. - Įdomu, kur dabar yra gerasis daktaras Kreigas? — Jis sto- 
vėjo žiūrėdamas į Adamą ir susimąstęs iš vidaus kandžiojo skruos- 
tą. — Ir ar jam turi reikšmės tai, kad pergabenote jo kūną kitur? 

Liza priblokšta žiūrėjo į jį. 

— Ką turite galvoje? 

Fernesas gūžtelėjo pečiais. 

— Tik tai, kad dažnai svarstydavau apie laiko ir erdvės bega- 
lybę. Jei žmogus panorėjęs gali keliauti laike ir erdvėje, tai ar 
svarbu, kur jis palieka savo kūną? Na, jei ketina grįžti į jį. O 
jeigu kūnas miršta, tai kur dvasia, arba siela, nesvarbu, kaip pa- 
vadinsime kūną palikusią gyvybės jėgą, keliauja? Ar ji keliauja 
tolyn į kitus matavimus, ar yra pasmerkta amžinai kaip vaiduo- 
klis klajoti tarp pasaulių ir ieškoti savo kūno? 

- Skamba siaubingai. - Liza nusipurtė. Ji paėmė Adamo ran- 
ką. Giliai atsiduso: - Vargšelis. Ji pavertė jo gyvenimą pragaru 
žemėje. O kai galiausiai jam jos prireikė, jos nebėra. 

— Gal dabar jis ją rado? - Fernesas susimąstęs žiūrėjo į Adamo 
veidą. - Kaip norėčiau tikrai žinoti. 

Jie abu pakėlė galvas, kai į palatą įėjo slaugė, patikrino Adamą 
ir vėl išėjo, uždarydama paskui save duris. 

Liza atsiduso. 

- Sukėlėte man nerimą. Maniau, kad jis žinos, ką mes pada- 
rėme. O jeigu, grįžęs prie akmens, jis ieškos savo kūno, o jo ten 
nebus? O jeigu jis nežinos, kur jo kūnas? Bet juk negalėjome jo 
ten palikti. Jis būtų miręs. — Ji atsistojo, priėjo prie lango ir pa- 
žvelgė žemyn. — Įdomu, ar kai kurie žmonės, kuriuos šiuolaikinė 
medicina pripažįsta komos būsenos, iš tikrųjų yra kažkur įstrigę, 
negalintys grįžti į savo kūną, nes buvo atgabenti į ligoninę, ir jų 
siela kūno neranda? - Ji atsigręžė ir pažiūrėjo į Fernesą. - Man 
reikia grįžti prie akmens. 

- Ir ką ten padarysite? Paliksite žinutę? 

— Nežinau! - Ji supyko. — Bet juk negaliu šitaip visko palikti, 
ar ne? O kas, jeigu jis gali grįžti tik ten? Ar ligoninė leis ga- 
benti jį į kalnus lapkričio mėnesį tikintis, kad galbūt jo siela ten 
pliumptels atgal į kūną? 

Aiveras Fernesas liūdnai papurtė galvą. 

- Juk žinote, kad neleis. 

- Tai kas bus? Ar jis liks pasmerktas amžinai klajoti? 

- Judu buvote labai artimi, ar ne? - Fernesas priėjo prie jos ir 
švelniai palietė petį. - Gal jis ateis ir susiras jus? Bijau, kad dau- 
giau nieko negalime padaryti. Jums lieka tik laukti. Nebent... — 
Jis nutilo ir pažvelgė į Adamą. 

— Nebent kas? 

— Nebent mums kaip nors pavyks nuvežti jį ten. 

Migla buvo labai tiršta. Broikanas atsargiai sekė paskui Bridės 
brolį eidamas tarp medžių ir žemyn stačiu taku. Oras labai tirš- 
tas, sunku kvėpuoti, takas keistai beformis po jo minkštapa- 
džiais sandalais. 

Gartneitas be baimės žengė pirmyn, kardą laikydamas ranko- 
je, slysčiodamas per purvą, nematydamas už savęs paslaptingos 
figūros, akimis naršydamas nepermatomus tarpus tarp medžių. 

- Bride! 

Jo balsas migloje skambėjo dusliai. Jis nesklido, ir jaunesniajam 
vyrui pirmą kartą pečius nusmelkė baimė. Jis sustojo ir dairėsi klau- 
sydamasis. Netoliese kažkas yra. Rodėsi, kad vandens šniokštimas 
atsklinda iš toli, nors vaikinas matė, kaip šalia jo baltai putodamas 
jis krenta nuo tamsių uolų. Jis stipriau suspaudė kardą, kilstelėjo 
ašmenis ir atsigręžė. Bet nepastebėjo figūros, tūnančios šešėliuose. 

Broikanas jau seniai buvo išmokęs tapti neregimas, bet 
Gartneitas jautė, kad jis čia yra. Ir tegu būna. Vieną dieną jam 

vis tiek teks stoti prieš dėdę, bet dabar jo tikslas vienas — rasti 
Bridę, parsivesti ją namo ir tada kaip nors visiškai išlaisvinti ją iš 
Broikano bausmės ir jo kalėjimo. 

Kalvos papėdėje jis sustojo. Visiškai nežinojo, kur eiti. Bride, — 
šaukė jis ją mintyse. - Kur tu, sesute? 

Atsakymo nebuvo. Jis girdėjo tik vėjo ūžavimą medžiuose už 
nugaros. 

Jo mintys prisilietė prie jos minčių tik sekundės dalį. Jis spėjo 
pajusti jos pyktį, baimę ir skausmą. Ji pametė savo A-damą, ji 
nežino, kur jis, ir dėl to ji kaltina kitą asmenį. Ji vėl medžioja su 
peiliu rankoje, trokšta kraujo, kad galėtų rasti savo mylimąjį ir 
pašalintų jį gaubiantį sielvartą. Ir per tą akimirką Gartneitui pa- 
aiškėjo, ką ji medžioja. A-damo vaiko vaiką, vienintelį A-damo 
kraujo giminaitį, vienintelį asmenį, galintį išlaikyti Adamą jo 
laike ir stovintį tarp jo ir Bridės. 

Migla glausčiau apsupo jį. Bridės nebeliko. 

Bride... 

Jo balsas dingo sūkuriuojančioje erdvės begalybėje. 


Betė suprato, kad atvyko svečias, kai kambario lubomis nuslydo 
žibintų šviesos pluoštai automobiliui išvažiavus iš kelio ir pasukus 
keliuku namo link. Krūptelėjusi ji atsibudo ir pamatė, kad sėdi 
krėsle prie krosnies, o širdis daužėsi, nes ji dar nesusivokė, kas ją 
išgąsdino. Tada išgirdo, kaip trinktelėjo automobilio durelės. Ji 
išsitiesė. Džailsas grįžo. Ačiū Dievui! Ji priėjo prie lango ir pa- 
žiūrėjo į lauką. Per sodą plaukė tiršta balta migla. Neįmanoma 
nieko įžvelgti. Tada ji išgirdo tylius, lėtus žingsnius, artėjančius 
prie namo. Tai ne Džailsas. Ji sulaikė kvėpavimą ir tik spoksojo 
į aukštą, laibą, gunktelėjusią figūrą, žengiančią taku. 

Ji pasitraukė nuo lango, pirštų galiukais priėjo prie durų ir 
įsiklausė. Ilgai truko tyla ir tada ji išgirdo smarkų beldimą ir 
šūktelėjimą: 

- Bete. Bete, mieloji, ar tu esi? 

Ji įsitempė. Balsas nepažįstamas. 

- Bete, čia Merinas! 

— Merinas? — Ji pakartojo vardą negalėdama patikėti. — 
Merinai! Palaukit, palaukit! Tuoj! 

Ji drebančiomis rankomis sugraibė sklendes, atitraukė ir ati- 
darė duris. 

— Merinai. Kaip jūs sužinojote? Labai džiaugiuosi jus maty- 
dama! - Ji apkabino rankomis jo kaklą. - Man buvo taip baisu! 
Kur jūs buvote? Kaip sužinojote, kad aš čia? 

Jei jis ir pastebėjo, kad ji vėl užstūmė sklendes nuo durų vir- 
šaus iki apačios, tai to neparodė, nuėjo prie krosnies ir auto- 
matiškai, kaip savo namuose, pasilenkė ir įkišo kelias pliauskas. 
Tada atsigręžė į ją. Atrodė nepasikeitęs, tik šiek tiek daugiau 
įdegęs ir senstelėjęs. Akys tebebuvo tokios pat gilios ir įžvalgios, 
ir ji prisiminė, kaip žavėjosi jomis vaikystėje. 

- Atvykau, nes pajutau, kad tau manęs reikia. Bet, Bete, ne- 
pamiršk, kad esu tik žmogus. - Jis švelniai nusišypsojo jai. - Aš 
ne Merlinas! 

Ji kiek susigėdusi prikando lūpą. 

— Turėsit būti Merlinas. Tik Merlinas gali mums padėti. 

Ji atsisėdo ant sofos kraštelio ir pradėjo pasakoti viską, kas 
nutiko, kartais pasvarstydama, gal jis jau viską žino, bet pasiry- 
žusi vis tiek jam papasakoti. 

— Aš taip bijojau. Ji čia, kalnuose, ir niekaip neįmanoma jos 
nuvaryti. Aš net nežinau, ar jai nepavyks patekti į namą. 

Jai nutilus, jis kokią minutę sėdėjo nekalbėdamas, stebėda- 
mas jos veidą. Galiausiai papurtė galvą. 

— Nejaučiu nieko, išskyrus jos baimę. Įtariu, kad ji bijo tavęs 
tiek pat, kiek tu jos. 

Nėra prasmės sakyti jai tiesą. Bent kol kas. Jis atsirėmė į pa- 
galves. 

— Bete, pamokysiu tave, kaip mokiau tavo senelę, kai kurių 
esminių tiesų apie gyvenimą ir mirtį. - Jo akys sublizgėjo. — Ir 
būdų, kaip su jomis tvarkytis. Privalai nebijoti. Bridė yra, ar 
buvo, paprastas žmogus. Ji nėra iš maloniųjų, bet mes nežinome, 
kas jos gyvenime formavo ją ir keitė, kaip nežinome, kas turi 
įtakos kiekvienam nelaimingam nusikaltėliui ar pakrikusiam 
žmogui, kuriuos mes sutinkame kasdieniame gyvenime. Bridė 
savo ruožtu yra išmokusi technikos keliauti, mūsų akimis žiū- 
rint, nerimą keliančiu būdu. Ji kilusi, jei tikėsime tavo seneliu, iš 
kultūros, kurioje šiais dalykais žmonės ne tik tikėjo, bet ir juos 
praktikavo. Iš tikrai nepaprastai išmaningos kultūros, kurią mes, 
remdamiesi savo pasiskelbtąja išmintimi, menkiname, vadinda- 
mi ją barbarų kultūra, — nors jie ne didesni barbarai negu dauge- 
lis šių laikų žmonių, - ir kurią, patys beveik negebėdami daryti 
to, ką gebėjo jie, mes nubraukiame kaip prietarus ir neįtikimus 
dalykus. Tu ir aš galvojame kitaip. — Jis atsigręžė į praviras kros- 
nies dureles ir pasilenkęs paėmė žarsteklį. Rusenusios pliauskos 
plykstelėjo liepsna. - Visko, ką moka, Bridė metų metus mokėsi 
savo koledže. Gal ji neužbaigė mokslo, bet ji labai labai daug 
žino, tuo gali neabejoti. Aš ne druidas, - jis vėl nusišypsojo, — 
kad ir ką sako tavo senelė. Bet gal esu druidų palikuonis, o gal 
tik žiniuonių ir magų, kurie darbavosi ištisus šimtmečius. Aš 
mokiausi visame pasaulyje, rašiau knygas, sėdėjau prie mokytojų 
kojų, stebėjau ir klausiausi — svarbiausia, klausiausi. - Jis atsisė- 
do ant kėdės priešais ją. - Atrodai nustebusi. 

— Mes nežinojome. Liza nežinojo, kad rašėte knygas. 

- Kam jai žinoti? - Jis patylėjo. - Tavo draugas Džailsas na- 
kvos pas Keną Maklareną. Neklausk, iš kur žinau ir iš kur jis 
žino, kad būsi saugi. Tai irgi paslaptis. - Jis vėl nusišypsojo. — 
Bet mums reikia pabūti dviese ir aptarti tavo mokymą. Tau teks 
pasistengti per naktį išmokti tai, ko mokomasi ištisus mėnesius 
ar metus. Tu turėsi pašalinti iš savo smegenų tą įkyrią netikėji- 

mo luobelę, kuri, kaip spėju, iki šiol tebekausto tavo protą, ne- 
beleisi savo protui mąstyti lygtimis ir išmoksi įsiklausyti į savo 
intuiciją. Tau reikia išmokti apsiginti nuo Bridės ir jos bendrų, 
jei tokių yra. Turėsi mokėti bendrauti su ja. Apsiginti nuo joje 
tūnančios katės. Apsaugoti savo šeimą nuo pavojaus, o galbūt 
išmoksi, kaip parvesti senelį namo. Didžiulis krūvis, - jis dirs- 
telėjo į rankinį laikrodėlį, - septynioms valandoms. 

Betė suraukė veidą. 

— Kodėl tiek mažai laiko? 

— Todėl, kad rytoj turiu išvykti. Žinau, Lizai patinka manyti, 
kad aš dingstu kartu su dūmeliu iš Penio švyturio, kad ištisus 
mėnesius ar metus slepiuosi tarp pasaulių. Bet reikalai daug že- 
miškesni. Esu užsisakęs lėktuvo bilietą iš Londono į Niujorką. — 
Jis šyptelėjo. — Be to, manau, kad tu teisi. Bridė surado ryšį su 
tavimi ir tau tikrai gresia didelis pavojus. Visai gali būti, kad 
kitą kartą ji puls jau netrukus. — Taigi, — jis pasilenkė į priekį į 
patrynė delnus, - spėju, kad tavo atmintis nėra tokia treniruota, 
kaip bardų, kurie gali deklamuoti ištisas dienas ar savaites nepa- 
sikartodami, todėl imk užrašų knygelę ir pieštuką, dar tradicinį 
naktinių studijų liudytoją — didelį puodelį juodos kavos, ir mes 
iš karto pradėsime. 

Jis jai nesakė, kad prieš išvykstant atgal į Niujorką jo taip pat 
laukia kova. Vieno prieš vieną su Broikanu. 

Rytas aušo pamažu, už langų pasirodė nepermatomas blyš- 
kumas, sumišęs su migla, kuri švintant darėsi vis tirštesnė, bet 
jiedu dirbo nieko nepastebėdami. 

Jis nedavė jai laiko baimintis. Kas kartą, kai jai atrodydavo, 
jog nualps iš nuovargio, jis vėl pažvalindavo ją. Baigęs atsistojo 
ir nusišypsojo jai. 

— Tu pasirengusi, Bete. 

Ji irgi atsistojo ir žiūrėjo į ugnį. Galva sukosi ratu, ji jautėsi 
išvargusi, bet kartu keistai pakili. 

- Jūs įsitikinęs? 

Jis vėl nusišypsojo. 

— Na, ką aš sakiau? Pasitikėjimo! Bete, mieloji, man reikia spė- 
ti į lėktuvą. Tau pavyks. Turi įgimtą nuojautą, kitaip nebūčiau 
išmokęs tavęs taip greitai. Manau, kad už tai gali dėkoti Lizai. 
Paveldėjai jos intuiciją. Skeptiškumas, paveldėtas iš senelio, vis 
tave sulaikydavo, bet dabar tu, kaip ir jis, sužinojai, kad danguje 
ir žemėje yra daug daugiau, nei galėjai įsivaizduoti, ir kad tai 
yra tikra. Tu sugebėsi viską išlaikyti savo rankose. Būk narsi, 
mano Bete. Dvasia aš būsiu su tavim, prisimink tai, kada tik tau 
manęs prireiks. — Jis pasilenkė ir pabučiavo ją į skruostą. — Beje, 
Bete, — jam toptelėjo pavėluota mintis, — neleisk Džailsui nu- 
siurbti tau energiją. - Jis palietė pirštu savo nosies šoną ir jo akys 
suspindėjo. - Dabar sukaupk mintis tik į tai, ką turi padaryti. 

Ji ilgai stovėjo tarpduryje stebėdama, kaip jo automobilis 
dingsta kelyje žemyn, tada krūptelėjusi grįžo į vidų ir užsklen- 
dė duris. Jos užrašų knygutė, prikimšta patarimų, diagramų ir 
žinių, gulėjo ant sofos, kur Betė prasėdėjo beveik visą naktį. 
Kambarys staiga pasirodė labai tuščias ir apleistas. 

Ji neturėjo laiko suvokti tam, kas įvyko, patikėti, kad ti- 
krai sukaupė viską, ko jis stengėsi išmokyti ją per tas kelias 
intensyvaus mokslo valandas. Ji įkūrė krosnyje ugnį ir pradėjo 
pamažu lipti laiptais aukštyn. Karšta vonia ir pusryčiai padės 
atsikratyti skausmo kauluose, tada ji kelioms valandoms pri- 
guls ir pasistengs sukaupti jėgas prieš mūšį, kuris tikrai įvyks, 
Merinas tuo neabejojo, ir ji su juo sutiko. Ji jautė mūšį ore kaip 
artėjančią audrą, įtampą, virpulį energijos lauke aplink savo 
kūną — dabar ji žinojo, kaip jį apibūdinti, - jausmų susitelkimą 
kažkur plotmėse, kur Adamas ir Bridė suka ratus vienas aplink 
kitą, bet nesusitinka. 

Gali laukti, kol Bridė pati tave suras, arba ženk pirmoji. 

Merino pamokymai ramūs, beveik dalykiški. 

Man atrodo, kad jos siela suskilusi. Viena jos dalis medžioja 
Adamą, kita naikina visus, kas, jos galva, stoja jai skersai kelio. Tai 
esi tu. Spręsk pati, Bete, ar nori jį parsivesti ir stoti prieš ją. 

Negaliu! Gulint vonioje, ją apėmė panika. Merinas pateikė 
viską kaip lengvą, vos ne kasdienį dalyką. Tamsoje užkopk į 
kalvą, surask laiko vartus, įeik pro juos, paimk senelį, nužudyk 
jo pamišėlę meilužę šmėklą, grįžk ir gyvenk ilgai ir laimingai! 


Jokių keblumų! 


- Bete! - Balsas jos ausyse skambėjo švelniai. — Bete, brangio- 
ji. - Lūpos ant jos burnos buvo šiltos. Betė pasitempė ir atsimer- 
kė. Kambaryje prieblanda, šviesa lauke blanki nuo miglos. 

— Džailsas? 

Sapne ji buvo toli, kopė tamsiu skardžiu prie akmens. Tolumoje 
matė jos laukiant; senelį. Jis ją jau buvo pastebėjęs ir beviltiškai 
tiesė į ją rankas. 

— Aš grįžau. Dieve, kaip lauke šalta! Pradeda snigti. Kenas 
užsispyrė, kad likčiau pas jį per naktį. Mėginau skambinti, bet 
telefonas buvo neįjungtas. Labai apgailestauju, negalėjau išva- 
žiuoti. Bet išvažiavau, kai tik galėjau. Nebenorėjau leisti tau il- 
giau čia būti vienai. 

Betė atsisėdo ir uždegė naktinę lemputę. Pakėlė laikrodį ir 
pažiūrėjo. Beveik vidurdienis. 

- Kaip jis laikosi? — paklausė netvirtai. Džailsas buvo atsisė- 
dęs ant lovos. Jo plaukuose matėsi ledo kristaliukai. 

- Jis liūdnas ir, suprantama, labai vienišas. Moiros praradimas 
paveikė jo tikėjimą. 

— Vargšelis. 

Ji nukėlė kojas nuo lovos krašto ir paėmė chalatą. 

— Džailsai, man tavęs trūko. — Ji puolė jam į glėbį. - Dieve, 
kaip man tavęs trūko. — Ji neužsiminė apie Meriną. Staiga sua- 
bejojo, ar Merinas tikrai čia buvo. 


556 


— O man trūko tavęs. - Jis stipriai apkabino ją. - Kas yra, Bete? 
Kas atsitiko? Ar turi naujienų iš Lizos? 

Ji papurtė galvą. 

— Neturiu. Jaučiuosi kiek pažeidžiama. 

Ji nieko nebeprisiminė. Visi žodžiai prapuolė. Viskas, ką 
Merinas jai kalbėjo, prapuolė. 

Drebėdama ji atsistojo ir koja ieškojo šlepečių. 

— Dieve, kaip noriu namo. Į Velsą. 

- Tai kodėl nevažiuojame? Bete, mes neprivalome čia būti. — 
Džailsas paėmė jos ranką. - Juk žinai. Galime išvažiuoti šian- 
dien. Na, rytoj. Kodėl ne? Kodėl mums neišvažiavus? Tavo sene- 
lis gerose rankose. Jei čia lauksim, iš to niekam nebus naudos. 

Sukaupk mintis į tai, ką turi padaryti... 

- Brangioji, aš tave myliu. Ar dabar tiki manimi? - Jis rimtai žiū- 
rėjo į ją. — Aš pradedu skyrybas. Rimtai. Ir į Londoną nebegrįšiu. 

- Kalbi rimtai? 

— Taip. Aidina skyryboms nesipriešins, aš ją pažįstu. Aš jai 
nusibodau. Ačiū Dievui, atsirado kitas, kuris atitraukia jos dė- 
mesį. Demjenas turtingas ir garsus, tokio jai reikia. Aš noriu 
likusį gyvenimą praleisti su tavim, brangioji. 

Neleisk jam siurbti tavo energijos... 

Betė žiūrėjo į jį, tada pasistiebė ir pabučiavo į lūpas. 

- Netrukus važiuosime namo. Bet dar turiu kai ką padaryti. 
Vėliau. Kai pavalgysime. 

Jie pavalgė ir tada, jam primygtinai pageidaujant, užlipo į vir- 
šų pailsėti. Ji žinojo, kad neturėtų to daryti. Jai jau reikia eiti, 
bet pusvalandis juk nieko nenulems. 

Spręsk pati, Bete... Atmintin staiga grįžo paskutiniai Merino 
žodžiai. Neleisk jam siurbti tavo energijos... Susikaupk ties tuo, ką 
turi padaryti... 

Jis mylėjosi su ja noriai, bučiniai buvo jausmingi, rankos iš 
pradžių švelnios, vėliau nuo aistros darėsi šiurkščios, o jam už- 

migus ji dar kurį laiką pagulėjo tyliai jo glėbyje, jausdamasi sau- 
gi, nenorėjo net krustelėti, nenorėjo daugiau niekada jo palikti 
ir galiausiai pati užmigo. 

Kai atsibudo, kambaryje buvo tamsu. Krūptelėjusi ji išsilais- 
vino iš jo glėbio ir išslinko iš lovos. Greitai apsivilko, užsitempė 
du megztinius, pasilenkusi greitai pabučiavo jį į kaktą ir apsisu- 
kusi išėjo į laiptų aikštelę. 

Apačioje išdrįso užsidegti šviesą ir pažiūrėti į laikrodį. Jau 
po šešių. Visa popietė praėjo. Karštligiškai skubėdama apsivilko 
striukę, apsiavė batus ir paėmė nuo stalo jo automobilio raktus. 
Akimirką sudvejojo, žiūrėdama į šiltą raudoną spindesį, sklin- 
dantį iš krosnies. Šią minutę tas spindesys simbolizavo viską, 
kas jos gyvenime saugu ir tvirta. 

Turėsi gebėti absaugoti savo šeimą nuo pavojaus... pasistenk par- 
vesti senelį namo. 

Ji negali rinktis. Privalo eiti. 

Greitosiomis parašiusi Džailsui laiškelį, ji išėjo į ledinį vėją. 
Pastovėjo ant keliuko ir atsigręžusi tyliai uždarė duris. 

Džailso automobilis stovėjo prie durų. Žvilgtelėjusi aukštyn 
į tamsų miegamojo langą, ji atsirakino dureles ir ant keleivio 
sėdynės numetė užrašų knygelę, žemėlapį ir rankinuką su ilgu 
dirželiu. Ivirčiau susisupo į striukę ir jau ketino sėstis, kai išgir- 
do tylų urzgimą. 

Siaubo apimta ji apsidairė, smuko į automobilį galva į priekį ir 
užtrenkė dureles. Už jos nugaros, name, miegojo Džailsas. 

Atidžiai žiūrėdama pro langą, ji įkišo raktelį. Niekas nejudėjo. 
Už neryškaus medžio kelias atrodė tamsesnis, ne toks baltas, o 
toliau tvyrojo įprasta migla. Ar ji įsivaizduoja, ar automobilis 
tebėra įšilęs po Džailso kelionės iš Pitenroso? 

Kur A-damas? 

Balsas galvoje buvo labai aiškus. Jos ranka nusmuko nuo 
raktelio. 

Ji išsigandusi dairėsi aplinkui. Ar Bridė galėtų būti automo- 
bilyje? Kalta jos pervargusi vaizduotė. Ji giliai įtraukė oro, prisi- 
vertė kvėpuoti lėtai, tada vėl uždėjo ranką ant raktelio. Pasuko. 

Variklis neužsivedė. 

Ji spustelėjo akceleratorių jausdama, kaip rankos sudrėko nuo 
prakaito, ir dirstelėjo pro langą vildamasi, kad Džailsas neat- 
sibus. Ji negali vežtis jo drauge. Privalo viską atlikti viena. Šį 
kartą variklis net nekrustelėjo. Liko kaip negyvas. 

— Tik ne tai, maldauju! - Ji trenkė rankomis į vairą. - Užsivesk, 
kvailas, bjaurus automobili! 

Ji pamėgino trečią kartą. 

Kodel įskaudinai A-damą? A-damas tavęs nekenčia. 

Balsą lydėjo silpnas aidas, tarsi jis būtų sklidęs iš toli, bet 
girdėjosi aiškiai — lyg klausytumeis stereomuzikos, kai elemen- 
tai senka. 

A-damas tavęs nekenčia! 

Ji atitvėrė savo protą nuo Bridės. Net menkiausia mintis leistų 
Bridei įsismelkti jai į galvą. To negalima leisti. Ji turi būti su- 
sikaupusi, apsaugos ratas turi išlikti nepažeistas ir tvirtas. Jei ji 
tinkamai susikaups, jai pavyks. Nuo jos priklauso jos pačios ir 
Adamo gyvenimas. 

- Palik mane ramybėje! 

Čia ne laikas ir ne vieta. Ji turi patekti prie akmens. Turi rasti 
Adamą. Ji vėl suėmė raktelį, pasuko ir iki grindų nuspaudė ak- 
celeratoriaus pedalą. Automobilis neišleido nė garso. 

Kur A-damas? Jis tavęs nekenčia! 

- Palik mane ramybėje! Eik šalin! Aš nežinau, kur jis! — Ji 
jautė, kaip kyla panika. Automobilyje ėmė stigti oro, bet ji ne- 
drįso praverti lango. — Eik šalin! - Ar ji pati išsikvietė Bridę? 
Kodėl automobilis neužsiveda? - Dieve, maldauju, tegu jis užsi- 
veda! - Ji vėl pamėgino jausdama stiprų benzino kvapą, kylantį 
iš užlieto variklio. 

Už nugaros ji išgirdo tarškėjimą ir siaubo apimta pasuko gal- 
vą. Dar viena plokštė nubildėjo nuo stogo. Ji sudužo ant nelygių 
takelio akmenų visai šalia jos. Ji spoksojo negalėdama patikėti. 
Juk dabar nėra vėjo. Miglos apgaubtas vakaras labai tylus. 

Padėk man! 

Ar ji ištarė garsiai, ar tik pagalvojo? Ji padėjo galvą ant rankų, 
apkabinusių vairą, ir giliai įkvėpė. Vėl pasuko raktelį. Variklis 
užsivedė. Ji užsimerkė, greitai sukalbėjo padėkos maldelę, atbu- 
la išvažiavo iš takelio ir pasuko kalnų keliu. 

Už jos katė dar pastovėjo ant tako, irzliai krutindama uodegą. 
"Tada apsisuko ir dingo migloje. 


Betė įvažiavo į aikštelę tako papėdėje ir sėdėjo, žiūrėdama į Ži- 
bintų apšviestus medžius. Dar niekada gyvenime ji šitaip nebi- 
jojo. Išjungdama žibintus sunkiai nurijo seilę. Palaukė, kol akys 
pripras prie tamsos ir kol sukaups drąsą, tada atsargiai atidarė 
dureles ir nukėlė žemyn kojas. Lauke buvo labai šalta. Žemas de- 
besis akimirksniu pakilo ir nuplaukė, o pasimačiusios žvaigždės 
buvo taip arti, kad, regėjos, tereikia ištiesti ranką ir jas paliestum. 
Platus balzganas Paukščių Tako ruožas driekėsi viršuje kaip per- 
sišviečiantis gazinis šalikas, o tolumoje, už dviejų kalvų, ji matė 
Oriono žvaigždyną, kylantį virš horizonto. Ji tyliai uždarė auto- 
mobilio dureles, užrakino jas ir pasuko į taką, o pradėjusi juo eiti 
į tamsą matė, kaip kvėpuojant priešais ją kyla baltas garas. 

Kur A-damas? 

Ji stabtelėjo apimta siaubo. Miške labai tylu. Galvok. Galvok 
apie tai, ko tave mokė Merinas. Apsisupk apsaugos šydu. 

Po truputį ji prisivertė eiti toliau. 

- Aiverai, o jeigu jis mirs? 

Liza sėdėjo gale stebėdama Adamą, o greitosios pagalbos au- 


tomobilis ramiai važiavo į šiaurę Pitenroso link. 

- Aš už tai atsakysiu, ne tu. Aš pasirašiau dokumentus. — Jis 
drąsindamas jai nusišypsojo. — Jis mirs, jei liks ligoninėje. Ši 
galimybė jam vienintelė. Jei dabar būtų vasara, siūlyčiau užnešti 
jį prie akmens, kur viskas prasidėjo, bet šitokiu oru — na, jis bent 
gulės netoliese. Kad ir kur jis dabar būtų, manau, kad vis tiek 
sumanys užsukti į namus. Mes paliksime jam ženklą. 

- Kokį? 

Jis vėl nusišypsojo. 

- Tai jau tavo sritis. Jis man minėjo, kad esi aiškiaregė. Dabar 
laikas įrodyti! 

Teko ilgai įtikinėti ligoninės vadovybę leisti Adamui grįžti 
namo dviem ar trim dienoms. Tik Aivero Ferneso reputacija ir 
ne visai teisingas Lizos patikinimas, esą ji yra artima giminaitė ir 
gali pasirašyti visus reikalingus įsipareigojimus, galiausiai įtiki- 
no konsultantą, kad šiuo bandymu jie nieko nepraras. Jei jis būtų 
žinojęs, kad jie bent akimirką pagalvos apie galimybę užgabenti 
pacientą į kalną ir palikti prie piktų simbolių akmens, jis iš karto 
būtų palaikęs juos bepročiais. Dabar oras buvo toks prastas, kad 
Liza jau abejojo, ar vertėjo jiems vežti jį į Piemens namelį. 

— Ar ji ateis pas jį? 

Liza patraukė pečiais. 

— Bet tai ne jis, ar ne? 

Aiveras pasilenkė ir uždėjo delną Adamui ant kaktos, tada 
suėmė riešą ir patikrino pulsą. 

- Viskas kaip buvę. Pulsas silpnas, bet vienodas. - Jis atsitie- 
sė. - Būtų labai įdomu vėl sutikti Bridę. Man visada atrodė, kad 
ji pasitiki manimi, bet negaliu tvirtai teigti. Na, tai kaip tu pa- 
siųsi abiem mūsų keliauninkams žinią? 

Liza gūžtelėjo. 

— Norėčiau daugiau išmanyti. Vienintelis būdas — telepatija. 
Gal man pirmai nueiti prie akmens? 

— Nebijai? — Jis aštriai dirstelėjo į ją. 

Ji pakėlė antakį. 

— Bijau. Labai bijau. Labiau už viską norėčiau sprukti į Italiją 
pas savo žemiškai mąstantį vyrą ir pasislėpti už jo su buteliu 
kiančio šviečiant rudenio saulei. Bet juk negaliu, ar ne? - Ji pa- 
silenkė ir pabučiavo Adamą į kaktą. Ji buvo labai šalta. 


Akis įsmeigusi į šaltį, Betė sunkiai kopė aukštyn. Ji prisiversda- 
ma žengė kiekvieną žingsnį, visas mintis ryžtingai nukreipusi į 
Adamą. Ji turi surasti jį. Kitkas nesvarbu. Ji neleido sau galvoti 
apie nieką kita. Takas darėsi vis statesnis, jai ėmė stigti oro, bet 
ji neleis, kad kūno silpnumas atitrauktų dėmesį. Šaltis ir baimė 
susilpnintų ją, padarytų pažeidžiamą. Ji turi išlikti stipri. 

Ji apsišvietė žibintuvėliu taką, gerklę gniaužė bloga nuojau- 
ta, pykinimo banga užliedavo ją besiklausant upelio almėjimo 
per akmenis dešinėje ir girdint šlapdribos švilpimą tarp me- 
džių šakų. Išlaikyk ratą tvirtą. Ji nervingai dairėsi. Ar katė 
atsekė paskui ją? Bet katės nesimatė nė ženklo, nesigirdėjo, 
kad kas nors būtų čia, ant kalvos. Dar niekada Betė nesijautė 
tokia vieniša. 

Bet ji prisivertė kopti toliau. Tik kartą stabtelėjo atgauti kva- 
po ir girdėjo, kaip ausyse dunksi kraujas. Toliau dešinėje ji matė 
blykčiojant vandenį, nes toje vietoje upelis pasiekia uolos kraštą 
ir virsta purslais krisdamas nuo krioklio. Nesiklausyk. Neleisk 
dėmesiui nuklysti. Prisimink Meriną. Tegu jis būna šalia, kaip 
talismanas apsaugos rato viduryje. Žemė jau darėsi lygesnė, ir 
Betė jautė, kaip stiprėja vėjas. Debesys vėl nuskubėjo šalin, dan- 
gus liko giedras, šaltas, pilnas spindinčių žvaigždžių. 

Artėdama prie akmens, ji jau pajuto po kojomis šios vietos ga- 
lią. Sustojo priblokšta ir tuojau pat susivokė, kad dvejoja. Neturi 
būti jokių jausmų, nei baimės, nei pykčio. Ji turi likti rami ir 
ryžtinga. Ji žengė žingsnį nuo tako į aukštesnę žolę ir ištiesino 
pečius. Bijoti nėra ko, tik pačios baimės. Kas taip sakė? Kažkoks 

amerikietis. Ruzveltas? Tiek to. Tvirtai laikyk mintyse tuos žo- 
džius kaip mantrą. Jokios baimės. Tik ramybė ir ryžtas. 

Dabar ji jau matė akmenį, stovintį kalvos šlaite, vėjų nugairin- 
tą ir laisvą. Ji atsargiai žengė arčiau. Jautė, kaip nuo jo bangomis 
sklinda galia. Jis perduoda ypatingą žemės energiją iš gelmių 
po uolomis, ta energija paverčia laiko audinį plonu ir užtektinai 
deformuotu, kad žmonės galėtų prasmukti pro jį ten ir atgal. Už 
to taško laikas ir erdvė yra lankstūs, anomalūs ir begaliniai. 

Burnoje buvo sausa, kai ji pakėlė rankas ir uždėjo ant akmens, 
kad galėtų pajusti galią, vibruojančią per jį, traukti ją į savo 
kūną, jausti, kaip ji teka per pėdas, per delnus iki pat viršugalvio. 
Vėjas beveik nebepūtė, bet debesys vėl pradėjo rinktis, jie slinko 
plačiu slėniu apačioje, užstojo jai tolimus, žvaigždžių apšviestus 
kalnus, tingiai sukosi aplink krūmus ir artėjo. Po akimirkos jie 
jau bus čia. Ji giliai įkvėpė. Merinas pasakė jai formulę, kelis pa- 
prastus žodžius valų kalba, kurie perkels ją per sieną. Ji suraukė 
kaktą dvejodama, ar gerai juos įsiminė, ir tada, neleisdama sau 
galvoti, pradėjo juos deklamuoti, iš pradžių tyliai, tada garsiau, 
girdėdama, kaip jos balsas skamba vėjuje, paskui pamažu suklu- 
po į sušalusį purvą jausdama, kaip laikas pats ją įsiurbia. 


Džailsas krūptelėjęs atsibudo. Svirduliuodamas atsisėdo. 

- Bete. - Vieta greta jo tuščia. Name tylu. - Bete, kur tu? - Jis 
dairėsi po kambarį. Jau tamsu. Suraukęs kaktą pakėlė riešą prie 
akių ir pažiūrėjo į laikrodį. Jo miegota kelias valandas. — Bete! 

Sunerimęs jis apieškojo namą, atidarė duris ir pažiūrėjo į lauką. 
Migla kiek prasisklaidė ir dabar jis jau aiškiai matė keliuką ir net 
pirmąjį medį ant gūbrio ties posūkiu. Jo automobilio nebuvo. Su- 
trikęs jis įėjo atgal ir uždarė duris. Tik tada pastebėjo laiškelį, gu- 
lintį ant virtuvės stalo. Pakėlė jį ir perskaitė: Išėjau prie akmens ieš- 
koti Adamo. Nesirūpink. Aš žinau, ką darau. Visada tave mylėsiu, B. 

Džailsas sudejavo. 

- Paika, paika moterie! Dieve, kodėl aš užmigau? - Jis tekinas 
nubėgo į kambarį. 

Migla sparčiai sklaidėsi. Pro langą jis jau matė gyvatvores, 
žvaigždžių apšviestą sodelį, išsiklaipiusią obelį ir gudobelę. 
Buvo labai tylu. Jis nusipurtė. 

Reikia kažkaip vykti paskui ją. Automobiliu. Bet kokiu? 
Adamo automobiliu. Jis užrakintas pastogėje už namo ir sto- 
vi ten nuo tada, kai Adamą išgabeno į ligoninę. Rakteliai. Kur 
galėtų būti rakteliai? Jis pradėjo karštligiškai ieškoti, ir pradžių 
Adamo rašomajame stale, tada ant stalo, virtuvėje, viršuje ant 
Adamo naktinio stalelio. Nė ženklo. 

- Jėzau! 

Jis paklaiko. Jis paliktas likimo valiai, lauke šlapdriba jau virs- 
ta tikru sniegu, o jis nieko negali padaryti. 

Užsimetęs striukę ir apsiavęs batus, jis plačiai atsidarė kiemo 
duris ir nuėjo taku. Maždaug įsivaizdavo, kaip galima vielute 
užvesti variklį įsilaužus pro pastogės duris, bet jos nebuvo užra- 
kintos. Atsidaręs jis šonu slinko siauru tarpu tarp mažo mėlyno 
automobilio ir lentjuosčių sienos ir prislinkęs suėmė durelių ran- 
keną. Durelės atsidarė. Rakteliai buvo užvedimo spynoje. 

Automobilis užsivedė tik iš trečio karto, tada pagaliau jis galėjo 
išvažiuoti atbulas, o variklis kosėjo ir purkščiojo, palikdamas išme- 
tamų dujų debesį. Įjungęs žibintus, jis dirstelėjo į prietaisų skydą. 
Benzino buvo pusė bako, ir kalbėdamas padėkos maldelę už šią 
nedidelę malonę, jis atbulas išvažiavo pro siaurus vartus ir išsuko į 
kalnų kelią. Nepagalvojęs stabtelėti ir užrakinti namų duris. 

Jo paties automobilis stovėjo ten, kur Betė jį paliko priglaustą 
prie gyvatvorės aikštelės pakraštyje. Jis sustojo už jo, iššoko, ap- 
sivilko striukę ir tekinas pasileido tako link. Migla ritosi atgal, 
jis beveik iš karto prarado orientaciją ir kiek galėdamas atidžiau 
sekė vos įžiūrimą taką po kojomis. Keikė savo kvailumą. Jis pa- 
miršo pasiimti žibintuvėlį. 

Įsimetė dieglys, ir jis sunkiai kvėpavo ropšdamasis stačiu taku. 
Sužeistąją ranką judinant skaudėjo, veidą badė šlapdribos ada- 
tos. Sustok, grįžk, būk atidesnis. Jis pametė taką. Karštligiškai 
apsidairęs, vėl pamatė jį priešais save palei upelį, vos įžvelgiamą 
juostą aklinoje tamsoje. 


—- Namuose nieko nėra. - Apėjusi namą, Liza grįžo prie grei- 
tosios automobilio. - Kiemo durys neužrakintos, viduje gan šil- 
ta, bet nesimato nei Džailso, nei Betės. Bėda ta, kad jie mūsų 
nesitikėjo. Man nepavyko prisiskambinti, nors Džailso telefone 
palikau gal šešias žinutes. 

— Galime nešti jį į vidų? — Aiveras sėdėjo prie Adamo auto- 
mobilio gale. Be vairuotojo, dar buvo slaugė, kurią jie pasisamdė 
kelionei. 

Liza linktelėjo. 

- Atidariau lauko duris. Galite nešti jį į viršų, tiesiai į miega- 
mąjį. Esu įsitikinusi, kad tie du netrukus grįš. 

Tik tada, kai Adamas buvo paguldytas į savo lovą, o greitosios 
pagalbos automobilis išvažiavo, Liza rado Betės laiškelį ant vir- 
tuvės stalo, kur Džailsas buvo jį numetęs. Ji pabalusi pažvelgė į 
Aiverą. 

- Betė išėjo prie akmens. 

Aiveras perskaitė laiškelį ir atsiduso. 

- Džailsas, matyt, išskubėjo paskui ją. 

Liza linktelėjo. 

— Gaila, kad jie nepalaukė, kol atvažiuosime. 

- Regis, supratau, kodėl jie nepalaukė. - Ant stalo, tarp iš- 
barstytų laiškų ir popierių, Aiveras aptiko Džailso telefoną. Kai 
pamėgino įjungti, elementai nebeveikė. — Jie žinučių negavo. 

— Dieve mano! - Liza klestelėjo ant virtuvės kėdės. - Ką mes 
padarėme, atgabenę Adamą čia! 

- Atgabenome jį ten, kur jam reikia būti. - Jis rimtai pažiūrėjo 
įją. - Neabejoju, kad pasielgėme teisingai, bet dabar galime tik 
laukti ir žiūrėti, ką padarys Betė. 

- Laukti, ar ji liks gyva? — griežtai atrėžė Liza. - Nepamiršk, 
kad ten ji susidurs su Bride. 

— Nepamirštu. — Aiveras drąsindamas paplekšnojo jai per ran- 
ką. - Lipkime pas Adamą. Pažiūrėsime, gal jis mus išgirs. 


Merinas stovėjo šešėliuose, stebėjo siluetą už kalnų besi- 
leidžiančios saulės fone. Ten Broikanas, rankas susibrukęs į 
tamsaus drabužio rankoves. Jis buvo įsitempęs, visi pojūčiai 
tapo budrūs staiga suvokus, kad jis nebe vienas, kad tas, kuris 
sekiojo jį laike, visai arti. Stovėdamas nugara į raudoną dan- 
gų, Broikanas lėtai pasisuko ir apžvelgė mišką. Už jo lūšnelėje 
miegantis Bridės kūnas gulėjo ramiai, apklotas gauruoto kai- 
lio apklotu. 

Merinas prisklendė arčiau begarsiais žingsniais, jausdamas 
aplink save šalto oro grynumą, intensyvią laiko tylą. Dabar jis 
taip arti. 

Jis apsisiautė apsauginiu apsiaustu ir pajuto, kad jėgos auga. 


Betė negalėjo patikėti, kad buvo taip lengva. Kalvos šlaitas sau- 
lėtas ir žalias, viržiai violetiniai, plačiai besidriekiantys kalnai 
pilki mėlyno dangaus fone. Apsidairiusi ji greta išvydo akmenį. 
Suraukė kaktą, tikėdamasi pamatyti iškaltus ženklus — sulaužy- 
tą ietį, gyvatę, veidrodį, — bet granite matė tik didžiulį kryžių 
vidury rato, o apačioje augo minkšta žolė. 

Ji išgirdo savo kūkčiojimą. Jai nepavyko. Ji ieško ne kryžiaus. 
Ji atsidūrė klaidingoje vietoje. 

Ji priėjo arčiau prie akmens ir kitoje jo pusėje pamatė senovi- 
nius simbolius, ryškius, šviežiai iškaltus, tvirtus. 

Na, tai A-damo vaiko vaikas čia... 

Balsas pasigirdo čia pat, už nugaros. Betė staiga atsigręžė. 
Bridė stovėjo netoli akmens, rankoje laikydama metalu blizgan- 
tų, ką tik išgaląstą geležinį peilį, o jos sidabrinis peilis, kadaise 
pasivogtas iš Katrionos, gulėjo pamestas aukštoje dvidešimtojo 
amžiaus kalvų žolėje. Ji vilkėjo ilgą žalią suknelę, buvo susijuo- 
susi odiniu diržu. Prie liemens kabojo tuščias dėklas. 

A-damo vaiko vaikas. 

Žodžiai Betės galvoje skambėjo kaip mantra, nors Bridės lū- 
pos net nekrustelėjo. 

Betė giliai įkvėpė, stengdamasi nusiraminti. 

— Kur Adamas? Pasakyk man, kur jis. Atėjau jo ieškoti. 

Panika temdė protą. O gal ji miega? Gal sapnuoja, tebegulėdama 
namuose, lovoje šalia Džailso, o migla vyniojasi aplink langus? 

Prisimink, ką sakė Merinas. Įsivaizduok savo tvarkingus už- 
rašus, visus puslapius, įsidėmėk juos. Apsupk save šviesa. Kartok 
savąją apsauginę mantrą, šaukis savo Dievo ir angelų. Ji ištiesė 
pečius, stengdamasi nuslėpti baimę, ir žengė pirmyn, ne atgal, 
kaip primygtinai jai liepė Merinas. 

- Bride, turi man pasakyti, kur Adamas. Jo vieta ne čia... 

Bet staiga Bridės žvilgsnis nuslydo pro ją medžių pusėn, akys 
išsiplėtė iš baimės. Dabar ir Betė išgirdo griaustinio dundėjimą 
ir žaibo blyksnio šnypštelėjimą ir traškėjimą. 

Dėmesys išsiblaškė ir ji staiga atsisuko. Ten stovėjo aukštas 
vyras erelio veidu, išsitaršiusiais žilais plaukais. Jo raudoną, auk- 
su ataustą drabužį dengė labai juodas apsiaustas. Rankoje jis lai- 
kė kardą. Pamiršusi Bridę, Betė spoksojo į jį ištisą sekundę, tada 
apsisuko ir puolė bėgti. Kojos slysčiojo ant žiolės. Ji gaudė orą. 
Siaubas pagavo ją visą. 

Bete, būk tvirta. Neišsigąsk, aš esu čia. Tai Merino balsas su- 
skambo jos galvoje. 

Kur jis? Ji karštligiškai apsidairė. 

— Merinai! 

Bete, užtvaros tarp laiko plotmių atsivėrė. Parsivesk Adamą, kol 
laikas sustojęs. 

Saulė nusileido, Betę vėl apgaubė migla. Tokia tiršta, kad nie- 
ko nesimatė. Šlapdriba plakė veidą, gnybčiojo aštrūs kaip adata 
ledukai. 

Merinai, padėk man! Kur Adamas? Aš jo nematau! 

Savo balsą ji girdėjo tik galvoje. Ji įkalinta košmare, negali 
išsilaisvinti, bėga, bet nejuda, kvėpuoja, gaudo orą, bet dūsta, 
nes plaučiai surakinti. 

Ji aklai atsigręžė. Netoliese, migloje dabar subolavo kitos fi- 
gūros. 

Merinai. Seneli. || 

Ji matė neryškiai. Baimė tokia didelė. Plykstelėjo kitas žaibas, 
nudundėjo griaustinis. Šlapdriba kapojo dar smarkiau. Kažkas 
paėmė ją už rankos. 

Eime. Greičiau. Prie akmens. Grįžk į savo laiką. 

— Merinai? 

Bridė vėl buvo čia, ji stovėjo priešais savo dėdę. Plaukai plaiks- 
tėsi, ašmenys jos rankoje atrodė menkučiai prieš Broikano jėgą. 

Išdavike ragana! Pragaro dukterie! Jo balsas aidu sklido audros 
platybėje. Judu su Adamu mirsite abu dar šiąnakt. 

- Seneli! Merinai! 

Betė iš nevilties sukosi ir sukosi ratu. Tai sapnas, košmaras. 
"Turėtų būti. Po akimirkos jie visi pavirs kortų malka ir pabirs 
ant žemės jai pro ausis. 

— Merinai, gelbėk mane! - šaukė ji į tamsą. — Man tavęs rei- 
kia... Dabar! 


Pradėjo smarkiai snigti. Džailsas lenkėsi prie žemės apgailes- 
taudamas, kad nepasiėmė žibintuvėlio. Jis duso, gaudė orą, akys 
buvo įsmeigtos į šaltį. Takas vėl dingo, jis pasilenkė dar žemiau 
ir beviltiškai jo ieškojo. 

- Bete! -atsistojęs jis šaukė į tamsą. - Bete, kurtu? - Atsakymo 
nebuvo. Jis ėjo toliau beveik netekęs vilties. Karštos ašaros mai- 
šėsi ant skruostų su ledu. — Bete! 

Jis jau viršuje, žemė tapo lygesnė. Jis vėl sustojo ir mėgino 
dairytis. Ar netoliese jis mato žmogaus figūrą? 

— Bete! - Nuo susijaudinimo balsas tapo stiprus. - Bete, aš 
ateinu! 

Jis pradėjo slidinėdamas bėgti, bet sustojo. Figūra beveik iš- 
nyko migloje. Ten buvo ne Betė. Tai vyras, ir panašu, kad jis 
mojuoja kardu. 

- Dieve Visagali! - Džailsas net slystelėjo sustodamas. Jis ne- 
turi kuo gintis, tik plikas rankas, Broikanas artėja prie jo, o sū- 
kuriuojantis sniegas taršo plaukus jam aplink galvą. 

Akimirksniu jis priartėjo prie Džailso, ir Džailsas turėjo šo- 
kinėti į šalis, stengdamasis išvengti mirtinų kirčių. Vieną baisią, 
instinktyvią savigynos akimirką jis šoktelėjo pirmyn po ašmeni- 
mis, stvėrė aną vyrą už riešo ir puolė grumtis stebėdamasis, kad, 
nepaisant aršumo, vyras nėra toks stiprus, kaip Džailsas tikėjosi. 

— Mesk kardą, šunsnuki! — sušvokštė Džailsas pro sukąstus 
dantis. Jis tampė vyrą už rankos kaip koks terjeras. 

Broikanai! 

Riksmas atsklido iš toli, bet to užteko, kad vyras stabteltų. 
Džailsas išsuko kardą jam iš gniaužtų, ir šis nuskriejo oru. Jis 
sugniaužė kumštį ir nusitaikė į Broikano žandikaulį. Pasigirdo 
ausiai malonus bumbt, Broikanas žengė atatupstas. Džailsas ap- 
sisuko ieškodamas kardo. Pradėjo smarkiai diegti šoną, atrodė, 
kad kraujas renkasi akyse. 

- Bete! - Jis šaukė jos vardą į šlapdribą. — Bete, kur tu? Adamai! 

Kažkas artinosi prie jo. Staiga jis atpažino liekną figūrą, palai- 
dus plaukus, piktą laikyseną, ilgą drabužį, žėrinčias akis, peilį... 

- Jėzau Kristau! Bete, saugokis! - Jis negalėjo judėti taip grei- 
tai, kaip norėjo. Buvo įstrigęs košmare. Net aiškiai nematė. 

Riksmas už nugaros buvo netikėtas. Jis staiga atsisuko ir iš 
karto pamatė, kaip ties juo vėl blykstelėjo didžiulis kardas. Jis 
pasilenkė, paslydo, suklupo ant vieno kelio ir su siaubu žiūrėjo į 
vyrą, stovintį prie jo. Kai akimirkai jų žvilgsniai susidūrė, vyro 
akys aiškiai bylojo apie jo ketinimus. 

Staiga čia atsirado Merinas. Džailsas matė, kaip jis sustojo 
priešais Broikaną pakėlęs rankas. Matė, kaip Broikanas sudve- 
jojo ir atsitraukė, nuleidęs kardą. Matė Gartneitą, tiesiantį ran- 
kas į seserį. Ten buvo ir Adamas. 

- Seneli! Adamai! - nuo Betės riksmo visi sustingo. - Adamai! 

Jis stovėjo kiek atokiau ir žiūrėjo į juos visus, daug jaunesnis 
Adamas, jo veide švietė susijaudinimas ir meilė. 

Bridė staigiai atsigręžė. 

A-damai! 

Ji pamatė jį. Pagaliau jį pamatė. Džiugiu veidu nubėgo jo link 
per sniegą. 

Betė užsimerkė. Merinas! Ką Merinas liepė jai sakyti? 

Ir staiga pamatė jį priešais save, jo švelnų veidą, jo jėgą, jo 
tvirtumą. 

Tu gali laimėti, Bete. Nugalėti. Išgelbėti Adamą, Bridę ir save. 
Tau manęs nebereikia. 

Pagaliau ji prisiminė tą žodį. Galios žodį, kurį valia ištarti tik 
ant mirties slenksčio. 

Ji užsimerkė, iškėlė rankas ir sušuko tą žodį per visą kalvos 
šlaitą, balsas atsimušė aidu ir sustiprėjo, o vėjas aprimo ir liovėsi 
snigti. 


- Atsibusk! - Džailso balsas, silpnas nuo palengvėjimo, pasie- 
kė ją iš labai toli. - Bete, atsibusk! 

Ji atsimerkė ir apsidairė. 

Broikanas, Bridė ir Gartneitas buvo dingę. 

Durys į praeitį užsivėrė. 

Ji puolė Džailsui į glėbį drebėdama nuo šalčio ir baimės. 

- Jų nebėra! Ak, brangusis, maniau, kad tu žūsi! — Ji įsikniau- 
bė veidu jam į krūtinę. 

Jis apkabino ją. 

- Bete, pasakyk, kad aš sapnavau! 

Ji liūdnai nusijuokė. 

—- Nemanau, kad sapnavai, Džailsai. Pažiūrėk į save. 

Nusibraukęs nuo akių šlapią sniegą, jis pažiūrėjo žemyn. 
Drabužiai permirkę krauju. Atsmaukęs rankovę, jis pamatė 
bjaurią žaizdą žemiau alkūnės. 

— Nuo Broikano kardo, - tyliai pasakė Betė. 

- Pasipūtęs druidas! — Džailsas sudejavo. — Kas manimi 
patikės? 

- Niekas. - Ji nusitraukė šaliką ir tvirtai apvyniojo jam ranką. 

- Bete, kur tavo senelis? 

Betė stabtelėjo ir apsidairė. Migloje nesimatė nė gyvos dva- 
sios. Ji pasitrynė akis ir pamažu atsigręžė. - Jis čia buvo! Dabar 
aš jo nematau. Ak, Džailsai, negi jis... 

- Jis iškeliavo su jais. 

— Ne! Ak, Džailsai, ne. Merinas sakė, kad pavyks. Sakė, kad 
mes visi grįšime į savo laiką! - Ašaros tekėjo jos skruostais. 

Džailsas suspaudė ją glėbyje ir iš skausmo prikando lūpą. 

- Apgailestauju, mieloji. Nežinau, ką sakyti. 

— Nepavyko. - Ji dar kartą liūdnai apsidairė ir grįžo į taką. — 
Viskas veltui! Vargšas senelis. Jis įstrigo su jais, su tuo piktuoju 
Broikanu. Jį ten nužudys. 


=>; 
Liza ilgai stovėjo prie kiemo durų žiūrėdama į tamsą ir mintyse 


matė ne žvainame šaltyje sniegu užklotą sodą, o akmenį su se- 
noviniais ženklais. Ji nebebijojo. Jautė, kad dabar viskas baigėsi. 

Ji atsiduso. 

- Tegu Dievas tave laimina, kad ir kur tu esi, - sumurmėjo ji 
ir pagaliau pasisuko grįžti į vidų. 

Aiveras sėdėjo prie Adamo stalo, akinius nustūmęs ant nosies 
galiuko, pasinėręs į Adamo užrašus. 

— Kaip jis? - Liza buvo pavargusi ir labai sušalusi. 

— Tikrinu kas pusvalandį. Jokių permainų. - Jis atsistojo. — 
Eik, pati pažiūrėk, o aš paruošiu tau karšto gėrimo. 

Liza sunkiai užlipo laiptais, pakeliui nusivilkdama šlapią 
striukę. Pasvėrė ją ant turėklų viršuje ir nuėjo per aikštelę į 
Adamo miegamąjį. Atidariusi duris žengė į vidų. 

- Betė nuėjo prie akmens ieškoti tavęs, tu nedorėli, — pasakė 
ji tyliai eidama prie lovos. Švelniai žiūrėjo į jį. - Kaip norėčiau 
žinoti, kur tu esi. 

— Aš esu čia. - Šnabždesys buvo toks tylus, kad vos girdėjosi. 
Jis siekė jos rankos savo silpna, sunkiai judančia ranka. - Aš ma- 
čiau Betę. Ji grįžta namo. Ir mačiau Bridę. Ji saugi. Ji grįžo pas 
brolį į savo laiką. Jis išgelbėjo ją nuo Broikano ir ja pasirūpins. 
Merinas irgi ten buvo. 

Liza atsisėdo ant lovos krašto. Pasilenkusi pabučiavo jį į kaktą. 

— Tu įsitikinęs, kad ji nebegrįš? 

- Bent jau kurį laiką. - Jis papurtė galvą. - Bent kurį laiką. 

Ir nusišypsojo. 

Kai ten, sniegui siaučiant, jis ją apkabino, paglostė tamsius 
šilkinius plaukus ir pabučiavo jos šaltas lūpas, Bridė, prieš pasi- 
traukdama nuo jo ir pradingdama, davė paskutinį pažadą: 

Vieną dieną, A-damai, aš vėl tave surasiu. Vieną dieną pamaty- 
siu tave savo minčių veidrodyje ir sugrįšiu. Tada niekas nebestovės 
tarp mūsų. Niekada. 

Dvidešimt ketvintas skynius 


Saulė leidosi. Darėsi šalta. Sudejavęs Adamas atsisėdo ir pa- 
sirąžė. Didžiulio keltų kryžiaus šešėlis gulė ant jo kaip juosta. 
Pasitrynęs akis, jis apsidairė. Pilvas gurgė ir net nepažiūrėjęs į 
laikrodį jis žinojo, kad metas namo. 

Jis sunkiai atsistojo. Jautėsi lyg pasiklydęs, keistai. Pamažu 
pradėjo prisiminti regėtą sapną. 

Ar tai buvo sapnas? 

Ar jis susapnavo visą savo gyvenimą? 

Jis pažvelgė žemyn nuo kalvos, stengdamasis suimti save į 
rankas, prisiminti. Jo motina ir tėvas vėl barėsi. Jis pabėgo į kal- 
vą prie šito akmens. Ir užmigo. Tai ir viskas, tikrai. 

Gal jis tas pats berniukas su šortais ir sportbačiais, po kaklu 
pasikabinęs žiūronus ir gyvenimo svajones? 

O gal vis dėlto jis jau senas žmogus, kvailys, sugrįžęs prie 
akmens ieškoti Bridės, gražiosios savo sapno keršytojos, senis, 
kurio gyvenimas baigiasi? 

Atsargiai, krūptelėjęs iš nuojautos, jis nužvelgė save spėlio- 
damas. 

Kas jis dabar, senis ar berniukas, kuriam visas gyvenimas dar 
prieš akis? Ar jis gali tikėti savo akimis, o gal laikas vėl krečia 
jam pokštą? 

Ar jis kada nors sužinos? 

Autfomės žodis 


Iš visų knygos personažų tik Broikanas sukurtas pagal tikrą 
asmenį. Jis aprašytas Adamnano knygoje „Kolumbano gyve- 
nimas“. Broikanas buvo karaliaus Briudo druidas ir priešino- 
si Kolumbanui, kai šis mėgino atversti piktus į krikščionybę. 
Suprantama, Adamnano versijoje jo pagoniškosios galios buvo 
įveiktos ir jis dingo iš pasakojimo nugalėtas, nors istorija tei- 
gia, kad iš tikrųjų krikščionybė plito daug švelniau ir ne taip 
dramatiškai, kaip Adamnanas teigė. Jeigu aš neteisingai pa- 
vaizdavau Broikaną, jeigu jis iš tikrųjų buvo švelnus, mielas 
žmogus, tai tikiuosi, kad jis man atleis. Nenorėčiau užsitraukti 
jo rūstybės. 

Merinas taip pat tikras asmuo. Jis buvo žiniuonis ir misti- 
kas. Kai vaikystėje jį pažinojau, jis gyveno Kensingtone, o ne 
savo gimtosiose Velso kalvose, bet jis įdiegė man meilę gamtai, 
kristalams ir paslaptingiems reiškiniams, ir už tai aš visada pri- 
siminsiu jį su meile ir dėkingumu. 

Kai rašai knygą, tau padeda daug žmonių pasakodami istori- 
jas, duodami patarimus, bet kai kuriuos reikia išskirti dėl ypa- 
tingo jų indėlio. Daktaras Johnas Walleris negailėjo laiko pa- 
sakodamas man apie savo medicinos studijas Edinburge karo 
metais, ir aš esu jam labai dėkinga už pagalbą. Karališkųjų oro 
pajėgų vicemaršalas Sandys Jobnstoneas siuntė man informaciją 

apie savo tarnybą Škotijoje pirmaisiais karo mėnesiais ir apie 
tų dienų Edinburgą, kaip ir mano tėvas, nes tuo metu Sandys 
buvo jo vadas 602-oje eskadrilėje. Esu jiems labai dėkinga už 
prisiminimus. Mano sūnus Adrianas aprūpino mane infor- 
macija apie kalnų gelbėtojų darbą, o Jo ir Ianas McDonald ai 
davė patarimų ir suteikė prieglobstį išvykoje prie piktų iškaltų 
akmenų. Atskirai noriu padėkoti Dianai Currant, kuri keliavo 
su manimi, už jos draugiją ir smagų moralinį palaikymą ko- 
piant drėgnais, vėsiais kalvų šlaitais, už dirsčiojimą pro užda- 
rytų muziejų langus, už stovėjimą drebant liūtyje ir lediniame 
vėjuje, kol aš fotografavau, piešiau ir užsirašinėjau! Ir galiau- 
siai, kaip visada, dėkoju Carolei Blake, Rachelei Hore ir Lucy 
Ferguson už palaikymą, įkvėpimą ir kantrybę! 

